
EPILOG 


Capitolul 128 - Menirea lui Vladimir 


Casa guvernatorului din Krasnoiarsk, care prin înfățișarea ei se 
deosebea de celelalte clădiri din oraș, avea o grădină mare, împărţită în 
două părţi; în prima erau semănate flori, iar a doua era plantată cu arbori 
fructiferi. 

În aceasta din urmă se jucau câţiva copii, băieţi și fete, în vârstă de 
patru până la zece ani. 

Micuţii se desfătau, doborând fructele unui pom încărcat cu mere 
frumoase. 

Deodată, un glas răsună îndărătul lor: 

— Ce faceţi aici, copii? Nu știți că e păcat să smulgi roadele unui copac, 
înainte de a fi coapte? 

— Ah, mamă, vrem să ne jucăm cu merele astea frumoase, strigă 
băiatul cel mai în vârstă, alergând spre o femeie îmbrăcată într-o rochie 
de vară, care tocmai pășise în grădină. 

— Dragii mei, merele vor fi ale voastre când va veni timpul. Nu trebuie 
niciodată să ceri un lucru necopt. 

— Dar totul se coace, mamă? întrebă mezinul. 

— Da, copilul meu, trebuie numai să știi să aștepți. 

Deodată, făptura unui bărbat se ivi din frunziș și un glas puternic 
strigă: 

— Lydia, Lydia! 

Desigur că cititorii noştri au înţeles că femeia nu era nimeni alta decât 
Lydia Daniceff, nevasta maiorului cu același nume, guvernatorul 
Krasnoiarskului. 

Cei doi soți se îmbrăţişară cu dragoste. 

— O, ce fericită sunt! exclamă ea. 

— Da, răspunse guvernatorul, și eu sunt fericit... Lydia, nu-i aşa că nu 
te-ai căit niciodată că m-ai urmat în această provincie neospitalieră? 

— Scumpul meu, cum aș fi putut să mă căiesc? murmură frumoasa 
femeie. 

Maiorul o sărută cu căldură, apoi îi oferi braţul și o conduse într-un 
chioșc, unde se așezară. Servitoarea umplu ceștile cu cafea neagră, care 
răspândea în aer o aromă plăcută. 

Copiii se jucau înaintea pavilionului. 

— N-am crezut niciodată, zise Daniceff, adresându-se Lydiei, că poţi 
duce în Siberia o viaţă atât de plăcută. Fireşte că aceasta n-ar fi fost cu 
putinţă, dacă nu ne-am fi unit... Şi, Lydia, îți mărturisesc sincer că sunt 
fericit că te-am scos din vâltoarea Petersburgului și te-am adus aici, în 
această tăcere a singurătăţii. Aruncând o privire asupra celor 
şaptesprezece ani, de când suntem căsătoriţi, şi în timpul cărora am trăit 
şi muncit laolaltă, aș putea spune că opera vieţii noastre e înfăptuită. 

— Ai făcut şi mai mult, dragul meu, adăugă Lydia. Ai îndulcit soarta 
sutelor şi miilor de condamnaţi; unde te arăţi, ești respectat și iubit. 

— Şi tu, scumpa mea soţie, zise Daniceff, tu m-ai ajutat la aceasta. 

Maiorul îi întinse mâna și, cu o privire plină de dragoste, Lydia îi dădu 
dreapta. 

Sosirea unui funcționar îi întrerupse. 

— Tocmai acum a venit această depeșă printr-un curier, zise el. 

În timp ce citea, maiorul se făcu din ce în ce mai palid. Apoi făcu semn 
subalternului să se retragă. 

— S-a întâmplat vreo nenorocire? întrebă Lydia, înspăimântată. 

— Nu tocmai o nenorocire, draga mea, răspunse Daniceff, totuși e ceva 
care te va întrista și pe tine tot astfel cum mă mâhnește pe mine. 

— Te rog, spune-mi despre ce e vorba. 

— Ei bine, făcu Daniceff, îți voi destăinui totul, dar trebuie să-mi 
făgăduieşti că vei păstra o tăcere absolută asupra acestui fapt, deoarece 
datoria îmi cere ca el să nu ajungă la cunoștința publicului. 

— Ai suferit vreo dezamăgire din parte-mi în această privinţă? întrebă 
Lydia. 

— În această privinţă, tot atât de puţin ca și în celelalte, replică soțul 
ei. Și, acum, ascultă: Mihail Bakunin este urmărit... 

— Bine, dar a fost doar întotdeauna urmărit, răspunse Lydia. Cel mai 
bun prieten al tatălui meu se aseamănă cu un vânat care e veșnic gonit. 

— Da, e adevărat, încuviință guvernatorul din Krasnoiarsk, dar de astă 
dată zbirii sunt pe urmele sale. Şi, din nefericire, această vânătoare 
înverşunată se face în apropierea noastră. Dar citește tu însăţi, draga 
mea. 

Cu mâini tremurânde, Lydia luă hârtia din mâinile soţului ei și-și 
aruncă privirile asupra rândurilor scrise. Apoi citi cu jumătate de glas: 


„Se aduce la cunoștința Excelenței Voastre că faimosul conspirator 
Mihail Bakunin, pe al cărui cap guvernul a pus un premiu de zece mii de 

ruble, se află actualmente în Siberia şi anume în împrejurimile 
Krasnoiarskului. 

Din informaţiile culese, rezultă că numitul Mihail Bakunin e travestit 
ca negustor de mărunțișuri. 

Nu încape îndoială că scopul călătoriei sale e să atragă de partea lui noi 
aderenți și, mai ales, exilaţii și ţăranii din Siberia. 

Prin aceasta sunteţi înștiințat să luaţi toate măsurile pentru arestarea 
lui și, dacă nu se va putea altfel, conspiratorul să fie ucis. 

Dacă veți izbuti să-l prindeţi viu, sunteți rugat să-l trimiteţi la 
Petersburg, sub paza cea mai severă cu putinţă. 

Credem că nu e necesar să atragem atenţia Excelenței Voastre să vă 
străduiți din răsputeri să puneţi mâna pe cel urmărit, deoarece el este cel 
mai primejdios dușman al Majestății Sale. 

PRISTOV 

Guvernatorul districtului Volga” 


Lydia scoase un strigăt de spaimă și puse hârtia pe masă. 

— Sărmanul Bakunin, murmură ea, cel mai bun prieten al tatălui meu... 

— Şi mie mi se pare că e pierdut, zise Daniceff, căci sunt silit să 
pornesc o vânătoare înverșunată împotriva lui, dacă nu vreau să-mi pierd 
slujba. Și, afară de asta, datoria mea este să urmăresc pe vrăjmașii 
Majestății Sale. 

— Dar ce ai face, dacă l-ai avea în puterea ta? 

Daniceff se ridică anevoie. 

— Ce aş face? zise el. Nu-mi pot călca datoria de oștean și funcţionar. 

— Aşadar, l-ai trimite la Petersburg? 

— Asta nu, replică maiorul, dar nici nu m-aș încumeta să-i redau 
libertatea. 

— Vorbeşti în enigme... Căci, altfel, cum vrei să vii în ajutorul 
nenorocitului? 

Daniceff trase pe soţia lui foarte aproape de dânsul. 

— Tot ce voi putea face, va fi să-i dau o otravă ca să-și ia viaţa el însuși, 
şopti guvernatorul. Căci, vai de nenorocitul care încape pe mâna 
autorităţilor din Petersburg. Nicio minte omenească nu și-ar putea 
închipui chinurile la care ar fi supus marele conspirator. Și acum, rămâi 
cu bine, draga mea! adăugă guvernatorul. Eu mă duc să dau poruncile 
necesare. 

Dar înainte ca maiorul să ajungă la intrarea chioșcului, se auziră paşi 

ușori şi un bărbat zvelt se ivi în prag. 

— Ah, Vladimir!... exclamă Daniceff. 

Și într-adevăr, acela care sosise era Vladimir, fiul marelui duce și al 
Soniei de Pahlen. 

Tânărul mergea îmbrăcat civil şi, cu toate că era cam palid la față, arăta 
destul de bine. 

Lydia îi strânse mâna, prietenește. 

— Fii binevenit, zise ea. Ai sosit tocmai la timp ca să iei cu noi o ceașcă 
de cafea neagră. 

— Vă mulțumesc, stimată doamnă, răspunse Vladimir, dar de astă dată 
n-am venit în vizită la prietenul meu, ci la guvernatorul Krasnoiarskului. 

— Cum, vrei să-mi vorbeşti în calitatea mea oficială? întrebă maiorul. 

— Da, răspunse tânărul. 

— Atunci, urmează-mă în biroul meu. 

— Nu-i nevoie, pot să-ţi spun şi aici ceea ce m-a adus încoace. 

— Cu atât mai bine, replică Daniceff. la loc, te rog. 

De abia acum observă că depeșa rămăsese pe masă și o luă în grabă. 

Totuși, privirile lui Vladimir se opriseră câteva clipe pe hârtie, dar tot 
ceea ce putuse zări fusese numele lui Bakunin. 

Ca un fulger trecu prin mintea sa gândul că marele conspirator era 
ameninţat de vreo primejdie. 

Și, atunci se hotări să afle de la guvernator dacă bănuiala sa era 
întemeiată. 

Maiorul Daniceff îi oferi o ţigară, iar soţia lui îi puse dinainte o ceașcă 
plină cu cafea neagră și câteva bucăţi de cozonac. 

— Şi acum, să auzim ce te aduce la mine? întrebă guvernatorul din 
Krasnoiarsk. 

— O rugăminte, pe care ţi-am mai făcut-o de câteva ori, răspunse 
tânărul. Ştii că toate scrisorile adresate mie, trebuie să fie deschise de 
dumneata sau, mai bine zis, de funcționarii dumitale. Firește că oricărui 
om cult îi este penibil ca tot ce i se încredinţează prin scris, să fie văzut și 
de ochi străini. Şi, deoarece îmi eşti prieten bun, şi-ţi cunosc nu numai 
înfăţişarea, ci şi inima, am venit să te întreb dacă nu s-ar putea ca, atunci 
când e vorba de mine, să nu se țină seamă de acest obicei înjositor. 

Maiorul clătină capul, cu tristeţe. 

— Regret din suflet că trebuie să-ți dau un răspuns negativ, zise el. 
Guvernul ne impune să deschidem toate scrisorile pe care exilaţii 
siberieni le primesc din patrie. Apoi, un scurt rezumat al cuprinsului lor 

este trecut într-un registru. Şi, dacă se întâmplă cel mai mic lucru suspect 
sau deportatul fuge, putem şti imediat cu cine se afla în legătură. La 
aceste persoane va fi el căutat mai întâi, iar dacă e vorba de o conspirație 
avem putinţa să descoperim pe cei ce au luat parte la ea. 

— Dar toate acestea sunt excluse la mine, replică Vladimir. Nici nu-mi 
trece prin minte să uneltesc ceva împotriva Țarului, iar în ce priveşte o 
evadare nu poate fi vorba de aşa ceva. Căci, am dat marelui duce cuvântul 
meu de onoare că nu-mi voi părăsi reședința fără încuviințarea sa. Și te 
rog să mă crezi că aş prefera moartea, decât să-mi calc cuvântul dat. 

— Da, sunt sigur de asta, căci te cunosc prea bine, dragul meu, 
răspunse guvernatorul. Însă în ceea ce privește scrisorile, n-am puterea 
să fac nimic. 

— Atunci, să nu mai vorbim despre asta, zise tânărul. Dar, te rog să-mi 
răspunzi la o întrebare. 

— Cu plăcere, dacă situația îmi îngăduie. 

— Această măsură se mărginește numai la deschiderea lor, sau 
anumite scrisori sunt reținute și distruse? 

Daniceff își întoarse privirile. 

— Trebuie să-ți dau un răspuns precis? întrebă el. 

— Da. 

— Ei bine, îți mărturisesc că două din scrisorile ce ți-au fost adresate 
au trebuit să fie reținute de mine. 

Vladimir sări în sus. 

— Şi cine trimisese aceste scrisori? zise el cu glas tremurător. 

— Vrei s-o spun înaintea soţiei mele? întrebă guvernatorul. 

— Da, căci o respect ca pe cea mai nobilă dintre femei. 

— Scrisorile pe care le-am oprit, răspunse Daniceff, cu gravitate, 
veneau de la prinţesa Vera, fiica Alteţei Sale Imperiale marele duce 
Constantin. 

Tânărul se prăbuşi în scaun, cu un suspin adânc. 

— Sărmană Vera, murmură el. Așadar, taina ta cea mai sfântă a fost 
descoperită... 

— Numai de mine, adăugă maiorul, și nădăjduiesc că nu te îndoiești de 
faptul că ştiu să păstrez un secret. 

— Şi ai putea să-mi spui ce-mi scria prințesa? 

— Mai trebuie să spun? Nu-ţi închipui dumneata însuţi? 

— Da, îmi închipui, zise Vladimir, dar aş vrea s-o aud din gura 
dumitale. O, spune-mi că prințesa mi-a scris că mă iubește. Astfel vei face 

din mine un om fericit. 

— Ascultă-mă, răspunse guvernatorul Krasnoiarskului, dacă aceasta te 
fericește într-adevăr, îți destăinui că prinţesa Vera te asigură că-ţi va fi 
veşnic credincioasă. Ea scria că nu seva căsători niciodată, din pricină că 
nu se poate uni cu dumneata. 

— Scumpă, iubită Vera, șopti Vladimir. 

Lydia îi întinse mâna. 

— Trebuie să fii un om bun, prietene, zise soția guvernatorului, căci 
altfel n-ai fi putut încătușa o inimă atât de nobilă ca a prinţesei Vera. 

Acum, tânărul socoti că a venit momentul să iscodească ce s-a 
întâmplat cu Bakunin. 

— Da, doamnă, răspunse el, am numai doi prieteni pe lume. Primul e 
prinţesa Vera, iar celălalt un bărbat al cărui nume n-ar trebui să-l rostesc 
aici. Sau să-l rostesc totuși? adăugă el, uitându-se la Daniceff. 

— Poţi să-l spui fără teamă, replică acesta, căci acum te afli înaintea 
prietenului și nu înaintea guvernatorului. 

— Ei bine, celălalt este Mihail Bakunin. 

Maiorul se ridică. 

— E timpul să mă duc la birou, zise el, încheindu-și tunica. Draga mea, 
te rog să ţii tu de urât domnului Raşinski. 

— Vrea să scape, își zise Vladimir, dar trebuie să aflu cu tot dinadinsul 
ce primejdie îl ameninţă pe Bakunin. 

Însă, pe semne că era scris ca dorinţa lui să nu poată fi înfăptuită în 
acea seară. 

Căci, Lydia își ceru şi ea scuze și se retrase. 

Tânărul părăsi cu capul plecat, grădina guvernatorului. 

Gândurile îl duseră îndărăt la Petersburg, lângă Vera. 

— Aşadar, mai e în viaţă și mă iubeşte. O, dacă aș putea să părăsesc 
această țară neospitalieră! N-o voi mai vedea pe Vera niciodată, căci am 
făgăduit tatălui meu că nu voi pleca de aici, fără îngăduinţa lui... Şi, el n-o 
va îngădui... Ştiu că ea este sora mea, că avem același tată și, totuși, mi se 
pare că aș avea dreptul s-o iubesc ca pe o logodnică. O, dac-aș putea să-i 
trimit o scrisoare prin care s-o încredinţez că-i port o dragoste ce nu seva 
spulbera niciodată... Poate că-și închipuie c-o voi uita aici, în depărtata 
Siberie... Nori, care plutiţi colo sus, luaţi cu voi suspinele mele, duceți-le și 
spuneţi-i că dragostea mea va dăinui și după moarte... 

— Nu doreşte domnul să cumpere o armă frumoasă? auzi, deodată, un 
glas lângă el. Sau poate aveţi nevoie de creioane, carnete ori altceva? 

Vladimir se uită în jurul său. 

Cine era individul care-i tulbura gândurile? 

Alături de el se afla un bărbat care purta, atârnată de gât, o lădiță cu 
diferite obiecte. 

Pe semne că era evreu, judecând după barba lungă și ochii săi vicleni. 

Tânărul nu răspunse nimic, ci porni mai departe, dar negustorul de 
mărunţișuri se ținu după el. 

— Dar de ce se depărtează domnul de mine? întrebă el. Credeţi cumva 
că marfa mea e proastă? Ar trebui să vă Încredinţaţi mai întâi dacă așa 
este şi apoi să luaţi o hotărâre. 

— Lasă-mă în pace, n-am nevoie de nimic. 

— N-aveţi nevoie de nimic? repetă celălalt. Așa au spus și alții, iar apoi 
şi-au schimbat părerea, după ce au văzut marfa. 

Și zicând acestea se apropie de tânărul bărbat. 

— Nu doriţi să cumpăraţi un revolver încrustat cu argint? Am şi 
gloanţele necesare... Un revolver este foarte necesar în Siberia. Nu se știe 
la ce-ţi folosește... poate spre apărare, poate la un atac... pe scurt, au fost 
mulţi care au binecuvântat clipa când au făcut o astfel de cumpărătură... 

— Ți-am spus o dată că nu-mi trebuie nimic, se răsti Vladimir. Lasă- 
mă, pleacă de aici! 

— Fireşte că voi pleca, replică evreul, dar mă voi îndrepta spre 
locuinţa dumneavoastră. 

— Ascultă-mă, ești prea îndrăzneţ. 

— Domnule, eu nu fac negoţ numai cu mărfurile care se află în lădiţa 
mea, zise negustorul, netulburat, ci am și lucruri care nu se pot vedea cu 
ochiul liber. De pildă, am de vânzare noutăţi... 

Aceste cuvinte îl puseră în uimire pe Vladimir, care se opri şi aruncă o 
privire cercetătoare asupra negustorului. 

— Eşti, într-adevăr, ceea ce pari? întrebă el. 

— Cine poate să ştie? 

— Înfățişarea dumitale să fie doar o travestire? 

— Posibil, făcu negustorul. Ar trebui să mă vedeţi mai de aproape... 

— Bine, urmează-mă! zise Vladimir, cu hotărâre. 

După câteva minute ajunseră la locuinţa tânărului, care conduse 
înăuntru pe negustorul de mărunţișuri, trecând prin faţa servitorilor 
surprinşi că stăpânul lor lăsa în casă un astfel de om. 

Însă Vladimir duse pe evreu în biroul său și încuie ușa. 

— Şi, acum, vorbește, omule!... Vii, cumva, din Petersburg şi-mi aduci 


vești de la prietenii mei? 

— Nu, n-aduc nicio veste, răspunse celălalt, dar îţi aduc în schimb, un 
prieten... 

— Omule, nu-mi mai vorbi în enigme, nu mă chinui... Hai, spune-mi ce 
vrei ce-mi aduci și cine ești? 

— Vladimir Raşinski, vei afla îndată ce vreau, strigă evreul, 
îndreptându-se de mijloc. Ce-ţi aduc? continuă el. Ei bine, asta îți voi 
spune în câteva cuvinte: îți aduc o coroană imperială. Și cine sunt? 
Priveşte, Vladimir, şi vei vedea tu însuţi. 

Zicând acestea, negustorul de mărunţișuri își smulse barba. 

Tânărul se dădu înapoi, scoțând un țipăt. 

— Mihail Bakunin! vru el să strige, dar se reţinu, ştiind cât de 
primejdios ar fi fost să rostească numele prietenului său. 

Primul lucru pe care-l făcu tânărul, fu să se ducă la ușă şi să se 
încredințeze dacă aceasta era încuiată. 

Apoi alergă cu braţele desfăcute, spre omul cu caftan. 

— Prietene, strigă el, dumneata ești, ai venit aici, în singurătatea unde 
trăiesc? 

— Da, eu sunt, răspunse marele conspirator așezându-se într-un 
scaun. O, nici nu poţi să-ţi închipui ce piedici am întâmpinat până să ajung 
la tine... Căci Siberia este țara spionilor. 

— Şi pot să-ți spun că autorităţile sunt pe urmele dumitale. Vin tocmai 
acum din casa guvernatorului Krasnoiarskului; acolo am văzut pe masă o 
depeșă în care era scris numele dumitale. 

— Da, ştiu, ştiu totul, răspunse Bakunin, dezbrăcându-și caftanul. S-a 
aflat că cutreier Siberia travestit în negustor de mărunţișuri şi au trimis 
copoii pe urmele mele. Dar Bakunin e viclean și nu se va lăsa el prins cu 
una cu două. 

— Înainte de toate, vei găsi la mine ocrotire şi adăpost, zise Vladimir. 

— Ocrotire, poate, pentru câteva zile, răspunse Bakunin. În ce priveşte 
adăpostul, acesta va dura numai o zi. Apoi mă voi întoarce în Rusia, unde 
trebuie să pun la cale lucruri mari. 

— Dar, spune-mi, te rog, cete aduce aici? întrebă tânărul. 

— Îți declarasem adineauri că-ți aduc o coroană imperială. 

Vladimir nu mai putu să se stăpânească. 

— O coroană imperială? strigă el. Dumneata, care urăşști și lupţi să 
înlături orice suveran? 

— ŞI, totuşi, vreau să-ți așez pe cap o coroană, Vladimir Rașinski, 

răspunse conducătorul nihiliştilor, cu glas solemn. Căci, sunt încredinţat 
că vei şti să înlături toate nemulţumirile. Este vorba de coroana Rusiei. 

— Cum, coroana Romanovilor? strigă tânărul. 

— Da, zise marele conspirator, ridicându-se de pe scaun. Şi acum, 
ascultă-mă, continuă el, luând mâinile lui Vladimir. O scânteie a căzut în 
pulberăria pe care se sprijină de atâta timp familia Romanov... Vulcanul 
pe care s-a clădit tronul lui Alexandru al II-lea a început să arunce scântei. 
In curând se va produce o erupție atât de înfiorătoare cum nu s-a mai 
văzut alta. Împăratul nu mai are de trăit decât cel mult două luni. Dar de 
ce mă priveşti astfel? întrebă Mihail Bakunin. Nu faci și tu parte din 
asociația noastră, nu eşti prietenul nostru? Gândeşte-te la chinurile pe 
care mama ta și chiar tu însuţi le-ai îndurat din pricina Romanovilor. 

— Dar sunt şi eu un Romanov, replică tânărul. 

— Da, aşa este, încuviință marele conspirator, dar tocmai aceasta va fi 
norocul tău. Familia imperială va fi nimicită, astfel ca să nu mai rămână 
decât amintirea domniei sale. Alexandru al II-lea va cădea și, odată cu el, 
toți membrii familiei Romanov. 

— Groaznic, groaznic, murmură Vladimir. 

— Şi, de astă dată încercarea noastră nu va da greş, căci nu mai avem 
niciun trădător printre noi. 

— Niciun trădător, repetă Vladimir, cu glas tremurător, niciun 
trădător, care să poată salva viaţa sărmanului împărat! 

— Cum, îl mai compătimești? N-are el destule pe conştiinţă? N-a 
nesocotit libertatea, asuprind poporul cu o cruzime fără seamăn? Și toate 
păcatele sale va trebui să le ispășească acum... Ochi pentru ochi, dinte 
pentru dinte. 

— Dar nu vreţi să fiţi îndurători cu el? zise Vladimir, șovăind. 

— A fost vreodată îndurător cu noi? răspunse Bakunin, cu asprime.Nu, 
el ne-a chinuit de moarte, când ne avea în mână. O, Vladimir, eşti tânăr 
încă și nu ştii totul. Dar dacă ţi-aş arăta lista tuturor nenorociţilor care au 
căzut răpuşi de sabia Romanovilor, atunci vei înțelege de ce îi urâm 
atâta... În cete priveşte, Vladimir Raşinski, tu ai fost stabilit să iei locul lui 
Alexandru al II-lea. 

— Cum, să mă ridic printr-o crimă? strigă tânărul, surprins. 

— Da. 

— Şi tovarășii dumitale, care luptă pentru libertate, au încuviinţat una 
ca asta? 

— Libertate vom avea și sub domnia ta, replică marele conspirator. 

Căci, eu voi fi alături de tine. Tu ești un Romanov, un vlăstar al familiei 
imperiale, astfel că avem dreptul să te alegem împărat, dacă nu mai există 
niciun urmaș al actualului Țar. Ce-i drept, acum n-ai prea mulți tovarăși 
în jurul tău; dar apoi, după ce încercarea va izbuti, milioane de oameni 
vor alerga în jurul steagului şi te vor duce în triumf la Palatul Imperial, iar 
de acolo la Kremlin, unde vei îngenunchea și poporul îţi va așeza coroana 
pe cap. Tu vei fi primul împărat al Rusiei iubit de popor, primul Țar care 
va sta petron nu din voinţa Domnului, ci din aceea a supușilor săi. 

Ochii lui Vladimir scânteiară. 

Era tânăr și cuvintele lui Bakunin îl entuziasmau. 

Va dobândi coroana imperială, va conduce destinele a milioane de 
oameni. 

O perdea căzu dinaintea sa şi în faţa ochilor săi se zugrăvi un viitor 
strălucit. 

Se vedea pe tronul ţării, înconjurat de bărbaţii cei mai de seamă şi 
apoi, cutreierând lumea în fruntea unei armate victorioase, întocmai ca 
Alexandru cel Mare. El, Vladimir, era sărbătorit, zeificat, iar istoria îl 
înscria cu litere de aur în cartea ei. 

Dar acestea toate erau doar simple năluciri care ar fi putut să 
ademenească numai pe un tânăr. 

Însă, în același timp, o imagine îngrozitoare îi apărea în minte, astfel că 
tânărul scoase un țipăt de spaimă. 

— Ce-i cu tine? întrebă Bakunin. Privești în gol... ce vezi? 

— Ce văd? răspunse tânărul, cu glas tremurător. Înaintea mea zace un 
trup Însângerat, e cadavrul lui Alexandru al II-lea... Şi alături de el, 
cadavrul marelui duce Constantin, tatăl meu. lată, ele se ridică și mă 
ameninţă... privirile lor se îndreaptă spre mine, pline de ură... buzele lor 
se deschid și-mi strigă... ha, ha, aud foarte lămurit... e un blestem 
împotriva mea, deoarece au murit din pricina mea... da, din pricina mea... 

Vladimir se prăbuşi, acoperit de nădușeală, într-un colţ al divanului. 

Marele conspirator se apropie şi-i puse mâna pe umăr. 

— Vino-ţi în fire, dragul meu, zise el, măreţia priveliştii pe care ţi-am 
zugrăvit-o te-a tulburat peste măsură. Ridică cu mândrie capul și pășeşte 
cu paşi siguri spre tron... Însă trebuie să-mi juri că nu vei răpi drepturile 
poporului, că nu vrei să asupreşti, ci să ocroteşti. Juri, Vladimir? Îndată 
ce-mi vei face această făgăduială solemnă, continuă Bakunin, toată 
chestiunea e terminată. Vom pleca împreună la Petersburg - socot că nu 
va fi prea greu să fugi din Siberia și apoi, face să-ți primejduiești viaţa 

pentru atingerea scopului urmărit - şi, după ce încercarea noastră va 
izbuti, te vei încorona. Istoria va înscrie un nou împărat în cartea ei: 
Vladimir |. Dă-mi mâna şi repetă ce ţi voi spune. 

— Şi dacă mă Împotrivesc să depun jurământul? întrebă el. 

— Atunci, aș spune că ești un prost, dragul meu. Dintre milioane de 
oameni, numai unuia i se oferă o coroană; și dacă el o refuză, dacă nu 
întinde mâna s-o ia, atunci sau este un netrebnic - ceea ce nu-i cazul - sau 
un visător. 

— Poate că sunt un visător, răspunse tânărul, dar trebuie să-ţi declar 
că resping propunerea dumitale. 

— Vorbeşti serios, Vladimir? 

— Nu m-aș încumeta să glumesc în asemenea chestiuni, răspunse fiul 
marelui duce, dar îți voi explica pe scurt de ce nu pot să primesc 
propunerea dumitale. Știi că sunt îndrăgostit de prinţesa Vera şi ea mă 
iubeşte la rândul ei. 

— Cu atât mai bine, exclamă Bakunin, căci astfel, te vei putea căsători 
cu dânsa. 

— Îţi închipui, oare, că m-ar lua de soț dacă ar şti că sunt ucigașul 
tatălui ei? zise Vladimir, punând mâna pe umărul marelui conspirator. 
Sunt sigur că nobila fată m-ar dispreţui, m-ar alunga cu dezgust. Însă 
chiar dacă n-aş ține seamă de dragostea mea, tot nu m-aș învoi să ajung la 
putere, făptuind o crimă. 

— Acesta e ultimul tău cuvânt? întrebă Bakunin. 

— Da, ultimul meu cuvânt, răspunse tânărul. Nu vreau să îmbrac nici 
chiar o haină de purpură, dacă aceasta e pătată de sânge. 

Marele conspirator își puse repede caftanul și-și lipi barba la loc. 

— Atunci, îmi pare rău că mi-am pierdut timpul cu un visător, zise el. 
Cu primejdii de nedescris am făcut această călătorie în Siberia, spre a 
ajunge la tine și a-ţi oferi coroana imperială. Și, acum, nesocotești jertfa 
mea. Așadar, există și oameni care n-au ambiţie. Mi-ai produs o groaznică 
dezamăgire, Vladimir. 

Și fără să-şi ia rămas bun, se îndreptă spre uşă. 

— Bakunin, mă ierți? strigă Vladimir. 

— Da, răspunde marele conspirator, dar te compătimesc. Căci, vai de 
acela care n-are ambiţie... el se aseamănă cu o stâncă ce nu simte nimic. 
Și, încă ceva, continuă el, ţi-am încredinţat cele mai mari secrete ale 
asociaţiei noastre, fiindcă ești fiul unei femei pe care atât eu cât și 
tovarășii mei o respectăm mai mult decât pe oricare alta. Ştiam că nu ești 

în stare să ne trădezi. Dacă totuși, ești atât de josnic încât s-o faci, pentru 
ca să te poţi apropia de Vera, atunci nu uita că, după ce vom muri de 
mâna călăului, vor veni alții care te vor pedepsi cu asprime. Gândește-te 
la asta, Vladimir... Și, acum, rămâi cu bine! 

Marele conspirator se strecură ca o umbră din camera tânărului. 

Acesta însă, rămase locului și privi în pământ, posomorăt. Fruntea-i 
era acoperită de nădușeală. 

— Ce să fac? strigă el. Cine ar putea să-mi dea un sfat? Mă aflu înaintea 
unei prăpăstii şi nu ştiu dacă să înaintez sau nu. Să rabd ca împăratul să 
cadă victimă asasinilor, să aştept până ce tatăl meu, sărmanul meu tată, 
va fi ucis de ei? Nu-i, oare, datoria mea să-i împiedic și să vin în ajutorul 
celor primejduiți? 

Tânărul se plimbă prin cameră, agitat. 

— Şi aceşti ucigași, continuă el, sunt cei mai buni prieteni ai mei, care 
s-au jertfit pentru mine și au ajutat-o pe mama, când era în nevoie. să-i 
dau, oare, pe mâna călăului? Mă simt încolţit din toate părţile și, totuși, 
am mâinile legate, neputându-mă apăra. Dumnezeule, trimite-mi o rază 
care să lumineze întunericul ce mă înconjoară! 

Apoi, tânărul se prăbuşi pe divan şi rămase câtva timp nemișcat. 

Deodată, sări în sus. Chipul îi era acoperit de o paloare cadaverică, iar 
buzele-i tremurau. 

Părea că luase o hotărâre eroică. 


Capitolul 129 - Răzbunarea vrăjitoarei 


Cititorii noştri își amintesc, desigur, de noaptea când Ivan Kardoff 
arătase ura şi gelozia bătrânei sale tovarășe. 

După ce Tania părăsise locuinţa ologului, vrăjitoarea rămase singură 
cu fostul prefect. 

Acum, avu loc o scenă între cei doi, cu care prilej blestemele nu mai 
încetară. 

În cele din urmă, Kardoff se trânti pe canapeaua ruptă şi murdară, 
zicând: 

— Urlă cât vrei, eu nu mai aud ce spui... Vreau să dorm, căci rachiul m- 
a cam ameţit; mâine-dimineaţță, când mă voi trezi, vom sta de vorbă. 
Socot că n-are niciun rost să încerci să mă ţii legat de tine, căci de acum 
înainte îţi voi refuza ajutorul. Așadar, vom împărţi în linişte banii și, dacă 

nu seva putea altfel, îți voi da două părţi, iar eu mă voi mulțumi cu restul. 

— În acest caz, mai putem sta de vorbă, răspunse vrăjitoarea, 
îmbunată. 

— Ei vezi că ne înţelegem, mătușico? Ce dracu, doar nu sunt atât de 
bătrân încât să nu mă pot îndrăgosti de o fată frumoasă ca Tania. Și, apoi 
nici n-ai trebui să fii geloasă, ci dimpotrivă, să te bucuri că mai ştiu să 
preţuiesc frumuseţea și tinerețea. 

— Da, mă şi bucur, răspunse zgripţuroaica. 

Dacă Ivan Kardoff n-ar fi închis cehii, ar fi văzut chipul schimonosit de 
furie al bătrânei. 

Însă rachiul avusese o înrâurire puternică asupra ologului, care își 
simţea membrele grele ca plumbul. Fostul prefect se întinse pe canapea, 
mai căscă o dată, apoi o tăcere adâncă învălui încăperea. 

Vrăjitoarea se retrăsese într-un colţ al camerei, unde rămase ghemuită 
câtva timp, cu ochii împăienjeniţi de lacrimi. 

Deodată, italianca se ridică hotărâtă. Cu trupul încovoiat, întocmai ca 
un animal de pradă, ea se apropie de cel adormit. 

— Doarme parcă ar fi mort, murmură bătrâna. Parc-ar fi mort, repetă 
ea. 

Apoi, ridică pumnul, ameninţător. 

— Îți închipui că Valloni uită aşa ușor? şopti dânsa. Crezi că ea se 
mulțumește cu banii murdari pe care vrei să-i dai? Mie două părți și ţie 
una... Nu, dragul meu, mie totul, iar ţie pieirea, moartea... Dar nu o moarte 
obișnuită, ci una pe care numai diavolul ar putea-o născoci. 

Îi luă protezele, le duse în bucătărie, le aruncă în foc şi rămase acolo, 
dusă pe gânduri, până ce flăcările transformară în cenuşă lemnul uscat. 

Pe urmă părăsi încăperea și după ce puse banii la loc sigur, se îndreptă 
spre mansarda unde erau închise femeia turbată și sărmana fiică a lui 
Pahlen. 

Aruncă o privire asupra copilei răpite și se încredință că doarme. 
Nefericita soţie a lui Iso de Margenta era şi ea cufundată într-un somn 
adânc. 

Bătrâna se apropie de ușa cuștii și o dădu de perete; apoi, părăsi în 
grabă mansarda lăsând deschisă atât ușa acesteia, cât și pe aceea din 
camera unde dormea Kardoff. 

În cele din urmă, intră din nou în bucătărie de unde se întoarse cu un 
cărbune aprins, pe care-l aruncă spre femeia turbată. 

Folosindu-se de clipa în care nenorocita căuta să-și dea seama ce se 


gi 


întâmplase, bătrâna părăsi casa. 

În acest timp, turbata ieşi din cușcă şi privi cu ochi scânteietori, spre 
încăperea unde dormea ologul. 

Cu curiozitatea caracteristică a nebunilor ea căută să pătrundă 
întunericul şi, în cele din urmă, îl descoperi pe Kardoff. 

La vederea lui scoase un răcnet înfiorător. 

Fostul prefect se trezi, își frecă ochii și aruncă în jurul său o privire 
cercetătoare. 

În această clipă, razele lunii pătrunseră în cameră, astfel că fiecare 
obiect putea fi deosebit. 

Kardoff văzu pe turbată înaintea sa; doar masa îl mai despărțea de 
primejdioasa făptură. Un strigăt pe jumătate înăbușit îi scăpă din gătlej. 
Ologul vru să se dea jos de pe canapea și să fugă; dar, spre groaza lui, 
observă că-i lipseau picioarele de lemn. 

Fedora îl privea cu ochi scânteietori. Deodată întinse braţele spre 
fostul prefect, care începu să strige după ajutor. 

Însă, nimeni nu-l auzi. 

Tot astfel nu se sinchisise nici el de țipetele victimelor sale, tot astfel le 
lăsase să răcnească și nu le întinsese mâna să le scape. 

Turbata se urcă pe masă și-și aţinti din nou privirea asupra fostului 
prefect. 

Ologul chibzui ce să facă. Dacă rămânea pe loc, fără îndoială că urma să 
cadă victimă, căci Fedora se și pregătea să se năpustească spre el. 

In cele din urmă, Kardoff se azvârli de pe canapea, rostogolindu-se sub 
masă, unde rămase nemișcat, nădăjduind că turbata își va îndrepta 
atenţia în altă parte. 

Dar se înşelase. 

Fedora începu să spumege de mânie, văzând că victima ei își părăsise 
locul. 

Apoi, sări jos ca o panteră și, apropiindu-se de el, îl trase afară de sub 
masă. 

— Sunt pierdut, îngână fostul prefect. 

Turbata începu să-l târască prin cameră. Deodată se opri şi străpunse 
cu privirea pe olog, care tremura din tot trupul. 

— Ticălosule, scrâșni ea. 

Kardoff se simţi străbătut de un fior de gheaţă. 

Soarta lui era pecetluită - nenorocitul își dădea prea bine seama de 
asta. Însă, dacă o licărire de lumină s-ar fi aprins în mintea turbatei, dacă 

l-ar fi recunoscut, fără îndoială că răzbunarea ar fi fost şi mai groaznică. 

Și, totuşi, ologul încercă să scape din ghearele Fedorei. În cele din 
urmă, izbuti să se rostogolească până într-un colț al încăperii. 

Însă turbata îl urmări şi se năpusti cu furie asupra lui, izbindu-l fără 
milă. 

— Tu eşti doctorul Kaltcef, strigă dânsa, vrei să mă închizi iar în 
ospiciu, dar eu te voi face nevătămător. 

Nenorocitul îşi pierdu cunoştinţa. Fedora aduse în grabă lemne şi 
surcele, pe care le îngrămădi în jurul trupului său. 

Apoi îşi privi opera rânjind. 

In cele din urmă, se îndreptă spre sobă și scoase un tăciune. Turbata 
nici nu luă în seamă că-și arsese braţele, părea oţelită împotriva oricărei 
dureri. 

Râzând sălbatic, Fedora aruncă tăciunele la mijlocul lemnelor, care, 
fiind uscate, se aprinseră numaidecăt. 

In timp ce moartea se apropia de el - o moarte pe care nicio minte 
omenească n-ar fi putut-o născoci - Kardoff își aminti de toți nenorociţii 
pe care el îi chinuise, își aminti toate ticăloșiile pe care le făptuise în viaţa 
sa. 

— Să nu fie nicio scăpare? strigă el, în cele din urmă, făcând o ultimă 
încercare să se târască din mijlocul flăcărilor, ceea ce nu izbuti. Am 
păcătuit atât de mult, încât mi-a fost hărăzit un sfârșit așa de groaznic? 

Și, deodată i se păru că un glas îi răspunde: 

— Da, ai păcătuit și aceasta e pedeapsa pe care o meriţi. Ai făptuit 
atâtea ticăloșii, astfel că tot printr-o ticăloşie vei muri. 

— Adio, Kardoff, strigă în acea clipă turbata apropiindu-se de foc, 
adio... Ha, ha, o mai iubeşti pe Fedora? continuă ea. Ai vrut să mă iei de 
soție... iată, înainte-ţi stă logodnica focului... vino în patul ei, care e făcut 
din cărbuni încinşi. 

Dar Kardoff nu mai auzea nimic. Flăcările îl acoperiseră, nenorocitul 
era aproape scăpat de chinuri. 

Văzând că opera ei se înfăptuise, turbata se strecură afară din 
încăperea care se umpluse de fum. Instinctul îi spunea că trebuie să fugă, 
dacă nu vrea să piară şi dânsa. 

Soţia diplomatului cobori în grabă treptele și după câteva momente 
părăsi lăcașul mizeriei, tocmai în clipa când flăcările izbucniră prin 
ferestre. 

— Foc, foc, se auzi deodată, strigându-se. 

Vrăjitoarea se afla în colţul străzii, așteptând să vadă în ce chip turbata 
îl va ucide pe olog. 

Zărind flăcările, bătrâna izbucni în râs. 

— Turbata şi-a făcut datoria, murmură ea. Kardoff trebuie să fi avut un 
sfârşit groaznic. 

Și începu să râdă din ce în ce mai tare. 

— Zgripţuroaico, strigă un bărbat, care tocmai trecea pe acolo, cum îţi 
vine să râzi, văzând primejdia ce ameninţă pe sărmanii care locuiesc în 
această casă? 

Italianca nu se urni din loc. 

— Las' să ardă, răspunse ea, cu sânge rece, ajutorul dumitale vine prea 
târziu. 

Trecătorul se îndepărtă. 

— Da, să piară toţi, continuă vrăjitoarea. Dar, înaintea tuturor, 
ticălosul acela căruia i-am acordat toată încrederea și m-a înşelat.. Și, 
apoi, şi americana pe care am răpit-o... Căci, la ce-mi trebuie bani acum? 
Am doar destul ca să pot muri în singurătate... Da, da, și dânsa va pieri în 
flăcări, astfel că nu mă va trăda. Turbata se va înăbuși de asemenea; ce 
rost mai are ea pe pământ? Toţi să piară, toţi, toți, strigă ea cu hotărâre, 
numai eu să rămân în viaţă. 

Mulțimea se adunase în fața casei, dar nimeni nu se încumeta să sară 
în ajutorul nenorociţilor. 

După puţin timp sosiră pompierii. 

Acum începu opera de stingere, dar comandantul pompierilor declară 
că orice ajutor era de prisos. 

— Aici nu mai există scăpare, zise el, toată casa e cuprinsă de flăcări și 
arde ca iasca. 

— Mai este cineva înăuntru? întrebă un bărbat care se afla printre cei 
din față. 

— Să nădăjduim că locatarii au părăsit clădirea, răspunse 
comandantul. 

— N-ar fi mai bine ca oamenii dumneavoastră să cerceteze interiorul 
ei? 

— Cum, domnule, vrei să-i trimit la o moarte sigură? 

— Dar am auzit un glas de femeie, venind dinăuntru... 

— Eşti sigur? întrebă comandantul. 

— Da, sunt sigur, răspunse necunoscutul. Glasul a răsunat foarte 
lămurit. 


— Drace, atunci ce-i de făcut? Dar nu, nu se poate să mai fie vreun om 
acolo, adăugă conducătorul pompierilor. 

— Domnule comandant, strigă celălalt, arătând spre acoperiș, vedeţi 
că am avut dreptate? lată, uitați-vă sus... 

Comandantul își îndreptă privirile spre direcția arătată și se dădu 
înapoi îngrozit. 

Într-un loc al acoperişului, care nu fusese încă cuprins de flăcări, se 
ivise un obiect mic, alb. 

Dar, privit cu atenţie, acest obiect nu era altceva decât o mână delicată, 
o mână de femeie. 

Aceasta se mișca necontenit, ca și cum ar fi cerut ajutor. 

— Puneţi scările, strigă comandantul. Trebuie să încercăm s-o salvăm... 

Pompierii se apropiară cu o scară care ajungea până la acoperiş. 

— Doi oameni să se urce sus, cu târnăcoape și securi, porunci 
conducătorul lor. Cine se încumetă s-o facă? 

Dar nimeni nu îndrăznea să înfrunte primejdia. 

— Cum, n-aveţi curaj? strigă comandantul. Gândiţi-vă, e vorba de o 
viață omenească... 

Un bătrân pompier se apropie. 

— Domnule comandant, zise el, cine se urcă sus e un copil al morții. 
Clădirea se va prăbuși din clipă în clipă. 

— Aşadar, lăsaţi ca un om să piară în flăcări? întrebă celălalt. 

Pompierii dădură din umeri. 

— Dac-ar mai exista vreo scăpare, ne-am primejdui bucuros viaţa, 
strigă unul dintre ei, dar aici ar fi o nebunie să încercăm ceva. 


* 


Vom întrerupe puţin povestirea noastră, spre a ne întoarce în parcul 
Caterina, unde Pahlen şi Bakunin - care încă nu făcuse călătoria fu Siberia 
-, aşteptau revenirea Taniei. 

Bogătașul era pradă unei tulburări de nedescris. Sărmanul părinte 
ducea mereu mâinile la cap, ca şi cum ar fi vrut să alunge gândurile ce se 
zbăteau în mintea sa. 

— Eşti încredinţat că Tania se va întoarce? întrebă el, în cele din urmă, 
adresându-se prietenului său. 

— Fireşte, de vreme ce ne-a făgăduit, răspunse marele conspirator. 

— Şi dacă ne-a înşelat? 


SI 


— Fii liniştit, zise Bakunin, o cunosc prea bine, Tania își ţine cuvântul. 

— Îşi ţine cuvântul? repetă Pahlen, neîncrezător. Această fetișcană 
zvăpăiată, care trăieşte în mijlocul răufăcătorilor? 

— Şi, totuşi, Tania nu e atât de rea cum pare la prima privire, replică 
marele conspirator. E o fată foarte ciudată. Dacă s-ar fi născut şi ar fi trăit 
în alt mediu, ar fi devenit o femeie care ar fi pus lumea în uimire prin 
hotărârea şi originalitatea ei. Așa, însă, tânăra se aseamănă cu o floare 
care a crescut într-o mlaștină. Ea se va deosebi întotdeauna de o floare 
cultivată în grădină sau seră. De altfel, cum îţi place fata? E frumoasă? 

Această întrebare făcu pe Pahlen să-și îndrepte gândurile în altă 
direcţie. 

— Da, e frumoasă, murmură bogătașul, e o copilă plină de farmec și, 
totuși, se deosebește atât de mult de sărmana mea Lo. Ah, Lo era 
frumoasă, nobilă, bună... scumpa mea copilă avea toate calităţile ce le 
poate întruni o ființă. Dar acum ce s-o fi făcut cu dânsa? 

Pahlen ridică mâinile. 

— Curaj, prietene, curaj, îl mângâie Bakunin, încă nu e totul pierdut. 
Căci dacă bănuiala mea se adevereşte și Lo se află în locuinţa celor doi 
răufăcători, atunci înseamnă că putem nădăjdui. 

— Ce te face să crezi asta? întrebă Pahlen, îndurerat. 

— Faptul că îi cunosc pe cei doi ticăloși, replică marele conspirator. Ei 
nu răpesc o fată ca s-o ucidă... Nu, numai lăcomia de bani îi împinge să 
săvârşească astfel de fapte. Socot că răpirea a avut drept scop vânzarea 
fiicei tale. Fără îndoială că vreun desfrânat şi-a pus ochii pe dânsa și i-a 
dat lui Kardoff însărcinarea să i-o aducă. Să nădăjduim că vom sosi la 
timp ca să răpim victima din ghearele acestui nemernic. 

— Ticălosul ar trebui să se păzească, strigă Pahlen cu ochii 
scânteietori și pumnii încleștaţi, căci dacă presupunerile tale se dovedesc 
întemeiate, atunci îl voi căuta și chiar dacă voi fi silit să colind întreaga 
lume, tot îl voi găsi şi mă voi răzbuna. Dar, stai, mi se pare că vine Tania... 

Un zgomot ușor se auzea pe alee. 

— Da, ea trebuie să fie! exclamă Pahlen. O, simt că inima îmi bate cu 
atâta putere, de parc-ar vrea să-mi spargă pieptul. 

Frunzișul se desfăcu și Tania, fiica birtașului, se apropie de cei doi 
prieteni. 

Tânăra alergase atât de repede, încât nu scoase nicio vorbă și-și apăsă 
mâinile pe pieptul care tresălta cu putere. 

Cât de frumoasă era în tulburarea ei! 


mo e 


— Ei ce s-aude? strigă Pahlen, nerăbdător. Dar nu-mi ascunde nimic, 
spune-mi unde e fiica mea? 

— Acolo unde bănuiţi, domnule. 

Bakunin scoase o exclamaţie de triumf. 

— Ei vezi, nu ţi-am spus eu? Ticăloșii au răpit-o! strigă el. 

— E în locuinţa ologului şi a bătrânei vrăjitoare? cercetă Pahlen. 

— Da, domnule, a fost închisă în mansarda casei, răspunse Tania. 

— Din ce pricină a fost închisă? continuă bogătașul. 

— Asta n-aş putea să vă spun... Dar socot că e destul că știți unde se 
află. Și dacă vreţi să mă ascultați pe mine, grăbiţi-vă, căci fiecare minut de 
întârziere poate fi hotărâtor. 

— Dar cum ai izbutit să afli că e acolo? Ce vicleșug ai întrebuințat să-l 
descoși pe Kardoff? 

Tania râse, lăsând să se vadă două șiruri de dinţi albi. 

— Când un bărbat e orbit de patimă, atunci e în stare să-și trădeze și 
părinţii, zise ea. Kardoff însuşi m-a dus la el acasă și mi-a mărturisit că 
tânăra americană se află acolo. 

— Şi ce au făcut ticăloșii cu dânsa? întrebă Pahlen. Sărmana n-a avut 
nimic de suferit? 

— Deocamdată nu i s-a întâmplat nimic. Şi nădăjduiesc că veţi sosi la 
timp să împiedicaţi o nenorocire înfiorătoare. Căci, dacă nu mă înşel, 
Kardoff a răpit-o ca s-o vândă. În ultimele zile, am văzut în cârciuma 
tatălui meu pe olandezul cel lung, care vine întotdeauna la Petersburg ca 
să cumpere marfă proaspătă și s-o transporte în Olanda. 

— Atunci, să nu mai pierdem nicio clipă, exclamă Pahlen. Vii cu mine, 
prietene? 

— Fireşte. 

— Dar cum vom găsi locuinţa ologului? reluă bogătanul. 

— Vă conduc eu, domnule, răspunse Tania. 

— Îți mulțumesc, copila mea, strigă Pahlen. Fii sigură că te voi răsplăti 
cum se cuvine. 

Tânăra făcu semn celor doi bărbați s-o urmeze şi porniră spre 
„Mahalaua întunecoasă”. Din nefericire, nu întâlniră nicio trăsură, astfel 
că fură nevoiți să meargă pe jos. 

— Să ne grăbim, zise Tania, căci, altminteri, s-ar putea să ajungem prea 
târziu. 

— Te temi că ologul și bătrâna vrăjitoare ar putea să-i facă vreun rău 
fetei? întrebă marele conspirator. 

— Asta nu, dar poate că olandezul cel lung a şi venit s-o ia cu dânsul, 
răspunse fiica birtaşului. Și ar fi greu s-o scoatem din mâna lui. Așadar, să 
gonim cât ne ţin picioarele. 

Acum cotiră în „Mahalaua întunecoasă”. Deodată Tania rămase locului, 
arătând cu mâna în sus: 

— Nu vedeţi colo, pe cer, o văpaie? întrebă ea. 

Cei doi prieteni ridicară privirile. 

— Pe aici, prin apropiere, trebuie să fi izbucnit un mare incendiu, 
continuă Tania. 

Străbătură în grabă câteva ulicioare şi ajunseră în colţul străzii unde se 
afla locuinţa vrăjitoarei și a lui Kardoff. 

Deodată, fiica birtaşului scoase un țipăt. 

— Pentru numele lui Dumnezeu, ce-i asta? strigă ea. Focul e chiar în 
această stradă... 

— În aceeaşi stradă unde e ținută închisă copila mea? întrebă Pahlen. 

— Şi bordeiele astea mizerabile se aprind atât de lesne! adăugă 
Bakunin. Ce ușor s-ar putea ca focul să se întindă și asupra casei unde se 
află Lo... 

— Repede, repede, strigă Tania. 

Și fără să mai schimbe o vorbă, cei trei oameni se năpustiră înainte, 
apropiindu-se din ce în ce mai mult de locul incendiului. 

La un moment dat, tânăra se opri şi-şi acoperi fața cu mâinile. 

— Prea târziu, prea târziu, murmură ea, casa lui Kardoff e cuprinsă de 
flăcări. 

Pahlen scoase un strigăt nearticulat. Și s-ar fi prăbușit, desigur, dacă 
Bakunin nu l-ar fi sprijinit. 

— Curaj, Pahlen, îi şopti el, fiica ta trebuie să fi fost demult salvată. 

— Dar cine să se fi gândit la dânsa? murmură nefericitul părinte. Ah, 
oamenii aceștia neîndurători nu se sinchisesc dacă o fată fără apărare e 
mistuită de flăcări... 

— Înainte, strigă marele conspirator, trebuie să vedem dacă se mai 
poate face ceva. 

Când ajunseră în fața casei incendiate, comandantul pompierilor 
tocmai întreba dacă se încumetă cineva să pornească în ajutorul 
nenorocitei. 

Pahlen se agăță de prietenul său. 

— N-am nimic de pierdut, îngână el, sunt tatăl ei și n-o pot lăsa să 
piară în flăcări... 


more 


— Eşti nebun? strigă marele conspirator. Imobilul amenință să se 
prăbușească și te va îngropa sub dărâmături. 

— Mă va îngropa împreună cu Lo, scumpa mea copilă. 

Și se smulse din strânsoarea lui Bakunin. 

În aceeași clipă, Tania se așeză în cale. 

— Nu, domnule, zise tânăra, cu ochii scânteietori, rămâi aici, trebuie să 
trăieşti... Eu, însă, sunt atât de singură și nenorocită, încât moartea ar fi 
pentru mine o ușurare. Acum a sosit clipa în care năzuiam de atâta timp. 
În sfârşit, voi putea, printr-o singură faptă, să şterg toate ticăloșiile pe 
care le-am făcut în viaţa mea... Te rog, lasă-mă să încerc salvarea fiicei 
dumitale. 

— Tania, eşti în stare să faci una ca asta? întrebă Bakunin, uimit. 

— N-avem timp de pierdut, răspunse fiica birtașului. Domnule 
comandant, dați-mi voie să mă urc ca să-mi salvez sora... 

Tania născocise această minciună, căci altfel nu i s-ar fi îngăduit să 
pornească la o asemenea întreprindere. 

Comandantul pompierilor dădu din umeri. 

— Dacă ţii atât de puţin la viaţa dumitale, n-ai decât să încerci, zise 
șeful pompierilor. 

Curajoasa fată urcă primele trepte ale scării. 

— Rămâneţi cu bine, îngână ea. 

— Nenorocita se duce la moarte, murmură Bakunin. 

— Dacă vei izbuti s-o scapi cu viaţă te voi lua cu mine și te voi face 
fericită, strigă bogătanul. 

Tânăra porni înainte, cu hotărâre. Pompierii începură să pompeze apa 
spre locul unde se îndrepta curajoasa fată. 

Și, într-adevăr, flăcările se mai potoliră. 


* 


Desigur că cititorii noştri își amintesc că sărmana Lo adormise pe 
paiele putrede ce-i serveau de culcuș. 

Tânăra era cufundată într-un somn binefăcător, astfel că nu auzise 
când bătrâna intrase în mansardă și deschisese cușca în care era închisă 
turbata. 

Vise trandafirii o făcură să se simtă fericită. Frumoasa fată se vedea 
alături de tatăl ei, înapoiată în America, ţara libertăţii și a adevărului. 

Deodată, un țipăt sălbatic o trezi din somn; biata copilă se ridică și 

privi buimăcită în jurul ei. 

Dar nu văzu pe nimeni; chiar cușca era goală. 

Tânăra se simţi însufleţită de curaj şi alergă spre ușă. Însă aceasta era 
încuiată. Lo auzi cum zăvorul fu împins pe din afară. 

— Veţi pieri în foc, strigă turbata, toată lumea arde, iar eu dansez în 
mijlocul flăcărilor. 

Fiica lui Pahlen tresări la auzul acestui glas înfiorător. Apoi, auzi cum 
Fedora coboară scara în grabă. 

Urmă o tăcere adâncă. 

Peste puţin timp, un fum gros umplu încăperea. Fumul pătrundea prin 
toate crăpăturile și devenea din ce în ce mai înăbușitor. Şi, apoi, o căldură 
dogoritoare se răspândi în îngusta mansardă. 

Lo își duse mâinile la frunte încercând să-și adune gândurile. 

Ce se întâmplase cu dânsa? De ce se învârtea totul în jurul ei? 

Fumul devenise de nepătruns. 

Arde casa! 

Acest gând îngrozitor străbătu ca un fulger prin mintea tinerei fete. 

Lo alergă spre ușă şi începu să izbească cu pumnii în ea. 

— Daţi-mi drumul! striga nenorocita. Casa arde... foc!... 

Dar totul rămase cufundat în tăcere. 

Deodată auzi un scârțâit ca și cum mii de șobolani ar fi ros grinzile. 

Lo căzu în genunchi. 

— Moartea se apropie, strigă ea, Da, da, acum voi fi scăpată de chinuri. 
Mai bine să pier în flăcări, decât să cad în ghearele rușinii. Rămâi cu bine, 
tată, rămâneţi cu bine, voi, toți aceia pe care îi iubesc... sărmana Lo 
trebuie să moară. 

Lacrimi fierbinţi șiroiau pe obrajii ei. Capul îi căzu înainte, atingând 
pământul. 

Biata copilă rămase câtva timp în această stare. 

Dar deodată, se trezi în dânsa dorul de viață. 

De ce să nu facă o încercare de a se salva?. Poate există, totuși, vreo 
ieșire din această încăpere înfiorătoare? Nu era, oare, cu putință să 
sfarme ușa? 

Scândurile nu erau prea groase și dacă se va folosi de puterea pe care 
ţi-o dă deznădejdea, va izbuti, poate... 

Însuflețită de această hotărâre, Lo sări în sus şi se năpusti în uşă. 

Dar încercările ei fură zadarnice. Scândurile erau mai tari decât își 
închipuise. 


Deznădăjduită, sărmana copilă aruncă din nou o privire în jurul ei. 

Nu era, oare, prin încăpere vreun obiect care să-i folosească la 
spargerea ușii? 

Fumul era de nesuferit și deodată se produse un zgomot asurzitor, ca 
şi cum toată casa s-ar fi prăbușit. 

În cele din urmă, frumoasa copilă descoperi într-un colţ un cleşte, care 
desigur că rămăsese acolo, de când fusese construită cușca. 

Fiica lui Pahlen scoase un strigăt de bucurie. Cleștele putea să-i 
deschidă drumul spre libertate. 

Încordându-şi puterile, Lo începu să lucreze la sfărâmarea uşii. 
Nădușeala îi îmbrobonea fruntea; mâinile ei delicate, neobișnuite cu o 
asemenea îndeletnicire, începură să tremure. Dar biata copilă nu ţinu 
seama de nimic și continuă să lucreze de zor. 

După câtva timp, broasca fu spartă şi tânăra izbuti să deschidă ușa. 

Dar priveliștea ce se înfăţișă ochilor ei o înspăimântă. 

Limbi uriaşe de foc ieșeau din camera unde locuiau Kardoff și bătrâna 
vrăjitoare, iar toată casa era plină de un fum gros. 

În zadar încercă Lo să-și dea seama dacă scara ducea afară, căci 
aceasta era învăluită într-un fum atât de dens încât ar fi însemnat o 
moarte sigură dacă se avânta pe dânsa. 

Aici nu mai încăpea gândire multă. 

— Dacă mai există vreo scăpare pentru mine, își zise tânăra fată, 
atunci ea poate să fie numai prin acoperiș. 

Lo sui, cât putu de repede scara ce ducea la pod şi, după câteva clipe 
intră într-o încăpere unde aerul mai era de suportat. Sărmana căută să 
descopere o ferestruică sau vreo deschidere prin care să se poată 
strecura afară. 

În cele din urmă zări o fereastră. Dar aceasta era atât de înaltă, încât îi 
era cu neputinţă să ajungă până acolo. 

Atunci, nenorocita se prăbuşi la pământ şi-şi ascunse faţa în mâini. 

— Dumnezeu e împotriva mea, îngână Lo. Așadar, trebuie să pier în 
chip atât de groaznic? 

În această clipă un zgomot ciudat se produse deasupra capului ei. 

Desigur că flăcările ajunseseră sus şi mistuiau grinzile. 

Deodată, o parte din acoperiș se prăbuși; dar, din fericire, aceasta era 
la oarecare depărtare de Lo, astfel că frumoasa fată scăpă neatinsă. 

Fiica lui Pahlen se cățără spre locul unde gaura uriaşă se deschise în 
acoperiş. În cele din urmă, izbuti să scoată o mână afară, iar cu cealaltă se 

agăţă de o grindă. Flăcările o înconjurau din toate părţile. Nenorocita se 
mai gândi o dată la tatăl ei, apoi simţi că puterile o părăsesc. Mâna scăpă 
sprijinul dar, din fericire, Lo își înfăşurase rochia în jurul unui cârlig al 
grinzii, astfel că nu se prăbuși, ci rămase atârnată de stâlp. 

În acest timp, Tania ajunsese în vârful scării şi se avântă pe acoperiş cu 
o îndemânare, care ar fi făcut cinste oricărui acrobat. 

— Înainte, mereu înainte, își zise ea, e vorba de o viață omenească. 

În sfârşit ajunse la deschiderea din acoperiş. 

O exclamaţie de bucurie scăpă din pieptul curajoasei fete. 

Fiica lui Pahlen își reveni în fire. 

— Dă-mi mâna repede, zise Tania. 

Tânăra fată se supuse. Salvatoarea o ridică pe acoperiș, însă, deodată 
începu să se clatine și simţi că puterile îi slăbesc. 

— Ajutor, strigă ea. 

Câţiva pompieri se urcară pe scară pentru a lua pe fata salvată. În cele 
din urmă, unul dintre ei izbuti s-o ia în braţe şi porni înapoi, nădăjduind 
că aceea care salvase pe altul de la moarte, va putea să ajungă jos cu 
ușurință. 

Dar Tania făcuse o sforțare supraomenească. Curajoasa fată merse 
clătinându-se până la marginea acoperişului. Aici vru să se apuce de un 
olan, dar era prea târziu. 

Nenorocita își pierduse echilibrul, un țipăt, apoi un trup se prăbuși în 
gol. 

— Atenţie! strigă comandantul pompierilor, cu glas tunător. 

Mulțimea se retrase îngrozită. 

În clipa următoare, Bakunin se afla lângă corpul sărmanei fete. 

— Un doctor, repede, strigă marele conspirator, poate mai există vreo 
scăpare. 

Tania deschise ochii. 

— E în zadar, murmură ea, s-a sfârşit cu mine... 

— Tania, exclamă Bakunin, curajoasă copilă, trebuie să trăieşti... 

Fiica birtașului clătină capul în semn de împotrivire. 

— Am păcătuit, îngână ea, dar mi-am ispășit păcatele. 

Apoi se întinse, un şiroi de sânge îi țâșni pe gură și în clipa următoare 
nenorocita fată își dădu sufletul. 

Bakunin se ridică tulburat, spre a se întoarce la prietenul său. 

Între timp, acesta trimisese să i se aducă o trăsură şi luând în braţe pe 
Lo o urcă într-însa. Bakunin și Pahlen se așezară și ei alături și, în goana 

cailor, trăsura porni spre hotel. 

După ce ajunseră acolo, sărmana copilă fu culcată într-un pat și 
medicul care fusese chemat, se strădui s-o readucă în simțiri. 

Dar trecură trei ore până ce tânăra deschise ochii. 

Mihail Bakunin se depărtase, astfel că la căpătâiul ei se afla numai 
Pahlen. 

— Copila mea, exclamă acesta, copila mea, ești salvată! 

— Salvată! repetă Lo. Dar am îndurat atâta... Ce răi sunt oamenii!... 

— Linişteşte-te, draga mea, liniştește-te, nu te mai gândi la asta. 

— Ah, tată nu voi putea să uit niciodată ca am pătimit... 

Tânăra se prăbuşi în perne și trecură câteva minute până ce fu în stare 
să continue. 

— Dar unde e curajoasa fată care m-a salvat? întrebă Lo. 

Pahlen înclină capul, întristat. 

— A murit, murmură el. A plătit cu viaţa fapta ei îndrăzneață. 

Ochii frumoasei copile se umplură de lacrimi. 

— Singurul lucru pe care-l mai poţi face pentru dânsa este să-i 
împodobești mormântul, continuă bogătașul. 

— Tată, făgăduieşte-mi că vei pune să i se facă un mormânt ca al unei 
prințese, strigă tânăra. 

— Da, copila mea, ţi-o făgăduiesc... Dar aș fi preferat să fi trăit ca s-o 
răsplătesc așa cum merita... 

— Se vede că astfel i-a fost scris, zise Lo. Acum, nu-mi rămâne decât să 
mă rog pentru dânsa. 

Frumoasa copilă își împreună mâinile şi rosti o rugăciune pentru 
odihna sufletului salvatoarei sale. 

Apoi se uită la tatăl ei și-l îmbrăţișă cu dragoste. 

O, ce fericit era Pahlen, căci iubita lui copilă se afla din nou lângă 
dânsul. 

— Tată, nu-i aşa că acum ne vom întoarce în America? întrebă Lo. 
Vreau să părăsim cât mai repede această țară, unde nu ne putem aștepta 
decât la nenorociri. Făgăduiește-mi că vom pregăti cuferele imediat și 
vom pleca de aici chiar astă-seară, dacă se poate. 

Pahlen clătină capul. 

— Nu, draga mea, zise el, trebuie să ne amânăm plecarea cu câteva 
zile. 

— Cum, ai afaceri atât de însemnate? 

— Da, trebuie să aranjez o chestiune care nu suferă nicio amânare, 


răspunse tatăl ei. 

Zicând aceasta, o cută adâncă se întipări pe fruntea lui Pahlen. 

— Şi ce chestiune, anume? cercetă Lo. 

Bogătașul luă mâinile fiicei sale şi le strânse cu căldură. 

— Trebuie să mă răzbun! zise el, cu glas solemn. 

— Vrei să te răzbuni? strigă ea. Tată, oamenilor nu le e îngăduit să 
pedepsească pe cei ce au greşit împotriva lor! Acest drept aparține numai 
lui Dumnezeu. 

— Copila mea, să nu mai vorbim despre asta, replică Pahlen. Ai 
răbdare câteva zile şi apoi vom porni din nou spre ţara libertăţii. Dar 
până atunci, roagă-te pentru mine, Lo, roagă-te să izbândesc. 

Apoi o sărută pe frunte și se îndepărtă în grabă, ca și cum s-ar fi temut 
că spusese prea multe. 


Capitolul 130 - Fuga lui Vladimir 


După plecarea lui Bakunin, Vladimir se năpusti afară din casă. 

Tânărul voia să fie singur, să se reculeagă, să chibzuiască ce-i de făcut. 

Fiul marelui duce se îndreptă spre un parc umbrit de arbori înalţi. 

Ajungând acolo, Vladimir se prăbuşi pe o bancă, obosit. 

— O, Doamne, Dumnezeule, arată-mi ce să fac!... murmură el. Se pune 
la cale asasinarea împăratului și a părintelui meu... și eu, care știu despre 
toate acestea, sunt silit să tac. Nu, nu, astea nu se vor întâmpla, trebuie să 
le împiedic cu orice preț. Dar cum să procedez ca să nu-mi nenorocesc 
prietenii? Căci dacă se va afla că nihiliștii pun la cale un atentat, desigur 
că li se va întinde o cursă și vor fi măcelăriți. Şi blestemele lor vor fi 
îndreptate împotriva mea. Toţi mă vor privi ca pe un trădător și numele 
meu va fi tot atât de disprețuit ca și al diavolului. Ce ar fi să aduc totul la 
cunoştinţa lui Daniceff? El va putea să trimită un curier la Petersburg și 
să informeze pe Țar de ceea ce se pregătește. Dar tocmai asta nu trebuie 
să fac, îşi zise Vladimir. Căci, în acest caz, prietenii mei sunt pierduţi. Nu, 
trebuie să pășesc eu însumi înaintea împăratului și să-i spun: „Sire, se 
plănuieşte ceva groaznic împotriva Majestății Voastre și a Alteţei Sale 
Imperiale marelui duce Constantin. Se urmărește distrugerea familiei 
Romanov. În așa chip ca niciun vlăstar al ei să nu mai rămână în viață... 
Eu, vă voi arăta mijlocul ca să scăpați de nenorocirea ce vă ameninţă. Dar, 
cu o singură condiţie: Trebuie să dați prilej de fugă acelora care urmăresc 

să vă suprime, sărmanii oameni nechibzuiţi vor pleca în America și se vor 
lega prin jurământ să nu se mai întoarcă niciodată în patrie.” Poate că 
astfel voi izbuti să fac pace între cele două tabere, continuă Vladimir 
monologul său. Da, da aceasta ar fi o operă într-adevăr măreaţă. 

Ochii tânărului scânteiau, făcând acest plan mare. 

Dar el nu se gândea că proiectul său era tot atât de imposibil, ca și cum 
ar fi vrut să coboare soarele pe pământ. 

Însă Vladimir era tânăr, astfel că totul i se părea cu putinţă. 

— Aşadar, voi întreprinde călătoria spre Capitală, zise el, sărind în sus, 
nu mă voi lăsa împiedicat de nimic și, cu ajutorul lui Dumnezeu, mă voi 
întoarce cu bine în Krasnoiarsk. Atâta timp cât Bakunin se află în Siberia, 
nihiliştii nu vor înfăptui nimic. Așadar, trebuia să procedez cu grabă. 

Însufieţit de această hotărâre, Vladimir porni spre casă, dar deodată se 
opri ca țintuit locului. Un gând înfiorător se născuse în mintea sa. 

— Ce vreau să fac? strigă el. Nu, nu pot pleca, deoarece sunt legat prin 
cuvântul de onoare pe care l-am dat tatălui meu. Și un cuvânt de onoare 
trebuie respectat cu sfințenie; acela care îl calcă e un ticălos. Totuşi, nu se 
poate altfel, căci e vorba de viaţa împăratului și a părintelui meu. 

Aşadar, Îmi voi încălca făgăduiala. 

O paloare cadaverică acoperi chipul lui Vladimir, luând această 
hotărâre, căci știa prea bine ce înseamnă să nu-ţi respecţi cuvântul de 
onoare. 

— Voi fi disprețuit, continuă tânărul. Nici chiar tatăl meu, pe care 
vreau să-l salvez, nu-mi va ierta că mi-am încălcat cuvântul. Şi, totuşi, nu 
pot șovăi, căci e vorba de vieţi omenești... Nu, voi părăsi Siberia și, chiar 
dacă voi fi disprețuit, rămân cu conștiința împăcată că am făcut o faptă 
nobilă, salvând viaţa împăratului Rusiei. 


* 


Vladimir porni cu toată energia la înfăptuirea planului său. 

Tânărul îşi spuse că nimeni nu trebuia să afle ceva despre cele puse la 
cale, nici chiar Daniceff. Căci, îndată ce guvernatorul ar fi aflat că Vladimir 
vrea să fugă, datoria lui era să-l rețină. 

Prin urmare, tânărul era hotărât să plece fără să-şi ia rămas bun. Ceea 
ce-l preocupa era doar mijlocul. Îi trebuia neapărat un cal şi el n-avea 
niciunul: iar, pe de altă parte, știa că nimeni nu i-ar vinde aşa ceva. De 
asemenea, locuitorii din împrejurimi n-aveau voie nici măcar să-i 


Toe 


împrumute vreunul. 

Vladimir își frământă mult timp creierul ca să găsească un mijloc să se 
depărteze din Krasnoiarsk. În cele din urmă ajunse la o hotărâre. 

Înainte de a se însera, tânărul se duse la locuinţa maiorului, pe care îl 
găsi în birou, foarte ocupat. 

— Închipuie-ţi, dragul meu, îi zise Daniceff, întâmpinându-l, am avut 
acum cel mai bun prilej să mă disting și să atrag asupra mea atenţia 
împăratului. Dar n-am izbutit... Este vorba de arestarea unuia dintre cei 
mai însemnați nihilişti. 

— Un nihilist care e prizonier în Siberia? întrebă Vladimir, cu toate că 
ştia prea bine că Daniceff vorbea de Mihail Bakunin. 

— În Siberia se află el, zise guvernatorul, numai că nu-i prizonier, ci 
cutreieră țara travestit. Mi-am dat toate silințele să pun mâna pe el, dar 
până acum mi-a fost cu neputinţă să-l arestez, căci e mai viclean decât 
noi. 

— Slavă Domnului, îşi zise în gând Vladimir. Desigur că Bakunin se și 
află în drum spre Petersburg. Dumnezeu să-i ajute să fugă, atât lui cât și 
mie. 

— Dar ce te aduce la mine, Vladimir? întrebă guvernatorul. Ai vreo 
rugăminte? 

— Da, răspunse tânărul. Voi pune mărinimia dumitale la o mare 
încercare. Ştii că am fost ofiţer de cavalerie... 

— Fireşte, și încă unul dintre cei mai îndemânatici... 

— Să lăsăm asta, îl întrerupse fiul marelui duce, timpul acela a trecut 
demult. Nădăjduiesc că-ți amintești că un ofițer de cavalerie își iubește 
calul mai mult decât orice. Și apoi, mai ştii că multă vreme am fost lipsit 
de plăcerea de a mai călări niţel. Astăzi, această dorinţă s-a trezit în mine 
cu atâta putere, încât nu m-am putut reţine să vin la dumneata și să te rog 
să-mi dai prilejul de a-mi reaminti de vremurile trecute. 

— Cu ce aș putea să-ţi fiu de folos? întrebă Daniceff, îndatoritor. 

— Ai în grajdul dumitale câţiva cai foarte frumoși... Îngăduie-mi să aleg 
unul dintre aceste animale și să fac diseară o plimbare în jurul orașului. 

Daniceff privi câtva timp la prietenul său. 

— Ştii că e strict interzis să se împrumute cai deportaților, zise el în 
cele din urmă. 

— Doar nu vei fi crezând că vreau să mă arunc În şa ca să fug de aici? 
replică Vladimir. Cine o duce așa de bine în Siberia nu se gândește să 
plece. Aceasta ar putea s-o facă deţinuţii din ocne sau închisori, eu însă 


mă simt destul de bine. 

— Ştiu, ştiu, răspunse Daniceff, totuși, dorul de ţară e atât de mare... 
Sunt sigur, însă, dragul meu Vladimir, că nu vrei să mă nenorocești. 

Tânărul se făcu roşu ca sfecla. 

— Aşadar, ne-am înţeles, reluă maiorul, îţi voi împrumuta un cal. Dar 
îmi făgăduiești că nu vei fugi. 

Fiul marelui duce întinse mâna, vrând să strângă dreapta 
guvernatorului, dar simţi un fior străbătându-i trupul și un glas interior îi 
şopti: „Vrei să-ţi încalci pentru a doua oară cuvântul de onoare?” 

Însă dorinţa de a-l salva pe Țar, era mai puternică decât orice. Vladimir 
îşi dădu cuvântul. 

— Îți promit că nu voi fugi, zise el, dar neîncrederea dumitale mă 
îndurerează nespus. S-ar fi putut să-mi împlinești rugămintea fără să-ţi fi 
făcut această făgăduială solemnă. 

— Să lăsăm acum asta, replică maiorul. Vino în grajd şi alege-ţi calul 
care îţi place. 

— Cum, vrei să mergi cu mine? 

— Da, îmi va face o deosebită plăcere să iau parte la alegerea dumitale. 

Cei doi bărbaţi părăsiră încăperea și coborâră în curte unde se afla un 
grajd bine îngrijit. 

Înăuntru se găseau patru armăsari frumoşi, pe care Vladimir îi cercetă 
cu luare-aminte. 

Căci, nu orice cal era bun pentru scopul său. Cel mai potrivit i se păru 
un armăsar kirghiz, care cu toate că era cam mic, făcea impresia că e 
foarte rezistent. 

— Pot să-l iau pe acesta? întrebă tânărul. 

Guvernatorul îl privi uimit. 

— Calul pe care l-ai ales e un animal pentru drum lung, un altul mi s-ar 
părea mai nimerit pentru plimbare. 

— Nu, nu, tocmai ăsta îmi place. 

— Bine, nu-ţi refuz dorinţa. Vrei să fie înşeuat chiar acum? 

— Da, sunt hotărât să pornesc numaidecăt. 

Guvernatorul dădu poruncile trebuincioase și după un sfert de oră, 
calul era în curte, gata de drum. 

Vladimir sări în şa şi întinse mâna prietenului său. 

— La revedere, zise el. Te rog să ai încredere în mine. 

Daniceff îi strânse mâna. Deodată, Vladimir observă că ochii maiorului 
erau înlăcrimaţi. 

— Cum, plângi? Ce să însemne asta? întrebă tânărul. 

— Nu-i nimic, nu-i nimic, făcu guvernatorul, hai, dă pinteni calului. 

— Întâi vreau să aflu adevărul! De ce plângi? 

Maiorul se apropie de călăreț. 

— Vladimir, şopti el, îți dau înapoi cuvântul. 

— Nu înţeleg ce vrei să spui... 

— În schimb, înţeleg eu... Hai, nu mai sta de vorbă, du-te cu Dumnezeu. 

Tânărul îi strânse din nou mâna, apoi guvernatorul porni în grabă spre 
casă. 

După câteva minute, fiul marelui duce se afla pe șosea. 

Luase ceva bani cu dânsul, dar îi lipsea un pașaport. 

— Voi avea mult de suferit din această pricină, îşi zise el. 

Dar acum nu mai încăpea șovăială, trebuia să caute să ajungă cu orice 
preţ la Petersburg. 

Prima noapte o trecu în linişte. Nu i se întâmplă nici cea mai mică 
neplăcere. 

Pământul îngheţat, acoperit de zăpadă era cufundat într-o tăcere de 
moarte. 

Vladimir evită locurile unde se aflau oameni. Cum zărea vreo casă 
făcea un ocol mare și se aținea mai ales pe la marginea pădurilor, 
neîncumetându-se să pătrundă în desișuri de teama lupilor și ca să nu se 
rătăcească. 

Ziua se odihnea, iar noaptea gonea din răsputeri. 

Din când în când arunca priviri cercetătoare în jur, ca să se 
încredinţeze dacă nu e urmărit. 

Dar nu întâlni niciun jandarm. Întreaga regiune părea moartă. 

În cele din urmă, tânărul se mai linişti. 

Noaptea următoare, Vladimir călărea liniştit înainte. Foamea începuse 
să-l chinuie, căci nu mâncase nimic de două zile. 

La brâu purta un revolver încărcat. Până acum n-avusese prilejul să se 
folosească de armă. 

Era cam pe la miezul nopții, când o făptură întunecată se ivi înaintea 
lui. 

Înainte ca Vladimir să-și dea seama de ceva, răsună o detunătură. 

Poliţia! 

Acesta fu primul său gând. 

În clipa următoare, tânărul își smulse revolverul de la brâu. 

Dar, înainte de a trage, întunericul fu sfâșiat de o nouă rază de lumină 

şi o detunătură se auzi în noapte. 

Calul se poticni și apoi se prăbuşi la pământ. 

Vladimir făcu o săritură îndemânatică, altfel ar fi fost strivit sub trupul 
animalului. 

La lumina împuşcăturii îşi zărise adversarul. Era un om mai în vârstă, 
cu hainele murdare și zdrenţuite. După cât se părea, un evadat din vreo 
mină. 

— Vrea să mă jefuiască, își zise tânărul. În orice caz, nenorocitul o fi 
flămând, ca şi mine, şi nădăjduia să-şi facă rost de mâncare pe această 
cale. Dracu’ să-l ia, mi-a ucis calul... Ei, prietene, strigă Vladimir, dă-ți 
seama ce faci... 

— Cum, m-am înşelat? răsună glasul necunoscutului. Cine eşti? 

— Un om nenorocit, ca și tine... 

Evadatul înţelese că teama lui fusese neîntemeiată și se hotărî să se 
apropie de acela care se afla la o mică depărtare de el și care, fără îndoială 
că era și el urmărit. 

Vladimir aprinse bricheta și, la flacăra ei, cercetă faţa nenorocitului. 

Suferințele pe care le îndurase se întipăriseră adânc pe chipul său. 
Umerii obrajilor erau ieșiţi în afară. Părul începuse să încărunţească. Dar 
ochii săi păstraseră o strălucire de inteligență și bunătate. 

— De unde ai fugit? întrebă necunoscutul, în cele din urmă. 

— Din Krasnoiarsk, răspunse Vladimir. Dar tu? 

— Din Algași, zise bătrânul. Acum însă, nădăjduiesc să pot ajunge în 
patrie, căci, deși drumul e foarte lung şi anevoios, socot că vom putea să-l 
străbatem dacă ne vom ajuta unul pe altul. 

Bătrânul vorbea cu atâta liniște, din glasul său se desprindea atâta 
blândeţe, încât Vladimir se simți atras de îndată de acest om pe care deși 
îl vedea pentru prima dată, nu-l credea în stare să săvârșească o faptă rea. 

După ce adunară crengi uscate, cei doi oameni aprinseră un foc şi se 
aşezară în jurul său. 

— Cum te numești? întrebă Vladimir, după un răstimp, adresându-se 
noului său tovarăș. 

— Dimitrie, răspunse acesta. N-am avut niciodată alt nume... 

— Şi de unde ești? 

— Nu ştiu... încă de mic copil am fost dus departe de oameni. Totuși, ca 
prin vis, îmi mai aduc aminte de o femeie cu bucle blonde, care se apleacă 
spre mine şi-mi șopteşte cu dragoste: „Vino, dragul meu! Vino să te duc 
înaintea tatălui tău”. Şi, parcă-l văd înaintea mea... acesta era un bărbat 


înalt, zvelt, cu trăsături fine, cu glasul blând. El vine spre mama şi o 
îmbrățișează cu dragoste, zicând: „Priveşte, draga mea, fiul nostru se face 
din ce în ce mai mare și mai frumos.” „Da, seamănă cu tine,” răspunde 
mama. Încolo nu mai știu nimic despre copilăria mea, continuă Dimitrie. 
Rămăsei singur... nimeni nu mă iubea... nimeni nu mă dezmierda. Părinţii 
nu i-am mai văzut niciodată... 

Vladimir ascultase cu deosebit interes cuvintele bătrânului. Fiecare 
oftat, fiecare suspin, sfâşia inima simţitoare a nefericitului tânăr. 

— Şi mai târziu, când te-ai făcut mai mare? întrebă el, curios. 

— Atunci... atunci, am rămas tot atât de singur și părăsit... Locuiam 
într-un castel vechi, eram tratat cu respect, dar n-am auzit niciun cuvânt 
de iubire, de dragoste părintească. Aveam profesori învăţaţi, dar când îi 
întrebam cine-i trimite la mine, ei zâmbeau misterios și-mi răspundeau: 
„Stăpânul cel puternic”... Banii pentru întreținerea mea îi plătea un 
bancher al Curţii Imperiale... 

— Dar acel stăpân? 

— Nu l-am văzut niciodată. Astfel, am ajuns la vârsta de douăzeci de 
ani. Eram dornic de libertate... voiam să văd oameni, lumea... mi se urâse 
în singurătatea mea... Într-o zi o trăsură închisă se opri în faţa castelului; 
un bărbat cu privirea încruntată cobori dintr-însa. Acesta scoase o hârtie 
pe care o întinse profesorilor mei, care o citiră. Apoi unul dintre ei se 
apropie de mine, zicându-mi: „Adio, fiule! Oameni influenţi s-au unit spre 
a te depărta de lume; supune-te, căci ești prea slab ca să te poţi lupta cu 
ei”. Ce era să fac - tânăr fără experienţă, necunoscut de nimeni? Mi-au 
adus o mască neagră, pe care trebuia s-o port cât ţinea drumul. Numai 
seara Îmi era îngăduit s-o scot.. Atunci, vedeam înaintea mea numai pe 
acela care mă luase și pe servitorul său. 

— Şi unde te-au dus? 

— Într-un castel așezat pe vârful unei stânci de la marginea mării. 
Departe, la răsărit, se înălțau munți înalţi, acoperiţi de zăpadă. Trăiam 
acolo, ca un adevărat pustnic: profesori nu mi s-au dat, în schimb aveam 
cărți nenumărate. Singurul om pe care-l vedeam era un servitor 
posomorât, care părea mut. Într-una din zile, acesta se îmbolnăvi. 
Răsuflai ușurat, căci nădăjduiam că de astă dată voi putea să vin și eu 
între oameni... Dar mă înșelasem... După puţin timp, am fost transportat 
într-o fortăreață. Drumul l-am făcut mai întâi pe apă și apoi, cu trăsura... 
Nici acolo n-am avut de suferit lipsuri. Însă nu-mi era îngăduit să vorbesc 
cu nimeni... 

— Nenorocitule, n-ai aflat numele aceluia care a poruncit să ţi se 
răpească libertatea și contactul cu oamenii? 

— Nu, răspunse evadatul, clătinând capul, cu tristeţe. Într-una din zile, 
continuă el, mă pomenii într-o trăsură. Pe semne că mi se pusese un 
narcotic în mâncare, căci nu ştiu cum am ajuns acolo. La început eram 
ameţit, mă cuprinsese frigul, fața îmi era vânătă, mâinile și picioarele mă 
dureau îngrozitor. Dar toate vaietele mele nu-mi folosiră la nimic... 
Zburam ca o săgeată pe pământul acoperit de zăpadă. În cele din urmă, ne 
oprirăm în Algași, un mic orășel și, după formalităţile cuvenite, am fost 
transportat în mina de argint de acolo... Zece ani am lâncezit în acest iad 
înfiorător, unde am îndurat chinuri nespuse... Într-una din zile, o parte 
din ocnași puseră la cale o evadare; dar nenorociţii nu izbutiră să fugă și 
conducătorul lor, un anume Rogal, fu condamnat la moarte. În clipa când i 
se puse ştreangul de gât, sosi nevasta lui, care, plină de groază, luă parte 
la execuția soțului ei nefericit. Sărmana femeie, care se numea Lola, 
încercă să vină în ajutorul lui, dar în zadar. Călăii îşi făcură datoria... „Fie- 
vă milă, ucideţi-mă și pe mine!” strigă biata femeie. Inspectorul minei 
izbucni într-un râs batjocoritor, apoi zise: „Ehei, draga mea, tu ești prea 
frumoasă ca să mori. Mai bine am să te iau la mine acasă.” Nenorocita își 
pierdu cunoştinţa. Cazacii o transportară la spital, de unde, după câteva 
zile fu dusă la locuinţa inspectorului minei... Această întâmplare mă făcu 
să iau hotărârea de a scăpa din mâinile acestor oameni fără inimă. Zilele 
trecute mă folosii de un prilej și izbutii să evadez, după ce doborâi la 
pământ pe santinela mea și-i luai revolverul... De atunci, rătăcesc în 
pădure... 

Tânărul se simţi însuflețit de curaj, auzind povestea sărmanului om. 
Acum avea un prieten în care se putea încrede și, în tovărășia căruia, 
desigur că va izbuti să termine cu bine primejdioasa călătorie. 

— Aşadar, amândoi avem același ţel, zise el. Trebuie să scăpăm din 
ţara asta îngrozitoare... Să ne legăm prin jurământ că nu ne vom despărţi 
până în clipa în care ne vom atinge ţinta. 

— Da, da, exclamă Dimitrie, cu înfrigurare. 

Cei doi oameni își strânseră mâinile, făgăduindu-și că vor rămâne 
împreună până vor păşi pe pământul Rusiei. Apoi, bătrânul se culcă, iar 
Vladimir rămase de veghe, urmând ca peste două ore tovarășul său să-i ia 
locul. 

A doua zi porniră înainte. Începuse să ningă. Spre seară, văzură în 
depărtare niște coline acoperite cu zăpadă. 


— Într-acolo să ne îndreptăm, zise Vladimir, cu însufleţire. Desigur că 
ne vom găsi un adăpost. 

Fulgii de zăpadă cădeau din belşug. Deşi ninsoarea împiedica pe fugari 
să înainteze repede, totuși tânărul se bucură, căci urmele pașilor nu se 
mai puteau deosebi de către eventualii urmăritori. 

Acum pășiră într-o vale, care se îngusta din ce în ce mai mult; câte un 
tufiş uscat şi sărăcăcios se vedea ici-colo. 

— Nu poate să existe un colț de pământ mai pustiu decât acesta, 
murmură Vladimir; parcă suntem în gheţurile Groenlandei. 

Deodată, fiul marelui duce îngălbeni. Prin tăcerea misterioasă a 
asfinţitului, un tropot de cai se auzea în depărtare. 

— Dumnezeule, suntem urmăriţi, strigă el, tremurând. Încotro să 
fugim? 

Nenorocitul aruncă priviri cercetătoare în jur. Dimitrie, slăbit prin 
închisoarea îndelungată, se închina. 

— Înainte, înainte, strigă Vladimir. Să ajungem în văgăuna ce se vede 
colo, în dreapta... Aici, pe câmp deschis, suntem în ghearele lor. Poate 
vom găsi un colţ unde să ne adăpostim în văgăună. 

Dimitrie își adună puterile.. Tânărul său tovarăș avea dreptate. Numai 
acolo puteau găsi o ascunzătoare. 

Vladimir își trecu braţul pe după mijlocul bătrânului evadat. Acesta se 
îndreptă, însufleţit de dorinţa de a se salva. 

Cei doi porniră înainte, grăbindu-și pașii. Din când în când, Vladimir se 
uita îndărăt. Deodată, niște puncte mici se iviră în zare. 

Erau cazacii. 

Deznădăjduiţi, fugarii se avântară pe drumul pieziș ce ducea în fundul 
văgăunii. 

— Nu mai pot, puterile mi-au slăbit cu totul, nu sunt în stare să mă mai 
ţin pe picioare, murmură Dimitrie. 

— Rabdă, rabdă, șopti Vladimir, gândește-te ce ne așteaptă dacă vom 
cădea în ghearele acelor fiare sălbatice... 

— Da, da, ai dreptate... să mergem, îngână celălalt, adunându-și 
ultimele puteri. 

Înaintară încet, deoarece Vladimir trebuia să-şi susțină tovarășul, dar 
nicio clipă nu trecu prin mintea inimosului tânăr gândul de a părăsi pe 
Dimitrie. Picioarele lor se răneau de bolovanii ascuţiţi ce se aflau în cale, 
totuşi mergeau neîncetat; teama le dădea puteri noi. 

— Pe aici în jos au luat-o ticăloșii, căci altfel s-ar vedea urmele lor pe 


șesul acoperit de zăpadă, se auzi un glas răgușit. 

Vladimir se uită cu groază în jurul său, căutând un loc unde să se poată 
ascunde. 

Urmăritorii descălecară, deoarece altfel un puteau cobori în adâncime. 

—  Nemernicilor, sunteți prinși, predaţi-vă! strigă conducătorul 
cazacilor. 

Vladimir tremura de tulburare, situația lor era îngrozitoare. În urma 
lui prigonitorii, aici el cu nenorocitul Dimitrie care de abia se mai târa. 

— Lasă-mă să mor aici, oftă bătrânul, prăbuşindu-se pe pământul 
acoperit de zăpadă. 

Spre norocul lor, ningea mereu, căci altfel erau pierduţi negreșit. 
Deodată, înaintea lor se ivi intrarea unei peşteri. Vladimir cercetă cu 
luare-aminte grota, care se îngusta mereu. În mijlocul ei se afla un pârâiaș 
acoperit cu sloiuri de gheaţă. 

Inima tânărului începu să zvâcnească cu putere. O nădușeală rece îi 
îmbroboni fruntea, picioarele îl dureau îngrozitor. Cu multă greutate, 
izbuti să-l târască pe Dimitri până la malul părâiașului. 

Cazacii începură să coboare în prăpastie. 

În acest timp, zorile se iviră la răsărit; Vladimir îşi dădu seama că 
urmăritorii lor erau în număr de douăzeci. 

Dincolo de pârâiaș se înălțau niște stânci crăpate. 

— Nu cumva există vreo ascunzătoare pe acolo? se întrebă fiul marelui 
duce. 

Rămase pe gânduri câteva momente, apoi șopti ceva la urechea 
tovarăşului său. 

Cei doi se aruncară la pământ și începură să se târască spre ţărmul 
apei. După ce trecură pe malul celălalt, se opriră înaintea unei 
deschizături din stâncă. Dar aceasta era atât de îngustă, încât cu mare 
greutate izbutiră să se strecoare înăuntru. 

— Unde or fi ticăloşii? se auzi în această clipă glasul comandantului. 
Peștera se termină aici, n-au unde să ne scape. 

Soldaţii se opriră lângă conducătorul lor, privind cu uimire la stâncile 
ce se ridicau deasupra. 

— Jur că am văzut două făpturi dispărând într-acolo, continuă 
comandantul, furios. Ah, iată o despicătură în stâncă... la vedeţi, nu s-or fi 
ascuns înăuntru? 

Vladimir simţi sângele îngheţându-i în vine. Încordându-și puterile 
tânărul se sili să se vâre mai adânc în văgăună, târând după sine, pe 

tovarășul său. 

Deodată rămase încremenit. Pereţii erau acoperiți cu gheață de jur- 
împrejur. 

Inima începu să-i bată de părea că i va sparge pieptul. 

— lată şi aici o crăpătură, strigă un cazac, dar e prea îngustă ca un om 
să poată pătrunde înăuntru. 

— la încearcă, zise conducătorul lor. 

Vladimir simţi că totul se învârtește în jurul său. 

— Nu se poate, domnule comandant, răspunse soldatul, deodată, am 
încercat să mă strecor în crăpătură; dacă o mai fac o dată, risc să rămân 
încleștat pe veci între stâncile acestea blestemate. 

Urmă o înjurătură sălbatică. 

Vladimir auzi zgomot de pași; primejdia trecuse. 

— Ticăloşilor, v-am pierdut urma. Las' că ajungeţi voi pe mâinile mele 
şi atunci, veţi vedea ce dulce e cnutul, scrâșni comandantul. 

Tânărul se cutremură. Ştia prea bine ce soartă îl aștepta dacă ar fi fost 
prinşi de acești oameni fără milă. 

Căci nu avea pașaport și, fără îndoială că l-ar fi luat şi pe el drept un 
evadat din vreo mină siberiană. Şi apoi, nici nu-i era îngăduit să dezvăluie 
adevărata lui identitate, căci astfel tot planul său ar fi fost zădărnicit. 

— Doi oameni vor rămâne aici, până când ticăloșii, siliți de foame, vor 
ieşi din ascunzătoarea lor, porunci comandantul. Vă fac răspunzători 
pentru ei. Vreau să statornicesc o pildă pentru ceilalți exilați, cărora le-ar 
trăsni prin minte să evadeze. 

— Am înţeles, domnule comandant, răspunseră soldaţii care urmau să 
stea de pază. 

Apoi se auziră pași depărtându-se. Cazacii se sfătuiră unde să se aşeze. 

Cei doi fugari erau închiși în crăpătura din stâncă. La început aceasta 
nu-i neliniști; ba dimpotrivă, căci aerul din peșteră deși rece, era curat 
totuși. 

Orele treceau una după alta. De abia acum își dădură seama bigţii 
oameni că armele nu mai erau la locul lor. Pe semne că le pierduseră pe 
drum, sau le alunecaseră de la brâu în timp ce se târau pe stâncile 
colțuroase. 

Vladimir își rezemă capul în mâini şi se uită în jur la grota ce le servea 
de închisoare. Ţurţuri de gheaţă atârnau deasupra capetelor lor. Totul 
sclipea ca şi cum s-ar fi aflat într-o mare de diamante. 

— Ciudat, nu văd nicio crăpătură pe unde să intre lumină și, totuși, 

peştera e luminată ca ziua, își zise el deodată. Stai, nu cumva mai există 
vreo ieșire? 

Fiul marelui duce aruncă o privire spre tovarășul său, care, de obosit 
ce era, aţipise. Atunci, Vladimir se hotărî să cerceteze ciudata grotă în 
care se aflau. 

La dreapta lui găsi un fel de coridor săpat în stâncă. Un om putea să-l 
străbată, numai târându-se. Gangul ducea în jos. Tânărul apucă un sloi de 
gheaţă și-l rostogoli pe coridor. În cele din urmă, bulgărele se opri. 
Coridorul nu era prea lung. 

— Cu ajutorul lui Dumnezeu, voi încerca să ajung la capătul gangului, 
îşi zise tânărul. Tovarășul meu doarme. Sărmanul e trudit de oboseală... 

Apoi, tânărul se întoarse şi porni cu hotărâre spre intrarea coridorului 
subteran. 

Se aruncă pe burtă și se vâri în deschizătura întunecoasă. După ce se 
târî astfel câtva timp i se păru că gangul începea să se lărgească; deodată, 
făcu o cotitură și dădu de nişte trepte săpate în gheaţă. Vladimir se odihni 
puțin, apoi porni mai departe. 

În cele din urmă ajunse la capătul scării, unde se afla un fel de grotă 
destul de înaltă ca să poată sta în picioare. În tavanul acestei grote se 
găsea o deschidere în formă de pâlnie, făcută din întâmplare sau de mână 
omenească. Deși nu era prea largă, totuși lumina putea să străbată printr- 
însa, astfel că Vladimir izbuti să deosebească cele ce se aflau în jurul său. 

Într-un colț se găsea o grămadă de pietre, peste care era întinsă o 
blană învechită și zdrențăroasă, cum purtau de obicei deţinuţii. 

Deasupra acesteia se afla cadavrul unei femei. Mâinile-i erau 
încrucișate pe piept. Un păr blond îi cădea pe umeri ca o manta. 

După ce îşi stăpâni groaza ce-l cuprinsese, Vladimir se apropie de 
trupul neînsufleţit. 

Femeia trebuie să fi fost frumoasă, căci trăsăturile erau foarte fine și 
rămăseseră neatinse. 

Fiul marelui duce se opri la căpătâiul ei. 

— Cum o fi ajuns aici nenorocita asta? se întrebă el. S-o fi ascuns în 
peşteră fiind urmărită? 

Vladimir se aplecă peste dânsa. Ciudat, femeia părea că doarme. 
Cercetând-o cu luare-aminte, tânărul îşi dădu seama că sărmana trecuse 
demult în lumea de apoi. 

Fiul marelui duce se ridică şi examină grota cu băgare de seamă. Într- 
un colț descoperi o pilă și un ciocan, iar alături două lanţuri groase. 

Vladimir își ținu răsuflarea. 

Așadar, doi oameni se adăpostiseră aici? 

Cine să fi fost a doua persoană? O fi izbutit ea să scape, după ce femeia 
murise din cauza oboselii și a lipsurilor? 

— Peştera trebuie să mai aibă vreo deschidere pe undeva, își zise 
tânărul, în cele din urmă. 

Urmând acest gând, Vladimir începu să ciocănească pereţii. Unul 
dintre bolovani care se aflau la stânga cadavrului, se mişcă puţin din loc. 
Fiul marelui duce se opinti și, după puţin timp, piatra fu dată la o parte, 
lăsând să se vadă o deschidere prin care se zărea un câmp nesfârșit. 

Plin de bucurie, tânărul porni înapoi, spre a duce vestea tovarășului 
său. 

Un zâmbet uşor plutea pe buzele lui, gândindu-se la mutrele soldaţilor 
care vor fi nevoiţi să se întoarcă fără nicio ispravă la comandantul lor. 

Dimitrie se afla în același loc. Se deșteptase și privea buimăcit în jurul 
său. 

Când dădu cu ochii de Vladimir, se înveseli. 

— Ah, am dormit tot atât de bine ca și odinioară, când eram liber, 
murmură el. 

Tovarăşul său zâmbi. 

— Las’ că de acum vei putea să dormi fără grijă, răspunse tânărul. 

— Ce vrei să zici cu asta? întrebă celălalt surprins peste măsură. 

— În timp ce dormeai, eu am făcut o descoperire foarte însemnată, 
reluă fiul marelui duce. Urmează-mă!... 

Cei doi tovarăşi setârâră în grota de dedesubt. 

Când ajunseră jos, Dimitrie rămase încremenit. Nu se așteptase la o 
asemenea descoperire. 

— Cine o fi nenorocita? întrebă el, tremurând. 

— Nu ştiu, răspunse Vladimir. 

— Dar iată, moarta are un bilet legat cu o sfoară de mâna dreaptă, 
strigă bătrânul, deodată. 

Într-adevăr, de braţul cadavrului era prinsă o sfoară subţire, la capătul 
căreia atârna o bucată de hârtie. 

Vladimir luă biletul, care era acoperit cu praf, îl desfăcu și începu să 
citească: 


„Oricine vei fi tu, acela care vei găsi acest bilet, respectă memoria 
moartei și rostește un Tatăl Nostru la căpătâiul ei. 

Eu nu pot să îngrop cadavrul nefericitei femei, deoarece îmi lipsesc 
uneltele ca să pot săpa acest pământ îngheţat. 

Așadar, sărmana e sortită să doarmă în peştera asta, până ce vor 
răsuna şi aici sunetele trâmbiţelor din ziua de apoi...” 


Vladimir se opri. 

— Ce-i cu tine, tovarășul suferințelor mele? Ai îngălbenit, tremuri? 
întrebă el. 

— Da, fiindcă aceste rânduri îmi amintesc toate suferinţele și chinurile 
îndurate din ziua când am fost aruncat în temniţă, răspunse Dimitrie, cu 
glas stins. Dar nu-i nimic, continuă... 


„Atunci, va fi chemat înaintea judecății și el, ticălosul, care ne-a impins 
în ghearele mizeriei. 

Da, şi astăzi, - deși dânsa a rostit înainte de moarte: «Blagoslovește pe 
aceia care îţi fac rău!» - şi astăzi te blestem Ivan Kardoff... pierdut să fie 
sufletul tău pentru vecie... 

Blestemul meu să te ajungă în orice clipă când te vei bucura de viaţă... 
Serghie de Șidovski.” 


Vladimir privi la tovarășul său. 

— Vechea tânguire împotriva tiraniei și a nedreptăţilor, murmură el. 
Când va bate ceasul şi pentru acest popor nenorocit? 

— Da, şi eu sunt victima despotismului, şi eu am fost transportat aici 
fără judecată, îngână Dimitrie. Unde e dreptatea? 

Zicând acestea, glasul îi tremura, ochii i se aprinseră de o văpaie 
ciudată. Bătrânul îşi plecă încetişor capul și o lacrimă se prelinse pe 
obrajii săi. 

— Cine sunteţi voi? se auzi deodată îndărătul lor. 

Cei doi tovarăşi se întoarseră speriaţi. Înaintea lor stătea un bărbat cu 
părul alb şi zbărlit. O blană de oaie acoperea trupul lui scund. 

Dimitrie și Vladimir holbară ochii. 

Cine era străinul acesta? Cum ajunsese el în peșteră? 

Necunoscutul înaintă spre Vladimir şi-i luă mâna. 

Tânărul răsuflă din greu. 

Credea că urmăritorii lor se aflau prin apropiere. În curând, atât el cât 
şi Dimitrie vor fi legaţi și transportaţi într-o mină siberiană, unde vor 
suferi caznele cele mai cumplite. 

Aşadar, încercarea lui de a salva viața împăratului, rămăsese 
zadarnică? 

Fiul marelui duce se hotări să-şi vândă viaţa cât mai scump. Bătrânul 
său tovarăș avea un pumnal asupra lui. Să i-l smulgă de la brâu și să-l 
înfigă în pieptul străinului? 

O clipă și ar fi făcut-o... 

Deodată, necunoscutul rupse tăcerea. 

— De unde veniți? Cum aţi găsit intrarea grotei? zise el. 

Glasul acesta blând făcu pe Vladimir să se mai potolească. 

— Fie-ţi milă, se rugă tânărul. Ai îndurare, suntem niște fugari 
urmăriţi... 

— Ah, aşadar și voi aţi sfărâmat jugul tiraniei? strigă bătrânul. 
Tovarășşi de nenorocire, fiţi bineveniţi în peștera fugarilor. Nu, nu mă 
priviţi așa uimiţi! Şi eu am scăpat din ghearele demonilor! Mai bine liber 
aici, în iadul de gheaţă decât să trăiesc acolo, în iadul de otrăvuri unde 
cruzimea nu mai cunoaşte margini. Cum, nu vă trece mirarea? O, desigur 
că ea s-ar spulbera într-o clipă, dacă aţi fi văzut ceea ce ochii mei au fost 
blestemaţi să vadă. 

Străinul se însufleţi din ce în ce mai mult, privirile îi străluceau de 
furie. 

— E mult de atunci, continuă el, de când am fugit... Am trecut prin 
bucurii şi necazuri, totuși somnul îmi e tulburat și acum de amintirea 
ţipetelor acelor nenorociţi legaţi cu lanţuri înțepenite în perete și chinuiţi 
ca în iad. 

Bătrânul îşi acoperi faţa cu mâinile, ca şi cum ar fi vrut să alunge 
imaginile ce i se înfățișau înaintea ochilor minţii. 

Dimitrie şi Vladimir îl priveau mișcaţi. 

— Încotro vreţi s-apucați acum? întrebă necunoscutul, după un 
răstimp. V-aţi făcut vreun plan de fugă? 

— Nu, n-am avut timp încă. Dar mai bine să murim de foame sau să fim 
sfâșiaţi de fiare decât să ne lăsăm prinși. 

— Cred că sunteţi flămânzi, zise bătrânul. Întâi să mâncaţi ceva și apoi 
vom vorbi despre asta. 

Străinul le dădu o cină foarte sărăcăcioasă, dar sărmanii oameni erau 
lihniţi de foame, astfel că li se păru că niciodată nu mâncaseră lucruri atât 
de bune. 

— De ce te-ai oprit în această peșteră? zise Dimitrie, în cele din urmă, 
adresându-se ciudatului bătrân. Nu-ţi era dor să-ţi revezi patria? 

— Nu, patria mea e aici... aici unde biata mea soţie doarme somnul de 
veci, răspunse acesta. Grota e uscată și cadavrul nu putrezește... E tot aşa 
ca în noaptea când sufletul a zburat din trup. Dumnezeu a făcut această 
minune pentru mine. Aș fi murit şi eu, dacă n-aş mai fi putut să privesc 
faţa ei îngerească... Nimeni nu va pângări patul ei veșnic... 

Vladimir îl privi uimit. 

— Sunt din Petersburg, continuă bătrânul. Prefectul poliţiei, Ivan 
Kardoff, îşi pusese ochii pe averea mea... Într-o noapte, zbirii au pătruns 
în locuința noastră... A doua zi, am pornit spre Siberia împreună cu 
sărmana mea soție. După un drum chinuitor, am ajuns în localitatea unde 
trebuia să ne petrecem restul zilelor în adâncul ocnei... Au trecut câţiva 
ani... Într-una din zile mi se oferi prilejul să fug. N-am mai stat la gânduri 
şi, alături de soția mea, pornii spre patrie... Dar îmi era scris să nu ajung 
acolo... Tovarăşa mea muri pe drum. Atunci, părul mi s-a făcut alb ca 
zăpada... îmbătrânisem de durere... Astfel, peştera aceasta a devenit 
patria mea, lumea din afară mi-e străină... 

Suferințele acestui om dădură curaj lui Vladimir. Așadar, existau ființe 
şi mai nenorocite decăt el? Și, apoi, dacă planul lui ar fi izbutit, nu i s-ar fi 
deschis căi noi? 

Însufleţit de nădejde, tânărul exclamă: 

— Trebuie să ajung în patrie. Da, da trebuie... 

— Ai dreptate, frate, încuviinţă tovarășul său, nenorocirea noastră ne 
face fraţi și, cu puteri unite, vom reuși să ne ajungem ţinta... Prietenul 
acesta ne va spune încotro să ne îndreptăm pașii întâi. 

Șidovski se uită lung la cei doi fugari care se hrăneau cu nădejdea că-și 
vor revedea ţara. El nu dorea decât să găsească o moarte blândă, un loc 
de odihnă veşnică alături de sărmana lui soție. 

— Înainte de toate, răspunse el apoi, trebuie să încercați să ajungeţi la 
Stretinsk. Desigur, drumul până acolo e lung și plin de primejdii. Un ţinut 
pustiu, cam de vreo mie de kilometri se află între acest loc și oraşul de 
care vă vorbesc. Drumul e primejdios și apoi, trebuie să ocoliţi satele. 

Vladimir oftă; piedici de neînvins i se puneau în cale; totuşi se hotări să 
încerce această faptă îndrăzneață. Trebuia să facă orice ca planul său să 
izbândească. Era doar vorba de viaţa împăratului. 

Fugarii se mai odihniră puţin, apoi îşi luară rămas bun de la noul lor 
prieten. Acesta rămase la intrarea peşterii, uitându-se lung după cei ce 
plecau. Drumul lor ducea peste stepe acoperite cu zăpadă, peste munţi și 
râuri, fiare sălbatice îi amenințau, dar mai mult aveau să se teamă de 

oameni, de semenii lor - aceştia constituiau pentru ei primejdia cea mai 
mare. 

Cei doi tovarăși se depărtară, bucuroși că urmăritorii lor nu-i vor mai 
găsi, deoarece porniră în direcție opusă. 

Fireşte, trebuiau să fie cu multă băgare de seamă, ca să nu cadă în 
mâinilezbirilor. 

Soarele era pe asfinţite, când ajunseră în apropierea unui sătuleţ. 

Drumul ducea printre coline acoperite de zăpadă. 

— Ascunde-te pe aici, Dimitrie, zise Vladimir însoţitorului său, eu mă 
duc înainte și, când vei auzi de trei ori la rând ţipătul bufniței poţi să mă 
urmezi. În caz contrar nu te vei mişca din loc. 

Bătrânul evadat urmări plin de îngrijorare drumul prietenului său. 
Trupul zvelt al lui Vladimir dispăru în sat. 

Fiul marelui duce privi uimit în jurul său. Locul părea mort. Ferestrele 
erau oblonite. Nu se auzea niciun zgomot, nici măcar lătratul unui câine. 

Îngrijorarea tânărului creștea din ce în ce mai mult. 

Oare să-și ia îndrăzneala să bată în ușa vreunei colibe? 

Dar dacă poliţia îl prindea? 

Vladimir stătea nehotărât, când deodată un geamăt îi ajunse la ureche. 

Nu, nu se înșelase, era plânsetul unui copil. Apoi, un glas de femeie. 

Aşadar, tot se aflau oameni în acest sat? 

Vladimir prinse curaj şi se îndreptă spre locul de unde auzise 
geamătul. Umbrele înserării coborâseră pe pământ, totuși se putea 
deosebi câte ceva. Deodată, o lumină se ivi la o fereastră. 

Tânărul se strecură într-acolo. Lumina se vedea la coliba din marginea 
satului. 

Fiul marelui duce aruncă o privire pe fereastră. În colibă se afla o 
femeie tânără îmbrăcată țărăneşte; aceasta ţinea pe genunchi un copilaș, 
pe care-l legăna. 

Vladimir privi cu luare-aminte chipul femeii. Durerile lăsaseră urme 
adânci pe obrajii ei. 

Cu mâna tremurândă, tânărul bătu în geam. 

Femeia scoase un țipăt de spaimă, făcu semnul crucii și se uită speriată 
spre fereastră. 

Vladimir ciocăni din nou. 

Țăranca se apropie clătinându-se şi deschise fereastra pe jumătate. 

— Cine e? întrebă ea, cu glas tremurător. 

— Un biet rătăcit care cere adăpost, murmură Vladimir. 

— Aici nu e adăpost pentru oameni sănătoși, răspunse femeia. 
Jumătate din locuitorii satului au pierit; cealaltă jumătate au părăsit 
casele lor. În locul acesta bântuie vărsatul negru - fugi, străinule, până 
mai e timp! 

Și închise fereastra. 

Vladimir se cutremură. Satul era pustiit, molima înfiorătoare a Siberiei, 
vărsatul negru, se încuibase în el. 

O clipă, tânărul se gândi să fugă, dar foamea și frigul îl hotărâră să 
înfrunte primejdia și să se adăpostească peste noapte în vreo colibă. 

Bineînţeles, putea să se molipsească de grozava boală, dar n-avea 
încotro. 

Dădu semnalul convenit și, după puţin timp, Dimitrie se apropie de el. 

— Uf, ce ger! exclamă bătrânul. Parcă mi-a îngheţat sângele în vene... 
Aş vrea să mă adăpostesc undeva, fie chiar într-un grajd... Dar, suntem în 
siguranţă aici? 

— Da, fii fără grijă, răspunse Vladimir, niciun om n-o să se apropie de 
noi, satul e contaminat de vărsat negru... 

Dimitrie se cutremură de spaimă. Vru să fugă, dar auzi șuieratul 
crivățului printre crengile copacilor. 

— N-avem încotro, trebuie să poposim aici, zise el. Nu pot să mai merg, 
sunt istovit... Într-adevăr, e groaznic să te adăposteşti într-o casă ai cărei 
locuitori au murit de această boală teribilă. Dar nevoia nu cunoaște 
poruncă - trebuie să ne supunem sorții. 

Vladimir se îndreptă spre coliba cea mai apropiată. Era în stare mai 
bună, decât aceea unde bătuse înainte. Ușa nu era încuiată, deoarece 
oamenii nu se temeau de hoţi - aveau, doar, un păzitor pe care nimeni nu 
se încumeta să-l înfrunte: vărsatul negru. 

Înăuntru era întuneric. Fiul marelui duce gâfâia de tulburare. În fiecare 
clipă se aștepta să dea peste un cadavru. 

Trupul îi fu străbătut de un fior rece, dar tânărul păși înainte, în 
căutarea vetrei. 

Colibele țăranilor din Siberia erau simple și uniforme, astfel că 
Vladimir găsi repede ceea ce căuta. 

Fugarii aprinseră focul şi, la lumina flăcărilor, cercetară încăperea 
unde se găseau. În odaie nu se afla nicio vieţuitoare; pe semne că și 
animalele părăsiseră casa. 

Dimitrie se întinse pe laviţa de lângă vatră. 

Aerul era greu, dar cei doi oameni nici nu luară în seamă aceasta. 

Fireşte, gândul că s-ar putea molipsi de grozava boală îi frământa 
neîncetat. Totuși, nu se puteau hotări să părăsească locul. 

În cele din urmă, Vladimir descoperi de-ale mâncării. Uitând orice 
primejdie, sărmanii oameni se ospătară și apoi se pregătiră de culcare. 

Laviţa de lângă vatră i se păru lui Dimitrie mai moale decât toate 
pernele în care se culcase odinioară. Bătrânul se simţea fericit. 

În acest timp, se făcuse târziu. Osteniţi, cei doi tovarăși aţipiră, 
mângâiaţi de căldura focului din vatră. 

Cam vreo două ore după miezul nopţii, Vladimir fu trezit din somn de 
nişte urlete răgușite. Tânărul se frecă la ochi și, după ce se mai dezmetici, 
încercă să-şi dea seama de unde vin urletele; nu trecu mult și Dimitrie 
deschise și el ochii. 

— Vladimir, auzi cum urlă? întrebă bătrânul. Sunt lupi flămânzi, care 
au pornit în căutarea hranei. 

Dintr-o săritură, evadatul fu la fereastră și privi afară. 

Luna lumina cu razele ei blânde, covorul alb dezăpadă. 

Îngrozit, Dimitrie zări trupul unui lup uriaş, cu ochii scânteietori. Fiara 
încerca să deschidă uşa cu laba. 

Bătrânul îşi dădu seama că dacă animalele izbuteau să pătrundă 
înăuntru, atât el cât și tovarășul său erau pierduţi, deoarece n-aveau arme 
cu care să se poată apăra. 

Urletele se înmulţiră; fiarele deveniră din ce în ce mai numeroase și 
râcâiau cu labele în uşă, încercând s-o deschidă. 

Vladimir şi însoţitorul său, cuprinşi de spaimă, auzeau sforțările 
animalelor care trebuie să fi fost răzbite de foame, căci altfel nu s-ar fi 
încumetat să se apropie atât de mult de locuinţa oamenilor. 

Acum nu mai putea fi vorbă de somn. Bieţii oamenii se uitau 
încremeniţi la lupii ce înconjurau casa, urlând. 

Tremurând din tot trupul, Dimitrie stătea la fereastră, cu mâna 
încleştată pe mânerul pumnalului. Ușa începu să se clatine. Urletele 
deveneau din ce în ce mai furioase. 

Deodată, o rază de lumină alunecă pe zăpada sclipitoare. Ca atinși de o 
baghetă magică, lupii rămaseră o clipă locului, apoi o luară la goană. 

Soarele alungase fiarele, care peste câteva minute ar fi sfâșiat pe 
sărmanii fugari. 

Cei doi prieteni își strânseră mâinile. Astrul zilei îi scăpase de la o 
moarte sigură. 

Dar acum, o altă primejdie îi ameninţa. 

Se putea ca locuitorii să se întoarcă peste zi și să-i găsească aici. 

Aşadar, cei doi bărbaţi luară hotărârea să pornească în grabă. Scoaseră 
dintr-un coș nişte haine, le lăsară să se afume o oră, pentru ca microbii să 
moară, apoi le îmbrăcară și părăsiră coliba. 


Capitolul 131 - În primejdie de moarte 


Dimitrie şi Vladimir înaintau mereu. Acum se încumetau să meargă pe 
șosea, deoarece hainele luate din coliba molipsită de vărsat, nu trezeau 
bănuielile drumeţilor. 

Era un ger strașnic, zăpada scârţâia sub picioarele lor; munții din 
depărtare aveau o culoare violetă, ceea ce se întâmplă întotdeauna când 
temperatura e scăzută. 

Țurţuri de gheaţă atârnau de barba lui Dimitrie. 

În jurul lor niciun copac, niciun obiect care să întunece albeaţa câmpiei 
de zăpadă. 

Pe la amiază, cei doi drumeţi scoaseră din traistă pâinea îngheţată și, 
cu ajutorul cuţitului luat de la bătrânul Şidovski, izbutiră să rupă câteva 
bucăţi, pe care leţinură în gură până ce gheaţa se topi. 

Demult nu mai sorbiseră un pahar cu ceai cald. 

Sărmanii oameni se așezară pe zăpadă. Razele soarelui n-aveau putere 
să-i încălzească. Mai ales Dimitrie era istovit. 

Bătrânul ajunsese la capătul forţelor. 

Totuși, după câtva timp, porniră înainte. Dar, deodată, Dimitrie se opri. 

— Cu mine s-a isprăvit... Nu mai pot, murmură el. 

Picioarele îi erau umflate, ochii îi ieşiră din orbite; bătrânul scoase un 
oftat slab, apoi se prăbuşi în zăpadă. 

— Oh, de ce vrea Dumnezeu să mă chinui atâta? De ce, de ce? îngână el. 

Vladimir îl mângâie şi-i puse mâna pe umăr. 

— Mii şi mii de oameni, care au fost sortiţi să treacă prin atâtea 
nenorociri, au vorbit la fel, zise tânărul. Dar, în cele din urmă au proslăvit 
numele Domnului. 

Dimitrie îşi plecă încet capul. Simţi că tovarășul său are dreptate. Însă 
ce se va alege acum de el? Să piară de foame și frig în pustietăţile acelea, 
tocmai când nădejdea încolţise din nou în sufletul său? 

Vladimir ghici ceea ce se petrecea în inima bătrânului evadat și se uită 
în jur, pentru a vedea dacă nu se zăreşte vreo colibă sau un loc de 

adăpost. 

— Ridică-te, Dimitrie, trebuie să mergem, fii bărbat, zise el în cele din 
urmă, apucându-l de mijloc pe însoţitorul său. 

Acesta se clătină, ca un om beat dar, sprijinindu-se de braţele 
tânărului, își continuă drumul. 

Deodată, însă, Vladimir observă că forţele începeau să-l părăsească și 
pe el, că slăbea din ce în ce mai mult. Soarele, roşu ca sângele, era pe 
asfinţite şi ultimele sale raze dădeau stepei un colorit roz-pal. Se părea că 
întreg ţinutul e scăldat în sânge. 

Vladimir simţi că-i ţiuie în urechi, picioarele îi deveneau din ce în ce 
mai greoaie. 

— Oare astea să fie semnele morţii? se întrebă tânărul. Cum, să nu-mi 
fie dat să-mi înfăptuiesc planul? 

În acest timp, ajunseră la țărmul unui râu larg acoperit cu gheaţă. 

Cu tot gerul grozav, tânărul se simţi copleșit de o căldură nespusă. 

Gheaţa va fi oare, destul de tare ca să suporte greutatea lor? Fiul 
marelui duce se hotări să încerce singur trecerea râului. Dar tovarășul 
său nu se Învoi. 

— Bine, să pornim împreună, Îîncuviinţă Vladimir. 

Cei doi tovarăși păşiră înainte. Deodată se auzi o trosnitură și gheaţa 
plesni sub povara trupurilor lor. 

— Sfinte Dumnezeule, se rupe gheaţa, exclamă Vladimir. Dimitrie, fii 
cu băgare de seamă! 

Bătrânul rămase locului ascultând. Trosniturile se repetau una după 
alta. Cei doi fugari simţiră fiori străbătându-i la gândul că se putea 
desface o bucată mai mare și totul să se surpe sub dânșii. 

— În zadar, în zadar fuga noastră, oftă Dimitrie. Aşa ne-a fost scris... 
Trebuie să pierim în râul îngheţat și colo... colo, ţărmul salvator e atât de 
aproape. 

Vladimir nu răspunse nimic. Privea înainte, cu ochii holbaţi, o groază 
de moarte era întipărită pe chipul lui. 

Deodată, apucă de mijloc pe tovarășul său și făcu o săritură sălbatică 
pe un sloi de gheață. Apoi se avântă înainte ca mânat de furii. 

În cele din urmă, ajunse la țărm. Deznădăjduit, tânărul se agăță de mal. 
Dimitrie fu aruncat pe uscat. O ultimă sforțare și Vladimir căzu pe 
pământul îngheţat. Un oftat adânc scăpă din pieptul lui, ochii i se 
împăienjeniră și tânărul rămase în nesimţire. 

Dimitrie scoase un țipăt sfâșietor și se repezi la tovarășul său? 

Cum, sărmanul om să moară jertfindu-și ultimele puteri pentru 
salvarea altuia? ÎI strigă pe nume, dar tânărul nu răspunse și ochii îi 
rămaseră închiși. 

În cele din urmă, începu să-i frece cu zăpadă fruntea şi tâmplele, însă 
celălalt nu-și revenea în simţiri. Trecură secunde, una după alta, secunde 
lungi ca veacurile... deodată Vladimir începu să se miște și deschise ochii 
săi frumoși. 

Dimitrie ridică mâinile la cer, un strigăt de bucurie scăpă din pieptul 
său. Apoi îşi îmbrăţișă prietenul, începu să plângă, să râdă, neștiind cum 
să-şi arate bucuria ce-l copleșea. 

— Vladimir, Vladimir, exclamă el. Acum nădăjduiesc și eu că vom 
izbuti să ajungem în patrie... Da, da, Dumnezeu nu vrea să murim în 
această pustietate. 

Tânărul se ridică anevoie, căci era foarte slăbit din pricina sforțărilor 
făcute, și porni înainte, tăcut. Tovarășul îl urmă. 

Se făcuse noapte, vântul bătea cu putere pe câmpul troienit. 

Nicăieri nu se vedea un copac sau o tufă care să le ofere adăpost. 

Deodată... o lumină străluci în zare. 

Vladimir începu să se frece la ochi. 

Nu era, oare, o închipuire a minţii sale înfierbântate? 

Nu, nu, licărirea există aievea. 

Fiul marelui duce se simţi însufleţit de curaj, deoarece acum aveau să 
găsească adăpost. Îşi iuți paşii, târând pe Dimitrie după sine. 

Lumina devenea din ce în ce mai lămurită. Inima lui Vladimir începu să 
zvâcnească, amenințând să-i spargă pieptul. 

Fugarii pășiră printre nămețţii de zăpadă. Adesea cădeau, dar se ridicau 
imediat, ţinându-și ochii aţintiţi spre acea lumină, întocmai cum cei trei 
crai de la Răsărit îi ţineau îndreptaţi spre steaua care îi călăuzea la 
Mântuitorul lumii. 

În sfârşit ne oprirăm la câţiva pași de colibă. 

O linişte de moarte domnea pretutindeni. Gerul care se înteţea mereu 
avea un efect groaznic asupra fugarilor. Dinţii le clănțăneau. 

— Să bat la ușă? întrebă Vladimir. 

— Da, da, trebuie să găsim adăpost... altfel ne îngheaţă și măduva în 
oase. 

Tânărul îşi făcu curaj şi ciocăni în ușă. 

După câteva clipe, aceasta se deschise. O femeie înfășurată într-o blană 
groasă se ivi în prag. 

— Ce doriţi? întrebă ea. 

Câteva clipe, țăranca privi uimită la cei doi oameni care voiau să intre. 
Apoi îşi veni în fire şi şopti: 

— Sunteţi fugari? 

Niciunul nu se încumetă să răspundă; dar din tăcerea lor, femeia 
înţelese destul. 

Îi trase înăuntru și încuie uşa cu grijă. Trecură printr-un coridor 
întunecos și ajunseră într-o odăiță fără dușumea și al cărei tavan era 
făcut din lemne necioplite; pereţii, tot din lemn, sărăcăcios văruiţi, aveau 
două ferestruici. 

Mobila camerei se compunea dintr-o masă simplă şi un pat, pe care se 
aflau câteva pături rupte. Totuși, o mare curăţenie domnea în încăpere. 
Dar ceea ce atrăgea mai mult pe fugari, era căldura plăcută a sobei. 
Femeia stătea lângă ei, zâmbind. Mişcările ei distinse, pline de graţie, 
trădau o fiinţă care fusese crescută în lumea mare. 

Vladimir făcu un pas spre dânsa: 

— Fie-ți milă de noi... 

Dar se întrerupse deodată. Necunoscuta se întorsese și alergă spre 
fereastră. 

— Staţi, vreau să închid întâi obloanele, exclamă ea. 

— Dumnezeu să te răsplătească, strigă Dimitrie. 

— Ei, acum spune ce ai de spus, continuă femeia, după ce se întoarse 
de la fereastră. 

— Am evadat din închisoare, zise bătrânul, care se hotărâse să-i 
destăinuiască adevărul, căci nu mai încăpea îndoială că femeia era și ea 
condamnată, însă lăsată să trăiască în libertate. 

Cei doi bărbaţi o priviră cu luare-aminte. Era tânără încă și pe chipul ei 
se întipărise o blândeţe îngerească. Deodată, un zâmbet trecu pe faţa-i și 
necunoscuta întinse mâinile noilor sosiți, zicând: 

— Nici nu vă puteţi închipui teama în care trăim; în fiecare clipă poate 
să treacă pe aici o patrulă de cazaci sălbatici. De aceea v-aș ruga... 

Cei doi fugari se priviră abătuţi. În mintea amândurora se născuse 
gândul că sărmana nu se încumeta să le dea adăpost. 

— Nu, nu veţi pleca, continuă ea, văzând îngrijorarea ce se zugrăvise 
pe chipurile lor, rămâneţi aici. Suntem tovarăși de suferinţă; o să vă ajut 
după puterile mele, care, ce-i drept, nu sunt mari... 

Un murmur ciudat curmă vorba lui Vladimir. Tânărul se uită mirat la 
exilată, care se întoarse spre sobă. 


— Mamă, fii liniştită, nu-i nimic rău, zise ea, cu blândeţe. 

O femeie gârbovită se ivi de după vatră. 

— E mama mea, șopti condamnata. 

Vladimir simţi ochii umezindu-i-se la vederea acestei făpturi, icoana 
tuturor suferințelor din ocnă. 

Era o femeie de vreo cincizeci de ani; ochii-i umflați dovedeau că 
nenorocita petrecuse multe nopţi plângând. 

— Sărmana mea mamă e foarte bolnavă, reluă tânăra. Lipsurile și 
chinurile i-au întunecat mintea. Uneori stă nemișcată zile întregi, privind 
țintă înaintea ei. Caznele pe care le-a suferit numai din pricina mea, ca să- 
mi uşureze soarta - căci ea m-a urmat de bună voie - au adus-o în această 
stare... 

Femeia se opri, biruită de durere. 

— O, e atât de crud s-o văd stingându-se astfel, să știu că groapa ne 
este... 

Lacrimile îi înăbușiră glasul. 

— Dar dumneata de ce ai fost trimisă aici? întrebă Dimitrie, înduioşat. 

— Am fost învinovăţită de a fi luat parte la agitaţii politice, motiv 
îndestulător ca să fii exilată, răspunse ea. Doi ani am stat în închisoare, 
apoi am fost strămutată în Siberia sub comandă liberă. Ce-i drept, acum 
zbirii nu mai stau la spatele meu cu cnuturile în mână, dar în fiecare clipă 
se poate ivi o patrulă de cazaci, care să-mi răscolească toată casa. O, e 
îngrozitor ce chinuri am îndurat aici! 

Glasul tinerei femei răsuna tânguitor. Sărmana spunea adevărul. Mulţi 
nevinovați luau drumul acelor pustietăți. 

Existau două texte din lege, care vorbeau despre aceasta: 


„Persoanele cărora li se hotărăște o reşedinţă, stau - în puterea acestei 
legi - sub supravegherea directă a poliţiei.” 


În acest articol nu se arăta între ce limite să se stabilească locul de exil. 
Acesta putea fi la orice depărtare de lumea civilizată. 
Al doilea paragraf cuprindea următoarele: 


„Persoanele vătămătoare ordinii sociale pot fi trimise pe cale 
administrativă şi obligate să locuiască în anumite locuri.” 


Aceste două articole din lege dădeau putere autorităţilor să deporteze 

în regiunile îngheţate ale Siberiei pe toţi aceia care erau socotiți 
dăunători sau stăteau în calea unor funcţionari superiori. Prin urmare, 
nimic nu putea să pună o stavilă abuzurilor. 

Vladimir şi Dimitrie se așezaseră ca să-și mai dezmorțească membrele 
îngheţate. 

Deodată săriră în sus, îngălbenindu-se. 

În ușă se auziseră nişte bătăi, iar glasuri bărbătești răsunau de afară. 

Tânăra femeie începu să tremure. 

— Cazacii! murmură ea, plimbându-și prin cameră privirile rătăcite. Ce 
să fac cu dumneavoastră acum? 

Bătăile în uşă se înteţiră. Cei doi fugari încremeniseră de spaimă. Nu 
numai că aveau să cadă ei în mâinile zbirilor, dar împinseseră la pieire și 
pe acea femeie miloasă. 

Cazacii începură să devină nerăbdători și strigară să li se deschidă. 

— Repede sub pat; celălalt să se vâre între sobă și perete, șopti exilata. 

Vladimir se îndesă după vatră; acolo căldura era de nesuferit, dar n- 
avea încotro. Dimitrie se repezi sub pat. 

În sfârșit femeia deschise ușa. Doi cazaci cu înfăţişare sălbatică se 
năpustiră în cameră. 

— De ce n-ai deschis ușa îndată? strigă unul dintre ei, învârtind un bici 
deasupra capului. 

Tânăra femeie se dădu îndărăt. 

— Ei, nu poţi vorbi? răcni celălalt, aruncând asupra ei priviri pline de 
patimă. Hai, deschide gura, porumbiţo, continuă cazacul, zâmbind cu 
nerușinare şi încercând s-o atragă spre el ca s-o sărute. 

Vladimir era foarte tulburat, fiind silit să asiste la această scenă fără să 
poată interveni. 

Dar sărmana femeie nu rămase fără ajutor. 

Bătrâna ei mamă sări deodată în sus și se opri în faţa cazacului. Ridică 
mâna ei uscată, ca de schelet și rosti un blestem înfiorător. 

Superstiţiosul soldat (mai toţi rușii erau foarte superstiţioși) se făcu 
galben ca ceara și se retrase împleticindu-se. 

— Cheam-o îndărăt, strigă el către tânăra femeie. 

Apoi părăsi casa, împreună cu tovarășul său, și dispărură în noapte. 

Sărmana exilată apucă mâna mamei sale și o sărută. 

— Mamă, scumpă mamă, iar m-ai scăpat de rușine, îngână ea. 
Dumnezeu să te răsplătească. 

Vladimir şi Dimitri se încumetară să iasă din ascunzătorile lor. 


— Acum puteţi să vă culcați fără grijă, zise tânăra. În noaptea asta nu 
ne va mai supăra nimeni. Firește că mâine, înainte de răsăritul soarelui, 
va trebui să plecați, nu numai ca să mă cruţați pe mine de o pedeapsă 
crudă, ci și pentru a vă pune la adăpost de neplăcerile ce le-aţi putea avea 
şi dumneavoastră dacă aţi rămâne aici. 

Vladimir clătină capul în semn de aprobare; era prea tulburat ca să 
mai fie în stare să vorbească. 

Tânărul se aşeză lângă sobă, unde rămase încă mult timp cu ochii 
deschişi, frământându-şi mintea. 

În cele din urmă adormi. Un vis frumos îl duse în patrie. 

Și, în acest timp, buzele sale șopteau: 

— Vera, scumpa mea Vera, te voi iubi întotdeauna... 


Capitolul 132 - În satul lakuţilor 


Cu mult înainte de ivirea zorilor, Vladimir şi Dimitrie se aflau pe drum. 

Tânăra care îi găzduiră, cu primejdia vieţii, le dăduse câte ceva de-ale 
mâncării. 

— Dumnezeu să vă conducă pașii, îngânase ea la plecare. Şi de veţi 
ajunge la Petersburg, să spuneţi tuturor ce viață sunt nevoiți să ducă 
sărmanii exilați. 

Lacrimi fierbinţi îi înăbuşiseră glasul. Deodată un strigăt aspru, 
răgușit, cum scot nebunii, răsunase la urechea ei. 

— Mamă, nenorocita mea mamă, ce soartă grea ţi-a fost hărăzită! 
murmurase tânăra exilată, care fiind smulsă din cea mai bună societate și 
deportată fără nicio vină, era acum silită să trăiască într-un bordei în 
mijlocul gheţurilor. 

Cu puteri noi, fugarii apucară spre nord-est. 

Trebuiau să înconjoare locul unde se aflau colibele de sub comandă 
liberă. Căci, cazacii aveau ochi buni și vai de sărmanii evadaţii care 
cădeau în ghearele zbirilor; zilele lor se sfârşeau, odată cu suferinţele, sub 
biciul călăului. 

Cei doi bărbaţi înaintară neîntrerupt; gerul era de nesuferit, zăpada 
scânteia la razele soarelui. Dimitrie simţea în ochi o durere sfâșietoare; 
strălucirea aceea îl orbea. 

Dar ce erau toate acestea pentru fugari? Înainte, mereu înainte! Aveau 
de străbătut o distanţă foarte mare până să ajungă la liman. 

Trecură peste dealuri, văi, râuri şi pâraie; colibele risipite cu 
nenorociţii lor locuitori, rămaseră mult în urma lor. Vladimir încercă să-și 
dea seama de drumul parcurs; făcuseră vreo zece kilometri. - Nicio casă, 
niciun copac, nu întrerupea întinsul nesfârșit al stepei acoperite de 
zăpadă. 

Deodată, întinsul deveni deluros. 

Fără merinde sărmanii oameni n-ar fi izbutit să-și continue drumul. Și 
apoi, amândoi erau însuflețiți de nădejde, amândoi erau siguri că vor 
ajunge în patrie. 

Vladimir puse mâna pe umărul tovarăşului său, care era cufundat în 
visare. 

— Dimitrie, acum vom urca povârnișul acestui deal, zise el. Fii cu 
băgare de seamă! 

Într-adevăr, urcușul era foarte primejdios; deşi dealul nu era tocmai 
înalt, totuşi cei doi drumeţi puteau să alunece pe zăpada îngheţată și să se 
rostogolească în vale. 

Începuse să se întunece; gerul se înteţise. Vântul bătea cu putere, 
aruncând bucăţi mici de gheaţă în feţele călătorilor. 

Înaintau încet. Se sfătuiră dacă n-ar fi fost mai bine să caute adăpost în 
vreo adâncitură a dealului; însă planul nu era bun, căci s-ar fi putut lesne 
întâmpla ca până la răsăritul soarelui să îngheţe amândoi. 

— Nu, nu, trebuie să înaintăm cu orice preţ, zise bătrânul evadat. Poate 
vom avea norocul să găsim un adăpost... 

Fiul marelui duce se învoi. 

Astfel, sărmanii oameni își târâră mai departe picioarele obosite; 
cizmele începură să se rupă. 

— Ah, se pare că vom trece prin tot felul de chinuri la care sunt supuși 
exilaţii, strigă Dimitrie, deodată. Dacă nu mă înșel, avem înaintea noastră 
un ulus. 

— Ce-i asta? întrebă Vladimir, curios. 

— Ulusul este un sat de iakuţi. Pentru a se înăspri și mai mult 
pedeapsa unora dintre exilați, răspunse bătrânul evadat, sărmanii au fost 
aduși aici și siliți să locuiască la un loc cu iakuţii, care garantează de ei și, 
prin urmare, îi ţin într-o necontenită supraveghere. Aici nenorociţii n-au 
nici măcar putinţa să vorbească ani întregi niciun cuvânt rusesc. lakuţii 
nu vorbesc limba noastră şi nu vor s-o înveţe. Temându-se de pedeapsa 
ce-i așteaptă, dacă un condamnat ar fugi, acești observă cu deosebită 
luare-aminte toate mișcările nenorociţilor. 


—57— 


— Aşadar, bieţii oameni sunt chinuiţi şi pe această cale? întrebă 
Vladimir, cutremurându-se și aruncând o privire în vale. 

— lakuţii locuiesc la un loc cu animalele, continuă Dimitrie. Închipuie- 
ți murdăria care domneşte în colibele lor... și, totuși, trebuie să 
pătrundem într-unul dintre aceste bordeie, spre a ne petrece noaptea. 

Tovarășul său oftă; lucrul i se părea de nesuportat; însă n-aveau 
încotro, dacă nu voiau să rămână afară în acel ger cumplit. 

Porniră încet la vale spre colibele risipite; căutau să facă zgomot cât 
mai puţin, spre a nu fi simţiți de iakuţi, care, ca toți sălbaticii, aveau auzul 
foarte fin. 

Razele lunii căzură pe o colibă cu acoperișul aproape dărâmat. 

Vladimir se opri lângă această colibă, căci auzise un geamăt prelung, 
care-l făcuse să tresară. 

— Un om cu mintea limpede nu poate să geamă astfel, zise tânărul. Nu 
cumva... 

Se opri, temându-se parcă să-şi termine gândul. 

Cei doi fugari înconjurară coliba. Niciun zgomot nu se auzea afară de 
vaietul întrerupt. 

Încurajaţi, drumeţii se îndreptară spre intrarea bordeiului. Razele lunii 
pătrundeau prin spărturile acoperișului, împrăştiind o lumină slabă. 

Deodată, Vladimir rămase locului. 

În fundul colibei, de unde se auzeau gemetele, se afla un maldăr de 
paie putrede, așternute pe pământul umed. 

Tânărul se simţi scuturat de un fior de groază, căci în acest culcuş 
mizerabil stătea întinsă o ființă omenească, un bărbat cu barbă lungă, 
îmbrăcat în zdrenţe; o plapumă murdară îi acoperea trupul, care părea un 
schelet. Capul îi era tuns pe jumătate, așa cum purtau exilaţii; părul 
cărunt, încălcit îi fâlfăia în bătaia vântului care pătrundea în colibă. 

Șuieratul vântului, amestecat cu gemetele și suspinele nenorocitului 
dădea naștere unui zgomot care umplea de groază inimile celor doi 
fugari. 

Acum văzură aceștia din nou cum mizeria și cruzimile pot transforma 
un om, care înainte era înzestrat, desigur, cu toate darurile naturii. 

Sărmanul nu era prea bătrân, dar suferinţele lăsaseră urme adânci pe 
chipul său. Exilatul era aproape paralizat și abia putea să-şi ridice mâinile 
ca să alunge gângăniile ce încercau să setârască pe faţa lui. 

Și, numai cruzimea oamenilor îl adusese în această stare. Bătăile, 
lipsurile, închisoarea mizerabilă în care zăcuse, îl slăbiseră în aşa măsură, 


încât nenorocitul nu se mai putea mișca. 

Vladimir stătea locului cu ochii plini de lacrimi. Dimitrie găfâia de 
tulburare; zgomotul acesta trebuia să fi trezit atenția sărmanului 
deportat. Făcând o sforțare dureroasă, bietul om își ridică puţin capul și 
privirile sale se ațintiră asupra celor doi fugari. 

În cele din urmă, Vladimir îşi mai veni puţin în fire şi întrebă pe 
rusește: 

— Cine ești? Cum ai ajuns aici? 

O strălucire de bucurie se aprinse în ochii nenorocitului. Vru să 
vorbească, să răspundă; buzele sale îngălbenite se depărtară de câteva 
ori, însă nu izbutiră să prindă cuvinte între ele. Se vedea lămurit cum se 
lupta din răsputeri să-și descleșteze limba, dar totul fu în zadar. 

Vladimir privi înduioșat la chinurile bătrânului, însă nu putea să-i 
ajute cu nimic. Tânărul se plecă și mângâie mâinile sale osoase. 

Exilatul îi aruncă o privire plină de recunoştinţă. 

Fiul marelui duce nu mai putu să se stăpânească văzând mizeria în 
care se zbătea nenorocitul; lacrimi fierbinţi îi alunecară, pe obraji. 

Bolnavul făcea sforțări deznădăjduite să vorbească. În cele din urmă 
şopti, de abia auzit: 

— Ah, acum mor bucuros... am văzut oameni... din ţara mea... 

Îşi trecu mâna peste frunte, o rază de inteligenţă păru că sclipeşte în 
ochii săi, apoi îngână: 

— De unde... de unde veniţi? 

Vladimir nu mai ţinu seama de nimic şi se apropie de bolnav, zicând: 

— Suntem fugari, vrem să ajungem în patrie. 

— În patrie? murmură nenorocitul. Ce mult e de când n-am mai auzit 
acest cuvânt! Am părăsit ţara de multă vreme... 

— De unde ești? îl întrebă Vladimir. 

— Am locuit la Petersburg... M-au depărtat de trei ori... o dată, dintr-o 
greșeală a autorităţilor... O, acum m-au îngropat de viu... pentru că n-am 
vrut să-mi trădez tovarășii. 

Muribundul răsuflă din greu. 

— Am trăit aici ani îndelungaţi, murmură el, eram singur, nimeni nu 
înţelegea limba mea. Mintea mi s-a întunecat... Nu-mi era îngăduit să fac 
nimic... n-aveam voie nici măcar să iau în mână o secure... ca să-mi tai un 
băț. Dacă mă depărtam puţin, mă trimiteau îndărăt la colibă. 

Sărmanul se opri, istovit. Ochii i se închiseră, inima îi zvâcnea cu 
putere. O ultimă scânteie de viaţă se aprinsese în trupul său. 


— Hrana de aici m-a chinuit nespus, continuă el. lakuţul mănâncă 
toate fără sare, care nici nu se găsește prin aceste locuri... Ah, ce chinuri 
am îndurat!... M-am îmbolnăvit de scorbut... am suferit îngrozitor... Și 
trebuia să tac, să tac mereu... 

Bolnavul duse din nou mâna la frunte ca și cum ar fi vrut să-şi adune 
amintirile. 

— Da, da, aşa a fost... și, acum, mor aici singur... Când n-am mai putut 
să merg, m-au aruncat în acest grajd... Nu vor să-mi vadă chinurile... Le e 
teamă de privirile mele, care se sting... toți cred că ele atrag și pe ceilalți 
în mormânt. 

Ultimele cuvinte fuseseră mai mult un murmur. 

Însă fugarii aflaseră de acum de ce nenorocitul zăcea părăsit în acest 
loc. 

— Dacă ajungeţi în patrie... așa... O, Doamne, așteptați, ascultați, ce 
vreau să vă spun... ah, Dumnezeule, am uitat... mintea mi se întunecă 
iarăși. 

Vladimir încercă să-l îmbărbăteze: 

— Dă-ţi silința, continuă! Unde să mă duc când voi ajunge în patrie? 

— Totul se învârteşte în jurul meu, îngână exilatul, închizând ochii, 
istovit cu desăvârşire. Xenia... aşa se numeşte soția mea... să-i vorbiţi de 
mine... să-i spuneţi că i-am fost credincios și... 

Glasul i se stinse de tot; capul îi căzu pe piept, sărmanul începu iar să 
geamă, însă mult mai încet. Pieptul de abia se mai ridica. 

Vladimir își dădu seama că nenorocitul trăia ultimele clipe. Tânărul ar 
fi vrut să-i aducă o ușurare. Dar aruncându-și privirea în jurul său, un 
zâmbet amar îi flutură pe buze. Acolo nu era decât gunoi şi murdărie. 

Deodată, muribundul deschise iar ochii; o sclipire ciudată strălucea în 
ei. Adunându-și ultimele puteri, sărmanul se ridică în capul oaselor. 

— Xenia, vin, vin! bolborosi el. 

Strălucirea dispăru din ochii săi; exilatul căzu pe spate, o ultimă 
răsuflare și rămase nemișcat pentru vecie. 

Vladimir şi Dimitrie îngenuncheară lângă el și-i închiseră ochii care 
deveniseră sticloşi; un zâmbet de fericire plutea pe buzele nenorocitului. 
Moartea nu-i fusese dureroasă; prezența compatrioţilor săi făcuse ușoară 
despărțirea de această lume. 

Multă vreme fugarii rămaseră îngenuncheaţi lângă cadavru: grajdul 
murdar devenise pentru ei un loc de rugăciune. 

Mai târziu, când primele raze ale soarelui înroşiră cerul la răsărit, când 

zorii învăluiră ţinutul într-o lumină de culoarea sângelui, cei doi tovarăși 
porniră din nou la drum. 

Îndărătul lor lăsară singur, dormindu-şi somnul de veci, pe acel 
sărman fiu al patriei, care murise între sălbaticii stepelor. 


* 


Mihail Bakunin, marele conspirator, pornise și el spre Petersburg 
pentru a-și înfăptui planul urmărit de atâta vreme. 

Cu toate că fiul Soniei de Pahlen refuzase să primească propunerea 
făcută, totuși, conducătorul nihiliştilor se hotări să suprime viaţa lui 
Alexandru al II-lea, pentru a pune capăt abuzurilor ce se făceau în ţară, 
pentru a face să renască o viață nouă în patria sa oropsită. 

Însă măsurile luate de autorităţi îi împiedicau drumul din ce în ce mai 
mult. 

După cum am văzut, guvernatorul Krasnoiarskului primise și el 
instrucțiuni din capitală, prin care i se atrăgea luarea-aminte că marele 
conspirator se află în Siberia şi, prin urmare, autorităţile statului trebuie 
să facă tot ce le va sta în putinţă ca primejdiosul nihilist să fie prins. 

Toate aceste măsuri erau cunoscute de Mihail Bakunin, care își 
schimba mereu travestirea ca să nu fie recunoscut. 

În cele din urmă, izbuti să ajungă într-un sat de kirghizi a căror 
căpetenie îi era prieten. 

Petab - acesta era numele căpeteniei - îl primi cu mare bucurie și 
organiză o serbare în cinstea lui. 

Apoi șeful nihiliştilor se retrase în cortul prietenului său, căci voia să 
se odihnească. Kirghizul îl însoţi acolo şi, înainte de culcare, cei doi 
bărbaţi începură să vorbească despre ultimele întâmplări, cât și despre 
planurile puse la cale de conspirator.. 

— În scurt timp, țelul nostru va fi atins, zise Mihail Bakunin. Patria va 
fi scăpată de jugul tiraniei... 

— Da, aşteptăm de atâta vreme această clipă, oftă kirghizul. 

— Dacă voi ajunge cu bine în capitală, nu se poate ca încercarea 
noastră să dea greş, continuă marele conspirator. Dar, ceea ce se cere e să 
ajung teafăr în ţară. 

— Lucrul acesta nu va fi tocmai ușor, răspunse căpetenia, căci în 
ultima vreme urmăritorii au devenit din ce în ce mai primejdioşi şi cercul 
lor se strânge mereu. Mai ales de când s-a aflat că ești în Siberia, patrule 

de cazaci colindă toate locurile în căutarea ta. 

— Da, e adevărat, încuviință Bakunin, însă nădăjduiesc că voi scăpa eu 
cumva. 

— Ascultă-mă, prietene, reluă căpetenia, aș vrea să-ţi fac o propunere... 

— Şi anume? întrebă celălalt, curios. 

— Nu s-ar putea să-ți amâni plecarea? Căci, zbirii vor scormoni toate 
locurile. Acum, când se ştie pe unde te aţii, vor cerceta cu multă băgare de 
seamă fiecare colțişor şi, până în cele din urmă, poate că vor izbuti să 
pună mâna petine. N-ar fi mai bine să rămâi câtva timp aici, unde nimeni 
nu va fi în stare să te găsească? 

Marele conspirator căzu pe gânduri. Căpetenia avea dreptate. 

Însă, putea el să amâne înfăptuirea planului său? 

— Sunt ostenit, prietene, zise el, în cele din urmă. Vreau să dorm; 
mâine vom mai vorbi despre asta. 

Cei doi se culcară și după puţin timp adormiră. 

A doua zi dimineața marele conspirator se trezi foarte devreme. 
Gândurile sale se îndreptară spre Petersburg, unde tovarășii îl așteptau 
pentru a încerca lovitura pusă la cale. 

Deodată, un tânăr kirghiz se ivi la intrarea cortului. Noul sosit se 
apropie de Petab și vorbi cu el câtva timp în şoaptă, apoi se depărtă. 

După plecarea acestuia, prietenul lui Bakunin se îndreptă spre 
conducătorul nihiliştilor, zicându-i: 

— Călărețul a sosit tocmai acum din Rusia și mi-a destăinuit că 
pădurile şi şoselele sunt împănate de cazaci care au pornit în căutarea ta. 
Socot că cel mai bun lucru ar fi să primeşti propunerea pe care ţi-am 
făcut-o și să rămâi la noi câtva timp până ce urmăritorii tăi se vor 
împrăștia. 

Marele conspirator își dădu seama că n-avea niciun rost să 
primejduiască planul său. Căci, dacă el ar fi fost prins, nihiliştii rămânând 
fără conducător, n-ar fi cutezat să încerce lovitura. Așadar, se hotări să 
asculte sfatul prietenului său. 

— Bine, primesc, zise el. Voi rămâne aici până ce drumul va fi mai 
sigur. Însă, până atunci, trebuie să trimit un om la Petersburg, care să 
anunţe pe tovarășii mei că deocamdată vom sta liniștiți până la 
întoarcerea mea. 

Chiar în dimineaţa acelei zile, un călăreț porni spre fosta capitală a 
Rusiei, cu însărcinarea să aducă la cunoștința lui Pahlen hotărârea 
marelui conspirator. 

Capitolul 133 - Spre minele de argint 


Cei doi fugari înaintau mereu prin pustietăţile îngheţate ale Siberiei. 

Însă nădejdea nu-i părăsise. Tot ceea ce văzuseră în cale nu făcu decât 
să le mărească forțele. 

Căci, dacă s-ar fi lăsat doborâţi de oboseală, îi aştepta o soartă 
groaznică. 

Aşadar, își adunară puterile şi porniră înainte. 

În cele din urmă, ajunseră într-o pădure. Nicio vietate nu se vedea prin 
apropiere. Locul părea cu totul ocolit de oameni. Cei doi fugari se 
hotărâră să aprindă un foc, deoarece n-aveau de ce să se teamă. 

La căldura flăcărilor, sărmanii îşi dezmorțiră membrele îngheţate și, 
după puţin timp, copleșiți de oboseală, ațipiră. 

Trecuseră vreo două ore când un strigăt sălbatic îi trezi din somn. 

Buimăciţi, fugarii se uitară în jurul lor şi o groază de nedescris îi 
cuprinse. 

Lângă ei se aflau câţiva cazaci înarmaţi, iar ceva mai încolo un șir de 
oameni ferecaţi în lanţuri. 

Într-o singură clipă, Vladimir şi Dimitrie îşi dădură seama de situația 
lor. N-avea niciun rost să se împotrivească, deoarece erau fără arme. Și 
apoi, ce puteau face doi oameni împotriva soldaţilor care îi înconjuraseră. 

— Ce vreți de la noi? întrebă Vladimir, revenindu-și un pic în fire. 

— Răspundeţi de unde ați evadat! se răsti unul dintre cazaci. 

— Noi? făcu tânărul, cu o nedumerire bine jucată. 

— la lăsați, nu mai faceţi pe proștii! strigă soldatul. Unde sunt actele 
voastre? 

Tânărul aruncă o privire întrebătoare asupra tovarășului său. 

În acest timp, conducătorul convoiului se apropiase de ei. 

Văzând că niciunul dintre cei doi drumeţi nu răspunsese la întrebarea 
cazacului, conducătorul dădu o poruncă scurtă şi câţiva soldaţi se 
năpustiră asupra bieţilor oameni, care fură ferecaţi într-o clipă. 

— Înainte! strigă el, apoi. 

Convoiul se puse încet în mișcare. 

Pe drum, fiul marelui duce se gândi dacă n-ar fi mai bine să 
mărturisească adevărul. 

Dar, în acest caz, urma să fie trimis la Krasnoiarsk. Și, atunci, pe lângă 


=pis 


durerea că planul său nu izbândise, ar fi fost nevoit să dea ochii cu 
maiorul Daniceff, prietenul său! 

La acest gând tânărul se simţi cuprins de o mâhnire fără margini şi se 
hotărî să nu destăinuiască nimic asupra identităţii sale, preferând să 
piară în adâncul unei ocne, decăt să fie silit să-l vadă pe Daniceff. Și apoi, 
poate că izbutea să fugă și, astfel să ducă la bun capăt planul său de a 
salva viaţa împăratului? 

După un marş de câteva ore, convoiul ajunse într-un orășel, unde 
trebuia să se facă popas. 

Exilaţii fură închiși în temnita orășelului, unde sărmanii erau nevoiţi să 
se odihnească după un drum atât de anevoios. 

A doua zi, când razele soarelui pătrunseră prin ferestrele închisorii, 
Vladimir se trezi și aruncă o privire în jurul său. 

Feţele bieților oameni erau acoperite de o paloare cadaverică, din 
pricina aerului greu care domnea acolo. Și, lucrul acesta nu era de mirare, 
deoarece în loc de șaizeci, câți încăpeau în sală, de astă dată se aflau 
înăuntru o sută şaizeci de oameni, înghesuiți ca sardelele. 

Deodată, ușa se deschise, polițaiul intră în sală și strigă numele 
acelora, care urmau să plece, mai departe. 

Vladimir şi Dimitrie se aflau și ei printre aceștia. 

Cei doi fugari fuseseră ferecaţi în același lanţ. Li se luaseră hainele, în 
schimbul cărora li se dăduse costume de ocnași: câte un cojoc murdar și 
plin de insecte, o cămașă atât de strâmtă la gât încât nu se putea încheia 
şi o pereche de pantaloni rupţi, care nu fuseseră spălați niciodată și care 
ajungeau doar până la genunchi. 

Vreo două sute cincizeci de bărbaţi și vreo sută de femei și copii se 
pregătiseră de drum, așteptând să fie transportaţi mai departe. 

Nenorociţii se adunaseră în altă sală, fiecare ținând în mână bocceaua 
cu zdrențe care alcătuia „bagajul” lor. Căci, lucrurile mai bune le 
vânduseră cazacilor ca să-şi poată cumpăra rachiu. 

Băutura îi ameţea și, astfel, sărmanii mai uitau mizeria în care se 
zbăteau. 

Condamnaţii fură scoşi în curte. După puţin timp, se iviră şi cazacii 
călări pe caii lor mici şi sprinteni. Se încărcară mai multe căruţe. În 
apropierea uneia dintre ele se afla ofițerul care conducea convoiul, un om 
voinic, cu ochii căprui, pătrunzători și o cută de cruzime în jurul buzelor 
sale groase. 

Femeile, copiii şi bărbaţii slabi se îngrămădeau lângă el, cerând 

învoirea de a fi duşi în căruţe. 

— Formaţi şirurile! strigă ofiţerul, după câtva timp. 

Se făcu o tăcere adâncă, întreruptă doar de zăngănitul lanțurilor. 
Soldații îşi aruncară puștile pe umeri. Exilaţii își făcură cruce. 

Apoi convoiul se puse în mișcare. Sărmanii păşeau înainte ca o turmă 
de animale duse la abator. 

Alături de Vladimir şi Dimitrie mergea un bătrân, pe al cărui chip 
mizeria lăsase urme adânci. Acesta se sprijinea de braţul unei femei 
tinere, care nu era ferecată în lanţuri, ca însoţitorul ei. 

— Maşinca, oare mai ai mult de îndurat? murmură bătrânul, 
ştergându-şi o lacrimă pe furiș. Ar fi fost mai bine dacă nu m-ai fi urmat.. 

— Tată, nu vorbi astfel, răspunse tânăra. Ce te-ai fi făcut dacă ai fi fost 
singur? Mulţumeşte lui Dumnezeu că mai suntem împreună. 

— Să mulţumesc lui Dumnezeu? exclamă bătrânul cu amărăciune. O, 
câtă ironie se ascunde în vorbele tale, Maşinca? De ce am fost deportat? 
Nimeni nu știe, nimeni nu mă poate lămuri... Am stat doi ani în 
închisoarea din Moscova. Timpul acela, petrecut în temniţa subterană, 
mi-a răpit toate puterile, m-a îmbolnăvit... Am plecat de acolo istovit cu 
desăvârşire... 

— Totuși, mi s-a îngăduit să te însoțesc și, de atunci, împărtășesc 
durerile tale... 

— Da, copilă dragă, iubirea ta mă mai ţine în viaţă... Aș vrea să știu 
însă, cine a fost ticălosul care m-a denunţat poliţiei, pe mine, un om 
nevinovat? Trăiam atât de liniștiți în castelul nostru! O, Maşinca, mi se 
sfâşie inima gândindu-mă că erai adorată, că oameni de seamă îţi 
aduceau omagii, iar acum pășești lângă mine cu încălțămintea ruptă, cu 
hainele murdare. 

— Tată, nu te mai tulbura, nu te mai gândi la trecut, se rugă fata. 

Vladimir şi Dimitrie priviră înduioșaţi spre tânăra copilă căreia nu i se 
cântase la leagănul aurit că va ajunge în atâta mizerie și care, totuși, avea 
curajul să îmbărbăteze pe părintele ei. 

Fiul marelui duce se gândi la soarta lui, la iubita sa mamă și... la 
prinţesa Vera. Avea să le mai revadă vreodată? 

Totuși, nu pierdu curajul. 

Popasul de amiază se terminase; soarele se lăsa spre asfinţit; gerul se 
întețea; deportații tremurau de frig, căci zdrenţele lor nu-i apăra de 
vântul îngheţat care sufla cu putere. 

Începu să ningă, dar gerul era atât de mare, încât fulgii cădeau sub 


forma unor ace de gheaţă care înțepau carnea nenorociţilor oameni. 

Condamnaţii înaintau cu greu; chinuitorii lor îi mânau, cu bicele în 
mâini, ca pe nişte animale. 

— Ei, mai repede! Nu cumva credeţi că puteţi dormi în mers? răcneau 
cazacii. 

Şi cnuturile lor se abăteau peste trupurile sărmanilor exilați. 

O femeie ducea în braţe un copil, pe care îl înfășurase în toate 
zdrenţele ce le avea. Micuţul începu să plângă; biata mamă auzea 
gemetele copilaşului şi inima i se sfâșia de durere, dar trebuia să meargă 
mereu, mereu. 

— Dormi, copilașul meu, șopti ea. 

Băiatul o privi cu ochii lui stinşi. Un zâmbet uşor pluti pe buzele sale 
învineţite de frig: încercă să ridice braţul, dar nu izbuti. 

Deodată femeia îl strânse la sân. 

Ce schimbare se produsese pe chipul lui? 

Micuţul era galben ca ceara; deschise încă o dată ochii şi, apoi, trupul 
său se întinse. Sărmanul scăpase de chinuri... murise. 

Biata mamă începu să ţipe sfâșietor; se prăbușşi în zăpadă, smulse 
cârpele care înveleau corpul micuţului, dar în zadar... copilașul era 
îngheţat. 

— Ce-i aici? strigă conducătorul convoiului, alergând la faţa locului. 

Ridică mâna dreaptă, biciul vâjâi în aer și izbi în obraz pe femeia 
îngenuncheată. 

Turbată de durere şi mânie, nenorocita sări în sus. 

Ce ajunsese ea, care fusese odinioară atât de mândră și frumoasă? 

O strălucire ciudată i se aprinse în ochi. Biata femeie strânse la piept 
trupul neînsuflețit al copilașului și, intonând un cântec de leagăn, păși 
înainte, alături de tovarășii ei de suferinţă. 

Nenorocita înnebunise. 

Convoiul înainta mereu. Cazacii, care voiau să ajungă cât mai curând la 
locul de popas, sileau pe nenorociţi să meargă mai repede. 

În sfârşit, câteva puncte negre se iviră la orizont; era locul de popas. 

Deportații se simţiră însuflețiţi de curaj. 

Vladimir, însă, scoase un geamăt și se prăbuşi în zăpadă. Sărmanul nu 
putea să meargă mai departe. 

— S-a sfârșit cu mine, murmură tânărul. Tată, Daniceff, iertaţi-mă! 

Conducătorul convoiului se apropie de el și începu să-l izbească fără 
milă. 


Dimitrie ridică pumnul ameninţător, apoi se repezi spre el. 

— Cum, vrei să te împotriveşti? răcni ofiţerul. 

Loviturile căzură peste trupurile celor doi prieteni. Însă Vladimir nu se 
ridică. 

— Ticălosul nu vrea să mai înainteze; iată iar o întrerupere, strigă 
conducătorul. Dar las’ că ispășești tu asta. 

Zicând acestea, legă pe Vladimir de mijloc cu o curea al cărei capăt îl 
prinse de șa. Astfel nenorocitul fu târât înainte. 

Convoiul porni din nou. 

Dimitrie fu pus sub pază severă, deoarece urma să fie pedepsit chiar în 
acea zi. 

— Nu te alegi tu numai c-o bătaie, scrâșni soldatul, care fusese atacat 
de curajosul bătrân. Așteaptă, nemernicule, c-ai să auzi îngerii cântând. 

Cu această ameninţare, ofițerul îşi reluase locul în capul coloanei. 

După puţin timp, ajunseră la locul de popas. 

Temniţa unde exilaţii trebuiau să petreacă noaptea, era situată afară 
din orăşel, pe malul unui râu. 

Lângă închisoare se afla locul unde se depozita gunoiul. Din această 
pricină o duhoare de nesuferit domnea în temniţă. 

Clădirea era construită din lemn și putea să adăpostească vreo sută 
cincizeci de arestați. 

Totuși, în acea noapte, aproape patru sute de oameni fură în 
îngrămădiţi acolo. 

Gerul era de nesuferit; câțiva nenorociţi muriră degerați. 

Dar o viață omenească n-avea prea mare preț! 

Deodată Dimitrie fu strigat şi un cazac îl conduse la comandantul lor. 

Soldaţii fuseseră adăpostiţi într-o căsuță de lemn cam murdară, ce-i 
drept, însă o căldură plăcută domnea înăuntru. 

Bătrânul se simţi înviorat de căldură. Dar cazacul nu-l adusese aici, ca 
să i se producă o plăcere, ci dimpotrivă. 

— Stai la ușă, ticălosule, răcni comandantul. 

Dimitrie se supuse. 

— la uitaţi-vă la boierul ăsta, strigă ofițerul. A încercat să se 
împotrivească... dar las’ că-l învăţăm noi minte cum să se poarte. 

Zicând acestea, izbucni într-un hohot de râs. 


— 67 — 


Bătrânul îşi dădu seama că-l aştepta ceva înfiorător. Cazacii goliseră 
câteva sticle cu rachiu și, ameţiţi de băutură, cruzimea lor nu mai 
cunoștea margini. 

— Râzi şi tu, se răsti comandantul la el. Ce te zgâiești așa? Hai râzi!... 
Vasăzică, nu vrei să execuţi ordinul? Stai, că-ţi arăt eu ţie! 

Făcu semn unui cazac, care sări pe masă şi îndoi un cui mare ce era 
înfipt în tavan. 

Dimitrie privea cu groază la aceste pregătiri. 

— Aşa, acum aduceţi o frânghie, strigă comandantul. 

Acum bătrânul începu să priceapă ce urmăreau ticăloșii. 

Zbirii voiau să-l omoare, să-l spânzure de tavanul camerei. 

Chipul nenorocitului se acoperi de o paloare cadaverică; broboane reci 
de sudoare i se iviră pe frunte. 

Aşadar, acesta îi era sfârşitul? 

Într-o clipă toată viaţa îi trecu pe dinaintea ochilor minţii; era un lanţ 
nesfârșit de chinuri şi mizerii. 

Cu cât dor îşi amintea de anii copilăriei! 

Ce mult îl iubea bărbatul acela înalt, frumos! De câte ori îl mângâiase, 
zicând: „Fiul meu!”. Şi atunci, ochii frumoasei femei se aprindeau de o 
strălucire Îngerească. 

Pe urmă, trecuseră toate. Dimitrie îndurase din ce în ce mai multe 
chinuri. 

Să fi murit, oare, părinţii săi? 

Bătrânul nu putea să-şi răspundă la această întrebare. 

— Ticălosule, n-ai urechi? Nu auzi că vorbesc cu tine? răcni 
comandantul. 

Dimitrie se trezi ca dintr-un vis; gândurile îl duseseră departe. Plin de 
groază, condamnatul își dădu seama de situația lui nenorocită, de 
nedreptatea ce i se făcea ținându-l exilat acolo, fără nicio vină, lăsându-l 
pe mâna unor oameni fără inimă. 

În acest timp, comandantul scoase din buzunar o hârtie murdară, plină 
de pete de grăsime şi începu s-o citească, silabisind. 

— Ce-i cu hârtia asta? întrebă unul dintre soldaţi. 

— Nimic pentru tine, se răsti cel întrebat, eu, fiind conducător al 
convoiului, am secrete de serviciu. 

Ceilalți izbucniră în râs. 

— Secrete de serviciu? exclamă unul dintre ei. Ei lasă, nu mai face 
glume de astea, că nu te prind, zău... Cine dracu’ ţi-ar încredința secrete 


de serviciu? 

Cazacii nu-l prea respectau pe superiorul lor. Așadar, tonul cu care 
soldaţii vorbeau cu ofițerul era foarte firesc. Şi apoi, toți erau ameţiţi de 
băutură. 

Conducătorul convoiului simţi nevoia să se ridice în ochii subalternilor 
săi. Prin urmare, zise, cu mândrie: 

—  Nătărăilor, eu sunt comandantul vostru și de aceea mi s-a 
încredinţat un secret de mare însemnătate. Ha, ha! Dacă nihiliştii ar bănui 
că această hârtie se află la mine, sunt sigur că ar încerca să mi-o cumpere 
cu grămezi de aur. 

Acum se trezi curiozitatea celorlalți; simţurile lor, înnegurate de 
alcool, se înfierbântară. Soldaţii începură să-și bată joc de comandantul 
lor, care era tot atât de beat ca și dânşii. 

— Hm! la dovedește că spui adevărul. Poţi să îndrugi multe, dar nu ești 
nici tu decât un biet beţivan, care își face slujba în Siberia, la marginea cea 
mai îndepărtată a imperiului... Ha, ha! tu și secrete de stat... 

Cazacul, care se urcase pe masă, sări jos și alergă spre ceilalți. 

Comedia cu arestatul mai avea timp; voia să afle și el cuprinsul hârtiei 
cu care se fălea comandantul. 

— Ei, nu strica petrecerea, arată hârtia, dă o dovadă de înţelepciunea 
ta, zise râzând, unul dintre cazaci, adresându-se ofițerului. 

Acesta, îmbătat de rachiu, întorcea hârtia pe toate părţile; în zăpăceala 
sa uitase că Dimitrie era de față. 

— Ei, dacă-mi făgăduiţi că vă ţineţi gura, am să vă citesc ce-i scris în 
acest document, care-i de la ispravnicul din Algași. 

— Da, da, îţi făgăduim, răspunseră toţi într-un glas. 

— Bine, ascultați! 


„Către ispravnicul din Satorin, 

De câteva zile a fugit de aici un condamnat, care trebuie să se fi 
îndreptat spre Satorin, deoarece toţi evadaţii caută să ajungă la mare. 

la toate măsurile ca să-l prinzi şi trimite-mi-l înapoi la Algași, cu cel 
dintâi transport de exilați. 

Să fiţi cu băgare de seamă asupra acestui condamnat, care se numeşte 
Dimitrie. leri am primit de la Petersburg un ordin trimis printr-un curier 
special; în acest ordin mi se poruncește ca exilatul cu pricina să fie ţinut 
într-o celulă deosebită și nimeni să nu poată vorbi cu el, dar să nu fie 
bătut. 

În afară de asta nu mi se dă nicio lămurire; socot, Însă, că la mijloc 
trebuie să fie un secret de mare însemnătate pentru persoane de seamă, 
ba poate chiar pentru cea mai de seamă persoană din ţară. Întemniţarea 

acestui exilat s-a făcut într-un chip foarte ciudat. Nu-i cunosc nici numele 
de familie, nici anul nașterii, nici locul unde s-a născut. În listă era 
însemnat „necunoscut” și se prevedea să se caute în arhivele secrete 
datele cu privire la el. 

Așadar, urmăriţi-l, puneţi mâna pe el şi trimiteţi-mi-l îndărăt. Cât 

despre tratamentul la care să-l supuneţi, puteţi să-i faceţi orice, numai să 
nu-l bateți. 

S. Șikitin, 

Ispravnic de Algași.” 


Încet, silabisind fiecare cuvânt, beţivii terminaseră scrisoarea. Dimitrie 
auzise totul. 

— Un curier trimis din Petersburg special pentru mine? murmură el. 
Ce să mai fie și asta? 

Deodată, privirile ofițerului căzură asupra bătrânului exilat. 

— Ce stai aici? răcni el. Ne spionezi? Las că-ţi iei tu răsplata! Ai, aţi 
pregătit totul? se adresă el, soldaţilor. 

— Da, putem începe. 

Dimitrie se cutremură. Ce soartă îi pregătiseră? 

Sărmanul fu împins în mijlocul camerei. Cazacii traseră masa deoparte. 

— Daţi-mi o frânghie, strigă comandantul, dar vedeţi să fie trainică... 

Ceilalţi aduseră o funie groasă al cărei capăt fu trecut prin cuiul îndoit. 

— Aduceţi încoace păpuşa, rânji ticălosul, așa, acum băgaţi de seamă 
căci începe reprezentaţia. 

Dimitrie tremura ca varga. Chipurile chinuitorilor săi nu prevesteau 
nimic bun. 

Deodată, un cazac ÎI înșfăcă, îl trânti la pământ și-i legă picioarele. 

— Ha, ha! n-avem voie să-l batem? strigă unul dintre zbiri. În schimb, 
ne e îngăduit să-i facem altceva... La cazuri de nevoie putem să ne ajutăm 
şi în alt chip. Acuș, când s-o legăna în aer, o s-audă îngerii cântând. 

În acest timp, călăii legaseră picioarele nenorocitului de celălalt capăt 
al funiei. Deodată începură să tragă de frânghie, astfel că bietul om 
rămase atârnat cu capul în jos. 

Sărmanul Îndura dureri neînchipuite; la fiecare smucitură i se părea că 
picioarele i se lungesc iar carnea e sfâşiată în bucăţi. 


— 70 — 


Sângele îi năvăli în creier; o perdea roşie se așternu dinaintea ochilor 
săi. Nenorocitul începu să strige, să geamă: dar vaietele lui nu făceau 
decât să desfete pe aceste animale cu chip de om, care priveau cu bucurie 
la chinurile condamnatului. 

— late uită cum îi ies ochii din cap! strigă unul. 

— Acum vede lumea de dincolo, zise un altul, râzând. 

— Lăsaţi-l jos să mai răsufle puţin, căci, altfel... zise comandantul. 

Cazacul execută ordinul, căci altminteri nenorocitul și-ar fi dat sufletul. 

Încă o clipă şi s-ar fi produs o congestie cerebrală care ar fi pricinuit 
moartea exilatului. 

Dar cazacii nu urmăreau să-l ucidă, ci să-l tortureze, să se bucure la 
vederea chinurilor sale. Dacă l-ar fi omorât ar fi sfărâmat jucăria lor, și 
tocmai asta nu voiau. 

— Ei, acum, iar sus! porunci comandantul. 

Dimitrie horcăia. Sângele îi ţâşnise pe gură și pe nas, însă călăul îl trase 
sus, 

Deodată un tumult de nedescris se auzi din locul unde erau închiși 
exilaţii. 

Cazacul lăsă funia din mână; beţia se risipise ca prin farmec; soldaţii se 
repeziră la puştile atârnate de perete. 

Zgomotul de afară se apropia. 

Comandantul stătea la fereastră și privea în curte. 

Deși luna era acoperită de nori, totuși o lumină slabă domnea afară, 
pricinuită de zăpada albă. Umbre amenințătoare se îndreptau spre 
căsuță. Deţinuţii se răzvrătiseră. 

Deodată, ofiţerul pufni de râs; pe chipul său se zugrăvi o bucurie 
diabolică. Soldaţii, văzându-l astfel, se întoarseră speriaţi. 

— Staţi pe loc, sau trag! strigă el pe fereastră. 

Răspunsul fu un urlet sălbatic. 

— Condamnaţii s-au răzvrătit! La ochi! Foc! răcni ofițerul de cazaci. 

O clipă fu tăcere adâncă; apoi răsună o salvă. 

Aerul se umplu de strigăte de moarte; ici-colo cădea câte un om 
grămadă. 

Un bărbat voinic, din ai cărui ochi țâșneau sclipiri de furie, îndemna pe 
arestaţi să pornească un al doilea atac asupra casei unde erau adăpostiţi 
cazacii. 

— Înainte! înainte! răcnea el, din răsputeri. Scoateți fiarele din vizuină, 
faceţi-i bucăţi! Destul ne-au chinuit, destul ne-au sfâșiat carnea, cu 

cnuturile lor. Răzbunați-vă! Eu sunt... 

Mai mult nu putu să strige condamnatul; un glonte bine ţintit pusese 
capăt vorbelor și vieţii sale. 

Ceilalţi exilați, văzându-l oprindu-se, apoi clătinându-se și căzând, se 
retraseră încet. Cazacii, însă, trăgeau mereu, nebunește, în grămadă. 

Țipete deznădăjduite, blesteme sălbatice, gemete răsunau în noapte. 

Soldaţii se repeziră afară. Câteva gloanţe culcară la pământ alți 
răsculați; apoi cazacii ridicară armele şi începură să izbească în dreapta și 
în stânga cu paturile puștilor. Sărmanii condamnaţi se prăbușşiră, scoțând 
gemete sfâşietoare. Soldaţii loveau neîncetat; în multe locuri, sângele 
topise zăpada. 

În cele din urmă, arestaţii ajunseră la uşa închisorii. Fiecare voia să 
intre înaintea celuilalt; se produse o învălmășeală de nedescris, pe care 
cazacii o mai măriră prin Împuşcături şi lovituri cu cnuturile. Cei mai 
slabi căzură; mulţimea înnebunită trecu peste ei, zdrobindu-i cu 
picioarele; nimeni nu se uita unde calcă, fiecare vrând să se pună la 
adăpost, căci urmăritorii erau din ce în ce mai înverșunați. 

În sfârșit, după ce exilaţii intraseră în închisoare, cazacii se repeziră 
printre ei. 

Trebuia să li se dea o pedeapsă exemplară. 

Urlete, gemete, vaiete răsunară de pretutindeni, amestecându-se cu 
înjurăturile soldaților, șuieratul vântului şi vâjâiturile cnuturilor. 

— Îndurare! Fie-vă milă! Noi n-am pornit răscoala... am fost luaţi cu 
sila, strigau cei bătuți. 

Cazacii râdeau batjocoritor şi loveau neîncetat; în cele din urmă, 
osteniră. Arestaţii începură să se târască spre culcușurile lor; bigţii 
oameni nu se mai puteau ține pe picioare. 

Dimitrie rămăsese, mai mult mort decât viu în căsuţa unde fuseseră 
adăpostiţi soldaţii. După ce potoliră răscoala, aceștia se întoarseră înapoi 
și-l aruncară pe ușă afară. 

Nenorocitul rămase întins pe zăpadă. 


Capitolul 134 - La Algași 


Ningea; fulgi groși cădeau din norii plumburii care acopereau cerul. 
Câmpia nesfârșită de gheață se întindea, tristă și pustie, înaintea 
condamnaților care, în acea zi, trebuiau să ajungă la staţia cea mai 


apropiată de Algași. 

Vladimir se târa cu mare greutate. Tânărul nu voia să rămână în stepa 
acoperită de zăpadă. Se înfiora de groază, gândindu-se că odată cu 
noaptea, fiarele se vor apropia de trupul său și-l vor sfâşia. Pe Dimitrie 
nu-l mai văzuse și nu mai auzise nimic despre el din noaptea când exilaţii 
încercaseră să se răzvrătească; această răscoală nu avusese alt rezultat 
decât că nenorociţii, înainte bătuţi fără milă, erau acum chinuiţi de 
moarte. 

Cea mai mare parte dintre condamnaţi trebuiau să rămână în Algași. 
Acolo, moartea făcuse multe victime printre ocnași, astfel că era nevoie 
de oameni care să-i înlocuiască pentru ca lucrările să nu fie stânjenite. 

În urma convoiului venea o căruță acoperită; nimeni nu ştia cine se 
află înăuntru. Pătura groasă, care împiedica privirile, nu se mișca din loc; 
doar din când în când se părea că un geamăt vine din căruţă; dar nimeni 
nu era sigur. 

Spre seară, când convoiul ajunse la locul de popas, căruţa se opri în 
fața unei case, care se afla lângă temniţa unde fuseseră adăpostiţi 
condamnaţii. 

O umbră se ridică de pe paiele umede, murdare, așternute pe fundul 
căruţei. 

Era o făptură omenească. 

Hainele-i atârnau în zdrenţe; nenorocitul era atât de slab, încât, dacă 
nu s-ar fi sprijinit de un baston, n-ar fi putut să străbată distanţa ce-l 
despărțea de „spitalul” localităţii. 

Ajungând înăuntru, sărmanul se prăbuși pe un pat murdar; răsufla din 
greu. Era scuturat de friguri. 

Singurul om care să primească pe bolnavi era un îngrijitor beat. Încolo 
nimeni. 

Sala rezervată deținuților cuprindea vreo zece paturi joase, cu 
cearșafuri murdare, unele pline de sânge; paturile erau ocupate de 
condamnaţi, slabi ca niște schelete. 

Noul sosit, căruia nici nu i se scoseseră lanțurile măcar, rămase 
nemișcat pe pernele tari; când deschise ochii chipul său părea și mai 
înspăimântător ca înainte. 

Umerii obrajilor erau ieşiţi în afară, ochii adânciţi în orbite, iar gura 
schimonosită de o trăsătură de durere nespusă. 

Nimeni dintre acei care-l cunoscuseră înainte, n-ar fi putut recunoaşte 
în el pe Dimitrie. 

Se îmbolnăvise atunci când cazacii îl aruncaseră pe zăpadă, după ce-l 
chinuiseră fără îndurare. 

În acea noapte, bătrânul crezuse că moartea e aproape; gerul îi 
amorţise urechile. Dar omul poate să rabde mai mult decât își închipuie. 
Dimitrie nu muri nici din pricina frigului, nici din pricina chinurilor 
suferite. 

În schimb, rămăsese gârbovit pentru toată viața. De acum înainte, 
sărmanul bătrân nu va mai putea să-şi îndrepte trupul. 

Dar chinuitorii săi vor rămâne nepedepsiţi? 

Firește, căci cine să-i tragă la răspundere? Superiorii lor? 

Doar aveau atâtea mijloace pentru a se sustrage judecății! Cine întreba 
de viaţa și starea unui exilat? 

Sărmanul era mort... mort pentru oameni; existenţa lui înceta de 
îndată ce trecea graniţa Siberiei. 

Cu atât mai mult Dimitrie, care era singur în lume, de care nimeni nu 
se interesa şi al cărui nume nici nu fusese trecut măcar în condica 
exilaților, era la bunul plac al cazacilor. 

Un somn binefăcător puse stăpânire pe sărmanul bătrân. Dimitrie visă 
că se afla într-un castel mare; un coridor lung se întindea înaintea lui și 
mergea cu pași repezi, căci știa că la capătul coridorului se afla o sală 
unde erau părinții lui. 

Gâfâind, plin de năduşeală, alerga mereu; dar, cu cât înainta, cu atât 
coridorul părea mai lung. 

Deodată, un fior îi scutură trupul, căci o mulţime de viermi şi insecte 
începură să se târască înaintea lui, ca şi cum ar fi vrut să-l oprească din 
mers. Apoi, auzi un fâlfâit deasupra capului său; un monstru înaripat - un 
vultur cu două capete - se repezi de sus, înfigându-şi ghearele în carnea 
sa, încercând să-l doboare la pământ. 

Un glas tunător răsună de sus: 

— În iad cu tine! Tu n-ai ce căuta aici! N-ai niciun drept să trăieşti; jos, 
jos! 

Dimitrie fugi, însă cu faţa întoarsă, deoarece cu toată primejdia, ţinea 
să afle secretul nașterii sale. 

— Cine ești tu? se auzi din nou glasul acela puternic. Din cine te tragi? 
Cine e tatăl tău? Străin fără nume, n-ai să cunoști niciodată pe aceia care 
ti-au dat viaţă! 

În această clipă, zidurile se prăbușşiră peste Dimitrie şi-l îngropară sub 
dărâmături. 


Si, pa 


Adormitul suspina în somn; i se părea că are pe piept o greutate 
apăsătoare. Deschise ochii; un țipăt sălbatic îl trezise. La început crezu că 
mai visează; apoi, însă, observă cu groază ceea ce se petrecea. 

Un om se afla deasupra lui; acesta îl privea cu nişte ochi care 
străluceau ca doi cărbuni aprinși. 

— Trebuie să mori, trebuie! strigă necunoscutul, cu un glas ca ieșit din 
mormânt. 

Dimitrie vru să se elibereze din strânsoarea acelui om, care fără 
îndoială că era nebun sau vreun bolnav în delir; însă, groaza îi paraliza 
membrele; sărmanul abia izbuti să scoată un țipăt pătrunzător, 
nearticulat. 

Dar nimeni nu-i sări în ajutor. 

Nenorocitul văzu cum nebunul ridică braţul şi simţi o mână, rece ca 
gheaţa, apucându-l de gâtlej. Dimitrie începu să horcăie, căci degetele 
osoase îi împiedicau răsuflarea. 

— Acum trebuie să mori... Peste câteva clipe îți dai sufletul, scrâșni 
bolnavul, cu ochi strălucitori. 

— Fie-ţi milă! se rugă bătrânul, încercând să scape din strânsoare. 
Ajutor! Ajutor! strigă el, repede, văzând că celălalt îl mai slăbește puţin. 

Dar nimeni nu răspunse. Cine să sară în ajutor?!... 

Îngrijitorul bolnavilor stătea lungit, desigur, într-un colţ, beat mort; 
nenorociții trebuiau să-și facă singuri cele necesare. 

Toţi bolnavii, fie că aveau boli molipsitoare sau nu, stăteau la un loc; 
nici chiar nebunii sau cei care erau răniţi nu aveau o îngrijire mai 
deosebită. 

Cine ar fi fost smintitul care să se ocupe de niște condamnați? 

Deși Dimitrie era foarte slăbit, încercă totuși să se apere: vru să se 
desprindă din strânsoarea nebunului, dar în zadar. 

Atunci, nenorocitul își adună ultimele puteri și o luptă deznădăjduită 
se porni între cei doi; în cele din urmă, bătrânul își dădu seama că nu 
poate face nimic potrivnicului său, ale cărui forțe erau îndoite de friguri. 

Din fericire, bolnavul de alături observă lupta. 

— Ah, Ivan nebunul iar vrea să omoare un om, strigă el, înspăimântat. 

Dintr-o săritură, fu lângă patul lui Dimitrie. Bolnavul numit Ivan, se 
întoarse spre acela care sărise în ajutorul nenorocitului. Degetele sale 
osoase se desprinseră de pe gâtul bătrânului, care răsuflă ușurat. 

Era şi timpul, căci deja începuse să i se întunece pe dinaintea ochilor. 

Vecinul lui Dimitrie apucă pe Ivan de ceafă: acesta voi să se apere, să-l 

muşte, dar celălalt se feri cu îndemânare, apoi îl înşfăcă deodată şi-l duse 
în patul lui, unde îl legă cu nişte curele. 

Ivan începu să răcnească din răsputeri; încercă să rupă legăturile, dar 
în zadar. 

— Cine e omul acesta? zise Dimitrie, adresându-se salvatorului său, 
care se aşezase liniştit în patul lui, ca şi cum nimic nu s-ar fi întâmplat. A 
vrut să mă ucidă, fără să-i fi făcut ceva. 

— Nici nu era nevoie, răspunse celălalt. Ivan e în spital de cinci ani. Nu 
poate fi trimis mai departe, deoarece picioarele îi sunt degerate. Din când 
în când, e cuprins de friguri şi atunci se dă jos din pat, mânat de dorinţa 
de a ucide. Până acum a sugrumat două femei. 

— Şi e lăsat să umble liber? întrebă Dimitrie, pipăindu-şi gâtul, acolo 
unde nebunul își încleștase mâinile. 

— Îngrijitorul are datoria să-l închidă seara, însă de cele mai multe ori 
uită, din pricină că se îmbată. Și cine vrei să țină seamă de toate acestea? 
Rusia e mare, împăratul e departe; plângerile nu pot să ajungă până la 
urechea lui. Dar acum, culcă-te și dormi liniștit; nebunul e legat zdravăn, 
să nu te sperii de țipetele sale... 

Dimitrie rămase încă multă vreme cu ochii deschiși. 

Visul său ciudat, întâmplarea cu nebunul îi alungaseră somnul. 

Trecutul său îi apăru din nou înaintea ochilor. 

Dar cine era el? Ce origine avea? De ce fusese trimis în această țară 
îngrozitoare? Voiau, oare, să-l omoare cu încetul? 

Însă, bătrânul gârbovit își frământă zadarnic mintea, căci nu putu găsi 
răspuns la niciuna din aceste întrebări. 


* 


Condamnaţii se opriră, ca să se odihnească, pe culmea dealului de 
lângă Algași; de jur-împrejur se întindea covorul alb de zăpadă, presărat 
ici-colo, cu câteva ridicături. 

În depărtare, între două dealuri, se vedea un grup de case; era Algași, 
ținta convoiului de exilați. 

După un scurt popas, condamnaţii începură să coboare povârnişul 
primejdios. 

Vladimir abia se mai mişca. Picioarele îl dureau îngrozitor. Lanţul cu 
care era ferecat pătrundea în carne. 

Convoiul se opri înaintea închisorii împrejmuită de un gard cu ţepi. 

Ofițerul de cazaci stătea în poartă, încruntat, măsurând cu privirea pe 
arestați. Alături de el se afla inspectorul temniţei. 

— Ah, iată un condamnat foarte îndărătnic, zise deodată conducătorul 
convoiului, arătând spre Vladimir. Las’ că te învăţăm noi minte, 
ticălosule! 

Ridică biciul şi-l izbi cu toată puterea. 

Tânărul scoase un țipăt de durere; lovitura îi deschise rănile care abia 
se cicatrizaseră. 

Deznădăjduit, fiul marelui duce era cât p-aci să destăinuie totul cu 
privire la el; dar chipul prinţesei Vera se ivi înaintea ochilor săi și 
frumoasa fată îi șopti: „Vladimir, viața împăratului și a tatălui tău e 
primejduită”. 

Sărmanul se simţi însufleţit și porni înainte. 

Dar unde era bătrânul evadat? 

Nu-l mai văzuse din noaptea când cu răscoala deportaților. Poate că 
acum îi va fi dat să afle ceva despre soarta bunului său prieten? 

Tânărul seuită cu luare-aminte la șirul de condamnaţi. Dar Dimitrie nu 
se vedea nicăieri. 

Să fi fost, oare, trimis la altă ocnă? 

Vladimir se întristă de moarte. 

Nădăjduise să-și regăsească aici tovarășul și, acum, nădejdile sale se 
spulberau. 

Căruţele se opriră înaintea porţii închisorii; bolnavii începură să 
coboare. 

Tânărul se uită cu spaimă la chipurile nenorociţilor, dintre care unii 
aveau boala molipsitoare. 

În cele din urmă, sosi şi ultima căruţă, care era acoperită cu o pătură 
groasă. Lângă vizitiu se afla un cazac. 

Vladimir se uită cu băgare de seamă: învelitoarea fu dată deoparte și o 
făptură omenească cobori din căruţă, clătinându-se. 

Fiul marelui duce scoase un strigăt de spaimă și, fără să se 
sinchisească de cei din jurul său și de greutatea lanţului cu care era legat, 
se repezi înainte. 

Nenorocitul care coborâse din căruţă era Dimitrie. 

Ce se întâmplase cu dânsul? 

Numai pielea și oasele rămăseseră din el; și, mai ales la față se 
schimbase îngrozitor. 

Privirea aceea mândră, care strălucise în ochii săi, dispăruse. Cearcăne 


mari, vinete, arătau că nenorocitul nu dormise multe nopţi și suferise 
chinuri înfiorătoare. 

Vladimir simţi inima sfâşiindu-i-se. 

În ce hal ajunsese sărmanul om! 

Inspectorul se repezi la Vladimir și, îmbrâncindu-l cât colo, îl opri de a 
vorbi cu bătrânul evadat. 

— Marş de aici, ticălosule! scrâșni el. Las’ că-ţi vine și ţie rândul să te 
legeni în aer. 

Apoi se întoarse spre Dimitrie. Chiar acest om crud se miră de 
transformarea nenorocitului. Dar nu simţi compătimire pentru sărmanul 
bătrân; dimpotrivă, îi părea rău că nu-l adusese el în această stare. 

— Acest condamnat să fie dus în celula secretă, porunci el, adresându- 
se unui cazac. 

— Dar a fost în spital, domnule inspector, răspunse soldatul. 

— N-are a face! strigă inspectorul. Acum va fi dus acolo unde am 
ordonat! Ai înţeles? Sau nu cumva te-ai molipsit şi tu de obrăznicie? Las' 
că voi curăța eu locul de buruieni; cine nu se pleacă, va fi doborât! 
Pricepi? 

Cazacul nu se încumetă să mai răspundă, întinse mâna, arătând 
condamnatului drumul pe care s-apuce. 

Șchiopătând, abia putându-şi târî picioarele, bătrânul porni înainte. 
Cunoștea drumul, precum și celula secretă. Sărmanul nu scoase nicio 
vorbă, nici un murmur măcar. Cu cât era chinuit mai mult, cu atât se 
apropia de scăparea tuturor nenorociţilor de moarte. 

În cele din urmă, bietul om ajunse în celulă. Aceasta era umedă și rece; 
avea pereţii acoperiţi cu muşchi; locul era atât de îngust, încât nici nu se 
putea aerisi; ce-i drept, încăperea avea o fereastră, însă, aceasta nu se 
putea deschide. 

Un aer greu, apăsător, domnea în celulă; și, în afară de toate acestea, 
tavanul era atât de jos, încât Dimitrie, deși gârbovit de suferinţă, nu putea 
să stea în picioare. 

Tocmai din această pricină, celula secretă era atât de temută. Niciun 
deținut nu rezista multă vreme unui astfel de tratament. 

Cazacul se depărtă. Dimitrie auzi uşa încuindu-se. Rămăsese singur. O 
sete arzătoare îl chinuia; buzele și limba i se uscaseră. Nenorocitul se 
prăbuși la pământ, unde rămase chircit, așteptându-şi moartea. 

Bietul om trăise mereu singur. Duşmanii săi îl ţinuseră departe de 
lume. Abia în ultimele săptămâni cunoscuse bucuria de a avea un prieten. 

Vladimir era singura fiinţă, care se apropiase de el, care-l înţelesese. 

O dorinţă nespusă îl cuprinse; voia să-și vadă prietenul, să vorbească 
cu dânsul, să asculte cuvintele sale de mângâiere. 

Era oare sortit să moară singur, așa cum trăise? 

Cine-l condamnase să se chinuiască astfel? Bietul om nu-și cunoștea 
duşmanii. Ce trebuia să ispăşească el, care niciodată nu-și Încărcase 
cugetul cu vreo faptă rea? 

Foamea începu să-l chinuie. 

Oare n-au să-i aducă nici măcar mâncarea destinată condamnaților? 
Voiau să-l lase să moară de foame? 

Nenorocitul se cutremură; această moarte era prea groaznică. 

Umbrele nopţii învăluiseră natura în mantia lor neagră. Și în sufletul 
bietului om era noapte adâncă. 

Încercă să adoarmă; tot trupul îl durea. Chinurile pe care le suferise 
când fusese spânzurat cu capul în jos. Atunci, în Satorin, îi micşorase de 
tot puterea de rezistență; acum, el era umbra bătrânului Dimitrie. 

Deodată, condamnatul tresări. 

Nu se auzea zgomotul unor paşi ce se apropiau? Veneau călăii să-l 
ducă la moarte? 

Cheia scârțâi în broască. 

Dumnezeule, sunase oare ceasul său din urmă? 

Sărmanul se uita la ușă cu ochii holbaţi de groază. 

O rază de lumină sfâșie întunericul; ușa se deschise și o făptură 
omenească se ivi în prag. 

Făptura purta haine bărbătești, dar avea chip de femeie. 

— Cine eşti? Ai venit să mă omori? bolborosi Dimitrie. 

— Arăt eu a dușmană? se auzi un glas obosit. Nu se cunoaște oare pe 
fruntea mea că sunt și eu o nenorocită ca şi tine? 

Dimitrie îşi dădu seama după voce că avea de-a face cu o femeie. 

Aceasta oftă și o lacrimă se prelinse pe fața-i slăbită. 

— Da, da, eu sunt cea mai nefericită femeie de pe pământ, continuă 
necunoscuta. Suferinţa-mi este nemăsurată... 

— Cine eşti? întrebă Dimitrie, mângâind obrajii supţi ai nenorocitei. 
Spune-mi, ţi-a fost milă de mine și ai venit aici să alini durerea victimei 
cruzimilor omenești? 

— Da, tocmai de asta am și venit Căci tu ești o victimă ca și mine, ca 
aproape toţi... Chinuitorul tău doarme adânc; e cufundat în somnul 
beției... eu i-am dat băutura care l-a adormit... Sunt soţia lui Rogal. 


— 79 — 


Aceste cuvinte ieșiseră de pe buzele ei ca un murmur. 

— Soţia lui Rogal, a condamnatului executat? întrebă Dimitrie în 
şoaptă. 

— Da, nenorocita care e blestemată să țină casă călăului soţului ei... Ah, 
inima-mi e sfâșiată de durere... Am vrut să fug, să mă omor, dar tiranul m- 
a împiedicat... Acum am luat asupră-mi îndatorirea de a alina chinurile 
nenorociţilor aduși și torturați În aceste pustietăţi. 

Glasul sărmanei femei - care se numea Lola - exprima o durere 
nemărginită dar, în acelaşi timp, o adâncă milă. Nenorocita voia să se 
răzbune în acest chip pentru tot răul ce i se făcuse, ajutând pe bieții 
condamnaţi, ea lovea în asupritorii lor. 

— lată, ţi-am adus ceva de mâncare, ca să-ți mai refaci forţele; se 
înţelege că nu pot să-ţi dau libertatea, căci sunt și eu prizonieră aici, zise 
Lola. 

— Îți mulțumesc, copila mea, murmură bătrânul. De ieri n-am mai luat 
nimic în gură. Am fost uitat și știi că foamea chinuie nespus... 

Apoi, Dimitrie începu să mănânce cu lăcomie. 

Trecuse mult timp de când nu mai avusese o cină atât de îmbelșugată! 

Soţia condamnatului executat se uita lung la Dimitrie, care părea că se 
îneacă, înghițind. 

Felinarul fusese aşezat în aşa fel ca razele sale să nu cadă pe fereastră 
şi s-o trădeze. 

N-avea ce să se teamă din partea inspectorului temniţei; acesta zăcea 
lungit, beat turtă. Lola îi pregătise un „punch” foarte tare, care-l adormise 
imediat. Apoi, miloasa femeie luase cheile din dulap şi venise în celula 
secretă, spre a alina chinurile celui închis acolo. 

Bătrânul se săturase. El mulţumi plin de recunoştinţă protectoarei 
sale, care, ca un înger trimis din cer, îi adusese mângâiere. Acum, 
nădejdea încolţi din nou în sufletul sărmanului bătrân. 

— Ce s-a hotărât în privinţa mea? întrebă el, după câteva clipe. 

— Deocamdată trebuie să rămâi aici, fără să lucrezi, fără să vezi pe 
cineva. Vei fi silit să-ţi duci viaţa în celula asta îngustă... Știu prea bine că 
nu e deloc plăcut, căci lucrul, oricât de greu ar fi, face ca timpul să treacă 
mai repede. Și, afară de asta, cine a lucrat ziua, găsește odihnă noaptea, 
are câteva ceasuri când uită de situaţia în care se află; altminteri, nopţile 
sunt chinuitoare, amintirile te frământă, te gândești ce-ai fost și ce ești... 

Deodată Lola începu să plângă, acoperindu-și cu mâinile faţa-i slăbită. 
Nimeni n-ar mai fi recunoscut în această făptură palidă ca un cadavru, cu 


ochii duși în fundul capului, pe frumoasa Lola de odinioară. În răstimpul 
de când se afla în Algaşi, ea se transformase cu totul, devenise umbra 
aceleia ce fusese înainte. 

— Aş vrea să-ți fac o mare rugăminte, nobilă femeie, zise Dimitrie, 
după câtva timp. Spune-mi, vrei să mi-o împlinești? 

— Desigur, numai să stea în puterea mea. Ce-i drept, inspectorul e în 
mâinile mele; totuși nu pot să-ţi îmbunătăţesc situația decât pe ascuns. 

— Nu-ţi cer asta. Aș vrea doar, să aflu ce s-a făcut cu Vladimir, tânărul 
acela care a fost prins odată cu mine. 

Lola rămase pe gânduri. 

— Da, da, l-am văzut... Tânărul acela a fost închis... 

— Continuă, te rog, stărui bătrânul, văzând că femeia se opreşte. 
Spune-mi, unde a fost închis? 

Pe chipul ei se zugrăvi o durere adâncă; întredeschise buzele, ca și cum 
ar fi vrut să vorbească, însă aruncându-şi privirile pe faţa lui Dimitrie, se 
opri din nou. 

— Spune, spune ce s-a întâmplat cu el, exclamă acesta. 

— Tânărul a fost închis în temniţa cea mai mizerabilă din câte există 
aici, în Algași, răspunse femeia, în cele din urmă. Razele soarelui nu 
pătrund niciodată acolo, apa curge pe pereţi, e o încăpere 
înspăimântătoare... 

— Sărmanul, îngână Dimitrie. Vladimir e şi el nevinovat şi are o inimă 
atât de nobilă... 

Chipul bătrânului se roşise de indignare, rostind aceste cuvinte. 

— Voi încerca să pătrund la el, zise Lola, dar trebuie să fiu cu mare 
băgare de seamă, ca inspectorul să nu bănuiască ceva; căci în acest caz, n- 
aş mai putea să vin în ajutorul bieţilor oameni. 

Deodată, femeia tresări. N-ajunsese, oare, la urechea ei glasul aspru al 
asupritorului? 

Biata prizonieră se făcu și mai galbenă decât era înainte. 

Acum era în joc nu numai viaţa ei, ci şi a lui Dimitrie. Și, apoi, dânsa ar 
fi murit bucuroasă; s-ar fi lepădat de viaţă, ca de o povară nesuferită; dar 
acum o ameninţa un sfârșit înspăimântător, cu chinuri groaznice, așa cum 
numai un om de o cruzime nemaipomenită poate să le născocească. 

Să fi observat, oare, inspectorul temniţei că lipsea din dulap legătura 
de chei? 

— Rămâi cu bine, mă voi întoarce imediat ce voi avea putinţa, șopti ea 
bătrânului. 

Apoi dispăru. 

Dimitrie rămase iar singur. Inima-i bătea cu putere, amenințând să-i 
spargă pieptul. 

Dacă nobila femeie ar fi fost prinsă, atunci... 

Exilatul nu se încumetă să-și sfârșească gândul. 

Deodată, o împușcătură răsună în liniştea nopţii; se auziră ţipete, apoi 
încă o detunătură; pe urmă se făcu iar tăcere. 

Dimitrie ascultă câtva timp cu încordare, dar nu se mai auzi niciun 
zgomot. 

O linişte adâncă învălui totul. 

Zorile se iviseră; era o zi cețoasă de iarnă. 

Exilații din Algași se pregăteau să se ducă la ocnă, spre a munci. 

O mare neliniște domnea printre cei trei sute de condamnați, toţi 
auziseră împuşcăturile din noaptea trecută, dar nimeni nu știa care să fi 
fost pricina lor. 

Nerăbdători şi plini de îngrijorare, sărmanii aşteptau apelul de 
dimineață, unde aveau să afle dacă lipsea vreunul dintre ei. Dar 
deocamdată nu se produsese nimic deosebit. Inspectorul ocnei părea că 
petrecuse noaptea ca de obicei! Ochii-i erau înroşiţi de alcool. De câtva 
timp, nu se mai trezea cumsecade și, din această pricină, cruzimile sale nu 
mai cunoșteau margini. 

Bieţii oameni începeau să tremure privindu-i numai ochii lui injectaţi 
de sânge. 

În această dimineaţă, inspectorul se repezi, cu biciul în mână printre 
arestați şi începu să lovească în dreapta și în stânga. 

Apoi, se mai potoli şi citi numele acelora care urmau să înceapă în ocnă 
săpături noi. Aceasta era o muncă foarte grea, care, pentru condamnaţii 
ferecaţi în lanţuri, devenea și mai grea. 

După gustarea de dimineaţă, care se compunea din ceai şi pâine pe 
jumătate crudă, ocnașii se adunară în grupe. 

Al doilea dejun, alcătuit tot din pâine și ceai, îl luară cu dânșii. 

Oricum ar fi fost vremea, acest dejun se mânca la intrarea ocnei, în aer 
liber. 

Seara târziu, nenorociţii se întorceau, zdrobiţi de oboseală, aproape 
îngheţaţi şi atunci li se dădea adevărata mâncare, ce trebuia să se 
alcătuiască din pâine, carne şi supă; dar, în realitate, carnea nu era decât 
nişte bucăţi de seu, ca acelea din care se fabrică săpunul, iar pâinea era 
crudă, ca să tragă cât mai greu la cântar. 

Lanţurile zornăiră; condamnaţii porniseră spre ocnă, care se afla la o 
depărtare de un kilometru și jumătate la nord de Algași. 

Era un ger de crăpau pietrele. Dimitrie se găsea și el printre ocnași. 
Vladimir, însă, lipsea; pe semne că sărmanul era foarte prăpădit, 
altminteri nu căpăta un condamnat atât de lesne învoirea să rămână în 
temniţă. 

Pământul era acoperit de zăpadă, astfel că sărmanii oameni înaintau 
cu foarte mare greutate. 

În cele din urmă, ajunseră la intrarea în ocnă. Dimitrie privi cu groază 
la clădirea care ameninţa să se dărâme și pe care nădăjduise că n-o va 
mai vedea niciodată. 

După ce luară dejunul, începu coborârea, în grupe de câte doisprezece, 
conduse de câte un cazac... 

Bieţii oameni erau ameninţaţi să se prăbușească în fiecare clipă, 
deoarece scara ce ducea în adâncime avea treptele rupte și, apoi, din 
pricina gerului cumplit, care domnea de câteva zile, se acoperise cu o 
pojghiță de gheaţă. 

Dimitrie cobori printre cei dintâi. Genunchii îi tremurau; nenorocitul 
de-abia putea să răsufle. Deodată simţi că se înăbușe. 

— la seama, strigă cazacul, altfel ne rostogolim cu toţii! Nu vezi unde 
calci? 

De slăbiciune, bătrânul făcuse un pas greşit; tovarășul de lângă dânsul 
se poticni; însă, fiind un om voinic, avu puterea să se ţină pe picioare, 
sprijinindu-l şi pe Dimitrie. 

În cele din urmă ajunseră jos. 

Aerul era apăsător, dar nenorociţii se obișnuiseră cu el. 

Începură să ciocănească stânca cu cazmalele lor ascuţite. Loviturile 
răsunară sinistru în adâncimea ocnei; printre ele se amestecau strigătele 
şi înjurăturile brutalilor supraveghetori și zornăitul lanțurilor cu care 
erau ferecați deţinuţii. Apa picura din tavan, astfel că, încetul cu încetul, 
hainele sărmanilor condamnați se udară. 

Mai ales locul unde lucra Dimitrie era foarte umed; nenorocitul se 
simţea străbătut de fiori de gheaţă; nici munca silită, neîntreruptă, nu 
putu să-l încălzească. 

Bieţii oameni lucrau din răsputeri; dăduseră peste un strat foarte tare, 
în care nu se afla decât o îngustă vână de argint. Cea mai mare parte din 
minereul scos până acum era minereu de plumb. 

Apoi, se făcu o groapă în stâncă, spre a fi umplută cu praf de pușcă. 


Deodată, bătrânul scăpă cazmaua din mână; nenorocitul se prăbuși pe 
spate. 

— Nu mai pot, murmură el și o lacrimă alunecă pe obrajii săi slăbiţi. 

Dimitrie avea o înfățișare înspăimântătoare, dar nimeni nu se sinchisi 
de el acum. 

— Atenţiune! strigă deodată supraveghetorul. 

Condamnaţii săriră în lături cât putură de repede. 

O detunătură asurzitoare răsună în ocnă. 

Când fumul se risipi, deţinuţii se apropiară din nou. Un strigăt de 
spaimă izbucni din piepturile tuturor; printre bucăţile de stâncă 
sfărâmate de explozie, se afla un trup omenesc. 

Exilaţii priviră cu groază spre sărmanul om; un bolovan mare stătea pe 
piciorul său drept, faţa nenorocitului era întoarsă spre pământ. 

— Ridicaţi bolovanul, strigă unul dintre ocnași. 

Braţele tuturor se îndreptară spre bucata de stâncă. O femeie - căci şi 
femeile lucrau în ocnă, dar făceau numai munci mai uşoare și anume, 
sfărâmau minereul -, îngenunche la căpătâiul nenorocitului, şi-i întoarse 
capul. 

Doi ochi ficşi din care se ștersese orice urmă de viață, o priviră 
nesimţitori. 

Femeia ridică încetişor partea de sus a trupului și o sprijini de 
genunchii ei. Un geamăt de abia auzit ieși de pe buzele condamnatului. 

— Nu e mort! Hm, ticălosul e rezistent, nu glumă! rânji un cazac. 

Exilaţii îl priviră cu ură; călăul mai avea chef să facă glume pe 
socoteala bietului om! 

— Dobitocul, de ce nu s-a dat îndărăt, când s-a aprins fitilul? zise alt 
soldat. Asta s-a întâmplat numai din vina lui... Și, la urma urmei, atâta 
pagubă! Mai scapă statul de o gură! 

— Taci, răutăciosule, strigă femeia. Mai bine dă o mână de ajutor să-l 
scoatem de aici. 

— Da, da, o să-l scoateţi... dar va fi prea târziu, răcni cazacul. 

În acest timp, condamnaţii izbutiseră să înlăture bolovanul. 

— E Dimitrie, prizonierul misterios, murmurară ei. 

— Priviţi ce slăbit e sărmanul om, adăugă femeia, cuprinsă de milă. 

— Ascultă, dă-i o înghiţitură din votca ta, se rugă un bătrân, 
adresându-se cazacului. Nenorocitul şi-a pierdut cunoştinţa. lată, e 
aproape mort. 

— Să-i dau din votca mea? strigă soldatul. Hm, băutura asta e prea 

scumpă pentru un astfel de câine! 

— Fie-ţi milă şi Sfânta Fecioară din Cazan te va binecuvânta, stărui 
femeia, pe un ton rugător. 

În cele din urmă, cazacul se înduplecă. 

După ce înghiţi câteva picături de rachiu, Dimitrie se simţi mai înviorat 
şi deschise ochii. 

— Ce s-a întâmplat cu mine? îngână el. Da, da, acum îmi aduc aminte 
că n-am putut să fug și o izbitură groaznică m-a doborât la pământ.. Ah, 
mă simt atât de slab... picioarele mă dor îngrozitor. 

—  Linişteşte-te, căci acum vei fi scos și dus la spital, zise un 
condamnat. 

— Nu, nu, mai bine să mor aici, în adâncul pământului, şopti bătrânul. 
Căci, acolo, Ivan nebunul mă va sugruma... 

Privirea şi gesturile sale exprimau o teamă nespusă. O paloare 
cadaverică acoperi chipul lui; i se păru că i se oprește inima, iar simţurile 
îl părăsesc. 

— Ăsta n-o mai duce mult, rânji un cazac. 

Apoi, doi oameni ridicară trupul nenorocitului și-l duseră în galeria de 
ieșire. 

Acolo se aflau două căldări legate cu frânghii, care erau trase sus cu 
ajutorul scripeţilor și serveau la scoaterea minereului. 

Dimitrie fu aşezat întruna din aceste căldări; nenorocitul începu să 
tipe, simţea la picior o durere sfâşietoare. 

Cazacii nici nu se sinchisiră de vaietele bătrânului. Traseră de funie și 
căldarea se ridică. 

— Doamne, Dumnezeule, pune capăt chinurilor mele, lasă-mă să mor, 
se rugă sărmanul om, cu glas tremurător. Nu, nu mai pot să trăiesc astfel... 
Aş vrea să fiu mort, îngropat, să mă odihnesc în pământul rece... numai 
acolo voi găsi liniştea atât de mult dorită... 

Dar Dimitrie avea o constituţie foarte robustă. 

Un altul ar fi murit desigur; el, însă, rămase în viaţă. 

Ce-i drept, zăcu câteva ore pe patul murdar, părând mai mult mort 
decât viu. Dar, în cele din urmă, îşi mai veni în fire și medicul porunci ca 
rănitul să fie dus la spital. 


Capitolul 135 - Pivniţa cadavrelor 


Două împușcături răsunaseră în noaptea când Lola plecase 
înspăimântată din celula lui Dimitrie. 

Nefericita femeie se strecură în locuinţa inspectorului temniţei: 
lumânarea mai ardea în camera acestuia. Intrând înăuntru, soția lui Rogal 
îşi găsi chinuitorul în aceeași poziție în care îl lăsase. 

Un zâmbet dispreţuitor flutură pe buzele sărmanei prizoniere. Acest 
om care nu se deosebea întru nimic de animale, avea asupra exilaţilor o 
putere nemărginită, iar pe dânsa, care venise în inima Siberiei să-și vadă 
soţul iubit, o supusese poftelor sale. 

O tulburare nespusă cuprinse pe nenorocita femeie. 

În perete strălucea lama unui pumnal. 

Nu era mai bine, oare, să-şi pună capăt zilelor, să-și urmeze soțul în 
mormânt? 

Dar, atunci, ce s-ar face sărmanii exilați care lâncezeau în mizerie și 
sufereau chinuri groaznice? 

Nu, nu trebuia să moară; avea datoria să ducă povara vieţii, să trăiască 
pentru alții. 

Însă, dacă s-ar răzbuna, omorându-şi asupritorul? 

Lola apucă pumnalul și se apropie în vârful picioarelor de inspectorul 
ocnei,. 

O flacără ciudată strălucea în ochii ei. 

Beţivul visa, pe semne, căci striga în somn: 

— Pune-i funia de gât! Spânzură-l! Trage frânghia! Aşa... acolo se 
cuvine să stea ticălosul! 

Prizoniera se întoarse. 

Moartea aceasta n-ar fi prea ușoară pentru monstru, prea fără dureri? 

Nemernicul era beat și, prin urmare, n-avea să simtă nimic din 
chinurile pe care le hărăzise altora. 

— Nu, nu, voi găsi cazne mai înfiorătoare, decât cele născocite de el, 
zise Lola, cu ochii scânteietori. 

Și, după ce aruncă asupra beţivului o privire plină de dispreţ, părăsi 
încăperea, încuind ușa. 

In acea zi ea descoperise ceva de mare însemnătate; acum trebuia să-și 
urmeze cercetările. 

— lată prilejul cel mai bun, când pot lucra nestingherită, își zise ea. 
Inspectorul e ameţit de băutură; în curte e linişte adâncă. Dar ce-or fi 

însemnat împușcăturile de adineauri? să se fi sinucis vreun condamnat? 

Însă sărmana femeie n-avea timp de stat la gânduri; luă un felinar, o 
cutie cu chibrituri, vârî pumnalul în sân și, apoi, cobori în bucătărie. 

Podeaua acesteia era formată din bucăţi de pământ ars, însă din 
pricina murdăriei, culoarea roşie nu se mai deosebea. 

Lola se înfioră de scârbă, dar trebuia să meargă până la capăt. 

Îngenunche într-un colţ al încăperii şi puse felinarul jos. 

În acea dimineaţă, lovind din întâmplare locul, auzise răsunând a gol. 

Tremurând de tulburare, ea ridică pumnul şi bătu din nou. 

Într-adevăr, dedesubt trebuia să se afle un spațiu gol. 

Milostiva femeie îşi încordă puterile şi încercă să ridice o lespede. 

Dar încercarea ei rămase zadarnică căci n-avea uneltele necesare. 

În cele din urmă, descoperi în bucătărie un cuţit şi o daltă. 

Lola îngenunche şi se puse iar pe lucru; năduşeala începu să-i șiroiască 
pe frunte, dar lespedea nu se mișca. 

— Bucăţile de pământ ars trebuie să fie cimentate aici, zise ea, oftând. 
Dar fără îndoială că locul ascunde o taină... și a cui ar putea să fie taina 
decât a beţivului de inspector? Ah, dac-aș putea să-l pedepsesc după cum 
vreaul... 

Acest gând îi dădu puteri. Lola începu din nou să bată la marginea 
lespezii. 

În cele din urmă, bucata de pământ ars se mișcă puţin din loc; puse 
dalta drept pârghie în crăpătura formată și se opinti cu toată greutatea 
trupului, pe capătul rămas afară. 

De astă dată, lespedea se ridică încet. 

Lola nu-şi putu stăpâni un strigăt. Sub lespede se afla o tablă groasă de 
fier - o ușă, probabil. 

Nobila femeie îşi adună puterile şi, în cele din urmă, izbuti să scoată 
din loc bucata de pământ ars. 

— Aşadar, nu m-am înşelat? își zise ea. Dar ce o fi ascuns aici cu atâta 
grijă? 

Oblonul de fier nu era încuiat. Ajutându-se cu dalta, Lola reuși să-l 
întredeschidă; dar se dădu îndărăt, tremurând. 

— Doamne, oare ce să fie înăuntru? bolborosi ea. 

Un miros respingător o izbise. 

Ascuţi câteva lemne ce se aflau în bucătărie și le puse în crăpătura 
oblonului; apoi vârî dalta în cealaltă parte şi apăsă cu putere. Se auzi o 
trosnitură şi ușa de fier se deschise. 

Soţia lui Rogal văzu, atunci, o gaură înainte-i; apropie felinarul și 
deosebi o scară foarte îngustă care ducea în adâncime. 

Mirosul era de nesuferit, însă Lola avea o voinţă neclintită şi, odată ce- 
şi pusese în gând să descopere taina inspectorului, trebuia să meargă 
până la capăt, cu orice preţ. 

Se repezi până la uşa camerei unde dormea asupritorul ei și, după ce 
auzi sforăitul acestuia, se întoarse, luă felinarul în mână și începu să 
coboare scara. 

Curajoasa femeie abia putea să respire din pricina aerului apăsător. În 
cele din urmă, ajunse la capătul scării. Se afla într-o pivniţă. Deodată se 
împiedică de un obstacol. 

Apropie felinarul de pământ dar, de spaimă, era cât p-aci să-l scape din 
mână. La picioarele sale erau câteva oase omeneşti, iar ceva mai departe, 
într-un colț, văzu cadavrul, pe jumătate conservat, al unei femei. 

Lola simţi fiori de groază străbătându-i trupul. 

— Aşadar, în pivniţa inspectorului se află o femeie moartă? îşi zise ea. 
Aici se ascunde o crimă... de aceea nu cutează el să calce în bucătărie... da, 
da, nenorocita e o victimă a cruzimilor sale... 

Deodată soția condamnatului tresări. 

Cadavrul avea ceva în mână... Erau rămășițele pământești ale unui 
copil. 

Ce se întâmplase, oare, pentru ca omul setos de sânge, care nu se 
dădea înapoi de la nicio crimă, să ţină aici ascunse cadavrele victimelor 
sale? 

Alungându-şi teama, Lola privi scheletele mai de aproape; dar nu găsi 
nimic care s-o poată lămuri cine erau aceşti exilați - căci, nu mai încăpea 
îndoială că sărmanii fuseseră exilați. Aceasta se putea cunoaşte foarte 
ușor după zdrenţele ce acopereau scheletele. 

Lola examină locul cu băgare de seamă, dar toate cercetările ei 
rămaseră zadarnice. Deznădăjduită, voia tocmai să urce scara, când văzu 
ceva strălucind pe pământ. 

Era un inel de aur. 

Soţia condamnatului îl ridică. Inelul era fin lucrat şi se cunoștea că 
stătuse mult timp acolo, pe pământ. Îl curăță şi deosebi câteva figuri 
gravate pe partea dinăuntru. 

Nobila femeie rămase pe gânduri, privind semnele săpate în inel. 

Deodată scoase un țipăt. Făcuse o descoperire uimitoare. Semnele 
formau o coroană imperială, înconjurată de niște linii care alcătuiau o 

literă ce nu se putea deosebi, deoarece era foarte veche. 

— Poate că voi izbuti să aflu de la inspector vreun amănunt care să mă 
ducă la descoperirea stăpânului acestui inel, îşi zise Lola, în cele din 
urmă, vârând verigheta în buzunar. 

Pivniţa era destul de spațioasă; se întindea aproape sub toată casa și 
avea şi ganguri laterale. 

Porni mai departe. Deodată se opri. Auzise un zgomot deasupra. 
Inspectorul se trezise, pe semne, din beţie, căci răsunară câteva izbituri 
cu piciorul în podea şi o înjurătură groaznică ajunse la urechile Lolei. 

— Dacă mă prinde aici, s-a sfârșit cu mine, îşi zise ea. 

Urcă scara în grabă, străbătu bucătăria și vru să intre în încăpere, 
tocmai când asupritorul ei pusese mâna pe clanţă. 

Acesta se dădu înapoi. 

— Ce ai? De ce eşti atât de schimbată? întrebă el, trăgând-o spre sine. 

— Eu... bolborosi Lola, eu... ah... am tras o spaimă grozavă. 

— Cum, te-ai speriat, draga mea? zise inspectorul, cu glas răgușit. 

Apoi începu să râdă. 

— Nu... nu îndrăznesc să-ţi spun, continuă ea, făcând pe înspăimântata. 

— Nu fi copil, o încurajă inspectorul. Hai, vorbeşte... 

— Mi se părea... că aud o bătaie în podeaua bucătăriei; la început, mai 
slab, apoi din ce în ce mai tare... 

Inspectorul păli, buzele începură să-i tremure; de abia se mai ţinea pe 
picioare. 

— Ce tot vorbeşti acolo? bolborosi el. 

— Nu mă crezi, nu-i așa? Urmează-mă în bucătărie şi te vei încredința 
că într-un colț ciocăneşte cineva. 

— În bucătărie? strigă el, deodată, ca trezit din somn. În bucătărie? 

— Da, răspunse Lola, încercând să-l târască după sine. 

— Nu cumva te-ai înţeles cu diavolul şi, acum, îmi spui poveştile astea 
ca să mă înspăimânt? zise inspectorul, căutând să-și stăpânească teama 
ce-l cuprinsese. la lasă-mă în pace cu prostiile astea, care sunt pentru 
copii și babe... 

Inspectorul temniţei se opri şi ascultă, ținându-și răsuflarea. Dar 
liniştea nu fu tulburată de niciun zgomot. 

— Vezi, zise el, triumfător, redobândindu-și curajul. Vezi că te-ai 
înşelat? Ha, ha! De unde ar fi putut să vină zgomotele de care vorbeai? 

Zicând acestea, își aţinti privirea spre Lola, așteptând cu încordare 
răspunsul. 


Dar nobila femeie rămase tăcută, privind gânditoare înaintea ei. 

— Ei, hai, vorbește odată! De unde crezi că veneau zgomotele? stărui 
el. 

— Vrei să ştii de unde? îngână Lola, prefăcându-se cuprinsă de teamă. 
Ascultă-mă. Am să-ţi spun totul... Eram în bucătărie; cunoşti colţul acela 
unde podeaua e ceva mai ridicată? 

— Da, da, continuă... 

Pe buzele femeii pluti un zâmbet de satisfacție, căci vedea bine că-și va 
atinge scopul; beţivul tremura din tot trupul. 

— Aşadar, cum îţi spuneam, stăteam în bucătărie, continuă ea. 
Deodată mi s-a făcut somn şi am adormit. După câtva timp, nişte bătăi și 
zgârieturi mă treziră... 

— Ei, şi pe urmă, o zori el, ţi-ai dat seama că ai visat? 

Inspectorul se sili să râdă. Dar pe chipul său se vedea prea bine teama 
ce-l cuprinsese. 

— Nu, n-am visat, răspunse soția lui Rogal. Am auzit lămurit, tot așa 
cum mă auzi și tu pe mine... Bătăile continuară; apoi, am auzit un glas. 

— Un glas? strigă el. 

— Da, glasul unui copil. 

Lola se opri, spre a vedea efectul cuvintelor sale. Și acest efect era 
înspăimântător; ochii inspectorului se holbară, sângele dispăru din 
buzele sale şi picioarele începură să tremure atât de tare, încât fu nevoit 
să se sprijine de colțul mesei, ca să nu cadă. 

— Nu. Nu-i adevărat... Spui aşa, numai ca să mă sperii, îngână el. 

— De unde aș putea să știu eu toate astea? zise Lola cu nepăsare. 

— Şi, pe urmă, ce ai mai auzit? cercetă inspectorul temniţei. 

Beţia îi dispăruse cu totul. 

— Hai, vino cu mine în bucătărie, ca să descoperim pricina zgomotelor 
pe care le-am auzit, zise Lola, deodată. 

— Nu vreau, du-te singură: n-am să-mi stric eu somnul pentru 
asemenea copilării, răspunse el. Mai bine mă duc să mă culc în patul meu; 
hai, vino și tu. 

— Bine, bine, făcu soţia lui Rogal, du-te înainte și vin şi eu îndată. 
Acum mă întorc în bucătărie, căci trebuie să pregătesc ceva pentru mâine. 

— Vrei să te întorci în bucătărie? întrebă inspectorul ocnei. La urma 
urmei, n-ai decăt! 

Mai stătu s-asculte câtva timp și, neauzind nimic, se ridică, trase o 
înghiţitură de rachiu, apoi porni cu pași grăbiţi spre camera alăturată. 


— Votca risipește gândurile negre, draga mea, zise inspectorul. 

Și trânti uşa cu atâta putere, încât casa se cutremură. Lola rămase 
locului și începu să râdă. 

întâmplarea o făcuse să descopere un mijloc prin care putea să 
pedepsească pe chinuitorul ei, să-l pedepsească mai aspru decât dacă l-ar 
fi ucis cu o lovitură de pumnal. 

— Da, da, murmură ea, pedeapsa lui Dumnezeu vine încet, dar sigur. Şi 
vei ispăşi toate cruzimile pe care le-ai săvârșit, ticălosule... 

Apoi, se duse în bucătărie, cobori scara ce ducea la pivniţă şi rămase 
acolo câtva timp. 


Capitolul 136 - Spre Gorni Zerentui 


Dimitrie fu transportat în spitalul din Algași. 

— N-avem niciun pat liber, bombăni bătrânul îngrijitor, văzând că i se 
aduce un nou bolnav. 

— Trebuie să se găsească vreunul, omul s-a nenorocit în ocnă, strigă 
cazacul, dându-i un pumn zdravăn. 

Bătrânul scrâşni, apoi se ridică şi alergă spre cel mai apropiat pat, în 
care se afla un bolnav, palid ca un mort. 

— Jos de acolo, șarlatanule, strigă el, ţi-am spus să laşi patul liber! 
Ajunge atâta lene; hai, scoală de aici! 

Bolnavul nu se mișcă. 

Îngrijitorul îl zgâlțâi de picioare, îl trase de păr, îl pişcă... În sfârşit, 
întrebuinţă toate mijloacele ca să-l aducă în simțţiri, dar degeaba. 

Cazacul înjura de zor, căci voia să iasă cât mai curând din aerul acela 
infect, plin de microbi. 

— Ei, s-a liberat locul? strigă el. Grăbeşte-te, pacientul cel nou e aici, 
mult n-o duce el, fii pe pace; apoi, vei putea să dai patul bolnavului dintâi. 

Dimitrie auzea toate acestea: piciorul îl durea îngrozitor, cârpa cu care 
îl legase în ocnă prizoniera miloasă, era leoarcă de sânge. 

— Apă, ah, daţi-mi o înghiţitură de apă, mă topesc de sete, murmură el. 

Dar cuvintele lui nu fură auzite, din pricina zgomotului pe care-l făcea 
îngrijitorul ca să dea jos din pat pe bolnav. 

Văzând că n-o scoate la capăt, îl luă în braţe și-l trânti la pământ. 

— Aşa, stai aici, dacă n-ai vrut să te ridici de bună voie! Ți-am spus de 
atâtea ori să eliberezi patul, răcni el. 

Gemând, vânăt la față, nenorocitul rămase nemișcat pe pământul 
umed. Frigurile îi scuturau trupul. 

Bietul om putea să-și dea sufletul dintr-o clipă în alta. Dar cui îi păsa de 
atâta lucru? 

Se făcea în listă o cruce în dreptul numelui său și aceasta era singura 
cruce, care dovedea moartea nenorocitului. Nimeni n-avea timp pentru 
altceva. 

Doar exilaţii de sub comandă liberă aveau mângăâierea că vor fi 
îngropaţi creştineşte. Tovarăşii de suferință înfigeau o cruce la 
mormântul răposatului; dar și aceasta rămânea acolo până ce crivățul 
începea să sufle cu putere și, atunci, dărâma tot ce-i stătea în cale. 

În cele din urmă, Dimitrie fu întins în pat, care mai era cald de la trupul 
celuilalt, se cunoştea încă adâncitura pe care o făcuse corpul 
nenorocitului. 

Doar gândindu-ne la aceasta ne înspăimântăm. Dar în Siberia cine se 
sinchisea de aceste fapte? 

Din această pricină bolile molipsitoare făceau ravagii în spitale. 

Îngrijitorul smulse cârpa de pe rana lui Dimitrie. În această clipă intră 
şi doctorul. 

Era un fost medic veterinar, care din cine știe ce motive, fusese 
strămutat în Siberia. 

Acesta se aplecă spre rănit, apoi strigă îngrijitorului: 

— la vino şi spală rana, osul nu e rupt. Hm, ştrengarul o fi având oase 
tari; un cal e mai plăpând decât un asemenea om. 

Bătrânul aduse un vas cu apă și un burete; apa trebuie să fi stat de 
câteva zile acolo, căci pe suprafaţa ei se deosebea o strălucire albăstruie; 
dar acest lucru nu-l băgară în seama nici medicul, nici îngrijitorul. 

Buretele era foarte murdar și lucios din pricină că fusese mult 
întrebuințat. 

Cei doi începură să spele rana lui Dimitrie. 

— Ah, mă doare, se tângui bătrânul. 

— Ce, nu cumva ai vrea să-mi pun mănuși când te ating? strigă 
doctorul. 

Apoi, apucă piciorul bolnav și-l bandajă. 

Dimitrie se zvârcolea de durere; i se părea că-l înțepau cu ace înroşite 
în foc. Nenorocitul suferea chinuri de moarte, sub mâna medicului 
veterinar, pentru care un cal prețuia mai mult decăt toți bolnavii din jurul 
său. 

Astfel, sărmanul bătrân rămase pe patul plin de sânge. EI, care își 
petrecuse copilăria într-un castel, care fusese slujit de servitori în fireturi, 
stătea acum în patul greţos, pe un cearșaf plin de pete roşietice - și, asta, 
în câmpiile de zăpadă ale Siberiei, departe de lumea civilizată, înconjurat 
de cazaci răi și de prizonieri, din care unii își primeau soarta cu o 
resemnare animalică, iar alții luaseră patima beţiei, ca să uite, măcar în 
unele momente, cât de mare era ticăloşia vieţii lor. 

Aerul din „spital” de abia se putea respira; clădirea nu fusese curăţită 
demult și din această pricină, toate lucrurile era scorojite de murdărie. 

Sărmanul bătrân era nevoit să trăiască în această încăpere 
dezgustătoare. 

Nenorocitul tocmai aţipise, când fu trezit de nişte pași grei. 

Dimitrie se cutremură. 

Venea, oare, inspectorul ocnei să-l chinuiască din nou? Nu îndurase 
destul? 

Și nu se înşela. 

Fiara cu chip de om se apropia, învârtind cnutul. 

Dar, lucru ciudat, ispravnicul se transformase. Ochii-i erau intraţi în 
orbite, nişte tremurături nervoase îi schimonoseau trăsăturile, făcându-l 
şi mai groaznic la vedere decât era de obicei. 

— Hm, Lola a vrut să mă tragă pe sfoară, murmură el. Morţii nu se 
trezesc ca să vină să bată la ușile pivniţelor; sau femeia are pe dracu’ în 
ea, sau... Dar dac-o fi adevărat, totuși? 

Din noaptea trecută, mintea ispravnicului era preocupată numai de 
povestirea Lolei. 

Deodată, dădu cu ochii de Dimitrie şi gândurile sale se îndreptară în 
altă direcţie. 

— Ha, ha, vasăzică aici a ajuns fugarul? exclamă, el, râzând. Așadar, s-a 
terminat cu plimbarea lui? 

Bătrânul se ghemuli în pat, căci biciul șuieră deasupra lui. 

— Ți-e frică, ticălosule? Las’ n-avea grijă, că nu te bat, căci n-am timp 
pentru asta; hai, scoală, pregătește-te de plecare. 

Dimitrie holbă ochii. 

Ce voia să zică ispravnicul? 

— Ei n-auzi? strigă acesta. Tot îţi place ţie să te plimbi; peste două 
minute, căruţa va fi aici... ai să călătorești ca un boier. 

Bătrânul condamnat se simţi străbătut de un fior de groază. 

— Domnule, dar nu pot să plec, îngână el, ştiţi, doar, ce mi s-a 


întâmplat... piciorul... 

Celălalt izbucni într-un râs batjocoritor. 

— Ce-mi pasă mie de piciorul tău? Ordinul e ordin; l-am primit 
adineauri şi trebuie să mă supun. Vei fi trimis la Gorni Zerentui. 

— Ah, lăsaţi-mă să mor aici liniștit, se rugă sărmanul om, cu ochii plini 
de lacrimi. 

— Nu se poate, răspunse ispravnicul, cu asprime. Peste câteva clipe, 
căruţa va fi înaintea ușii. 

— Dacă pornește acum la drum, nu mai ajunge la destinaţie, interveni 
îngrijitorul bolnavilor. 

— Atâta pagubă!... făcu inspectorul, dând din umeri. 

— Dar ce-o fi făcut nenorocitul de vor să-l împingă la o moarte sigură? 
întrebă îngrijitorul. 

— Habar n-am și, nici nu-i treaba mea. Eu nu fac decât să execut 
ordinul primit şi cu asta am terminat! Hai, scoală, pregătește-te de drum, 
se adresă el sărmanului Dimitrie. 

Acesta ştia prea bine că ispravnicul nu poate fi înduplecat nici prin 
vaiete, nici prin rugăminţi; totuşi se hotărî să încerce. Își împreună 
mâinile-i osoase și zise, cu glas tremurător: 

— Domnule, fie-vă milă... nu mai încape îndoială că voi muri... lăsați- 
mă cel puţin să-mi sfârșesc viaţa aici, în patul acesta. 

— Nu-ţi dai seama că spui prostii? replică ispravnicul. Unul mai mare 
poruncește, iar eu ascult... 

— Dumnezeule, ce am făcut, ca să fiu pedepsit atât de aspru? murmură 
Dimitrie. 

Celălalt își strâmbă chipul într-un râs diabolic. 

— Întrebi ce ai făcut? Asta-i acum! Las” că ştii tu prea bine! 

Dimitrie nu mai putu să se stăpânească; sărmanul izbucni într-un 
plâns sfâşietor. Suferise prea mult din clipa când pusese piciorul pe 
pământul Siberiei. 

De atunci, chinurile sale nu mai luaseră sfârşit și acum nici nu era lăsat 
măcar să moară liniştit. 

Afară, înaintea spitalului se auzi uruitul unei căruțe. După câteva clipe, 
un ţăran se ivi în prag. 

Țăranii din Siberia erau obligaţi să fie întotdeauna la dispoziţia 
autorităţilor, atât ei, cât și lucrurile care le aparțineau. 

— Unde-i blestematul? strigă săteanul, care era furios de pacostea ce 
căzuse pe capul lui. 


— 94 — 


Căci, nu-i era tocmai plăcut să călătorească pe gerul acela, și încă fără 
să primească vreo plată pentru această osteneală. 

Condamnatul oftă; pe chipul grosolan al ţăranului nu se putea citi nici 
urmă de milă. 

— Hai, scoală, strigă ispravnicul, adresându-se exilatului. 

Dimitrie încercă să se ridice, dar scoase un țipăt de durere și se 
prăbuși în patul mizerabil. 

— Aşa, te împotrivești, ticălosule! strigă beţivul, enervat. Stai că-ţi arăt 
eu cum săteridici! 

Nenorocitul încercă din nou să se dea jos din pat; broboane reci de 
năduşeală îi şiroiau pe frunte, o durere sfâșietoare îl chinuia; gemând, 
sărmanul căzu pe spate. 

— Nu pot, nu pot, bolborosi el, cu ochii scânteietori, ca în friguri. 

Chiar îngrijitorul bolnavilor, care văzuse atâtea scene sfâșietoare, se 
simţi cuprins de milă și vru să ajute bietului condamnat. 

Ispravnicul începu să râdă. 

— Hm, ticălosul știe să se prefacă, strigă el. N-ar trebui, oare, să trec 
peste instrucțiunile primite? Da, da, cine poate să ştie? Rusia e mare și 
împăratul departe... Câinele ăsta o să amuţească în curând și o să fie 
aruncat în groapă. Nimeni nu va întreba de el... Hm, ce-o fi făcut, oare, ca 
să-l pedepsească așa aspru, trimiţându-l la Gorni Zerentui? Acolo, nimeni 
nu trăiește mai mult de un an; în ocnă au loc nenumărate explozii, iar 
aerul e ucigător. 

Inspectorul se apropie de Dimitrie, învărtind biciul în aer. 

Condamnatul se chirci; şfichiul cnutului îi atinse piciorul bolnav. 
Sărmanul scoase un răcnet ca de fiară rănită şi se zvârcoli în pat, copleșit 
de durere. 

— Fie-vă milă, strigă bătrânul. Omorâţi-mă, dar nu mă chinuiţi... Nu v- 
am făcut niciun rău, înduraţi-vă, nu vedeţi cât sufăr? 

— Hai, termină odată! făcu ispravnicul. Răbdarea-mi e pe sfârșite... 
Luaţi-l pe sus și duceţi-l în căruţă, căci n-am poftă să-mi pierd vremea cu 
astfel de ticăloşi, se adresă el celorlalți doi. 

Țăranul şi îngrijitorul bolnavilor apucară pe Dimitrie, unul de cap, altul 
de picioare şi, cu toată împotrivirea lui, îl duseră afară. 

— Staţi, luaţi și zdrenţele astea, strigă ispravnicul, aruncând hainele 
exilatului. 

Căruţa era așternută cu paie. Cei doi oameni așezaseră pe paie 
bolnavul, care scuturat de friguri, pierzând orice nădejde, se lăsa acum să 


i se facă orice. Săteanul îl acoperi tot cu paie, apoi se urcă pe capră, își 
făcu cruce și dădu bice calului. 

Animalul sări în sus și porni în goană. 

Căruţa neavând arcuri, bolnavul era aruncat încoace și încolo, ca o 
minge. Când se credea mai bine așezat, nenorocitul se simţea azvârlit în 
celălalt capăt. 

Calul gonea nebunește, căci ţăranul voia să ajungă cât mai repede la 
stația următoare, unde bolnavul trebuia predat altui sătean. 

Cerul fusese acoperit tot timpul de nori negri. 

După puţin timp începu să ningă. 

Dimitrie tremura de frig: durerea de la picior era de nesuferit. 
Nenorocitul izbucni într-un plâns amar. 

Dar vaietele sale se pierdură în șuieratul vântului şi uruitul căruţei, 
care făcea un zgomot asurzitor. 

Țăranul mâna calul din ce în ce mai repede, blestemând soarta care-i 
hotărâse să facă această călătorie păgubitoare pentru el. 

Astfel, sărmanul Dimitrie, omul asupra căreia plutea o taină 
însemnată, era dus spre noi chinuri, spre noi cruzimi. 


Capitolul 137 - Fuga din temniţă 


Noaptea învălui din nou câmpia de zăpadă. Vântul începu să șuiere 
printre casele risipite ale Algașiului. 

Lola stătea la fereastra camerei sale, privind afară. Nobila femeie era 
foarte tulburată; voia să-și țină făgăduiala făcută lui Dimitrie și, anume, 
de a vizita pe Vladimir în temniţa unde fusese închis. 

Însă, pentru a-și atinge scopul, trebuia ca inspectorul să fie făcut 
nevătămător, cu ajutorul votcii sau al grogului. 

Asupritorul sărmanei femei nu se întorsese încă acasă, dar putea să 
pice dintr-un moment într-altul. Băutura fusese pregătită; acum, era 
vorba ca Lola să-și joace bine rolul. 

Deodată se auzi zgomot la ușa din afară, care se deschise scârțâind; era 
ispravnicul. Acesta trânti ușa cu putere. 

— E prost dispus, așadar. Va bea cu mai multă sete ca oricând, îşi zise 
Lola. 

Cu cât pașii ispravnicului se auzeau mai lămurit, cu atât femeia se 
făcea mai palidă la față; dezgustul pe care-l simţea pentru acest om crud 


se mărea din zi în zi. Totuși, acum sărmana trebuia să-și stăpânească 
simțămintele, trebuia să iasă cu zâmbetul pe buze în întâmpinarea 
chinuitorului ei. 

În cele din urmă, statura uriașă a acestuia se ivi în prag. 

— Oh, slavă Domnului că ai venit! zise Lola. Unde ai întârziat atâta? 

Ispravnicul aruncă supărat biciul pe masă și se trânti pe o canapea, 
care trosni din încheieturi. 

— Mii de draci, exclamă el, unde vrei să întârzii, dacă nu la blestematul 
ăla de Dimitrie, prizonierul tainic! Bine că ticălosul a plecat în sfârşit! Las' 
că o să aibă grijă Scaraoschi să nu-l lase să ajungă la Gorni Zerentui. Sunt 
sigur că mizerabilul o să moară pe drum, căci era foarte prăpădit. 

Lola se înspăimântă. Dar își veni repede în fire, astfel că ispravnicul nu 
observă nimic. 

— De ce l-ai trimis la drum, dacă era așa bolnav? zise ea. 

— Hm, ce întrebare prostească! răspunse celălalt. E la mintea omului 
că nu prea îmi plăcea să am înainte-mi un asemenea condamnat... N- 
aveam voie să-l bat; dar azi tot a simţit gustul cnutului meu și cred că o 
să-şi aducă aminte multă vreme... 

Ticălosul nu putea să-și ascundă bucuria ce-i producea fapta sa; Lola, 
însă, trebui să se întoarcă spre a nu i se vedea dezgustul care pusese 
stăpânire pe dânsa. 

— De ce-l numeşti prizonierul tainic? întrebă ea după o scurtă pauză. 

— L-am numit eu astfel?... Ei da, sunt sigur că tu n-ai să pălăvrăgești 
asupra acestui lucru, aşa că pot să-ţi spun totul. Cu Dimitrie ăsta e ceva 
ciudat, nimeni nu ştie cine e, nimeni nu-i cunoaște numele de familie. A 
sosit în Siberia îmbrăcat în haine de catifea și cu o mască pe obraz, 
continuă ispravnicul. Nimeni n-avea voie să-i vorbească. Cine să fie oare? 
În privinţa asta sunt o mulţime de păreri, adăugă el. 

— Şi ce păreri, anume? făcu Lola, curioasă. 

— Ei, asta n-are nicio însemnătate. Mai bine dă-mi un pahar de grog. 
Dar să fie cum îmi place mie... Nu face economie la votcă, doar o viaţă are 
omul, ha, ha! De ce n-aş trăi bine? 

Soţia condamnatului umplu un pahar cu grog fierbinte și-l întinse 
ispravnicului, care-l goli dintr-o singură sorbitură. 

— Ah, ce bine îmi face băutura asta! strigă el. Mai umple-mi o dată 
paharul, îngerașule! 

Lola îi împlini cererea și beţivul dădu pe gât încă vreo câteva pahare. 

— Ascultă, draga mea, zise el, deodată, te-ai uitat tu vreodată mai de 

aproape la ticălosul ăla de Dimitrie? Hm, ia spune, unde ai mai văzut tu 
nasul acela, privirile acelea poruncitoare? Ha, ha! Într-adevăr, nu ştii? 

Femeia clătină capul. 

— Nu, nu ştiu, zise ea. 

— Ei, atunci vino să-ţi spun eu, făcu ispravnicul, zâmbind. 

Curioasă la culme, Lola se plecă spre beţivul dezgustător. Acesta îi 
înlănţui gâtul, își lipi de obrazul ei moale ca puful, faţa lui pocită, cu barba 
zbârlită şi ochii-i aprinşi de dorinţă şi-i şopti câteva cuvinte. 

Sărmana se cutremură ca străbătută de un curent electric; se făcu 
galbenă ca un cadavru și rămase cu privirea aţintită în gol. 

— Cu neputinţă, bolborosi ea, în cele din urmă. 

Ispravnicul izbucni într-un hohot de râs. 

— Ha, ha! nu mă crezi? Dar atunci, de ce toate ordinele vin din 
cabinetul împăratului? De ce n-are ticălosul ăla niciun nume de familie, 
de ce nu s-arată locul lui de naștere? Toate astea se potrivesc de minune 
cu ceea ce-ţi spusei: ispravnicul din Algași nu-i om prost, el știe să 
citească printre rânduri şi nu greşeşte niciodată... 

— Nu, nu-mi vine să cred că poate exista atâta cruzime... 

— Ce tot vorbeşti de cruzime? Aici fiecare se gândeşte la el însuși, iar 
acela care are putere mai mare face ca și ceilalți să i-o simtă... Astfel de 
oameni neplăcuţi sunt omorâţi sufletește, dar în alt chip nimeni nu se 
gândeşte să atenteze la viaţa lor. 

— Dar sfârşitul e același! Fireşte, mâinile călăului rămân nepătate de 
sânge, totuși nenorocitul e prăvălit în mormânt. Spune-mi ce o să se facă 
Dimitrie în Gorni Zerentui, unde toţi prizonierii mor repede? 

— Uf, că greoaie mai ești de cap! exclamă ispravnicul. O să moară și el, 
căci altceva nu-i rămâne de făcut. Închipuie-ţi că dacă şi alți oameni ar 
afla ceea ce știm noi, eu și tu... la mai umple o dată paharul, fiindcă 
gândurile astea mă înfierbântă. 

Lola îi împlini, şi de astă dată, cererea; miloasa femeie simţi născându- 
se în inima ei o adâncă compătimire pentru sărmanul exilat, dar ce putea 
să facă ea o biată prizonieră, ca să-i aline durerile? 

Deodată un gând îi străbătu prin minte. 

Tânărul adus de curând, prietenul lui Dimitrie, va fi în stare să-i dea un 
sfat. Trebuie, deci, să se pună neapărat în legătură cu el; însă, înainte de 
toate, se impunea să-l îmbete pe ispravnic. 

Ca şi cum ar fi vrut şi dânsa să se ameţească de băutură, Lola îşi umplu 
un pahar și-l duse la gură. 

Beţivul o privi mirat. 

— Ei, draga mea, ţi-a venit şi ţie mintea la cap? Îmi urmezi pilda? 

Sărmana femeie zâmbi în silă. 

— Dar ce-i cu tine? întrebă ispravnicul, privind-o cu atenţie. 

— O, nu pot să mai stau în bucătărie, acolo... 

— Ce-i acolo? 

— Nu ţi-am spus? Tu râzi, nu-mi dai crezare, totuși, așa e... cineva bate 
mereu în duşumea, ca şi cum ar vrea să iasă... 

— Lola, iar începi cu prostiile? Lasă dracului poveștile astea băbești, 
zise ispravnicul, pălind. 

— Ce bucuroasă aș fi să nu trebuie să-ți spun nimic... Dar, cei de jos nu 
stau liniștiți. La început, bătăile erau slabe, dar de ieri nu mai e de stat în 
bucătărie. N-ai vrea să vii cu mine ca să te încredinţezi? 

— Eu? Eşti nebună? Lasă fleacurile astea... umple-mi paharul, bea și tu 
unul mare și plin şi atunci n-ai să mai vezi și n-ai să mai auzi nimic... 
Ascultă-mi sfatul, sunt sigur de ceea ce spun... taci, lasă morţii în pace... 

Zicând acestea, dădu pe gât un alt pahar cu grog. 

Deodată, se auzi afară un zgomot ciudat. Ispravnicul tresări. 

— Încuie uşa, bolborosi el. Da, ai dreptate, vor să iasă la lumina zilei... 
Bea, Lola, bea, asta ajută la toate. 

Sărmana femeie abia mai prididea să umple beţivului paharul; chipul 
acestuia începu să se transforme; obrajii i se învineţiră, nasul căpătă o 
culoare roşie închisă, iar ochii-i luară o strălucire ciudată. 

— Curând o să fie beat mort, își zise Lola. Așadar, trebuie să mă apuc 
numaidecât de lucru. 

leşi tiptil din cameră, astfel că beţivul nu simţi nimic, şi se duse în 
bucătărie. 

Aici ea pregătise o sfoară lungă, de capătul căreia legase niște greutăţi, 
în aşa fel că acestea loveau în oblonul de fier al pivniţei unde se aflau 
cadavrele. 

Lola trase de celălalt capăt al sforii și imediat se auzi o lovitură. 

Soţia condamnatului scoase un țipăt și fugi îndărăt în cameră. 

— Ajutor! Vin! lată-i că vin, strigă ea trăgând după dânsa firul, astfel că 
greutăţile urmară să se izbească de tabla de fier. 

Ispravnicul rămase încremenit de spaimă; stătea cu ochii aţintiţi 
asupra ușii, ca şi cum aştepta ca arătarea să se ivească dintr-o clipă, într- 
alta. 

— Lola, Lola, spune-le să se liniștească, nu-i lăsa să vină aici, vor să mă 

omoare, bolborosi el. Ah, simt degetele lor osoase încleștându-se de gâtul 
meu... Ajutor, dă-mi să beau, dă-mi liniște și uitare... 

Amintirea crimelor săvârşite îl înnebunea. Începu iar să golească 
pahar după pahar; nu trecu mult, și capul îi căzu pe masă. Adormise. 
Acum era nevătămător. Lola putea să se ducă în celula unde zăcea 
Vladimir. 

Curajoasa femeie luă cu ea ceva merinde, ieşi din cameră, Încuie ușa și 
străbătu curtea. 

Din clădirea de gardă se auzea o gălăgie infernală. Cazacii își aduseseră 
câteva prizoniere şi făceau chef cu ele. 

Lola se înfioră; pretutindeni întâlnea numai cruzimi şi mizerie; în 
Siberia, doar cei puternici aveau dreptate și aceștia erau funcționarii și 
soldaţii, care nu ascultau decât de patimile lor. 

Beţia și orgiile erau singurele lor preocupări; condamnatele erau silite 
să ia parte la chefurile lor. 

— Doamne, Dumnezeule, când va cădea, oare, trăsnetul, care să pună 
capăt tuturor acestor grozăvii? murmură soţia lui Rogal, ridicând ochii 
spre cer. 

Nori negri pluteau deasupra, acoperind stelele blânde, aurii. Cuprinsă 
de o durere nespusă, Lola își plecă privirea spre pământ. 

Nu era, oare, și dânsa o victimă la fel cu cele ale cazacilor? 

Sărmana femeie își alungă aceste gânduri. Acum era vorba să-și 
înfăptuiască opera ei. 

Cu mișcări repezi, ea deschise ușa temniţei; un miros respingător o 
izbi. Se opri o clipă, ca şi cum picioarele i-ar fi refuzat serviciul, apoi păși 
înainte, cu curaj. 

Pe jos se afla o pojghiţă de gheață, formată din lichidul ce se scurgea 
din haznale. 

Lola rămase o clipă pe gânduri și, după aceea se îndreptă spre una 
dintre celule, a cărei ușă o deschise. 

— Vladimir, şopti ea. Vladimir, eşti aici? Vino afară! 

Un oftat dureros îi răspunse. 

— Vino la aer curat, că te înăbuși înăuntru, stărui miloasa femeie. 

— Nu pot, căci sunt legat, îngână prizonierul. 

— O, Doamne, ce-i de făcut? murmură ea, deznădăjduită. 

— Trebuie să mă desfac întâi de lanţurile care mă leagă de perete, 
răspunse tânărul. 

— Unde e cheia? întrebă ea. 

— O are inspectorul. 

Lola scoase o exclamaţie de bucurie; aşadar, cheia se afla în legătura de 
chei luată de la ispravnicul îmbătat. 

Curajoasa femeie intră în celulă, încercă mai multe chei, până ce, în 
cele din urmă, descuie lacătul de la lanţurile lui Vladimir. 

Arestatul oftă ușurat, căci de multe zile stătea îngenuncheat pe 
pământul umed, deoarece lanţurile cu care era ferecat, nu-i îngăduiseră 
să se ridice în picioare. 

Sărmanul tânăr se afla într-o situaţie înspăimântătoare; membrele îi 
amorțiseră din pricina durerilor cumplite, sângele abia mai circula prin 
vene, capul îl durea îngrozitor. Și, în tot acest răstimp, prizonierul își 
dorise ca moartea să vină cât mai repede și să pună capăt chinurilor sale. 

Lola îi dădu un vin întăritor şi îi puse comprese reci pe rănile adânci, 
lăsate de lanţuri; nenorocitul aruncă ocrotitoarei sale o privire plină de 
recunoştinţă. 

— Dumnezeu să te binecuvânteze, șopti el, căci eu, un biet arestat, nu 
te pot răsplăti cu nimic. Dar de unde știai că sunt aici? 

— Dimitrie m-a trimis la dumneata. 

— O, sărmanul meu prieten nu m-a uitat. Cum îi merge bietului 
bătrân? 

— Zbirii au fost foarte cruzi cu el. Grav bolnav, cum era, l-au trimis la 
Gorni Zerentui. 

Vladimir se cutremură. 

— Vor să-l ucidă cu tot dinadinsul, altfel nu l-ar fi dus acolo, murmură 
fiul marelui duce. 

— Aşadar, e adevărat? șopti Lola. Ispravnicul spunea și el același lucru, 
dar nu voiam să cred. 

Tânărul zâmbi. 

— O, ticălosul ar trebui crezut întotdeauna când vorbeşte despre 
asemenea chestiuni, zise el. Căci ispravnicul o fi cunoscând bine locurile 
şi ştie care sunt ocnele cele mai groaznice. La Gorni Zerentui mina e plină 
de aer ucigător, care iese din sânul pământului. După câte am auzit, 
niciun om nu poate să reziste mai mult timp gazelor otrăvitoare. Ce-i 
drept, arestaţii se țin pe picioare, dar moartea se apropie de ei cu paşi 
repezi. După câteva luni, nenorociţii îşi dau sufletul. Gorni Zerentui e 
spaima tuturor condamnaților. 

Lola își împreună mâinile. 

— Vor să-l împingă pe Dimitrie în ghearele pieirii, îşi zise ea. Așadar, 

urmăresc să-l ucidă fără să ridice mâna asupră-i pentru că... 

Nobila femeie nu se încumetă să-şi expună bănuiala pe care 
ispravnicul i-o trezise în suflet; soția condamnatului rămase încurcată, cu 
ochii aţintiți asupra lui Vladimir. 

În cele din urmă, se apropie de el şi-i şopti ceva. 

Fiul marelui duce rămase înmărmurit. 

— Cum, e cu putinţă? bâigui el. 

— Da, da, răspunse femeia, și, totuși, nenorocitul e tratat cu atâta 
cruzime. Originea lui a făcut ca bietul om să fie condamnat să aibă o 
asemenea soartă. Fireşte, la mine nu-i decât o simplă bănuială. Însă, un 
lucru e clar: în jurul mândrului tron al Romanovilor s-au petrecut lucruri 
ciudate. Dacă zidurile vechilor palate ar putea să vorbească, câte istorii 
înfiorătoare am afla! Câte crime de tot soiul n-ar ieși la iveală? Sărmanul 
nostru prieten este și el, poate, o victimă a intrigilor de la Curtea 
imperială. 

Fiul marelui duce se gândi la propria lui soartă. Chipul mamei sale îi 
apăru în minte; i se păru că prinţesa Vera își întinde braţele spre el. Dar 
tânărul se strădui să-și alunge aceste amintiri, căci nu trebuia să 
dezvăluie nimănui taina care învăluia nașterea sa. 

— Şi cum am putea să-l scăpăm din situaţia lui înfiorătoare? întrebă 
Vladimir, după câtva timp. 

— Ah, mi-aş da bucuros viaţa, ca să fac o faptă nobilă, răspunse soţia 
lui Rogal. Dar, noi, bieţii prizonieri, suntem atât de neputincioşi... 

Vladimir rămase tăcut; gândurile înfiorătoare puseseră iar stăpânire 
pe mintea lui. 

Nihiliştii puseseră la cale asasinarea împăratului și a familiei imperiale 
şi nu aşteptau decât sosirea lui Mihail Bakunin ca să-și pună planul în 
aplicare. 

În acest timp, marele conspirator pornise, desigur, spre capitală şi nu 
mai încăpea îndoială că peste vreo zece zile va ajunge la Petersburg. 

Și, atunci, Încercarea sa, a lui Vladimir, ar fi fost zadarnică. 

Bietul tânăr se îngrozi la gândul că-și călcase cuvântul și, cu toate 
acestea, nu izbutise să împiedice crimele înfiorătoare. 

— Oh, dac-aș putea s-ajung în patrie, murmură el, în cele din urmă. 

Lola rămase pe gânduri câteva clipe, apoi șopti: 

— Vreau să te scap... cel puţin voi încerca. Pe urmă, vom vedea ce 
putem face pentru Dimitrie. 

Vladimir holbă ochii, privind spre tânăra femeie care, însufleţită de 

hotărârea ei, stătea dreaptă, cu capul în sus. 

— Dar, mai întâi de toate, vreau să știu dacă ţi-e teamă de morți, zise 
ea. 

— Nu, nu mi-e teamă, răspunse fiul marelui duce, căci morţii nu fac 
nimănui vreun rău. 

— Bine, atunci poţi să mă urmezi. Te voi duce în vizuina monstrului, 
căci nicăieri nu vei fi mai în siguranţă ca acolo. 

— O, te urmez oriunde, exclamă Vladimir, căci nu există un loc mai 
groaznic decât aceste celule, care au fost construite de oameni pentru a 
chinui pe semenii lor. 

Lola îi întinse mâna. Voinicul de odinioară n-ar fi putut să înainteze 
fără sprijinul ei. 

După ce ieșiră din încăpere, soția condamnatului încuie cu grijă uşa 
celulei, pentru ca fuga prizonierului să nu fie observată prea curând. 

Aerul îngheţat al nopţii învioră pe sărmanul tânăr. 

Tremurând de îngrijorare - căci dacă ar fi fost descoperiţi îi aștepta 
cea mai crudă pedeapsă - cei doi străbătură curtea acoperită de zăpadă. 

În camera de gardă, cazacii benchetuiau încă, răcnind ca nişte 
sălbatici; urletele lor răsunau sinistru în tăcerea nopții. 

Vladimir se simţi străbătut de un fior de groază, la auzul chiotelor 
acestora. 

Ticăloşii aceștia aveau în mână soarta atâtor oameni culți! Căci, toate 
rangurile, toate stările sociale erau reprezentate în ocnele siberiene. 

În cele din urmă, ajunseră la casa inspectorului. 

Lola deschise ușa. 

Tânărul intră înăuntru. Acum era în siguranţă, deși se afla în casa 
chinuitorului său. 

— Înainte, cu curaj, şopti soţia condamnatului. Ticălosul doarme 
buștean. 

Ochii tinerei femei străluceau ca doi cărbuni aprinşi. 

— lată, aici e bucătăria, continuă dânsa. Așează-te lângă vatră, ca să-ţi 
mai dezmorțeşti membrele. În acest timp, eu mă duc până la el. 

Fiul marelui duce se simţea fericit în mizerabila bucătărie a 
ispravnicului; încăperea aceea murdară i se părea locul cel mai plăcut din 
lume. 

După puţin timp, Lola se întoarse. 

— Doarme tun, zise ea, mă îndemna inima să iau un pumnal și să i-l 
înfig în piept, dar m-am gândit că n-ar fi de niciun folos. Omori un ticălos 

şi alți zece sunt gata să-i ia locul. 

Apoi curajoasa femeie ridică lespedea care acoperea oblonul de fier al 
pivniţei. Lucrul era foarte ușor, deoarece acum bucata de pământ ars nu 
mai era înțepenită. 

— Te vei cobori înăuntru, zise ea, adresându-se tânărului. Să nu te 
sperii de cadavrele pe care le vei întâlni acolo, căci ele te vor apăra mai 
bine decât două regimente de soldaţi; ispravnicul se teme de aceste 
schelete, pe care el însuși le-a adus în starea în care se află. 

Tânăra femeie luă câteva perne și o pătură și cobori în pivniţă, 
împreună cu Vladimir. 

După ce ajunseră jos, aleseră locul cel mai potrivit, unde arestatul 
urma să doarmă. Sărmanului tânăr i se părea că pivniţa este un palat, iar 
aerul umed, un balsam dătător de viaţă. 

— Acum Încearcă să dormi, zise Lola. Când vei auzi trei bătăi în 
oblonul de fier, să știi că sunt eu și să răspunzi. 

Vladimir sărută mâna slabă a binefăcătoarei sale și-i mulţumi, în 
cuvinte pline de recunoștință, pentru mărinimia ei. 

— Dar, ce se va întâmpla când fuga mea va fi descoperită? întrebă el, 
apoi. 

— Te vor căuta oriunde, numai aici nu. Din această pricină vei fi silit să 
rămâi în pivniţă până ce cazacii vor renunţa la cercetările lor. 

— O, cât ești de bună!... îngână Vladimir. 

— Bine, bine, acum încearcă să adormi, făcu ea. 

Apoi, urcă scara și puse oblonul la loc, iar lespedea deasupra. 

Vladimir se întinse în culcușul său. Se acoperi cu pătura și după puţin 
timp adormi, binecuvântând pe ocrotitoarea lui. 


Capitolul 138 - Gorni Zerentui 


Această localitate se afla într-o vale largă și stearpă, la șaizeci de 
kilometri de cea din urmă staţie rusă și la vreo cincizeci de kilometri de 
graniţa Manciuriei. 

Valea era înconjurată de un şir de dealuri acoperite de zăpadă. 

Pustietăţi, câmpii de zăpadă - altceva nu se vedea de jur-împrejur. 

Și pe cât de pustiu, de înspăimântător era locul, pe atât de groaznică 
era șederea în această parte a lumii. 

Acolo erau adăpostiți pe vremea aceea cam vreo sută optzeci de 

condamnaţi, căci exilarea în Gorni Zerentui era ca și o condamnare la 
moarte. 

Temniţa se alcătuia din două case mari, vechi, ale căror acoperișuri 
erau sparte în mai multe locuri, astfel că ploaia și zăpada pătrundeau 
înăuntru. Afară de asta, clădirile, care erau construite din lemn, se 
aplecaseră într-o parte, din pricina vântului de nord. 

La câteva sute de paşi se afla o cărămidărie; trei rânduri de cărămizi 
erau puse unele peste altele, însă de zece ani fabricarea lor fusese 
părăsită, deoarece cheltuielile fuseseră nesfârşite, fiecare funcționar 
trebuind să-şi încaseze tributul din banii trimişi pentru construirea unei 
noi închisori. 

Aşadar, lucrul încetase și nu mai era nici nădejde să se ridice vreodată 
o clădire mai ca lumea, unde condamnaţii să fie adăpostiți omenește. 

Pe de altă parte, pentru cea mai mică schimbare se cerea aprobarea 
guvernului, cu toate că un funcționar conştiincios ar fi putut să facă pe loc 
toată treaba. 

Treceau ani până să vină răspunsul la cererea adresată. 

Și, în acest timp multe mii de ruble destinate îmbunătăţirea soartei 
condamnaților, se trecuseră în buzunarele funcţionarilor necinstiţi. 

Dar Rusia era mare și împăratul departe. Cine ar fi putut stabili 
abuzurile? 

Nenorociţii deportaţi, dintre care cei mai mulţi fuseseră exilați fără 
nicio vină, trăiau mai rău ca animalele. 

Fiecare cazac îngrijea de calul său, căruia îi dădea un grajd de o mie de 
ori mai bun ca șandramaua unde se tăvăleau exilaţii, printre care se 
găseau oameni din familii nobile. 

Dimitrie ajunse zdrobit la Gorni Zerentui; țăranul mânase calul într-o 
goană sălbatică. 

Funcţionarul superior al localității, căpitanul Davidoff, era foarte 
supărat și bombănea, căci din pricina noului sosit fusese silit să-și 
părăsească odăița lui caldă. 

Din căruță, căpitanul își pironi privirea asupra lui. 

Nenorocitul prizonier simţea la picior o durere sfâşietoare. Frigurile îl 
scuturau. 

— Apă, pentru numele lui Dumnezeu, daţi-mi puţină apă, murmură 
Dimitrie. 

— lată un suflet însetat, zise căpitanul râzând. Daţi-i ceva de băut. 

Un servitor aduse un vas murdar, al cărui conţinut răspândea un miros 

respingător. 

Dimitrie duse la buze vasul, pe ai cărui pereţi murdăria se închegase, și 
sorbi cu lăcomie lichidul greţos. 

Apoi, târându-și piciorul bolnav, nenorocitul păși în închisoare. 

Dar priveliștea ce se înfăţișă ochilor săi nu poate fi descrisă. 

Mai văzuse el în minele de argint, condamnaţi cu ochii intraţi în fundul 
orbitelor, bolnavi prăpădiți de scorbut şi alte boli molipsitoare, dar 
chipuri ca acestea pe care le avea acum înaintea ochilor nu mai zărise 
niciodată. 

Aveau viață, oare, trupurile acelea sfrijite, care stăteau întinse pe 
pământul umed? 

Da, firește, deoarece piepturile lor se ridicau; nenorociţii răsuflau încă, 
dar gândirea și voinţa îi părăsise demult. 

Exilaţii sosiseră din mină înainte cu un ceas. 

Unii dintre ei erau în nesimţire; aveau ochii deschiși, dar sărmanii 
oameni nu gândeau, nu vedeau, nu înțelegeau nimic; alţii se ridicaseră în 
capul oaselor și duceau la gură, în mod mecanic bucăţile de pâine neagră, 
pe jumătate crudă și-și udau buzele cu un fel de ceai negru, dezgustător. 

Feţele tuturor erau acoperite de acea paloare care se vede numai la 
bolnavii ce nu se mai pot vindeca; și, într-adevăr, sărmanii oameni erau 
sortiţi să piară în curând. 

Aerul din mină era atât de otrăvitor, încât niciun om nu putea să 
reziste; durata vieţii, însă, atârna de constituţia fiecăruia. 

Condamnaţii se uitară fără surprindere la noul sosit. De multă vreme 
se dezvățaseră să mai aibă vreun interes pentru ceva. Duceau o viață de 
animale: nu se gândeau, poate, decât să se odihnească după munca 
istovitoare din timpul zilei. Nu luau în seamă nici mirosul înăbușitor ce 
domnea în acele încăperi mici. Respirau în toată voia aerul otrăvit, nu mai 
simțeau acea greață care tortura pe arestaţi de îndată ce treceau graniţa 
Siberiei. 

Exilații din Gorni Zerentui nu mai erau oameni, ci niște cadavre 
ambulante; și, între aceștia fu trimis Dimitrie, prizonierul tainic. 

În cele din urmă, după multă căutare, nenorocitul izbuti să-şi găsească 
un locşor în şandramaua ticsită. Istovit de drum, mort de foame, bătrânul 
setrânti pe pământul rece, umed, unde mișunau tot felul de gângănii. 

Fireşte că şi aici, ca în toate locurile de deportare, nu existau nici 
perne, nici pături sau plapome. 

Dimitrie închise ochii și după puţin timp adormi. 

Deodată, un țipăt înspăimântător îl trezi din somn. 

Bătrânul se ridică îngrozit, o privelişte înfiorătoare se înfăţișă ochilor 
săi. 

De peretele de lemn era prins un belciug. 

Un om încă tânăr era legat de verigă. Avea chipul acoperit de o paloare 
cadaverică, iar hainele îi atârnau în neorânduială pe trupu-i slăbit. Făcea 
impresia unui mort; numai când deschidea ochii, în care lucea o văpaie de 
rătăcire, se vedea că nenorocitul mai trăiește. 

Dintre buzele învineţite, din care sângele picura, izbucneau ţipete ce 
nu mai aveau nimic omenesc în ele. 

Prizonierul era legat atât de strâns, încât nu s-ar fi putut împotrivi, 
orice i s-ar fi făcut. Alături de el se afla un vlăjgan care îl lovea cu cnutul. 

— Mai bine dă-mi cu ceva în cap și omoară-mă dintr-odată, se tânguia 
nenorocitul. Nu vreau să mai trăiesc, nu mai pot să duc viața asta 
ticăloasă... Dă, monstrule, zdrobește-mi țeasta! 

Celălalt râse, biciul şuieră prin aer şi se abătu din nou pe spatele 
exilatului. 

Ceilalţi condamnaţi stăteau înlemniţi pe locurile lor. Niciunul nu se 
încumeta să murmure măcar. 

— Nu vrei să taci, ticălosule? răcni supraveghetorul. Cum ai îndrăznit 
să-ţi vinzi lucrurile, proprietatea împăratului, ca să-ţi cumperi rachiu? 

— Le-am vândut ca să-mi cumpăr uitare, strigă exilatul, ca înnebunit. 
Voiam să nu-mi mai dau seama, câteva minute, de ticăloșia nemărginită 
în care mă zbat. O, sunt înspăimântătoare zilele şi nopţile pe care le 
petrecem aici, ca nişte animale. 

— Râiosule, aseară ai îndemnat din nou pe condamnaţi să joace vint. 
Voi n-aveţi voie să vă distrați. 

La fiecare dintre aceste cuvinte, cnutul cădea pe trupul nenorocitului, 
astfel că zdrenţele de pe el se făcură leoarcă de sânge. La început, 
condamnatul strigase din răsputeri, însă tăcu deodată și niciun sunet nu 
mai ieși de pe buzele sale învineţite. Își pierduse cunoştinţa. 

Supraveghetorul îl mai plesni o dată cu biciul, apoi se depărtă, agitând 
cnutul în aer şi zicând: 

— Păcătosul de Hans n-a putut să rabde nici măcar câteva bice. Ha, ha! 
A căzut în nas ca o muiere slabă. 


1 Vint - joc siberian; șurub în limba rusă. 

Şi se făcu nevăzut. Arestatul rămase în aceeași poziţie. Cei din jurul său 
deveniseră atât de nesimţitori din pricina chinurilor îndurate, încât 
niciunul din ei nu-şi dădu osteneala să-i vină în ajutor, să-i lege rănile ce 
sângerau. 

Și, totuși, o tânără femeie se târî, din colţul cel mai îndepărtat, până la 
locul unde zăcea nenorocitul. Pe chipul ei se citea mizeria și caznele 
îndurate. 

Ridică cu mare greutate capul condamnatului și un strigăt de spaimă îi 
izbucni din piept la vederea trăsăturilor descompuse ale exilatului. 

Acesta, care avea ochii ieşiţi din orbite și buzele însângerate, abia mai 
răsufla. 

— Moare, săriţi, ajutaţi-mă! se rugă femeia. 

— Ferice de el, căci a scăpat de chinuri, răspunse un bătrân cu obrajii 
scofâlciţi și cu părul alb ca zăpada. Nu-ţi mai da oboseala să-l readuci la 
viaţă. De ce să-i reînnoiești suferințele? Ah, acum e liniștit... de ce n-am 
ajuns şi eu în starea lui? adăugă el, cu invidie. Ce înseamnă viaţa pentru 
noi? O povară de care eşti fericit să poţi scăpa... Gândeşte-te la tot ce a 
suferit bietul om; aerul din ocnă i-a înveninat şi măduva, sălbaticii cazaci 
l-au bătut, l-au chinuit pentru că, exilat aici pe nedrept, sărmanul a 
îndrăznit să se răzvrătească împotriva asupritorilor şi a refuzat să sărute 
mâna care-l lovea. 

Două lacrimi străluciră în ochii femeii. Erau, poate, singurele lacrimi ce 
se vărsau pe urma celui dispărut. 

Tânăra privi lung faţa frumoasă a cadavrului - liniştea morții îi 
redăduse trăsăturile de odinioară. 

Dar, deodată un țipăt sfâşietor izbucni din pieptul ei. Cu mâna 
tremurătoare, condamnata mângâie faţa nenorocitului şi-i dădu la o parte 
părul de pe frunte. Scuturată de fiori, gâfâind, cu gura căscată și ochii 
holbaţi, ea se plecă mai mult deasupra mortului; apoi, se prăbuși peste 
trupul său, strigând: 

— Frate, frate, tocmai în ceasul morții te regăsesc! 

Se lipi de cadavrul frățiorului mort, lângă care trăise atâtea săptămâni, 
pe lângă care trecuse de atâtea ori, fără să-l observe din pricina stării de 
completă nesimţire în care se afla nenorocita. 

Dar acum, judecata îi reveni. Biata femeie aşeză, cu dragoste, pe 
pieptul ei capul mortului. 

— Doar o singură dată mai deschide ochii tăi frumoși, se rugă ea, doar 
o singură dată mai privește-mă cu aceeaşi dragoste care ne-a legat atâta 

vreme, până ce ai fost smuls de lângă mine... Scumpul meu frățior, nu mai 
auzi glasul aceleia care îţi înțelegea șoaptele? 

Lacrimi fierbinţi şiroiau pe obrajii scofâlciți ai sărmanei condamnate. 
Ceilalţi exilați formară un cerc în jurul surorii și fratelui care trăiseră 
atâta vreme unul alături de altul, fără să se recunoască şi care se 
regăsiseră departe de vatra lor, după ce moartea închisese ochii celui din 
urmă. 

Tânăra femeie era zdrobită de această descoperire, tovarășii ei de 
suferință stăteau muţi în juru-i; după câtva timp, în ochii lor străluciră 
lacrimi de compătimire. 

Dimitrie, a cărui inimă fusese cuprinsă de o nemărginită milă, se târî 
cât putu mai aproape de exilată. 

— Nu plânge, copila mea, șopti el, cu blândeţe. Dumnezeu e mai milos 
ca oamenii; în curând El te va chema lângă frățiorul tău. 

— Dar unde va fi dus trupul lui? îngână ea. 

— Nu întreba de asta, răspunse bătrânul. Doar rămășițele pământești 
vor putrezi aici; sufletul însă, e dincolo de nori, în cer, unde o să-l urmezi 
şi dumneata. 

Condamnata ridică încet capul și aţinti asupra tainicului prizonier o 
privire caldă, plină de recunoștință. De vorbit, nu era în stare să 
vorbească. Dar sărmana nu golise până la fund cupa amarului. 

Patrula, care vizita la fiecare jumătate de oră încăperile temniţei, intră 
înăuntru. Cazacii aruncară o privire asupra celor strânși în jurul 
condamnatului și-și dădură seama că nenorocitul murise. 

— Târâţi deoparte pe ticălos, strigă conducătorul lor. 

Cazacii se repeziră ca nişte hiene asupra mortului care mai avea pe el 
câteva zdrenţe. 

Zbirii luau hainele celor ce-și dăduseră sufletul și le vindeau, pentru ca 
să-şi poată cumpăra rachiu. 

Tânăra femeie scoase un strigăt deznădăjduit şi-şi îmbrăţișă fratele, 
nevrând să se depărteze de el. 

Atunci, loviturile începură să curgă peste mâinile ei; cnuturile din piele 
împletită lăsau urme însângerate pe mâinile ei delicate, totuși nenorocita 
nu-şi desfăcu braţele. 

În cele din urmă, șeful patrulei se amestecă şi el și o izbi cu atâta 
putere, încât nefericita soră dădu drumul cadavrului. 

Fiarele cu chip de om se folosiră de această clipă, apucară trupul 
neînsuflețit și-l târâră spre uşă. 

Lacrimile întunecară ochii sărmanei femei, apoi, după ce cadavrul 
fusese scos afară și uşa se închise, condamnata scoase un țipăt sălbatic, se 
clătină și fu cât p-aci să se prăbușească la pământ. 

Dimitrie întinse braţele și o sprijini. 

Această întâmplare era ca o primire ce se făcea la venirea lui în Gorni 
Zerentui. Bătrânul condamnat simţi toată grozăvia ce se desfășurase 
înaintea ochilor săi și înţelese că soarta ce-l aștepta era cea mai tristă 
dintre câte se pot închipui. 


Capitolul 139 a - Ocrotitoarea lui Vladimir 


Lola aștepta cu nerăbdare să se facă noapte, pentru a putea să 
vorbească cu Vladimir și să se sfătuiască împreună asupra sorții lui. 

— Ce-i cu tine, draga mea? o întrebă, ispravnicul, deodată. 

Nobila femeie era foarte tulburată; ba scăpa lingura din mână, ba 
paharul începea să-i tremure între degete de credeai că n-are putere să-l 
ţină. 

— Nu-i nimic, răspunse ea, atâta doar, că duhurile bat astăzi mai tare 
ca oricând. 

Ispravnicul păli; aceste cuvinte îl înspăimântară, căci îi aminteau de 
crimele făptuite. 

— Dă-mi grog, Îngerașule, zise el apoi, tu te pricepi atât de bine să 
prepari băutura asta caldă! Din mâinile tale delicate, orice lucru capătă 
un preţ îndoit. 

Şi se apropie de tânăra femeie, încercând s-o îmbrăţișeze. 

— Lasă-mă, acum o să-ți dau un grog minunat, aşa cum îţi place ţie, 
zise Lola, îndepărtându-se. 

După câteva clipe se întoarse. Beţivul zâmbi fericit. 

— la vino să-mi dregi băutura cu un sărut, făcu el. 

O atrase spre sine, cu toată împotrivirea ei, o strânse în braţe și o 
sărută. Sărmana tremura de mânie, buzele i se decoloraseră deodată. 

— Îngerașule, bea, fă o mutră veselă! Vezi, eu te iubesc atât de mult! 
Nu te simți bine aici? Te-am bătut vreodată? continuă ispravnicul. 

Obrajii Lolei se acoperiră de o roșeață aprinsă. 

Ea să fie bătută de acel om? 

— Ei, draga mea, nu mă privi așa bosumflată, ca și cum aș fi făptuit 
cine ştie ce fărădelege. Hm, câte bătăi mai mânca mama de la tata, mai 

ales duminica și, cu toate astea, se obișnuise atât de mult cu ele încât i se 
părea că-i lipsea ceva când el uita s-o ciomăgească. 

Zicând acestea, ticălosul izbucni într-un hohot de râs. 

— Pricina indispoziţiei tale este că nu bei rachiu, continuă el. Eşti 
frumoasă, îmi placi, însă ar fi mai bine dac-ai ști de glumă și ai glumi și tu. 
Mofturile astea nu-mi vin la socoteală, nu le pot suferi. De aceea te 
sfătuiesc să bei şi sunt sigur că vei vedea lumea în alte culori... atunci nu 
vei mai auzi zgomotele pe care le fac cei din pivniţă. 

Ultimele cuvinte le rostise în şoaptă. Lola se simţi cuprinsă de dezgust. 
Totuşi, ce putea să facă ea, o biată prizonieră, care se afla în puterea 
acestui om grosolan? 

După puţin timp, alcoolul începu să-l biruie și numai cu mare greutate, 
ispravnicul izbutea să-și țină ochii deschiși. 

Lola simţi inima crescându-i de bucurie. În curând asupritorul ei avea 
s-adoarmă și atunci, ea putea să se coboare în pivniţă și să stea de vorbă 
cu Vladimir. 

— Hai, bea, drăguţo, mai îngână beţivul. 

Apoi închise ochii și adormi, ţinând paharul strâns în mână. 

Lola i-l scoase încetișor, ca nu cumva să-l scape jos şi să-l trezească. 

După aceea luă ceva merinde, umplu o sticlă cu grog fierbinte și 
aruncând încă o privire asupra beţivului care sforăia, se îndreptă spre 
bucătărie. 

Scoase lespedea și ciocăni de trei ori în tabla de fier. Vladimir răspunse 
printr-o bătaie ușoară. 

Curajoasa femeie ridică oblonul şi cobori scara. 

— S-a observat dispariția mea? întrebă tânărul, după ce femeia ajunse 
la el. 

— Da, ispravnicul a făcut revizia de noapte și a găsit celula goală, cu 
toate că el însuși o încuiase. E foarte prost și superstițios și m-am folosit 
de aceste însușiri, povestindu-i o mulțime de istorii înfiorătoare, despre 
oameni care ar fi fugit prin aer, în zbor. La început a râs; însă, când cazacii 
pe care i-a trimis în urmărirea ta, s-au întors fără nicio ispravă, atunci mi- 
a dat dreptate. S-au scormonit toate locurile din jurul închisorii; deoarece 
n-a nins de câteva zile, ar fi trebuit să se găsească urmele dumitale, dar 
văzând că nu s-a descoperit nimic, ispravnicul a recunoscut că s-o fi 
întâmplat vreo minune. Ha, ha, râse Lola. Şi acum era prima oară când se 
bucura din inimă, de când se afla în Algași. De astă dată fugarul a fost mai 
înţelept, căci s-a ascuns chiar în vizuina monstrului. 

— Asta nu s-ar fi putut face fără ajutorul dumitale, binefăcătoarea mea, 
răspunse Vladimir. Dacă n-ai fi fost dumneata, m-aș fi aflat şi acum în 
celula mea. Cum să-ţi mulțumesc pentru fapta aceasta atât de mare? 

— Nu-mi vorbi de mulțumire, zise nobila femeie, mai ales că fuga 
dumitale n-a izbutit încă pe deplin. Aș prefera să-mi povestești ceva din 
viața dumitale. 

Vladimir îi istorisi că era fiul unui nobil polon și că fusese acuzat că a 
procurat arme nihiliştilor. Din această pricină, Țarul semnase decretul de 
exilare. Însă, izbutise să fugă din Krasnoiarsk, locul unde fusese deportat; 
după ce se întâlnise cu Dimitrie, porniseră împreună spre patrie; în drum, 
cazacii îi prinseseră și-i transportaseră la Algași. 

Tânărul era destul de îndurerat că nu putea să-i spună adevărul, dar își 
zise că după ce-și încălcase cuvântul dat părintelui său, n-avea dreptul să 
destăinuie fapta care pătase viaţa marelui duce. 

Lola rămase foarte tulburată auzind povestea născocită de Vladimir și 
se hotărî să-l ajute, chiar cu primejdia vieții ei. 

Dar cum putea s-o facă? 

La granița Manciuriei se ajungea mai ușor, greutăţile acestui drum 
erau mai mici decât ale aceluia pe care porniseră Vladimir şi Dimitrie. 

Deodată, Lola se cutremură; ascultând povestirea tânărului, uitase de 
inimosul său prieten. Nu, nu, Dimitrie trebuia scăpat de asemenea. 

Cei doi se sfătuiră multă vreme, până ce, în cele din urmă, aleseră un 
plan. Vladimir urma să mai stea câteva zile ascuns în pivniţă. În acest 
timp, Lola trebuia să-i facă rost de haine și un pașaport, cu ajutorul căruia 
cei doi prieteni să se poată urca pe bordul unui vas care să-i ducă în 
patrie. 

După ce luară această hotărâre, nobila femeie se întoarse în bucătărie, 
iar fiul marelui duce se întinse în culcușul său. 

— Mâine trebuie să mă pun pe lucru, îşi zise Lola, pășind în camera de 
unde răsunau sforăiturile bețivului. 

Ispravnicul dormea adânc, cu capul pe masă, ca și mai înainte; Lola îl 
scutură, ca să-l trezească, să-l facă să se culce în patul lui, dar în zadar. În 
cele din urmă, îl lăsă acolo și se retrase în camera ei. 

Dar biata femeie nu putu să adoarmă atât de repede. 

— Trebuie s-o fac, trebuie, șoptea dânsa. 

Nu se legase prin jurământ și, totuși, făgăduiala ei avea să și-o 
împlinească cu sfinţenie. 

În sfârşit, adormi; pe semne că avea un vis frumos, căci un zâmbet de 

fericire plutea pe buzele ei, în timp ce murmura: 
— Rogal, soțul meu, mi-am făcut datoria, acum vin latine, iubitule! 


Capitolul 139 b - Îngropaţi devii 


Într-o zi friguroasă de iarnă, deportații din Gorni Zerentui se 
adunaseră înaintea temniţei. Printre ei se afla şi Dimitrie, al cărui picior 
se vindecase întrucâtva. 

Ocna, unde trebuiau să lucreze era cam la trei verste de închisoare. 

Sărmanul bătrân de abia se mai ţinea în rând cu ceilalţi. 

Era un ger strașnic şi, cu toate acestea, broboane de nădușeală îi 
umpleau fruntea lui Dimitrie, care își dădea toate silinţele să nu rămână 
în urmă. Exilatul gâfâia din greu și, din când în când, un geamăt sfâșietor 
ieșea de pe buzele sale; dar niciunul dintre oamenii îndobitociţi, de care 
era înconjurat, nu se gândea, să-i aline suferinţele. 

Ca să se răzbune pe Dimitrie, ispravnicul din Algași nu atrăsese atenţia 
căpitanului Davidoff că bătrânul nu trebuia bătut. 

Cine ar fi stat să cerceteze dacă un ordin era sau nu executat? Și chiar 
dacă s-ar fi găsit cineva care să vrea să cunoască adevărul, vinovaţii 
aveau, doar, atâtea mijloace ca să ascundă faptele lor. 

În drumul spre ocnă, nenorocitul primi nenumărate lovituri şi ghionţi 
de la cazacii neomenoși care escortau convoiul de exilați. 

După câtva timp, ajunseră la intrarea ocnei. 

Numai treizeci și șase de arestaţi puteau să lucreze în mină, ceilalți 
rămăseseră în temniţă. 

Deţinuţii începură să coboare încet treptele, care erau acoperite cu 
gheață. 

La cea mai mică nebăgare de seamă, unul dintre ocnași putea să 
alunece și atunci târa după sine, în adâncimea înfiorătoare, pe toţi 
tovarășii săi. 

Mina era foarte lungă, căci săpăturile începuseră încă de pe timpul 
împărătesei Ecaterina a II-a, din ordinul acesteia. Gangurile laterale erau 
atât de scunde, încât arestaţii nu puteau să stea în picioare. 

Ajungând înaintea stâncii pe care trebuia s-o sfarme, Dimitrie căzu jos, 
istovit de oboseală: o lovitură de cnut îl făcu să sară în sus. 

— Nu mă bate, lasă-mă să mă odihnesc puţin; pe urmă am să muncesc, 
se rugă sărmanul om. la te uită cum îmi tremură mâinile şi picioarele... te 

rog, fie-ţi milă şi îngăduie-mi să mă odihnesc niţel... 

— Câine leneș, te ridici odată! răcni cazacul. Stai tu, că te mângăi puţin 
cu cnutul şi o să-ţi revii îndată. 

Și îl plesni atât de tare cu biciul, încât Dimitrie scoase un țipăt care făcu 
să răsune galeriile, apoi bătrânul se prăbuși din nou la pământ. 

— Dracu’ să aibă de-a face cu astfel de ticăloși, strigă cazacul înfuriat. 
Acum nu-i vreme de odihnă, leneșule! La muncă! Ceilalţi nemernici s-au și 
pus pe lucru. 

Dimitrie se târi până la stâncă și începu să izbească în piatră cu 
cazmaua. Însă, fiind slăbit peste măsură, nu făcea nicio ispravă, căci 
unealta nu se înfigea în stâncă. 

— Dă tare, aşa cum trebuie, urlă soldatul, a cărui față începuse să se 
facă roşie de mânie. 

Dimitrie îşi adună ultimele puteri, căci biciul vâjâia deasupra capului 
său; dar, cu toate sforţările, loviturile deveneau tot mai slabe. În cele din 
urmă căzu pe pământul plin de găuri în care se adunase un lichid 
negricios. 

Soldatul ridică biciul şi vru să-l croiască; dar, în aceeași clipă, se opri. 

Un vuiet ciudat, înăbușit îi izbise urechea. Deodată, se produse o 
zguduitură, ca și cum pământul s-ar fi cutremurat. 

Deportații încetară lucrul și priviră înspăimântați spre grinzile care 
susțineau tavanele și pereţii galeriilor. 

Aceste grinzi erau putrede, înnegrite de vreme, astfel că se puteau 
prăbuși foarte ușor. 

Apoi, ocnașii întoarseră privirile spre intrarea galeriei, ca şi cum ar fi 
vrut să fugă. 

Cazacul se şi retrăsese într-acolo. 

— Staţi pe loc, strigă el. N-a fost nimic. Pe semne că s-a aruncat în aer 
vreo stâncă. 

Nenorociţii începură să tremure. Deodată se simți din nou o 
zguduitură și apoi o trosnitură înfricoşătoare, ca și cum tot pământul s-ar 
fi prăbuşit. Un răcnet înfiorător îi răspunse. 

Dimitrie rămase buimăcit în locul unde căzuse. 

Când ridică privirile şi se uită în jurul său, nu văzu decăt ochi holbaţi 
de spaimă. 

— Galeria s-a surpat, suntem închiși aici! strigă un condamnat. 

Aceste cuvinte trecură din gură în gură. 

Ocnașşii se repeziră spre locul unde se întâmplase nenorocirea. Pietre, 

moloz, grinzi se aflau acolo, unele peste altele, umplând galeria până-n 
tavan. 

Frica de moarte se zugrăvise pe feţele tuturor. Cu toate că sărmanii își 
doriseră să termine cât mai curând cu viaţa lor mizerabilă, totuşi gândul 
că vor muri îngropaţi de vii, îi înspăimânta peste măsură. 

Orice putinţă de a ieși la lumina zilei era cu desăvârșire înlăturată. 

Lumânările de seu mai ardeau încă, dar se putea socoti exact timpul 
scurt după care urmau să rămână în întuneric. 

— Trebuie să ne bizuim pe propriile noastre puteri, zise în cele din 
urmă, unul mai curajos. De afară n-o să nevină nimeni în ajutor. 

Cu o înfrigurare uimitoare, nenorociţii începură să lucreze la 
înlăturarea movilei de bolovani și moloz. 

Dar, după puţin timp, braţele lor sleite de puteri, amorţiseră. 

Un strigăt de deznădejde străbătu rândurile ocnașilor. Sărmanii n- 
aveau cu ei nici măcar merinde. 

Firește că puteau să-şi stingă setea, înghițind bucăţi din gheaţa care 
acoperea pereții ca un tapet de cristal. Însă de unde să ia pâine... pâine, cu 
care să-şi potolească foamea? 

O soartă groaznică îi aştepta. Să moară de foame acolo, în sânul 
pământului? lar dacă aerul nu se primenea, sărmanii puteau să piară 
înăbușiţi. 

Unul lângă altul, deţinuţii lucrau, cu ultimele puteri ce le mai 
rămăseseră, la înlăturarea piedicii ce le stăvilea ieşirea. 

Însă sforţările lor nu aveau prea mari rezultate. 

— Nu facem nimic, dacă nu căpătăm ajutor din afară, strigă un bătrân. 

Un moment, nenorociţii se opriră din lucru și plecară capetele. 

— Lumânarea mea se stinge! Lipseşte aerul! răcni deodată un arestat. 

Exilaţii fură străbătuţi de fiori de groază. 

— Stingeţi lumânările, lăsaţi aprinsă numai una, ca să avem lumină cât 
mai multă vreme, strigă bătrânul, care, prin vârsta lui, avea drept la 
ascultare. 

Ceilalţi se supuseră. 

La lumina slabă a unei lumânări, exilaţii se clătinau încoace și încolo, 
izbind cu cazmalele în stâncă. Se despărțiseră în două grupe, ca să poată 
lucra fără întrerupere; în timp ce una dintre ele se odihnea, cealaltă urma 
să sape. 

Ocnașii munceau cu înfrigurare.; niciodată nu s-ar fi bănuit în acele 
trupuri sleite, istovite de mizerie și cruzime, atâta stăruinţă şi putere de 

voinţă. 

Era vorba de viața lor, acea viață mizerabilă, care multora li se păruse 
o povară. Dar, în această clipă, când erau ameninţaţi s-o piardă, își 
dădeau seama că nu puteau renunţa la ea. 

Însuşi Dimitrie, care îşi dorise din tot sufletul să moară, muncea acum 
cu atâta râvnă, încât sângele îi ţâșnea pe sub unghii. 

Dar cu fiecare bolovan ce-l dădeau la o parte, curajul lor scădea din ce 
în ce mai mult, căci dădeau de stânci și mai mari. 

Trei lumânări se şi trecuseră. Mai avea încă trei, dintre care una ardea. 

Și când toate se vor fi consumat, ce urma să se întâmple? 

Ce aveau să se facă nenorociţii când vor rămâne într-un întuneric 
adânc, închiși în măruntaiele pământului? 

Afară de asta, foamea începuse să-i chinuie. 

Arestaţii înghițeau bucăţi de gheaţă ca să-și potolească setea, Însă 
aceasta le făcea mai rău: gura şi găâtlejurile le ardeau şi mai tare, astfel că 
se hotărî ca nimeni să nu mai înghită gheaţă. 

Tocmai se înlăturase un strat de bârne și moloz; străduindu-se din 
răsputeri, deținuții izbutiră să scoată dintre dărâmături o grindă mare și 
nădăjduiseră să găsească o ieșire sau măcar o deschidere cât de mică, pe 
unde să poată intra aerul. 

Speranţă zadarnică! 

Bătrânul se uită cu grijă la flacăra pâlpâitoare a lumânării; aerul 
devenea tot mai rar şi, după puţin timp, desigur că lumânarea urma să se 
stingă. 

Și, apoi, gazele ce ţâșneau din pământ, nemaigăsind nicio ieşire în sus, 
îngreuiau şi ele aerul. 

O femeie se și lupta cu moartea; sărmana gâfâia, un fluierat ciudat 
însoţit de gemete sfâșietoare ieşea dintre buzele ei învineţite; privirile ei, 
lipsite de viaţă, erau aţintite în gol. 

Deodată, ochii îi ieşiră din orbite și faţa i se umflă. 

— Aer! Aer! Mă înăbuş! gemu exilata, smulgându-şi zdrenţele ce-i 
acopereau trupul. 

Dimitrie se cutremură; avea înainte priveliștea sfârşitului său, căci mai 
curând sau mai târziu, toți câţi se aflau acolo aveau să moară înăbușiţi. 

Rămase pe gânduri. Nu era mai bine, oare să-și pună singur capăt 
zilelor, înainte de a suferi acel chin? 

Dar cum să-și înfăptuiască planul? 

Chiar și mijlocul de a-și lua viața fusese smuls nenorociţilor! 

— lată, acum aprind ultima lumânare, zise bătrânul, cu glas răgușit. 
Când se va termina şi asta, atunci... 

Urlete, suspine, blesteme sălbatice răspunseră la cuvintele 
condamnatului. 

— Tăcere, prieteni, tăcere, nu rostiți asemenea cuvinte, continuă el, 
gândiţi-vă că suntem în pragul mormântului... Groapa e gata; peste puţin 
timp vom fi nişte cadavre. 

O clipă în galeria surpată domni tăcere adâncă. 

Deodată se auzi un țipăt care răsună înfiorător în liniştea desăvârșită. 

Era glas omenesc, oare? 

Da, izbucnise din pieptul femeii care se lupta cu moartea. Nenorocita 
se chirci, buzele ei rostiră un blestem înfiorător împotriva călăilor; ridică 
brațele, ca şi cum ar fi vrut să se agaţe de ceva. Capul îi căzu pe spate, o 
tremurătură, un fior trecu prin trupul ei, apoi nenorocita se întinse; 
condamnata încetase de a mai trăi. 

Un tânăr se ghemui lângă cadavrul ei; în ochii lui negri strălucea o 
flacără ciudată; era începutul nebuniei. 

Dimitrie se uita îngrozit la această privelişte. Deodată, bătrânul care îi 
conducea, zise: 

— Ultima lumânare e pe sfârşite. Tovarăși, trebuie să murim! Nu ne 
vine nimeni în ajutor... adio, ne vom întâlni în lumea de dincolo... 

Condamnatul rostise liniştit aceste cuvinte, care sfâșiară inima lui 
Dimitrie. Prizonierul tainic își aruncă privirile asupra tovarășilor săi, 
care, cu ochii îndreptați asupra capătului de lumânare, își făceau 
rugăciunea pentru odihna veșnică. 

În această clipă, un răcnet sălbatic răsună în galeria năruită; lângă 
movila de moloz se zvârcolea un om tânăr încă; din ochii săi țâșneau 
fulgere de mânie, chipul îi era schimonosit de groază. 

— Veniţi, dați-mi ajutor, strigă nenorocitul. Nu vedeţi cum se clatină 
pietrele? Puţină răbdare și ajungem la aer. 

Zicând acestea, înnebunitul începu să smulgă pietrele, nădăjduind să-și 
croiască un drum. 

— Doamne, fie-ţi milă de noi, se închina bătrânul. 

Dimitrie stătea cu ochii aţintiţi asupra lumânării. Ceilalţi gâfâiau și 
tremurau în jurul lui. 

Deodată, lumina se stinse, ultimul muc de lumânare se trecuse. 

Capitolul 139 c - Taina lui Dimitrie 


Lola Rogal, văduva condamnatului spânzurat, se afla singură în camera 
ei; ispravnicul se dusese la închisoare. 

Suspinând din adâncul inimii, sărmana femeie își ascunse în mâini faţa 
ei galbenă, zbârcită înainte de vreme. 

— O, nenorocita de mine, de ce n-am murit în clipa când am călcat 
pragul acestei case blestemate?! șopti ea. Soțul meu, iubitule, ascultă-mă 
de acolo, din cer, unde ești... menirea mea pe acest pământ este să te 
răzbun! Acum știu tot... zbirii, care sunt uneltele oarbe ale ispravnicului, 
mi-au mărturisit cum te-au torturat pe tine, nevinovatul! Însă eu, soţia ta, 
te voi răzbuna și voi chinui pe monstru în același chip. 

Chipul femeii se transformă; într-o clipă, acea deznădejde, pricinuită 
de cruzimi, dispăru de pe faţa ei. În ochii-i strălucea o hotărâre neclintită, 
buzele sale, minunat tăiate, începură să tremure de tulburare. 

— Doamne, Dumnezeule, ajută-mă să mă răzbun! 

Apoi, se ridică și porni spre bucătărie, cu paşi siguri; ajungând la 
oblonul pivniţei dădu lui Vladimir semnalul convenit. 

— Nu trebuie să mai întârzii, îşi zise ea, acum ispravnicul nu-i acasă... 
putem porni la lucru. Desigur, dacă s-o întoarce... dar nu, nu-i nimic! Cum 
o auzi zgomot în bucătărie va fugi: se teme de răzbunarea morţilor... însă 
o va simți. 

Cu mâinile tremurânde, nobila femeie înlătură lespedea ce acoperea 
tabla de fier, apoi ridică oblonul. În deschizătură se ivi fața mirată a lui 
Vladimir. 

— Ce s-a întâmplat? întrebă el. 

— Trebuie să pornim la lucru, răspunse Lola. Nu mai pot răbda să 
stăm așa, cu mâinile în sân. 

— Ai luat vreo hotărâre? cercetă fiul marelui duce. 

— Ascultă-mă, în seara asta voi turna în băutura monstrului un praf 
care-l adoarme buștean. Acest praf l-am căpătat de la o farmacie, căci 
voiam să mă ameţesc eu însămi... acum am să-l folosesc ca să mă răzbun... 
Da, da, să piară ticălosul care mi-a răpit tot, soțul, onoarea, chiar și 
încrederea într-o lume mai bună. 

Vladimir începu s-o mângâie; glasul său blând o mai linişti. Nenorocita 
suspină şi izbucni în lacrimi. 

— Lola, gândeşte-te la suferințele mele, zise tânărul. Care dintre noi e 
mai nefericit? Soțul dumitale e mort demult, a scăpat de toate chinurile 

pământeşti. Eu, însă, tremur în fiecare clipă de teama urmăritorilor mei... 

— Da, ai dreptate, exclamă ea. Dar trebuie să ne unim pentru 
răzbunare... 

— Să ne răzbunăm Împotriva acelora care ne chinuiesc, adăugă 
tânărul, şi să ajutăm pe aceia care suferă ca și noi loviturile de cnut... 

— Îndată ce monstrul se va întoarce acasă, continuă femeia, mă va 
pune să-i pregătesc băutura lui favorită. O să-i torn înăuntru praful 
adormitor şi ticălosul se va cufunda într-un somn adânc. 

— Şi pe urmă? 

— Lasă-te în nădejdea mea... Acum, repede la lucru... lată, veșmintele 
astea le-am adus pentru dumneata, sunt hainele unui țăran siberian. Cred 
că astfel vei înşela mai lesne ochii cazacilor bănuitori. Căciula s-o tragi 
peste urechi, ca să nu se observe că ești tuns. Și apoi, firește că trebuie să 
te prefaci că ești tot aşa de bădăran, ca și alți săteni. 

Vladimir zâmbi. 

— O, te gândești la toate! exclamă el. Cum aş putea să-ţi răsplătesc 
vreodată tot ceea ce faci pentru mine? 

— Numai într-un singur chip: fiind blând cu cei năpăstuiţi de soartă. 

— Da, îţi făgăduiesc că-i voi ajuta cât îmi va fi cu putinţă. Dar, spune- 
mi, te rog, cum voi căpăta un pașaport? 

— Asta e lucru greu, zise Lola. Însă nădăjduiesc că ispravnicul însuşi îţi 
va da unul. 

— Ispravnicul? Mi se pare că vrei să glumești, Lola. 

— Nu-mi arde mie de glume acum, răspunse ea. 

— Bine, dar nu pricep cum o să-l convingi să-mi dea un pașaport? 

Femeia zâmbi. 

— Superstiţia şi teama de sufletele acelor pe care i-a ucis o să-l facă să 
elibereze pașaportul. 

Vladimir aţinti o privire întrebătoare asupra femeii care, cu toată 
sălbăticia în care trăia, îşi păstrase puterea de judecată. 

— Şi când o să-mi dea pașaportul? întrebă el, văzând că Lola rămăsese 
tăcută. 

— Îndată ce se va întoarce, răspunse soţia condamnatului. 

— Prin urmare, chiar azi? 

— Fireşte, iar astă-noapte o să fugim. 

Vladimir tresări. 

— Lola, vrei să mă însoţești? zise el. Dar te-ai gândit la toate 
primejdiile pe care le vom întâmpina în cale? 

— O, prietene, vei vedea ce e în s-are să facă o femeie, când vrea să 
sfarme lanţul rușinii, strigă ea, cu înflăcărare. 

Fiul marelui duce se uită cu admiraţie la această femeie curajoasă, care 
îşi pusese în gând să-l scape pe dânsul și pe Dimitrie, din mizeria în care 
se zbăteau. 

— Da, voi fugi împreună cu dumneata, continuă Lola. După fapta pe 
care o voi săvârși, va fi cu neputinţă să mai rămân aici. Monstrul m-ar 
ucide, fără îndoială, dar eu nu vreau să mor, până nu-l voi scăpa şi pe 
prietenul dumitale, nobilul Dimitrie. 

— Ştii cine e Dimitrie? întrebă Vladimir. 

— Sigură nu sunt, dar bănuiesc că se comite asupra lui o crimă 
strigătoare la cer. Ţi-am spus că ispravnicul fiind beat, mi-a mărturisit 
că... 

— Lola, opreşte-te, să nu rosteşti în faţa nimănui asemenea cuvinte, o 
întrerupse tânărul. Taina asta îngroap-o adânc în inima dumitale. Nici 
chiar el nu știe cum se numeau părinţii săi și nu cunoaște locul unde s-a 
născut. Un văl gros acoperă trecutul său; cine va ridica acest văl... 

Lola clătină capul. 

— Pentru mine, acest văl nu există, zise ea, cunoșteam foarte bine pe 
bărbatul al cărui nume nu trebuie să-l rostesc. Tatăl meu era bijutierul 
Curţii. Mulţi oameni de seamă veneau în prăvălia noastră! Femeia tăcu, 
biruită de amintiri. 

Vladimir îşi îmbrăcă hainele ţărăneşti: îi veneau de minune, stofa 
grosolană îi ascundea statura zveltă, părea un adevărat sătean din 
Siberia. 

— Sforile de care am legat greutăţile sunt în bună rânduială? întrebă 
curajoasa femeie. Trebuie să ne gândim la toate, ca nu cumva încercarea 
noastră să dea greş. 

— Da, sunt în regulă, răspunse Vladimir. Stând singur în pivniţă și 
neavând ce face, am mai legat câteva pietre, astfel că greutăţile fac un 
zgomot foarte mare. 

— De teamă, ispravnicul nu se încumetă să intre în bucătărie, ca să 
cerceteze de unde vine zgomotul; altminteri, toate planurile noastre ar 
cădea baltă, adăugă ea. 

Apoi Lola aduse în pivniţă nişte belciuge de fier şi o saltea, pe care o 
întinse jos. 

— Aceste belciuge trebuie să fie bine înţepenite în jurul saltelei, zise 
ea. lată, aici sunt uneltele necesare. 

Vladimir se puse pe lucru și, după puţin timp, cele patru belciuge erau 
înfipte în piatră. 

— Aşa, făcu Lola, acum adu scheletul femeii și pune-l în picioare aici, în 
colțul acesta. 

Tânărul îi împlini cererea. 

— Ispravnicului îi plac femeile, zise Lola, zâmbind cu dispreț. Aşadar, 
vom găti scheletul. 

Se apropie de el și-l înveli cu o pânză roșie. 

— Acum, dumneata vei rămâne aici și nu te vei mişca până nu vei auzi 
semnalul convenit, încheie soția condamnatului. 

Între timp se făcuse amiază; așadar, se apropia vremea când 
ispravnicul urma să se întoarcă acasă. 

Lola părăsi pivniţa, intră în camera unde mâncau, puse masa și apoi se 
aşeză la fereastră, așteptându-și chinuitorul, care trebuia să vină dintr-o 
clipă într-alta. 

Biata femeie de abia izbutea să-și stăpânească tulburarea; inima îi 
bătea de se părea că-i va sparge pieptul. Dacă planul ei reușea, atunci 
urma să dobândească două lucruri: libertate și răzbunare. 

Fiori de groază o străbătură, când ușa se deschise, în sfârșit, și 
ispravnicul intră înăuntru. 

— Mii de draci, cum mai ninge! Şi ce ger cumplit, bombăni el, 
scuturându-şi zăpada ce-l acoperea. Fugarul o să cam aibă de furcă. Pe 
vremea asta îngheaţă și vulpile în vizuinile lor, darmite un evadat ca ăla? 
Eu mă prind... 

— Taci, îl întrerupse Lola, nu mai vorbi despre dânsul... iată, mâncarea 
e gata... 

Ispravnicul privi cu lăcomie la bucatele ce i se pregătiseră. Abia de 
când Lola se afla în casa lui ducea și dânsul o viață mai ca lumea. 

— Ei, mâncărurile trebuie să fie foarte bune, zise el. Da, da, eşti o 
femeie înţeleaptă; vino să-ţi dau o guriță, ca răsplată pentru grija ce-mi 
porți. 

Atingerea mizerabilului o umplea de dezgust, dar Lola n-avea încotro; 
trebui să sufere ca dânsul s-o apuce de mijloc, s-o atragă spre sine şi să-şi 
lipească de gura ei, buzele lui groase. 

Dragostea ispravnicului îi producea o scârbă de moarte; dar, în acea zi, 
sărmana femeie trebuia să joace rolul iubitei credincioase. 

— Îngerașul meu, porumbiţa mea, şopti ispravnicul, mângâind-o. 

Lola se lupta cu ea însăși. 

să arunce, oare, ticălosului, în față tot disprețul, toată ura ce o simțea 
pentru el? 

— Drăguţo, zâmbeşte-mi; mă port, doar, atât de frumos cu tine! Ne 
vom cununa, vei fi nevasta mea: spune-mi, se poate ceva mai minunat? 

Soția lui Rogal clătină capul în semn de afirmare. Sărmana nu putea să 
vorbească, deoarece dacă ar fi rostit un singur cuvânt, ar fi izbucnit în 
plâns. 

Se stăpâni din răsputeri şi izbuti să-şi înfrâneze simțămintele. 

— Hai la masă, zise ea, în cele din urmă, ca să dea altă direcţie 
gândurilor chinuitorului ei, mâncarea ta favorită o să se răcească, azi 
avem pirog. 

Aceste cuvinte scăpară pe Lola de dezmierdările care îi produceau 
atâta scârbă. Ispravnicul se așeză la masă și tânăra femeie îi umplu 
farfuria cu mâncare. 

— Dar unde-i băutura, puişorule? făcu el, deodată. Nu cumva ai uitat- 
0? Ştiam că nu prea ești uitucă, draga mea! Te rog, du-te în pivniţă şi adu- 
mi de băut. 

Lola tresări, ca și cum ar fi fost cuprinsă de spaimă. 

— În pivniţă? repetă ea. Ah, nu mă duc, acolo sunt spiritele rele... 

— Du-te, draga mea, căci nu ţi se va întâmpla nimic, o încurajă 
ispravnicul. 

— Vino şi tu, mi-e teamă să mă duc singură! Azi, duhurile au bătut mai 
tare ca până acum... Dacă mi-ar ieși în cale un strigoi? 

— Prostii! Nu există strigoii Cine a murit, e mort! 

— Aşa îţi închipui tu? Ah, nu vezi ce înspăimântată sunt? Inima îmi 
zvâcneşte, de parc-ar vrea să-mi sară din piept. 

Ispravnicul se uita cu un zâmbet obraznic la mişcările femeii; apoi se 
plecă și-i șopti ceva. 

Lola păli. 

— Obraznicul, murmură ea, dar las’ că scap eu azi de el. 

Apoi adăugă tare: 

— Bine, am să-ţi aduc de băut, dar dacă mi se va întâmpla ceva și voi 
tipa, să-mi vii în ajutor. 

— Nici nu mai te îndoi de asta, răspunse ispravnicul, zâmbind 


2 Pirog era un fel de cârnat, umplut cu carne; acest cârnat se mănâncă cu plăcere 
de către toate clasele sociale. 

batjocoritor. 

Soţia lui Rogal părăsi încăperea; asupritorul ei ascultă cu atenţia 
încordată. 

Deodată răsună un țipăt înfiorător. Ispravnicul se făcu alb ca varul, 
membrele începură să-i tremure și, înspăimântat, se retrase într-un colţ 
al încăperii. 

Inspectorul temniţei auzi cu groază hodorogeli pe scara pivniţei. 

— Drace, vin morţii, duhurile, bolborosi el. 

Uşa fu smucită cu putere și Lola se ivi în prag; puse pe masă sticla cu 
vin şi, apoi, se prăbuşi într-un scaun. 

— Slavă Domnului, că am scăpat, murmură ea. Ah, aici nu mă mai pot 
ajunge... Mi se părea că vine după mine un schelet care întindea braţele, 
vrând să mă prindă, continuă soția condamnatului. Pentru nimic în lume 
nu mă mai duc jos. N-auzi ce zgomote vin de acolo? 

Lola își juca rolul de minune. 

Și, într-adevăr, din beci răsunară tropăituri de picioare, gemete, vaiete. 
Ispravnicul tremura, ghemuit în colţ. 

— Lola, dă-i afară, alungă-i de aici, nu vreau să-i mai aud, îngână 
ticălosul, care era tot atât de fricos și superstițios pe cât era de crud. 

Dar tânăra femeie nu se mişcă din loc. 

— Nu pot, picioarele îmi sunt ca paralizate, dar simt răsuflarea rece a 
fantomei... Ah, mi-e teamă, apără-mă, tu ești bărbat, trebuie să gonești 
stafiile... 

Zicând acestea se uita la el, plin de spaimă; dar ispravnicul se afla într- 
o stare de nedescris. 

— Linişteşte-te, n-auzi că și duhurile s-au astâmpărat? strigă el, după 
câtva timp. Ai adus votcă? Fă-mi repede un grogtare, vreau să beau, să uit 
totul... Da, da, bea și tu, alcoolul risipește gândurile negre, prostești... 

Lola clătină capul; apoi, prepară băutura cerută, umplu un pahar și-l 
întinse ispravnicului, care-l goli dintr-o înghiţitură. Mai turnă un pahar, 
îşi udă buzele în lichid şi zise: 

— Da, ai dreptate, în asta e uitarea... 

După aceea, puse pe furiș un praf alb în băutură și-i dădu paharul. 

— Bea, grogul e minunat, zise ea, zâmbind. 

— Deoarece mi-l dai tu o să fie şi mai bun, strigă el, luând cupa. În 
sănătatea ta, iubito! 

Lola îl privi nemișcată. 

— Hm, ciudat, parcă are gust de migdale amare, se miră ispravnicul, 

uitându-se în fundul paharului. 

— Ei, ce-ţi mai trece prin minte? răspunse ea. Știi, doar, că n-avem 
nicio migdală pe aici... 

— Aşa e, Încuviință beţivul. Drace, pleoapele îmi sunt grele ca 
plumbul... Lola... ce era în grog? 

Ultimele cuvinte fuseseră rostite în șoaptă; ispravnicul clipi de câteva 
ori, apoi capul îi căzu pe masă. 

Lola aruncă asupra lui o privire plină de ură, se încredinţă că ticălosul 
doarme buștean și ieşi din cameră, coborând scărița ce ducea în 
bucătărie. 

— Vladimir, vino, a adormit tun, șopti ea. 

Tânărul, care o aşteptase cu nerăbdare, fu numaidecât lângă nobila 
femeie. 

— Aşadar, praful și-a făcut efectul? întrebă el, cu însufleţire. 

— Da, până acum planul nostru a izbutit de minune... Să pornim la 
lucru, deci! 

Cei doi urcară în camera ispravnicului. 

Fiul marelui duce se simţi cuprins de o ură neîmpăcată împotriva 
acestui om, în mâinile căruia guvernul pusese soarta deportaților din 
Algași. Văzu, pentru prima oară, trăsăturile lui grosolane și se gândi la 
cruzimile pe care nenorociții erau nevoiţi să le rabde din partea lui. 

În acest timp, Lola deschise un sertar şi luă de acolo un fişic cu monede 
de aur. 

Deodată, nobila femeie scoase un țipăt ușor. 

— Ce s-a întâmplat? strigă Vladimir. 

— Pumnalul acesta, îngână ea, da, da, îl cunosc... Cum de-a ajuns aici, în 
stăpânirea acestui om? 

— Aparține prizonierului tainic, răspunse fiul marelui duce. 

— Cum, Dimitrie e proprietarul acestui pumnal? strigă Lola, privind 
stiletul, cu luare-aminte. 

— Desigur, zise tânărul, l-am văzut la el şi i-a fost luat când ne-au prins 
cazacii. 

— Ciudat, exclamă ea, după atâţia ani şi la o depărtare așa de mare văd 
din nou acest pumnal... 

— Nu înţeleg ce vrei să spui, făcu tânărul, ridicând din umeri. 

— Ascultă-mă, e o înlănţuire foarte curioasă de împrejurări. Eram în 
vârstă de șase ani. Într-o zi mă aflam în prăvălia noastră, tatăl meu mă 
ţinea pe genunchi. Deodată, o trăsură se opri înaintea ușii şi un domn 

înalt, frumos cobori dintr-însa. Tata mă dădu jos de pe genunchi și alergă 
în întâmpinarea clientului, înaintea căruia se înclină adânc. Apoi începură 
să discute, în timp ce necunoscutul examina armele scumpe ce i se 
aduseseră. Eram curioasă să ştiu despre ce vorbeau, așa că mă furişai pe 
lângă ei. Tata vru să mă gonească, dar străinul întrebă, cu blândeţe: 

— „E fiica dumitale, Simeon Mihalovici? Oh, e o copilă fermecătoare!” 

Tata se înclină din nou, iar eu, necunoscând rangul acelui străin mă 
apropiai și mai mult de el. 

— „Dumnezeu să te aibă în paza lui”, zise dânsul, mângâindu-mă. „Îţi 
doresc ca niciodată să nu cunoști amărăciunile acestei vieți.” 

Apoi, întorcându-se spre tatăl meu, continuă: 

— „Pumnalul acesta să mi-l trimiţi la Palat; chiar zilele astea voi pleca 
în Crimeea.” 

Și se depărtă, după ce-mi mai aruncase o privire plină de dragoste. 

— „Ce onoare, copila mea!” exclamă tata, „bunul nostru împărat te-a 
mângâ.iat și ţi-a dat binecuvântarea lui.” 

Ce bucurie am simţit atunci! Pe vremea aceea îmi închipuiam un 
împărat cu sceptrul bătut în pietre preţioase și cu o coroană strălucitoare 
pe cap! Chipul împăratului mi-a rămas întipărit în minte... Pumnalul 
acesta, pe care îl recunosc după încrustările sale, a fost trimis la Palatul 
imperial... Aşadar, înţelegi uimirea ce mă cuprinde, văzându-l aici, în 
pustiurile de zăpadă ale Siberiei, în stăpânirea unui ticălos ca ăsta... 

Lola tăcu, uitându-se neîncetat la pumnal. 

— Îl iau cu mine, zise ea, în cele din urmă, o să-l predau proprietarului 
său... Dar cum o fi ajuns oare, în mâinile lui Dimitrie? 

Vladimir ridică din umeri. 

— Prietenul meu nu mi-a spus nimic despre asta, răspunse el. 

— Ei, dar am pierdut destul timp, stând de vorbă, făcu Lola. Acum să 
ne apucăm de lucru; bani am luat. 

— Sunt bani străini, prietenă, murmură tânărul. 

— Nu-mi pasă! exclamă ea. La graniţa Siberiei, când am coborât din 
tren, mi s-a furat tot ce aveam; deci eu nu fac decât să-mi iau înapoi o 
parte din ceea ce mi s-a smuls. 

— Lola, lucru străin nu aduce folos, stărui tânărul. Pune banii la loc... 

— Nu, nu, iau păcatul asupra mea, mâna dumitale va rămâne curată, 
răspunse nobila femeie, cu hotărâre. Deocamdată ia pumnalul lui 
Dimitrie. 

Vladimir vâri stiletul în sân; simţindu-l la pieptul său, fiul marelui duce 

se socoti mai în siguranţă. 
— Și acum ce facem? întrebă el. 
— Apucă-l de picioare pe ispravnic, zise Lola. Trebuie să-l ducem jos. 
— İn pivniţă? cercetă tânărul. 
— Da, în pivniţă, răspunse ea. 


Capitolul 140 - Prin galeriile ocnei 


După ce se stinsese şi ultima lumânare, condamnaţii rămaseră într-un 
întuneric de nepătruns. 

Un strigăt de spaimă răsună atunci, urmat de blesteme sălbatice. 

Dimitrie îngenunche pe pământul umed, sprijinindu-și capul de o 
piatră. 

Nenorocitul îşi aștepta sfârșitul. Ce-i dăduse lui viața? Numai dureri şi 
mizerii. 

— Doamne, Dumnezeule, nu mă lăsa să sufăr prea mult, îngână 
bătrânul. 

Ceilalţi condamnaţi nu erau atât de resemnaţi; cea mai mare parte din 
ei, blestemau Cerul și oamenii, care le hărăziseră un sfârșit atât de 
înfiorător. 

În acest timp, aerul devenea din ce în ce mai înăbușitor, deoarece 
gazele ce ieșeau din pământ nu aveau nicio ieșire. 

Strigăte deznădăjduite se amestecau cu blestemele celor înnebuniţi de 
spaimă. 

N-avea să le vină nimeni în ajutor, n-avea să se facă nicio încercare ca 
nenorociţii să fie scoși la lumina zilei? 

Câteva femei și doi bărbaţi îşi și dăduseră sufletul. 

O groaznică deznădejde pusese stăpânire pe sufletele celor rămaşi în 
viață. La asta se mai adăuga şi întunericul, care era atât de adânc, încât nu 
se vedea nici mâna înaintea ochilor. 

Bătrânul care îi conducea, reluă cuvântul: 

— Nimeni nu ne vine în ajutor, zise el. Noi înşine suntem prea slabi ca 
să înlăturăm piedica ce ne stă în cale. Așadar, să ne pregătim pentru 
ceasul cel din urmă, să ne rugăm lui Dumnezeu. 

Deodată, un zgomot ciudat ajunse la urechile îngropaţilor devii. 

Ce era, oare? Venea ajutorul mult dorit? 

Nenorociţii ascultară cu atenţia încordată. Dar nu mai auziră nimic. O 

tăcere adâncă domnea pretutindeni. 

După câteva clipe, zgomotul răsună din nou. 

Aşadar, mântuitorii se apropiau, li se aducea ajutor, în cea din urmă 
clipă. 

Nenorociţii pluteau între nădejde și îndoială. Vor ajunge salvatorii 
până la dânşii, înainte ca aerul stricat să-i înăbuşe pe bieţii condamnaţi? 

— Aer, aer, mă sufoc! Pentru numele lui Dumnezeu, ajutaţi-mă, nu mă 
lăsaţi! Fie-vă milă de tinerețea mea! se ruga o tânără fată, zgăriind cu 
unghiile stânca. 

— Ah, mi s-a uscat limba, daţi-mi o înghiţitură de apă, se auzi un glas. 

Alţii îşi smulgeau hainele, nădăjduind că astfel vor răsufla mai în voie. 

Lovituri de târnăcoape începură să răsune din ce în ce mai lămurit. 
Mântuitorii lucrau din răsputeri. 

Era şi timpul. 

Horcăiturile deveneau din ce în ce mai dese; aerul era atât de 
înăbușitor, încât nenorociţii de abia mai puteau să respire. 

Cel puţin, dac-ar mai fi putut să reziste până la ivirea salvatorilor! 

Condamnaţii care își păstraseră sângele rece, ascultau cu atenţia 
încordată. Deodată, un glas ajunse la urechile lor. 

Da, un glas pătrundea prin peretele ce-i despărțea de lumea din afară. 

Dimitrie aștepta cu nerăbdare. La un moment dat tresări. Cineva se 
apropiase de el. O mână rece îi atinse obrazul. 

Nu cumva era un muribund, care venea, să-i ceară ajutor? 

— Cine eşti? întrebă prizonierul tainic, căci de zărit nu se putea zări 
nimic prin bezna adâncă ce-i învăluia. 

— Ajută-mă, îngână acela care se apropiase de Dimitrie. la te uită cum 
îmi bate inima, capul îmi arde, foamea şi setea mă chinuiesc nespus... Fie- 
ți milă de mine, omoară-mă!... 

Dimitrie se cutremură; recunoscuse, după glas, că avea de-a face cu un 
om tânăr. 

— Liniştește-te, ajutorul nu mai e departe, îl îmbărbătă prietenul lui 
Vladimir. 

— Ajutorul? repetă condamnatul. Dar cine o să ne vină în ajutor? Nu, 
nu, trebuie să murim aici... 

— Ascultă, n-auzi cum lucrează? răspunse Dimitrie. În curând vor 
înlătura dărâmăturile şi atunci vom avea aer din belșug. 

— Eu nu cred una ca asta, murmură exilatul. Cunosc, doar, prea bine 
pe căpitan şi cazacii lui. N-au să-și pună ei viaţa în joc, ca să scape o mână 

de condamnaţi. 

— Totuşi, auzi cum sapă, soarta noastră i-a înduioşat... 

Dimitrie se opri; o îngrijorare inexplicabilă pusese stăpânire pe el. 
Rămase în ascultare; loviturile încetaseră. 

Fusese părăsită, oare, încercarea de a-i salva? Erau prea mari piedicile 
sprea putea fi biruite? 

Cine ar fi fost în stare să răspundă la aceste întrebări chinuitoare? 

Prizonierul tainic asculta, cu răsuflarea la gură: într-adevăr, totul 
fusese cufundat într-o linişte de mormânt, niciun zgomot nu mai 
pătrundea prin peretele format de stâncile prăvălite. 

Brațele lui Dimitrie îi căzură de-a lungul trupului ca nişte bucăţi de 
cârpă; un oftat sfâşietor ieşi din pieptul său, care tresălta cu putere. 

Tânărul de lângă el auzi acest oftat. 

— Ei, vezi c-am avut dreptate? răcni nenorocitul. Nimeni nu se 
gândește să ne vină în ajutor... Dacă vrem să scăpăm de aici, trebuie să ne 
bizuim pe propriile noastre puteri. Nu cunoaște niciunul dintre voi vreun 
mijloc de scăpare? Sunt, doar, atâtea galerii și puțuri părăsite. Nu cumva 
s-ar putea găsi vreun loc, pe unde să ieşim? 

— Eu sunt de scurtă vreme aici, răspunse Dimitrie, nu cunosc ocna. Și 
apoi, pe întunecimea asta nici nu e cu putinţă să găsim o ieşire. Nu, dacă 
nu ne vine ajutor din afară, suntem pierduţi... 

Tânărul suspină. 

— Atunci, putem să ne pregătim de moarte, zise el. Căci chinuitorii 
noștri nu ne vor veni în ajutor. 

— Dar n-ai auzit adineauri lovituri de târnăcop? întrebă celălalt. Ba, 
mai mult, mi s-a părut că aud glasul unui om care strigă să nu ne pierdem 
curajul. 

— Se poate, însă or fi întâlnit piedici prea mari și ne-au lăsat în voia 
sorții. O, îi cunosc pe acei ticăloşi care au curaj numai când trebuie să ne 
bată, dar tremură când văd cea mai mică mișcare a vreunei stânci. 

— Tovarăși, strigă tânărul, nu cunoaşte niciunul dintre voi cotiturile 
acestei ocne? 

— Taci, mai bine să ne culcăm, astfel vom muri mai ușor, răspunse 
unul dintre condamnați. 

— Eu cunosc foarte bine ocna, strigă un deţinut. Sfântă Fecioară din 
Cazan, unde mi-au fost minţile de nu m-am gândit până acum la asta? 

Zicând acestea, condamnatul se lovi cu palma peste frunte. 

— Ştii toate cotiturile care sunt în mină? întrebă Dimitrie. 

— Desigur, numai că ieşirea ar fi foarte primejdioasă, căci la capetele 
galeriilor sunt gropi adânci şi dacă am cădea în vreuna... 

Exilaţii se înfiorară. Fiecare pipăi în jurul său, temându-se ca nu cumva 
să fie vreo prăpastie prin apropiere. 

— Ah, dac-am avea lumină, am putea face încercarea de a ieşi din locul 
acesta înfiorător, se auzi un glas plângător. 

— Mai bine să ne zdrobim testele în vreo groapă decât să murim aici 
înăbușşiţi, strigă condamnatul cel tânăr. 

— Câţi mai suntem în viaţă? întrebă exilatul care îi conducea. 

Răspunsurile veniră de pretutindeni și inimile tuturor se strânseră, 
aflând că din treizeci și şase mai trăiau doar douăzeci și patru. 

— Aşadar, trebuie să facem repede ceva, dacă nu vrem să pierim. Cine 
mă urmează? 

— Toţi, strigară, condamnaţi, într-un glas. 

— Unde este deportatul care cunoaște ocna? 

— Sunt aici. 

— Târăşte-te spre mine; timpul e preţios. Nu simţiţi că aerul devine 
din ce în ce mai greu? N-avem nicio clipă de pierdut. 

Exilatul care susținea că cunoaște ocna se târî spre bătrân. 

— Ah, dac-am avea puţină lumină! O flacără cât de mică ar fi de ajuns, 
zise unul dintre ei. 

După o scurtă consfătuire, condamnațţii hotărâră să se târască spre 
dreapta; altfel decât pe brânci nu puteau să înainteze prin galerii. 

Curând, mâinile începură să le sângereze din pricina pietrelor asculte; 
nenorociţii fură siliţi, apoi, să treacă prin băltoacele ce se formaseră din 
picăturile de apă ce șiroiau pe pereţi. Din când în când, se opreau căci 
apăsarea ce o simțeau pe piepturi le îngreuia mișcările. Dar nimeni nu 
rostea vreun cuvânt, nu se auzeau decât gemete și respirația lor 
șuierătoare. 

— Fiţi cu băgare de seamă! zise deodată condamnatul care cunoștea 
ocna. De aici porneşte o galerie la dreapta și, apoi, o să dăm peste gangul 
lui Alexandru: însă, acest gang nu mai e folosit de vreo zece ani. Astfel că 
nu știu dacă vom putea străbate prin el. 

— Trebuie, trebuie să încercăm, strigară ceilalți, îmbărbătați de mica 
izbândă ce o avuseseră până acum. 

— Atenţie, aici sunt grinzi și bolovani, zise călăuza lor. 

— Ah, ce întuneric! se tângui un arestat. 

— Ştiţi ce? făcu conducătorul. Rămâneţi voi pe loc, iar eu mă voi târî 

mai repede, deoarece cunosc drumul. 

— Nu, nu, nu ne părăsi, strigară ceilalți, deznădăjduiți. 

— Tovarăși, lăsați-mă să mă duc singur și voi ajunge mai lesne la 
lumina zilei. Ar fi foarte greu să ne ţinem laolaltă prin întunecimea asta și, 
apoi, galeria e pe jumătate năruită. Vă jur că mă întorc. 

Un strigăt de deznădejde răspunse la această propunere. 

— Opriţi-vă, aici aerul e mai bun; vin cât de curând înapoi, aducând 
ajutor, continuă călăuza. 

— Ah, acum vrei să ne părăsești și tu? strigă unul dintre ei, cu glas 
sfâşietor. 

— Nu, nu, pe fericirea sufletului meu vă jur că mă întorc, răspunse 
conducătorul. 

Acum se amestecă și bătrânul în vorbă. 

— Să mergem înainte cu toţii, zise el, să îndurăm împreună soarta care 
ne-a fost hărăzită. 

— Are dreptate, să murim la un loc, strigară condamnații. 

— Bine, mă învoiesc, încuviință conducătorul, apucaţi-vă de mână și 
formaţi un lanţ ca să nu rămână vreunul în urmă. 

Exilaţii se supuseră și astfel începu drumul chinuitor prin galeriile 
nesfârșite. 

Greutățile pe care le întâmpinară aceşti dezmoșşteniţi ai sorții nu se pot 
descrie. Chinuiţi de grija că vor pieri acolo, în adâncul pământului, că se 
vor zvârcoli, torturați de foame, în întunecimea aceasta de nepătruns, 
nenorociţii înaintau mereu. 

Întâmplări înfiorătoare, demult uitate, le veniră în minte; oameni, 
aflându-se în împrejurări ca acelea în care erau ei, nu-şi mai putuseră 
stăpâni foamea, ridicaseră mâna asupra tovarășilor lor, îi uciseseră şi se 
hrăniră cu carnea lor crudă. 

Aceste gânduri umplură de groază pe Dimitrie. 

— Sunt oameni în stare, împinși de foame, să făptuiască asemenea 
cruzimi? se întrebă el. Doamne, Dumnezeule, ocrotește-ne, se rugă 
bătrânul, de abia mai ţinându-se de cel de dinaintea sa. 

Călăuza se opri deodată. 

— Trebuie să rămânem pe loc, zise el. Aici, izvoarele care ţâșnesc din 
perete au format un pârâu; dacă apa e adâncă suntem pierduţi. 

Un strigăt de spaimă, izbucnit din piepturile tuturor, răspunse la 
aceste cuvinte. 

Situaţia era, într-adevăr, groaznică; îndărătul lor galeria astupată, 

plină de gaze otrăvitoare, iar înaintea lor un pârâu a cărui adâncime n-o 
cunoșteau. 

Curajosul conducător se târî până la malul apei, vrând să măsoare cu 
brațul adâncimea ei. 

— Ei, putem înainta? strigă un condamnat. 

— Nu mai întârzia mult, altminteri vom pieri de foame! zise altul. 

Călăuza simţi fruntea că i se îmbrobonea de nădușeală. Oricât de mult 
se plecase, cu braţul întins, nu dăduse de fundul pârâului, a cărui apă era 
rece ca gheaţa. 

— Nu cumva are vreunul din voi un băț? întrebă el. 

— Întunericul ăsta afurisit e pricina tuturor relelor, bombăni bătrânul. 
O rază cât de slabă de lumină și am fi scăpaţi! 

Unul dintre exilați, pipăind în jurul lui, găsi o prăjină, care fu trecută 
din mână în mână, până ce ajunse la călăuză. 

— Hm, pârâul nu-i tocmai adânc, apa ne ajunge doar până la piept, zise 
acesta, după câteva clipe. Aşadar, hotărâți să-l trecem? 

— Fireşte, răspunse Dimitrie. 

— Băgaţi de seamă să nu cadă vreunul în vreo groapă. Căci, fără 
îndoială, că pe fundul apei sunt adâncituri în stâncă. Prin urmare, să vă 
lăsaţi binişor, unul după altul, în acelaşi loc. lată, eu cobor... Staţi o clipă, 
vreau să-mi dau seama încotro duce galeria. 

Condamnaţii rămaseră nemișcaţi, ţinându-și răsuflarea și auziră cum 
conducătorul lor târa prăjina pe pereţi. 

Deodată, acesta scoase un strigăt. 

— Suntem pe calea cea bună, zise el. Când mă plec de tot la pământ, 
văd înaintea mea o pată albă, trebuie să fie lumina zilei; firește că mai 
avem mult până acolo, deoarece pata luminoasă e foarte mică; să avem 
răbdare, însă; doar gândul că, cu fiecare pas ne apropiem de lumea din 
afară, trebuie să ne dea mângâiere și curaj. 

— Înainte, înainte! strigară exilați. În curând vom fi salvaţi. 

Pe buzele lui Dimitrie flutură un zâmbet. El bănuia greutăţile 
înspăimântătoare prin care aveau să treacă încă. Dar nu zise nimic, 
pentru a nu tulbura bucuria tovarășilor săi. 

— Acum în apă! Luaţi seamă, veniţi unul după altul! strigă călăuza. 

La început, totul merse bine. Dimitrie era cel din urmă. Deodată simţi 
pe cel dinaintea lui, retrăgându-şi mâna pe care o ţinea într-a sa. Tainicul 
prizonier vru s-o apuce din nou. Atunci, răsună un țipăt ascuțit, și stropi 
mari și reci, izbiră faţa lui Dimitrie. Se auzea - căci de văzut nu se putea 


— 131 — 


vedea nimic - cum un om se lupta cu apa, căutând să ajungă la malul 
celălalt, care era foarte aproape. Dar nenorocitul era prea slab. 

Ceilalţi deportaţi nu puteau să facă nimic ca să-l salveze. Stăteau cu 
toții încremeniţi, ca nişte stânci, fără să scoată o vorbă. 

Deodată, izbucni un nou țipăt şi se auzi zgomotul pe care-l face un corp 
afundându-se în apă. 

— Încă unul mai puţin! 

Acesta era discursul funebru pentru nenorocita victimă. Apoi, Dimitrie 
îşi iuți paşii, vrând să iasă din apa rece, care-l pătrunsese până la oase. În 
sfârşit, ajunse la malul celălalt, unde un alt condamnat, peste care dăduse 
din întâmplare, îi apucă mâna și-l trase afară. 

— Acum, înainte, repede! strigă călăuza. 

Înecatul era uitat, fiecare se gândea la propria lui salvare. 

Pata de lumină se vedea din ce în ce mai lămurit; la început era 
gălbuie, apoi se făcu tot mai albă. 

— Lumină! lumină! răcni conducătorul, prăbușindu-se, istovit, pe 
pământul umed. 

Nervii, care până acum fuseseră atât de încordaţi, se destinseră. Și 
picioarele refuzară serviciul lor. Cu hainele ude, lipite de trupurile lor 
tremurătoare, exilaţii căzură la pământ, uitându-se, ca transfiguraţi, la 
deschizătura din stâncă prin care pătrundeau câteva raze de lumină. 

Chiar în apropierea nenorociţilor se aflau două gropi mari, în care s-ar 
fi prăbușit, desigur, dacă n-ar fi fost lumina aceasta. 

Se uitară îndărătul lor, și-și dădură seama că galeria pe care o 
străbătuseră trebuia să ducă în sus, căci altfel nu puteau să-şi lămurească 
faptul că se aflau atât de aproape de lumea din afară. 

Plini de bucurie, condamnaţii rostiră o rugăciune, multumind lui 
Dumnezeu că-i salvase. 

Drumul ce mai aveau de făcut în sus nu li sepărea prea primejdios. 

— Înainte, înainte! strigară câţiva. 

Foamea îi chinuia nespus, membrele lor erau grele ca plumbul. Lui 
Dimitrie i se părea că un cerc gros, de fier, îl strânge la tâmple, iar 
urechile îi țiuiau. 

Adunându-și ultimele puteri, exilaţii izbutiră să se ţină pe picioare. 

— Urmaţi-mă! strigă conducătorul lor, care avea mintea mai limpede. 

Aceasta fu norocul îngropaţilor de vii, căci numai datorită chibzuinţei 
şi stăruinţei călăuzei, izbutiră să ajungă la lumină. 

Urcușul deveni în curând. foarte greu. Grinzile şi scândurile de pe 

laturi erau putrede, iar treptele scării, măcinate de vreme și zăpadă. 

— Ne punem viaţa în primejdie, dacă urcăm pe treptele astea, zise 
călăuza. 

Dar sfatul lui n-avu niciun efect. Toţi se îngrămădiră în jurul scării, 
fiecare voind să ajungă sus cât mai curând. 

— Fiţi cu băgare de seamă! strigă conducătorul. Urcaţi-vă pe rând, 
sunteţi pradă tulburării, nu vedeţi că ne mai aflăm în primejdie? 

Aceste cuvinte avură darul să potolească pe condamnaţi care începură 
să urce în ordinetreptele. 

Scara șubredă, pârâi, ce-i drept, ba încă se clătină sub greutatea lor, 
dar nu se mai produse niciun accident. Incet, pas cu pas, condamnaţii se 
apropiau de călăii lor. 

Dimitrie era tot în coadă. Se uită în jurul său și văzu prăpastia 
înfiorătoare ce se căsca sub ei. Inima i se opri pentru o clipă; un pas 
greșit, o ușoară ameţeală și s-ar fi prăbușit în adâncime, unde și-ar fi 
zdrobit capul. 

Scara roasă de vremuri şi acoperită de o pojghiță de gheaţă, se clătină 
încoace și încolo, totuși condamnaţii puseră, unul după altul, piciorul pe 
pământ tare. 

Când se aflară cu toţii în coliba de deasupra ocnei, căzură ca morți, 
nepăsându-le că vântul sufla prin ferestrele sparte, că hainele ude 
îngheţaseră pe dânșii. 

O oboseală fără seamăn îi cuprinse; acum, după ce erau scăpaţi, 
puterea lor de rezistență dispăruse. 

Nenorociţii căzură grămadă unii peste alţii şi se adânciră într-un somn 
din care nimeni nu i-ar fi putut trezi așa ușor. 

Locuitorii şi „autoritățile” din Gorni Zerentui, nici nu bănuiră, măcar, 
că îngropaţii de vii ieșiseră singuri, prin propriile lor puteri, la lumina 
zilei. 


Capitolul 141 a - Pedepsirea ispravnicului 


Cu multă greutate, Lola și Vladimir coborără în pivniţă trupul greu al 
ispravnicului. 

Fiul marelui duce, deși tânăr, voinic din fire, slăbise grozav din pricina 
lipsurilor şi cruzimilor. 

Cei doi prizonieri se temeau ca nu cumva printr-o mişcare violentă 


— 133 — 


beţivul să se trezească înainte ca ei să-și fi făcut pregătirile de fugă. 

În acest caz, amândoi ar fi fost pierduţi, căci răzbunarea monstrului n- 
ar fi cunoscut îndurare. 

Din fericire, nu se întâmplă nimic neplăcut, astfel că ispravnicul fu 
întins pe saltea, în mijlocul pivniţei. 

— Acum leagă-l zdravăn, dar în aşa fel ca să nu se poată nici măcar 
mişca, șopti Lola. 

Vladimir se puse pe lucru şi trecu frânghia printre cele patru belciuge, 
formând deasupra ticălosului un fel de rețea. 

Lola făcuse rost de un pașaport; mai lipsea doar iscălitura 
ispravnicului. 

Dar, nobila femeie nădăjduia că, insuflându-i teamă, superstiţiosul 
funcţionar va iscăli documentul. 

Se întunecase. 

Ispravnicul mai dormea. Lola încercase de câteva ori să-l trezească din 
somn, dar nu izbuti; beţivul rămase mut pe saltea, probabil că praful ce i 
se pusese în băutură fusese prea tare. 

Era ora opt. 

Lola își pierduse răbdarea, nu crezuse că va trebui să aştepte atâta. 

Deodată, ispravnicul se mișcă. Vru să ridice mâna și, neizbutind, scoase 
o înjurătură. 

— Se trezește, șopti Lola la urechea lui Vladimir, dă-te deoparte, ca să 
nu te vadă; ține minte, când o să-mi trec mâna peste frunte, să clatini 
scheletul cât mai tare. 

Ispravnicul oftă din adânc, ceea ce dovedea că-și vine în fire. 

— Lola, Lola, murmură el. 

Vru să se ridice, dar frânghia cu care era legat îl împiedica. 

— Mii de draci! Dar ce s-a întâmplat aici? Hai, vino odată! strigă 
ispravnicul. Cine şi-a îngăduit cu mine gluma asta? 

După glasul său răgușit, se vedea prea bine furia ce-l cuprinsese; ochii- 
i scăpărau fulgere de mânie. 

— Ei, n-auzi? Unde dracu o fi? Dar eu unde mă găsesc? Locul acesta îmi 
e cu totul străin, nu sunt în camera mea... Știu că stăteam acolo cu Lola, cu 
drăgălașa mea Lola, înainte de a adormi. 

Încercă iar să se ridice, dar nu izbuti şi căzu îndărăt, pe saltea, scoțând 
un blestem sălbatic. 

— Lola, Lola, vino, îngerașule! strigă ispravnicul. Unde te-ai ascuns, 
şoricelule? 

Văzând că nu capătă niciun răspuns, schimbă tonul, lăsându-se cu totul 
pradă mâniei. 

— Mii de trăsnete, n-ai să ieși tu odată la iveală? Las’ că te învăţ eu 
minte cum să mă asculți! 

În loc să răspundă, Lola dădu lui Vladimir semnalul convenit; tânărul 
mişcă scheletul în aşa fel că acesta făcu un zgomot înfiorător. 

Era zgomotul caracteristic când mai multe oase se lovesc între ele. 

Din pieptul ispravnicului izbucni un răcnet sălbatic. 

— Lola, scapă-mă, stafiile m-au luat în puterea lor, strigă el, apoi, iată, 
se apropie de mine, ridică braţele lor osoase, ca să mă sugrume... Lola, fie- 
ți milă, vino-mi în ajutor! 

Ochii-i ieşiseră din orbite, faţa i se învineţise, iar membrele-i tremurau, 
ca în friguri. 

— Lola, Îîngerașul meu, vino... Da, da, ai avut dreptate, nu voiam să te 
cred... Ah, iată cum rânjesc spre mine, cum le mai strălucesc ochii! Vino, 
Lola, voi pune să se zidească pivniţa, nimeni nu va mai bate în oblon, 
numai scapă-mă din situaţia asta înfiorătoare! 

Dar nimeni nu-i răspunse. Soţia lui Rogal stătea în așa fel că beţivul nu 
putea s-o vadă. 

Tânăra femeie se uita la el cu o privire plină de satisfacție. Cât suferise, 
sărmana, din partea acestui monstru! El o adusese în starea în care se afla 
acum. 

Vladimir ar fi vrut să plece, lăsând pe ispravnic în voia sorții, dar 
femeia ținea cu tot dinadinsul să-și vadă înfăptuită dorinţa de răzbunare. 

— Lola, răspunde, ești aici? mai strigă ticălosul. 

— Da, sunt aici! Dar ce s-a întâmplat de răcneşti așa? 

— Mai întrebi ce s-a întâmplat? Nu vezi morţii? S-au însuflețit, vor să 
mă ia cu dânșii... Lola, dezleagă-mă și-ţi voi fi recunoscător toată viaţa. 

Soţia condamnatului izbucni într-un râs, care produse un ecou 
înfiorător. 

— Ajută-mă, porumbiţo, se rugă beţivul, îţi făgăduiesc tot ce vrei... 
numai  desfă-mi legăturile, ca să pot pleca din iadul acesta 
înspăimântător... Te rog, fie-ţi milă de mine!... 

— Aha, cum s-a schimbat deodată stăpânul cel crud! strigă Lola. A 
învăţat să se roage atât de frumos... Mai înainte, dacă se întâmpla cel mai 
mic lucru neplăcut, cnutul vâjâia și... 

— Dar pe tine nu te-am bătut niciodată, o întrerupse el. Așadar, 
îndură-te... 

— Da, ai dreptate, nu m-ai bătut niciodată cu biciul. În schimb ai lovit 
în mine altfel, mult mai rău. Ai chinuit pe nevinovatul meu soţ - pe el, cel 
mai nobil dintre oameni -, l-ai tratat cu atâta cruzime ca și cum ar fi fost 
un ucigaş de rând. 

— Taci, astea s-au uitat demult... acum el zace în pământ, e mort... 

— Nu, n-am să tac, strigă ea. Inima-mi e sfâșiată de durere și vreau să- 
ți vorbesc... Ah, ți s-a părut că nu sunt destul de nenorocită după ce mi-ai 
ucis soţul și atunci ţi-ai pus ochii pe mine... m-ai silit să fiu amanta ta, 
monstrule... m-ai înjosit în faţa mea însămi... dar azi, azi ţi-a sunat și ţie 
ceasul, azi a venit clipa pe care am așteptat-o de atâta vreme! 

Lola se opri. Amintirea ticăloșşiilor pe care fusese nevoită să le rabde, o 
înfuriase într-atâta, încât simţea că se înăbușe; ochii ei, de obicei atât de 
blânzi, acum scăpărau de furie. 

Vladimir văzu plin de groază, starea în care adusese pe nobila femeie, 
cruzimea ispravnicului. 

În acea clipă, Lola semăna cu o fiară sălbatică: chinuitorul ei o privea 
încremenit. 

Putea el să nădăjduiască îndurare din partea ei? 

Nu vru să lase nimic neîncercat. El, crudul tiran începu să se roage de 
femeia adânc jignită: 

— Lola, aş muri dacă m-ai lăsa aici... primesc orice condiţie, numai 
eliberează-mă... 

Soţia lui Rogal rămase pe gânduri câteva clipe. Ispravnicul aşteptă, cu 
atenţia încordată, răspunsul. 

— Nu, nu pot să fac nimic, trebuie să plec, zise ea în cele din urmă. 

— Lola, asta să n-o faci, dacă tu mă părăseşti, ei au să vină... 

Femeia râse cu răutate. 

— Da, ai dreptate, duhurile au să vină, cerându-ţi socoteală... 

— Nu vorbi așa tare, ca să nu le trezești, se rugă ispravnicul, a cărui 
superstiție era mai mare decât cruzimea lui. 

— Ei bine, îţi voi spune condiţia mea, zise Lola. Vladimir, apropie-te! 

Arestatul se ivi deodată înaintea ispravnicului, care-l privi uimit. 

— Cum... cum a ajuns omul acesta aici? bolborosi ticălosul. 

— Cum? Foarte simplu! Eu însumi l-am ascuns în pivniţă, răspunse 
tânăra femeie. 

— Tu, ticăloaso? exclamă ispravnicul. Îndată, ce voi fi liber o să-l judec 
şi nemernicul va fi... 

— Până atunci, însă, vei rămâne singur în beci, îl întrerupse ea, dând să 

plece. 

O groază de moarte puse stăpânire pe monstru, care se uită îngrijorat 
spre colțul unde se afla scheletul. 

— Lola, te rog nu pleca, murmură ispravnicul. Spune-mi ce ai de zis... 

— Mai întâi trebui să-mi făgăduieşti că arestatul acesta nu va primi 
nicio pedeapsă. 

— Da, însă... 

— Niciun „însă”, altminteri plec... 

— Ei bine, fie, dar gândeşte-te... 

— Dacă e vorba de gândire, atunci te las singur, îl întrerupse ea. 
Vladimir, cu omul acesta nu se poate vorbi. 

— Lola, nu fi așa grăbită, se rugă tiranul. M-a luat gura pe dinainte... te 
încredinţez că Vladimir nu va fi pedepsit. 

— Bine, acum vine a doua condiţie: ca să poată pleca de aici, 
prizonierul are nevoie de un pașaport şi numai tu ești în măsură să îi dai 
un asemenea act. 

— Nu, cu niciun chip, strigă ispravnicul. Nemernicul n-o să aibă un 
paşaport de la mine! 

— Acesta e ultimul tău cuvânt? 

— Da, ultimul, răspunse el, muşcându-și buzele. 

— Bine, atunci să mergem... Petrecere frumoasă, n-o să fii multă vreme 
singur... tot îţi plac ţie femeile... păcat, însă, că vei avea parte numai de 
oase... 

— Ticăloaso, te pricepi de minune să aduci un om la deznădejde, strigă 
ispravnicul, înfuriat. Mă învoiesc... dar, stai, gândeşte-te... datoria... 
jurământul meu... 

— Ha, ha, ia te uită!... De câte ori nu ţi-ai încălcat jurământul, de câte 
ori nu ţi-ai nesocotit datoria. Dar, la urma urmei, ce-mi pasă mie? Nu 
vreau să te ademenesc cu vorbe... Plecăm. 

— Lola, stai, așteaptă niţel, zise inspectorul ocnei care şi vedea 
scheletele victimelor sale plecându-se asupra lui, rânjindu-i, fixându-l cu 
ochi de foc, suflându-i în față aerul rece al mormântului. 

— Ei, te-ai hotărât? întrebă Lola. 

Ispravnicul îşi dădu seama că orice împotrivire ar fi zadarnică; de 
aceea, răspunse, încleştând pumnii de furie: 

— Îţi eliberez pașaportul, dar atunci... 

— Mai întâi, eliberează pașaportul și apoi vom auzi ce ceri, îi 
întrerupse ea vorba. 

Se aşeză pe pământ şi completă un pașaport pe care-l adusese cu 
dânsa; apoi, îl întinse ispravnicului. 

— Iscălește, porunci ea. 

Ticălosul ridică mâna și apucă hârtia. 

— Dă-mi condeiul, zise el. 

— lată-l, nu lipseşte decăt iscălitura ta; încolo, totul e în regulă. 

— Bine, uite am semnat, acum dă-mi drumul, făcu ispravnicul. 

Lola izbucni într-un hohot de râs. 

— Ţi-ai închipuit una ca asta? zise ea, vârând pașaportul în sân. Tii, că 
mare nesocotit mai ești. Acum noi plecăm, ne întoarcem în patrie, dragul 
meu. Nimeni n-o să ne afle calea. Rămâi cu bine, domnule ispravnic, 
scheletele victimelor tale îţi vor ţine tovărășie... 

— Lola, astfel îți ţii făgăduiala? strigă ispravnicul deznădăjduit. 

— Ha, ha, dar tu ţi-ai ținut făgăduiala? Azi îţi plătesc cu aceeași 
monedă... Rămâi cu bine, prietene, tovarășii tăi au să vină în curând; la 
miezul nopţii vor fi aici și vor face în aşa fel ca să nu te plictisești. 

Zicând acestea, făcu lui Vladimir un semn s-o ia înainte. Tânărul urcă 
pe scară, iar ea îl urmă. 

— Lola, iubita mea, stai aici! strigă ispravnicul. Voi lăsa pe Vladimir să 
fugă; ba, mai mult, îi voi face rost de cai și căruţă, numai rămâi lângă 
mine, nu mă lăsa în această tovărășie înfiorătoare... Ah, iată-i se mișcă, 
simt răsuflarea lor rece... Lola, scapă-mă!... 

Dar nimeni nu-i răspunse. 

Vladimir se opri pe ultima treaptă a scării. 

— Lola, ispravnicul poate să moară și, în acest caz, noi suntem ucigașii 
lui, zise nobilul tânăr. 

— Dar n-a meritat el moartea de o mie de ori până acum? răspunse ea. 
Lasă, n-avea nicio grijă, nu moare așa curând, și apoi, strigătele lui vor fi 
auzite, astfel că-i va veni cineva în ajutor. Noi, însă, trebuie să plecăm cât 
mai repede căci, îndată ce va fi liber o să pornească în urmărirea noastră 
şi-ţi închipui ce ne aşteaptă dacă vom fi prinşi. 

În această clipă, de jos mai răsună un țipăt sălbatic, apoi totul rămase 
cufundat în tăcere. 

Uşa casei se deschise încetișor. Două umbre se strecurară afară şi 
stătură la pândă câteva clipe. 

Dar nimeni nu se vedea, nimic nu se auzea. 

Cele două umbre porniră înainte. 

Erau Lola și Vladimir. 

Tânăra femeie încuiase uşa și luase cheia; acum o aruncă într-o 
mlaștină, zicând: 

— lată încă o piedică de a se ajunge la ispravnic. Până se va aduce un 
lăcătuș, care să descuie ușa, noi vom fi departe. lată. Incepe să ningă, 
Dumnezeu ține cu noi, căci nu se vor cunoaște urmele. 

Vladimir, care avea în spate un sac cu merinde, se înfioră. 

— Doamne, nu ne judeca după faptele noastre, murmură tânărul. N- 
aveam încotro, cinevatrebuia să piară: noi sau el. 


Capitolul 141 b - Răzbunarea condamnatei 


Condamnaţii se întoarseră, aproape îngheţaţi în Gorni Zerentui. 

Căpitanul Davidoff şterse din registru numele acelora care pieriseră în 
galeria surpată, apoi toate își luară cursul de mai înainte. 

Deportații fură duși din nou în ocnă. Se făcură încercări de a se curăța 
galeria năruită, dar lipsind uneltele necesare, nu se ajunse la niciun 
rezultat, astfel că se luă hotărârea să se sape o nouă galerie. 

De altminteri, acesta nu era singurul gang părăsit, căci cu 
instrumentele simple de care condamnaţi erau nevoiţi să se folosească, 
nu se puteau învinge greutăţi prea mari. 

Astfel trecură zilele. O mare tulburare pusese stăpânire pe 
condamnaţi. Aceștia se apropiau unul de altul și-și șopteau pe furiș - asta 
în timpul zilei. Noaptea, când cazacii îi închideau în temniţă, deportații 
vorbeau iar pe ascuns. 

Cu deosebire o femeie era mai activă decât toţi; ici vorbea unui grup, 
colo dădea îndemnuri singuratice. 

— Într-o zi - afară era un ger strașnic şi soarele fusese acoperit de nori 
groși, de zăpadă - glasul unui cazac răsună în temniţă, pentru a trezi pe 
condamnaţi, dar nimeni nu răspunse. 

Soldatul strigă din nou - aceeași tăcere. 

Atunci, sălbaticul om fu cuprins de furie. Cnutul vâjâi prin aer și se 
abătu pe spatele unui exilat. Nenorocitul scoase un țipăt de durere. 

— De ce mă baţi? Nu ţi-am făcut nimic, se tângui deportatul. 

— Nu-mi răspundeţi, ticăloşilor? Las’ că vă învăţ eu minte să faceţi 
fasoane... 

Zicând acestea, izbi în dreapta și-n stânga, fără milă. 

Exilaţii începură să urle de durere, ba unii se împotriviră chiar. 

Cazacul se înfurie. 

Tocmai asta urmăreau și deţinuţii; prea mult fuseseră chinuiţi. Apoi, îi 
lăsaseră să moară de foame îngropaţi de vii în galeria năruită. 

Condamnaţii își făcuseră un plan de răzbunare. 

O tânără femeie, al cărei soț murise împreună cu alţii în galeria 
dărâmată, ațâţase ura ce clocotea de atâta timp în sufletele deportaților. 

În acea zi, ei hotărâră să se răzbune și, din această pricină, căutaseră să 
aţâţe mânia cazacului. 

Dimitrie, care se afla lângă tânăra femeie, încercă din nou s-o abată de 
la hotărârea ei. 

— Nu face asta, îi șopti el, dușmanii noștri sunt numeroși ca spicele de 
grâu; dacă dobori unul, răsar o mie în locul lui. 

Femeia privi în jos, posomorâtă; mâna şi-o ţinea ascunsă într-o cută a 
rochiei. 

— Ce-mi pasă dacă mă vor chinui, sau mă vor ucide? Trebuie să 
răzbun moartea soţului meu. În fiecare noapte îl văd în vis și-l aud 
șoptindu-mi: „Răzbună-mă, scumpa mea soţie, răzbună moartea mea!”... 
Da, da, trebuie să-i împlinesc dorinţa. 

Dimitrie își întoarse faţa, adânc înduioșat de suferinţa sărmanei femei, 
căreia îi fusese dat să bea din plin cupa amarului. 

Din rămășițele averii sale, ea își cumpărase un revolver. ştia prea bine 
că nu va scăpa, dar chinurile îndurate îi dăduseră tăria să nu mai pună 
preţ nici pe viaţa ei. 

După puţin timp, veni și asprul căpitan care se uită furios la 
condamnaţi. 

Aceștia își plecară privirile în pământ, cuprinși de o spaimă de moarte. 

Căpitanul ridică mâna dreaptă, arătând spre un grup de arestaţi, care 
se aflau chiar în faţa lui. 

— Luaţi câţiva dintre câinii ăştia și croiţi-i cu cnuturile plumbuite, 
răcni el. Vreau să dau o pildă, o dată pentru totdeauna. Să li... 

Tiranul nu putu să-și sfârșească vorba. Se auzi o detunătură și Davidoff 
începu să se clatine. 

— Ah, m-a rănit, bolborosi el, căzând în braţele ispravnicului, care 
stătea lângă dânsul. 

Într-o clipă, tânăra femeie fu înconjurată de cazaci. Nenorocita ţinea 
sus, în mâna dreaptă, revolverul din care slobozise glontele. 

— Asta e pentru soţul meu pe care l-ai ucis, ticălosule, strigă ea. Da, ai 
moartea lui pe conștiință... Dar ce vorbesc? Tu n-ai conștiință, n-ai inimă, 

nu poţi vedea suferinţele și mizeria noastră. Legaţi-mă, nu tăgăduiesc, l- 
am ucis pe acela care mi-a răpit soțul! 

Glontele rănise pe Davidoff în plămâni. Căpitanul fu scos afară de doi 
cazaci. 

Ispravnicul, ajutorul său, porunci ca femeia să fie legată; apoi, o 
transportară într-o celulă murdară. 

Nenorocita fu supusă la caznele cele mai groaznice; și, când ceru 
puţine paie ca să-și odihnească trupul istovit, i se răspunse: 

— Tu nu trebuie să te odihnești! 

Ceilalți condamnaţi așteptau, plini de groază pedeapsa ce li se va 
hotări. 

În faţa temniţei se plimba un soldat cu baioneta la armă. Niciunul 
dintre deportaţi nu se încumeta să se apropie de fereastra închisorii, de 
teamă să nu fie împușcat. 

În acea zi, exilaţii nu fură trimişi la ocnă. Toţi erau cuprinşi de o 
nesiguranţă chinuitoare, toţi tremurau în aşteptarea ceasului următor. 

Exilaţii stăteau înghesuiți, ca o turmă de oi pe vreme de furtună. 

Deodată, ușa se deschise și ispravnicul se ivi în prag. Chipul său nu 
prevestea nimic bun. 

— Ticăloşilor, răcni el, voi ştiați cu toţii ce pune la cale nebuna aceea. 
Aţi nădăjduit că prin asta vă veţi îmbunătăţi soarta! Mare noroc că rana 
căpitanului nu e prea gravă: altminteri, aţi fi fost duși la spânzurătoare. 
Acolo se cuvine să ajungă toți nemernicii care se încumetă să ridice mâna 
împotriva mai-marilor lor. Azi veți rămâne închişi aici. În vremea asta 
veţi fi bătuţi. Fiecare al șaselea ticălos va primi douăzeci de lovituri cu 
cnutul plumbuit. 

Cazacii apărură din nou. Condamnaţii fură aşezaţi în rând şi se începu 
numărătoarea. Acela care era al șaselea - bărbat sau femeie - era smucit 
afară din rând şi dat deoparte. 

Nenorociţii începură să plângă, să se roage, dar totul fu în zadar. Mai 
ales țipetele femeilor răsunau în temniţă. 

— Tăceţi odată, căţelelor! strigă ispravnicul, furios. 

Legaţi câte doi, nenorociţii fură scoşi afară. 

Soarta Îînspăimântătoare le stătea limpede înainte. 

Cazacii îi așteptau, înarmaţi cu cnuturi având șase șfichiuri plumbuite 
la capăt. 

Condamnaţii se priveau deznădăjduiţi. Nu era, oare, niciun mijloc, ca 
să scape de chinuitorii lor? 


Sï 


— Ah, dac-am fi murit în galeria surpată, am fi fost acum izbăviţi de 
chinuri, șopti Dimitrie. 

Bătrânul era şi el printre acei care urmau să fie bătuţi. 

Tainicul prizonier se uita în gol, posomorât. De câte ori crezuse că i-a 
sosit ceasul din urmă? Și, totuși, trăia încă, trăia spre a fi torturat mereu, 
fără sfârşit. 

Singura lui bucurie, Vladimir, al cărui caracter nobil avusese prilejul 
să-l cunoască, îi fusese răpită. 

Dimitrie era iarăși singur, ca mai înainte, cu deosebire că acum un 
simțământ nou îl copleşea. Condamnatul simţea ce înseamnă să ai un 
prieten bun căruia să-i împărtășești durerile și bucuriile tale. 

Apoi gândurile exilatului se îndreptară din nou spre castelul singuratic 
în care îşi trăise copilăria, întrebarea chinuitoare puse din nou stăpânire 
pe el. 

— Ah, aş da orice ca înainte de a închide ochii, să aflu cine a fost tatăl 
meu și unde m-am născut, murmură el. Firește, părinţii mei trebuie să fi 
murit demult. Însă poate am fraţi sau surori care vor fi trăind? 

În acest timp, ţipetele răsunau în jurul prizonierului misterios. 
Condamnaţii bătuţi răcneau cât îi ţineau gura; ceilalți, care își aşteptau 
rândul, țipau gândindu-se la ei. 

Cazacii loveau fără milă. 

— Omoară-mă, omoară-mă, striga un bătrân a cărui față era strâmbată 
de durere, da, da, atunci voi fi scăpat de chinuri. 

Călăii izbucniră în râsete sălbatice și loviră cu şi mai multă putere. 

Condamnaţii se cutremurau și întorceau capetele înspăimântați. 
Printre ei se afla o fată foarte tânără, care, cu ochii ei albaştri, de o 
curăţenie îngerească, se uita îngrozită când la cazaci, când la arestaţii de 
lângă ea. Încă trei persoane şi venea rândul copilei. Sărmana făcea fețe- 
fețe. Deznădejdea și o grijă de moarte îi erau zugrăvite pe obraji. 

Copila se înlănţui de o femeie ce stătea lângă dânsa și privi ţintă 
înaintea ei. Era orfană de mamă și tată și, pentru a-şi agonisi existenţa, 
urmase cursurile unei școli din Petersburg, unde învățase cu sârguinţă. 
Într-o zi, însă, toate elevele fură arestate, fără ca cineva să ştie pricina şi, 
mai puţin decât oricine această fată, mica Fruzia, care fu aruncată într-o 
celulă izolată. După câtva timp, nenorocita porni spre Siberia, împreună 
cu un convoi de condamnați. 

Până în această zi, mica Fruzia nu fusese nevoită să îndure prea multe 
mizerii, chiar criminalii de rând respectându-i nevinovăția. 

De ce să sufere, sărmana, să fie bătută fără milă? Numai pentru că 
avusese ghinionul ca numărul şase să cadă pe dânsa? Ce vină avea ea 
dacă o femeie pe care chinuitorii o împinseseră la nebunie, voise să se 
răzbune împotriva acelora care îi omorâseră soţul? 

Fruzia se înfioră. Mai era încă o femeie, apoi venea rândul ei. 

Dimitrie îi citi pe față chinul ce o frământa. Bătrânul se uita când la 
frumoasa copilă când la patul de lemn pe care erau legaţi arestaţii; lângă 
pat se aflau două bice. 

— Sărmană copilă, şopti Dimitrie, nu pot să te ajut cu nimic. Eu însumi 
îmi aştept rândul, ca și tine. Dac-aș avea un cuţit la-ndemână ţi l-aș înfige 
în piept; căci moartea e de o mie de ori mai plăcută decât chinurile pe 
care va trebui să le înduri. Draga mea, văzându-te schingiuită de călăi, 
durerea mea va fi mai mare decât dac-aș fi bătut eu însumi. 

Dimitrie o ţinea de mijloc şi simţea că tânăra tremura din tot trupul. 

Deodată, un cazac o apucă, smucind-o spre sine. Nenorocita scoase un 
țipăt, apoi căzu pe patul pe care fusese îmbrâncită. 

Doi soldaţi o legară strâns şi biciul vâjâi prin aer. 

Sărmana începu să se tânguiască atât de sfâșietor, încât şi o stâncă s-ar 
fi înduioșat; dar cazacii râdeau și continuau s-o lovească fără încetare. 

— Cântă, porumbiţo, cântă, strigă unul dintre ei, asta e cea mai 
frumoasă muzică pentru noi. 

Un alt cazac număra loviturile; sângele începu să se prelingă pe 
picioarele patului; călăii simțeau că-i dor mâinile, atât de multe lovituri 
dăduseră. 

— Acum e destul, strigă unul. 

— Încă o lovitură ca să aibă ca şi ceilalţi, altminteri ar putea să fie 
invidioasă pe ei, răspunse altul, râzând. 

— Aşa, acum e destul. 

— Dezlegaţi-o, să vină altul! Hai, repede, sunt atâţia care aşteaptă! 
strigă unul dintre călăi. 

Deodată privirile sale căzură asupratinerei copile. 

— lată o fată care trezește dorinţe ascunse, exclamă el. Tovarăși, n-o 
mai ferecaţi în lanţuri, o iau cu mine, va fi drăguța mea. 

La auzul acestor cuvinte, trupul Fruziei fu scuturat de un fior; vru să 
fugă, dar cazacul o reținu. 

— Stai, porumbiţo, nu-ţi fie teamă, nu-ţi fac niciun rău, tu eşti prea 
drăgălașă ca să fii bătută cu cnutul... Râzi, îngerașule, râzi și dă-mi o 
guriţă. 

— Ajutor, ajutor! Scăpaţi-mă de omul acesta! strigă Fruzia, cuprinsă de 
groază. 

Sărmana fată se retrase spre Dimitrie, care, împins de inima lui bună, 
întinse braţele şi o strânse la piept. Însă, cazacul o smuci din mâinile 
bătrânului şi o aruncă între tovarășii lui. 

— Îngerașule, nu mai plânge, căci n-ai să păţești nimic, zise el. lată, 
arunc biciul, niciodată n-o să te mai bat... nu, nu te teme... 

Biata copilă se lupta din răsputeri să scape din mâinile cazacilor. Dar 
ce putea să facă ea, o sărmană fată, împotriva atâtor bărbaţi? 

Soldatul căreia îi plăcuse, o atrase la piept și se plecă asupră-i, vrând 
să-şi lipească buzele sale groase de gura ei delicată. 

Deznădăjduită, Fruzia își încordă puterile şi izbi în faţă cu atâta putere, 
încât nemernicul se împletici. 

— Ticăloaso, asta ai să mi-o plăteşti scump, scrâșni el. 

— Bate-mă, biciuieşte-mă de moarte, nu vreau îndurare, ucide-mă ca 
şi pe ceilalți, strigă tânăra, care se simţi însufleţită de un curaj fără 
seamăn. Vă disprețuiesc, atât pe voi, cât și pe mai-marii voştri! Eu, o fată 
slabă, îmi râd de voi şi de puterea pe care o aveţi. Da, da, ucideţi-mă, dar 
sufletul meu nu poate fi atins, el vă va învinui când vă veţi înfățișa 
înaintea Celui Atotputernic. În ziua Judecăţii de Apoi mă voi afla acolo şi 
voi pune o lacrimă în cumpăna păcatelor voastre... atunci, vă veţi lua 
pedeapsa cuvenită. 

— Legaţi-o, e nebună, strigă cazacul, înfuriat. Eu îi voiam binele și 
dânsa m-a lovit... să fie biciuită fără milă... Așa, acum să vedem care dintre 
noi... 

Se întrerupse, scoțând un răcnet sălbatic. Un alt soldat sări lângă el. 

— Ce ai? Ce ți s-a întâmplat? strigă el. 

— Mâna, mâna, îngână cazacul. 

Braţul îi atârna, ca o bucată de cârpă; ticălosul începu să ţipe ca din 
gură de șarpe. 

— Dumnezeu te-a pedepsit, exclamă Fruzia, cu solemnitate. El ţi-a luat 
braţul cu care ne băteai pe noi, nevinovații... 

Ceilalţi soldaţi se uitau încremeniţi la tovarășul lor, al cărui braț drept 
era cu desăvârşire paralizat. Apoi, doi dintre ei înaintară spre fată, o 
înşfăcară și o legară de pat, cu frânghiile năclăite de sânge. 

Cnuturile începură din nou să vâjâie prin aer; dar, nenorocita nu mai 
tipa; doar ochii și-i ridica spre cer. 

Suspină o dată lung, apoi rămase nemișcată. 

Fruzia își dăduse sufletul pe patul detortură. 

Această priveliște făcu pe Dimitrie cu totul nesimţitor la loviturile ce i 
se dădură şi lui. Zdrobit, plin de sânge, tainicul prizonier fu aruncat într- 
un colţ, lângă cadavrul sărmanei copile. Mai avu atâta putere să ridice 
mâna, pentru a mângâia faţa albă a fetei. 

— Odihneşte-te în pace, murmură el, făptură nevinovată. Dumnezeu s- 
a îndurat de tine, îi trebuia un înger, de aceea te-a chemat la El... Acum, 
sufletul tău se află în faţa tronului Judecătorului Ceresc... 


Capitolul 142 - O descoperire înfiorătoare 


Fulgii de zăpadă erau mânaţi de furtuna care urla printre ramurile 
golașe ale copacilor piperniciţi. În acelaşi timp, vântul împingea pe şosea 
doi drumeţi. 

Erau Vladimir și Lola. 

Astfel mergeau ei de câteva ore. Zăpada se depunea pe hainele lor, 
încât păreau doi oameni de zăpadă. 

Din când în când, cei doi fugari schimbau câte o vorbă, apoi fiecare era 
dus de gândurile sale. 

— Ah, aş vrea ca ispravnicul să fi căpătat ajutor la timp, zise tânărul 
deodată, căci dacă va muri... 

— Alungă-ţi gândurile astea, răspunse Lola. Nu uita că mergem spre 
patrie. Am luat o hartă din dulapul tiranului; suntem pe drumul cel mai 
scurt spre Vladivostok, iar de acolo... 

— O, dragă prietenă, asta sună atât de frumos, încât nu știu dacă s-ar 
putea înfăptui... 

— De ce să nu se poată? făcu soția condamnatului. Numai să nu-ţi 
pierzi curajul. Dac-am vrea să-l salvăm pe Dimitrie, în două zile am 
ajunge la Vladivostok, mergând tot așa. 

Deodată, Lola se opri, apoi reluă: 

— La urma urmei, ar fi mai bine să fugi dumneata singur; cunosc 
drumul spre Gorni Zerentui și mi-am jurat să-l salvez pe tainicul 
prizonier... 

— Nu, nu, în acest chip n-aş câștiga prea mult timp, căci localitatea nu 
e departe de drumul ce duce la Vladivostok, zise tânărul, cu hotărâre. 
Merg şi eu cu dumneata, Lola, şi nu mă voi da în lături de la nimic ca să-l 
salvăm și să ne întoarcem împreună în patrie. 

Soția lui Rogal scoase un țipăt. 

— Ce ai? S-a întâmplat ceva? strigă Vladimir. 

— Ah, când ai rostit cuvântul „patrie”, am simţit străbătându-mi trupul 
un fior, răspunse nobila femeie. Nu, nu, eu nu voi mai revedea niciodată 
patria... 

— Lola, e nevoie, oare, ca eu să-ţi insuflu curaj? zise tânărul. Eşti 
obosită, întâmplările de aseară te-au tulburat peste măsură, dar îndată ce 
Dimitrie va fi lângă noi, atunci... 

— Nu, nu, inima îmi spune că nu vom ajunge în scumpa noastră patrie, 
oftă ea. 

Tăcerea îi învălui din nou. Zăpada cădea fără încetare. Noaptea era pe 
sfârşite. La orizont apărură dungi subțiri, albicioase, care luară o culoare 
trandafirie. Curând, soarele se ivi pe cer, roşu ca focul. 

Vladimir şi Lola se opriră ca fermecaţi; priveliștea ce se înfățișa ochilor 
era într-adevăr măreaţă. 

— lată, răsare soarele, exclamă tânărul, însufleţit de speranţă. 

Soția lui Rogal își trecu mâna peste ochii umezi și se întoarse, ca 
Vladimir să nu-i vadă lacrimile. 

Încet, încet astrul solar se ridică tot mai mult pe cer. Fiul marelui duce 
se uita mereu în jurul lor, căutând să găsească un loc unde să facă un 
popas. Femeia era foarte obosită. 

Însă, pretutindeni unde își îndrepta privirea, se întindea câmpia de 
zăpadă, care sclipea în bătaia razelor soarelui. 

— Colo se zăresc niște dealuri, exclamă Vladimir, deodată. Să mergem 
spre ele, avem nevoie de odihnă, căci de-abia te mai ţii pe picioare. 

Lola zâmbi. Era într-adevăr istovită. 

— Sprijină-te de umărul meu, zise fiul marelui duce. 

Tânăra femeie îl ascultă și astfel, porniră înainte. 

Dar dealurile rămâneau mereu la aceeași depărtare. 

Lola începu să gâfâie de oboseală, un văl roşu i se pusese pe dinaintea 
ochilor. 

— Nu mai pot, îngână ea, lasă-mă aici, continuă-ţi singur drumul. 

— Lola, nu pierde curajul... Îndată ce vei cădea aici, ești pierdută, căci 
zăpada te va acoperi ca un giulgiu. Hai, adună-ţi puterile, trebuie să-l 
salvăm pe Dimitrie, sărmanul exilat. 

— Da, ai dreptate, exclamă ea, dar lasă-mă să mă odihnesc puţin. 

— Nu, nu putem pierde vremea, zise Vladimir. Înlănţuie-te de gâtul 
meu, voi încerca să te duc în braţe. Înainte cu câteva săptămâni aş fi fost 

în stare să te duc oricât, dar acum... ah, acum sunt numai umbra mea... 

Lola se supuse, tânărul o ridică și porni înainte spre culmile depărtate 
unde nădăjduiau să găsească un loc de odihnă. 

În cele din urmă, zăriră nişte puncte negre risipite între două dealuri. 

Erau colibe de ale ostiaci/or?. 

Vladimir își iuți pașii, îndreptându-se spre sat. 

Se opri înaintea unei colibe mai mari și bătu la ușă. 

— Intră, strigă un glas bărbătesc. 

Tânărul rămase la îndoială o clipă, dar privirea Lolei îl hotări să treacă 
pragul colibei. 

Un fum gros îi întâmpină. După ce fiul marelui duce își mai deprinse 
ochii cu fumul, observă că în căsuţă se afla un om bătrân, care stătea 
lângă sobă, pe o bancă de lemn. Mai erau acolo câțiva porci, vreo patru- 
cinci găini şi câţiva copilași. 

— Apropiaţi-vă, zise bătrânul, alungând copiii, care se îngrămădeau 
înaintea noilor sosiți, plozii ăştia sunt foarte curioşi să vă vadă, căci 
arareori se abate vreun străin pe aici; satul nostru e departe de șosea. 

— Aceasta e sora mea, zise Vladimir, și s-a îmbolnăvit pe drum. leri, 
calul nostru a căzut și a murit. Nu cumva se găsește pe aici un cal de 
vânzare? 

— Cam greu, suntem săraci, nimeni n-are cal de prisos, răspunse 
bătrânul. Dar ia așezaţi-vă lângă foc, sora dumitale pare, într-adevăr, 
bolnavă. 

— Sărmana femeie a venit să-și vadă soţul care, după cum am auzit, a 
fost exilat la Gorni Zerentui, continuă Vladimir. 

— Aha, și dumneata ai însoţit-o? 

— Desigur, doar nu puteam s-o las să călătorească singură prin 
ţinuturile astea neospitaliere. Sora mea a ţinut să mergem înainte, fără să 
ne oprim, până ieri, când ne-a murit calul. 

— Hm, proastă afacere, murmură ţăranul, punând pe masă, după 
obiceiul locului, un fel de bere și o bucată de pâine neagră. 

Vladimir își tăie o felie de pâine, apoi întinse Lolei cana cu bere. 

— Bea, scumpă surioară, zise el, bea ce-ţi dă omul acesta milos. 

Soţia lui Rogal duse cana la buze și sorbi câteva înghiţituri, apoi oftă și 
zise: 


3 Ostiaci - unul dintre popoarele Siberiei. 

— Ah, sunt atât de obosită! 

— În odaia de alături se află un pat, unde sora dumitale se poate 
odihni, zise țăranul, adresându-se lui Vladimir. 

Tânărul îi ajută să meargă în încăperea alăturată. 

— Odihneşte-te în liniște, aici suntem în siguranţă, zise el, apoi. 

Femeia clătină capul în semn de aprobare. Nenorocita nu mai avea 
putere nici să vorbească măcar. 

Vladimir se întoarse în camera unde se afla țăranul. 

Acesta vru să afle amănunte asupra oaspeţilor săi. Atunci, fiul marelui 
duce fu nevoit să urzească o serie de minciuni spre a satisface 
curiozitatea gazdei sale. 

Pe la amiază se auziră tropote de cai; era o ceată de cazaci. 

Vladimir se piti după sobă, iar ostiacul deschise fereastra şi întrebă: 

— Ce s-a întâmplat? Încotro așa grăbiţi? 

— Doi condamnaţi au evadat din Algaşi, după ce mai întâi, au ucis pe 
ispravnic, zise unul dintre cazaci. 

— Nu cred să ajungă departe, făcu ostiacul, clătinând capul. 

— Cum îi prindem, îi şi spânzurăm, strigă soldatul. la spune, nu i-ai 
văzut trecând pe aici? 

— Nu, pe aici n-a trecut nimeni, răspunse bătrânul. 

— Şi ceea ce este mai rău e că ispravnicul n-a apucat să vorbească 
nimic, căci a murit fără veste, adăugă cazacul. 

Apoi soldaţii porniră înainte, ţăranul zâmbi. 

— Hm, condamnaţii din Algași vor răsufla, în sfârşit, zise el. Așa un om 
crud ca ispravnicul ăsta n-a mai fost niciodată pe aici. Acum şi-a luat și el 
pedeapsa. 

Vladimir începu să se plimbe prin încăpere, dus pe gânduri. 

Ce era de făcut? Cazacii puteau să-l recunoască pe el și pe Lola și 
atunci... 

Bietul tânăr nici nu se încumetă să-și închipuie, măcar, soarta ce-i 
aştepta. 

Se auzi strigat pe nume; intră în camera alăturată. Lola ascultase toată 
discuţia cu cazacii. Chipul îi era acoperit cu o paloare cadaverică. 

— Vladimir, dacă suntem prinși... nici nu cutez să mă gândesc... 

— Taci, Lola, caută de-ți păstrează cumpătul. Gazdei noastre i-am spus 
că eşti sora mea, care a venit să-și caute bărbatul. Bătrânul nu bănuiește 
nimic, aşadar trebuie să fim foarte prevăzători și chibzuiți. 

Zicând acestea, părăsi încăperea. 

Deodată Lola tresări. 

Nu se auzeau, oare, din nou, tropotele? 

Da, cazacii se întorceau. 

Inima sărmanei femei se opri în loc. 

Lola auzi cum soldaţii descalecă și-și leagă caii de parii din faţa ușii. 
Sări din pat înspăimântată și își lipi urechea de peretele subțire ce 
despărțea cele două încăperi. 

Unde se afla Vladimir? leşise, oare, din colibă, înainte de vreme și 
fusese văzut și recunoscut? Ce să facă? Să fugă iar prin pustietatea de 
zăpadă? 

Sărmana se cutremură. Afară furtuna bântuia cu furie; stâlpii ce 
susțineau coliba trosneau sub puterea vântului. 

Inima femeii se strânse de durere. 

Ușa se deschise și cazacii intrară în colibă, înjurând. Lola nu deslușea 
ce vorbeau, dar își dădu seama că erau furioși. 

— Mii de draci, ce administraţie afurisită! Așa se întâmplă când toţi își 
pierd cumpătul, strigă unul dintre soldaţi. Închipuie-ţi, nici nu ni s-a dat, 
măcar, semnalmentele fugarilor. Tovarășii s-au dus înainte, iar noi 
trebuie să ne întoarcem la Algași ca să luăm amănunte asupra înfățișării 
celor doi ticăloși. 

— Poate că v-aş putea fi de folos, zise Vladimir. 

Lola simţi sângele îngheţându-i în vene; cum îndrăznea el să intre în 
vorbă cu urmăritorii săi? 

— Dumneata? făcu unul dintre cazaci. Ei, ia s-auzim ce ştii? 

— Nu cumva îi vei fi văzut pe fugari? întrebă celălalt, în bătaie de joc. 

— De unde ştii că nu? răspunse tânărul, liniştit. 

— Atunci, vorbește, ziseră cazacii, într-un glas. 

— Aseară mă aflam pe şosea cu sora mea. Calul nostru murise, astfel 
că mergeam pe jos. Deodată se iviră înaintea noastră doi oameni care 
veneau dinspre Algași... 

— Doi oameni? îl întrerupse un cazac. 

— Da, purtau căciuli de oaie și cojoace albe ca arestații. Cum ne-au 
văzut, voiră s-o cotească spre a nu da ochi cu noi, dar apoi și-au luat 
seama și au trecut pe lângă noi, zicându-ne bună ziua. 

— Şi încotro au apucat? cercetă cazacul. 

— Spre Strelinsk. l-am urmărit mult timp cu privirea, mergeau 
voiniceşte, ca și cum aveau de gând să ajungă azi la Petersburg. 

— Hm, ai văzut asta cu ochii dumitale? 

— Se înţelege că am văzut cu ochii mei, că doar nu vei fi vrând să văd 
cu ai altuia, zise tânărul, zâmbind. Te rog să mă crezi că-ţi spun adevărul 
curat. 

— Ei, camarade, vezi că am apucat pe un drum greșit? zise soldatul, 
adresându-se tovarășului său. Eu spuneam asta de la început; nu puteau 
să fie atât de proşti fugarii, încât s-o ia spre Gorni Zerentui, unde puteau 
să cadă în mâinile căpitanului Davidoff, un alt drac şi jumătate. 

— Da, ai dreptate, încuviinţă celălalt, dar, acum ce-i de făcut? 

— Să fluierăm o dată tare, poate că tovarășii ne vor auzi și se vor 
întoarce; ce să caute la răsărit, când fugarii, mânca-i-ar ciorile, au apucat 
spre apus? 

Cazacii ieșiră afară şi scoaseră un șşuierat ascuţit, care răsună până 
departe pe șesul acoperit de zăpadă. Toţi își ţinură răsuflarea, ascultând. 
Deodată răspunse de departe un alt șuierat. 

— Ne-au auzit, se întorc, zise unul dintre cazaci. Bine c-am dat de tine, 
altminteri am fi fugit degeaba. Ah, dac-am pune mâna pe ticăloșii ăia, o 
să-i biciuim de moarte că ne-au făcut să alergăm atâta prin ger. 

Soldaţii și Vladimir, care îi însoţise, reveniră în colibă. Cei doi cazaci 
continuară să blesteme pe fugari. Tânărul simţi fiori trecându-i prin spate 
căci, dacă soldaţii ar fi știut că el e unul dintre cei căutaţi, atunci furia lor 
n-ar mai fi cunoscut margini. 

După puţin timp se iviră şi ceilalți cazaci și după ce mulțumiră lui 
Vladimir - care prin grija Lolei era îmbrăcat întocmai ca sătenii din 
Siberia şi vorbea dialectul lor -, urmăritorii se pregătiră să plece în 
direcția arătată. 

— Păcat că n-ai să fii şi dumneata de față când îi vom biciui pe cei doi 
ticăloşi, zise un cazac, adresându-se fiului marelui duce. Ah, te-ai distra 
foarte bine, căci eu știu să mângăi cu cnutul în așa fel că nemernicii simt 
nevoia să se cațere pe pereţi. 

— Vă doresc noroc, strigă Vladimir. 

Călăii porniră. Tânărul rămase foarte îngrijorat. Zbirii îi descriseseră 
bine soarta ce-l aștepta. 

— Nu, nu mă vor prinde viu, își zise el cu hotărâre. Mai bine îmi înfig în 
piept pumnalul lui Dimitrie şi, astfel, scap de chinuri. 

În acest timp, Lola se afla în camera alăturată, plângând şi închinându- 
se. Vladimir intră în încăpere şi ruga lui se uni cu aceea a tinerei femei, 
amândoi mulţumind lui Dumnezeu că-i scăpase de primejdie. 

Apoi, fugarii încredinţară pe bunul ţăran că-i vor purta o recunoștință 

veşnică; după aceea, porniră din nou la drum, temându-se ca nu cumva 
cazacii, văzând că nu găsesc nimic, să se întoarcă în satul ostiacilor. 

Merseră câtva timp fără încetare; zăpada cădea în fulgi groși. Gerul 
devenea tot mai aprig. 

— Am obosit, șopti Lola, deodată. 

— Adună-ţi puterile, zise Vladimir. Trebuie să trecem dealurile ce se 
văd în zare. 

Tânăra femeie oftă și porni mai departe, alături de tovarășul ei, fără să 
scoată o vorbă. 

Cei doi fugari ajunseră la un deal și începură să urce coasta acestuia; 
suișul era foarte obositor, picături mari de nădușeală se adunară pe 
fruntea Lolei. Dar, fără să murmure, curajoasa femeie păşea înainte. 

Poteca pe care mergeau nu fusese demult întrebuințată. Cine ar fi ieșit 
afară în acea vreme când îngheţa suflarea pe buze? Nicio vieţuitoare nu 
se vedea de jur-împrejur: o tăcere adâncă învăluia ţinutul. 

Deodată, răsună un fluierat prelung. 

Fugarii se opriră. Lola îşi roti privirile în jur, însă nicăieri nu se vedea 
nimic, pe covorul alb de zăpadă. 

Deodată, răsună din nou același fluierat și, apoi, urmă un uruit ciudat. 
Vladimir privi spre Lola, speriat. 

— Ce-o fi asta? şopti ea, de abia îndrăznind să răsufle de teamă. 

— Nu pot să văd nimic, trebuie să fie cineva peste culmea dealului, 
răspunse Vladimir, tot în șoaptă. Să înaintăm încetișor. 

Zăpada căzută de curând le înăbuşea zgomotul paşilor. Tăcerea se 
aşternuse din nou în jurul lor. 

În cele din urmă, ajunseră pe culmea dealului. 

— Să cercetăm împrejurimile, zise Vladimir, oprindu-se. Pe aici trebuie 
să fie oameni; aşadar, să ne încredințăm dacă ne sunt prieteni sau 
dușmani. 

Lola clătină capul, în semn de aprobare. 

Tânărul se târî până la marginea coborâşului râpos, peste care se 
plecă, spre a vedea mai bine. 

— Ce este? întrebă dânsa, văzându-l stând nemișcat. 

Deodată se auzi zgomotul pricinuit de căderea unor bolovani. 

Lola se apropie de tovarășul ei. Dar, ceea ce văzu, făcu să i se oprească 
inima în loc. 

În vale se aflau doi bărbaţi, ale căror feţe nu se puteau vedea, deoarece 
purtau niște pălării de pâslă cu boruri late. Necunoscuţii purtau şube cu 

gulere mari de blană. 

Și, dacă era ciudat să întâlnească oameni în această pustietate, apoi 
lucrul pe care-l făceau era și mai ciudat: străinii săpau o groapă în 
pământul îngheţat. 

Aproape de ei se afla un sicriu închis. 

La un moment dat, unul dintre bărbaţi sări îi groapă și o măsură, apoi 
strigă tovarăşului său câteva cuvinte. 

Deși fugarii nu se aflau prea departe, totuși nu putură să înţeleagă ce 
spune. 

Deodată străinii apucară sicriul şi-l coborâră în groapă. Apoi îl 
acoperiră cu pământ, mai stătură de se chibzuiră niţel, se uitară în jurul 
lor şi, în cele din urmă se depărtară, dispărând printre stâncile din fundul 
văii. 

Puțin timp după aceasta, se auziră zurgălăi și curând se ivi o sanie 
ușoară, care aluneca repede pe zăpadă. 

Vladimir nu-şi credea ochilor. În sanie se aflau trei oameni. 

— Lola, adineauri erau numai doi, acum mai e unul, zise tânărul, 
adresându-se însoțitoarei sale. 

— Da, şi unul dintre ei pare să fie stăpânul, răspunse Lola. la te uită ce 
gesturi poruncitoare face. 

— Ai dreptate, încuviinţă fiul marelui duce. Dar ce-or fi făcut oamenii 
aici, în vale? Nu prea îmi vine să cred că au săvârșit o faptă cinstită. 

— N-ai vrea să mergem să vedem ce au îngropat? propuse curajoasa 
femeie. 

— E primejdios și, apoi, drumul nostru nu e pe acolo. 

— Da, da, totuși trebuie să coborâm în vale, pentru ca să dezvăluim 
fapta misterioasă a celor trei oameni. 

— Bine, dacă nu te temi de oboseală, nu mă împotrivesc. 

Cu ajutorul lui Vladimir, soţia condamnatului izbuti să ajungă în fundul 
văii. Aici zăpada era până la genunchi. Totuși, după puţin timp, cei doi 
fugari ajunseră la groapă. Ici-colo se vedea capacul, negru al sicriului, căci 
acesta nu fusese bine acoperit cu pământ. 

— Eu cred că la mijloc trebuie să fie o crimă, își dădu Vladimir cu 
părerea. 

— De unde știi că nu vor fi îngropat o comoară? răspunse Lola 
zâmbind, cu amărăciune. 

Cei doi se apucară să dea pământul în lături. După ce capacul ieși la 
iveală, Vladimir izbuti să rupă o bucată din el. Deodată, tânărul se dădu 

înapoi şi o exclamaţie de spaimă ieşi de pe buzele sale îngălbenite. 

Fiul marelui duce își reveni însă repede și se puse pe lucru cu 
înfrigurare, urmând să desprindă scândurile capacului. 

— Lola, priveşte, zise dânsul, gâfâind. 

— O, Doamne e înspăimântător! Ce s-a petrecut aici? Nu sosim oare 
prea târziu? 

Vladimir desfăcu ultima scândură ce acoperea cosciugul. Înăuntru era 
întinsă o femeie cu fața galbenă. 

Vladimir stătea nedumerit cu privirile aţintite asupra trupului 
neînsuflețit. 

Deodată Lola scoase un țipăt: femeia mișcase braţul. Era învelită într- 
un giulgiu alb, ochii rămăseseră închiși, dar în jurul lor se puteau observa 
ușoare tremurături. 

— Femeia nu-i moartă! strigă Vladimir, tremurând din tot trupul, ca 
scuturat de friguri. 

— Nu, nu e moartă, dar cum s-o aducem în fire? zise Lola. La mijloc 
trebuie să fie o crimă. Cum a ajuns femeia în această pustietate? Cine erau 
acei oameni? 

— Să încercăm să-i punem sângele în circulație, poate vom izbuti s-o 
readucem la viață, propuse tânărul. 

Începură să-i frece mâinile, dar în zadar - femeia rămase tot așa de 
țeapănă ca și mai înainte. Numai din când în când mușchii feţei se mişcau. 

Vladimir se uita înaintea lui, posomorăt. 

— Ei, cum nu ne-am gândit că avem cu noi o sticlă de rom? strigă Lola, 
deodată. Adu-o încoace, să-i turnăm câteva picături în gură. 

Tânărul scoase din sacul pe care-l ducea o sticlă și o dădu însoţitoarei 
sale; aceasta desfăcu buzele femeii și-i turnă, printre dinţii încleștaţi 
câteva picături de rom. 

De astă dată, străduinţele lor fură încununate de izbândă. 

Femeia - care după îmbrăcăminte părea să fie de condiţie foarte bună 
- sorbi cu lăcomie lichidul şi buzele i se desfăcură, ca și cum ar fi vrut să 
mai ceară din băutura înviorătoare. 

Vladimir privea cu o mulţumire nespusă, spre cele două femei. 

— Își vine în fire, şopti Lola, care își trecuse un braţ pe după gâtul 
necunoscutei și-i ținea capul în sus. 

Tânărul clătină capul, vru să răspundă, dar se opri, copleşit de bucurie, 
căci nenorocita se mișcă și îngână: 

— Ajutor, ajutor! 

Apoi păru că-și pierdu iar cunoștința, deoarece rămase nemișcată. 

— Va muri de frig; nu vezi ce uşor e îmbrăcată? zise fiul marelui duce. 
Sărmana îşi va da sufletul înainte ca noi să aflăm... 

— În sac este o jachetă de blană, îl întrerupse Lola. 

Tânărul scoase jacheta din sac și, cu ajutorul însoţitoarei sale, îmbrăcă 
pe leșinată. Lola continuă să-i toarne în gură picături de rom. 

Deodată, străina făcu o sforţare ca să deschidă ochii și murmură: 

— Lăsaţi-mă, Îmi face rău... 

Soția lui Rogal tresări de bucurie; așadar, femeia își revenea în simţiri 
încetul cu încetul. 

Într-adevăr, chipul ei începu să se facă roșu; deodată deschise ochii, 
dar îi închise din nou. Încercă să se ridice. 

— Bastian, Eva! îngână ea. 

Cei doi fugari ascultau cu încordare. 

— Unde sunteţi? De ce nu veniţi? Mi-e frig, vreţi, oare... 

Nu fu în stare să continue; cuvintele îi muriră pe buze. Necunoscuta 
holbă ochii, uitându-se când la Vladimir, când la Lola. Apoi îşi duse mâna 
la frunte. 

— Unde sunt oamenii mei? îngână ea. Ah, aş vrea s-o văd pe Eva. 
Bătrâna mea servitoare. 

Văzând că Vladimir rămâne nemișcat, continuă pe ton rugător: 

— Ah, cheam-o pe Eva,te rog! 

Încercă din nou să se ridice. Lola îi dădu ajutor. Privirile necunoscutei 
se ațintiră asupra celor doi fugari, care din cauza gerului se înfăşuraseră 
până la nas în blănurile lor. 

— Unde mă aflu? Cine sunteţi? întrebă ea, timidă. 

— Ne aflăm în Siberia, aproape de graniţa Manciuriei și eu sunt... 

Vladimir tăcu. N-avea niciun rost să destăinuie unei necunoscute 
numele său. 

— În Siberia? repetă străina. Domnule, ce tot vorbeşti? Cum am ajuns 
aici? 

Fiul marelui duce ridică din umeri. 

— La asta nu v-aș putea răspunde, zise el. Însă, ceea ce știu e că ne 
aflăm între Algași şi Gorni Zerentui. 

O spaimă de moarte păru să pună stăpânire pe îngropata de vie; 
începu să tremure, scoase un suspin, apoi îşi ascunse faţa în mâini şi 
izbucni într-un plâns amar. 

— Ah simt că nebunesc! murmură ea. Unde sunt servitorii mei? 

Vladimir îşi recăpătă cumpătul; tânărul își zise că trebuie să afle 
amănunte asupra ciudatei femei. 

— Cine eşti dumneata? întrebă el. 

Străina tăcu, o roşeaţă vie îi acoperi obrajii, deschise gura, voi să 
vorbească, dar niciun sunet nu ieşi de pe buzele ei. 

— Eşti din Petersburg? continuă tânărul. 

— Nu, am locuit în castelul meu Quisisane. 

— Şi unde se află acest castel? cercetă fiul marelui duce. 

— La răsărit de Petersburg. 

— Nu s-ar putea să-mi dai informaţii mai precise? 

O nouă roșeață acoperi chipul străinei, pentru ca apoi să dispară tot 
atât de repede. Femeia se cutremură. O lacrimă se rostogoli pe faţa ei 
palidă. 

— Nu, nu pot să-ţi dau amănunte, răspunse ea. Eva era camerista mea, 
trăiam în belșug și bogăţie, ca o prinţesă domnitoare; soţul meu... 

Zicând acestea, își acoperi iar faţa cu mâinile; apoi, încercă să se ridice, 
dar nu izbuti căci era prea slabă. 

— Trebuie să mă întorc la soțul meu, continuă ea. Sărmanul o fi foarte 
îngrijorat din pricina lipsei mele. 

Începu să plângă. 

— O, Doamne, ce-o fi zicând Serghie? 

— Serghie? Cine e acesta? întrebă tânărul. 

— Soţul meu, șopti frumoasa femeie. 

— Şi cum îi mai zice soțului dumitale? 

— Mie îmi ajungea numele acesta... O, cum îl mai iubeam... Fireşte 
domnule, oamenii nu trebuie să știe... 

Tăcu, apoi adăugă, cu sfială: 

— Servitorii îi ziceau „milostive domnule baron”, Toţi se plecau până 
la pământ, îndată ce apărea. 

— Trebuie să știu mai mult, stărui Vladimir. 

— Acum nu, poate mai târziu. 

— Dragii mei, interveni Lola, care până în această clipă îi ascultase, cu 
atenţie încordată, trebuie să ne căutăm un adăpost. Soarele începe să 
apună, gerul devine tot mai mare; vom fi nevoiţi să găsim un loc unde să 
rămânem noaptea; altminteri s-ar putea să murim de frig. 

Vladimir căută să ia o hotărâre, dar în zadar. 

Necunoscuta îl văzu șovăind, o grijă de moarte o cuprinse, sări în sus 
scoțând un țipăt, îşi roti privirile pe câmpia de zăpadă, apoi se repezi spre 

Lola și o apucă în braţe. 

— O, dumneata ești femeie! strigă ea, şi nu se poate să mă părăsești, 
salvează-mă și, atât eu cât și soțul meu te vom răsplăti împărătește. Ce o 
să se facă sărmanul Serghie? Fără mine, bietul om nu poatetrăi. 

Lola căută s-o îmbărbăteze. Tânărul se simţi cuprins de o bănuială 
grozavă. 

Dar dacă însuși soţul victimei voise s-o îngroape de vie? 

— Doamnă, îţi respect taina, zise el, dar, pentru a-ţi putea fi de folos, 
trebuie să cunosc numele soţului dumitale. 

— Numele său? repetă străina. O, Doamne, i-am făgăduit să nu-l 
rostesc niciodată! 

Vladimir nu ştia ce să mai creadă. 

O femeie să n-aibă voie să pronunţe numele soţului ei? 

Nu mai încăpea îndoială că la mijloc era o taină de foarte mare 
însemnătate. 

— Arată-mi, cel puţin, în chip mai lămurit, unde se află castelul în care 
ai locuit? cerceta fiul marelui duce. 

— Quisisane a fost construit la malul mării. E un mic paradis. Ah, de 
câte ori ne-am plimbat cu barca pe valurile liniștite, la lumina lunii, cu 
capul rezemat de umărul soţului meu! Eram foarte fericită și îngerii 
trebuiau să mă pizmuiască pentru atâta fericire. O, nenorocita de mine, ce 
s-a petrecut pe urmă? Ce s-a ales din fericirea mea? strigă femeia, 
frângându-și mâinile. 

Ciudat, necunoscuta avea în degete inele preţioase, dar verigheta 
lipsea. 

O pierduse, oare? Sau îi fusese furată? 

Vladimir nu îndrăzni s-o mai întrebe nimic. De altfel, tânărul era 
preocupat să ia o hotărâre cu privire la ciudata femeie. 

Un simțământ de milă îi poruncea să n-o lase în această situaţie 
înspăimântătoare. Pe de altă parte, își zise că nu putea s-o ia cu sine fără 
să-şi atragă primejdii și griji noi. 

Lola şi dânsul erau fugari; o persoană mai mult, putea lesne să-i ducă 
la pieire. 

Lola observă lupta ce se dădea în sufletul lui. 

Se apropie de el și-i zise: 

— E cu neputinţă s-o lăsăm aici, pradă morții; se poate caticăloșii să se 
întoarcă și văzând că victima lor se află în viaţă, vor încerca să facă în așa 
fel ca s-o înlăture pentru totdeauna. 

Tânărul rămase pe gânduri, dar nu găsi niciun plan vrednic de luat în 
seamă. 

— Să meargă cu noi, murmură Lola, tot trebuie să ne găsim un 
adăpost; așadar, vom fi trei în loc de doi. Fiind miloşi, Dumnezeu ne va 
ajuta. 

Vladimir îi strânse mâna. 

— Mereu bună și gata să sari în ajutorul aproapelui, zise el, toate 
mizeriile și chinurile pe care le-ai îndurat n-au fost în stare să-ţi 
împietrească inima. 

În tot acest răstimp, străina îşi rotea privirile pe câmpia de zăpadă. 

— Ciudat! foarte ciudat! murmură ea. Cum am ajuns eu aici? Cine m-a 
adus? 

Ultimele cuvinte le rostise cu glas tare. 

— Noi am văzut o sanie în care se aflau trei oameni, răspunse tânărul. 
Doi păreau să fie servitori, iar celălalt boier. 

— Boier? repetă necunoscuta. Ce fel de om era? 

— N-am putut să văd bine; dar dacă nu mă Înșel era un bărbat înalt, cu 
mustăți mari. 

— Roșcate? 

— Aşa mi se pare. 

— Ah, acum înţeleg totul, exclamă străina. Am căzut victimă unui 
ticălos fără pereche. În sfârşit, monstrul a izbutit să-şi înfăptuiască 
planul... O, e atât de înspăimântător să fii despărțită de soţul iubit! 
Serghie, soarta a fost mai tare decât noi! Nădăjduiam că ticăloșii vor 
renunţa la planurile lor. Au încercat de multe ori să mă răpească de lângă 
soțul meu, dar n-au izbutit, deoarece Serghie mă iubea mai mult decât 
orice pe lume. Acum, însă, nerușinatul m-a smuls pe furiș şi m-a adus în 
pustietatea asta. Dacă nu mi-aţi fi venit în ajutor, aş fi pierit... 

Îşi îngropă faţa în mâini şi izbucni într-un plâns sfâşietor. 

— Nu mai plânge, îi zise Lola. Gândeşte-te că există un Dumnezeu care 
răsplătește binele și pedepsește răul. El te va răzbuna. 

Străina se uită, tulburată, la soția lui Rogal. Pe chipul ei trecu un 
zâmbet care o făcu și mai frumoasă decât era. 

Necunoscuta să tot fi avut nouăsprezece ani. Firește, gerul și boala 
lăsaseră urme pe faţa ei. 

— Trebuie să ne căutăm un adăpost pentru noapte, zise Lola. Așadar, 
să mergem! 

Cele trei persoane adunate în chip atât de ciudat porniră la drum. 

Trebuiau să găsească un loc unde să-și poată odihni trupurile istovite. 
leșind din vale, vântul rece le biciui fața, dar n-aveau încotro, erau siliți 
să meargă înainte, căci în urma lor toate porţile fuseseră închise. 

Tânăra străină păşea voiniceşte, deşi veşmintele-i nu erau făcute 
pentru o călătorie mai lungă pe jos; îşi prinsese în brâu poala lungă a 
rochiei albe, îşi înfășurase capul într-o bucată de stofă şi înainta astfel 
prin câmpia acoperită de zăpadă. 

Soarele începuse să se lase spre asfinţit și, totuși, cei trei drumeţi nu 
întâlniseră încă niciun loc unde să se poată adăposti. 

Deodată, necunoscuta începu să se împleticească, sforțările ce făcea 
erau prea mari. Lola o sprijini. 

Adesea se înfundau până la genunchi în nămeţii de zăpadă, vântul rece 
le izbea în față. Pe cer se fugăreau nori negri, care acopereau soarele. 

— Mi-e teamă să nu mă copleșească oboseala, murmură străina. 

— Adună-ţi toate puterile, o îmbărbătă Lola. E cu neputinţă să ne 
oprim aici. 

Un zâmbet obosit flutură pe buzele tinerei femei. 

— Oh, îmi dau seama că vă sunt o povară, zise necunoscuta. Fără mine 
aţi fi fost acum departe şi v-aţi fi încălzit la un foc bun. 

Un fior rece îi trecu prin spate. Îşi înfășură mai bine trupul și încercă 
să-şi încălzească mâinile. 

Deodată, un văl lung, alb, se desprinse dintre nori şi se lăsă spre 
pământ; apoi, pe neașteptate se făcu întuneric. 

Vântul bătea cu furie, împrăştiind movilele de zăpadă. Ochii 
drumeţilor se închideau fără voie, la izbitura ghimpilor de gheaţă care 
cădeau din belșug. 

Străina căzu jos, gemând; Lola o ridică în grabă, căci rămânerea acolo 
ar fi însemnat moartea. După câteva minute, sărmana ar fi amorțit și, 
apoi, zăpada ar fi acoperit-o. 

Fiul marelui duce era foarte îngrijorat. Cât cuprindeai cu privirea, nu 
se vedea niciun adăpost. Plin de durere, tânărul măsura cu ochii câmpia 
nesfârşită, căutând să descopere vreun punct întunecos. 

N-avea să dea peste nicio colibă? 

Vladimir fu cuprins de o dorință nebună de a găsi scăpare pentru el și 
pentru cele două femei de sub ocrotirea lui, care se luptau din răsputeri 
împotriva furtunii; dar totul rămase în zadar - câmpia albă se întindea 
înaintea lor ca un giulgiu uriaş. 

Tovarășşii de nenorocire porniră din nou. Vladimir mergea înainte cu 

câțiva paşi. Deodată duse mâna la ochi. 

Ce însemna punctul acela negru, care se vedea în zare? 

Era o locuință omenească sau numai un tufiş? 

— lată colo salvarea, şopti el, cu răsuflarea întretăiată. Da, da, e o 
colibă... Sfântă Fecioară, dă-ne putere să ajungem până la ea. 

Vederea acelui punct întunecos îi însufleţi, pașii li se înaripaseră şi o 
rază de nădejde străluci în ochii lor. 

Acum salvarea era posibilă, coliba avea să ofere adăpost celor trei 
drumeţi. 

Sărmanii ajunseră la căsuță mai repede decât își închipuiseră. Era o 
cocioabă, aproape îngropată în zăpadă, dar locuită, căci o dâră de fum 
ieşea pe coş. 

Vladimir se apropie de ușă și bătu. 

— Cine-i acolo? întrebă un glas adânc. 

— Nişte drumeţi care nu mai pot să-și continue călătoria. 

— Bine, intraţi, uşa nu-i încuiată, căci pe aici nu sunt hoţi și apoi, n-am 
lucruri care să poată trezi pizma vecinilor. 

Tânărul aruncă o privire asupra celor două femei care se aflau în 
spatele său, apoi deschise ușa. Se opri, surprins; auzise adesea vorbindu- 
se de pustnici bătrâni, dar ceea ce vedea acum întrecea orice închipuire. 

Bătrânul care se afla în faţa lui, trebuie să fi fost foarte înaintat în 
vârstă; pe cap abia mai avea câteva fire de păr alb; era îmbrăcat cu o 
haină zdrențăroasă, deasupra căreia purta un cojoc larg. O barbă lungă, 
albă, îi încadra faţa. 

Fiul marelui duce se oprise în prag. 

— lartă-ne că te supărăm, dar... 

— Nu mă supăraţi deloc, fiul meu, zise bătrânul. Chiar azi se împlinesc 
şase luni de când n-am mai auzit glas omenesc, de când n-am văzut un 
om. Da, da, arareori se abate pe aici vreun drumeţ. 

Sihastrul vorbea cu glas adânc, dar lipsit de orice timbru, ca un clopot 
plesnit. 

Deodată, o mare uimire se zugrăvi pe chipul său; zărise pe cele două 
femei trecând pragul. 

— Ah, trebuie să fi trecut ani buni de când n-am mai văzut o femeie, 
zise el. Şi, astea sunt tinere şi frumoase, adăugă bătrânul, zâmbind. 

Lola trase după sine pe tovarășa ei, care abia se mai putea ţine pe 
picioare. În colibă se afla un scaun de lemn necioplit, iar lângă sobă, care 
era atât de mare încât ocupa jumătate din cocioabă, era așezată o bancă. 

Străina, se lăsă, obosită, pe această bancă și-și rezemă de soba caldă 
frumosu-i cap. 

— Ah, căldura îmi face atât de bine, murmură ea, un zâmbet de 
mulțumire trecându-i pe chipul palid. 

Lola se ghemui și ea lângă sobă, în timp ce bătrânul pregătea ceaiul. 

— Nu pot să vă ofer prea mult, zise el apoi, dar un pahar cu ceai și o 
bucată de pâine de ovăz tot mai am pe aici. 

În timp ce se apropie de cele două femei, ochii săi se pironiră asupra 
necunoscutei. 

— Atât de tânără și frumoasă şi să rătăcească prin câmpiile de gheaţă 
ale Siberiei! șopti el apoi, lui Vladimir. 

Tânărul ridică din umeri, neîndrăznind să dea un răspuns. 

— Cât mai e de aici până la Gorni Zerentui, întrebă el, după aceea, ca să 
schimbe vorba. 

— Zece verste, răspunse pustnicul. 

— Drumul e rău? 

— Nu, duce tot pe lângă movile. Dar ce căutaţi în Gorni Zerentui. Nu 
ştiţi că acolo e iadul pe pământ? Vai de nenorocitul care își face osânda în 
ocna din Gorni Zerentui! În câteva luni moartea își înfige ghearele în 
trupul lui. 

— Ai fost și dumneata pe acolo? 

— Eu, nu, n-am poftă să mă cobor în iadul acela. De douăzeci de ani n- 
am mai părăsit coliba asta și nădăjduiesc că tot aici îmi voi încheia viaţa. 

— Şi n-ai simţit niciodată dorinţa de a te întoarce printre oameni? 
cercetă Vladimir. 

— Nu, nu, făcu bătrânul. Tocmai pentru că nu mai voiam să văd 
oameni m-am îngropat în pustietatea asta. 

Fiul marelui duce clătină capul mirat. 

— Erai tânăr când ţi-ai luat rămas bun de la lume? cercetă el. 

— Da, eram în floarea vârstei, când... când mi s-a făcut dor de 
singurătate. O, suferisem foarte mult, mai mult decât poate răbda un om. 
Îmi plăcea să trăiesc, eram vesel... deodată nenorocirea se abătu asupră- 
mi... dar de ce să-mi amintesc de trecut? Sunt mulți ani de când nu m-am 
mai gândit la el... ciudat, trebuie să fiu foarte bătrân, de vreme ce nu-mi 
pot pune frâu vorbirii. 

Zicând acestea, chipul bătrânului se transformă; în ochii-i luci o flacără 
de tinereţe și trupul i se îndreptă, ca şi cum ar fi crescut deodată. 

— Ce e cu dumneata? Ce s-a întâmplat? întrebă Vladimir. 

— Hm, ciudat! De când am intrat în coliba asta n-am simţit niciodată ce 
simt acum. Mi se pare că trebuie să-mi amintesc odată de trecut înainte 
de a închide ochii pentru totdeauna, am impresia că nu mă pot despărți 
de viaţă înainte de a-mi deschide inima în faţa unei fiinţe omenești. Poate 
că numai din această pricină nu m-a chemat încă Dumnezeu la El. O, am 
suferit mult, n-am trăit totdeauna în aceste locuri înfiorătoare, era un 
timp când mă aflam în mijlocul societăţii celei mai vesele... Închipuiţi-vă, 
mama mea a fost doica împăratului... 

Bătrânul se opri. Pe fețele oaspeţilor săi se vedea efectul vorbelor sale. 

Străina sări în sus deodată și rămase, răsuflând din greu, înaintea lui. 

— Aşadar, soarta te-a aruncat și pe dumneata în cercul acela al 
Romanovilor? strigă ea. Așadar, și viaţa dumitale a fost legată de aceea a 
familiei imperiale? 

— Da, şi am avut de suferit foarte mult... 

— Se pare că un blestem plutește asupra tuturor femeilor care au fost 
iubite de membrii familiei Romanov, continuă străina. 

— Se poate, şi stăpâna mea a fost iubită cu patimă; biata femeie n-a 
avut un sfârşit bun; ba, mai mult, copilașşul ei... 

Vladimir ascultase cu încordare vorbele unchiașului. 

— De cine vorbeşti, moșule? întrebă el. O, spune-mi, te rog, tot ce știi. 

— Atunci, trebuie să vă istorisesc o poveste lungă. Așezaţi-vă colea, tot 
n-o să puteţi dormi, căci afară furtuna bântuie cu furie. Am să arunc încă 
un lemn pe foc, apoi veţi auzi povestea tristă a vieții mele. 


Capitolul 143 - În spitalul de leproși 


Lepra izbucnise în Gorni Zerentui. 

Acolo, unde murdăria domnea pretutindeni, unde medicii nu se 
sinchiseau de bolnavi, epidemia se întindea cu o iuţeală uimitoare. 

Dimitrie scăpase până acum, dar într-o dimineaţă, când revizia 
descoperi un alt număr de arestaţi atinși de boală, bătrânul fu însărcinat 
ca împreună cu încă doi tovarăși să îngrijească de bolnavi. 

Exilatul se făcu galben ca ceara. Ordinul pe care-l primise era ca și o 
condamnare la moarte. 

Spitalul se afla chiar alături de temniţă; era o clădire veche pe jumătate 
năruită, astfel că zăpada şi ploaia pătrundeau neimpiedicate printre 
grinzile putrede. 

Ferestrele erau niște spărturi înguste făcute în zid, care odinioară, cu 
mulţi ani înainte, trebuie să fi avut geamuri de sticlă, care fuseseră 
înlocuite cu bucăţi de hârtie sau scânduri. 

Din această pricină, un semiîntuneric domnea totdeauna în sala plină 
de mirosuri nesuferite a „spitalului”. 

Inima i se opri în loc, când tainicul prizonier trecu pragul acestei 
încăperi. 

Acolo, în sala aceea, care semăna mai mult cu un grajd pentru porci, 
decât cu un adăpost pentru oameni, urma să stea el zi și noapte, îngrijind 
de bolnavi. Şi încă ce bolnavi!... 

Un fior rece îl scutură când văzu feţele nenorociţilor. 

Bieţii pacienţi stăteau înşirați pe paturile murdare, pline de sânge, cu 
fețele umflate, acoperite de pete vinete, tablou al unei mizerii de 
nedescris. 

Hrana, care le-ar mai fi dat puţină putere, era neindestulătoare sau 
lipsea cu totul. În ce priveşte doctoriile, bolnavii stăteau şi mai rău. 

Un medic incapabil care începea să bea de dimineaţă, apărea foarte rar 
prin încăperea mizerabilă care purta numele de „spital”. Şi când se 
întâmpla să se abată pe acolo, trecea în grabă printre paturi, ținând 
batista la nas şi plângându-se că aerul e de nesuportat. 

Dacă un bolnav se încumeta să-i facă vreo rugăminte, îl lovea cu biciul, 
zicând: 

— Taci, ticălosule, fugi din calea mea! Nu-i destul că vin în fiecare zi ca 
să văd fețele voastre dezgustătoare? Pleacă, n-am poftă să mă 
îmbolnăvesc şi eu. 

Și se depărta în grabă; când ajungea afară răsufla ușurat. 

Aşadar, între aceşti bolnavi, era silit să trăiască Dimitrie. Tainicul 
prizonier, sărmanul, stătea zi și noapte în aerul acela otrăvitor, plin de 
microbi. 

De multe ori bătrânul era cuprins de deznădejde, dar n-avea încotro, 
era nevoit să rămână între nenorociţii ale căror gemete îi sfâșiau inima. 

Mai ales nopţile, erau îngrozitoare. 

Atunci bolnavii, cuprinși de friguri săreau din paturile lor și 
neodihnitul Dimitrie trebuia să vegheze ca nu cumva vreunul dintre ei să- 
şi pună capăt zilelor; el era răspunzător de viaţa persoanelor încredințate 
pazei sale. 

Starea sănătății ocnașilor se făcea din zi în zi mai rea; mereu se 
îmbolnăveau alți condamnaţi; toate paturile din spital fură ocupate. 

Pacienţii care mai veniră fură culcaţi pe paie așternute pe pământul 
umed. 

Dimitrie era doborât; abia se mai tăâra de la un pat la altul, rostind ici o 
mângâiere, colo ridicând o pernă, în sfârşit făcând tot ce-i stătea în 
putinţă. Dar şi forţele sale aveau să se sfârșească în curând. 

Pe zi ce trecea, se vedea că bătrânul se apropie de mormânt. 

Sărmanul om rugă pe asupritorii săi să-l scutească, cel puţin pentru 
câtva timp, de acest serviciu greu, dar zbirii îi râseră în nas. 

— Nu cumva ai vrea să se molipsească toți deţinuţii din pricina ta? îi 
zise căpitanul Davidoff. Mai bine stai frumușel aici, căci de o treabă mai 
greu tot nu ești bun, iar să îngrijeşti bolnavii nu-i lucru prea obositor. 

Când genunchii i se îndoiau și bătrânul se prăbușea la pământ, vaietele 
nenorociţilor îl făceau să se ridice. 

Cu deosebire nopţile erau înspăimântătoare. Într-una din ele, sleit cu 
desăvârşire, bătrânul căzu grămadă și rămase acolo nemișcat. Când se 
trezi, privi în jurul său îngrozit. Deodată scoase un țipăt înfiorător - 
adormise lângă patul unui lepros, a cărui față plină de buboaie vinete, 
arăta semnele unei morţi apropiate. 

Condamnatul sări în sus. Nişte gemete deznădăjduite îi atraseră 
atenţia. 

O, ce grozăvie! N-avea să se sfârșească odată priveliștile acestea 
înfiorătoare? 

Lângă fereastra îngustă prin care străbătea o rază de lună, se mișca o 
făptură omenească. Faţa-i încadrată de o barbă lungă, deasă, încâlcită, era 
plină, de bube și pete de culoare vânătă. Bolnavul ridică braţele sale 
uscate și începu să pipăie fereastra. 

Ce căuta, oare? 

Înnebunise sau fusese cuprins de un acces de friguri? 

Dimitrie îl privea ţintă, buimăcit încă de somn; deodată se făcu lumină 
în mintea lui. 

Repede, pe cât îi îngăduiau puterile, Dimitrie se târi la fereastră; vru să 
strige, să cheme ajutor, dar nu izbuti. Bolnavul își trecu în jurul gâtului un 
laț al cărui capăt îl legase de una dintre gratiile ferestrei, horcăi puţin, 
apoi tăcu; moartea pusese capăt vieţii sale mizerabile. 

Dimitrie îngenunche lângă el, îi desfăcu laţul, uitând de primejdia 
molipsirii. Dar în zadar - era prea târziu -, nenorocitul era mort de-a 
binelea. 

Tainicul prizonier lăsă jos cadavrul cald încă; sărmanul nici nu-și 

dădea bine seama ce se petrecuse, când, deodată, o femeie se repezi spre 
el, rânjind. Mai înainte ca Dimitrie s-o poată opri, femeia se prăbuși în 
patul sinucigașului. 

— Lăsaţi-mă aici, se rugă ea, împreunându-şi mâinile. Colo jos, pe 
pământ, e atât de rece! Aici e bine, cald... 

Dimitrie simţi ochii umezindu-i-se; mizeria în care se zbăteau 
nenorociţii era atât de înspăimântătoare și, totuși, nu se făcea nimic 
pentru înlăturarea ei. 

Oamenii ocoleau spitalul unde fuseseră internaţi leproșii, chiar 
doctorul nu se mai arătase din ziua trecută, lăsând pe bolnavi în voia 
sorții. 

Cine putea să știe ceva despre cruzimile ce se făptuiau în acele 
pustietăţi, departe de orice civilizaţie? 

„Rusia e mare, Ţarul e departe” - proverbul acesta arată lămurit 
faptele înfiorătoare ce se săvârșeau în câmpiile de gheaţă ale Siberiei. 

Dimitrie luă în braţe mortul, vrând să-l ducă afară; deodată se clătină 
și căzu pe spate cu cadavrul peste el; fiind foarte slăbit nu izbuti să iasă 
de sub acea greutate. Începu să tipe, dar în zadar. O tăcere de moarte 
domnea în jurul lui. Mulţi bolnavi nu mai auzeau nimic, din pricina 
frigurilor. Alţii erau atât de îndobitociţi, sleiți de boală, încât nici nu 
ridicară capetele. 

Rămase câtva timp acolo, sub trupul neînsufleţit. În cele din urmă, 
izbuti să se târască de sub el. Membrele îi tremurau de tulburare, ochii i 
se stinseseră - nenorocitul părea mai mult mort decăt viu. 

Spaima îl copleşi, când apucând din nou cadavrul, care în acest timp se 
răcise, începu să-l târască spre ușă. 

N-avea să se mai termine odată acea noapte înfiorătoare? Gemetele 
începură din nou; ici vorbea un om în delir, strigând și luptând cu un 
duşman închipuit, mai tare ca el. Colo, o femeie se văieta de dureri. 

— Omorâţi-mă, se ruga nenorocita, doar trebuie să mor odată... de ce 
să mă chinuiesc atâta? Ah, faceţi-vă milă, ucideţi-mă! Daţi-mi puţină 
otravă, nu va fi prea mare cheltuială, vreau să adorm de veci... Ah, fiţi 
îndurători și Dumnezeu vă va răsplăti! 

Dimitrie înțelegea prea bine mizeria pe care trebuiau s-o îndure bieţii 
condamnaţi. 

— Şi să nu le pot da niciun ajutor! Să nu le pot alina durerile câtuși de 
puţin! murmură tainicul prizonier. Oh, asta e mai înspăimântător decât 
moartea! 

Căzu în genunchi şi ridică spre cer mâinile-i osoase; numai de acolo 
putea să le vină ajutor; jos, pe pământ, nu era de aşteptat nicio 
mângâiere. 

Bătrânul se gândi la el. Când avea să-i sune ceasul din urmă? 

Se simți scuturat de fiori. 

Deodată... ce să fie asta? Nu visa cumva? O piatră aruncată de afară, 
sparse un ochi de hârtie de la fereastră și căzu chiar lângă el. 

Nu-și veni încă bine în fire, când o altă piatră, venită pe aceeași cale, se 
opri lângă cea dintâi; apoi, se auzi o bătaie în ușă. 

Dimitrie își adună puterile și porni spre ușă, întrebându-se cine putea 
să vină acolo la o oră atât de înaintată. 

— Să fie oare, doctorul sau ispravnicul? îşi zise el. Căci, bolnavi noi nu 
se aduc decât dimineaţa, după inspecţie. 


Capitolul 144 - Povestirea bătrânului 


După ce Vladimir şi cele două femei se așezară lângă sobă, pustnicul își 
începu povestirea: 

— Trebuie să știți că eu am locuit odinioară la Curtea imperială din 
Petersburg, zise el. Mama mea a fost doica împăratului, care m-a iubit 
foarte mult, cu toate că eram dintr-o familie de oameni săraci. Am fost 
crescuţi împreună, am împărţit cu el ceasurile de învăţătură ca și cele de 
joc. Când am împlinit vârsta de unsprezece ani am rămas orfan, astfel că 
Palatul imperial a devenit căminul meu. Alexandru Nicolaevici (așa se 
numea regele Alexandru a II-lea înainte de a urca pe tron), care pe atunci 
era mare duce, a primit o educaţie aleasă; învăţaţi de seamă au fost 
profesorii lui, iar eu am avut fericirea să învăţ alături de el. Mai târziu, am 
ajuns cameristul lui de încredere. Atunci am călătorit foarte mult. 
Alexandru devenise un bărbat chipeș și toate femeile mureau după el. Dar 
marele duce nu se prea interesa de ele, fiind preocupat de menirea lui. 
„Viitorul împărat va fi cel dintâi muncitor al statului” - zicea el, adesea. 
Într-o zi plecarăm în Polonia. Ne oprirăm la Varșovia, unde nobilii 
polonezi dădură serbări mari în cinstea marelui duce. Într-una din zile, 
contele Potoki, guvernatorul provinciei, organiză o serbare în parcul 
palatului Belvedere. Castelul acesta se află la sudul Varșoviei şi a servit de 
adăpost lui Ludovic al XVIII-lea. Din această pricină, multe încăperi sunt 
aranjate în stil francez. Pe aleile mărginite de copaci înalți, s-a trezit la 

viață inima lui Alexandru. Îl urmăream cu privirea, când, deodată văzui 
pe stăpânul meu plecându-se adânc înaintea unei femei de o frumuseţe 
răpitoare, apoi rupse un trandafir pe care i-l întinse, înclinându-se iarăși. 
Dânsa întinse mâna, cu sfială. Atunci, Alexandru i-o apucă și o apăsă pe 
buzele sale. Fata se făcu roșie ca para focului, se întoarse și fugi. Aceasta 
fuse prima întâlnire dintre marele duce Alexandru și Maria de Baratinska. 
Și întâlnirea asta avea să fie hotărâtoare pentru amândoi, bogată în 
urmări dureroase. Stăpânul meu îmi mărturisi atunci, ca unui om de 
încredere, ce-i eram, că i s-a părut că un înger a coborât pe pământ și s-a 
ivit înaintea lui, fermecându-l. După ce tânăra fată dispăru, marele duce 
socoti că serbarea pierduse toată strălucirea pentru el. Nu mai dădu nicio 
atenţie celor care-i vorbeau și ochii lui erau mereu în căutarea zânei care- 
] fermecase. Şi norocul nu-l părăsi. Însuși contele Potoki îi aduse înainte 
pe răpitoarea fată - era nepoata lui. Marele duce Alexandru - care până 
atunci, şi nici după aceea, nu-și pierduse niciodată cumpătul - se 
îngălbeni, când frumoasa copilă ridică privirile spre el; apoi, văzând la 
pieptul ei trandafirul pe care-l dăduse, roși până în albul ochilor. 

— „Alteță, vă prezint pe contesa Maria Baratinska, fiica surorii mele, 
care a murit de curând”, zise guvernatorul, adresându-se stăpânului meu. 
„În această seară, ea îşi face intrarea în societate.” 

Fata se plecă adânc înaintea marelui duce, care, după cum spusei, era 
un bărbat frumos și bine făcut. Alexandru rămase încurcat, dar îşi reveni, 
se înclină şi el, apoi îi oferi braţul, zicând: 

— „Îmi dai voie să te conduc prin parc, contesă?” 

Tânăra clătină capul în semn de aprobare. Contele Potoki se retrase, 
iar Alexandru în loc să se ocupe de vreuna dintre aristocratele care erau 
de față, se plimbă prin parc, alături de copila aceea neștiutoare. Mirarea 
întregii asistenţe era la culme. Dar ce-i păsa marelui duce de ceilalți? El 
nu se lăsa condus decât de imboldul inimii sale. Pe scurt, marele duce se 
îndrăgosti de contesa Maria Baratinska. Fireşte că fata era de o frumuseţe 
orbitoare. Așadar, nu trebuie să ne mirăm că marele duce Alexandru, care 
până atunci nu iubise niciodată, se aprinse după încântătoarea copilă; 
Maria îl iubea de asemenea. Stăpânul meu se transformă cu totul; nu se 
mai arăta nicăieri, nici la plimbare, nici la serbări; trăia numai pentru 
iubita lui. În fiecare zi se putea vedea un călăreț gonind spre castelul 
Belvedere. Acolo, pe aleile tăcute, departe de ochii lumii, s-a cimentat 
dragostea dintre Alexandru şi contesa Maria Baratinska. În cele din urmă, 
marele duce declară fetei că vrea s-o ia de soţie. Pentru aceasta, scrise 

bunului său prieten, starețul mănăstirii „Sfânta Caterina”, de lângă 
Petersburg. Eu însumi am fost nevoit să duc scrisoarea spre a-l îndupleca 
să oficieze cununia. La început, stareţul a refuzat; însă, când însuşi marele 
duce s-a dus la el, atunci s-a învoit. Un frate al tinerei contese și eu, 
cameristul lui Alexandru, am slujit de martori. 

Bătrânul se opri, împreunându-și mâinile; o strălucire vie se aprinse în 
ochii lui. 

— O, dragii mei, continuă el. Rar sau poate niciodată, îi e dat cuiva 
prilejul să vadă o pereche atât de frumoasă, implorând binecuvântarea 
Cerului! Tânăra fată, mai ales, părea un înger, în rochia-i albă, cu cununa 
de lămâiţă pe frunte. După nuntă perechea a plecat împreună cu mine, în 
Crimeea, unde ne-am stabilit la castelul Rielja. Acolo, tinerii au petrecut 
zile fericite. Din când în când, marele duce pleca la Petersburg, fiind 
chemat de afaceri de stat. Până a nu se împlini anul, frumoasa femeie 
dădu naștere unui băiat. Bucuria celor doi soți nu mai cunoștea margini. 

Vladimir şi Lola se priviră uimiţi. Aşadar, împăratul Alexandru avusese 
un fiu, înainte de a se însura cu o femeie de rangul lui? 

— Vă miraţi? reluă bătrânul. Dar vă jur că tot ce spun e adevărul curat. 

— Continuă, continuă, stărui Vladimir. Nici nu-ţi închipui cât de mult 
mă interesează povestirea dumitale. Dar aș vrea să știu un lucru: contesa 
Baratinska era blondă? 

— Da, răspunse pustnicul. 

— Ah, acum înţeleg, exclamă tânărul. Ce minunate sunt căile 
Providenţei! Dar povestește mai departe... 

— Pe vremea aceea, marele duce Alexandru avea de gând să renunţe la 
tron în favoarea fratelui său prințul Constantin Nicolaievici (în timpul 
povestirii noastre, prinţul Constantin Nicolaievici ajunsese mare duce în 
locul fratelui său, care se urcase pe tron), însă a fost împiedicat de voinţa 
nestrămutată a mamei sale, împărăteasa Maria Feodorovna. 

Bătrânul se opri din nou; o cută adâncă se săpă pe fruntea lui. 

— O, dacă iubitul meu stăpân s-ar fi împotrivit mai cu energie, 
lucrurile s-ar fi întors în bine, continuă pustnicul, oftând din greu. Dar 
femeia aceea, care era tot atât de mândră şi poruncitoare, pe cât era de 
frumoasă, conducea pe soţul ei, împăratul Nicolae și pe copiii lor. 
Împărăteasa voia ca Alexandru să se însoare cu o fată dintr-o familie 
domnitoare și, din această pricină, l-a înconjurat de spioni şi prieteni 
necredincioși; în curând Maria Feodorovna află despre căsătoria secretă 
a fiului ei şi se hotări să sfarme această piedică ce stătea în calea 

planurilor sale. Noi, servitorii din castelul Rielja aveam ordin strict să nu 
lăsăm pe nimeni să intre în castel în timpul lipsei stăpânului nostru. Da, 
îmi aduc bine aminte de acea zi... Marele duce trebuia să plece pentru 
patru săptămâni. Soţia lui nu voia să-l lase, presimţind că seva întâmpla o 
nenorocire. Parcă o văd şi acum stând în curtea castelului, îmbrăţișându- 
şi soţul şi zicându-i: 

— „Alexandre, nu pleca! Inima îmi spune că n-o să ne mai vedem... 
rămâi lângă mine, lângă copilul nostru... nu te duce!” 

Însă datoria era mai presus de orice; însuşi viitorul stăpânitor al 
tuturor rușilor avea datorii de la care nu se putea sustrage. Marele duce 
plecă; soția lui rămase singură, pradă unei mari tulburări. Și, din 
nefericire, presimţirile ei se înfăptuiră. A doua zi, dimineaţă, se auzi un 
uruit şi o trăsură mare se opri în faţa castelului. Clopotul sună lung, 
stăruitor, ca şi cum noul sosit ar fi vrut să cheme pe toţi din casă. Alergai 
imediat spre poartă. Dar, rămăsei încremenit de groază: împărăteasa 
Maria Feodorovna, mama lui Alexandru, stătea înainte-mi. Îngălbenii şi 
începui să tremur, văzând privirea ei, care parcă voia să mă străpungă. 

— „Dă-te deoparte, deschide poarta”, îmi porunci dânsa. 

— „N-am voie... Marele duce... a ordonat...” 

— „Acum îţi ordon eu”, ripostă împărăteasa. 

Nu putui să mă mai împotrivesc. Deschisei poarta. Maria Feodorovna 
era însoțită numai de un singur om. Dar acest om avea un chip înfiorător. 
Mama stăpânului meu urmată de însoţitorul ei se repezi pe scara largă, 
de marmură, a castelului. Inima mi se opri în loc. Dar nu puteam să fac 
nimic pentru a apăra pe scumpa soţie a marelui duce. Eu și intendentul 
castelului ne strecurarăm în spatele celor doi. În cele din urmă, 
împărăteasa intră în camera unde se afla contesa; aceasta se ridică și o 
privi cu curaj. Mama stăpânului meu nu scoase niciun cuvânt, dar se 
vedea prea bine că de abia putea să-și stăpânească mânia. 

— „Pe cine căutaţi?” zise, după câtva timp contesa, cu blândeţe. 

— „Pe dumneata!” 

— „Şi de ce pătrundeţi astfel în odaia mea? Nu era nimeni care să 
anunţe vizita Majestății Voastre?” 

Maria Feodorovna păli. 

— „Cum, îndrăzneşti să-mi vorbeşti astfel?” strigă ea. „Asta mi-o vei 
plăti scump! Te voi face să simţi mânia mea!” 

Contele Tinaceff - însoțitorul împărătesei - se apropie de aceasta, dar 
nu ca s-o liniştească, ci ca s-o întărâte și mai mult; ticălosul șopti câteva 

cuvinte la urechea mamei lui Alexandru. 

— „Am eu un mijloc să-ți zdrobesc mândria”, zise ea adresându-se 
stăpânei mele. 

— „Da, ştiu”, răspunse contesa. „Majestatea Voastră poate să mă și 
ucidă; eu nu sunt decât o femeie slabă și ocrotitorul meu este departe... O, 
v-aţi ales bine ziua spre a veni aici... Dacă Alexandru ar fi de faţă, sunt 
sigură că n-aş fi auzit nicio vorbă de ocară... El, nobilul meu soț ar fi știut 
să mă apere Împotriva învinuirilor nedrepte.” 

Mi se părea că pământul se clatină sub picioarele mele. Împărăteasa 
tremura de furie - nimeni nu cutezase până acum să-i vorbească pe acest 
ton. Îşi pierdu cu totul stăpânirea de sine. 

„O, amanta mai are încă și mândrie, îndrăznește să fie 
batjocoritoare...” 

Contesa simţi tot sângele năvălindu-i la creier; făcu un pas spre 
împărăteasă, care se dădu înapoi de teamă. 

— „Retrageţi-vă cuvântul, Maiestate”, strigă soția marelui duce. „Mă 
puteţi ucide, dar n-aveţi dreptul să vă atingeţi de cinstea mea. Eu sunt 
soție, nu amantă!” 

Maria Feodorovna se întoarse spre însoţitorul ei, zicând: 

— „Aşadar, aceasta e femeia care a sedus pe fiul meu? Ea l-a fermecat 
într-atât, încât l-a făcut să uite tot ce datorează numelui său?” 

Contesa fu cuprinsă de o tulburare fără seamăn. 

— „Eu nu v-am sedus fiul, Maiestate”, strigă dânsa, întinzând braţul. 
„El însuși a venit să mă ceară de soţie... Fiica unui conte Baratinski stă mai 
presus de orice bănuială.” 

— „Ha, ha”, râse împărăteasa. „Domnule conte, auzi pe ce ton vorbeşte 
nesocotita asta! Dar nădăjduiesc că se va găsi un mijloc spre a se pune 
capăt acestei comedii...” 

— „Comedie?” exclamă contesa. „Numiţi comedie căsătoria noastră? 
Majestate, nu îngădui să mi se aducă o asemenea ofensă!” 

Îşi duse mâinile la piept și închise ochii. Apoi, redobândindu-și 
cumpătul, continuă: 

— „Singura mea vină e că iubesc pe fiul Majestății Voastre. Niciodată 
nu m-am gândit la onoruri, m-am hrănit numai cu dragostea pe care soţul 
meu a trezit-o în mine. N-am năzuit la cinstea de a fi împărăteasă... Nu! 
însă, fericirea mi-o voi apăra din toate puterile. Eu nu mă rog pentru viaţa 
mea, Majestate... puteți să mă ucideţi... voi muri bucuroasă, căci știu că mă 
jertfesc pentru Alexandru...” 

În acea clipă, o ușă se deschise şi camerista intră în încăpere, ducând 
de mână pe fiul contesei. 

Maria Feodorovna sări îndărăt, ca mușcată de șarpe; se vedea lămurit 
că luptă din răsputeri să nu-și piardă cunoștința. 

— „lată bastardul!” strigă ea. „Copilul mă va însoţi!” 

— „Niciodată!” răcni soția marelui duce, aruncându-se între fiul ei şi 
împărăteasă. „Pe mine mă puteţi ameninţa. Dar îmi voi apăra copilul de 
furia Majestății Voastre.” 

— „Cum, aşa merge treaba?” scrâșni Maria Feodorovna. 

Cine ştie ce s-ar fi întâmplat atunci, dacă Tinaceff nu s-ar fi întors spre 
împărăteasă, șoptindu-i ceva la ureche. Cuvintele sale avură efect. 

— „Bine”, zise mama lui Alexandru, „bastardul poate să rămână aici 
deocamdată... Tu însă, teme-te de mânia mea, care te va izbi și în 
mormânt... Te urăsc... urăsc pe bastardul acesta... Lui am să-i...” 

Contele Tinaceff, contrar regulilor protocolare - care opresc să se 
atingă mâna împărătesei altfel decât pentru a o săruta cu respect - luă de 
mână pe Maria Feodorovna şi o trase repede afară. 

Intendentul castelului și cu mine rămăseserăm ca înlemniţi. Contesa 
căzu în genunchi, ţinându-și mereu copilul îmbrățișat. Deodată, mâinile i 
se lăsară în lături şi nenorocita mamă fu cuprinsă de un leșin adânc. Când 
se trezi, era scuturată de friguri. Doctorul veni în grabă și o examină. La 
un moment dat, bolnava deschise gura și un șiroi de sânge ţâșni, înroşind 
pernele albe ca zăpada. Din pricina emoţiei contesa Baratinska avea o 
hemoragie. Sărmana rămase nemişcată până seara, părând mai mult 
moartă decât vie. 

În noaptea următoare, marele duce Alexandru sosi la castel, pe un cal 
plin de spume. Stăpânul meu avea pretutindeni oameni credincioși, astfel 
că aflase pe drum ceea ce se întâmplase. Acum venea să-și apere soţia și 
copilul. Nu vă mai descriu chinurile sale. Nenorocitul se învinovăţea el 
însuși şi-şi jură să renunţe la toate onorurile pe care i le dădea 
demnitatea sa. Bolnava deschise ochii și privirile sale căzură asupra 
soţului iubit. O bucurie fără margini se zugrăvi pe chipul ei palid. 

— „Aşadar, eşti lângă mine, dragul meu”, murmură contesa. 

Marele duce o înlănţui cu braţele şi se lipi de ea drăgăstos. 

— „Scumpa mea soţie, de acum înainte voi fi mereu lângă tine”, zise el. 
„Voi trăi numai pentru tine și copilul nostru.” 

Pe buzele contesei flutură un zâmbet fermecător. 

— „Alexandre, cuvintele tale mă bucură nespus de mult”, îngână ea, 

„dar simt că n-am să mai fiu multă vreme o piedică între tine și tron... Da, 
ceasurile îmi sunt numărate... Spaima, grija, emoția m-au izbit de 
moarte... eu plec din lumea asta... Mor bucuroasă însă, știind că te las 
liber. Acum îmi dau seama că a fost o crimă din parte-mi să întind mâna 
spre tine. Dragostea ta aparține întregului popor; așadar, trebuie să 
îmbrăţișezi pe toţi supușii tăi, aşa cum m-ai îmbrățișat pe mine... O, 
Alexandre, numai atunci vei fi înfăptuit menirea ta sfântă... Dragul meu, 
ştiu că mă iubești, m-ai făcut foarte fericită... spune-mi, vrei să-mi 
împlineşti ultima mea dorinţă?” 

Muribunda se ridică în capul oaselor; în ochii-i ardea o lumină 
îngerească, chipul ei strălucea de fericire. 

— „Alexandre, când te vei sui pe tronul Rusiei, eliberează pe ţăranii 
ruși din jugul robiei - asta s-o faci din dragoste pentru mine. Și dacă îmi 
făgăduieşti că-mi vei împlini dorinţa, părăsesc bucuroasă această lume, 
unde oamenii m-au făcut să înţeleg cât de mare este ura lor împotriva 
acelora care cutează să-i înfrunte.” 

— „Îngerul meu”, exclamă Alexandru, „rămâi lângă mine; te-am iubit 
din adâncul inimii, de cum te-am văzut, dar acum îmi plec cu respect 
capul înaintea ta, făptură sfântă.” 

— „Aşadar, îmi făgăduieşti că-mi vei respecta dorinţa? Când eu nu voi 
mai fi, vei purta grijă de poporul tău!” 

— „Da, Maria, îţi făgăduiesc. Dar tu vei rămâne cu noi.” 

— „Nu, nu se poate, iubitule... Nici nu-ți închipui cât de greu îmi vine să 
mă despart de tine... dar simt că Dumnezeu mă cheamă la El...” 

Marele duce îşi dădu seama că în curând sufletul scumpei sale soţii își 
va lua zborul din trup. Inima i se sfâșia de durere, dar se stăpâni, căutând 
să nu-și arate simțămintele, pentru a nu îngreuia ultimele clipe ale 
contesei. Aceasta zăcea pe pernele garnisite cu dantele, răsufla din greu 
şi-şi aţinti privirea în ochii blânzi ai soțului ei. Sărmana știa prea bine că 
multă vreme nu va mai putea să privească în ochii aceștia, în care, citise 
întotdeauna o dragoste nemărginită. 

— „Alexandre, aş vrea să mai văd o dată copilul nostru”, îngână 
contesa. 

Stăpânul meu dădu poruncile necesare și, după puţin timp, camerista 
intră în încăpere, ducând în braţe copilaşul. Marele duce îl apropie de faţa 
tinerei femei, care îl atinse cu buzele; apoi stăpâna mea își întoarse capul 
zicând: 

— „a-l de aici, nu trebuie ca lacrimile mele să ude fruntea lui 

nevinovată, lacrimile muribunzilor n-aduc noroc. O, fiul meu va fi fericit, 
nu-i aşa, Alexandre?” 

— „Da, draga mea, va fi fericit. El e copilul tău și, precum te-am iubit pe 
tine, tot aşa...” 

— „Taci, nu spune asemenea vorbe. Tu trebuie să te supui dorinţei 
tatălui tău, îl întrerupse Maria Baratinska. Ai să te însori, pentru ca să dai 
o mamă poporului, copiii tăi, soția...” 

Glasul contesei fu înăbușit de lacrimi; sărmana femeie nu putea să fie 
atât de tare, încât să binecuvânteze venirea unei alte femei în locul ei, 
alături de marele duce. Căzu înapoi în perne, gâfâind, apoi luă mâna lui 
Alexandru și o apăsă pe pieptul ei. 

— „la te uită cum îmi zvâcnește inima”, șopti muribunda. „Firul vieții 
mi se curmă... Alexandre, rămăi, cu bine... te văd înainte-mi într-o manta 
de purpură... Ajutor, ajutor! lubitule, mantaua e acoperită cu sânge.” 

Sărmana femeie fu scuturată de un fior apoi se întinse şi inima-i Încetă 
de a mai bate. Soția marelui duce Alexandru plecase dintre cei vii. 
Stăpânul meu rămase înlemnit, cu ochii aţintiţi asupra ființei dragi, 
ţinând încă mâna ei într-ale sale. Apoi, se ridică și, ducând mâna la inimă, 
exclamă: 

— „Dorinţa ta va fi împlinită, femeie sfântă.” 

După aceea, închise ochii aceleia pe care o iubise cu atâta patimă. 

Bătrânul se opri şi-şi șterse lacrimile. 

Cei doi fugari ascultaseră cu atenţia încordată; femeia pe care o 
scoseseră din sicriu stătea nemișcată, cu privirea aţintită în gol. 

— Da, da, îngână ea, în cele din urmă, o femeie iubită de un Romanov 
n-a fost niciodată cu adevărat fericită. Și, totuși, contesa Baratinska e de 
pizmuit, căci a murit în braţele lui, pe când eu... eu am fost smulsă de 
lungă soţul meu. 

— Şi ce a devenit copilul lui Alexandru? întrebă Vladimir, adresându- 
se bătrânului. 

— Marele duce a rămas mult timp închis în castelul Rielja, răspunse 
acesta. Trăia retras de lume, stătea îngenuncheat ceasuri întregi înaintea 
portretului soției sale. Într-o zi veniră trimişi ai tatălui său, care îl rugară 
să vină la Petersburg, deoarece împăratul voia să-l vadă. În cele din urmă, 
stăpânul meu fu nevoit să se supună. La plecare a luat cu el și copilul, în 
scop de a-l duce într-un castel singuratic, unde să fie crescut și educat, și 
unde nimeni să nu-l găsească. Se temea de răzbunarea împărătesei Maria 
Feodorovna; cât timp aceasta avea să trăiască, Alexandru nu putea să-l 

ducă la cartea imperială. Băieţaşul avea dascăli buni, servitori mulţi, dar îi 
lipsea un singur lucru: iubirea unei mame. Mai târziu, marele duce se 
căsători cu o fată de rangul lui, așa cum dorise Maria Feodorovna. Nu ştiu 
dacă a iubit-o pe aceea care i-a fost aleasă de părinții săi, dar ceea ce știu 
e că stăpânul meu se schimbă foarte mult. Alexandru devenise 
posomorât, se părea că toată tinereţea, tot idealul său, le îngropase în 
mormântul soţiei sale. După ce se urcă pe tron, l-am însoţit în străinătate, 
într-o călătorie mai lungă. La întoarcere mă dusei la castelul unde fusese 
transportat copilul. Cine ar putea descrie spaima mea, când constatai că 
micuțul dispăruse fără urmă? Servitorii castelului fuseseră schimbaţi, iar 
cei noi nici nu știau, măcar, cine locuise mai înainte acolo; de atunci, n-am 
mai dat de urma băiatului. Trebuie să fi fost la mijloc o mână puternică 
pentru ca lucrurile să fie conduse cu atâta iscusinţă și învăluite într-o 
taină de nepătruns. Acum Maria Feodorovna e moartă, trupul ei se 
odihneşte demult în cavoul bisericii Sf. Petru și Pavel; dacă ea însăși sau 
altul a făcut să dispară copilul, asta a rămas nelămurit până azi. Cu toate 
cercetările mele, n-am izbutit să pătrund taina. Mai târziu, împăratul, 
fiind înconjurat de oameni haini la suflet, deveni şi mai întunecat; nu se 
mai sinchisi de soarta fiului său. Afacerile de stat îi răpiră tot timpul și-l 
transformaseră într-un slujitor neînduplecat al imperiului. Jertfi totul 
pentru poporul său. După câte am auzit, Alexandru al II-lea nu ţinu seamă 
nici de dragostea fratelui său, marele duce Constantin. 

Vladimir tresări. Fructul acelei dragoste era el însuși. Dar tânărul nu 
putea să dezvăluie originea sa. Trebuia să tacă, pentru a-și înfăptui 
planul. 

— Neţinând seamă că şi el săvârșise aceeași greșeală în tinereţe, 
continuă bătrânul, Alexandru al II-lea despărţi pe fratele său de aceea pe 
care o iubea. Nenorocita fu exilată în Siberia împreună cu copilașul ei. 
Atunci, în mintea mea se născu bănuiala că s-ar fi putut ca și fiul 
împăratului să fi fost deportat în această provincie. Căci, toți aceia care 
erau neplăcuţi oamenilor care aveau în mâini frânele statului erau trimişi 
în pustiul de gheaţă al Siberiei. Așadar, mă hotărâi să plec în căutarea lui. 
Pornii la drum și cutreierai toate ocnele, toate închisorile, dar nu mi-a 
fost cu putinţă să dau de el. Pe semne că tânărul fusese omorât sau, dacă 
mai trăia, îl ascunseseră atât de bine, încât era cu neputinţă să fie de 
oprit. Ce-i drept, Maria Feodorovna murise; dar favoritul ei, contele 
Tinaceff sau urmașii lui, erau în viață şi desigur că se foloseau de 
influenţa lor pentru a înlătura din cale pe acela care ar fi putut să ceară 

dreptul la tron. Au trecut mulţi ani de atunci... foarte mulţi. Văzând că 
toate străduințele mele rămân fără folos mă hotărâi să rămân în această 
colibă, unde să-mi aștept moartea... 

Bătrânul tăcu. Cei trei drumeţi tăcură de asemenea, cufundaţi în 
gânduri. Vântul bătea cu furie, fulgii de zăpadă se cerneau neîncetat din 
cerul acoperit de nori. 

Vladimir se gândi la soarta lui, care se asemăna atât de mult cu aceea a 
fiului lui Alexandru al II-lea. Deodată, chipul lui Dimitrie îi apăru în minte. 
O bănuială grozavă îl cuprinse. Da, acum îşi aduse aminte de ce i se 
păruse că mai văzuse undeva trăsăturile acelea fine, ochii aceia 
strălucitori. Şi apoi Dimitrie, nu era el, tratat, în mod deosebit? Toate 
ordinele cu privire la dânsul nu veniseră, oare, de la Curtea imperială? 

În mintea tânărului se făcu lumină. Contele Tinaceff sau aceia care 
cunoşteau taina se temeau ca nu cumva împăratul să afle că din ordinul 
Mariei Feodorovna, se pusese la cale răpirea fiului său care fusese trimis 
în Siberia. Totuşi nu se încumetau să-l ucidă, căci dacă lucrurile ar fi ieșit 
la iveală, furia lui Alexandru n-ar mai fi cunoscut margini. Așadar, se 
hotărâse să se facă astfel ca fiul împăratului să moară de moarte bună. 
Din pricina chinurilor îndurate, nenorocitul îmbătrânise înainte de 
vreme. 

— lată că v-am spus tot ce aveam pe inimă, reluă bătrânul după un 
lung răstimp. Se pare că Dumnezeu a vrut să rămân în viață până când voi 
fi destăinuit şi altora această taină. Acum îngerul morţii poate să vină... 

— Nu spune asta, zise Vladimir. Dumneata poți să mai trăieşti multă 
vreme și să afli lucruri ciudate... Dar, acum să vorbim de prezent. Mâine 
dis-de-dimineaţă voi porni mai departe, împreună cu sora mea. Spune-mi, 
doamna poate să rămână aici până ne vom întoarce s-o luăm? 

— Desigur, numai dacă vrea să rămână. 

— Da, fireşte, răspunse soţia prinţului Serghie. Și când ne vom întoarce 
în patrie, soțul meu vă va arăta toată recunoștinţa sa. 

Apoi se culcară cu toţii. Cei trei drumeți, istoviți de oboseală, se 
cufundară într-un somn adânc, binefăcător. 

A doua zi, Vladimir și Lola porniră spre Gorni Zerentui, pentru a 
încerca să-l salveze pe Dimitrie. 


Am văzut că tainicul prizonier se îndreptase spre ușa încăperii. Când 

fu aproape, se auzi o nouă ciocănitură. 

— Vin, vin! răspunse bătrânul. 

— Este chiar el, răsună un glas bărbătesc. 

Dimitrie simţi tot sângele năvălindu-i la creier. Nu-i venea să creadă. 

Totuși, aşa era - auzise glasul lui Vladimir bunul său prieten. 

Tainicul prizonier începu să tremure de bucurie, ochii-i străluceau. 
Deodată, ușa se deschise și un bărbat se ivi în prag; în urma lui se afla o 
femeie. 

Erau Lola și Vladimir. 

Dimitrie rămase nemișcat. Bătrânul începu să gâfâie şi apoi vru să se 
repeadă spre noii sosiți. Dar se trase îndărăt, bâiguind: 

— Fugiţi, fugiţi, aici e spitalul leproșilor... Depărtaţi-vă în grabă, dacă 
ţineţi la viaţa voastră... Nu, nu, vă apropiaţi de mine... 

Zicând acestea întinse mâinile, ca şi cum ar fi vrut să-i împiedice să 
mai înainteze; dar cei doi oameni nu ţinură seamă de vorbele lui. 

— Dimitrie, zise fiul marelui duce, am venit să te luăm cu noi, să-ți dăm 
libertatea. Nimeni nu ne-a văzut venind, nimeni nu va bănui că am fost 
aici. Hai, vino cu noi, să pornim spre patrie. 

— Spre patrie? repetă bătrânul. Așadar, nu m-aţi uitat?! Ah, dar nu 
pot... 

Se opri. Chipul său fu acoperit de o paloare cadaverică. Bătrânul mai 
făcu un pas îndărăt. 

— Dumnezeule! exclamă el. Să fiu așa aproape de libertate, de 
mântuire din toate chinurile și, totuși să nu vă pot urma! Nu, nu se poate! 
Eu sunt îngrijitorul leproșilor, orice om fuge de mine... Cum aș putea să vă 
împing în ghearele pieirii tocmai pe voi, aceia pe care îi iubesc? Fugiţi, 
fugiţi din locul acesta! Mergeţi cu bine și Domnul să vă binecuvânteze 
pentru raza de lumină pe care aţi aruncat-o în sufletul meu chinuit... 

Vorbise din ce în ce mai repede. În cele din urmă, izbucni în plâns. 

— Şi, acum, duceţi-vă sănătoși, prieteni! zise el, apoi. Eu rămân aici, 
moartea se va îndura de mine şi va închide curând ochii mei obosiţi. 

— Nu, nu se poate, strigă Vladimir, trebuie să mergi cu noi; fărătine nu 
plecăm din Gorni Zerentui. 

— Bine, dar gândiţi-vă la voi, murmură Dimitrie. 

— Prietene, nu mai șovăi, zise tânărul. Trebuie să ne întoarcem 
împreună în patrie... Și dacă nu vrei să ne urmezi de bunăvoie, vom 
întrebuința forţa. 

— Da, Dimitrie, ne-am pus în gând să te salvăm de aici şi o vom face 

chiar fără voia ta, adăugă Lola, cu hotărâre. 

Și, deoarece bătrânul rămase nemișcat, Vladimir îl apucă de mână și-l 
trase repede afară, închizând ușa în urma să. 

— Acum să ne grăbim, zise Vladimir. Înainte de a se lumina trebuie să 
fim departe... Ce mutre au să facă mâine, când vor vedea că îngrijitorul 
bolnavilor a dispărut!... 

— Dar, Vladimir... 

— Nicio vorbă, îl întrerupse tânărul, te luăm cu noi și orice împotrivire 
nu ţi-ar folosi la nimic. 

În cele din urmă, dorul de libertate învinse. Tainicul prizonier se hotărî 
să-i urmeze. 

Porniră la drum. După puţin timp, spitalul rămase mult îndărătul lor. 

La ivirea zorilor, fugarii se depărtaseră de-a binelea de Gorni Zerentui. 

Dimitrie căzu în genunchi şi rosti o rugăciune fierbinte. 

Era salvat. Vladimir şi Lola îi bătătoriseră drumul spre libertate. 

Porniră mai departe. 

Dar tainicul prizonier se încrezuse prea mult în puterile sale. Încetul 
cu încetul, bătrânul simţi că forţele îl părăsesc. Deodată, se prăbușşi în 
zăpadă; nenorocitul scoase un geamăt sfâșietor, apoi se întinse și rămase 
nemișcat, țeapăn ca un mort. 

— Ce-i de făcut acum? zise Vladimir. Trebuie să ajungem la colibă cât 
mai curând. În ce ne priveşte pe noi, n-are de ce să ne fie teamă, dar 
Dimitrie poartă haine de ocnaș și ar putea fi recunoscut foarte lesne. 

— Să încercăm să-l ducem pe sus, propuse Lola, doar nu putem să-l 
lăsăm aici, în zăpadă. Dar, ia te uită la chipul lui... mâinile astea, cu venele 
ieșite în afară... 

Nu se încumetă să continue. Se plecă și puse mâna pe pieptul lui 
Dimitrie. Inima bătea încă. 

— Ce-am putea face ca să-l aducem în fire? întrebă ea. 

— Nu putem face nimic, răspunse Vladimir. Singurul lucru ce ne 
rămâne e să-l ducem până la coliba pustnicului și acolo vom putea să-i 
venim în ajutor. 

Lola îl apucă de picioare, Vladimir de umeri și, astfel, porniră mai 
departe. 

Înaintară cu greu, căci uneori erau nevoiţi să se afunde până la 
genunchi în zăpadă. 

După ce se opriră de câteva ori să se odihnească, Vladimir exclamă 
deodată: 

— lată, colo, în zare se vede coliba bătrânului. 

Cei doi fugari se simţiră din nou însufleţiţi de curaj. 

— Să ne mai odihnim niţel, murmură Lola, măsurând cu privirea 
distanţa până la colibă. 

— Nu, nu, fă o sforţare, o îmbărbătă însoţitorul ei. Trebuie să ajungem 
cât mai curând, ca să putem veni în ajutor sărmanului bătrân. 

Soţia condamnatului își încordă puterile şi porniră din nou. Când 
ajunseră la o mică depărtare de colibă, Vladimir scoase un strigăt. 

Dar nimeni nu-i răspunse, totul rămase cufundat în tăcere. 

— Hm, de ce nu răspunde, oare, bătrânul? se întrebă tânărul, clătinând 
capul. 

— lată, ușa e deschisă astfel că putem intra nestingheriţi, adăugă Lola. 

Vladimir strigă din nou; aceeași tăcere. 

O grijă chinuitoare puse stăpânire pe inimile celor doi. Mai mult 
alergând, decât mergând, ajunseră în faţa colibei, unde se opriră și priviră 
în jurul lor, miraţi. 

Pe zăpadă se vedeau urme de copite și sanie. Lola și Vladimir se uitară 
întrebător unul la altul. Apoi, intrară în colibă. 

Aici domnea o tăcere desăvârşită. După ce aşezară într-un pat trupul 
bătrânului, fugarii porniră în căutarea pustnicului şi a străinei pe care o 
lăsaseră acolo. Dar nu găsiră nici urmă de dânșii. 

Vladimir începu să strige, ieși iar afară, răcni din răsputeri, dar nu 
primi niciun răspuns. 

Cei doi fură cuprinși de o groază de moarte. 

Ce se făcuse bătrânul? Unde dispăruse femeia? 

Deodată, Lola, care stătea în mijlocul încăperii, crezu că aude un 
geamăt slab. Rămase încremenită; vaietul se auzi din nou. 

Aşadar, nu erau singuri în colibă? În afară de ei, se mai afla cineva - şi, 
acest cineva, trebuia să fie un muribund, căci numai un muribund putea 
să scoată astfel de gemete. 

Fugarii îşi rotiră privirile prin încăperea care servea bătrânului atât ca 
sufragerie, cât și ca dormitor; ba, încă şi mâncarea şi-o pregătea acolo. 

De unde venea geamătul? 

Răsuna dureros, tânguitor, pierzându-se în tăcerea care-i învăluia. 
Deodată, Vladimir scoase un țipăt de spaimă. În deschiderea dedesubtul 
vetrei, unde se păstrau lemnele ca să fie uscate, se mișcase ceva. 

Dintr-o săritură, tânărul fu lângă sobă. Cu mâini tremurânde, fiul 
marelui duce dădu deoparte lemnele și descoperi trupul unui om legat. 

ÎI trase afară şi un nou țipăt scăpă de pe buzele sale; pustnicul fusese 
legat, cu mâinile și picioarele cruciș, iar în gură avea un căluș atât de 
mare, încât nici nu putea măcar să-și miște fălcile. 

Nenorocitul era mai mult mort decât viu, căci ticăloșii care îl atacaseră, 
aprinseseră focul în sobă înainte de a pleca. 

Bătrânul scoase un suspin de ușurare, deschise ochii, apoi îi închise iar 
şi rămase nemișcat. 

Vladimir îi puse o pernă sub cap, îi examină membrele și îi pipăi 
fruntea. La această atingere, sărmanul om gemu din nou, dar nu se mișcă. 

— Ce-i de făcut acum? întrebă tânărul, deznădăjduit. 

— lată, aici e un vin vechi întăritor, răspunse Lola, să-l turnăm 
bolnavului pe gât. 

Încercară să-i picure în gură băutura înviorătoare, dar bolnavul nu 
putea să înghită nimic. 

Vladimir se ocupă de bătrân în timp ce Lola căută să descopere vreo 
urmă a dispărutei. 

Lângă prag zări o bucată din rochia acesteia. 

Fusese, oare, străina, răpită de acolo şi, în lupta ce susținuse cu 
ticăloşii, se rupsese o fâşie din rochia nenorocitei? 

Puse și lui Vladimir aceeași întrebare. Dar tânărul nu-i răspunse, fiind 
preocupat cu bătrânul pe care îl aşezase pe banca de lângă sobă. 

Soția lui Rogal luă şi ea parte la silinţele tânărului. Dar străduinţele lor 
nu duseră la niciun rezultat. Răsuflarea lui devenea din ce în ce mai slabă. 

Fugarii îl priveau cu atenția încordată. Nu cumva avea să moară 
înainte de a vorbi? 

În cele din urmă, bătrânul păru că-şi vine în simțiri. 

Vladimir se plecă asupra lui şi-l văzu deschizând ochii. Încercă să-i 
ridice capul. 

Lola îngenunchease lângă bancă și-l mângăia pe față. Apoi îi luă 
încetișor capul între mâini. O privire plină de recunoştinţă o răsplăti 
pentru dragostea ce arăta nenorocitului. 

Bătrânul se silea din răsputeri să vorbească. 

— A, a... izbuti el să îngâne, în cele din urmă. 

— Unde e străina pe care am lăsat-o aici? întrebă Lola cu glas 
tremurător. 

O sclipire de mânie se aprinse în ochii rătăciţi ai pustnicului. Făcu o 
nouă sforțare și murmură doar atât: 

— Tâlharii! 

Apoi corpul i se lăsă pe spate, ochii i se închiseră şi mâinile-i căzură 
de-a lungul trupului. 

Fratele de lapte al împăratului Alexandru al II-lea încetase de a mai 
trăi. 

Lola închise ochii mortului. 

— Acum gura asta s-a închis pentru totdeauna, zise ea. Așadar, nu 
putem să aflăm cine a răpit-o pe sărmana femeie? Părerea mea însă, este 
că duşmanii ei s-au întors şi au luat o cu ei, ca s-o ucidă. 

— Da, aşa cred şi eu, încuviinţă Vladimir. 

— Sărmana e urmărită de nenorocire, ca și Dimitrie, de altfel... 

— S-ar zice că sunt oameni meniţi numai să se chinuie, adăugă el, 
gândindu-se la propria lui soartă. 

Dar tânărul se smulse din aceste gânduri și se uită spre tainicul 
prizonier, care zăcea în nesimţire, cu ochii închişi, de abia răsuflând. 

— Lola, ar fi bine să ducem afară cadavrul bătrânului, zise Vladimir 
apoi, adresându-se însoţitoarei sale, pe urmă ne vom putea ocupa de 
acela care mai e în viaţă. 

Cei doi fugari ridicară trupul neînsufleţit și-l transportară în faţa 
colibei. 

Vladimir alese un loc, dădu zăpada la o parte, așeză acolo cadavrul și-l 
acoperiră cu pietre, astfel că era ferit de animalele sălbatice. 

Apoi, cei doi se întoarseră în colibă şi încercară să readucă în simţiri pe 
Dimitrie. Câtva timp, bătrânul rămase în aceeași stare; însă deodată, o 
roșeață slabă se ivi pe chipul său, picături de nădușeală i se adunară pe 
frunte și răsuflarea sa deveni mai regulată, mai liniştită. Se vedea lămurit 
că starea de nesimţire se transformase într-un somn adânc. 

— lată, încercările noastre au izbutit, exclamă Vladimir. Prietenul 
nostru doarme și, când se va trezi, se va simţi mult mai bine. 

Tainicul prizonier, dormea ca un copil. Pe chipul său se citea fericirea 
ce-l copleșise în vis. 

— Slavă Domnului, Dimitrie e scăpat! murmură Lola, turnându-i pe 
gură ceai fierbinte amestecat cu vin întăritor. 

Se făcuse amiază. Lola găsise printre proviziile pustnicului, merinde 
folositoare pentru bolnav, aprinse un foc bun și găti un fel de supă 
întăritoare, pe care bolnavul o sorbi cu lăcomie. 

Apoi mâncară și ei, şi după ce tainicul prizonier adormi, ieşiră din 
colibă ca să termine mormântul bătrânului. 

Când terminară, soarele se lăsase demult la asfinţit. Dimitrie mai 


— 179 — 


dormea.. Cei doi se culcară și ei. 

A doua zi, Dimitrie se trezi înzdrăvenit, se ridică în capul oaselor și 
văzu pe Vladimir dormind jos, cu capul pe braţ. 

— El m-a salvat! Ah! prieteni așa de credincioşi sunt rari, şopti 
bătrânul. 

Fireşte că bătrânul nici nu bănuia, măcar, unde se afla și cum ajunsese 
acolo. Deodată, Vladimir se trezi, și văzându-și prietenul scoase un strigăt 
de bucurie. 

— Lola, Lola, vino, s-a făcut bine, e salvat! 

Soția lui Rogal se ivi în pragul camerei alăturate, și zărind pe Dimitrie 
în picioare, obrajii ei slăbiți se colorară de bucurie. Nobila femeie se 
repezi înainte cu mâinile întinse, zicând: 

— Slavă Domnului că te văd însănătoșit. Acum ești liber. 

— Liber? Sunt liber, într-adevăr? repetă tainicul prizonier, care nu 
putea să-și creadă urechilor. 

— Da, da, suntem liberi, răspunse Lola. Vom porni împreună spre 
Vladivostok, unde ne vom îmbarca pe un vapor care ne va duce în patrie. 

— Desigur, încuviinţă Vladimir. Acum vom avea prilejul să vedem că 
soarta nu e chiar atât de crudă cu noi, că ne vom bucura iar... 

— O, Vladimir, nu-mi zugrăvi tablouri care nu se pot înfăptui! îl 
întrerupse Lola. Eu nu pot să mai fiu fericită... Şi, apoi, de câteva zile simt 
aici o durere sfâşietoare... 

Zicând acestea, își apăsă mâna pe piept. 

Încetul cu încetul, Dimitrie se înzdrăveni. Hrana bună, odihna, 
mângâierile prietenilor săi contribuiseră la refacerea puterilor sale. 

— Când plecăm spre Vladivostok? întrebă el, într-o seară. Acum sunt 
sănătos, astfel că putem porni cât mai curând. Şi, nu ştiu de ce, dar parcă 
simt că trebuie să mă depărtez cât mai repede de aceste locuri; o neliniște 
ciudată a pus stăpânire pe mine, îmboldindu-mă să merg înainte, mereu 
înainte... 

Pe buzele Lolei flutură un zâmbet; și ea fusese cuprinsă de neliniște, 
dar o punea în seama bolii ce-i rodea plămânii şi despre care nu vorbise 
nimic prietenilor ei. 

— Dacă mâine va fi tot așa frumos ca și azi, vom putea porni spre 
Vladivostok, zise Vladimir. Toate pregătirile sunt făcute, astfel că nimic 
nu ne va mai reține. 

A doua zi domnea un ger strașnic, cu toate că soarele strălucea pe cer. 

Vladimir ieşi din colibă și privi în jurul său, pe câmpia albă, care 
sclipea ca un covor presărat cu diamante. Apoi se întoarse spre căsuţă și 
strigă, plin de bucurie: 

— Veniţi afară, dragii mei! E o zi minunată! Ah, şi câtă linişte domnește 
în atmosferă! exclamă Dimitrie, respirând cu nesaţ aerul rece al dimineţii. 

După câteva clipe se ivi şi Lola, care ridică ochii spre cer, apoi privi în 
zare spre vârfurile unor munţi îndepărtați, deasupra cărora se zăream 
nori negri. 

— Hm, nu lăudaţi prea mult vremea! zise ea. După cât se pare, n-o să 
avem o zi tocmai frumoasă. Norii aceia care s-adună deasupra munţilor 
nu vestesc nimic bun. Mie mi-e teamă de o furtună... 

— Ah, Lola, nu ne mai îngrijora tocmai acum, când sufletele noastre 
sunt pline de nădejde. 

— Bine, am să tac, zise ea, zâmbind. 

În cele câteva zile, Lola se schimbase foarte mult în bine. Fireşte, când 
era singură, când credea că nimeni n-o vede, atunci îşi apăsa mâna pe 
inima care-i zvâcnea să se spargă. Capul o durea, iar la tâmple simţea 
nişte înţepături groaznice. Dar niciun geamăt nu ieșea de pe buzele ei. 
Vladimir şi Dimitrie luau drept un semn de însănătoșire roșeața uşoară 
ce-i acoperea chipul și se bucurau din inimă. 

— Acum putem porni, zise Vladimir, zâmbind și aruncându-și în spate 
sacul greu cu merinde. 

Dimitrie își îmbrăcase veșmintele răposatului bătrân, iar hainele sale 
de ocnaș le arsese; cojocul unchiașului, deși foarte mult purtat, era totuși 
în stare destul de bună. 

Numai tristețea adâncă ce i se citea în ochi, nu putea fi acoperită, cu 
nicio haină. 

Cei trei fugari se înţeleseră curând asupra modului cum se vor 
prezenta înaintea autorităţilor din Vladivostok, unde trebuiau să-şi vizeze 
pașaportul. Acesta era întocmit astfel că toţi trei se puteau folosi de el. 
Dimitrie avea să se dea drept cumnat al lui Vladimir, iar Lola drept sora 
tânărului şi soţia lui Dimitrie. 

— Şi acum, cu Dumnezeu înainte! zise tainicul prizonier. 

Se mai opriră, totuși, câteva clipe, în pragul acelei colibe care fusese 
salvarea lor şi care acum avea să rămână pustie; nimic în afară de 
mormântul sihastrului nu se afla în apropierea ei. 

— Dormi în pace, bătrâne, în mormântul tău, acoperit de zăpadă, zise 
tainicul prizonier, îndreptându-și privirea spre groapa în care zăcea 
trupul pustnicului. 

Apoi, porniră la drum. În urma lor era închisoarea, iar înaintea lor 
libertatea. Aveau să mai poposească o noapte și în ziua următoare 
trebuiau să ajungă la Vladivostok, pe țărmul mării Okolzk. 

Inimile sărmanilor fugari zvâcneau, amenințând să le spargă pieptul. 
După atâtea chinuri şi suferinţe, se îndreptau, în sfârşit, spre portul de 
unde se vor îmbarca pentru a pleca în patrie. 

Privirile lor scrutau parcă, căutând să descopere lanţul de munţi care 
se întindea până la mare. După câtva timp, acesta începu să se zărească în 
depărtare. 

Deodată, Vladimir se opri, ridică încet capul și rămase în ascultare. 

— Aud zurgălăi, nişte sănii vin în urma noastră, zise el. Poate suntem 
favorizați de soartă şi vom scurta drumul, străbătându-l în sanie, poate... 

Cuvintele îi muriră pe buze; îndărătul lor se iviră niște cazaci, ale căror 
săbii luceau în lumina soarelui. 

Apoi, apăru un convoi de exilați. Pe feţele lor palide se citea mizeria 
cea mai neagră. Nenorociţii erau ferecaţi în lanţuri. 

Convoiul era format din vreo douăzeci şi cinci de bărbaţi, în urma 
cărora venea un șir de sănii în care se aflau femeile și copiii. 

Cu chipurile lor trase, din care sângele lipsea cu desăvârșire, cu ochii 
lor stinși, păreau aproape îndobitociţi. 

Inimile fugarilor începură să bată cu putere. 

Dacă aveau să fie descoperiţi! 

Picături de nădușeală rece le îmbrobodiră fruntea. Privirile lor 
îngrijorate se îndreptară spre convoiul care se apropia din ce în ce. 

Fără să ţină seamă unde calcă, deportații înaintau în mod mecanic, fără 
să scoată o vorbă. Păreau mai mult nişte animale. 

Vladimir simţi o durere nespusă privind aceste cadavre ambulante. 

În cele din urmă, convoiul opri lângă cei trei fugari, care se dădură în 
lături, ca să le facă loc. 

— De unde veniţi? întrebă unul dintre cazaci, adresându-se lui 
Vladimir. 

— De la Shretinsk și ne ducem să vedem niște rude, răspunse fiul 
marelui duce. Dar dumneavoastră dincotro veniţi! 

— Din Smirnova şi ne îndreptăm spre staţia cea mai apropiată. Iat-o, 
se şi vede colo, la dreapta. Însă, trebuie să ne grăbim, căci vremea o să se 

strice. Fireşte, nu ne pasă nouă de câinii ăştia dindărătul nostru: n-ar fi 
nicio pagubă dacă ar pieri, căci atunci n-ar mai trebui să ne obosim 
păzindu-i. 

Vladimir nu răspunse nimic. Inima i se sfâşia de milă, dar tânărul 
trebui să recunoască neputinţa în care se afla. 

— Căutaţi să ajungeţi cât mai repede la un adăpost pentru noapte, 
continuă cazacul. lată, norii aceia nu prea îmi miros a bine. 

Apoi, întorcându-se pe cal, începu să izbească cu biciul în deportații 
care se aflau în primele rânduri. 

— Mergeţi mai repede! strigă el. Hai, nu vă mișcaţi ca niște melci! 

Cnutul cădea mai ales asupra unuia dintre exilați, care se îndoia de 
durere. 

Convoiul trecu înainte; mai întâi un rând de cazaci, apoi deportații, 
căruţe în care se aflau femeile și copiii și, în cele din urmă, un alt rând de 
soldați. 

Micuţii scânceau cerând de mâncare, pe chipurile sărmanelor mame 
erau zugrăvite toate chinurile îndurate; printre aceste femei, se aflau 
multe care urmaseră de bunăvoie pe soții sau părinții lor. 

Cei trei fugari rămaseră câtva timp locului, urmărind cu privirea 
convoiul care se depărta. În cele din urmă, oamenii se zăriră ca nişte 
puncte mici, negre, apoi dispărură. 

Vladimir rupse tăcerea: 

— O, nenorociţilor, exclamă el, voi vă duceți spre ocnă, unde vă 
aşteaptă mizeria cea mai neagră, pe când noi - o lucire se aprinse în ochii 
tânărului - noi ne îndreptăm spre libertate, spre patrie... Prieteni, să 
mergem înainte! 

Scoţând un suspin adânc, porniră din nou la drum. 

Timpul trecea. Fugarii n-aveau ceasornic, dar se orientau după soare. 

— Slavă Domnului că n-am fost recunoscuţi, continuă Vladimir, după 
un răstimp, dar vă jur, că vii nu ne-ar fi prins ei; mai întâi v-aș fi ucis pe 
voi şi după aceea mi-aş fi înfipt pumnalul în inimă. 

Sclipirea ochilor săi arăta lămurit că tânărul vorbea foarte serios. 

Umbrele amurgului începură să se lase peste câmpia acoperită de 
zăpadă; se porni un vânt slab. 

Norii, care învăluiau vârfurile murgilor, se întinseră, acoperind 
regiunea cu un văl care se îngroşa mereu. Vântul se înteţea din ce în ce; 
de unde la început era foarte slab, acum începu să bată mai cu putere, 
purtând prin aer fulgii de zăpadă îngheţată. 

— Se va dezlănţui o furtună cum numai în Siberia se poate vedea, zise 
Vladimir, iuţindu-şi pașii. 

Tânărul se îngălbeni, gândindu-se la urmările uraganului. 

— Dumnezeule, ocrotește-ne, exclamă Lola, cuprinsă și ea de 
îngrijorare. 

Fulgii de zăpadă deveniră tot mai deși; în curând nu se mai cunoștea 
nici cărarea. 

— Încotro s-o apucăm? întrebă Lola, plină de spaimă. 

Tainicul prizonier se sili să recunoască drumul, dar în zadar. Totul era 
acoperit de un strat gros de zăpadă. 

— Nu cumva suntem sortiți să murim aici îngheţaţi? se întrebă 
Vladimir. Nu cumva ne este dat să pierim în pustiul de gheaţă, tocmai 
acum când nădejdile noastre păreau că vor fi împlinite? 

Și începu să strige din răsputeri. Dar strigătele sale se pierdură în 
urletele viforului. 

— Trebuie să ne urmăm drumul, zise el, în cele din urmă, văzând că 
nimeni nu-i răspunde. După cât ne-a spus sihastrul, se află pe aici un sat 
de-al ostiacilor. 

Porniră din nou, însă înaintau cu foarte mare greutate, din pricina 
troienelor de zăpadă. 

Niciunul dintre ei nu știa unde vor ajunge, drumeţii rătăceau fără țintă, 
ținându-se de mână ca nu cumva furtuna să-i despartă. 

— Sunt la capătul puterilor... nu mai pot înainta, îngână deodată Lola. 

Se vedea lămurit că sărmana femeie era istovită și abia se mai ținea 
lângă tovarășii ei. La un moment dat, căzu în genunchi, dar fu ridicată 
numaidecât și târâtă mai departe. 

Vântul îi smulse broboada de pe cap. 

— Lăsaţi-mă să mă odihnesc câteva clipe, se rugă soția condamnatului. 

Vladimir se împotrivi cu asprime: 

— Nu, nu se poate, zise el, asta ar însemna moartea noastră. 

Drumeţii porniră înainte, gâfâind, împleticindu-se. 

Îndărătul lor îi pândea moartea, care încerca să-i atragă în imperiul ei. 

După puţin timp, Lola se prăbuși din nou în zăpadă. Vladimir abia mai 
răsufla, căci, pe lângă toate, bietul tânăr mai ducea în spate și sacul cu 
merinde. 

— Ridică-te, zise el, găfâind. 

— Nu pot, murmură ea, sprijinindu-şi capul în zăpadă. 

Fiul marelui duce își dădu seama că sărmana femeie era la capătul 

puterilor. 

Ce era de făcut acum? Încotro să se îndrepte? 

Deodată, prin urletul vântului, se auzi mugetul unei vaci. 

— Auziţi! mugește o vacă! strigă Dimitrie. 

— Da, așa e, zise Vladimir. Mugetul a venit de colo, din dreapta. Și unde 
sunt animale domestice, trebuie să fie și case și oameni. 

Se aplecară spre Lola și o apucară unul de umeri și celălalt de picioare. 

Unde aveau să ajungă nu știau nici ei; voiau să aibă, numai, un adăpost, 
fie chiar la dușmani. 

Deodată o lumină sclipi înaintea lor. 

Sărmanii oameni se simţiră copleșiți de bucurie. Cu cât înaintau, 
lumina devenea tot mai mare. Deodată dispăru. Două ţipete de groază 
răsunară în noapte, însă sclipirea se ivi din nou. 

Ninsoarea se mai potolise. Vladimir, care avea ochi foarte ageri, zări, la 
o depărtare de vreo câteva sute de metri, o colibă, de unde venea lumina. 

Îşi iuţiră paşii. 

— Ajutor, ajutor, strigă deodată Vladimir în tăcerea nopții. 

— Ajutor, răcni şi Dimitrie. 

Strigătele lor păreau că au fost auzite, căci o ușă se deschise. 

— Cine strigă după ajutor? se auzi un glas bărbătesc. 

— Aici, aici, exclamă fiul marelui duce. 

O făptură neagră veni în fugă spre dânşii. 

— Cine sunteţi? Cum aţi ajuns aici pe vremea asta? întrebă țăranul, 
după ce se apropie de cei trei drumeţi. Mare noroc că ați găsit coliba mea, 
altminteri aţi fi fost pierduţi. Dar lăsați să duc eu femeia, căci văd că vă 
tremură mâinile; trebuie să fiți obosiţi de moarte. 

După puţin timp, ajunseră cu toţii în coliba ţăranului. Un foc mare, 
pâlpâitor, ardea în vatră. 

Vladimir şi Dimitrie se îmbrăţișară, exclamând: 

— Salvați, suntem salvaţi! 


Capitolul 145 - Moartea Fedorei 


Am văzut că soția lui Iso de Margenta, ambasadorul Argentinei la 
Petersburg, fugise din clădirea incendiată, unde Kardoff şi bătrâna 
vrăjitoare, o ţineau închisă. 

Turbata începu să alerge pe străzi, ţopăind şi vorbind cu ea însăși. 

Trecătorii care o întâlneau se uitau la ea îngroziţi sau se retrăgeau în 
vreun gang. 

Acum, însă, Fedora n-ar fi atacat pe nimeni. Nenorocita își potolise 
furia, cel puţin deocamdată. Deodată se opri înaintea unei case vechi, de 
culoare cenușie. 

Cântece şi chiote răsunau dinăuntru. 

Curioasă, ca toți nebunii de altfel, Fedora se ridică în vârful picioarelor 
şi privi pe fereastră. Văzu o încăpere plină de fum, unde petreceau 
bărbaţi și femei. 

Sunetele paharelor şi cântecele de veselie care ajungeau la urechile ei 
produseră o impresie atât de mare asupra turbatei, încât se hotărî să 
intre în casă. 

Fedora se îndreptă spre ușă, o deschise șovăind și se strecură în local. 

Se afla în spelunca „La ciuperca otrăvită”, al cărei proprietar era tatăl 
Taniei, care nu știa încă nimic despre nenorocirea fiicei sale. 

Acum veselia chefliilor ajunsese la culme. 

Răufăcătorii şi femeile, pe care alcoolul îi adusese într-o stare vecină 
cu nebunia, dansau în jurul unei mese pe care se urcase însuşi 
proprietarul speluncii. 

Aceasta numeau ei „dansul în jurul vițelului de aur”. 

Şi tatăl Taniei arăta o vădită plăcere primind această denumire. 
Birtașul făcea tot felul de glume, în timp ce chefiiii îl pișcau sau îl 
dezmierdau. 

Deodată, cercul dansatorilor fu întrerupt. 

Cu un strigăt sălbatic, turbata se repezi în mijlocul lor și, înainte ca 
cineva s-o poată împiedica, Fedora sări pe masă, alături de birtaș. 

— Ce-i asta? răcni acesta. lată o vizită cu totul neașteptată... Dar, pe 
legea mea, femeia nu-i urâtă, cu toate că pare să nu mai fie tocmai tânără. 
Îmbrăcămintea ei nu e după ultima modă, totuşi vom spune bun venit 
necunoscutei. Ei, s-aduceţi rachiu, ca să putem bea în sănătatea străinei. 

Cocoşatul aduse câteva sticle de rachiu. Fedora apucă una dintre ele, o 
duse la buze și sorbi din ea cu lăcomie. 

Apoi îşi trecu braţele pe după gâtul lui Grabonski şi începu să ţopăie cu 
el pe masă. 

Dansul devenea din ce în ce mai sălbatic, astfel că cei de faţă, temându- 
se ca birtașul și Fedora să nu se prăbușească, le atraseră prin strigăte 
puternice luarea-aminte. 

Dar turbata nu ținu seamă de nimic, şi urmă să ţopăie, până ce masa se 

sfărâmă. 

— Femeia pare să fie nebună, zise Grabonski, ridicându-se și 
ştergându-şi nădușeala ce-i şiroia pe frunte. Dac-ar mai fi dansat mult, ar 
fi scos sufletul din mine... Totuși, mititica îmi place. Poate să rămână la 
mine și să țină tovărăşie scumpei mele Tania... Dar unde dracu’ să fie 
fiică-mea? Prieteni, nu cumva a văzut-o vreunul dintre voi? 

Ceilalţi clătinară capul. Frumoasa fată se furişase astfel că n-o văzuse 
nimeni. 

În cele din urmă, Grabonski se îndreptă spre tejghea pentru a lua 
rachiu. 

— Ascultă-mă, n-ai vrea să-ţi măriţi fiica? îl întrebă un răufăcător, care 
se deosebea printr-o cicatrice uriaşă pe care o avea pe obrazul stâng. 

— Eu s-o mărit? replică Grabonski. Nu, copila mea va ști să-şi găsească 
ea singură bărbatul potrivit. Mititica e destul de frumoasă, ca un conte să 
se îndrăgostească de ea. Pe legea mea, pun rămășag pe orice, că Tania o 
să ia un soţ foarte nobil. Are ceva în ea, ceva care prevestește că va ajunge 
departe... Dar ce să fie asta? continuă birtașul. Lumea se adună înaintea 
localului... ce să se fi întâmplat? 

Clienţii speluncii alergară spre ferestre. 

Deodată, ușa se deschise şi doi bărbaţi intrară în cârciumă, ducând 
trupul neînsufleţit al unei făpturi acoperite cu o pânză. 

— Ce-i asta? întrebă birtașul, mirat. 

Nimeni nu răspunse. 

Răufăcătorii începură să-și șoptească unul altuia și niciunul dintre ei 
nu se încumetă să privească în ochii lui Grabonski. 

— Ce-aţi pus iar la cale? făcu el, zâmbind. Aha, îmi închipui... sub pânză 
se află o femeie, care vrea să-mi joace un renghi. 

Aceeași tăcere în jurul său. 

Grabonski se plecă și dădu puţin pânza la o parte. 

— Simt un păr mătăsos, zise el, vârând mâna dedesubt, așadar, nu m- 
am înşelat. Dar vreau să văd cine-i fetișcana. 

Și, cu o smucitură violentă, trase jos pânza. 

Dar rămase cu braţele întinse și cu ochii holbaţi la priveliştea ce i se 
oferi. 

Înaintea sa zăcea trupul neînsuflețit al Taniei. Sărmana fată avea țeasta 
sfărâmată. 

— Nu, nu-i copilul meu, nu se poate să fie el, bâigui nefericitul tată. 
Ăsta nu-i chipul Taniei, altminteri ea mi-ar vorbi. Şi, totuşi, dacă este ea! 

strigă birtașul, deodată. Tania, Tania... 

Grabonski apucase mâinile cadavrului și privea năucit spre faţa 
desfigurată. 

Apoi, însă, își reveni în fire şi seridică. 

— Cum s-a întâmplat nenorocirea? întrebă el, tremurând. 

Ceilalţi îi povestiră că Tania salvase din flăcări o tânără fată și, cu acest 
prilej, se prăbușise de pe acoperișul casei incendiate. 

— Aşadar, şi-a dat viaţa, salvând de la moarte un om! murmură 
Grabonski. Da, da, știam eu că Tania nu va muri de moarte bună... Duceţi- 
o în camera mea. 

E ciudat că cei mai mari criminali care nu se dau înapoi de la nicio 
fărădelege, rămân năuciţi în faţa unei nenorociri neașteptate. 

Adânc Înduioşaţi, răufăcătorii se apropiară de cadavru și-l ridicară, 
îndreptându-se spre încăpere alăturată. 

Aici, trupul neînsufleţit fu așezat pe un pat, iar apoi se împrăștiară cu 
toţii, ducându-se să cumpere flori ca să le depună la căpătâiul moartei. 

Nefericitul tată îngenunche înaintea patului pe care se afla trupul 
neînsuflețit al fiicei sale și vărsă lacrimi fierbinţi lângă aceea în care își 
pusese toate nădejdile. 

În această clipă, viaţa lui ticăloasă se perindă pe dinaintea ochilor săi, 
şi omul care până atunci nu se dăduse înapoi de la nicio crimă, își jură să 
înceapă o altă viaţă, pe care s-o închine numai faptelor bune. 


* 


Turbata dispăruse în învălmășeala care se produsese. 

Fedora începu să alerge iar, până când obosi și se prăbuși în colțul unei 
străzi. 

Se afla înaintea unei biserici. Adunându-și puterile, nenorocita se târî 
pe trepte, ajunse la uşă, o deschise şi se strecură înăuntru. 

Aici, se ghemui în apropierea băncii rezervată săracilor. Închise ochii 
şi, după puţin timp, se cufundă într-un somn adânc. 

Soarele strălucea sus pe cer, când Fedora se trezi. Cu pași șovăitori, 
turbata începu să coboare treptele sfântului lăcaş. 

În aceeași clipă, Boianovski cotea pe după colţul străzii. Medicul zări 
pe fosta lui soție şi se ascunse îndărătul unui stâlp, vrând s-o urmărească. 

Turbata se îndreptă spre bariera Potemkin. Boianovski se luă după 
dânsa. 

— Sunt răzbunat, murmură el, da, da, sunt răzbunat. Tot ceea ce am 
suferit în Siberia, chinurile pe care le-am îndurat din pricina ticăloasei, le- 
am plătit cu vârf şi îndesat. Şi acum, trebuie să-i grăbesc sfârşitul. 

Fedora ajunsese într-un cartier, unde locuiau țărani înstăriți sau 
oameni care nu voiau să stea în oraş. 

Casele curat ținute, erau înşiruite în ordine şi aveau înaintea lor câte o 
grădiniță. 

Turbata se îndreptă spre una dintre ele, care avea o înfățișare mai 
impunătoare. 

În curtea acesteia, înconjurată cu gard viu, se afla un copila. Fără să-și 
dea seama de primejdia care îl ameninţa, micuțul se juca cu un tren care 
aluneca pe niște şine. 

Fedora deschise ochii mari şi se uită cu luare-aminte la copilaș. 

— Acum suntem aproape de sfârșit, murmură Boianovski, care se 
ascunsese îndărătul unui copac din apropiere. 

Fosta lui soție se apropie de gard și păru că vrea să-l sară. 

În aceeași clipă, câțiva țărani veneau pe şosea. 

Medicul le ieși în întâmpinare. 

— Dragii mei, zise el, vedeţi femeia de colo? 

Sătenii priviră în direcţia arătată. 

— Pare să fie o cerșetoare, răspunse unul dintre ei. 

— Atunci, n-are decât să se ducă la azilul din satul nostru, adăugă altul. 

— Nu, femeia pe care o vedeţi nu e cerșetoare, replică medicul, însă e 
foarte primejdioasă. 

— Primejdioasă? repetă un țăran. Cum se poate ca o femeie să fie 
primejdioasă? 

— E turbată! strigă Boianovski. 

Sătenii se retraseră îngroziți. 

— Turbată? repetară ei. O, asta ar fi îngrozitor... în cazul acesta, ar 
trebui îndepărtată. 

— Priviţi, continuă Boianovski, colo se află un copil a cărui viaţă e în 
mare primejdie, căci turbata se va năpusti asupra lui și-l va mușca. 

Un țăran, un bărbat bine făcut, cu părul negru ca abanosul și o barbă 
lungă care Îi ajungea până la piept, scoase un strigăt de spaimă. 

— Ăsta e micul meu Osip, răcni el. 

— Aici nu mai încape șovăială, continuă doctorul, trebuie să trecem la 
fapte. Unul dintre voi să intre în casă și să ia pușca sau o altă armă care Îi 
va cădea la îndemână. 

În această clipă Fedora se căznea să sară gardul, ceea ce nu era tocmai 
ușor, deoarece acesta era prevăzut cu ţepi. 

Dar nenorocita nu ținu seamă că mâinile-i sângerau, şi-şi adună toate 
puterile ca să ajungă în curte. 

Tatăl copilașului se întoarse, ţinând în mână o pușcă. 

— Trebuie s-o ucidem, într-adevăr? întrebă el. 

— Cel puţin s-o facem nevătămătoare, răspunse Boianovski. Dar 
grăbește-te, n-avem timp de pierdut. Vai de bietul copilaș, dacă femeia 
izbutește să ajungă la el. Ştii doar că mușcătura unui turbat este mortală. 

— Da, da, ştiu, răspunse țăranul. Aşadar, n-avem încotro. 

Zicând acestea, duse arma la umăr. 

Între timp, Fedora se cățărase pe gard şi tocmai se pregătea să sară în 
curte. 

Medicul tremura de tulburare. Acum răzbunarea lui era desăvârşită. 

Se auzi o detunătură. Femeia se clătină și duse mâna la inimă. 

— E nimerită, zise Boianovski, cu sânge rece. 

— Cred că s-a sfârşit cu dânsa, adăugă țăranul, repezindu-se spre casă 
pentru a-și îmbrăţișa micuțul pe care îl scăpase din primejdie. 

Fedora se prăbuși la pământ într-un lac de sânge. 

Boianovski se apropie de ea și îngenunche lângă trupul fostei sale soţii, 
aţintindu-și privirile în ochii ei. 

Muribunda horcăia: sângele ţâșnea în şiroaie din rana pe care o avea în 
partea stângă a pieptului. 

Deodată, Fedora deschise ochii. Strălucirea de nebunie care se 
oglindea într-înşii, dispăruse. 

— Mă cunoşti? îi şopti Boianovski. 

Rănita clătină capul în semn de negare. 

— Nu-ţi mai amintești de mine? 

— Boianovski, murmură ea, îngrozită. 

— Da, nefericitul tău soţ, afirmă răzbunătorul. Acum ţi-a sunat și ţie 
ceasul. Ştii că mie trebuie să-mi mulțumești că ai ajuns în această stare? 
Eu sunt medicul care am căutat să te vindec de patima ta; în schimb ţi-am 
introdus în sânge bacilul turbării. 

Fedora încercă să se ridice, voia să strige ajutor, dar nu izbuti. 

— Şi acum, tot eu am fost acela care am pus la cale să fii împuşcată, 
continuă Boianovski, cu glas scăzut. Da, ai fost ucisă ca un câine turbat 
care trebuie omorât ca să nu semene nenorocire în jurul lui. 

Ochii muribundei deveniră sticloși. 

Fedora încercă din nou să se ridice; se vedea lămurit că luptă din 
răsputeri să vorbească. 

In cele din urmă, de pe buzele ei ieșiră câteva șoapte care pătrunseră 
ca un pumnal în inima lui Boianovski. 

— Îndurare! murmură nenorocita. Mă... mă căiesc... 

Se căiește? 

Un fior de gheață străbătu trupul medicului la auzul acestor cuvinte. 
Căci, dacă Fedora se căia, atunci el n-avusese niciun drept să se răzbune. 

— Prea târziu, prea târziu, îngână medicul. 

Muribunda luă mâna fostului ei soţ. 

— lartă-mă! șopti ea. 

— Bine, te iert, Fedora, răspunse Boianovski. Rog pe bunul Dumnezeu 
să fie îndurător cu tine. 

— Îndură...tor... în... du... ră... tor... repetă muribunda. 

Trupul îi fu scuturat de un fior, apoi rămase nemișcată, cu ochii închiși. 
Moartea o scăpase de chinuri. 

Boianovski rosti o rugăciune fierbinte pentru iertarea păcatelor 
aceleia care fusese pricina tuturor nenorocirilor ce se abătuseră asupra 
capului său. 

Și, poate că în sufletul său regreta că se răzbunase în chip atât de 
înfiorător. 

— O iert, murmură el, a păcătuit mult, dar și-a ispășit păcatele. 

Țăranii se apropiară de ei și propuseră ca trupul neînsuflețit să fie 
îngropat imediat în micul cimitir al cartierului. 

Boianovski încuviinţă. 

Cadavrul fu transportat la cimitir, unde rămășițele pământești ale 
femeii care nenorocise atâţia oameni fură depuse într-un sicriu de lemn. 
Apoi coșciugul fu coborât în groapă. 

Scurtă rugăciune, câteva lopeţi de pământ - asta fu totul. 

Dar o noapte întreagă un bărbat veghe la mormântul proaspăt săpat; 
abia când primele raze ale soarelui sfâșiară norii, bărbatul se ridică. 

Acesta nu era nimeni altul decât Colea de Boianovski. 

Medicul păşi încetișor pe șoseaua care se întindea înaintea lui. 

Pumnii i se încleştară fără voie şi el murmură, aproape fără să-şi dea 
seama: 

— Întocmai ca Sodoma, care s-a năruit sub povara păcatelor făptuite 
acolo, te vei nărui şi tu, oraş blestemat, în care sălășluiesc crima și 
mizeria. Da, în scurt timp te vei îmbrăca în doliu, căci acela care te 

stăpânește se va prăbuși sub loviturile noastre. 
Și nenorocitul om își iuți paşii, pentru a ajunge cât mai repede acasă. 
Insă gândurile sale erau mereu îndreptate spre Fedora, care fusese cea 
mai frumoasă dintre femei, dar și cea mai nelegiuită. 


Capitolul 146 - În drum spre patrie 


Cei trei fugari poposiră noaptea în coliba ţăranului. 

A doua zi dimineaţa porniră din nou la drum, într-o sanie pe care o 
închiriaseră, plătind un preţ foarte mare, din banii pe care Lola îi luase de 
la ispravnicul din Algași. 

Tânăra femeie era foarte slăbită. Boala care îi rodea plămânii o chinuia 
nespus. Totuşi nu destăinui nimic tovarășilor ei, spre a nu împiedica 
continuarea călătoriei. 

După puţin timp, coliba săteanului dispăru îndărătul lor. 

Vladimir se simţea și el istovit; suferința ce o citea în ochii femeii 
mărea și mai mult durerea tânărului. 

— Lola, de ce plângi? zise el, deodată, văzându-i lacrimile. lată, acum 
nu mai avem mult şi vom ajunge la liman. Fii tare, prietenă, adună-ţi 
puterile. 

Soția condamnatului zâmbi. 

— Da, da, răspunse ea, voi fi tare... până în clipa când chinurile mele 
vor lua sfârșit. Şi această clipă nu e prea îndepărtată... 

Zicând acestea, își apăsă mâna pe inimă, o tuse seacă îi zgudui pieptul 
şi o strălucire ciudată se aprinse în ochii sărmanei femei. 

Vladimir văzu acea strălucire și înţelese că nenorocita avea dreptate. 

Totuși, fiul marelui duce nu se încumetă să se întoarcă. Acum erau 
aproape de portul salvator. Pierduse atâta vreme, pribegind pe întinsul 
pustiului de gheaţă și în acest timp viaţa împăratului și a marelui duce 
Constantin era ameninţată de nihiliști, care puseseră la cale complotul 
împotriva lor. 

Tânărul n-avea de unde să știe că lovitura proiectată de conspiratori 
fusese amânată din pricina lipsei lui Bakunin care rămăsese la căpetenia 
kirghizilor până ce urmărirea autorităţilor se va mai fi potolit. 

Aşadar, Vladimir se hotărî să se grăbească, chiar dacă aceasta ar fi 
însemnat moartea nobilei femei. Și apoi, mai nădăjduia că ajungând în 
oraş - dacă sărmana va rezista până acolo - va putea să plece în căutarea 

unui medic. 

Cerul se acoperi de nori negri, mânaţi de furtună. Începu să ningă. La 
început, fulgii cădeau domol pe câmpia nesfârşită. 

Dimitrie oftă din adâncul inimii; cât se vedea cu ochii, se întindea 
covorul alb de zăpadă. Nicio plantă nu se zărea în jurul lor, nicio pasăre 
măcar; chiar şi ciorile dispăruseră, gonite de vântul de la nord. 

Gerul creştea; sania aluneca din ce în ce mai repede. 

Tainicul prizonier stătea cu spatele la țăran, care mâna caii. Din când 
în când își aţintea privirile asupra tovarășilor săi și, atunci, pe chipiul său 
se zugrăvea o expresie de nespusă durere. 

Vladimir şi Lola erau așezați în faţa lui; soţia lui Rogal își rezemase 
capul de pieptul tânărului. Era atât de slabă, încât fără îndoială că ar fi 
căzut din sanie, dacă fiul marelui duce n-ar fi sprijinit-o cu braţul; părul ei 
despletit îi înconjura chipul acoperit de o paloare cadaverică; ţinea ochii 
închişi şi doar un fior care o scutura din când în când, mai arăta că era 
viaţă în trupul ei. 

— A adormit, șopti deodată Dimitrie, făcând semn prietenului său să 
strângă broboada în jurul capului ei. 

În această clipă, Lola deschise ochii şi văzu privirile lui Dimitrie 
aţintite asupră-i. 

— Cum te simţi? Ți-au mai trecut durerile? o întrebă el cu blândeţe. 

— Da, mi-au trecut, mă simt mai liniştită, răspunse ea, încercând să 
zâmbească. 

Dar un fior o străbătu, dezminţind vorbele nobilei femei și o flacără 
ciudată sclipi în privirea ei. 

Vladimir o înveli mai bine în blană și o strânse cu putere la pieptul său. 

Sania zbura pe întinsul de gheaţă. Vântul bătea cu furie, biciuind feţele 
călătorilor. 

Soarele începuse să asfințească, ninsoarea încetase, dar gerul era de 
nesuportat. 

Soţia lui Rogal rămăsese nemișcată. Vladimir se plecă asupră-i. 

— Lola, Lola, exclamă el, văzând că sărmana nu mai dădea semne de 
viaţă. 

Deodată, tânăra femeie se cutremură și-și încleștă mâinile de pătura cu 
care erau acoperiţi. Câteva șoapte ieşiră de pe buzele ei învineţite, dar cei 
doi prieteni nu înţeleseră nimic. 

— E tare bolnavă, murmură Dimitrie, îngrijorat. Oh, aș vrea să 
ajungem cât mai curând la Vladivostok ca să i se dea îngrijirile necesare. 

lată, obrajii i se aprind din ce în ce mai mult. 

— Rogal, Rogal... îngână bolnava, în această clipă. Scumpul meu soţ, 
aprinde focul, e grozav de frig aici, mi-au îngheţat mâinile... 

Vladimir oftă. Starea salvatoarei sale se înrăutăţea din ce în ce mai 
mult. 

— Da, e frig, Lola, zise el, însă trebuie să ai puţină răbdare, căci în 
curând vom ajunge la Vladivostok şi acolo vei avea un pat bun şi o odaie 
caldă. 

Bolnava începu să clănțănească din dinţi, în timp ce chipul ei devenea 
tot mai aprins. 

— Ei, Rogal, unde vrei să te duci? murmură ea. Nu, nu pleca, rămâi 
lângă mâine, încălzește-mă... gerul m-a pătruns până la oase. 

Vladimir tresări. Starea bolnavei îl îngrijora nespus. Se adresă 
ţăranului, întrebându-l dacă nu cumva există vreun adăpost prin 
apropiere, dar acesta ridică din umeri, zicând: 

— Nu, nu putem opri nicăieri, căci oamenii nu prea își fac locuinţe prin 
locurile acestea pustii. Și apoi, trebuie să ne grăbim, dacă vrem să 
ajungem cu bine în oraş. 

Caii goneau nebunește. Câmpia de gheaţă îi înconjura de pretutindeni. 

— Lola, ascultă-mă, te rog, deschide ochii! se rugă Vladimir. 

Dar dânsa nu-l auzea și continua să bolborosească vorbe fără șir. 

Deodată, nenorocita tăcu. Fiul marelui duce o cuprinse cu braţul, 
dezmier dând-o. După câteva clipe, bolnava începu iar să aiureze. 

Se credea în locuinţa ei elegantă din Petersburg, la braţul soţului ei. 

Era o privelişte îngrozitoare, auzind-o vorbind astfel și râzând din 
inimă, în timp ce îngerul morţii își întindea asupra ei aripile-i negre. 

Deodată, se ivi în zare, la miazănoapte, o lumină roșietică ce se 
întindea mereu, luând forma unui curcubeu; fulgere dese ţâșniră din 
acest curcubeu, sclipind pe câmpia de zăpadă. 

Fugarii se uitară înmărmuriţi la priveliștea minunată ce se înfățișa 
înaintea ochilor. 

— O auroră boreală, exclamă Vladimir. 

— Da, aşa e, încuviinţă prietenul său, dar de multă vreme n-am văzut o 
privelişte atât de fermecătoare. Se pare că Dumnezeu vrea să învăluie 
într-o lumină magică moartea bietei noastre tovarășe. 

Fiul marelui duce se plecă spre Lola, care abia mai răsufla. Deodată, 
bolnava deschise ochii, se uită în jurul ei și scoase un țipăt sălbatic. 

— Rogal, Rogal, iubitul meu, strigă muribunda. Te văd, mă aștepți 


— 194 — 


lângă tronul lui Dumnezeu... Da, da, vin, razele cele minunate îmi 
luminează calea... 

Soţia condamnatului se opri, istovită. 

Cei doi prieteni abia îndrăzneau să respire. 

Un zâmbet fermecător transfigura chipul muribundei. 

— Vladimir, Dimitrie, rămâneţi cu bine, am ajuns la ţintă... mor... 
Domnul nu vă va părăsi... veți ajunge... 

Suspină din adânc, apoi capul îi căzu pe pieptul tânărului. 

Îşi dăduse sufletul. 

Moartea nemiloasă îi amuţise limba, înainte de a putea să-și ia rămas 
bun de la prietenii ei. 

Zâmbetul îngeresc care-i luminase faţa înainte de moarte, rămase pe 
chipul nenorocitei. 

— S-a stins, murmură Dimitrie, adânc înduioşat. Sufletul ei a zburat la 
cer... odihnească-se în pace! 

Acum fugarii erau nevoiţi să se oprească. 

Vizitiul struni caii şi coborâră din sanie. Aleseră un loc pe care îl 
curăţiră de zăpadă, apoi duseră acolo trupul neînsufleţit al moartei și-l 
acoperiră cu bolovani. 

Cu ochii plini de lacrimi, cei doi prieteni își luară adio de la aceea care 
se jertfise ca să-i salveze. 

Apoi urcară din nou în sanie şi porniră mai departe, lăsând în urma lor 
movila albă ce ținea loc de mormânt şi care avea să fie acoperită de 
zăpadă, astfel că nimeni nu putea să-și închipuie vreodată că acolo se află 
înmormântat cineva. 

Sania zbura ca săgeata pe câmpia de zăpadă. 

De mulţi ani, Dimitrie nu mai făcuse un drum atât de comod. De când 
trecuse graniţa Siberiei, mersese numai pe jos: ba, mai mult, ducea cu 
sine povara lanţului cu care era ferecat. 

Vladimir rămase tăcut. Gândurile sale se îndreptară din nou spre 
capitală, unde se aflau aceia care îi erau dragi. Chipul prinţesei Vera îi 
apăru în minte. Nu va trece mult timp și frumoasa copilă va apărea aievea 
înaintea lui. 

Dar inima bietului tânăr fu cuprinsă de o deznădejde fără seamăn, 
gândindu-se la soarta lui crudă. 

Avea el, oare, dreptul să-și vadă iubita, care în realitate era sora lui? 
Putea el să deschidă rana, care nu se tămăduise încă? 

Cei doi prieteni nu schimbară nicio vorbă tot restul drumului care ținu 

câteva ore. 

În cele din urmă, ajunseră la bariera orașului Vladivostok, singurul 
port al Siberiei. 

Fugarii răsuflară uşurațţi. După atâtea chinuri, bieţii exilați se vedeau, 
în sfârșit, ajunşi la ţinta călătoriei lor. 

Un cazac le ieși în întâmpinare. 

— De unde sunteţi? îi întrebă el. 

— Din satul Tcita al buriaţilor, răspunse Vladimir, după cum îl învățase 
țăranul cu care veniseră. 

— Bine, treceţi, strigă santinela. Dar daţi-mi câteva copeici ca să-mi iau 
rachiu. 

Tânărul îi împlini cererea; apoi, sania intră în oraş. 

Traseră la un han și fără să mai piardă vremea, fiul marelui duce porni 
spre port, în căutarea unui vas, care să-i ducă în patrie. 

După puţin timp ajunse în port și inima începu să-i bată de bucurie, 
văzând numeroasele vase care erau ancorate. 

Unul dintre aceste vapoare trebuia să-l transporte în Petersburg. 

Fireşte, primejdii erau multe și în Vladivostok, dar ele n-aveau nicio 
însemnătate pe lângă cele pe care le întâmpinaseră până acum. 

Tânărul avu noroc în acea zi; într-una dintre cârciumile portului 
întâlni pe căpitanul unui vas american, care trebuia să ridice ancora a 
doua zi dis-de-dimineață. 

Fiul marelui duce intră în vorbă cu el şi, după puţin timp, căzură la 
învoială. Tânărul îi povesti că era însoţit de cumnatul său, a cărui soţie 
murise pe drum. 

— Ne vom îmbarca chiar deseară, zise Vladimir, care ţinea cu tot 
dinadinsul să se ştie în siguranţă. 

— Bine, pentru mine e totuna, răspunse căpitanul. Am puţină treabă în 
oraş şi după ce voi termina, mă întorc și eu pe vapor; nu mă simt la largul 
meu dacă n-aud șuieratul vântului printre catarge și izbirea valurilor de 
vas. Dar un lucru aş vrea să știu: pașaportul dumitale e în regulă? Știi că 
aici se opresc toţi fugarii din ocnele Siberiei; aşa că poliția e foarte 
bănuitoare. 

— Da, e în regulă, zise Vladimir, cu sânge rece. E nevoie să-l mai vizez 
şi aici? 

— Fireşte, răspunse căpitanul. 

— Şi unde trebuie să mă adresez? 

— În apropiere se află o casă din cărămidă, cu două etaje, la intrarea 

căreia este o tăbliță pe care scrie „Poliţia portului”. Te vei prezenta la 
ghișeul unde se vizează pașapoartele și după ce vei lua viza, vei putea 
veni împreună cu cumnatul dumitale, pe bordul vaporului meu care se 
numeşte „Fecioara apei”. Și acum, la revedere, pe deseară! 

Căpitanul se îndepărtă, lăsând pe Vladimir pradă gândurilor 
chinuitoare. 

Să se încumete, oare, să se prezinte la poliţie? Nu cumva se dăduseră 
semnalmentele evadaților şi va fi recunoscut? 

Dar dacă nu se ducea şi căpitanul văzând că nu mai vine, va intra la 
bănuială. 

Tânărul se frământă câtva timp, neştiind ce hotărâre să ia. În cele din 
urmă dădu pe gât paharul cu grog și părăsi cârciuma. 

Ajungând afară, se rezemă de un zid şi rămase iar pe gânduri, cu 
privirea pierdută în gol. 

— Ah, dac-aș izbuti să găsesc o scăpare! murmură el. Mă îngrozesc la 
gândul că putem cădea în mâinile poliţiei tocmai acum, când suntem atât 
de aproape de scăpare. Însă, dacă în ultima clipă un poliţist îmi va cere 
pașaportul şi va vedea că m-am ferit de a mă prezenta la poliţie, nu va fi 
de o mie de ori mai rău? 

În cele din urmă, tânărul îşi dădu seama că n-avea încotro şi porni spre 
clădirea unde se afla poliția portului. 

Ajungând la intrarea acesteia, se opri o clipă şi-şi duse mâna la inimă, 
care-i zvâcnea să se spargă. Apoi își adună tot curajul şi păși înăuntru, 
îndreptându-se spre ghişeul unde se vizau pașapoartele. 

— Ce dorești? răsună dindărătul ghișeului un glas răgușit de băutură. 

— Aş vrea să-mi vizez pașaportul, răspunse Vladimir. Plec mâine- 
dimineaţă la Petersburg, împreună cu cumnatul meu. Sora mi-a murit pe 
drum. 

— Şi unde vreţi să plecați? 

— La Petersburg. 

— Cu ce vapor? 

— Vasul se numește „Fecioara apei” și e sub comanda căpitanului 
Brown. 

— Bine, să vedem pașaportul. 

Zicând acestea, funcţionarul își aţinti privirea în ochii tânărului, care 
rămase foarte liniştit. Apoi cercetă cu luare-aminte documentul pe care i-l 
dăduse fiul marelui duce. 

— Bine, se va face, zise el, dar nădăjduiesc că vei ști să răsplătești 

osteneala mea. 

Vladimir înţelese ce voia funcţionarul și nu se miră deloc, căci ştia că în 
Siberia banul preţuiește mai mult decât orice. 

Vâri mâna în buzunar, scoase câteva monezi de aur și le întinse 
polițistului. 

Acesta le luă repede, ca și cum s-ar fi temut ca tânărul să nu se 
răzgândească, apoi puse viza pe paşaport şi-i dădu documentul. 

Când se văzu afară, fiul marelui duce răsuflă ușurat. Așadar, acum 
nimic nu-i mai împiedica să pornească spre patrie. 

Singura lui preocupare era dacă va ajunge la timp ca să zădărnicească 
complotul. 

Tânărul porni în grabă spre hanul unde trăsese împreună cu tovarășul 
său. 

Dar, nu mică-i fu mirarea când, ajungând în apropierea lui, văzu lume 
adunată în faţa clădirii. 

Inima începu să-i bată cu putere. Fuseseră descoperiţi oare? 

Cuprins de îngrijorare, Vladimir trase cu urechea la ceea ce discuta 
mulțimea. 

Unul dintre oameni îl puse la curent cu cele întâmplate. În han se 
adăpostise un condamnat, care evadase din Gorni Zerentui... 

Vladimir simţi pământul clătinându-i-se sub picioare. Sângele îi năvăli 
la inimă. Totuși, curajosul tânăr izbuti să-și țină cumpătul. 

— Aici, unul dintre cazacii care își făcuse serviciul la Gorni Zerentui, l-a 
recunoscut și a încercat să-l aresteze, continuă povestitorul, dar evadatul 
nu s-a lăsat prins şi s-a refugiat în pod, de unde a ieșit pe acoperiș. 
Văzând că urmăritorul său e gata să pună mâna pe el, nenorocitul s-a 
azvârlit jos, zdrobindu-și ţeasta. 

În această clipă, mulţimea se desfăcu în două, lăsând să treacă doi 
oameni care duceau pe o targă trupul neînsufleţit al unui bărbat. 

Era într-adevăr Dimitrie, tainicul prizonier. 

Vladimir rămase cu ochii aţintiţi la chipul iubitului său prieten. Apoi, 
vru să Îngenuncheze înaintea cadavrului, dar își dădu seama că aceasta ar 
fi o nechibzuință, căci nu numai că n-ar fi avut niciun folos, ci ar fi 
îndreptat bănuielile asupra lui însuși și ar fi fost arestat fără îndoială. 

Aşadar, se stăpâni din răsputeri şi, în cele din urmă, căută să se 
depărteze cât mai repede de locul cu pricina. 

După puţin timp, ajunse în port 

Porni pe chei, cufundat în gânduri. 

Rămăsese singur. Prietenii săi îl părăsiseră, trecând într-o altă lume, 
mai bună, unde desigur că vor fi răsplătiți pentru chinurile suferite pe 
acest pământ. 

Tainicul prizonier murise fără să fi pătruns misterul care învăluia 
nașterea sa. 

Vladimir, totuși, descoperise taina, dar nu vrusese s-o dezvăluie, până 
în clipa când bănuielile sale aveau să se adeverească. 

Da, bătrânul Dimitrie era fiul împăratului Alexandru al II-lea. Sărmanul 
căzuse victimă uneltirilor de la curtea imperială. Fără nicio vină, 
nenorocitul fusese exilat în Siberia unde avusese de îndurat chinurile cele 
mai groaznice, pentru ca în cele din urmă, tocmai în clipa când se credea 
salvat, să piară, urmărit de asupritorii săi. 

Deodată Vladimir fu trezit din gândurile sale. O barcă se oprise la 
țărm; din partea opusă, venea căpitanul cu care vorbise fiul marelui duce. 

Tânărul se îndreptă spre Brown, şi-i strânse mâna; apoi, îi povesti că 
deoarece cumnatul său era nevoit să rămână în oraș, va pleca numai el. 


Fără să bănuiască ceva, mai ales că în oraş nu se ştia nimic despre 
evadarea lui Vladimir, căpitanul îl pofti să urce în barcă și după câteva 
minute, ajunseră la vas. 

A doua zi, dis-de-dimineaţă vaporul ridică ancora. 

Tânărul stătea pe covertă, privind spre ţărmul de care se depărtau tot 
mai mult. În mintea lui se perindară toate întâmplările petrecute pe 
pământul Siberiei, mai ales în ultimul timp. 

De cealaltă parte se afla marea nesfârșită, pe valurile căreia fiul 
marelui duce pornea spre patrie, pentru a înfăptui opera ce-i pricinuise 
atâtea neajunsuri: salvarea împăratului şi a marelui duce Constantin. 


Capitolul 147 - Între mamă și fiu 


Călătoria pe mare decurse în linişte. Se părea că suferinţele tânărului 
fuseseră prea mari, astfel că Domnul voia să-l ocrotească de noi chinuri. 

După cinci zile, Vladimir cobori pe uscat, unde luă trenul care avea să-l 
ducă la Petersburg. 

Înainte de a se urca în tren, tânărul trimise o telegramă mamei sale 
prin care o ruga să vină în capitală, unde să-l întâlnească la un mic han de 
la bariera Potemkin. 

Fiul marelui duce ajunse cu bine în Petersburg. Trase la hanul unde 
dăduse întâlnire mamei sale şi, când se văzu în odăița pe care o 
închiriase, căzu în genunchi mulţumind lui Dumnezeu că-i ajutase să 
ajungă până aici. 

— Am de înfăptuit o operă măreaţă, zise el, cu glas solemn. Trebuie să 
salvez viaţa lui Alexandru al II-lea și să apăr familia imperială de 
primejdia ce o ameninţă. Ceea ce va urma, aparţine istoriei, care, fără 
îndoială, va vorbi şi despre mine. 

La câteva ore după sosirea tânărului, o trăsură se opri înaintea hanului 
şi din ea cobori o femeie cu fața acoperită de un văl des. Necunoscuta 
ceru o cameră bună. 

Vladimir, care stătea la fereastră recunoscu numaidecât pe mama sa. 

Alergă în întâmpinarea ei și după câteva clipe, mama și fiul se aflau în 
camera Soniei, unde se îmbrăţișară cu căldură. 


În cele din urmă, Sonia se desfăcu din îmbrăţişare, se uită câtva timp în 
ochii fiului ei şi, trecându-i mâna prin părul negru ca pana corbului, îi 
zise: 

— Spune-mi, fiule, ce s-a întâmplat că te-ai hotărât să părăsești 
Siberia? Dacă nu mă îÎnşel, ţi-ai dat cuvântul de onoare că nu te vei 
îndepărta din Krasnoiarsk, până nu vei primi încuviințarea tatălui tău. Ai 
primit această încuviinţare, sau?... 

Sonia se opri, neîncumetându-se să-și exprime bănuiala că fiul ei ar fi 
fost în stare să-şi încalce cuvântul. 

— Da, mamă, îngână Vladimir, ţi-o mărturisesc deschis, nu mi-am ţinut 
făgăduiala... 

— Vladimir, ce-ai făcut? strigă mama lui. Nu ştii, oare, că în cercurile 
unde am trăit și în ale căror principii te-am crescut și pe tine, nu există 
nimic mai sfânt decât cuvântul de onoare? Cine îl încalcă săvârşeşte un 
furt asupra lui însuşi, căci nesocoteşte un drept pe care trebuia să-l 
respecte ca să se bucure de stima semenilor săi. 

Tânărul îşi ascunse faţa În mâini. 

— Da, ştiu toate astea, zise el, totuși nu puteam să fac altfel, deoarece 
este vorba de viețile unor oameni însemnați. Am venit la Petersburg, 
înfruntând primejdii de nedescris, numai ca să salvez viaţa împăratului şi 
a membrilor familiei imperiale. O soartă groaznică îi așteaptă. Nihiliştii au 
pus totul în mișcare ca să distrugă pe Romanovi. 

— Şi tu vrei să-i împiedici? 

— Da, mamă. Mihail Bakunin a venit la mine ca să-mi propună să iau 
parte la un complot. 

— Cum, ţi s-a cerut să înfăptuiești o crimă? 

— Nu, ci să culeg roadele ei. Marele conspirator mi-a făcut propunerea 
să primesc coroana imperială, deoarece în venele mele curge sânge de 
Romanov. Fireşte, această propunere era foarte ademenitoare și numai 
un singur om dintr-o mie, ar fi fost în stare s-o refuze. Și acela am fost eu, 
mamă, căci nu mi-aş fi putut ierta niciodată că am ajuns pe tron, printr-o 
crimă. Nu, mâna și cugetul meu trebuiau să rămână nepătate; altminteri 
n-aş fi putut să fiu primul judecător al ţării. 

— Bine, fiul meu, răspunse Sonia, ai procedat ca un om demn, dar nu 
ştii că, scăpând viaţa împăratului, împingi în ghearele pieirii pe prietenii 
tăi? Căci, salvarea Țarului înseamnă moartea lui Mihail Bakunin și a 
unchiului tău, Hugo de Pahlen, care a rămas în Petersburg numai ca să 
poată lua parte la atentat. Conducătorul nihiliștilor, care, ce-i drept, se 
află în Siberia, a fost nevoit să mai rămână acolo câtva timp, deoarece 
autorităţile erau cât p-aci să-l prindă. Din această pricină, a trimis un 
curier în capitală, prin care aducea la cunoștința tovarășilor săi să nu se 
depărteze din oraș, dar nici să nu întreprindă ceva, până la sosirea lui. 
Acum, Mihail Bakunin s-a întors şi au pus la cale lovitura plănuită de 
atâta timp. 

— Mamă, ştiu că fapta mea va avea urmări groaznice, zise Vladimir, 
totuși n-am încotro. Trebuie să împiedic, cu orice preţ, săvârșirea acestei 
crime înfiorătoare. M-am hotărât să păşesc înaintea Țarului şi să-i spun: 
„Majestate, te voi salva de la moarte, dar făgăduiește-mi că vei îngădui ca 
Mihail Bakunin şi tovarășii lui să fugă din ţară; mulțumește-te că ai scăpat 
dintr-o mare primejdie”. 

— Şi crezi, nerodule, exclamă Sonia, crezi, într-adevăr, că împăratul va 
lăsa să-i scape din mână pe aceia care au pregătit totul ca să pună capăt 
vieţii sale? Nu, Vladimir, scoate-ţi din cap acest gând. Vai de acela care se 
amestecă în lupta dintre cele două tabere; el va fi prima jertfă! 

— Cum, mamă, tu îmi ceri să tac, atunci când aș putea salva viaţa 
împăratului? Nu. Nu se poate ca aceasta să fie dorinţa ta... Să îngădui, 
oare, ca Ţarul să fie omorât tocmai acum, după ce a desfiinţat robia? 

— În schimb, dacă împiedici uciderea lui Alexandru al II-lea, atunci cad 
jertfă Mihail Bakunin şi unchiul tău, către care privirile poporului se 
îndreaptă pline de nădejde, căci de la ei așteaptă mântuirea. Ce-ţi este 
mai plăcut? Să moară Ţarul sau acești doi oameni de seamă? 

— O, Doamne, Dumnezeule, nu mai știu nici eu, singurul lucru pe care 
îl ştiu cu hotărâre este că sunt un om nefericit. 

— Da, ești un om nefericit, replică mama lui, și numai Romanovii 
poartă vina nenorocirii tale. Ascultă-mă pe mine, întoarce-te cât mai 
repede în Siberia şi caută să ştergi urmele evadării tale. Este cel mai bun 
lucru pe care-l ai de făcut 

— Nu, e cu neputinţă, strigă tânărul. A trecut mult timp de când am 
fugit, astfel că faptul trebuie să fie cunoscut pretutindeni. Și apoi, cum aș 
putea să plec din Petersburg, lăsând pe împărat în mâinile acelora care îi 
pregătesc moartea? Nu, mamă, nu pot îngădui una ca asta și, chiar dacă ar 
trebui să trec peste hotărârea ta, nu voi pregeta s-o fac. Rămâi cu bine, 
mamă, rămâi cu bine... simt că am menirea să fiu salvatorul împăratului. 
Aşadar, mă duc să-l anunţ de primejdia care îl ameninţă. 

— Nu, vei rămâne aici! strigă Sonia, cu glas tunător. 

— Mamă, lasă-mă să plec, nu-mi sta în cale. Acum simt, mai mult ca 
oricând, că sunt și eu un Romanov. Ceea ce fac e spre binele familiei mele. 

— Familia ta? zise Sonia, apucând mâna tânărului. Vladimir nu-ţi dai 
seama că astfel calci în picioare dragostea mea de mamă? Cum poţi să 
spui că e familia ta, atâta vreme cât nu vor să ştie de tine, tocmai pentru 
că în venele tale curge același sânge. Tatăl tău te-a disprețuit, cu toate că 
erai copilul lui. Căci, altfel nu te-ar fi trimis în Siberia. Și acum vrei să-ţi 
jertfești viața pentru el? Și nu numai viaţa ta, continuă Sonia, ci şi a lui 
Bakunin, eroul secolului nostru. Vladimir, eşti pe cale să făptuiești una 
dintre cele mai mari ticăloșii cu putinţă. Fiule, renunţă la hotărârea ta, te 
rog, renunţă! 

Sărmana mamă căzu În genunchi la picioarele fiului ei şi ridică spre el 
mâinile împreunate. 

Vladimir şovăi. Aceea care se afla înaintea sa era, doar mama lui. 

Dar în clipa când era gata să împlinească cererea Soniei, un tablou 
înfiorător îi apăru în minte. 

Tatăl său, marele duce Constantin zăcea înaintea lui, cu trupul acoperit 
de răni. Alături de muribund se afla prințesa Vera, care, cuprinsă de 
deznădejde, își smulgea părul și blestema pe ucigaș. Și el, Vladimir ar fi 
putut să împiedice, printr-o singură vorbă, toate acestea. 

— Nu, mamă, strigă tânărul, deodată, nu pot deveni asasinul tatălui 
meu. Rămâi cu bine, mă duc să-mi fac datoria. Voi destăinui Ţarului cele 
ce s-au pus la cale și-l voi ruga să fie îndurător cu aceia care au plănuit 
asasinatul. 


— 202 — 


Sonia sări în sus, ca o nebună, și alergă spre ușă, unde rămase cu 
braţele desfăcute. 

— Vei rămâne aici, strigă ea. Dacă ţii cu tot dinadinsul să pleci, vei 
trece peste cadavrul meu! 

— Mamă, exclamă Vladimir, gândeşte-te la ceea ce faci. Nu voi putea 
suferi disprețul întregii lumi și, fără îndoială că lumea mă va dispreţui 
dacă nu voi împiedica uciderea Țarului. 

— Lumea te va dispreţui dacă-ţi vei împinge prietenii în ghearele 
pieirii, răspunse Sonia, cu hotărâre. Toţi te vor socoti ca pe un trădător 
mizerabil şi te vor ocoli; iar disprețul lor se va răsfrânge și asupra mea, 
mama ticălosului. Noi suntem prea slabi pentru a încerca să schimbăm 
hotărârile sorții. Rămâi, Vladimir, şi te voi răsplăti prin iubirea mea de 
mamă. 

— Nu, nu rămân, lasă-mă să plec, altminteri voi întrebuința forţa. 

— Cum, ai fi în stare să te foloseşti de forță împotriva mamei tale? 

— Da, exclamă tânărul, voi trece peste orice, dacă nu-mi liberezi 
drumul. 

— Nu te las să pleci! lată, apropie-te, dacă ai curaj să ridici mâna 
asupra aceleia careţi-a dat viață. 

— Bine, fie, zise Vladimir, tremurând, dacă nu se poate altfel, întâmplă- 
se grozăvia. 

Se năpusti spre mama lui, spre a o da în lături. 

Dar Sonia se așteptase la asta. 

În această clipă, un revolver străluci în mâna ei. Curajoasa femeie 
îndreptă spre tânăr ţeava armei. 

— Înapoi, strigă ea, cu glas răguşit, altminteri se va întâmpla una 
dintre faptele cele mai îngrozitoare: o mamă care îşi ucide fiul. 

Tânărul se dădu înapoi cu câţiva pași, aţintind asupra mamei sale 
privirile lui rătăcite. 

— Mamă, bâigui el, mamă, ce vrei să faci? 

— Da, sunt hotărâtă la orice, strigă Sonia, căci nu pot uita ceea ce a 
făcut Bakunin pentru mine şi ce a îndurat sărmanul meu frate, din pricina 
ta. Vladimir, vei rămâne aici, eşti prizonierul meu. 

Și înainte ca tânărul să-și fi revenit din uimirea lui, Sonia părăsi 
încăperea, încuind ușa pe dinafară. 

— Mamă, strigă el, deznădăjduit, mamă, ascultă-mă! 

Dar ea se îndepărtă repede pe coridor. 

Fiul marelui duce era prizonier. Se apropie de un scaun și se prăbuși 

pe el. 

— Ce se va întâmpla acum? murmură el. Ah, după ce am trecut prin 
atâtea primejdii, după ce-am izbutit să ajung la ţintă, propria mea mamă 
stă în calea operei mele şi mă împiedică s-o înfăptuiesc. Oare nu există 
vreun mijloc să fug de aici? 

Alergă spre fereastră şi privi afară. O adâncime înfiorătoare se căsca 
dedesubtul lui. Camera Soniei era la etajul al treilea și, apoi, hanul se afla 
pe o colină, astfel că o săritură pe fereastră ar fi însemnat moartea. 

Tânărul se repezi spre uşă și încercă s-o smulgă din ţâţâni. Dar toate 
străduinţele sale rămaseră zadarnice. 

Birtașul părea să fie de partea Soniei, căci nimeni nu răspunse la 
strigătele tânărului. 

Atunci, fiul marelui duce își dădu seama că trebuie să se supună sorții. 

Se apropie din nou de fereastră și rămase cu privirile aţintite asupra 
priveliștii ce se desfășura sub ochii săi. 

În acest timp, Sonia părăsi hanul în grabă şi se îndreptă spre colţul 
străzii, unde urcă într-o trăsură, poruncind vizitiului s-o ducă la hotelul în 
care locuia Pahlen. 

Acesta se afla în același hotel, unde Lo se întrema după aventura ei. 

Sonia fu întâmpinată cu exclamaţie de uimire. 

Căci, nu numai Pahlen era de față, ci și Mihail Bakunin, care se 
întorsese din Siberia înainte cu câteva zile şi în această clipă se sfătuia cu 
tovarășul său cum să se înfăptuiască atentatul împotriva Țarului. 

— Sonia, strigă Pahlen, alergând înaintea surorii sale, spune-mi ce te 
aduce la Petersburg? Sau ai venit să-mi vezi fiica? 

Dar nobila femeie clătină capul, cu hotărâre. 

— Nu, dragul meu, zise ea, o chestiune mult mai însemnată mă aduce 
aici. Şi această chestiune privește, în primul rând, pe prietenul nostru, 
Mihail Bakunin. 

Zicând acestea, întinse mâna marelui conspirator, care i-o sărută cu 
respect. 

— Pe dumneata te amenință primejdia cea mare, continuă ea, 
adresându-se conducătorului nihiliştilor. 

— O primejdie? exclamară cei doi bărbaţi într-un glas. 

— Da, ştiu totul, nu tăgăduiţi că puneţi la cale un atentat împotriva 
împăratului. 

Bakunin păli. 

— De unde ştii asta? întrebă el. Spune-mi, te rog, cum ai aflat, nu ne 

ascunde nimic. Fireşte că sunt cât se poate de uimit auzind că ne cunoşti 
taina. Şi mă tem ca nu cumva să fi ajuns şi la urechile acelora despre care 
e vorba și care au toate motivele să ne dușmănească. 

— Nu, nu, zise Sonia. Am împiedicat ca nesocotitul, care voia să bată 
toba cu această chestiune, să-și ducă la îndeplinire hotărârea sa. Ascultaţi, 
Vladimir este în Petersburg. 

Mihail Bakunin tresări. 

— Aşadar, a venit ca să fie încoronat? 

Sonia clătină capul, în semn de negare. 

— Nu, dragostea i-a slăbit curajul, răspunse ea. A venit la Petersburg 
ca să vă trădeze și să aducă la cunoștința împăratului cele ce se pun la 
cale împotriva lui. Fireşte, cu acest prilej, va căuta să obţină și iertarea 
voastră, dar aceasta nu se va putea întâmpla. 

Marele conspirator deveni liniștit. Se vedea lămurit că creierul său 
lucra cu Înfrigurare. 

— Şi unde se află acum Vladimir? întrebă el, în cele din urmă. 

— Într-un han din cartierul Potemkin, unde ne-am întâlnit, răspunse 
Sonia. 

— Aşadar e liber? exclamă conspiratorul. 

— Nu, l-am împiedicat să devină trădător. Ameninţându-l cu 
revolverul în mână, l-am încuiat în camera mea și am părăsit hanul. 

— Şi nu poate să fugă? 

— Nu, e cu neputinţă. 

— Dar dacă sare pe fereastră? 

— Atunci se va zdrobi în prăpastie, răspunse nefericita mamă, 
izbucnind în plâns. 

Pahlen se apropie de sora lui și o îmbrăţișă. 

— S-a purtat ca o eroină, zise el. A jertfit totul pentru poporul ei. 

— Vă rog, amânaţi atentatul! se rugă Sonia. Renunţaţi la el, căci nu 
poate avea urmări bune. 

Bakunin dădu din cap, cu energie. 

— E prea târziu, murmură el. Toate pregătirile au fost făcute, nu 
trebuie decât un singur semn al meu şi nenorocirea se va abate asupra 
Romanovilor. 

— Atunci, te rog, nu da acest semn, zise Sonia, împreunându-și 
mâinile, cel puţin, renunţă deocamdată. 

— Nu, nu se poate, replică marele conspirator. Astfel aș pune în 
primejdie viaţa tovarășilor mei, care s-au adunat la Petersburg pentru a 

da lovitura de grație dușmanului pe care-l urâm cu toţii. Am aşteptat cu 
nerăbdare această clipă, continuă Bakunin, toată viața mea n-am urmărit 
decât un singur scop: nimicirea familiei imperiale și, tocmai acum, când 
sunt aproape de ţintă, să renunţ la răzbunarea mea! Nu, nu, soarta 
împăratului şi a rudelor sale e pecetluită. 

În această clipă, se auzi o bătaie în uşă. 

— Cine-i acolo? întrebă marele conspirator. 

— Un prieten, se auzi un glas bărbătesc. 

— Bine, intră, încuviință conducătorul nihiliştilor, care recunoscu 
glasul. 

Ușa se deschise şi Boianovski se ivi în prag. 

Medicul se apropie de Bakunin. 

— Totul e în ordine, şopti el. Mi s-a adus la cunoștință că mâine, după 
cină, Ţarul va pleca de la Palat. 

—  Cunoşti şi drumul pe care îl va străbate? întrebă marele 
conspirator. 

— Aici sunt însemnate străzile pe care va trece trăsura imperială, 
răspunse medicul, scoțând din buzunar o hârtie pe care o întinse 
conducătorului lor. 

Bakunin aruncă o privire asupra ei şi clătină capul, mulţumit. 

— Bine, zise el, în fiecare stradă se găsesc cel puţin două clădiri, unde 
tovarășii noștri au închiriat camere pentru ca să poată arunca bombele 
asupra împăratului, dacă atentatul din stradă nu va izbuti. 

— Aşadar, nu se poate amâna? întrebă Sonia. 

— Nu, lovitura va fi înfăptuită, răspunse Bakunin, cu sânge rece. 

— Şi ce se va întâmpla cu fiul meu? continuă ea, șovăind. 

Marele conspirator tresări, ca și cum s-ar fi trezit dintr-un vis. 

— Trebuie să-l înlăturăm din cale, răspunse el. Pahlen, nu-i aşa că eşti 
de aceeași părere? 

— Fireşte, zise bogătanul, şi dacă nu se va putea astfel, îl vom jertfi 
pentru cauza noastră sfântă. 

— ÎI veţi jertfi! repetă Sonia. Așadar, vreţi să-l ucideţi? 

— Nu, asta nu, o linişti Bakunin, dar îl vom face nevătămător pentru 
câtva timp. Şi în privinţa acestui lucru trebuie să luăm imediat o hotărâre, 
dragii mei, continuă el adresându-se celor doi prieteni. Vreau să aud 
părerea voastră. 

Cei trei nihilişti se retraseră într-un colţ al camerei, în timp ce Sonia se 
duse în încăperea alăturată, pentru a-şi îmbrăţișa nepoata. 

— Ah, draga mea, exclamă sora lui Pahlen, ţineam atât de mult să te 
văd. Eşti leită părintele tău. 

Cele două femei rămaseră câtva timp împreună. Apoi, Sonia fu 
chemată din nou în camera unde se aflau conspiratorii. 

Privirile nefericitei mame se îndreptară spre chipurile celor trei 
bărbaţi. Sărmana voia să afle cât mai curând soarta care fusese hărăzită 
fiului ei iubit. 

— Ei, ce hotărâre aţi luat? întrebă ea, tremurând. 

— Nu i se va întâmpla nimic, răspunse Bakunin. Va fi scos din hanul 
unde e ţinut închis și-l vom transporta în arsenalul nostru. 

— Şi unde se află arsenalul vostru? continuă ea. 

— Chiar în Petersburg. 

— Cum, în Petersburg, sub ochii poliției? strigă Sonia, uimită. 

— Da, ascunzătoarea noastră cea mai sigură se găsește sub Neva. 
Acolo nu îngrămădim numai banii, ci şi armele şi muniţiile, pe care le 
păstrăm până în clipa când vom avea nevoie de ele. 

— Şi Vladimir va trebui să trăiască acolo? întrebă Sonia, îngrijorată. 

— Nu-i rămâne altceva de făcut, răspunse Bakunin, ridicând din umeri, 
şi nu va fi tocmai bine de el, dacă se va împotrivi, sau va încerca să fugă. 
În acest caz, vom fi nevoiţi să luăm cele mai aspre măsuri și chiar viaţa lui 
ar fi în primejdie. Căci, dacă dezvăluie planurile noastre, atunci împinge la 
pieire sute de tovarăși. 

Apoi marele conspirator își luă rămas bun de la Sonia și se îndreptă, 
însoțit de Boianovski, spre hanul unde se afla fiul marelui duce. 

Pe drum, se opriră la locuinţa medicului, care luă cu el o sticluță și o 
bucată de pânză. După puţin timp ajunseră la han. 

Trecuseră câteva ore de când Vladimir fusese făcut prizonier de 
propria lui mamă. Deodată, ușa se deschise și doi bărbaţi pășiră în 
cameră. 

Tânărul recunoscu numaidecât pe marele conspirator, însoțitorul 
acestuia îi era străin. 

Fiul marelui duce sări de la locul său și alergă spre Bakunin. 

— Ştiu ce te aduce aici, strigă el, vrei să te răzbuni. 

— Până acum n-am niciun motiv să mă răzbun împotriva dumitale, 
răspunse conducătorul nihiliștilor. Dar îți atrag atenţia că răzbunarea 
mea va fi înfiorătoare, dacă te vei împotrivi hotărârilor mele. 

Zicând acestea, marele conspirator scoase un revolver pe care îl 
îndreptă asupra tânărului. 

— Ce înseamnă asta? strigă acesta. Ce vreţi de la mine? 

— Aşează-te pe scaunul de colo, porunci Bakunin. 

Vladimir începu să râdă. 

— Astfel se vorbește numai unui copil, zise el. 

— Ţi-am spus să te aşezi pe scaun, repetă celălalt. Altminteri, te vei 
căi! 

Tânărul citi în ochii lui Bakunin că acesta nu glumea defel. 

Aşadar, se hotărî să-i împlinească cererea. 

— lată, exclamă el, acum puteţi începe execuţia. Ei, de ce te furișezi în 
spatele meu? 

Această întrebare fusese adresată lui Boianovski care se strecurase 
îndărătul tânărului şi scosese din buzunar sticluţa şi bucata de pânză. 

În loc de răspuns, medicul acoperi faţa lui Vladimir cu pânza îmbibată 
cu lichidul din sticluță. 

— Lasă-mă, strigă fiul marelui duce. Ce... ce vreţi... eu, eu... nu... 

Se opri. Narcoticul își făcuse efectul. 

Acum tânărul zăcea nemișcat și Boianovski încredinţă pe Bakunin că 
această stare va dura câteva ore. 

Marele conspirator se apropie de fereastră și făcu un semn cu batista. 

După câteva minute, câțiva bărbaţi pășiră în încăpere. 

Trupul lui Vladimir fu învelit într-o pânză și transportat afară. 

Cam o jumătate de oră înainte de miezul nopţii, grupul de conspiratori 
se opri pe țărmui Nevei, într-un loc unde malul era abrupt. 

— Am ajuns, zise Bakunin. Duceţi-l în arsenal. 

Ceilalţi ridicară un chepeng ascuns între stânci și porniră cu toţii pe 
scara îngustă ce ducea în adâncime. 

Mihail Bakunin mergea în frunte, alături de Boianovski, care ţinea în 
mână o făclie. 

Ciudatul convoi cobori vreo sută de trepte, până ce ajunse într-un gang 
îngust cam de doi metri. La capătul acestuia se afla o ușă de fier, înaintea 
căreia oamenii se opriră. 

Marele conspirator bătu de cinci ori în ușă, care fu deschisă. În prag se 
ivi un bărbat cărunt, uscăţiv, palid, însă foarte înalt. Văzând chipul lui 
Bakunin, individul lăsă în jos mâinile, în care avea câte un revolver. 

— Ei, ce mai e nou, mutule? întrebă marele conspirator, apropiindu-se 
de paznicul arsenalului. 

Mutul clătină capul, dând să înţeleagă că totul e în regulă. 

Conducătorul nihiliştilor porni mai departe, urmat de tovarășii săi. 

Apoi ajunseră într-o grotă, unde se afla un pat, pe care fu așezat trupul lui 
Vladimir. 

La un semn al lui Bakunin, ceilalți, afară de Boianovski, se depărtară. 

— Vrei să-l trezesc? întrebă medicul, după ce rămase singur cu marele 
conspirator. 

— Da, poţi s-o faci fără grijă, încuviinţă Mihail Bakunin. Acum el este 
nevătămător şi nu poate ieși de aici fără voia noastră. 

Boianovski scoase din buzunar o altă sticluță și o ținu sub nasul 
adormitului. 

Chipul tânărului începu să se îmbujoreze. Apoi, Vladimir încercă să se 
aşeze în capul oaselor. Făcu o mişcare cu braţul și în cele din urmă, se 
ridică în coate și privi în jurul său. 

Tânărul nu putea să-și dea seama unde se află. 

— Unde sunt? întrebă el. 

Bakunin făcu câţiva pași înainte. 

— Eşti în puterea noastră, strigă Boianovski. 

Un strigăt sălbatic izbucni din pieptul nefericitului tânăr. 

Abia acum înţelese situaţia în care se găsea. Era în mâna nihiliştilor! 

Aşadar, planul său fusese zădărnicit. Toate chinurile suferite în Siberia, 
nu-i folosiseră la nimic. 

Acum nu mai putea să vină în ajutorul Ţarului, căci nihiliştii îl vor păzi 
cu strășnicie - aceasta o știa Vladimir prea bine -, și ei vor prefera să-l 
ucidă, decât să-l lase să le scape. 

Fiul marelui duce își ascunse faţa în mâini şi rămase astfel câtva timp, 
fără să scoată o vorbă. 

Mihail Bakunin se apropie de el și-i puse mâna pe umăr. 

— Nu deznădăjdui, Vladimir Raşinski, zise marele conspirator. N-ai 
fost adus aici pentru ca să ți se facă vreun rău sau să fii ucis, nu... nu ţi se 
va întâmpla absolut nimic, cu toate că ai merita să fii pedepsit pentru că 
ai vrut să ne trădezi. Însă va trebui să rămâi prizonierul nostru câteva 
săptămâni. Te vei mişca în voie prin văgăuna noastră, nu-ți va lipsi nimic, 
vei avea mâncare şi băutură; de asemenea ţi se vor pune la dispoziție 
oricâte cărţi. Dar libertatea ta va fi îngrădită de noi. Peste câteva 
săptămâni, vei fi scos la lumina zilei, în același mod în care ai fost adus 
aici. 

— Dar, cel puţin, spune-mi unde mă aflu! zise tânărul. 

— Dedesubtul Nevei, răspunse Bakunin, cu sânge rece. 

— Cum, dedesubtul acestui fluviu vijelios? continuă Vladimir. Nu știu 

ce să mai înţeleg. Cum a fost cu putință să străbatem valurile și să 
ajungem aici nevătămați? 

— Aici se află arsenalul nostru, zise marele conspirator. Îţi voi da 
lămuririle necesare, căci vei fi nevoit să rămâi aici câtva timp. Această 
văgăună se află la o adâncime de patruzeci de picioare sub suprafaţa apei. 
Un capriciu al naturii a făcut ca o stâncă uriașă, care se află pe mal, să 
ajungă până aici. Această stâncă se lățeşte sub apă, astfel că s-au putut 
săpa încăperi în care aerul nu lipsește, așa că oamenii pot trăi acolo. Şi 
încăperile de care îți vorbesc își au trecutul lor. Cred că-ți aminteşti, 
dragul meu, că împărăteasa Ecaterina cea Mare, care a ştiut să conducă cu 
multă istețime frânele statului, era totuși o femeie căreia îi plăcea să facă 
dragoste. Pe atunci, nu era mare lucru să faci carieră la curtea Imperială. 
Singurul lucru ce se cerea era să câştigi inima împărătesei. Apoi, toată 
Rusia îţi stătea la picioare. Mulţi bărbați ambiţioși s-au folosit de acest 
mijloc ca să ajungă la putere şi, printre aceștia se află și Potemkin, cel mai 
însemnat dintre favoriţii Ecaterinei. Acesta n-o iubea, dar se prefăcea că e 
îndrăgostit lulea de dânsa. Potemkin se pricepu să încătușeze atât de bine 
inima împărătesei, încât aceasta nu făcea nimic, fără să ceară sfatul lui. 
Înrâurirea lui Potemkin asupra Ecaterinei devenise proverbială. 
Niciodată împărăteasa nu se arăta în public fără ca favoritul ei să fie 
alături. Nu iscălea niciun act, dacă Potemkin nu era de față. Cine voia să 
obțină ceva, pe atunci, la curtea Ecaterinei, trebuia să se adreseze mai 
întâi puternicului Potemkin. Și favoritul aduse o mulțime de oameni, pe 
care îi plasă în jurul împărătesei. Rudele sale fură numite în funcţiile cele 
mai înalte. Oricine făcea parte din familia sa, se bucura de o trecere 
deosebită. În acest timp, favoritul continua s-o înşele pe aceea care era 
stăpânitoarea tuturor rușilor. Ecaterina credea că guvernarea ei adusese 
fericirea întregului popor. I se spunea că nu există un singur sat în toată 
împărăţia, unde să nu domnească pacea, liniştea și belşugul. Într-un rând, 
împărăteasa se pregăti să facă o călătorie într-o regiune unde bântuia 
foametea și erau numai colibe dărăpănate, iar pământul rămăsese 
nesemănat din pricină că oamenii n-aveau unelte și seminţe. Potemkin, 
însă, se folosi de o șşiretenie. Puse să se construiască din scânduri, de-a 
lungul drumului pe care aveau să-l străbată, căsuțe minunate, care fură 
vopsite în așa fel că nu se cunoştea viclenia. Apoi, trimise la locul cu 
pricina, oameni de-ai săi, care aveau însărcinarea să aclame pe 
împărăteasă și să-i mulțumească pentru norocul ce-l adusese asupra ţării. 
Potemkin se afla în trăsură, alături de Ecaterina. Trecând prin acea 

regiune, favoritul arătă spre oamenii care îi aclamau plini de entuziasm, 
şi zise: „Spune-mi, Majestate, nu domnești asupra unui popor cu adevărat 
fericit?” Ecaterina nu-şi dădu seama că totul era o simplă comedie și se 
simţi satisfăcută, văzând mulţumirea supușilor ei. 

Marele conspirator se opri. Vladimir îl privea, plin de nerăbdare. 

— Şi ce legătură este între aceste încăperi săpate în stâncă și 
Potemkin? întrebă el, în cele din urmă. 

— Vei afla îndată, răspunse conducătorul nihiliştilor. Favoritul rămase 
la putere mult timp. Cu toate că Ecaterina avea și alți amanți pe lângă el, 
totuşi aceștia nu se bucurau multă vreme de grațiile împărătesei, care se 
întorcea mereu la vechiul ei iubit. Dar, într-o bună zi, Potemkin rămase pe 
gânduri. Un locotenent din garda imperială, un tânăr de o frumuseţe 
desăvârşită, plăcuse în chip deosebit împărătesei. Ecaterina fu atât de 
încântată de acesta, încât îl pofti la masă câteva zile de-a rândul, și când 
Potemkin vru să facă o scenă de gelozie amantei sale, poruncindu-i să 
interzică locotenentului de-a mai veni la Palat, aceasta îi întoarse spatele 
şi începu să râdă. Și, deoarece favoritul devenea din ce în ce mai bănuitor 
şi o ameninţă, Ecaterina îi spuse că are nevoie de un general destoinic, 
care să pornească un război împotriva turcilor şi că se hotărâse să dea lui 
Potemkin comanda trupelor. Favoritul păli, căci știa el ce înseamnă când 
împărăteasa încredințează o misiune unui om care se bucurase de grațiile 
ei. Atunci trebuie să renunţe la toată puterea sa, la toată influenţa lui. Știa 
că dacă se va depărta pentru câtva timp din capitală nu mai putea să 
nădăjduiască vreodată să dobândească vechea lui situație. Dar Potemkin 
era un om foarte chibzuit. Dacă pierdea speranţa de a mai deveni amantul 
împărătesei, și prin aceasta stăpânitorul Rusiei, își spuse că trebuie cel 
puţin să plece bogat. Până atunci, nu pusese nimic deoparte, căci nu se 
gândise niciodată că va fi îndepărtat de la curte. Acum, însă, favoritul 
începu să adune comori peste comori. Se folosi de toată influenţa lui ca să 
procure funcţii însemnate tuturor acelora care îl plăteau, strânse bani cât 
mai mulți; pe scurt, izbuti să agonisească o sumă foarte mare. Dar o nouă 
grijă puse stăpânire pe sufletul său. Voia să ducă în siguranță comoara sa. 
Ştia prea bine că imediat ce Ecaterina voia să alunge pe cineva de la curte, 
făcea în așa fel ca să se scape de el pentru totdeauna. În acest scop, se 
intenta un proces - și motive se găseau oricând - iar sentinţa era mai 
întotdeauna aceeași: acuzatul era exilat în Siberia sau, în cazul cel mai 
bun, condamnat la câţiva ani închisoare. Şi de asta se temea Potemkin. În 
acest caz, cum ar fi putut el să se folosească de comoara lui? Banii 

foloseau oricând în Rusia şi, mai ales, visteriei imperiale. În procesele 
care se intentau foștilor favoriţi, de obicei, se prevedea în sentință că 
averea îÎmpricinaţilor va fi confiscată în folosul statului. Se spunea, pur și 
simplu, că ea fusese luată din banii statului şi, prin urmare, trebuia să fie 
redată proprietarului căreia îi aparţinea. Potemkin ştia toate acestea și îşi 
luă măsuri de prevedere. Într-o plimbare pe care o făcu pe malul Nevei, 
favoritul descoperi această stâncă. Căută să afle cât se întinde ea sub apă 
şi, în acest scop, puse să se facă măsurători. Rezultatul lor fu că favoritul 
se încredință că stânca pătrunde adânc în apa râului. Hotărârea lui fu 
luată numaidecăt. Aici, unde era ascunsă de orice ochi omenesc, voia 
Potemkin să-și ascundă comoara. În acest scop, tocmi câțiva oameni de 
încredere pe care îi puse să jure că nu vor dezvălui niciodată taina pe care 
o vor afla. Lucrătorii depuseră jurământul. Se spune că se făgăduise 
fiecăruia dintre ei o răsplată împărătească, dacă vor duce la capăt 
lucrarea. Apoi, într-o noapte, se începu săpatul în stâncă. Mai întâi se 
ciopli în piatră o scară, destul de lată ca un om să poată cobori în 
adâncime, după aceea, gangul subteran fu lărgit din ce în ce mai mult. 
Intrarea fu ascunsă sub un chepeng, care nu putea fi descoperit. Apoi se 
săpară în stâncă încăperi, care fură prevăzute cu uși solide. Astfel luă 
naştere sub suprafaţa apei o mică cetățuie, despre care Potemkin putea 
să susțină cu drept cuvânt că nimeni n-o va cuceri. După ce totul fu gata, 
favoritul dădu o masă în cinstea celor zece lucrători care luaseră parte la 
lucrare și care juraseră că nu vor destăinui taina. Oamenii veniră fără să 
bănuiască ceva, deoarece socoteau că aveau dreptul la răsplata promisă, 
căci munciseră aşa cum n-o mai făcuseră niciodată în viaţa lor. Şi fiecare 
dintre ei păstrase cu sfințenie secretul. Potemkin puse să se pregătească 
în castelul său o masă, unde vinul curse din belşug. Deodată, unuia dintre 
lucrători i se făcu rău. Muncitorul păli şi se prăbuși la pământ. Tovarășii 
săi voiră să-i sară în ajutor, dar și ei simţiră o greutate pe inimă și un văl 
roşu jucându-le înaintea ochilor. Acestea îi făcură bănuitori şi, în cele din 
urmă, nenorociţii își dădură seama că fuseseră otrăviţi. Adunându-și 
ultimele puteri, sărmanii oameni încercară să se îndrepte spre ieşire dar, 
în aceeași clipă, un grup de soldaţi se ivi în prag şi se auzi o salvă de puşti. 
Lucrătorii se prăbușiră la pământ, răniţi de moarte. Zece oameni 
nevinovaţi își dădură sufletul în aceeaşi clipă, ucişi mişeleşte în castelul 
lui Potemkin. Dar favoritul împărătesei Ecaterina îşi ajunsese scopul. Nu 
mai exista niciun muritor, care să fi putut vorbi despre taina comorilor 
ascunse în stânca de pe malul Nevei. 

— Groaznic, groaznic, murmură Vladimir. 

Bakunin izbucni într-un râs batjocoritor. 

— Te uimeşte faptul că zece oameni, a căror singură vină fusese că au 
muncit din răsputeri, au putut fi uciși, în sfânta Rusie, fără ca nimeni să se 
fi sinchisit de ei? zise marele conspirator. Dar tocmai aceasta este pricina 
urii noastre. Din această cauză vrem să distrugem tronul care a fost clădit 
pe sângele oamenilor nevinovați. 

— Continuă, continuă, stărui fiul marelui duce, spune-mi cum aţi ajuns 
în posesia încăperilor din stâncă? 

— Mult timp, comorile lui Potemkin rămaseră îngropate aici, continuă 
Mihail Bakunin. Fostul favorit căzu greu bolnav și pe patul de moarte vru 
să destăinuie taina sa. În ultimele clipe, gândurile sale se îndreptară spre 
aceea care-l alungase de lângă ea. Muribundul ceru ca împărăteasa 
Ecaterina să-i facă favoarea de a veni la căpătâiul său. Aceasta refuză. 
Atunci, Potemkin îi trimise vorbă că un muribund vrea să-i facă o 
destăinuire de mare însemnătate. Ecaterina crezu că este vorba de taina 
iubirii sale și, după oarecare șovăială, porunci să fie dusă la palatul lui 
Potemkin, care se află în piața cu același nume, din Petersburg. 
Muribundul întinse împărătesei mâna lui rece ca gheaţa, apoi duse la 
buze pe aceea a Ecaterinei. „Maiestate”, șopti el, „vreau să-ţi încredinţez 
un secret... Am o comoară nepreţuită, pe care am adunat-o în timpul când 
privirile tale se îndreptau cu dragoste spre mine. Toate aceste bogății 
sunt ascunse într-o stâncă de pe malul Nevei.” Și Potemkin descrise 
împărătesei locul unde putea fi găsită comoara. După ce fostul favorit 
închise ochii, Ecaterina nu mai stătu la gânduri, și-și însuși bogăţiile, 
deoarece se considera moștenitoarea lor legală. Tot ceea ce agonisise el, 
intră din nou în caseta imperială. Dar, în ceea ce priveşte încăperile 
săpate în stâncă, nu le dădu nicio însemnătate. Puțin timp după aceea 
muri şi Ecaterina cea Mare, fără să fi destăinuit cuiva taina. Numai printr- 
o întâmplare fu dat nihiliștilor să descopere această ascunzătoare 
minunată. Vladimir, dumneata știi prea bine că orice trădător este 
pedepsit cu moartea. 

Tânărul se făcu roşu ca sfecla. 

— Înţeleg tulburarea ce te-a cuprins, continuă marele conspirator, căci 
dacă vorbesc de trădători, te gândești la tine, care ai vrut să dezvălui 
planurile noastre. Dar tu ai fost iertat de pedeapsă, căci n-ai depus 
jurământul care se cere acelora care intră în asociația noastră. Cu toate 
acestea, erai şi tu considerat ca făcând parte dintre ai noștri, căci te 

credeam unit cu noi printr-o legătură de sânge... Însă acum să revenim la 
chestie. lată cum am descoperit ascunzătoarea: Acum vreo zece ani, un 
tânăr intră în asociaţia noastră. Era student, dar urma să-și depună în 
curând examenul de licenţă. Tânărul aderase cu multă însufleţire la ideile 
noastre şi depuse, fără să şovăie, jurământul trebuincios. Am pus să fie 
supravegheat, ca orice tovarăș abia intrat în asociaţie. Curând după aceea, 
ne fu dat să constatăm că acest om era un nevrednic. Tânărul era în 
legătură cu prefectul poliției din Petersburg şi voia să ne trădeze. Aflând 
aceasta, hotărârăm să fie pedepsit. Într-o noapte luminată de lună îl 
aduserăm aici, la malul Nevei, și-l azvărlirăm în apă. Mă întorsei acasă 
foarte tulburat, căci cu toate că uram din inimă pe acel tânăr care 
încercase să ne trădeze și încălcase jurământul făcut, totuși Îi 
compătimeam deoarece îi fusese dat să moară în floarea vârstei. Mă 
întinsei în pat, dar nu izbutii să adorm. Înaintea ochilor mei apărea 
neîncetat icoana nefericitului tânăr care, prin fapta lui, își semnase 
sentința de moarte. Îl vedeam luptând cu valurile, iar capul lui încadrat 
de bucle plutind deasupra apei. În cele din urmă, coborâi din pat şi, 
deoarece era o noapte minunată și vântul adia, mă aşezai la fereastră. 
Deodată, o făptură se ivi după colţul străzii, înaintă grăbită până în faţa 
casei mele, se opri la portiţă și rosti încetișor numele meu. Surprins 
alergai jos, ţinând revolverul într-o mână, iar în cealaltă lampa. Eram 
hotărât să-mi vând scump pielea, dacă vreun spion ar fi încercat să mă 
atragă în cursă. Dar, când deschisei ușa și mă dădui puţin înapoi, pentru a 
face loc necunoscutului să intre, abia izbutii să-mi înăbuș un strigăt de 
groază. Pentru prima dată în viața mea mă simţii cuprins de spaimă. În 
fața mea, la o depărtare că-l puteam ajunge cu mâna, stătea tânărul pe 
care cu puţin timp înainte îl azvâărliserăm în râu. De spaimă, mă repezii în 
sus pe trepte; celălalt, însă, mă urmări și mă apucă de mână. Simţii o 
atingere rece ca gheaţa, dar aceasta mă încredinţă că am de-a face cu un 
om în carne și oase. Tânărul începu să vorbească și atunci îmi fu dat să 
aud ceva de necrezut. Nenorocitul se afundase în apă, dar izbutise să 
găsească un sprijin. La un moment dat, observase că era o stâncă și 
ridicând un chepeng intrase într-o încăpere plină cu apă, de unde 
pătrunse într-un fel de văgăună unde putea să răsufle în voie, deoarece 
aceasta era umplută numai pe jumătate. Folosindu-se de o scară care 
ducea până la tavanul peşterii, tânărul ajunsese într-un gang lung. 
Clătinai capul, neîncrezător, dar trădătorul își continuă povestirea. După, 
ce rămase câtva timp acolo, ca să-și mai vină în fire, străbătuse gangul și 

ieșise din nou la suprafață, izbutind să ajungă pe mal, neîmpiedicat. Toate 
acestea mi se păreau simple născociri și, totuși, trebuia să dau crezare 
tânărului, căci văzusem cum fusese prăvălit în adâncime și acum se afla 
înaintea mea viu și nevătămat. Văzând neîncrederea mea, trădătorul se 
oferi să mă ducă la locul cu pricina. Primii propunerea sa și în curând mă 
încredințai că tânărul nu minţise. Îi făgădui să-l iert de pedeapsă dacă-mi 
va arăta văgăuna subterană. După puţin timp găsirăm scara săpată în 
stâncă, a cărei intrare era acoperită cu un chepeng, ascuns într-un tufiş, 
astfel că nimeni nu putea s-o descopere. Chemai câţiva tovarăși, 
ridicarăm chepengul și începurăm să coborâm treptele. Tânărul care 
scăpase de la moarte printr-o adevărată minune, se afla în fruntea 
noastră. Şi spusele sale se adeveriră cu totul. În adâncul râului se găseau 
câteva încăperi cioplite în stâncă, unde oamenii puteau să locuiască 
foarte comod. Atunci luai o hotărâre. Demult căutam în Petersburg un loc 
sigur, care să ne folosească de ascunzătoare. Era vorba să ne facem un 
depozit de arme și muniții, și mai ales de dinamită. Căci, din pricina 
acestui explozibil, nimeni nu se încumeta să ne închirieze vreo clădire, de 
teamă ca nu cumva printr-o întâmplare, dinamita să explodeze. Acum, 
însă, găsisem ceea ce căutam. Armele noastre fură aduse aici; tot în aceste 
încăperi făcurăm instalaţiile pentru fabricarea dinamitei, tezaurul nostru 
a fost de asemenea ascuns aici. Chiar şi tu, Vladimir Rașinski, vei fi nevoit 
să rămâi pe loc câteva săptămâni, căci ești prizonierul nostru. 

— Prizonier, sunt prizonier, îngână tânărul, n-am deci, putinţa, să 
salvez viaţa împăratului? 

— Țarul nu mai poate fi salvat, replică Bakunin, căci mâine trupul său 
va fi sfâşiat în bucăţi. 

— Aşadar, atentatul va fi înfăptuit? 

— Da, dinamita își va face datoria, răspunse marele conspirator. Totul 
este pregătit până în cele mai mici amănunte, întocmai ca o piesă de 
teatru, a cărei punere în scenă a fost studiată cu luare-aminte... și sunt 
sigur că reprezentația va fi pe placul publicului. 

— Nu, nu va fi, exclamă Vladimir. Blestemele a milioane de oameni se 
vor îndrepta asupră-ţi, Mihail Bakunin. 

Marele conspirator înălță capul, cu mândrie. 

— Tinere, strigă el, tu nu știi nimic despre năzuinţele poporului. 
Familia Romanov va înceta să mai existe. Ce am avut de la ei? Făgăduieli - 
nimic altceva decât făgăduieli -, care n-au fost împlinite niciodată. Voi 
deschide ușile închisorilor din Siberia şi voi reda libertatea miilor de 


— 215 — 


nenorociţi care zac acolo fără nicio vină. Toţi aceia care au avut de suferit 
de pe urma împăratului, vor îngenunchea înaintea mea, îmi vor săruta 
mâinile şi mă vor binecuvânta ca pe eliberatorul Rusiei. 

O sclipire se aprinse în ochii săi, trupul său luă o atitudine 
impunătoare și însuşi Vladimir nu-şi putu reține admiraţia ce o simțea 
pentru acest om. 

— Şi, dacă ceea ce spui este adevărat, atunci libertatea poate fi 
câștigată numai printr-o faptă sângeroasă? întrebă tânărul, în cele din 
urmă. Nu există, oare, mijloace mai blânde, prin care se poate ajunge la 
același rezultat? 

— Poporul rus, care este îngenuncheat de zbirii săi, nu are alte căi 
pentru a-şi recâștiga drepturile pe care le au orice oameni. 

Din acest punct de vedere, Bakunin avea dreptate. Stăpânitorul tuturor 
ruşilor guverna cu asprime şi înăbușşea în sânge orice încercare ce avea ca 
scop salvarea poporului din mizeria în care se zbătea. De fapt, împăratul 
nu era vinovat, dar oameni de teapa lui Așinov mai erau la curte și aceștia 
nu-şi puteau menţine puterea decât asuprind pe cei slabi şi fără apărare. 

În Rusia nu era ca în alte ţări, unde poporul îşi are reprezentanţii săi 
care pot oricând să ceară judecarea vinovaţilor. În imperiul moscovit, 
pătura de jos era nevoită să rabde fără să crâcnească orice nedreptate i se 
făcea. Din această pricină, oropsiţii alergau sub drapelul lui Bakunin, care 
îşi propusese înlăturarea tuturor nedreptăţilor. 

— Şi tatăl meu trebuie să moară? întrebă Vladimir, în cele din urmă. 

— Da, răspunse conducătorul nihiliștilor. După ce Ţarul va fi omorât, 
voi pătrunde, în fruntea oamenilor mei, în palatul marelui duce, care va fi 
ucis de asemenea. Apoi, prinţesa Vera va fi adusă înaintea mea și-i voi da 
să aleagă; sau renunţă la tron de bunăvoie, sau... 

— Sau? strigă Vladimir... 

— Va împărtăși soarta unchiului, tatălui şi verilor ei, continuă Bakunin, 
cu sânge rece. 

— O, nelegiuitule, exclamă tânărul, nu vrei să cruţi nici măcar viaţa 
unei copile nevinovate? Vrei s-o ucizi, numai fiindcă face parte din familia 
Romanovilor? Și eu... eu să știu că viaţa ei este ameninţată și, totuși, să 
nu-i pot sări în ajutor? Dă-te la o parte, Bakunin, vreau să mă duc la iubita 
mea, cel puţin ea să fie salvată. 

— Nenorocitule, strigă marele conspirator, îmbrâncindu-l cât colo, ştii 
că ești în puterea mea? Un singur semn și cazi sub loviturile oamenilor 
mei. Numai din consideraţie pentru mama ta, am hotărât să-ţi cruţăm 

viaţa. Dar dacă vrei să ne înfrunţi, nimic nu ne mai reţine și, în câteva 
clipe, eşti un copil al morţii. Vladimir, dă-ţi seama ce faci! 

Tânărul păli, prăbușindu-se pe pat. 

Marele conspirator se apropie de el și-i puse mâna pe umăr. 

— Ridică-te, Vladimir, fii bărbat, zise Bakunin. Priveşte cu resemnare 
ceea ce nu mai poate fi schimbat; nu există nimeni pe lume care să poată 
zădărnici pieirea Romanovilor. Eu am luat hotărârea și tovarășii mei au 
încuviințat-o, astfel că mâine Alexandru al II-lea va fi un cadavru. Cel mai 
bun lucru pe care-l ai de făcut este să rămâi nepărtinitor. Nu te amesteca 
în lupta cea mare ce o pornim împotriva familiei imperiale. Îți fac din nou 
propunerea pe care ţi-am mai făcut-o odată. Spune-mi, vrei să primeşti 
coroana Rusiei? Vladimir, te asigur că dacă nu mă refuzi și eu rămân 
alături de tine, atunci suntem siguri de izbândă. 

— Nu, deo mie deori nu! strigă Vladimir. Oricât de ademenitoare este 
propunerea ta, o refuz cu hotărâre! 

— Bine, fie cum vrei tu, zise Mihail Bakunin. Și acum, mă voi retrage, 
căci mai am de lucru. 

Dispăru din încăpere, dar se întoarse imediat, însoţit de paznicul care 
le deschisese ușa la venire. 

— lată, îţi las în pază acest prizonier, zise conducătorul nihiliştilor, 
adresându-se mutului. Eşti răspunzător cu viaţa ta, dacă izbutește să fugă, 
auzi? 

Mutul clătină capul în semn de afirmare. 

— Ai arme şi te poţi folosi de ele la orice încercare de fugă pe care o va 
face omul acesta, continuă Bakunin arătând pe Vladimir. Dar nădăjduiesc 
că nu vei fi nevoit să recurgi la forță, căci socot că prizonierul îşi dă seama 
de situația în care se află. 

Apoi, marele conspirator părăsi din nou încăperea subterană. 


* 


Îndată ce rămase singur, tânărul începu să se plimbe prin văgăună, 
pradă unei mari tulburări. 

Trebuia cu orice preţ să scape de acolo. În cele din urmă luă o 
hotărâre. 

Fiul marelui duce se apropie de paznicul său. 

— Eşti sărac? întrebă, el, adresându-se mutului. 

Acesta dădu din cap în semn de afirmare. 

— la spune-mi, n-ai vrea să fii bogat? continuă Vladimir. 

Ochii mutului străluciră de lăcomie. 

— Ei bine, eu îţi voi da prilejul să-ţi împlineşti dorinţa, dacă îmi ajuţi să 
scap de aici, zise fiul marelui duce. Răspunde-mi, există vreun mijloc ca să 
pot ieși la lumina zilei? 

Mutul rămase pe gânduri, aţintindu-și privirile asupra prizonierului 
său, ca şi cum ar fi vrut să se încredinţeze cu ce fel de om are de-a face. 

Deodată se năpusti spre o masă, pe care se aflau nişte foi de hârtie, şi 
scrise câteva rânduri pe una dintre ele. 

Vladimir citi: 


„Există un mijloc, dar ţi-l voi spune numai dacă am încredințarea că-mi 
vei da răsplata imediat ce vom ajunge afară.” 


— Aha, înţeleg, vrei un înscris, făcu tânărul. Bine, spune-mi numele 
tău. 
Mutul se apropie din nou de masă și scrise iar câteva rânduri: 


„Da, vei afla numele meu, de asemenea cine sunt şi care este originea 
mea; îți voi da să citesti povestea vieții mele.” 


Apoi, trase după sine pe Vladimir într-un colț al văgăunii și scoase de 
sub o piatră o bucată de hârtie îngălbenită. 

Tânărul luă hârtia și o citi. 

Era o poveste foarte ciudată, care fusese scrisă chiar de eroul ei. 

lată ce cuprindea: 


„Odinioară, înainte cu vreo douăzeci de ani, eram un poliţist foarte 
bine văzut. 

Avusesem norocul să salvez viața prinţului Paul, care urma să fie ucis 
chiar de cameristul său. 

Pe atunci, aveam o soţie foarte frumoasă. Cameristul prinţului venea 
adesea pe la noi. La un moment dat, începui să bănuiesc că între nevasta 
mea și tânărul servitor există o legătură tainică. 

Îndată ce căpătai convingerea că bănuielile mele sunt întemeiate, 
ameninţai pe soţia mea cu moartea, dacă nu-mi spune adevărul. 
Atunci, ea Îmi mărturisi că tânărul camerist, care făcea parte dintr-o 
asociaţie politică, a primit însărcinarea să suprime viaţa prinţului Paul, 

stăpânul său. 

Mă dusei numaidecăt la prefectul poliţiei din Petersburg și-i povestii 
cele auzite. 

Acesta zădărnici atentatul. Cameristul fu spânzurat. 

Ca răsplată pentru fapta mea, primii, la poliţie, o slujbă foarte 
însemnată. 

Ticăloasa mea soție fu alungată din casa mea. O dispreţuiam din 
adâncul inimii şi nu puteam s-o mai rabd lângă mine, cu toate că aveam 
doi copii de la dânsa. 

Dar denunţul meu nu avu ca urmare numai avansarea în slujbă, ci 
atrase asupră-mi ura nihiliștilor. 

De două ori încercară să mă ucidă, două gloanţe fură trase asupra mea, 
fără să mă nimerească. 

Eu, însă, lucram cu înfrigurare să descopăr locul unde îşi ţineau 
adunările. 

Dar toate străduinţele mele rămaseră fără folos. 

Conspiratorii ştiau să se sustragă urmăririlor mele. 

Totuși, într-o zi, fui mai viclean decăt dânșii. 

Folosindu-mă de o travestire minunată, izbutii să mă strecor printre ei 
și astfel aflai tainele lor. 

Dar nu adusei la cunoştinţa superiorilor mei descoperirile făcute, căci 
voiam să aflu mai întâi toate secretele nihiliștilor. 

Apoi, fără îndoială că aș fi fost numit prefect. 

Într-o noapte, mă trezii din somn şi văzui în jurul meu cinci oameni 
înarmaţi până-n dinţi. Aceștia mă traseră jos din pat, silindu-mă apoi, să 
mă Îmbrac. 

Afară era un ger de crăpau pietrele. Un strat gros de zăpadă acoperea 
pământul. 

Ticăloșii, care erau mascaţi, mă târâră până la o trăsură care aștepta 
Înaintea porţii. Pornirăm în goana cailor; trăsura ocoli, astfel că nu ştiam 
unde eram dus. 

În cele din urmă, ne oprirăm în faţa unei căsuțe, despre care nu-mi 
aminteam s-o fi văzut vreodată. 

Aici, fui adus înaintea lui Mihail Bakunin. 

— „Ticălosule, răcni acesta, acum îţi vei primi pedeapsa cuvenită. Dar 
să nu-ţi închipui că te vom ucide, nu; aceasta ar fi o pedeapsă prea ușoară. 
Vei rămâne în viaţă, Însă voi face în aşa fel ca să nu poţi destăinui tainele 
noastre. 

Apoi făcu semn unui nihilist, care se apropie de mine. Avea în mână o 
geantă de piele, cum obișnuiesc să poarte medicii. 

Mi se legară mâinile la spate şi câteva braţe vânjoase mă ţinură ca într- 
un cleşte. Apoi, nihilistul care avea înfăţişarea unui doctor, se apropie de 
mine şi îmi făcu o mică operaţie care mă lăsă mut pentru toată viaţa. 
Leșinai de durere. 

Când îmi venii în simţiri, începui să nădăjduiesc că moartea mă va 
scăpa de chinuri, dar mă înşelasem, căci văzui că nihiliştii îmi dădură 
îngrijirile medicale, astfel că rana se vindecă încetul cu încetul. 

Îi întrebai adesea, prin scris, fireşte, cum mă vor putea împiedica să 
destăinui tainele lor, atâta vreme cât eram în stare să scriu. 

Dar păreau că se sinchiseau prea puţin de aceasta. 

Când mă restabilii complet, îmi dădui seama că nu mai trăiam la 
lumina zilei, ca ceilalți oameni. Fusesem dus dedesubtul Nevei, în 
văgăuna săpată în stâncă. 

Imediat ajunsei la încredințarea că-mi era cu neputinţă să fug. 

După câtva timp, nihiliștii - care erau convinși, că niciun muritor nu 
poate scăpa din această temniţă deoarece ușa care dă la scară era 
încuiată - mă făcură paznicul ascunzătorii lor. 

Aici îşi au ei arsenalul lor şi chiar tezaurul asociaţiei. 

Dacă vreunul dintre ei vrea să se ascundă în asa chip ca nimeni să nu-l 
găsească, atunci se folosește de aceste încăperi. 

Sunt aici de douăzeci de ani, în timpul cărora am fost lipsit de lumina 
soarelui. 

Totuși, cunosc un mijloc prin care se poate ajunge la suprafață, numai 
că un singur om nu-i de ajuns, ci trebuie cel puţin doi, care să-și unească 
puterile. 

Cine va fi cel de-al doilea? Îl vom găsi vreodată?” 


Aici se sfârşea manuscrisul. 

Afirmațiile mutului nu puteau fi puse la îndoială. 

Tânărul privi înaintea lui, îngândurat. Deodată, se apropie de mut. 

— Ascultă-mă, de astă dată ai găsit tovarășul de care ai nevoie, zise el. 

Nenorocitul tresări de bucurie. Întinse braţele și vru să vorbească, dar 
niciun sunet nu ieși de pe buzele sale. 

— Arată-mi mijlocul de a scăpa din această închisoare blestemată, şi-ţi 
jur că te voi răsplăti cum se cuvine, continuă tânărul. Şi dacă vrei să-ți dau 
un Înscris care să adeverească aceasta, sunt gata s-o fac. 

Fiul marelui duce așternu pe aceeași hârtie căreia mutul încredinţase 
povestea vieții sale, următoarele rânduri: 


„Îmi iau obligaţia să îngrijesc ca de un frate pe posesorul acestui 

Înscris, paznicul văgăunii din stânca dedesubtul Nevei, îndată ce va izbuti 
să mă scoată la lumina zilei. 

Jur pe viaţa mea, că-mi voi respecta întru totul această făgăduială. 
Vladimir de Pahlen Rasinski.” 


Mutul privi cu luare-aminte rândurile scrise, apoi clătină capul în semn 
de aprobare. 

După câteva clipe apucă pe Vladimir de mână și-l trase după sine. 
Coborâră câteva trepte și ajunseră într-o mică peşteră. Un bolovan uriaș 
se afla înaintea unei deschizături, pesemne pentru a împiedica 
pătrunderea apei. 

Mutul arătă spre acest bolovan, apoi luă creionul și scrise pe hârtie: 


„Dacă izbutim să dăm piatra deoparte, putem să ajungem în apă şi să 
ne salvăm, înotând până la suprafaţă. 
Ai curajul să faci această încercare, tovarășe de suferinţă?” 


Vladimir îşi îndreptă privirile spre fostul poliţist. 

— Crezi, într-adevăr, că e cu putinţă să mișcăm piatra din loc? zise el. 

Nenorocitul clătină capul în semn de afirmare, apoi așternu din nou pe 
hârtie gândurile sale: 


„Am încercat adeseori, dar eram prea slab ca să izbutesc. Acum, Însă, 
fiind ajutat de tine, sunt sigur că voi avea succes. 

Dar, n-avem nicio clipă de pierdut; nihiliştii se pot întoarce dintr-un 
moment într-altul, căci sunt foarte bănuitori şi mă supraveghează cu 
străşnicie. 

Până în cel mult o jumătate de oră trebuie să fim gata.” 


— Cred că te înşeli, răspunse Vladimir. Pentru a da în lături bolovanul, 
doi oameni nu sunt de ajuns. Socot că ar trebui cel puţin cinci, și mă 
îndoiesc dacă și aceștia, ar putea să ducă lucrurile la bun sfârșit. 

Mutul își lăsă capul pe piept, cuprins de deznădejde. Nenorocitul își 
împreună mâinile; apoi, aruncă asupra lui Vladimir o privire în care se 

citea o durere nemărginită. 

Aşadar, nădejdea pe care o nutrea de zece ani era spulberată. 

Îşi dorise mereu să găsească un tovarăş puternic, care să-i ajute să 
urnească piatra din loc. Sperase că astfel, va izbuti să ajungă la suprafaţă. 

Și acum, trebuia să-şi dea seama că se înşelase. 

Deodată, Vladimir se apropie de el și, punându-i mâna pe umăr, zise 
plin de însufleţire: 

— Ascultă-mă, nu deznădăjdui! Cred că am găsit mijlocul să ieşim din 
încurcătură. Nu putem oare să înlăturăm bolovanul cu ajutorul 
dinamitei? 

Fostul poliţist ciuli urechile. 

Propunerea tovarășului său nu era rea. 

Scoase din buzunar o hârtie şi scrise: 


„Dacă ne vom folosi de dinamită, riscăm să ne pierdem viaţa. Căci, în 
cazul că vom pune o cantitate prea mare din explozibil, atunci stâncile se 
vor prăbuși peste noi și ne vor zdrobi trupurile.” 


După ce citi răspunsul, Vladimir dădu din umeri și zise: 

— Totuşi, trebuie să încercăm, bizuindu-ne pe noroc. Poate că vom 
întrebuința tocmai atâta dinamită cât trebuie ca să arunce în aer o parte 
din peșteră, iar cealaltă va rămâne întreagă. La urma urmei, socot că 
niciunul dintre noi n-are nimic de pierdut. Dacă nu izbutim să ieşim la 
lumina zilei, înseamnă să rămânem aici, la cheremul nihiliştilor. În ce mă 
priveşte, sunt hotărât să nu mai fiu mult timp prizonierul lor... Cât despre 
tine, duci o viață nedemnă de un om. Trăieşti aici, ca şi cum ai fi îngropat 
de viu. Valurile Nevei vâjâie deasupra ta. Lumina soarelui nu ajunge 
niciodată în aceste încăperi întunecoase și umede. Singurii oameni pe 
care îi vezi sunt nihiliştii care te-au adus în această stare și care nu te vor 
elibera de aici până la moarte. Așadar, trebuie să-ți pui viaţa în joc, dacă 
vrei să te bucuri de ea. 

Mutul întinse mâna lui Vladimir. 

Sărmanul om încercă din nou să vorbească, dar în zadar. 

Deodată sări în sus şi trase pe Vladimir după el. Străbătură în grabă 
câteva încăperi și se opriră înaintea unei uși de fier, care n-avea broască. 

Fără îndoială că această ușă se deschidea cu ajutorul unui mecanism 
secret. 

Într-adevăr, mutul se aplecă și apăsă pe un buton care se afla într-o 

adâncitură a stâncii. 

Ușa se ridică încetișor. 

Uimit peste măsură, fiul marelui duce intră într-o încăpere foarte 
mare. 

Pe pereţii de granit ai acestei încăperi se vedeau atârnând puşti, 
revolvere, pumnale; ba chiar şi un mic tun se afla într-un colţ. 

Tezaurul nihiliştilor era depus într-un dulap de formă ciudată. 

Mutul arătă, prin scris, lui Vladimir, că suma care se găsea în dulap era 
de peste un milion deruble. 


„Fiecare dintre ei trebuie să depună în casa asociaţiei, tot ceea ce-i 
aparţine, îl lămuri fostul poliţist. Niciunui nihilist nu-i este îngăduit să 
aibă averea lui proprie, totul este jertfit pentru cauza cea sfântă.” 


— Dar unde se găsește ceea ce căutăm? întrebă tânărul. Banii nu ne 
pot folosi la nimic; numai dinamita ne va da putinţa să ieşim la suprafaţă. 

Mutul se îndreptă spre un alt dulap şi trase un sertar. Înăuntru se aflau 
coşulețe împletite, și în fiecare dintre ele se găseau câteva tuburi de 
dinamită. 

Vladimir scoase imediat unul dintre aceste coșuleţe. 

— Atâta cred că va fi de ajuns,zise el. 

Tovarășul său încuviință din cap şi amândoi părăsiră grota, 
îndreptându-se din nou spre peştera unde se afla deschiderea ce dădea în 
apă. 

Tânărul puse coșulețul dedesubtul stâncii pe care voiau s-o arunce în 
aer. Apoi luă un fitil lung, al cărui capăt îl lăsă în coșuleţ, iar celălalt îl 
apucă în mână și porni spre scările prin care ajunseseră în peșteră. 

— Şi, acum, vino-ncoace, mutule! porunci Vladimir. Fă-ţi rugăciunea! 

Fiul marelui duce își împreună și el mâinile şi cei doi prizonieri ai 
nihiliştilor rămaseră tăcuţi câteva clipe, fiecare implorând mila cerească 
pentru izbândirea încercării lor. 

— În clipa când se va produce explozia, ne vom năpusti amândoi spre 
ieșire, continuă tânărul, apoi. Căci, altfel, apa năvălind înăuntru, va fi 
foarte greu să mai ieşim de aici. 

Fostul poliţist ascunse la sân hârtia căreia îi încredințase povestea 
vieţii sale și se alătură de tânărul său tovarăș. 

Acesta aprinse un chibrit. La lumina flăcării, fiul marelui duce observă 
că sărmanul om tremura. 

— Nu-ţi fie teamă, zise Vladimir. Gândeşte-te că vieţile noastre sunt în 
mâinile lui Dumnezeu, care poate să le cruţe sau să le nimicească. 

Chibritul se stinse. Tânărul aprinse un al doilea și-l apropie de fitil. 

Flacăra se îndreptă cu repeziciune spre coșul cu dinamită. 

Cei doi prizonieri o urmăreau cu înfrigurare. 

— Acum, acum seva produce explozia, șopti Vladimir. 

Dar deocamdată, totul rămase cufundat în tăcere. 

Mutul îngenunchease. Fiul marelui duce își scosese haina, pentru ca să 
fie mai liber în mișcări. 

— Atenţie! strigă el, arătând spre deschiderea din stâncă. 

O detunătură uriașă cutremură pereții, ca și cum o sută de tunuri ar fi 
fost slobozite în aceeași clipă. 

— Suntem pierduţi, îngână tânărul. 

De groază, mutul scosese și el un strigăt nearticulat. 

Dar, în clipa următoare, arătă spre locul unde mai înainte se afla 
bolovanul. 

— Înainte, n-avem timp de pierdut! strigă tânărul. 

Cei doi se năpustiră, în același timp, spre deschizătura din stâncă. 

Valurile îi izbiră în faţă. Fiul marelui duce începu să înoate din 
răsputeri. 

După câteva secunde, bieţii prizonieri se aflau afară din peșteră. Nu 
trecu mult şi tânărul se văzu la suprafaţă. 

Acum se lăsă dus de curent. Malul nu mai era departe. 

Deodată își aminti de tovarășul său. 

Unde era mutul? 

Tânărul se întoarse și privi suprafaţa apei. La o mică depărtare, zări 
trupul unui om care se lupta cu valurile. 

Era fostul poliţist. 

Fiul marelui duce se îndreptă spre el. 

— Curaj, curaj, mutule, strigă el. Ține-te bine, îţi vin în ajutor. 

Dar nenorocitul clătină capul şi făcu o sforțare, ca și cum ar fi vrut să 
ridice braţele, însă nu izbuti. 

Explozia îi retezase mâna dreaptă, până aproape de cot. 

Din pricina tulburării ce-l cuprinsese, Vladimir nu-și dăduse seama, 
acum Însă observă că apa din jurul nenorocitului se înroşise de sânge. 

Mutul clătină capul, ca și cum ar fi vrut să zică: 

— Nu, nu, pentru mine nu mai există scăpare. 

Apoi dispăru în adânc. 

Tânărul înţelese că orice încercare ar fi rămas zadarnică. Așadar, îşi 
încordă puterile și începu să înoate spre mal. 

După câteva minute ajunse la țărm. 

Zorile începuseră să se arate la răsărit. Fiul marelui duce rămase 
locului câtva timp, până ce hainele de pe el se uscară. Apoi sări în sus, 
hotărât să pornească spre palatul marelui duce. 

Ce-i drept, era dis-de-dimineaţă, dar vestea pe care o aducea avea prea 
mare însemnătate, astfel că nădăjduia că tatăl său nu-i va lua în nume de 
rău o vizită atât de matinală. 

În aceeași clipă, răsări soarele. 

Tânărul ridică mâinile spre astrul solar, exclamând: 

— Tu, tu nu vei Îngădui ca razele tale să lumineze o faptă atât de 
înfiorătoare. Ocrotește familia imperială şi dă-mi putinţa să ajung la timp 
ca să salvez viața lui Alexandru al II-lea. 

Apoi, fiul marelui duce se îndreptă spre oraș. 

Din când în când arunca priviri cercetătoare în jurul său, temându-se 
ca nihiliştii să nu fi pus iscoade pe țărm. 

Dar nimic nu-i dădu de bănuit. 

În cele din urmă, ajunse în oraş. 

Fiind prea devreme și simțindu-se obosit, tânărul se hotărî să se 
oprească undeva ca să se mai odihnească puţin. 

Într-adevăr, trecând pe dinaintea unui hotel, Vladimir intră şi porunci 
să i se aducă ceva de mâncare și o sticlă cu vin, căci voia să-și mai 
învioreze forţele sleite. 

După ce mâncă, se întinse pe canapea și adormi. 

Trebuie să fi dormit multe ore, căci când se trezi, soarele strălucea sus 
pe cer. 

Fiul marelui duce se frecă la ochi, apoi cobori de pe sofa. 

— Şi acum, mă voi duce la tata, zise el. Dea Domnul ca acest drum să 
mă ducă la ţintă. 

Cobori scările în grabă și cu pași zvelți se îndreptă spre palatul marelui 
duce Constantin. 


Capitolul 148 - Cea din urmă plimbare 


Alexandru al II-lea se privi în oglinda cea mare, care se afla deasupra 
ușii cabinetului său. 

Această oglindă era o adevărată operă de artă și data încă de pe 
vremea împărătesei Ecaterina cea Mare. 

Însă Țarul părea că e nemulțumit de el însuși, căci clătină capul, 
îndurerat. 

— Am încărunţit, murmură el, da, da, părul mi-a albit peste noapte. La 
urma urmei, nu-i de mirare, căci sunt foarte bătrân. Și apoi, veșnica 
tulburare în care trăiesc, veșnica teamă că voi fi ucis, ar fi putut să mă 
îmbătrânească înainte de vreme. Acum, însă, mi-am ajuns ţinta vieţii 
mele. Poporul vrea să aibă o constituţie. Bine, o va avea. Năzuința mea 
este să domnesc întocmai ca și ceilalți suverani din Europa; inima mi se 
sfâşie de durere, auzind cât de iubiţi sunt regii altor ţări, chiar mult mai 
mici decât Rusia. Și atunci, îmi zic: „Nu s-ar putea să fie tot astfel și în 
imperiul meu?” Dar se pare că am fost născut ca să ispășesc păcatele 
strămoşilor mei, care au asuprit poporul. Acum sunt nevoit să îndur 
chinurile până la sfârșit. Şi apoi, în tinereţea mea, am făptuit şi eu multe 
greșeli. M-am lăsat condus de oameni ambiţioşi, care nu urmăreau decât 
satisfacerea intereselor lor. Ah, n-ar fi fost mai bine dacă nu ascultam de 
porunca mamei mele, Maria Feodorovna? N-aș fi fost mai fericit dac-aș fi 
renunţat la tron și rămâneam în castelul meu din Crimeea, departe de 
lume, alături de soția mea și de scumpul meu copil! Fiul meu! Unde or fi 
putrezind acum oasele sale? De la întoarcerea mea n-am mai auzit nimic 
despre iubitul meu Dimitrie... Dușmanii l-au înlăturat, desigur, din calea 
mea. Ar fi trebuit, poate, să fiu mai energic, să pornesc eu însumi în 
căutarea lui, dar cei care nu voiau să ţină seamă de simțămintele mele, au 
ştiut să mă încătușeze atât de bine încât, în cele din urmă, nu m-am mai 
sinchisit de el. Dar acum, să lăsăm aceste amintiri care pătează trecutul 
meu, să ne gândim la momentul de față, căutând să-mi răscumpăr 
greșelile din tinereţe... 

Împăratul scoase din buzunar ceasul său de aur, împodobit cu 
briliante. 

— E ora douăsprezece, zise Țarul, apropiindu-se de birou. Gorciacoff 
m-o fi așteptând în anticameră. 

Agită un clopoțel de argint şi, după câteva clipe, un lacheu intră în 
cabinetul particular al împăratului. 

— Excelenţa Sa domnul ministru Gorciacoff e aici? întrebă Alexandru 
al II-lea. 

— Da, Majestate, răspunse lacheul. Excelenţa Sa așteaptă de o 
jumătate de oră. 

— Spune-i să intre. 

Servitorul se înclină plin de respect și părăsi încăperea în timp ce 
Țarul se înapoie la birou şi începu să răsfoiască printre hârtiile ce se aflau 
acolo. 

— Plângeri, mereu plângeri, murmură el. Acum îmi dau seama că 
fratele meu Constantin avea dreptate. M-am înconjurat de slujbași 
necredincioși, asta este totul. Ticălosul acela de Așinov, fratele Eustachie 
şi alţii de teapa lor, m-au defăimat înaintea țării, m-au smuls din inimile 
supuşilor mei. Acum, însă, nu vreau să mă mai folosesc de mijlocitori 
între mine şi poporul meu. Mă voi cobori eu însumi printre aceia asupra 
cărora domnesc. 

Draperia sălii de audienţe se dădu în lături și un bărbat mic și îndesat 
se ivi în încăpere. O barbă albă încadra chipul său cu trăsături fine, în care 
doi ochi străluceau îndărătul unor ochelari de aur. 

Omuleţul purta o haină simplă, neagră, însă la pieptul său sclipea o 
stea de argint în mijlocul căreia se afla un briliant de mărime neobişnuită. 

— Ah, Gorciacoff, dumneata ești? zise Ţarul, ieșind în întâmpinarea 
noului sosit. Te-am cam lăsat să aștepți... Apropie-te, Excelenţă. 

Ministrul se înclină plin de respect, apoi făcu câțiva pași înainte. 

— la loc, dragul meu Gorciacoff, continuă Țarul, arătând spre un scaun 
din fața biroului. Am de vorbit cu dumneata chestiuni de mare 
însemnătate. 

— Sire, aţi poruncit să viu la Palat și, ca întotdeauna, m-am grăbit să 
împlinesc porunca Majestății Voastre, răspunse omuleţul. 

— Îţi mulţumesc foarte mult, mai ales că ştiu cât eşti de ocupat. 
Dumneata ești unul dintre puţinii oameni din ţară, care își fac datoria cu 
prisosinţă şi asupra cărora cad toate poverile. Dar acum, să-ţi arăt pentru 
ce te-am chemat. 

— Vă ascult, Majestate. 

— Gorciacoff, vreau să-mi fac testamentul, începu împăratul. 

Ministrul tresări. 

— Cum, vreţi să vă faceţi testamentul, Sire? exclamă el. Dar socot că vă 
grăbiţi... 

Țarul clătină capul, cu hotărâre. 

— Nu, nu, zise el, nu trebuie să ne lăsăm amăgiţi de aparenţe. Mă 
consider ca şi cum aş fi un om grav bolnav, suferind de inimă, care poate 
să-şi dea sufletul în orice clipă. Dragul meu Gorciacoff, fii atent la cele ce- 
ți voi spune... 


— 227 — 


Omuleţul plecă privirile în pământ, cam încurcat. 

— Majestate, trebuie cu orice preţ? îngână el. Trecem oare prin 
timpuri atât de grele, încât socotiți absolut necesar să vă arătaţi ultimele 
dorinţe? 

— Deocamdată nu-i vorba decât de testamentul meu politic, răspunse 
Țarul. Așadar, fii cu luare-aminte. Las tronul fiului meu cel mai mare, 
care, cu ajutorul lui Dumnezeu, va guverna sub numele de Alexandru al 
III-lea și căruia îi doresc din toată inima să aibă o domnie mai fericită și 
mai folositoare decât a mea. Dorinţa mea este ca dumneata, Gorciacoff, să 
rămâi alături de fiul meu și să-l slujeşti cu aceeași credinţă şi dragoste cu 
care m-ai slujit pe mine. 

Ministrul duse mâna la inimă, adânc mișcat. 

— Vă jur, Majestate, că voi fi credincios fiului Vostru. 

— Vreau ca viitorul împărat al Rusiei, continuă Țarul, să urmeze 
aceeași cale pe care am pornit şi eu în ultimul timp. Eliberarea poporului 
de sub jugul celor ce-i asupresc, acordarea unor libertăţi cât mai largi - 
aceasta să fie lozinca lui. Menţinerea vechilor principii este cu neputinţă. 
Poporul rus a început să se trezească la viață, sub soarele blând al 
învăţăturii. Trebuie să ne dăm toată osteneala ca el să fie luminat, să se 
bucure și el de progresele civilizației. Repetă mereu fiului meu, că trebuie 
să se bizuie numai pe popor, căci numai prin el poate deveni puternic. 
Alexandru al III-lea să fie aspru, neîndurător numai cu nobilii, care 
asupresc și nimicesc pe cei slabi. 

— Da, sunt cu totul de părerea Majestății Voastre, zise Gorciacoff, și 
mă simt fericit că pomeniţi despre acest fapt în testamentul Vostru 
politic. 

— Şi, acum, mai departe, continuă Țarul, întinzându-se în fotoliu. În 
ceea ce priveşte politica externă, socot că ar fi foarte bine să încheiem cu 
Franţa un pact de alianță. Prevăd că regatul prusian va deveni din ce în ce 
mai puternic. Războiul din 1870 a dovedit că mica Prusie vrea să 
cucerească toată lumea civilizată. Gorciacoff, trebuie să fim cu luare- 
aminte și să nu lăsăm să piară o putere ca Franţa. Căci altminteri, Prusia 
sau mai bine zis Germania, va ameninţa serios existența Rusiei. Chiar 
dacă tratatul cu Franţa va fi numai de formă, totuși nouă ne va aduce mari 
foloase, deoarece Germania nu se va încumeta să ne atace. Apoi, mai 
doresc ca fiul meu să nu facă noi cuceriri. Nenorocirea ţării noastre 
constă în întinderea ei prea mare. Un popor care locuiește pe o suprafață 
cât jumătate din Europa, nu poate fi guvernat atât de uşor. Orice cucerire 

ar fi de prisos; singurele cuceriri ce se poate face, sunt acelea în domeniul 
ştiinţei. Acestea sunt dorinţele mele, Gorciacoff, și te rog să ajuţi fiului 
meu ca ele să fie împlinite. De asemenea, îi cer să asculte de sfaturile 
iubitului meu frate Constantin și-i poruncesc să îngrijească de fiica 
acestuia, prințesa Vera. Îmi făcusem planuri mari cu această copilă, voiam 
să întind, cu ajutorul ei, o punte între familia Romanov și regele Prusiei, o 
punte cum a mai existat odinioară. Dar nu vreau să judec faptele nepoatei 
mele; dragostea ei a biruit căci, dacă dragostea nu este o putere de care 
politica să țină seamă, totuşi, are foarte mare însemnătate pentru un tată 
și un unchi iubitor. 

În acest timp, Gorciacoff îşi făcuse câteva însemnări pe o hârtie. 

După ce împăratul termină, ministrul o împături şi zise zâmbind: 

— Această hârtie neînsemnată va fi, poate, hotărâtoare pentru viitorul 
omenirii. 

— Da, să nădăjduim că nu te înşeli, dragul meu Gorciacoff, să 
nădăjduim că Rusia nu va pierde rolul conducător pe care l-a luat în 
ultimul secol, răspunse Țarul, cu glas solemn. Acum poți să te retragi, căci 
aştept pe fratele meu cu care vreau să ies la plimbare. 

Gorciacoff se ridică, dar nu se depărtă, ci rămase locului. 

Împăratul îl privi surprins. 

— Ei, ce s-a întâmplat, dragul meu? Vrei să-mi faci vreo rugăminte? O, 
te rog, să nu şovăi, căci aș fi fericit să-ți pot dovedi cât de mult te 
preţuiesc. 

— Da, Majestate, am o rugăminte, zise ministrul, şi, împlinindu-mi-o, 
veţi înfrumuseţa bătrâneţile mele. 

— Vorbeşte, Excelenţă, arată-mi ce-ţi dorește inima, stărui Alexandru 
al II-lea. Ţi-a plăcut vreun castel din imperiul meu, te-a fermecat vreun 
giuvaier din tezaurul meu? Spune-mi despre ce e vorba şi-ţi făgăduiesc 
că-ţi voi împlini dorinţa numaidecât. 

Gorciacoff clătină capul. 

— Când un om a ajuns la vârsta mea, servind tot timpul în mod cu 
totul dezinteresat pe suveranul său, nu mai are el astfel de dorinţe, 
răspunse ministrul. Nu, Majestate, dacă sunteţi gata să-mi împliniţi o 
rugăminte, atunci pot să-mi iau îndrăzneala s-o exprim: Sire, încheiaţi 
pace cu nihiliștii. 

Împăratul sări în sus, uimit. 

Ochii săi începură să arunce fulgere de mânie. 

— Cum, Gorciacoff, strigă el, dumneata mă sfătuiești să fac una ca asta? 

Dumneata îmi ceri să închei pace cu aceşti nemernici? Ştii, doar, prea bine 
că în război nu există îndurare pentru aceia care se năpustesc asupra 
nenorociţilor căzuţi pe câmpul de luptă și-i ucid, spre a-i jefui. Astfel îi 
socot eu pe nihilişti; nişte hiene însetate de sânge. Ei nu se încumetă să 
lupte deschis și se folosesc numai de viclenii și ațâţări. 

Gorciacoff clătină capul, cu tristețe. 

— Majestatea Voastră poate că are dreptate susținând că nihiliştii se 
folosesc de asemenea arme, zise el. Dar nu trebuie să uitaţi că n-au altele. 
Sire, cea mai mare parte dintre supușii Majestății Voastre sunt pătrunși 
de ideile nihiliste, și dacă aceşti supuși vor pieri, atunci ţara întreagă va 
avea de suferit nespus de mult. 

Alexandru al II-lea începu să se plimbe prin încăpere, pradă unei mari 
tulburări. 

— Aşadar, eşti de părere să facem pace cu nihiliștii? zise el. Și cum 
crezi că se poate înfăptui asta? 

— Majestate, răspunse Gorciacoff, există un singur mijloc ca nihiliștii 
să se liniștească... Daţi tării un parlament și numiţi pe Mihail Bakunin 
printre sfetnicii tronului. 

— Mihail Bakunin, sfetnicul tronului? repetă Țarul, ca și cum n-ar fi 
înţeles. Mihail Bakunin să dobândească una dintre slujbele cele mai 
însemnate ale imperiului? 

— Sire, Bakunin este un om foarte înțelept, care ar putea aduce multe 
servicii Rusiei, dacă i s-ar da putinţa s-o facă. Dacă Majestatea Voastră mi- 
ar fi cerut să arăt cine aș vrea să fie urmașul meu, după ce voi fi închis 
ochii, aş fi avut curajul să răspund: „Mihail Bakunin mă va înlocui cu 
succes”. În orice caz, aş prefera ca un astfel de om să-mi fie prieten, decât 
dușman. 

— Şi eşti de părere că Bakunin va trece de partea noastră, dacă va fi 
numit într-o slujbă însemnată? 

— El nu va renunţa la principiile sale, răspunse ministrul, dar va primi 
funcţia, căci astfel va putea să lucreze pentru patria sa. 

— Bine, fie, încuviinţă împăratul, scrie-i și caută să-l câştigi de partea 
noastră. Însă, fireşte că trebuie să faci în aşa fel ca să nu se vadă că-l 
rugăm să ne acorde prietenia lui. 

— Nu, Majestate, aș da dovadă de prea puţină dibăcie, dacă aș lăsa să 
se întrevadă aceasta. Voi întocmi lucrurile astfel ca Mihail Bakunin să 
vină el la noi. 

— Atunci, nu mai amâna și scrie-i chiar azi. 

— Da, voi face așa cum poruncește Majestatea Voastră, cu toate că va fi 
foarte greu să aflu adresa conducătorului nihiliștilor. Căci, deocamdată 
Mihail Bakunin mai este urmărit de autorităţi și pe capul lui a fost fixat un 
premiu. 

În această clipă, lacheul intră în încăpere şi anunţă: 

— Trăsura așteaptă la scară. 

— Ah, am și uitat, strigă împăratul. Așteaptă-mă o clipă, dragul meu 
Gorciacoff, şi vom pleca împreună. Dar unde să fie fratele meu, marele 
duce Constantin? Nu prea i se întâmplă să se lase așteptat. Dar, la urma 
urmei, vom pleca fără el, căci nu vreau să-mi mai amân plimbarea. 
Ascultă-mă Gorciacoff, ştii ce-mi propusesem? 

— Nu, rog pe Majestatea Voastră să aibă bunăvoința să mi-o spună. 

— Aş vrea să mă plimb și eu odată pe străzile Petersburgului și, 
anume, într-o trăsură deschisă, ceea ce n-am făcut niciodată. Poporul 
trebuie să vadă că nu mă tem. Am auzit că am fost luat în bătaie de joc, 
din pricină că sunt însoţit de o gardă atât de puternică. Astăzi am 
poruncit să vină cu mine numai doi călăreți, care să călărească alături de 
trăsură. 

— Majestatea Voastră s-a gândit bine la ceea ce vrea să facă? întrebă 
omuleţul. 

— Fireşte, răspunse Țarul, în ultimul timp s-a vorbit atât de puţin 
despre nihilişti, aceștia au fost atât de liniștiți, încât am început să cred că 
au renunţat la planurile lor sângeroase. Şi chiar dacă n-ar fi așa, chiar 
dacă va trebui să am un sfârșit dureros - mi-e tot una, dacă se va 
întâmpla mai curând sau mai târziu, căci voi muri cu conștiința împăcată 
că am pierit caun erou. 

Apoi, împăratul făcu un gest și părăsi încăperea împreună cu 
Gorciacoff. Ă 

Cei doi străbătură un șir de camere splendide. In urma lor pășea 
cameristul Țarului, care mergea cu capul plecat. 

Astfel ajunseră în încăperea numită „odaia lui Pavel”. Aici se aflau tot 
felul de lucruri care aparținuseră împăratului Pavel. Vase minunate, în 
stil rococo, fotolii aurite, covoare de preț de care se folosise răposatul 
suveran, Împodobeau încăperea. 

— Dragul meu Gorciacoff, zise Țarul, oprindu-se deodată, acesta a fost 
cel mai nefericit dintre toți împărații Rusiei. Căci Pavel a vrut să facă bine 
poporului său și nu i-a fost dat să-și vadă visul înfăptuit, căci ucigașii l-au 
suprimat înainte de a-şi putea duce planurile la îndeplinire. 

Zicând acestea, Alexandru al II-lea făcu o mișcare cu mâna şi izbi un 
vas care căzu la pământ, prefăcându-se în cioburi. 

Bătrânul camerist scoase un țipăt. Chiar Țarul se dădu înapoi, vădit 
tulburat. 

— Ce s-a spart? întrebă Gorciacoff nemișcat. Ah, înţeleg, era una dintre 
vazele preţioase care se aflau pe masă. 

Într-adevăr, era o vază minunată, împodobită cu trandafiri roşii, ca 
sângele. 

Cameristul își împreună mâinile. Alexandru al II-lea privi lung spre 
credinciosul său servitor. 

— Ştiu la ce te gândeşti, moșule, zise Țarul. Tremuri pentru viaţa mea, 
din pricină că am avut nenorocirea să sparg vaza. Căci, o veche legendă 
este legată de obiectele acestei încăperi. 

— Da, o veche legendă, repetă bătrânul, cu glas sugrumat, o legendă 
care se adevereşte cu o precizie uimitoare. 

— la te uită la moşneagul ăsta superstițios, râse Țarul, adresându-se 
lui Gorciacoff. 

— Şi legenda e, într-adevăr, atât de înfiorătoare? întrebă omuleţul. 

— Excelenţă, murmură cameristul, ori de câte ori se sfarmă un obiect 
din această cameră, o nenorocire se abate asupra familiei Romanov. 
Întotdeauna s-a adeverit aceasta. Mai deunăzi, când a murit fiul mai mic 
al Majestății Sale, un tablou s-a desprins de pe perete fără ca cineva să fi 
umblat pe aici. Rama prețioasă se prefăcu în bucăţi, deoarece era roasă de 
carii, 

— EI, atunci, nu-i nimic de mirare, căci dacă rama n-ar fi fost putredă, 
tabloul ar fi rămas la locul lui, răspunse Gorciacoff, zâmbind. 

— Da, ştiu, ştiu, murmură bătrânul, mai mult pentru sine. Dumnezeu 
să aibă în paza sa viaţa împăratului. 

Alexandru al II-lea se apropie de credinciosul servitor și-l bătu pe 
umeri: 

— Liniştește-te, moşule, zise el, să nu-ţi închipui că răposatul Țar a 
întins mâna spre a mă lua la dânsul. Nu, mai am încă de trăit și în curând 
voi întreprinde o călătorie lungă și frumoasă, în care tu mă vei însoți. 

— Ah, dac-ar fi cu putinţă! exclamă cameristul. 

— Da, da, îţi făgăduiesc, zise Împăratul. Și, acum, să mergem, 
Gorciacoff. 

Întinse bătrânului mâna, care se plecă şi o sărută cu respect. 

Apoi, împăratul, însoţit de ministrul său, cobori în curtea Palatului. 

Garda imperială stătea în poziţia de onor, iar tobele băteau. 

O trăsură aştepta înaintea portalului, de la care pornea în sus o scară 
largă, numită, „scara marilor duci” din pricină că atunci când se năştea un 
mare duce, pruncul era dus pe aici până la catedrala de peste drum. 

Trăsura era căptuşită cu mătase albastră pe care strălucea, brodat cu 
aur, blazonul familiei Romanov. 

Vizitiul stătea mândru pe capră, purtând o căciulă din blană de urs; de 
fiecare parte a trăsurii se afla câte un ofițer din garda imperială, călare pe 
un armăsar minunat. 

— Ce zi frumoasă, exclamă Țarul. Zău, soarele nu mi s-a părut 
niciodată atât de strălucitor. Vrei să mă însoţeşti, dragul meu Gorciacoff? 

— Regret din suflet că sunt nevoit să refuz invitația Majestății Voastre, 
răspunse omuleţul, dar peste un sfert de oră trebuie să iau parte la un 
consiliu de miniștri. Prin desfiinţarea robiei s-au născut în ţară o serie de 
nemulțumiri și acum trebuie să le potolim. 

— Mereu eşti cu gândul la muncă, mereu la datorie, zise Alexandru al 
II-lea. Bine, du-te, dragul meu. Și fii încredinţat că-ţi vom purta o veșnică 
recunoştinţă. 

Ministrul se înclină plin de respect și vru să coboare treptele, când o 
făptură ciudată se desprinse din mulțimea care se adunase în faţa 
Palatului. 

Fără voie, Gorciacoff se dădu înapoi, apropiindu-se de împărat. 

Făptura urcă scările. Era o femeie bătrână îmbrăcată în zdrenţe. Pe 
fața ei palidă, osoasă, străluceau doi ochi mari, cu priviri pătrunzătoare. 
Bătrâna se sprijinea într-un băț gros, necioplit. Un văl mare, rupt fâlfăia în 
jurul capului ei, iar părul îi cădea pe ceafă în neorânduială. 

— Ce-i asta? strigă Alexandru al II-lea. lată o apariţie foarte neplăcută. 

— Pesemne că femeia vrea să vorbească cu Majestatea Voastră, își 
dădu cu părerea Gorciacoff. Poate că e o nenorocită care are nevoie de 
vreun ajutor. 

Împăratul şovăi. O teamă ciudată puse stăpânire pe el. 

— Da, poate că ai dreptate, zise Ţarul, în cele din urmă. Dar s-auzim ce 
o aduce aici. Mătușico, ce dorești de la mine? întrebă el, adresându-se 
bătrânei. 

Aceasta se opri, sprijinindu-se pe băţul ei și aţinti asupra lui Alexandru 
o privire lungă, pătrunzătoare. 

— Cum, nu mă cunoşti, Tătucule? zise ea. 

— De unde vrei să te cunosc? făcu împăratul. Nu cumva ţi-ai ieșit din 

minţi, bătrânico? 

— Nu, nu, exclamă femeia, și asta ţi-o voi dovedi îndată. lată, după cum 
smulg acest văl de pe capul meu și-l calc în picioare, tot astfel ridic vălul 
viitorului şi-ţi voi spune ceea ce te așteaptă. 

Zicând acestea, rupse vălul pe care-l purta și-l aruncă la pământ. 

Gorciacoff se întoarse spre împărat şi-i zise: 

— Majestate, nu daţi ascultare acestei femei, căci fără îndoială că e 
vreo înșelătoare care vrea să vă înfricoşeze. 

O transformare uimitoare se produsese asupra lui Alexandru al II-lea. 
Împăratul era palid ca ceara şi stătea nemișcat, cu privirea aţintită în gol. 

— O înșelătoare? izbuti el să îngâne, în cele din urmă. Dar las-o să 
vorbească; mi se pare că m-am mai întâlnit o dată cu ea. 

Apoi se adresă bătrânei: 

— Ce vrei, de ce-mi aţii calea? 

— Pentru ca săte previn, împărate. 

— Să mă previi? repetă Țarul. Despre ce este vorba? 

— O mare primejdie te ameninţă, Majestate. 

— O primejdie? Bine, dar nu trăiesc eu în mijlocul supușilor mei 
credincioși? 

— Împărate, continuă bătrâna, astăzi a sosit clipa pe care ţi-am 
zugrăvit-o odinioară. 

— Nu înţeleg. Vorbește mai lămurit... 

Femeia se apropie de împărat, astfel că ceea ce șoptea dânsa Țarului, 
nu putea să fie auzit de nimeni altul, afară de el. 

— Îți aminteşti că într-o zi ai venit la o ghicitoare? îl întrebă ea 
încetișor. Erai însoțit de un om pe care mai târziu l-ai pedepsit cu 
asprime, poruncind să i se taie picioarele. 

— Ivan Kardoff, îngână Țarul. Nu, nu-mi vorbi de el, nu vreau să mai 
știu nimic de acest ticălos. 

— Vrăjitoarea se numea Valloni, zise bătrâna. Îți mai amintești de asta, 
tătucule? 

— Da, îmi amintesc, dar continuă, continuă... 

— Şi ai uitat cu totul ce ţi-a arătat atunci bătrâna ghicitoare? cercetă 
necunoscuta. 

— Nu, n-am uitat, murmură împăratul, îmi amintesc lămurit, mi-a 
arătat o privelişte înfiorătoare. Mă aflam în trăsură și o bombă care fu 
aruncată spre mine, mă sfâșie în bucăţi. 

Bătrâna, izbucni într-un râs batjocoritor. 

— Da, aşa este, întocmai așa, șopti ea. Şi, acum, privește la trăsura care 
te așteaptă colo jos... la spune-mi, nu se aseamănă cu aceea pe care ţi-am 
arătat-o atunci? 

Țarul duse mâna la frunte. 

— Da, are dreptate, zise el. 

— Ei bine, află că eu sunt vrăjitoarea Valloni, continuă bătrâna. 
Împărate, te previn să renunţi la această plimbare, căci moartea îţi aține 
calea. Păzește-te să vii în apropierea ei, căci altfel eşti pierdut. 

— Aşadar, trebuie să fiu ucis? 

— Da, întocmai așa cum ţi-am arătat odinioară. 

Împăratul simţi un fior străbătându-i trupul. 

În aceeași clipă privirile sale se îndreptară spre mulţimea ce se 
înghesuia în faţa porții. 

Ce laş ar fi apărut el acum în ochii supușilor săi, dacă ar fi renunţat să 
iasă la plimbare! 

— Îți mulţumesc, zise el, adresându-se bătrânei vrăjitoare. Îți 
mulțumesc pentru grija ce-mi porţi, dar nu voi ține seamă de sfatul tău. 

— Împărate, ascultă-mă... 

— Te-am ascultat și hotărârea mea a fost luată, o întrerupse Alexandru 
al II-lea. 

Şi scoase din buzunar o pungă de mătase, brodată cu aur. 

— Ține, zise el, aruncându-i o monedă de aur pe care bătrâna o prinse 
cu multă îndemânare. lată răsplata pentru sfatul tău. 

Vrăjitoarea întoarse moneda pe toate părţile, apoi murmură: 

— Aur, aur strălucitor, dar nu-l voi lua, căci e rece și umed... și 
umezeala înseamnă sânge. la-ți înapoi aurul, împărate și du-te cu 
Dumnezeu... aceasta va fi ultima ta plimbare. 

Şi cu o dibăcie care ar fi făcut cinste celui mai bun scamator, aruncă 
moneda în punga pe care împăratul o mai ţinea în mână. 

— Sire, zise Gorciacoff, care observase toată scena, socot necesar ca 
bătrâna să fie arestată. Astfel va fi silită să arate ce a făcut-o să-ți dea 
acest sfat. 

— Nu, nu, lăsaţi-o în pace, răspunse Țarul. O cunosc demult, e o 
vrăjitoare care se ocupă cu ghicitul în cărţi și alte lucruri de soiul acesta. E 
foarte bătrână și poate că a căzut în mintea copiilor. 

— Aşadar, Majestatea  Voastră nu dă nicio însemnătate 
avertismentului ei? 

— Fireşte, replică împăratul. Și, acum, rămâi cu bine, dragul meu 

Gorciacoff. 

Țarul întinse din nou mâna ministrului său și se pregăti să urce în 
trăsură. 

În această clipă, Valloni se apropie iarăși de Alexandru al II-lea. 

— Împărate, strigă ea, ţine seamă de sfatul meu... Tu nu te vei mai 
întoarce niciodată în casa ta! 

Țarul făcu un semn lacheului, strigând: 

— Goniţi-o, e nebună! 

— Ha, ha, nebună! exclamă vrăjitoarea, luați-mă drept nebună, 
aruncaţi-mă în fortăreaţa Petru şi Pavel, faceţi cu mine ce vreţi, dar peste 
două ore tot Petersburgul va fi îndoliat, căci un Romanov va zace în 
sicriu. 

Alexandru al II-lea simţi un fior de gheaţă străbătându-i trupul. 

— Legați-o, porunci Ţarul, cu glas tunător. 

Soldaţii se năpustiră asupra bătrânei şi în clipa următoare, vrăjitoarea 
era legată zdravăn. 

Chipul ei se schimonosise de furie. 

— Cum, strigă ea, aceasta e răsplata credinţei mele? Astfel răsplătiți pe 
aceia care sunt îngrijoraţi de soarta împăratului? Ei bine, atunci îți doresc 
ca duşmanii familiei imperiale să izbândească. Du-te, mândrule Țar, urcă- 
te în trăsură și porneşte în goana cailor spre moarte. 

— Pungţi-i un căluş în gură, strigă Alexandru, luaţi-o de aici nu vreau 
s-o mai aud. 

Vrăjitoarea vru să mai spună ceva, făcu o sforţare uriașă, ca şi cum ar fi 
vrut să se năpustească asupra Țarului, dar soldaţii o împiedicară, târând- 
o Cu ei. 

Alexandru al II-lea rămase pe gânduri. 

— Să plec fără escortă, însoţit numai de cei doi călăreţi? se întrebă el. 
Nu, ar fi o nebunie să-mi pun viaţa în primejdie, fără niciun rost. 

Făcu semn unuia dintre ofițeri şi-i porunci să aducă un detașament de 
soldaţi călări. 

Câteva minute după aceea, escorta sosi. 

Împăratul sări în trăsură. Un singur semn şi caii porniră în galop. 

Mulțimea îl aclamă din nou şi apoi trăsura dispăru. 

Țarul setolăni pe perne. 

Scena pe care o trăise, cu câteva clipe înainte îl tulburase foarte mult. 

Ceea ce îi spusesevrăjitoarea, îi reveni din nou în minte. 

Dacă bătrâna avea, totuşi, dreptate şi acum el, împăratul, se ducea spre 

pieire? 

Cum, să moară înainte de a-și vedea înfăptuită opera? 

Nu, ar fi o nebunie. Soldaţii îl înconjurau, doar, din toate părţile. 

lar oamenii se înghesuiau pe străzi, ca să-l aclame, sau să-l salute. 

Căci, era într-adevăr un eveniment ca Alexandru al II-lea să iasă în 
stradă într-o trăsură deschisă. 

Locuitorii Capitalei se bucurau, în sfârșit, că pot vedea și ei chipul 
împăratului lor. 

Pentru câteva clipe, Țarul uită de preocupările și grijile sale. Zâmbea 
cu bunăvoință şi răspundea la saluturi. 

Deodată, convoiul se opri. 

— Ce s-a întâmplat? strigă Țarul, sărind de la locul său. 

Teama puse din nou stăpânire pe el. Unul dintre ofiţerii care îl 
însoțeau se apropie de trăsură. 

— Majestate, zise el, o femeie s-a aruncat înaintea cailor noștri. 

— O femeie? făcu Țarul. 

— Pesemne că vrea să vă roage ceva, continuă ofițerul. Ea susține că 
trebuie neapărat să vorbească Majestății Voastre. 

— E tânără? cercetă Alexandru. 

— Da, şi încă frumoasă. E îmbrăcată toată în negru și pare să fie în 
doliu. 

Suveranul îşi muşcă buzele. 

Se întâmpla adeseori ca soțiile sau copii acelora care erau exilați în 
Siberia, să-i aţină calea și să-l roage să graţieze pe sărmanii deportați. 

Împăratul își zise că şi de astă dată trebuie să fie vorba de așa ceva și, 
de aceea, ar fi fost foarte bucuros să nu dea ochi cu necunoscuta. 

— Întrebaţi-o cine e şi ce vrea, porunci el. 

Ofiţerul se îndepărtă de trăsura imperială. 

Nenorocita se mai afla înaintea cailor, fiind hotărâtă să se lase strivită 
de copitele lor, decât să se dea într-o parte. 

După câteva minute, ofițerul se întoarse, aducând răspunsul. 

— Majestate, zise el, femeia este soția fostului prefect al poliţiei din 
Petersburg, Aşinov, care a fost executat de curând. 

— Soţia lui Așinov? întrebă împăratul. Și ea vrea să-mi facă o 
rugăminte? 

— Da, ţine cu tot dinadinsul să fie adusă înaintea Majestății Voastre. 

— Bine, să i se împlinească cererea, răspunse împăratul. 

După câtva timp, Francesca fu adusă înaintea lui Alexandru al II-lea. 

— Sire, îndurare, îndurare, strigă ea. 

— Dumneata ești soţia fostului prefect Așinov? întrebă Țarul. 

— Da, Majestate, răspunse frumoasa femeie, tremurând. 

— Cred că știi că soțul dumitale m-a trădat? continuă suveranul. 

— Ştiu, ştiu, însă... 

— Am fost nevoit să semnez sentința de condamnare la moarte, o 
întrerupse împăratul. Mi-a fost cu neputinţă să vă feresc de această 
durere, căci, dacă aș fi îngăduit ca funcţionarii necinstiţi să ocupe slujbele 
cele mai însemnate ale imperiului, atunci ce s-ar mai fi ales din poporul 
meu? 

— O, Sire, nu mă încumet să vorbesc despre hotărârile Majestății 
Voastre şi, chiar dacă aş vrea s-o fac, ar fi prea târziu. Însă, vă rog să mă 
ocrotiţi... Am fost alungată din locuinţa lui Așinov, mi s-a luat toată 
averea... acum, sunt atât de săracă, încât n-am nici măcar un adăpost. 

— Şi cine a făcut toate acestea? întrebă Ţarul. 

— Funcţionarii Majestății Voastre, răspunse Francesca. 

— Funcţionarii mei? repetă împăratul. Dar ce i-a îndrituit s-o facă? 

— Sentința care a fost rostită împotriva soțului meu, replică frumoasa 
femeie. Căci aceasta nu prevedea numai executarea nenorocitului, ci și 
confiscarea întregii averi. Şi astfel, am fost aproape despuiată, nelăsându- 
mi-se decât ceea ce am pe mine. Sire, o asemenea cruzime... 

— Nu intra în vederile mele, completă Țarul. Voi căuta să-ţi viu în 
ajutor. Dacă nu mă înşel, soțul dumitale avea o mică vilă în apropierea 
Moscovei? 

— Întocmai, Majestate, vila Socol. 

— Ei bine, aceasta îți va rămâne. Chiar azi voi da ordinele necesare. N- 
avea nicio grijă, vila va intra în posesia dumitale şi afară de asta, ţi se va 
înmâna o sumă de bani, din a căror dobândă vei putea trăi liniștită. 
Dumneata nu trebuie să ispășești păcatele soțului dumitale. 

— O, vă mulţumesc, Sire, vă mulțumesc din inimă, strigă Francesca, 
plecându-se spre a săruta mâna împăratului. 

Acesta, însă, și-o retrase şi făcu un semn vizitiului. 

Trăsura porni înainte, însoţită de escorta imperială. 

Cei de față, cărora scena nu le scăpase, înțeleseră că împăratul dăduse 
iarăși dovadă de mărinimie şi izbucniră în urale nesfârşite. 

Auzind strigătele entuziaste ale supușilor săi, Alexandru al II-lea se 
simţi mai liniștit. 

— Poate, oare, să se găsească, printre oamenii aceștia, cu care sunt 


— 238 — 


atât de îngăduitor, vreunul care să încerce să-mi ia viața? se întrebă 
Țarul. N-am dreptul să mă bizui pe faptul că voi fi ocrotit, dacă s-ar porni 
ceva împotriva mea? Da, fireşte, supușii mei preţuiesc toate străduinţele 
ce le fac spre a veni în ajutorul celor oropsiţi; ei nu vor cuteza niciodată 
să ridice mâna Împotriva împăratului, care urmărește un singur ţel: 
binele patriei. 

În această clipă, trăsura coti în bulevardul Newski. 


Capitolul 149 - Sfârşitul lui Alexandru al II-lea 


În aceeași dimineață, o adunare ciudată avea loc în locuinţa lui 
Boianovski. 

Vreo treizeci de oameni, bărbaţi și femei, ședeau în jurul unei mese, 
unii dintre ei stând chiar în picioare. 

Mihail Bakunin prezida adunarea și se găsea în capul mesei. 

Dar marele conspirator părea foarte tulburat, căci nu luase loc pe 
scaun, ci rămăsese în picioare, sprijinindu-se cu o mână de masă. 

— Prieteni, zise el, cu glas tremurător, astăzi a venit clipa când trebuie 
să se hotărască soarta noastră. Astăzi e ziua cea mare, când vom porni 
lupta decisivă împotriva familiei Romanov. Ani întregi, aș putea zice chiar 
decenii întregi, am lucrat pentru ca să ne ajungem țelul nostru. Am 
aşteptat cu nerăbdare această zi, întocmai cum mama așteaptă clipa când 
va putea să privească în ochii pruncului nou născut. Am aşteptat-o cum 
condamnatul care a lâncezit treizeci de ani în celulele subterane ale 
fortăreței Petru și Pavel, așteaptă clipa când va fi eliberat din temniţa 
blestemată. Și acum, dragi prieteni, ceasul nostru a sunat. Inimile ne 
zvâcnesc cu putere, sângele circulă mai repede prin venele noastre, 
trupul ne e străbătut de fiori. Acum se cere să lucrăm cu mintea limpede 
şi să ne păstrăm sângele rece. Numai dacă vom proceda cu chibzuială, 
adânc pătrunși de opera ce trebuie s-o înfăptuim, numai atunci ne vom 
bucura de izbândă. Și apoi, cred că ştiţi cu toţii că este vorba de viaţa 
noastră. Dacă lovitura pe care vrem s-o dăm familiei Romanov, nu 
reuşeşte, atunci suntem pierduţi. Niciunul dintre noi nu trebuie să spere 
că va scăpa. Căci prigoana ce se va porni împotriva noastră, a nihiliştilor, 
va întrece tot ceea ce cunoaşte istoria. O armată întreagă de poliţişti va fi 
pusă pe urmele noastre, și fără îndoială că niciun tovarăș nu va izbuti să 
părăsească ţara. Prieteni, împăratul trebuie să piară şi, odată cu el, toți 

membrii familiei Romanov. Niciunul dintre ei nu trebuie să rămână în 
viață, pentru ca să putem desfășura în linişte steagul revoltei pe ruinele 
Palatului imperial. Și acum, să trecem la împărţirea rolurilor acestei 
drame sângeroase. Am hotărât rolul pe care îl va avea fiecare dintre noi şi 
nădăjduiesc că știți ce aveţi de făcut; totuși ar fi bine să vă reamintesc. 
Unde este tovarășa care va trebui să apuce căpăstrul cailor? 

O tânără femeie, ieşi din rândurile nihiliştilor. Era frumoasă, 
atrăgătoare și mai curând s-ar fi putut crede despre ea că e făcută spre a 
ferici un bărbat, decât că ar putea lua parte la o crimă. 

Această femeie, însă, avea un trecut foarte zbuciumat. 

Fusese căsătorită cu ambasadorul Italiei la Petersburg. 

Soţul ei, un tânăr nobil și bogat, primise misiunea de a reprezenta în 
capitala Rusiei interesele patriei sale. Atunci, luă cu dânsul și pe soţia lui, 
Gaetana. 

Închirie una dintre clădirile cele mai elegante ale Petersburgului şi fu 
primit în societate cu braţele deschise. 

Într-o zi, însă, avu nefericirea să fie lovit de un glonte tras de împărat, 
în timpul unei vânători organizate de Țar. 

Această nenorocire fu discutată în fel şi chip. 

Se spunea că tânărul diplomat îndreptase, din întâmplare, arma lui 
asupra Țarului, care văzând aceasta, descărcase arma în pieptul 
nenorocitului. Alexandru al II-lea îşi închipuise că ambasadorul voia să-l 
ucidă și, pentru a nu cădea victimă acestei ticăloșii, trăsese asupra 
tânărului. 

Este cu neputinţă să descriem durerea Gaetanei când cadavrul soţului 
ei fu adus în palatul ambasadei. 

Sărmana femeie își adorase bărbatul. Deznădejdea ei nu mai cunoscu 
margini. Începu să-și smulgă părul şi căzu într-o stare vecină cu nebunia. 

În cele din urmă, după ce se mai potoli şi-şi recăpătă sângele rece, 
intră în asociaţia nihiliştilor. 

Nutrea o ură de moarte împotriva Țarului, care-i ucisese soţul, și 
deveni astfel o vrăjmașă înverșunată a familiei imperiale. 

Puterea de convingere a lui Mihail Bakunin izbutise să facă din fosta 
contesă una dintre nihilistele cele mai înflăcărate. 

Însăși Gaetana rugase pe marele conspirator să-i încredinţeze un rol 
însemnat în drama ce urma să se joace. 

Dânsa trebuia să oprească trăsura împăratului pentru ca tovarășii ei să 
arunce bombele ucigătoare. 

— Aşadar, hotărârea dumitale este luată, Gaetana? zise Mihail 
Bakunin, adresându-se tinerei femei. Ştii că prin aceasta îți pui în 
primejdie propria-ţi viață? Căci, nu cred să mai ai timpul să fugi. Şi în 
acest caz, sau vei fi omorâtă de schije, sau vei fi prinsă și, atunci, te 
aşteaptă o soartă înfiorătoare. 

— Da, ştiu, ştiu totul, răspunse italianca, plecându-și privirile. 

— Gaetana, Încă mai e timp să-ţi schimbi hotărârea, continuă Bakunin. 
Dacă vrei să renunţi la planul dumitale, poţi s-o faci fără înconjur şi te 
încredinţez că nimeni nu te va mustra. Căci știm cu toţii că n-ai devenit 
nihilistă pentru a scăpa sărmana noastră patrie, ci spre a înfăptui o 
răzbunare personală. Te vom dezlega de jurământul făcut și vei putea să 
te întorci în frumoasa Italie, unde ne vei uita atât pe noi, cât și timpul 
nenorocit petrecut la ruși. 

Gaetana clătină capul cu hotărâre. 

— Nu, nu, exclamă ea, nu pot să-ţi primesc sfatul, Mihail Bakunin. Am 
jurat că voi lua parte la uciderea Țarului și vreau să-mi respect 
jurământul. Îmi atragi atenţia că mă duc la o moarte sigură. Dar nu-ţi dai 
seama că aceasta nu poate decât să mă bucure? Căci moartea mă va uni 
cu iubitul meu soţ. Şi apoi, gândeşte-te că voi muri cu încredințarea că 
trupul lui Alexandru al II-lea va sângera alături de mine. Așadar, mă duc 
la moarte cu braţele deschise. 

Cuvintele tinerei femei înflăcărară pe nihilişti. 

Conspiratorii se adunară în jurul ei şi o îmbrăţișară cu căldură. 

Bakunin îi întinse mâna, adânc mișcat. 

— Adio, Gaetana, zise el. Domnul să-ți călăuzească paşii pe calea cea 
bună. Noi nu ne vom revedea, sunt sigur de asta. Dar dacă îți voi 
supravieţui, te rog să fii încredinţată că până la ultima mea suflare îți voi 
păstra o amintire pe care un om o poate purta numai aceluia care a dat 
dovadă de un eroism fără seamăn. Și acum, Boianovski, bunul meu 
prieten, e rândul tău... 

Medicul se apropie de marele conspirator. 

Acesta îi puse mâinile pe umeri și privi adânc în ochii lui. 

— Boianovski, prietene, continuă conducătorul nihiliştilor, cu un ton 
care arăta tulburarea ce-l cuprinsese, tu ai fost ales să dai lovitura 
hotărâtoare familiei Romanov. Folosindu-te de o travestire, te vei apropia 
cât mai mult de trăsura imperială. Ceilalţi vor avea grijă ca jandarmii să 
nu te oprească, căci dacă ar încerca s-o facă, tovarășii noștri îi vor ataca. 
Apoi vei păşi lângă trăsură, arătând Țarului pâinea pe care o vei avea în 


= DA 


mâini, şi care va fi umplută cu dinamită. Știi ce ai de spus cu acest prilej. 
Fireşte că Ţarul va refuza să-ţi răspundă. Atunci, vei arunca pâinea în 
trăsură. Explozia se va produce numaidecăt. Trupul lui Alexandru al II-lea 
va fi sfâşiat în bucăţi și - nu vreau să-ţi ascund nimic - odată cu el vei 
pieri și tu. 

— Da, ştiu, zise Boianovski, cu sânge rece. Astăzi trebuie să-mi jertfesc 
viața, dar o fac bucuros, căci știu că prin aceasta, aduc ţării mele un 
serviciu însemnat. 

— Boianovski, ai chibzuit bine? replică marele conspirator. Gândeşte- 
te, mai ai timp să te retragi. lată, ușa îţi stă deschisă; dacă vrei să pleci, 
nimeni nu te va urma. Ba, mai mult chiar, vreau să împiedic să se vadă 
încotro îţi vei îndrepta paşii. Îţi dau cuvântul meu de onoare că nimeni 
nu-ți va sta în cale. Căci jertfa ta e atât de mare, încât numai acela care e 
gata la orice, o poate aduce. 

— Da, sunt gata la orice, exclamă medicul. Ah, dacă fiecare locuitor al 
sfintei Rusii ar gândi ca mine! Va veni un timp, sunt sigur de asta, când 
numele de Bakunin și Boianovski vor fi rostite cu venerație adâncă și 
portretele noastre se vor găsi în casa fiecărui rus, iar credincioşii vor păşi 
în faţa acestor portrete și se vor ruga pentru noi. Atunci, toți vor zice că 
noi am fost cei mai buni fii ai țării. 

— Voi aţi fost cei mai buni fii ai țării, repetară cei de față. 

Apoi, nihiliştii se adunară în jurul lui Boianovski, îl sărutară, îi 
strânseră mâna și-i doriră noroc în întreprinderea lui primejdioasă. 

— Îngenuncheaţi, strigă, deodată, Bakunin, cu glas tunător. 

Conspiratorii îi împliniră porunca. 

Mihail Bakunin desfăcu larg braţele, ca și cum s-ar fi aflat în faţa unei 
mulțimi pioase. 

— Tovarăşi, vă binecuvântez, continuă el, cu glas solemn. Fiecare 
dintre noi s-a născut cu menirea să moară, luptând pentru ţară și 
libertate. 

— Pentru ţară și libertate, repetară ceilalți în cor. 

Apoi, marele conspirator continuă, adânc mişcat: 

— Îmi iau rămas bun de la voi toţi. Nu se știe dacă voi supravieţui 
atentatului. Şi acum, când mă despart de voi poate pentru totdeauna, 
vreau să vă spun că am luptat veșnic pentru izbândirea cauzei noastre, 
pentru eliberarea patriei de sub jugul tiraniei. 

— Asta o ştim prea bine, răspunse Boianovski. 

— Aşadar, să trecem mai departe, continuă conducătorul nihiliştilor. 

În cazul când bomba pe care o va arunca Boianovski nu-și va atinge ţinta, 
cu alte cuvinte, dacă Ţarul va scăpa nevătămat, atunci o altă bombă va 
trebui să pună capăt vieţii sale. Pahlen, tu ești acela care ai fost ales să 
arunci cealaltă bombă. Ți se va da o carte, care va fi de asemenea umplută 
cu dinamită. Această carte o vei arunca la picioarele Țarului. Şi acum, vă 
las cu bine, adio tovarăși! 

Suspine adânci izbucniră din piepturile celor de față. 

Deodată un tânăr blond, cu ochi albaștri, scoase un strigăt şi se prăbuşi 
la pământ. 

Era sculptorul pe care l-am întâlnit în vila Nataliei. 

— Ce s-a întâmplat? strigă Mihail Bakunin. 

— Glatzov a leșinat, răspunse un glas de femeie. 

— Glatzov e prea slab, reluă marele conspirator, căutaţi să-l readuceți 
în simţiri. 

În urma străduinţelor tovarășilor săi, tânărul deschise ochii. 

Era galben ca ceara și tremura. 

— Acum putem porni, zise Bakunin, Dumnezeu să ne călăuzească 
pașii. 

Nihiliştii își mai strânseră o dată mâinile, apoi părăsiră casa, unul câte 
unul, pentru că ieşirea unui număr mai mare de oameni ar fi stârnit 
bănuieli. 

Fiecare se strecură spre locul care-i fusese stabilit dinainte. 

Bakunin, Pahlen și Boianovski rămaseră singuri. 

— V-am reţinut, dragii mei, începu marele conspirator, apucând de 
mână pe prietenii săi, pentru că voiam să-mi mai iau o dată rămas bun de 
la voi. Mai aveţi să-mi încredinţaţi ceva, aveţi de făcut vreo destăinuire? 

Pahlen se alătură de prietenul său. 

— Bakunin, zise el, tu știi prea bine ce-mi apasă inima. 

— Da, te înţeleg, e vorba de Lo... replică marele conspirator. Dar, îţi 
dau cuvântul meu de onoare că dacă voi supravieţui atentatului, voi 
îngriji de fiica ta, întocmai ca un tată. Nu, nu ca un tată, adăugă Bakunin, 
ci, ascultă-mă Pahlen, vreau să-ți fac o mărturisire... Lo este prima femeie 
care a făcut asupra mea o impresie adâncă, astfel că sunt aproape hotărât 
să-i cer mâna. Însă nu știu dacă fiica ta mă iubește. Ori de câte ori mi-am 
pus această întrebare, n-am putut să-i găsesc răspunsul. Aș fi vrut să-i 
vorbesc demult despre asta, dar n-am avut curajul şi apoi, nu voiam s-o 
fac înainte de a afla părerea ta. Acum însă, îţi pun întrebarea și te rog să- 
mi răspunzi cinstit: Dacă aş rămâne în viaţă, ai încuviinţa să-mi dai în 

căsătorie pe fiica ta? 

Pahlen desfăcu braţele. 

— Vino la pieptul meu, prietene, strigă el, nici nu-ţi închipui ce mândru 
sunt că un om ca tine s-a îndrăgostit de fiica mea. Și ca să nu rămâi în 
îndoială, adresează-te ei însăși. Ea se află în camera alăturată. 

Bakunin strânse mâna bogătașului și păşi în încăperea cealaltă, unde 
Lo îl aștepta pe părintele ei. 

— Încă nu vine tata? întrebă tânăra americană, văzând pe Bakunin. 

— Mai are puţină treabă, draga mea, răspunse marele conspirator. 
Până la întoarcerea lui trebuie să te mulţumeşti cu tovărășia mea. 

— O tovărăşie care mi-a fost întotdeauna plăcută, replică Lo. Ah, 
Mihail Bakunin, aş vrea să-ţi pun o întrebare. Tatăl meu m-a introdus pe 
furiş în această casă, știu că aici s-au adunat o mulţime de oameni. Nu știu 
de ce, dar parcă simt o greutate pe inimă... mi-e teamă ca tatăl meu să nu 
se amestece în vreo întreprindere care i-ar putea primejdui viaţa. 

— Draga mea Lo, zise Mihail Bakunin, ești destul de mare ca să afli 
adevărul. Tatăl dumitale mai are de plătit în Rusia o veche datorie. Din 
această pricină a trecut Oceanul și s-a reîntors în patrie. 

— O veche datorie? făcu Lo. Bine, dar poate să plătească, are doar 
destui bani... 

Marele conspirator clătină capul, cu tristețe. 

— Nu e vorba de bani, zise el, ci de o răzbunare. Părintele dumitale a 
suferit o groaznică lovitură, care a pornit din Palatul imperial. Acum s-a 
reîntors în ţară, pentru a relua lupta împotriva familiei Romanov, o luptă 
foarte serioasă, în care ne putem aștepta la orice. 

Lo își ascunse faţa în mâini. 

— Sărmanul meu părinte, murmură ea. O, știu că nu va scăpa... 

— Totuși nu trebuie să ne pierdem nădejdea, replică Bakunin. Dar nu 
numai el își primejduiește viaţa, ci şi eu, împreună cu încă cincizeci, 
șaizeci de tovarăși. Lo, oamenii nu s-au născut numai pentru a se bucura 
de viață, pentru a culege roadele dulci pe care ni le dă viața, ci trebuie să 
fim gata în orice clipă să ne aruncăm în vâltoarea luptei pentru libertate 
şi să ne dăm sângele pe altarul dreptăţii. Şi eu mă duc să înfrunt moartea, 
Lo. 

— Aşadar, şi dumneata! strigă tânăra. 

Însă, deodată se linişti și, apropiindu-se de marele conspirator, îi 
întinse mâinile. 

— Mihail Bakunin, zise Lo, eram o copilă neștiutoare şi nu puteam să 

înţeleg că există oameni care să-și jertfească viaţa pentru un ideal - căci, 
fără îndoială că libertatea este un ideal. Însă, de când te cunosc pe 
dumneata, acest lucru s-a lămurit în mintea mea. Da, noi, oamenii, ne-am 
născut cu un drept la libertate și, vai de aceia care vor să ne răpească 
acest drept. Așadar, porniţi la luptă şi apăraţi-vă drepturile, exclamă 
tânăra, cu ochii strălucitori. Și în timp ce voi veţi lupta, eu mă voi ruga lui 
Dumnezeu să vă ducă la izbândă. 

Mihail Bakunin o privea, uimit peste măsură. Niciodată Lo nu i se 
păruse atât de frumoasă, atât de fermecătoare. 

— Lo, strigă el, deodată, Lo, copilă dragă, iubită, vino la pieptul meu. 

Tânăra şovăi, dar peste câteva clipe, se afla la pieptul omului care era 
cu atâția ani mai mare ca ea! 

Frumoasa fată se lipi de marele conspirator, întocmai după cum 
căprioara înspăimântată se refugiază lângă acela care a scăpat-o de 
urmărirea vânătorului neîndurător. 

— Tu, erou al poporului, murmură copila, ah, dac-ai ști cât de mult te 
respect... 

— E adevărat? strigă Bakunin, tremurând de tulburare. Mă iubeşti, 
inima ta bate pentru mine? O, draga mea Lo, spune-mi că nu sunt pradă 
unui vis! Sau dacă mă înșel, trezeşte-mă... dar lasă-mă să mă mai bucur 
câteva clipe de această fericire nespusă. 

Lo își trecu mâna prin părul lui mătăsos, care începuse să 
încărunţească. 

— Te iubesc, șopti fata, oferindu-i buzele. 

Mihail Bakunin, omul tare, care știa să ticluiască planuri atât de 
sângeroase, se plecă deasupra frumoasei copile și o copleşi de sărutări 
fierbinți. 

— Lo, murmură el, n-am iubit niciodată. Şi ești singura fiinţă care mi-a 
încătușat inima. Şi dragostea ce-ţi port e atât de mare, încât nimic nu va 
putea să mi-o smulgă. 

— Nimic, nimic, zise Lo, vom rămâne veșnic împreună. 

— Da, vom rămâne veşnic împreună, repetă marele conspirator. Și 
dacă planul nostru va izbuti, continuă el, cu ochi scânteietori, atunci te voi 
duce departe de această ţară, într-un loc unde ne vom putea trăi din plin 
viaţa. Atunci opera mea va fi înfăptuită, iar tu îmi vei da răsplata pentru 
toate străduinţele mele de până acum. 

— Da, eu îţi voi da răsplata, murmură Lo, și voi căuta din răsputeri să 
te fac fericit. 

Aşadar, aproape de prăpastia în care urma să fie azvârlit Alexandru al 
II-lea, răsărise o floare a iubirii, întocmai după cum plăpânda floare a 
reginei răsare pe marginea locurilor prăpăstioase din munți. 

Deodată, se auzi o bătaie în ușă. 

— Bakunin, a venit timpul, răsună glasul lui Pahlen. 

— Da, a venit timpul, repetă marele conspirator, smulgându-se din 
îmbrăţișarea iubitei sale, vin îndată, dragii mei. 

Conducătorul nihiliştilor îşi luă rămas bun de la Lo, zicându-i că o 
consideră ca logodnica lui, ba chiar ca soţia lui, astfel că va fi văduvă, dacă 
el va rămâne pe câmpul de luptă. 

Apoi, se reîntoarse la prietenii săi. 

Cei trei bărbați părăsiră casa. 


Alexandru al II-lea își urma drumul. 

Când se apropiară de strada Inginerilor, împăratul făcu semn 
conducătorului trupei de cazaci, anume Dvarjetzki. 

— Domnule colonel, fii cu luare-aminte, zise Ţarul. Nu știu ce am, dar 
mi se pare că ne apropiem de o mare nenorocire. 

— Majestate, să nădăjduim că nu va fi nimic, răspunse ofiţerul. Până 
acum n-am observat nimic suspect. Şi apoi, străzile sunt înţesate de 
agenţi secreți. Dacă s-ar fi întâmplat cel mai mic lucru, care ar fi stârnit 
bănuială, atunci aș fi fost anunţat numaidecât. 

— Bine, colonele, zise Țarul, făcându-i semn să se depărteze. 

Ofiţerul se întoarse din nou la locul său, în fruntea detașamentului de 
cazaci. 

În acest timp, cortegiul ajunsese la întretăierea străzii Inginerilor cu 
aleea Ecaterina. 

Deodată, o femeie prost îmbrăcată, se aruncă înaintea cailor. 

Această femeie nu era nimeni alta decât Gaetana. 

De fapt, fusese stabilit ca italianca să apuce caii de căpăstru, însă, spre 
a-şi ajunge mai sigur ţinta - oprirea cortegiului - tânăra preferase să se 
arunce înaintea lor. 

Caii nu putură fi opriţi la timp, astfel că zdrobiră trupul nefericitei 
femei. 

În aceeași clipă, un bărbat se desprinse din mulţime și se apropie de 
trăsura imperială. 

Bărbatul avea în mână o pâine. 

Desigur că cititorii noştri au înţeles că e vorba de Boianovski. 

Împăratul holbă ochii la acela care se apropiase de trăsură, căci 
privirea lui nu prevestea nimic bun. 

— Ce vrei de la mine? strigă Țarul, când celălalt ajunse la aripa 
trăsurii, 

— Majestate, aceasta este ultima pâine pe care o mai am în casă, 
răspunse Boianovski. Atât eu, cât și copiii mei, ne zbatem în cea mai 
neagră mizerie. 

Împăratul se plecă puţin în afară. Începu să simtă o compătimire, 
adâncă pentru nenorocitul om. 

În această clipă, Boianovski aruncă sub trăsură, cu toată puterea, 
pâinea umplută cu dinamită. 

Urmă o detunătură asurzitoare. O ploaie de schije și sfărâmături din 
aripatrăsurii se abătu asupra mulţimii. 

Totuși, ca prin minune, Țarul nu se alese decât cu o mică rană la picior. 

Colonelul Dvarjetzki întoarse calul. În clipa următoare, ofițerul se afla 
alături de Boianovski şi plecându-se spre acesta, îl apucă de ceafă, până 
ce cazacii veniră şi-l înşfăcară pe atentator. 

Peste câteva momente, Boianovski era înconjurat de mulțime, care 
începu să se agite, vrând să-l linşeze. 

Colonelul, însă, se așeză înaintea lui, apărându-l cu sabia. 

— Lăsaţi-l în pace! strigă el. Slavă Domnului că împăratul nostru a 
scăpat neatins. Cât despre ticălosul ăsta, justiția va avea grijă de el. 

— Nu, nu, îl vom pedepsi noi, răcni mulţimea, înfuriată. 

— Ba trebuie să rămână în viaţă, ca să poată face mărturisiri, tună 
colonelul. 

— Mărturisiri? exclamă Boianovski. Mai bine mă las ciopârţit în 
bucățele decât să-mi trădez tovarășii. 

În acest timp, Alexandru al II-lea rămăsese în trăsură, pe jumătate 
leșinat. 

Deodată, simțindu-se înzdrăvenit, Țarul se ridică și cobori din trăsură. 

Atunci, văzu zăcând pe pământ cadavrul acoperit de sânge al unuia 
dintre soldaţii săi. Un copil fusese rănit. 

Împăratul încreţi fruntea. 

— E groaznic, murmură el, a curs sânge nevinovat. 

— Vă simţiţi bine, Majestate? întrebă celălalt ofițer. Nu vi s-a întâmplat 
nimic? 

— Nu, după cum vezi, răspunse Ţarul. Am scăpat numai cu spaima. 

Vizitiul se dădu şi el jos de pe capră, apropiindu-se de împărat. 

— Majestate, se rugă el, n-ar fi mai bine să vă depărtați? lată, mulțimea 
devine din ce în ce mai numeroasă și cine știe câţi dușmani mai sunt 
printre ceilalți! 

— Nu, nu, răspunse Ţarul, vreau să văd cine e atentatorul. 

Apoi se apropie de colonelul Dvarjetzki. 

— Domnule colonel, eşti nevătămat? întrebă Alexandru al II-lea. 

— Da, absolut nevătămat, răspunse ofiţerul, dar bucuria mea cea mai 
mare mi-o produce faptul că Majestății Voastre nu i s-a întâmplat nimic 
de pe urma faptei necugetate a acestui ticălos. 

— Da, slavă Domnului, am scăpat neatins, acum primejdia a trecut, 
zise împăratul. 

Boianovski izbucni într-un hohot de râs batjocoritor. 

— Nu trebuie să mulțumești lui Dumnezeu, făcu el, primejdia n-a 
trecut încă. 

— Cine ești, omule? întrebă Țarul. Spune-mi, ce ţi-am făcut că ai vrut 
să mă ucizi? 

— Odinioară, eram şi eu unul dintre favoriţii tăi, răspunse medicul. 
Dar, capricios cum ești, m-ai alungat din slujba pe care o aveam și, 
folosindu-te de soția mea ticăloasă, m-ai exilat în Siberia. Numele meu 
este Colea de Boianovski și am fost consilier de stat. 

Împăratul se dădu înapoi, îngrozit. 

— Colea de Boianovski? strigă, el. Tocmai tu ai vrut să mă ucizi? 

— Împărate, mai bine roagă-te lui Dumnezeu să-ți ierte păcatele. 
Clipele tale sunt numărate, zise nihilistul, cu nepăsare. Acum nu mai poţi 
să fugi. 

— Majestate, ar fi mai bine să vă depărtaţi, se rugă Dvarjetzki. 

Celălalt ofițer și vizitiul se alăturară și ei acestei rugăminți. 

În acest timp, mulţimea nu mai contenea să aclame pe împărat. 

— Bine fie, încuviinţă Alexandru al II-lea. Așadar, să pornim spre palat. 

Țarul se întoarse spre trăsură, care nu avusese prea mult de suferit de 
pe urma exploziei, astfel că mai putea fi întrebuințată. 

Tocmai când voia să urce, Pahlen ieși din mulţime și ridică braţul în 
care ţinea cartea aducătoare de moarte. 

Agenţii secreți observară primejdia, însă era prea târziu. 

Cartea căzu la picioarele lui Alexandru al II-lea. 

În clipa următoare, se auzi o detunătură, ca şi cum nenumărate tunuri 


— 248 — 


ar fi fost slobozite în același timp. 

Casele din jur se cutremurară. Cei de față nu izbutiră să vadă ce s-a 
petrecut, deoarece un nor de praf Îi învălui. 

Și când norul se risipi, o privelişte înfricoșătoare se ivi înaintea ochilor 
mulțimii înspăimântate. 

Împăratul se prăbușise la pământ, ţinând mâinile încleştate de o 
bucată de fier, aparținând trăsurii. 

— Țarul a fost ucis, strigă colonelul Dvarjetzki, prindeţi pe criminali! 

Apoi, alergă spre împărat. 

— Oubiei menia” - S-a sfârşit cu mine! murmură Alexandru al II-lea. 

Ofiţerul, care fusese și el rănit, se plecă deasupra muribundului. 

— Holodno, holodno - mi-e frig, îngână acesta. 

— Pentru numele lui Dumnezeu, Majestate, ascultați-mă, exclamă 
ofițerul. 

Țarul clătină capul. 

— Da, da, te ascult, se auzi ca o şoaptă de pe buzele sale. 

Ceilalți soldați, voiră să-l ridice, spre a fi dus într-una dintre casele 
apropiate, unde să i dea ajutor medical, dar Țarul, care, deși grav rănit, își 
păstrase cunoștința, bâigui: 

— La Palat... acolo... vreau să mor. 

Trupul nenorocitului împărat fu luat pe sus. Muribundul abia mai 
dădea semne de viaţă. 

Colonelul Dvarjetzki făcu un semn şi Țarul fu așezat într-o trăsură, 
care porni spre Palat. 

Nihiliştii își ajunseseră scopul. Suveranul Rusiei era pe moarte. 

Aşadar, aceşti patrioţi fanatici, care vedeau în pieirea Ţarului singurul 
mijloc prin care patria putea fi salvată, își văzură înfăptuită dorinţa pe 
care o nutreau de atâta vreme. 

Dar, ţinând seama de starea de lucruri din Rusia, de abuzurile ce se 
săvârşeau în imperiul moscovit de toate nedreptăţile pe care un popor 
oropsit era nevoit să le sufere din partea unor funcţionari corupți, nu 
trebuie să ne mirăm că suveranul acestei țări a avut un asemenea sfârșit. 


4 Scena uciderii Țarului a fost descrisă aşa cum s-a petrecut. De asemenea, 
socotim de datoria noastră să redăm întocmai ultimele cuvinte pe care le-a rostit 
Alexandru al II-lea, nefericitul împărat al Rusiei, care a căzut victimă atentatului 
odios pus la cale denihiliști. 

Și apoi, pe lângă toate aceste fapte, se mai adăuga și distanţa care 
exista între Țar și supușii săi. Temându-se mereu de vreun atentat, 
Alexandru al II-lea părăsea foarte rar Palatul și, atunci când o făcea, era 
înconjurat de o escortă puternică, ceea ce dovedea teama împăratului. 
Din această pricină, poporul nu se simţea legat de acela care îl ocârmuia. 
Rușii îşi respectau suveranul, dar nu-l iubeau. 

Și nu-l iubeau pentru că el nu se coborâse niciodată printre supușii săi, 
ca să le asculte plângerile, să le satisfacă cererile, să se intereseze de 
nevoile lor. 

lată de ce a fost cu putinţă ca în Rusia să ia naștere o asociaţie ca aceea 
a nihiliştilor şi de ce s-au găsit oameni care să primească însărcinarea de 
a suprima viaţa împăratului lor. 


Cititorii noştri, cărora le-am arătat toate ororile pe care le-au îndurat 
oameni cu totul nevinovaţi, au înţeles, fără îndoială, din ce pricină această 
faptă odioasă a găsit bărbaţi care să-și ia misiunea de a o duce la 
îndeplinire. 

Cu toate acestea, oricât de mari au fost chinurile poporului rus, oricât 
de apăsător a fost jugul tiraniei, istoria a înfierat fapta necugetată a 
nihiliştilor, căci niciodată oamenii civilizați n-au putut admite ca prin 
mijloace violente, să se răstoarne o stare de lucruri care dăinuiește de 
secole și, mai ales, să se ridice mâna împotriva aceluia care se afla în 
fruntea ţării. 


Pahlen aruncase bomba aducătoare de moarte. 

Dar nici el nu scăpă neatins. Câteva schije îl răniseră destul de grav. 

Nenorocitul se prăbuși la pământ, apoi, însă, încercă să se ridice. Dar 
era prea târziu; mulțimea îl observase şi se năpustise asupra lui. 

În clipa următoare avu loco scenă groaznică. 

Oamenii înfuriaţi, tăbărâră împotriva atentatorului și-l călcară în 
picioare. 

— Lo! 

Acesta fu singurul cuvânt pe care nihilistul mai izbuti să-l rostească. 

Apoi, își dădu sufletul sub loviturile mulţimii întărâtate. 

Nefericitul se jertfise pentru cauza sfântă. 

În acest timp, Boianovski era dus la închisoare. 

Pe drum, înainte de a intra în fortăreaţa Petru și Pavel, medicul încercă 
să se sinucidă, dar pumnalul îi fu smuls, astfel că nu izbuti să-și ducă la 
îndeplinire funestul plan. 

Fostul consilier de stat așteptase cu nerăbdare, ca tovarășii lui să 
încerce să-l pună în libertate, dar aşteptarea lui rămase zadarnică. 

— Am fost uitat, murmură Boianovski. 

Unde se afla, oare, Mihail Bakunin! De ce lăsa el ca prietenul său să fie 
jertfit şi nu încerca să-i vină în ajutor? 

Unde era marele conspirator în clipa când zarurile fuseseră aruncate și 
soarta Rusiei urma să se hotărască? 


Capitolul 150 - Prea târziu 


Vladimir pornise pe drumul care ducea la palatul tatălui său, marele 
duce Constantin. 

În cele din urmă, tânărul ajunse înaintea clădirii, unde rămase 
nehotărât câteva clipe, neștiind ce să facă. 

Dar nu era timp de pierdut. Trebuia să salveze viața împăratului, 
trebuia să-l vestească de primejdia ce-l ameninţa. 

Vladimir păşi înăuntru, izbutind să ajungă la primul etaj al palatului. 

Aici, însă, un ofiţer îi ieși în întâmpinare şi-l întrebă ce dorește. 

— Trebuie să vorbesc neapărat cu Alteța Sa imperială, răspunse 
tânărul. 

Ofiţerul ridică din umeri. 

— Regret, dar astăzi marele duce nu primește pe nimeni, zise el. 

— Atunci spuneţi-i numele meu și sunt încredinţat că mă va primi 
numaidecăt, stărui Vladimir. 

— Vă Înşelaţi, domnule, replică ofițerul. Am primit ordin strict să nu 
las pe nimeni să intre; chiar dacă ar fi vorba de membrii familiei 
imperiale, tot aș fi nevoit să le refuz cererea, deoarece Alteța Sa nu vrea 
să fie stingherit. 

Tânărul apucă mâna ofițerului şi zise, adânc tulburat: 

— Domnule, dar trebuie să înţelegeţi, că un om care ţine cu tot 
dinadinsul să fie lăsat să intre, aduce o veste de cea mai mare 
însemnătate. Dacă nu vreţi să mă anunţaţi marelui duce, voi pătrunde 
înăuntru cu forţa. 

— Cu forța? Ei, asta aș vrea s-o văd! 

Zicând acestea, ofițerul se aşeză înaintea ușii care dădea în cabinetul 
marelui duce. 

Vladimir se apropie de el, cu priviri rugătoare. 

— Domnule, exclamă tânărul, vă rog, lăsaţi-mă să intru. 
Dumneavoastră nu știți ce mă aduce aici, nici nu vă puteţi închipui 
măcar... Vă implor, anunţaţi-mă Alteţei Sale până nu e prea târziu. Dacă 
nu vreţi s-o faceți, veți avea să daţi socoteală odată. Căci Țarul este 
ameninţat de o mare nenorocire, și nu numai el, ci întreaga familie 
Romanov. Spuneţi marelui duce că Vladimir vrea să-i vorbească, Vladimir 
care a fugit din Siberia, spre a salva vieţile celor ce-i sunt dragi. 

Dar ofițerul clătină capul, cu hotărâre. 

— Nu, nu se poate, zise el. Am primit ordin strict și nu-l pot încălca. 

— Însă trebuie să înțelegeți că există momente când nu se poate ţine 
seamă de ordine. Chiar și cel mai credincios oștean trebuie să facă o 
excepţie, atunci când e vorba de viața suveranului său. 

Vladimir se afla lângă ofițer. Deodată, îi încleștă braţul cu o putere de 
fier. 

— Dacă nu vreţi să-mi împliniţi rugăminţile, atunci vă voi sili s-o faceţi, 
strigă tânărul. 

În această clipă, o altă uşă fu deschisă şi o tânără fată se ivi în prag. 

— Ce se petrece aici? întrebă ea, apropiindu-se de cei doi bărbaţi. 

Vladimir își desprinse mâna de pe braţul ofițerului şi se întoarse spre 
tânăra fată. 

— Vera, tu! strigă fiul marelui duce, uimit. 

— Vladimir! îngână prinţesa. 

În clipa următoare, nepoata Țarului apucă mâinile iubitului ei. 

Fiica lui Constantin știa că frumosul tânăr se află în Siberia, ştia că 
Vladimir își dăduse cuvântul să nu părăsească Krasnoiarskul fără 
încuviințarea tatălui său și, totuşi, acum îl vedea înaintea ei. 

Tulburareatinerei fete fu nemărginită. 

— Tu, aici? strigă ea. Eşti tu într-adevăr, frate, spune-mi ce vrei, spune- 
mi cât mai repede, căci îmi închipui că trebuie să se fi întâmplat ceva 
groaznic. 

Încetul cu încetul, Vladimir îşi veni în fire. 

— Vera, exclamă el, Țarul este ameninţat de o mare primejdie. Trebuie 
să vorbesc neapărat tatălui nostru; te rog, anunţă-mă alteţei sale... 

Tânăra prinţesă păşi spre ofițer, care se afla tot înaintea ușii. 

— Domnule, zise eu, te rog, lasă-mă să intru la tatăl meu. 

Ofiţerul şovăi o clipă; apoi, însă, se dădu în lături. 

— Poftim, făcu el, cu o plecăciune. 

Fiica marelui duce intră în încăpere. 

După câteva clipe, ușa se deschise din nou și Constantin se năpusti 
afară. 

— Am auzit bine? strigă el. Vladimir, tu ești, într-adevăr? 

— Da, eu, Alteță Imperială, răspunse tânărul. Trebuie să vă vorbesc 
între patru ochi și aceasta până nu e prea târziu. 

— Bine, intră. 

Marele duce întinse mâna, arătând spre cabinetul său. Vladimir nu mai 
stătu la gânduri şi păși în încăpere. 

— Vladimir, ai părăsit Krasnoiarskul, zise Constantin. Nu ştii, oare, că 
ţi-ai dat cuvântul că n-o vei face fără încuviințarea mea? 

— Da, tată, ştiu, ştiu, îngână tânărul, cuprins de o tulburare adâncă, 
dar era vorba de o viață omenească și din această pricină am crezut că 
trebuie să-mi calc cuvântul de onoare. 

— Trebuie să-ţi calci cuvântul de onoare? repetă fratele Țarului. Uiţi, 
oare, că un oștean și, pe lângă asta, un vlăstar al familiei imperiale, n-are 
voie să-și calce niciodată cuvântul dat? Chiar dacă ar fi fost vorba de zece 
vieți omenești, tot ar fi trebuit să rămâi la locul tău până ce te-aș fi 
dezlegat de făgăduiala dată. 

Vladimir păli. Răsuflând din greu, dânsul răspunse: 

— Chiar şi atunci când ar fi fost în joc viaţa Majestății Sale? Pentru 
numele lui Dumnezeu, în timp ce noi vorbim, ucigașii poate că și-au și 
înfăptuit planul lor sângeros. Tată, trebuie să lucrăm cu grabă... Nihiliștii 
au pus la cale un atentat împotriva Țarului și am venit încoace ca să vă 
previn. În fruntea acestei conspirații se află Mihail Bakunin şi s-a hotărât 
ca în timpul unei plimbări pe care o va face Majestatea Sa, să se arunce o 
bombă asupra trăsurii imperiale. Tată, du-te şi arată împăratului 
primejdia ce plutește deasupra capului său. Du-te și salvează viața 
suveranului Rusiei! 

— Cum, e adevărat ceea ce-mi spui? strigă marele duce. 

— Da, tată, ţi-o jur. 

— Nu cumva la mijloc e o greșeală? Nu cumva te-ai înșelat? 

— Nu, nu m-am înşelat... Tată, fiecare minut e preţios. Nu mai sta la 
gânduri. 

Marele duce se întoarse spre un dulap unde se păstrau tot felul de 
arme. 

Constantin luă un pistol încrustat cu sidef și întinse și fiului său un 
revolver minunat. 

— Vino, fiule, zise el, vino să ocrotim viaţa împăratului nostru. 

Apoi strânse mâna tânărului. 

— Ah, dragul meu, exclamă fratele Ţarului, cu ce piedici trebuie să fi 
luptat până ai ajuns aici! 

— Da, tată, am întâmpinat piedici de neînvins; totuși, cu ajutorul lui 
Dumnezeu, am izbutit să ajung în capitală. 

— Cum aș putea să-ți mulțumesc pentru fapta ta, fiule? 

— Nu-ţi cer decât să mă ierți că mi-am călcat cuvântul de onoare, 
răspunse Vladimir. Şi, acum, să mergem. Însă, înainte de a părăsi această 
încăpere, vreau să-mi faci o făgăduială... 

— Ce făgăduială, dragul meu? 

— Tată, ştii că mama se bucură oarecum de ocrotirea nihiliştilor... 

Marele duce încreţi fruntea. 

— Ce vrei să spui cu asta? întrebă el, nedumerit. 

— A trebuit să lupt mult cu mine însumi, până ce m-am hotărât să vin 
încoace și s-o fac pe trădătorul, continuă Vladimir. Oamenii ale căror 
planuri le-am dezvăluit sunt prietenii mei cei mai buni și țin foarte mult 
să fie graţiaţi. Nu vreau ca Mihail Bakunin să moară sub securea călăului. 
Trebuie să-mi dai cuvântul de onoare că te vei sili din răsputeri să obţii 
iertarea nihiliştilor. 

— Ar fi în zadar, căci Țarul nu-i va ierta, replică marele duce. Ştii doar 
prea bine principiul său: „Cine a fost prins cu arma în mână, urmărind 
ceva împotriva împăratului, va cădea jertfă călăului”. 

— Bine, dar de astă dată trebuie să se facă o excepţie. Vreau ca Mihail 
Bakunin să fie grațiat, dacă vor pune mâna pe el. 

— Voi face tot ce-mi va sta în putinţă, zise marele duce. Și acum, vino! 

Părăsiră încăperea și, ajungând în curte, Constantin porunci să se 
înşeueze doi dintre caii cei mai iuți. 

Apoi marele duce și fiul său încălecară și porniră în galop spre Palatul 
Țarului. După câteva minute ajunseră. 

— Rămâi pe cal, strigă Constantin, adresându-se lui Vladimir. Eu mă 
voi duce să aduc vestea la cunoştinţa fratelui meu... Dar ce să fie asta? 
lată, bătrânul camerist priveşte de-a lungul străzii, plin de îngrijorare. Ce- 
i cu dumneata, moșule? 

Credinciosul servitor se apropie de marele duce. 

— Ah, Alteță Imperială, exclamă el, sunt foarte neliniștit. Majestatea Sa 

a ieşit la plimbare, dar inima îmi spune că se va întâmpla o nenorocire. 

— Așadar, şi tu ești neliniștit, moșule? zise Constantin. Nu cumva știi 
încotro s-a îndreptat trăsura fratelui meu? 

— Nu, răspunse cameristul, singurul lucru pe care-l știu e că 
Majestatea Sa voia să facă o plimbare, apoi urma să inspecteze una dintre 
cazărmile orașului. 

— În acest caz, nu ne rămâne altceva decât să așteptăm aici 
întoarcerea lui, zise cu amărăciune fratele Ţarului. 

În aceeași clipă un murmur ciudat se auzi de pe stradă. 

Marele duce se făcu galben la față. 

Vladimir îşi întoarse calul şi porni în goană spre stradă, unde văzu un 
grup de oameni care se îndrepta spre Palat. 

— Ce s-a întâmplat, strigă tânărul. De ce se înghesuie lumea și ce-i cu 
trăsura care înaintează atât de încet? 

Era cupeul în care se afla trupul împăratului. 

Marele duce se năpusti şi el spre poartă şi privi plin de îngrijorare spre 
mulțimea care se apropia. 

De ce oamenii ţineau capetele plecate și erau galbeni ca ceara? 

De ce își îndreptau spretrăsură privirile lor îndurerate? De ce pe feţele 
tuturor se citea o groază de nedescris? 

Marele duce nu izbuti să-și răspundă la niciuna din toate aceste 
întrebări. 

Deodată, apucă mâna lui Vladimir și șopti tânărului: 

— Am venit prea târziu... Ah, sărmanul meu frate! 

Ușiţa cupeului fu deschisă. 

Cazacii care formaseră escorta imperială se așezară pe două rânduri, 
lăsând între ei un drum de trecere. 

Trupul plin de sânge al Ţarului, fu ridicat din trăsură. 

Marele duce scoase un țipăt de groază. 

— Aşa a vrut Dumnezeu, zise colonelul Dvarjetzki, cu glas solemn. 
Alexandru al Il-lea a căzut victimă faptei unui nebun, care a aruncat 
asupra împăratului o bombă cu dinamită. 

Marele duce lupta din răsputeri împotriva unui leșin, care ameninţa 
să-l cuprindă. 

— Unde... unde s-a întâmplat? bâigui fratele Țarului. 

— În strada Inginerilor. 

— Ucigașii au fost prinși? continuă Constantin, care izbutise să-și mai 
vină în fire. 

— Unul dintre ei a căzut în mâinile noastre și celălalt e mort, dar sute 
şi mii se mai află în ţara asta întinsă. 

— Sărmanul meu frate mai trăiește sau sufletul lui nobil a zburat la 
cer? cercetă Constantin. 

— Mai trăiește, dar e pradă unui leșin adânc, răspunse ofițerul. Vrea 
Alteța Voastră să ne urmeze în dormitorul împăratului? 

Vladimir porni şi el, în mod mecanic, fără să-și dea seama încotro 
merge. 

Trupul împăratului fu așezat pe patul din dormitorul său. 

Bătrânul camerist îngenunche lângă iubitul său stăpân. 

— O, ştiam eu că aşa se va întâmpla, suspină servitorul. Ucigașii ăştia 
blestemați au omorât pe cel mai bun om al timpurilor. 

Deodată împăratul deschise ochii. Muribundul ceru să fie chemat fiul 
său, care era urmașul său latron. 

Moștenitorul tronului se apropie de patul pe care zăcea părintele lui. 

Alexandru al II-lea îşi îndreptă privirile asupra sa și a marelui duce 
Constantin. 

— Aşadar, tot... 

Acestea fură ultimele cuvinte care ieșiră de pe buzele sale. 

Nefericitul împărat îşi dădu sufletul, scăpând de chinurile care îl 
zbuciumau. 

Afară, Înaintea palatului se îngrămădiseră mii și mii de oameni. 

Lumea aștepta, în tăcere, desfășurarea evenimentelor. Din când în 
când un blestem se rostea împotriva ucigaşilor. Se înălțară mii de 
rugăciuni pentru însănătoșşirea împăratului. Mulțimea mai nădăjduia că 
lucrurile se vor întoarce în bine, căci nimeni nu-și închipuia că Țarul 
fusese rănit de moarte. 

Deodată, steagul Palatului fu coborât pe jumătate. 

Era semnul că un mare doliu învăluise ţara. 

Un suspin adânc străbătu mulţimea. Oameni care nici nu se cunoşteau 
măcar, căzură unul în braţele altuia. Acum se știa că Țarul Alexandru al Il- 
lea plecase dintre cei vii. 

Uşa balconului de la primul etaj se deschise şi în pragul ei se ivi 
făptura unui bărbat bine făcut, cu ochii strălucitori şi pe a cărui faţă era 
întipărită o hotărâre neclintită. 

Era Alexandru al III-lea. 

Și, ca şi când oamenii ar fi vrut să arate noului împărat că niciunul 
dintre ei nu avea vreo legătură cu atentatorii, din piepturile tuturor celor 

adunați, izbucni același strigăt: 

— Trăiască Ţarul! 

Alexandru al III-lea privi tăcut spre mulțimea din fața Palatului. 

Colo jos se afla poporul peste care avea să domnească; supușii săi îl 
aclamau. 

Dar tânărul împărat nu se bucura. Soarta tristă a tatălui său, veșnica 
ură care se purta familiei imperiale, îl îndurerau nespus. 

Alexandru al III-lea mulțumi, clătinând încet capul, apoi se retrase în 
interiorul încăperii, unde se afla unchiul său, marele duce Constantin. 

— Şi, acum, Alexandre? întrebă fratele fostului Țar. 

— Cum, mă mai întrebi? făcu noul împărat, încleștând pumnii. 

Ochii săi aruncau fulgere de mânie. 

— Mă voi răzbuna cumplit, scrâșni el. Mă voi răzbuna asupra acelora 
care mi-au ucis tatăl şi se vor răzvrăti împotriva mea. Tu știi, doar, ce 
mult îşi iubea poporul Alexandru al II-lea și cum se consacrase cu trup și 
suflet binelui supușilor săi. Totuși, el avea un mare păcat: a fost un 
suveran prea blând. Eu, însă, voi domni altfel. Acești ruși trebuie 
ocârmuliţi altfel decât a făcut-o tatăl meu. Nu sunt vrednici să fie trataţi ca 
un popor civilizat, nu sunt vrednici să li se dea drepturi. Nu, ei trebuie 
guvernaţi cu ajutorul cnutului și acel împărat care vrea să ajungă la liman 
va trebui să înoate în sânge. Sunt absolut hotărât să nu trăiesc, ca tatăl 
meu, într-o veşnică teamă. Primele mele fapte, prin care îmi voi începe 
domnia, vor fi închinate răzbunării. Vai de aceia care au izbutit să scape 
nepedepsiți. Voi porunci, de asemenea, ca toate bugetele să fie controlate. 
Și fiecare funcţionar necinstit va fi exilat în Siberia. Tot astfel, voi urmări 
cu toată furia pe aceia care s-au răzvrătit împotriva noastră. Ei vor avea 
să simtă toate rigorile legii. lar pe lângă pedeapsă vor suferi și 
răzbunarea mea. Sunt hotărât să urmăresc pe asasini până ce-i voi vedea 
dispăruţi dintre cei vii. Şi, vai de ei dacă vor cădea în mâinile mele! 
Trebuie să existe o posibilitate de a stârpi asociaţia nihiliştilor și 
nădăjduiesc că o voi găsi. 

Marele duce îl ascultase în tăcere. 

După ce nepotul său termină, Constantin clătină capul în semn de 
dezaprobare. 

— Dragul meu nepot, zise el, îngăduie-mi să te mai numesc astfel. 
Peste un ceas voi respecta în tine pe suveranul meu. Dar deocamdată, în 
această oră, care va fi poate cea mai însemnată din viaţa ta, vreau să te 
previn de ceea ce te așteaptă. Nu te folosi de aceste măsuri pe care le 

crezi nimerite. Iubirea poporului se poate câștiga numai prin blândeţe, 
dragoste și dreptate. Dreptatea! Însemnătatea acestui cuvânt a fost 
necunoscută celei mai mari părţi dintre supușii tăi. Numai aceia care erau 
bogaţi s-au bucurat de ea. Poporul, însă, a fost asuprit și îngenuncheat. Și, 
crezi, poate, că aceia care ţi-au ucis tatăl, au pornit din mijlocul 
poporului? Nu, ai comite cea mai mare greșeală dacă ţi-ai închipui una ca 
asta. 

Alexandru al III-lea făcu un gest de nerăbdare, întrerupând pe unchiul 
său. 

— Destul, destul, strigă el, lasă-mă să-mi urmez calea pe care mi-am 
ales-o. Vreau să fiu primul Țar al Rusiei, care să nu se folosească de 
sfaturi şi să nu se bizuie pe puterea supușilor săi. Sunt hotărât să nu mă 
abat din drumul meu și acest drum e plin de sânge și presărat cu 
spânzurători şi ghilotine. 

Constantin îşi întoarse fața, adânc îndurerat. 

— Atunci, nu vei domni aşa cum ar fi vrut tatăl tău să domnești, zise el. 
Socoteam de datoria mea să te previn... Acum sunt supusul Majestății 
Voastre și mă declar gata să vă execut poruncile. 

Alexandru al III-lea clătină capul, nemulțumit. Pe chipul său se citea 
ura ce nutrea împotriva ucigașilor părintelui său. 

— Voi porunci ca nihilistul care a fost prins să fie audiat numaidecăt, 
zise noul împărat. Dar cum se numeşte ticălosul? 

— Boianovski, răspunse marele duce, cu glas scăzut. 

— Ei bine, voi porunci că, dacă va fi nevoie, acest Boianovski să fie 
supus la torturi ca să i se smulgă mărturisiri. În primul rând, trebuie să 
obținem de la el numele tovarășilor săi. Apoi, vom face o razie în toată 
Rusia şi vai de nihiliştii care vor cădea în mâinile noastre. Nemernicii vor 
ispăși fapta lor odioasă. 

— Pot să fiu de folos, într-un chip oarecare, Majestății Voastre? întrebă 
marele duce. 

— Te numesc președintele tribunalului, care va avea să judece 
procesele politice și care va fi alcătuit din cei mai de seamă fii ai țării. 

— Şi n-ar vrea Majestatea Voastră să mă scutească de această slujbă 
împovărătoare? 

— Regret că sunt silit să nu ţin seamă de dorinţa dumitale, unchiule, 
răspunse Alexandru al III-lea. Numai un membru al familiei imperiale e 
demn să stea în fruntea acestei instituţii. Îţi dau pe mână procesul 
nihiliştilor şi te rog să te duci în temniţa unde a fost închis atentatorul. 

Vorbește cu el şi încearcă să-i smulgi mărturisiri. În afară de aceasta, va 
trebui să descoperim domiciliul din Petersburg al lui Mihail Bakunin. 
Conducătorul nihiliştilor se află în capitală, căci fără el atentatul nu s-ar fi 
săvârşit. Deci, nu trebuie să lăsăm niciun colț necercetat și nădăjduiesc că 
vom izbuti să punem mâna peticălos. 

— Aşadar, o vânătoare în toată regula, murmură marele duce. 

Apoi făcu o plecăciune și se retrase. 

Într-una din încăperile Palatului îl aştepta Vladimir. 

— Ah, eşti aici! strigă tatăl său, văzându-l. Hai, vino cu mine. 

Urcară amândoi într-o trăsură, care porni spre palatul marelui duce. 

Aici Constantin se închise într-o cameră, unde rămase câtva timp 
refuzând să vadă pe cineva. 

Servitorii care vegheau înaintea ușii, îl auziră suspinând din greu. 

Sărmanul plângea moartea fratelui său, pe care îl iubise din toată 
inima. 

Vladimir se retrăsese și el într-o cameră, așteptând hotărârea pe care 
marele duce o va lua, cu privire la el. 

Nefericitul tânăr voia să-l roage să nu-l mai trimită în Siberia. 

Căci, dacă n-avea dreptul să se unească cu prinţesa Vera, cel puţin voia 
să trăiască în apropierea ei. 

Soarele asfințise aproape, când un servitor intră în camera lui 
Vladimir, rugându-l să vină la marele duce. 

Constantin şedea la biroul său și nu se ridică nici la intrarea tânărului, 
ci-i făcu doar un semn să ia loc pe un fotoliu. 

Șovăind, Vladimir se lăsă să cadă într-un scaun din piele verde. 

— Fiul meu, începu marele duce, acum trebuie să stăm de vorbă în 
mod serios. Majestatea sa împăratul Alexandru al III-lea mi-a predat 
instruirea și judecarea procesului nihiliștilor. Cu multă neplăcere am 
primit această misiune, căci sunt destoinic la orice, numai nu ca să fiu un 
judecător sever, care trebuie să privească mereu înaintea sa și care este 
silit să smulgă vălul chiar de pe tainele cele mai gingaşe. Dar Țarul n-a 
vrut să mă scutească de această slujbă neplăcută. Știa că astfel mă va 
îndurera nespus. Însă legăturile dintre mine şi nepotul meu n-au fost 
niciodată strânse și, acum, mai puţin ca oricând. De aceea, nu voi mai 
rămâne mult timp în Rusia. Mă gândesc foarte serios să plec împreună cu 
fiica mea din ţara mizeriei și a nedreptăţilor și să mă stabilesc într-un loc 
mai frumos: în Italia sau Franţa. Dar în acest caz, voi avea grijă ca tu, 
Vladimir, să poţi locui în Rusia nesupărat de nimeni. Și, acum, mă adresez 

ţie nu ca tatăl tău, ci ca judecătorul nihiliştilor... Te-ai înfățișat înaintea 
mea, zicându-mi că se pune la cale un atentat împotriva Țarului. Din 
nefericire, avertismentul tău a venit prea târziu. În orice caz, însă, eşti în 
situația de a-mi putea răspunde la câteva întrebări. Nu trebuie să șovăi, 
căci răspunzându-mi, nu numai că aduci un serviciu patriei tale ci, îmi 
ușurezi şi mie, tatăl tău, sarcina grea pe care i-a încredinţat-o Țarul. 
Aşadar, te rog să-mi răspunzi unde se află în momentul de față, Mihail 
Bakunin? 

Vladimir tăcu, privind înaintea lui posomorăt. 

Tocmai de asta se temea. 

Pentru a salva viaţa împăratului, fusese gata să-și trădeze prietenii, dar 
în niciun caz nu voia să ușureze prinderea lor. 

— Tată, exclamă Vladimir, ridicându-se și apropiindu-se, plin de 
respect de marele duce, niciodată nu-ţi voi răspunde la o asemenea 
întrebare. Ştii, doar, că Mihail Bakunin este prietenul mamei mele. El i-a 
venit în ajutor odinioară, când Sonia de Pahlen a fost deportată în Siberia. 

Chipul marelui duce se făcu palid ca ceara. 

Din motive bine întemeiate nu prea îi plăcea să audă vorbindu-se 
despre aceste lucruri. 

— Atunci, Mihail Bakunin a ocrotit-o pe mama, continuă Vladimir. El a 
scăpat-o din ghearele unui ofițer de cazaci, căruia nenorocita era să-i 
cadă jertfă, iar mai târziu a salvat-o de la moarte, când voiau s-o ucidă în 
închisoare, folosindu-se de aburi fierbinţi. Mama mi-a vorbit adeseori de 
aceste lucruri şi ele s-au întipărit adânc în mintea mea. Și-apoi, port lui 
Mihail Bakunin un respect deosebit nu numai fiindcă e prietenul mamei 
mele, ci pentru calitatea lui de a pătrunde în sufletele oamenilor. Faptul 
că e dușmanul vostru nu-l poate înjosi în ochii mei. Și tocmai pe acest om 
vreţi să-l trădez? Nu, tată, nu-mi poţi cere una ca asta și socot că nici nu 
mă crezi în stare să fiu denunţător. 

— Respect vederile tale, fiule, răspunse marele duce, dar vei înțelege 
că porunca Țarului trebuie împlinită. Nu, nu-mi e îngăduit să șovăi. Nici 
chiar dacă e vorba de tine. Așadar, vei rămâne prizonierul meu 
deocamdată. Vladimir, îți dau timp să chibzuiești. Dacă până în opt zile 
nu-mi destăinui tot ceea ce știi cu privire la planurile nihiliștilor, la 
locuinţele și ascunzătorile lor, atunci voi fi nevoit să iau măsuri mai 
riguroase. Fiule, nici nu poţi să-ţi închipui ce mult mă îndurerează acest 
lucru, dar împăratul Alexandru al III-lea este aspru și, mai ales când e 
vorba de răposatul meu frate nu vreau să dau dovadă de slăbiciune. 

Vladimir se înclină. 

— Sunt prizonierul tău, tată, şi-ţi dau cuvântul meu de onoare că nu 
voi încerca să fug, dar nu-ţi închipui că voi face destăinuiri. 

— Atunci, spune-mi, cel puțin, unde se află Mihail Bakunin. 

— Chiar dacă aș vrea să-ţi răspund la această întrebare, tot n-aş putea 
s-o fac. Căci Mihail Bakunin se aseamănă cu o pasăre. Ba se află pe o 
ramură, ba pe o stâncă înaltă unde nimeni n-ar putea s-o urmărească atât 
de lesne. Acest om nu va fi prins niciodată, deoarece poporul îl iubeşte. În 
fiecare colibă se simte ca la el acasă, în orice palat e primit cu bucurie. 
Pretutindeni găsește ascunzători, pretutindeni are prieteni gata să-l ajute. 

— Dacă lucrurile stau într-adevăr așa, zise marele duce, gânditor, 
atunci cel mai bine ar fi ca Romanovii să renunţe la putere. Căci asta ar 
însemna că toată Rusia e de partea lui Mihail Bakunin. 

— Şi de unde ştii că nu e așa, tată? întrebă Vladimir. 

— Nu, nu, nu se poate să ai dreptate, replică marele duce. Te 
încredinţez că există mii şi mii de oameni, care sunt gata să moară pentru 
familia imperială. După părerea mea, Mihail Bakunin nu este omul drept 
care îl iei tu, ci cel din urmă dintre ticăloși. Şi astăzi a dovedit-o cu 
prisosinţă. Sărmanul meu frate a pierit în lupta cu acest om, dar a fost 
ucis pe la spate. Şi acum, du-te, Vladimir, întoarce-te în camera ta. Voi 
trimite să te cheme, dacă voi avea nevoie detine. 

Tânărul se îndreptă spre ușă. 

Deodată, marele duce sări în sus, desfăcând braţele. 

— Nu, dragul meu, nu, strigă el. Vino la pieptul meu. 

În clipa următoare, Vladimir se afla în braţele tatălui său. 

— Te admir din toată inima că nu vrei să devii trădător, zise 
Constantin, înduioşat. Da, tu eşti sânge din sângele meu, carne din carnea 
mea. Sunt mândru detine, fiule. 

Tânărul se plecă și sărută mâna părintelui său. 

Apoi părăsi încăperea și se îndreptă spre camera elegantă, care îi 
fusese destinată. 

Ajungând acolo, se prăbuşi într-un scaun, scoțând un suspin adânc. 

Aşadar, era din nou prizonier, mereu prizonier. 

Blestemul care fusese rostit la nașterea sa se împlinea întru totul. 

În venele sale curgea sângele Romanovilor şi, totuşi, nu se simţea atras 
către această familie, care îi era străină cu desăvârşire. 

Inima îi bătea mai cu putere pentru Mihail Bakunin, pentru omul 
acesta mare şi, totuși, atât de nenorocit. 

Capitolul 151 - Fuga lui Bakunin 


Unde se afla Mihail Bakunin în timp ce pe strada Inginerilor avea loc 
acea faptă sângeroasă, în timp ce împăratul era omorât, iar nihiliştii își 
vedeau atins scopul pe care îl urmăriseră de atâta vreme? 

Ne-am mai pus o dată această întrebare, acum însă, vom și răspunde. 

Mihail Bakunin mai avea de dus ceva la îndeplinire. 

Marele conspirator voia să răzvrătească pe locuitorii capitalei și să 
organizeze revoluția. 

Cu mult timp înainte, intrase în legătură cu câţiva ofiţeri din 
garnizoana Petersburgului şi izbutise să câştige de partea sa pe aceşti 
oameni tineri și fără experienţă. 

Bakunin îi pusese să jure că, în aceeași clipă, când Țarul va muri, 
aceștia vor desfăşura în garnizoană drapelul răscoalei. 

Dacă regimentele din gardă ar fi trecut de partea revoluţionarilor, 
atunci ar fi fost foarte ușor să se pună stăpânire pe întregul oraş. 

Și tinerii ofițeri își ținură jurământul. 

In clipa când tovarășii săi se îndreptau spre locul unde urma să aibă 
loc atentatul, marele conspirator se strecură în curtea cazărmii, travestit 
în vânzător ambulant. 

Într-un coş uriaș, legat cu o curea, se aflau sticle cu vin, rachiu, cârnaţi 
şi brânză. Dar între acestea se găseau şi câteva bombe, niște revolvere și 
un pumnal spaniol. 

Astfel înarmat, marele conspirator păşi în curtea cazărmii. 

Se înțelesese cu ceilalți nihilişti ca, de îndată ce Țarul va fi ucis, vestea 
să-i fie adusă la cunoștință, pentru ca, la rândul său, s-o împărtășească 
tinerilor ofițeri, care să pornească răscoala. 

Soldaţii se adunară în jurul falsului negustor și cumpărară diferite 
alimente. 

În acest timp, Bakunin începu să vorbească despre familia 
Romanovilor şi istorisi povestea unui soldat, care dezertând, spre a-și 
putea vedea mama, care se afla pe patul de moarte, fusese prins şi murise 
sub loviturile de cnut ale călăilor săi. 

Bakunin vorbi cu atâta înflăcărare, încât soldații rămaseră foarte 
tulburați. 

— Ce grozăvie! exclamă un bătrân caporal. Să nu ţi se îngăduie să-ţi 

vezi mama, care se află în ultimele clipe!?... Şi, apoi, să mori sub loviturile 
călăului!?... 

— Lucrurile s-au petrecut întocmai așa, adăugă Mihail Bakunin. Am 
fost de față când nenorocitul era biciuit în curtea fortăreței Petru și Pavel. 
Călăii fuseseră aleși dintre cazaci, care sunt devotați cu trup și suflet 
împăratului, şi pe care acesta îi poate folosi la orice. Fiecare dintre aceşti 
demoni era înarmat cu un cnut, prevăzut cu vârfuri de plumb. Nefericitul 
fu îmbrâncit printr-una din porţile fortăreței. O, Dumnezeule, ce 
privelişte înfiorătoare! Sărmanul om tremura de spaimă. Fusese despuiat 
până la brâu și era silit să înainteze mereu printre rândurile cazacilor. 
Tânărul se împotrivi, dar câţiva soldaţi pășiră în faţa lui și-l ameninţară 
cu moartea dacă nu merge mai departe. Atunci, nenorocitul porni înainte, 
clătinându-se pe picioare. Era un bărbat frumos și mândru, de-ţi era mai 
mare dragul să-l priveşti. Pieptul, ceafa și spatele păreau cioplite din 
piatră; un cap minunat stătea pe doi umeri laţi. Orice femeie și-ar fi simţit 
inima zvâcnindu-i cu putere la vederea acestui bărbat. Tobele băteau. 
Loviturile cădeau una după alta pe spatele bietului tânăr, lăsând dâre 
adânci, din care sângele ţâșnea, prelingându-se în jos. La început, 
dezertorul urlă de durere. Vru să se ferească, dar în zadar; biciul se 
abătea mereu asupra lui. Apoi, însă, nenorocitul căzu în nesimţire. Trupul 
său fu ridicat şi medicul militar cercetă rănile tânărului. După ce-l 
examină, acesta se îndreptă spre căpitanul care se afla în fruntea 
cazacilor și-i zise: „Domnule căpitan, n-aveţi nicio grijă! Poate să mai facă 
un drum...” Rănile nenorocitului fură spălate cu oţet, ceea ce-i pricinui 
dureri atât de arzătoare, încât sărmanul om se trezi din leșin. Apoi, fu silit 
din nou să treacă printre cele două șiruri formate de cazaci. Cnuturile se 
abătură din nou asupra lui și sângele începu iar să-i șiroiască pe trup. 
Deodată, nenorocitul scoase un strigăt sălbatic, ridică braţele și se 
prăbuși la pământ. O tresărire, un suspin uşor, apoi rămase nemișcat. 
Medicul militar se apropie de el. Se făcuse cam palid la față şi privea țintă 
spre chipul dezertorului. „A avut un atac de inimă. Omul e mort”, zise el. 
Și, într-adevăr, era mort. Auziţi camarazi, fusese omorât - din porunca 
Romanovilor. 

Soldaţii începură să murmure, o mare agitaţie se produse printre ei și 
Bakunin constată cu bucurie că izbutise să semene și aici ura împotriva 
familiei imperiale. 

Pline de nerăbdare, privirile marelui conspirator se îndreptară spre 
poartă. 

Nihilistul care trebuia să-i aducă vestea că atentatul a reușit, nu se mai 
arăta. 

Să se fi întâmplat ceva între timp? 

Oare, atentatul nu putuse să aibă loc, tovarășii lui Bakunin să fi fost 
prinşi înainte de a putea duce la îndeplinire planurile lor? 

Chiar marele conspirator, omul care nu-și pierdea niciodată cumpătul, 
simţi un fior străbătându-i trupul, la acest gând. 

— O, numai de nu s-ar fi întâmplat o nenorocire! murmură el. 

Unul dintre ofițerii care făceau parte din conspirație, se apropie de 
Bakunin.Eraun tânăr plin de înflăcărare. 

— Ei, cum stăm? îi şopti el. N-avem încă nicio veste? 

— Niciuna, răspunse conducătorul nihiliştilor, dar înştiinţarea poate 
sosi dintr-o clipă într-alta. 

— La dracu, numai de n-am da greș, murmură ofițerul, dar nu știu de 
ce nu mă simt în apele mele. 

— Fii liniştit, dacă trupa e de partea noastră, nu se poate să nu 
izbândim. 

— Cât despre asta, nicio grijă, replică ofițerul, soldaţii sunt 
nemulţumiţi din pricină că Țarul a dat întâietate altor regimente. 
Regimentele din gardă vor lupta din răsputeri când va fi vorba să 
pornească împotriva Romanovilor. 

— Să nădăjduim că așa va fi! zise Bakunin. 

De abia îşi sfârşise vorba, că un bărbat palid la față se năpusti în curtea 
cazărmii. 

Era un port-drapel care își făcea serviciul în regimentul de gardă. 

Numele său era Rudikovski5. 

Stegarul era plin de praf și nădușeala îi şiroia pe frunte, din pricina 
sforțării pe care o făcuse de a ajunge la cazarmă cât mai repede. 

Intrând în curte, se năpusti spre Bakunin și ofițerul cu care acesta 
stătea de vorbă. 


5 Acest port-drapel fusese, într-adevăr, de față la săvârşirea atentatului. După ce 
explodase prima bombă stegarul era atât de tulburat, încât nici nu mai recunoscu pe 
împăratul său. Din această pricină, în clipa când Alexandru al II-lea se îndrepta spre 
nihilistul prins, Rudikovski se adresase Țarului, întrebându-l: „Spune-mi, te rog, 
împăratul a avut ceva de suferit?” lar Ţarul îi răspunsese: „După cum vezi, dragul 
meu, am scăpat absolut nevătămat”. 

— Ce este? strigă ofițerul. S-a întâmplat ceva? 

— Da, ceva groaznic, îngână port-drapelul. Puneţi să se sune alarma, 
domnule locotenent. Vatrebui să apărăm cazarma. 

— Omule, ai înnebunit? Ce tot vorbeşti acolo? Spune mai repede ce s-a 
întâmplat. 

— Țarul... a fost... a fost ucis. 

— A fost ucis? strigă Bakunin. Așadar, e mort, într-adevăr? 

De astă dată nu mai fu în stare să-şi ascundă bucuria. Căci, acum afla că 
străduinţele sale de atâţia ani fuseseră încununate de succes, acum afla 
vestea pe care o așteptase mereu. Alexandru al II-lea era mort; așadar 
partida fusese câștigată. 

— Omule, visezi? făcu ofițerul. Dă-ți seama ce spui. 

Stegarul îşi ascunse fața în mâini. 

— O, domnule locotenent, exclamă el, dacă aţi fi văzut ceea ce am 
văzut eu, v-ar fi îngheţat sângele în vine și aţi fi rămas buimăcit în primul 
moment, tot astfel cum am rămas și eu. 

— Rudikovski, vino-ţi în fire, interveni un bătrân căpitan. Povestește- 
ne ce s-a întâmplat... 

— Mort, strigă stegarul, Alexandru al II-lea nu mai trăiește. 

— Şi cine l-a omorât? 

— Nihiliştii, răspunse Rudikovski. Două bombe au fost aruncate 
asupra împăratului, își continuă port-drapelul povestirea sa pe care toţi 
cei de față o ascultară cu nespusă încordare. Prima dată, Dumnezeu a 
ocrotit viața sărmanului împărat. Dar a doua oară, o, când mă gândesc... 
toată partea de jos a trupului a fost sfâşiată în bucăţi. 

— Acum e momentul, șopti Bakunin ofiţerilor care făceau parte din 
conspirație. 

Aceştia se împrăştiară în curtea cazărmii şi păşiră înaintea soldaților 
care se Înarmaseră. 

Conspiratorii povestiră soldaţilor că Țarul fusese ucis și că un alt 
regiment va fi hotărât pentru paza împăratului. 

Ofiţerul care vorbise cu Bakunin era atât de înflăcărat, încât cuvintele 
sale răsunau în toată curtea. 

Deodată, un bătrân caporal ieşi din rând. 

— Trădătorule, exclamă el. Vrei să ademenești trupa, vrei să pui la cale 
o faptă pe care istoria o va înfiera. lată ceea ce ţi se cuvine. 

Se auzi o detunătură și locotenentul se prăbușşi la pământ, rănit de 
moarte. 

Această faptă îndrăzneață avu o urmare hotărâtoare. 

Soldaţii doborără la pământ pe ofiţerii care îi îndemnau la răscoală. 

Bakunin îşi dădu seama că aici încercarea lui dăduse greș. Marele 
conspirator se repezi spre poartă. 

Din fericire, izbuti să ajungă în stradă, îndărătul lui se auziră strigăte 
de furie. Apoi, răsună alarma. Sunetele trompetelor pătrundeau până 
departe. 

Mihail Bakunin se amestecă printre trecători. 

Pretutindeni se auzea vorbind numai despre groaznicul atentat. 

— Ticăloșii, strigă un bătrân pensionar. 

Cuvântul pătrunse adânc în inima lui Bakunin. Era, doar, vorba, despre 
tovarășii săi. 

Teama pentru soarta lui Pahlen și Boianovski îl sili să meargă înainte. 

Fuseseră uciși, oare? 

În cele din urmă, conducătorul nihiliştilor ajunse în strada Inginerilor. 

Marele conspirator se strecură, printre primele rânduri ale celor 
adunaţi acolo. 

— Pentru numele lui Dumnezeu, este adevărat că Țarul a fost omorât? 
întrebă el, adresându-se vecinului, care părea să fie un funcționar. 

— Da, socot că în clipa de față Alexandru al II-lea şi-a dat sufletul, 
răspunse acesta. 

— ŞI, cel puţin, ucigașii au fost prinși? 

Inima lui Mihail Bakunin zvâcnea cu putere, punând această întrebare. 

Funcţionarul clătină capul, mulţumit. 

— Unul dintre ucigași e mort, zise el. lată colo cadavrul lui. Celălalt a 
fost legat și dus la închisoare, dar las’ că n-are nici el zile multe. 

Unul omorât, iar celălalt prins. 

Aceste cuvinte răsunară mereu în mintea marelui conspirator. 

Deodată, se năpusti înainte. 

Da, colo zăcea trupul lui Pahlen. 

Nenorocitul fusese groaznic mutilat. 

— Aşadar, bunul meu prieten a avut un sfârșit înfiorător, murmură 
Mihail Bakunin. lar celălalt prins... 

Marele conspirator se depărtă. Nu mai voia să vadă și să audă nimic. 

Îşi îndreptă paşii spre casa unde se afla Lo. 

După câtva timp ajunse. Urcă scările încetișor. 

Cum să înceapă? Cum să aducă la cunoștința tinerei fete vestea că tatăl 
ei murise? 

Totuși trebuia s-o facă, Lo trebuia să cunoască groaznica soartă a lui 
Pahlen. 

Bakunin intră într-o încăpere. Lo se afla acolo. 

Tânăra fată nu-l recunoscu, deoarece Bakunin mai era travestit. 

— Cevrei de la mine? întrebă ea. 

Conducătorul nihiliștilor își smulse barba. 

— Acum ştii pe cine ai înainteata, Lo? întrebă el. 

— Ah, tu ești! exclamă frumoasa americană. Ei, ce veste îmi aduci? Dar 
ce mai întreb? Faţa ta mi-o spune lămurit. Trebuie să se fi întâmplat o 
nenorocire, da, da, înțeleg totul... 

— Sărmană copilă, murmură Bakunin, apucând mânatinerei fete. 

Ochii ei se umplură de lacrimi. Lo se prăbuși într-un scaun. 

— Aşadar, e mort? 

— Da, a murit ca un erou, luptând pentru libertate! și atâta timp cât 
țara va exista, rușii vor rosti cu venerație numele tatălui tău. 

— O, nefericitul meu părinte, îngână fata, suspinând şi ascunzându-și 
fata în mâini. 

— Lo, exclamă Bakunin, apropiindu-se de ea. 

Tânăra îşi ridică privirile. 

— Lo, tu n-ai rămas singură pe lume, continuă marele conspirator, 
gândeşte-te că sunt alături de tine. Acum te întreb din nou: vrei să fiu 
tatăl sau soţul tău? Dacă nu mă poți iubi așa cum trebuie iubit un soţ, sunt 
gata să te îngrijesc ca un tată. Și îţi jur în acest moment solemn, că-mi voi 
împlini cu sfințenie datoria şi te voi înconjura cu o dragoste de adevărat 
părinte. 

— O, dragul meu, ocrotitorul meu, strigă ea, aruncându-se în braţele 
lui Bakunin, care o îmbrăţișă cu căldură. 

— Spiritul tatălui tău străjuiește asupra noastră, reluă marele 
conspirator, după o scurtă pauză, în răstimpul căreia Lo izbutise să-și mai 
stăpânească durerea - și, văzându-ne uniţi pentru totdeauna, va întinde 
mâinile deasupra capetelor noastre și ne va binecuvânta. 

Lo se lipi de iubitul ei și cei doi îndrăgostiţi schimbară sărutări 
fierbinţi. 

Deodată Bakunin se desfăcu din îmbrăţișarea tinerei fete. 

— Pentru numele lui Dumnezeu, strigă el, n-avem nicio clipă de 
pierdut, poate că zbirii se și află pe urmele mele. 

— Cum, iubitule, crezi că ești urmărit? întrebă tânăra, cuprinsă de 
îngrijorare. 

— Nu numai că cred, dar sunt chiar sigur, răspunse el. Premiul care a 
fost pus pe capul meu va fi înzecit, numai ca să pot fi prins. Așadar, 
şederea mea în Rusia nu poate fi de lungă durată. 

— Atunci vin şi eu cu tine, zise Lo cu hotărâre. 

— Nu, nu mă vei însoţi, replică Bakunin. Ar fi foarte primejdios dacă ai 
fi alături de mine. 

— Cum, atunci trebuie să ne despărțim? întrebă ea, înspăimântată. 

— Da, ne vom despărţi, pentru ca apoi să ne unim pentru totdeauna. 
Lo, acum e vorba să trecem peste o piedică ce ne stă în cale iar după 
aceea va urma o fericire senină, desăvârșită. Chiar azi vei părăsi Rusia, 
plecând spre Anglia, adăugă el, cu glas liniștit. 

— Spre Anglia? întrebă tânăra. De ce nu spre America? 

— Pentru că acolo am prieteni, răspunse marele conspirator. Dacă nu 
voi putea să rămân în Anglia, voi fugi mai departe, peste Ocean și dacă voi 
fi nevoit, mă voi afunda în pădurea seculară. lubito, chibzuiește bine și 
răspunde-mi dacă vei fi fericită cu viaţa pe care aş putea să ţi-o ofer în 
inima pădurii, departe de civilizaţie. Căci, dacă vei primi să mă urmezi, 
atunci voi cere să-mi porți o dragoste nestrămutată. 

— Îţi jur că voi fi pe veci a ta, Mihail, exclamă tânăra, cu glas solemn. Îţi 
jur că-ţi voi rămâne totdeauna credincioasă, orice s-ar întâmpla. 

— Orice s-ar întâmpla! repetă Bakunin, copleșit de bucurie. 

Apoi arătă iubitei sale drumul pe care trebuia să-l urmeze: 

— Vei părăsi capitala peste două ore, luând trenul care pleacă în 
Germania, zise el. După ce vei ajunge acolo, vei porni spre Hamburg, unde 
te vei îmbarca pe primul vapor. 

— Şi când mă urmezi? întrebă Lo. 

— Când te urmez? repetă Bakunin, puţin îndurerat. Acest lucru nu 
depinde de voința mea. Acum se va porni împotriva mea o urmărire 
înverșunată. Spionii mă vor înconjura din toate părţile, astfel că nu pot să 
ştiu când voi izbuti să mă strecor printre rândurile lor. Dar sunt sigur că 
voi izbuti, căci steaua dragostei va călăuzi pașii mei. 

— Aşadar, ne revedem la Londra? întrebă fiica lui Pahlen. 

— Da, la Londra, încuviință marele conspirator, şi nădăjduiesc că nu va 
trece mult timp până atunci. Acum voi întocmi o scrisoare pe care o vei 
duce la Londra. Sunt sigur că familia căreia va fi adresată această 
scrisoare te va primi cu braţele deschise și te vei bucura de o îngrijire cu 
adevărat părintească. 

Îşi strânseră din nou mâna, apoi Bakunin se așeză la birou şi aşternu în 

grabă câteva rânduri pe o foaie de hârtie, pe care o împături și o vâri într- 
un plic. 

In cele din urmă, cei doi îndrăgostiţi își luară rămas bun. Niciun cuvânt 
de duioșie, nicio făgăduială nu schimbară între ei. 

Apoi marele conspirator își îmbrăţișă iubita şi se depărtă. 

Peste două ore, Lo se afla în trenul care o ducea spre Germania. 

Mihail Bakunin, însă, se pregăti de drum, se pregăti pentru fuga care 
avea să încununeze viaţa acestui om minunat. 


Capitolul 152 - Un vânat preţios 


După discuţia avută cu Lo, Mihail Bakunin se îndreptă spre prăvălia 
modistei Petrovna. 

Cocoşata era foarte îngrijorată. 

Imediat ce află că Țarul Alexandru al II-lea fusese omorât, Petrovna își 
zisese că Bakunin trebuie să fie amestecat în această afacere. 

Când marele conspirator păşi pragul prăvăliei, o exclamaţie de bucurie 
scăpă de pe buzele modistei. 

— O, prietene, strigă ea, luându-i mâinile, faptul că te văd viu și 
nevătămat mă bucură nespus. 

— Petrovna, răspunse marele conspirator, deocamdată, ce-i drept, 
sunt sănătos și liber. Dar situaţia se poate schimba în orice clipă. Poate că 
zbirii se şi află pe urmele mele. Trebuie să mă salvez prin fugă. Şi am 
venit la dumneata, tocmai ca să-mi ajuţi să fug. Numai dumneata poţi s-o 
faci. Spune-mi, eşti gata să-mi vii în ajutor? Dar înainte de a-mi răspunde, 
vreau să-ţi atrag atenţia asupra unui lucru: de îndată ce vei primi să-mi 
împlinești rugămintea, o mare primejdie va pluti deasupra capului 
dumitale, căci dacă eu voi fi prins, ești și dumneata pierdută. Ştii, doar, că 
oricine ajută unui nihilist să fugă, va avea de suferit toată asprimea legii. 
În această clipă s-au şi lipit pe toate străzile afişe prin care se anunţă că 
premiul pus pe capul meu a fost înzecit. Și acum, după ce știi toate 
acestea, răspunde-mi dacă vrei să mă ajuţi. 

— Mă mai întrebi, Bakunin? zise Petrovna, cu însufleţire. O, cere-mi 
viaţa şi sunt gata să ţi-o dau oricând. Și nu numai viaţa, ci şi tot ce-mi 
aparține. Căci, dacă am ajuns la situația mea, asta ţi-o datorez numai 
dumitale, Mihail Bakunin. Doar dumneata ai fost acela care mi-a oferit 
suma trebuincioasă ca să pot deschide magazinul de mode. Și chiar dacă 

n-ar fi fost aşa... Bakunin, lasă-mă să-ţi fac o mărturisire... Îţi vorbeşte o 
sărmană fată cocoșată, dar ştiu că nu ești omul care să iei în bătaie de joc 
cuvintele mele sincere. Din clipa când te-am zărit, inima mea ţi-a 
aparţinut dumitale. Te-am iubit, Mihail Bakunin, dar nu mi-am îngăduit 
să sper că vei fi al meu, căci știam că o prăpastie adâncă ne desparte. 
Niciodată nu se va putea întinde o punte deasupra acestei prăpăstii. De 
aceea socoteam că nu e o crimă să te iubesc. În fiecare seară mă rugam 
pentru dumneata, iar dimineaţa, când mă trezeam, și înălțam din nou 
către Domnul rugile mele, icoana dumitale îmi plutea înaintea ochilor. 
Mihail Bakunin, sărmana cocoșată ţi-a mărturisit dragostea ei, astfel că te 
poţi bizui pe dânsa. Și, acum, spune-mi repede cu ce pot să-ţi fiu de folos. 

O lacrimă străluci în ochii lui Bakunin. 

Dragostea bietei fete îl înduioşșase nespus. 

— Petrovna, exclamă el, strângându-i mâinile, și mie îmi erai 
întotdeauna simpatică, dar vreau să fiu sincer cu dumneata. Chiar acum 
m-am logodit cu o fată fermecătoare, care nu se teme să-și lege de 
bătrâneţea mea viaţa ei tânără. Am hotărât să ne stabilim în Anglia sau 
America, unde să ne căsătorim. 

— O cât de fericită trebuie să fie ea, strigă Petrovna, împreunând 
mâinile, şi cu toate că n-o cunosc încă pe tânăra fată, o binecuvântez 
totuşi, o binecuvântez de mii de ori. Dar, spune-mi, te rog, cum să-ți ajut 
la fugă? 

— Petrovna, răspunse marele conspirator, după câteva clipe de 
gândire, trebuie să fiu foarte viclean dacă vreau să scap de urmăritorii 
mei. Fotografia mea a fost răspândită în toată țara, astfel că trebuie să mă 
folosesc de o travestire. Dar niciuna nu va fi atât de bună ca aceea a unei 
femei. 

— Ah, vrei să îmbraci veșminte femeiești? strigă modista. Da, e o idee 
bună, căci astfel nu vei fi recunoscut și eu pot să-ţi fiu de folos la 
îndeplinirea planului. Te voi transforma în așa fel că nimănui nu-i va 
trece prin minte că sub văl se ascunde chipul lui Mihail Bakunin. 

— Şi dumneata trebuie să mă însoţeşti la gară, adăugă marele 
conspirator. Vom trece drept două bătrâne care vor să plece într-o 
stagiune climaterică din Germania. Dumneata vei fi stăpâna, iar eu 
menajera. Astfel ne vom urca în tren şi numai după ce vom fi în Germania 
şi vom izbuti să ajungem într-un port la mare, numai atunci pot nădăjdui 
că fuga mi-a izbutit. În acest caz, ne vom despărţi la Hamburg; dumneata 
vei pleca înapoi în Rusia fără ca cineva să bănuiască că ai înlesnit fuga lui 

Mihail Bakunin, iar eu voi porni mai departe. Dacă ești de acord, dă-mi 
mâna, Petrovna! 

Fără să şovăie, cocoșata strânse mâna marelui conspirator. 

— Dacă sunt de acord? zise ea. Mai bine porunceşte-mi ce să fac. 

— Ei bine, atunci transformarea poate să înceapă, încuviinţă 
conducătorul nihiliştilor. 

Petrovna se duse în camera alăturată și alese niște veşminte femeiești 
pe care le puse la dispoziţia lui Bakunin. 

Acesta se îmbrăcă în grabă. Purta o rochie de călătorie și, în jurul 
gâtului, un guler din broderii. Apoi, cocoşata făcu rost de o perucă, cu 
care marele conspirator își acoperi părul său. Peruca era de un blond 
deschis şi numai aceasta ar fi fost de ajuns ca Bakunin să nu fie 
recunoscut. 

În cele din urmă, modista îi puse o pălărie minunată, de culoare 
albastră, împodobită cu flori, și de care atârna un văl albastru-deschis. 

Când se privi în oglindă, Mihail Bakunin nu-și putu stăpâni o 
exclamaţie de uimire. 

— Pe legea mea, strigă el, urmăritorii ar trebui să aibă ochi de vultur, 
ca să mă poată descoperi sub această travestire. Nădăjduiesc, sunt 
încredinţat chiar, că vom izbuti să ajungem în Germania. 

Petrovna se îmbrăcă şi ea cât putu mai repede. 

Apoi se duse la poliţie unde ceru să i se elibereze un pașaport pentru 
dânsa și însoţitoarea ei. 

Funcţionarul o întrebă cum se numeşte această însoţitoare și, atunci, 
modista răspunse fără să mai stea la gânduri: 

— Menajera mea se numește Rosa Sander și e rusoaică de origine. 

Polițistul bombăni ceva care ar fi vrut să însemne că în timpurile de 
față nu poţi fi destul de prevăzător, apoi însă, dădu Petrovnei pașaportul 
cerut. 

Jumătate de oră mai târziu, cam pe înserate, două doamne bătrâne se 
urcară într-o trăsură, poruncind birjarului să le ducă la gară. 

După ce ajunseră acolo, coborâră și, îndreptându-se spre ghișeu, 
cerură două bilete pentru Berlin. 

— De acolo vom pleca direct la Hamburg, fără să ne mai oprim în 
capitala Germaniei, șopti Bakunin însoţitoarei sale. 

Apoi trecură amândouă în sala de aşteptare, unde luară loc. 

Bakunin privea în jurul său cu deosebită atenţie. Pretutindeni bănuia 
că sunt spioni sau urmăritori. 

Și, aşa era într-adevăr. Urmăritorul se afla în apropierea sa. 


* 


După ce Vladimir se depărtase, marele duce porunci să vină la el un 
poliţist, despre care știa că întrece pe toţi ceilalți prin destoinicia sa. 

Era același Rustcef, care fusese subalternul lui Așinov, și căruia fostul 
prefect avea să-i mulțumească pentru descoperirea falsificărilor de 
monede ale bancherului Jagodkin. 

Rustcef izbutise să ajungă departe. Acum trecea drept cel mai bun 
detectiv din Petersburg. Avea cea mai înaltă slujbă din poliţia secretă și se 
zvonea că va fi numit în focul devenit vacant prin moartea lui Așinov. 

Marele duce dădu detectivului ordine categorice. 

Polițistul trebuia să descopere ascunzătorile nihiliştilor, să-i prindă și, 
mai ales, să facă tot ce-i va sta în putinţă ca să aresteze pe Mihail Bakunin. 

— După ce vei aduce la îndeplinire aceste porunci, te poţi bizui pe 
recunoştinţa mea, îi zise marele duce. Te voi recomanda Majestății Sale, 
rugându-l să-ţi încredinţeze slujba de prefect al poliţiei. Și nădăjduiesc că 
vei fi mai credincios familiei imperiale, decât predecesorul dumitale. 

Rustcef se înclină, plin de respect. 

— Eu nu cunosc interese particulare, zise polițistul, tot ceea ce fac, e 
consacrat familiei Romanov. 

— Bine, Țarul va fi încântat auzindu-te vorbind astfel, continuă 
Constantin. Și, acum, Rustcef, trimite agenţi în toate gările din Petersburg. 
Căci nu mai încape îndoială că nihiliştii vor căuta să se sustragă pedepsei, 
acum, după ce planul lor a dat greş. Fiindcă sunt informat că ei nu 
urmăreau numai uciderea împăratului, ci a tuturor membrilor familiei 
imperiale. Înainte de toate, să fie supravegheate gările capitalei şi sunt 
sigur că ticăloșii vor cădea în cursă. 

Rustcef făgădui că va face întocmai și se depărtă apoi, în grabă. 

Ajungând la poliţie, dădu ordinele trebuincioase și, în aceeași zi, o 
armată de peste o sută de spioni fu pusă în mișcare. 

Aproape fiecare familie bănuită fu supravegheată. 

Avură loc şi câteva percheziţii, fără ca vreuna dintre ele să ducă la cel 
mai mic rezultat. 

Niciunul dintre nihilişti nu fu prins. 

Numai sărmanul Boianovski lâncezea în fortăreaţa Petru și Pavel. 

Gările erau înţesate de poliţişti, care sub felurite travestiri, 


— 272 — 


supravegheau pe călătorii ce se urcau în trenuri. 

Rustcef însuși alerga de la o gară la alta, scrutând pe fiecare pasager, 
cu privirile sale pătrunzătoare. 

Avea nu numai în buzunar fotografia lui Bakunin, ci şi în minte. Știa 
perfect ce înfățișare avea marele conspirator, astfel că orice greşeală era 
cu neputinţă. 

Mai mult decât atât: polițistul era ferm încredinţat că în clipa când 
conducătorul nihiliştilor se va afla înaintea lui, îl va recunoaşte 
numaidecât și întâmplarea făcu astfel că detectivul luă loc la o masă, 
alături de cele două doamne bătrâne. 

Acolo se aflau numai oameni de seamă, căci erau în sala de așteptare a 
claselor întâi şi a doua. 

Bănuielile lui Rustcef s-ar fi îndreptat asupra oricui, numai nu asupra 
celor două femei care stăteau liniștite, bându-și ceaiul în tihnă, şi vorbind 
în şoaptă. 

Cum să-și fi închipuit polițistul că acela pe care îl căuta era identic cu 
bătrâna palidă, îmbrăcată în albastru, care îşi ridica puţin vălul, din când 
în când, ca şi cum ar fi fost înăbușită de căldura dogoritoare ce domnea în 
sală. 

Deodată răsună clopotul care vestea plecarea trenului. 

Cele două femei se ridicară. Cea îmbrăcată în albastru se plecă pentru 
a-şi lua geamantanul. 

Polițistul deveni atent, căci cu ochiul său ager, observase că bătrâna își 
ridicase cu prea mare ușurință valiza. 

Nu, nu, această bătrână părea prea puternică pentru o femeie. 

— Dar las' că sunt eu cu ochii în patru, își zise detectivul. 

Părăsi şi el locul său și ieşi pe peron, urmărind pe cele două călătoare. 

Trenul care pleca în Germania, era tras în faţă şi călătorii începură să 
se urce în compartimente. 

Cele două femei se pregăteau, tocmai, să facă la fel. 

Rustcef nu le părăsea din ochi. 

— Ăsta e un bărbat, murmură el, nu, nu se poate să mă înșel. lată-l, se 
urcă în compartiment cu o uşurinţă de care poate da dovadă numai un 
bărbat... Să fie, oare, Bakunin, care vrea să fugă, travestit în femeie? Hm, 
asta ar fi o idee... ia să vedem cum stau lucrurile. 

Polițistul se apropie de vagon cu multă băgare de seamă. 

Dar Bakunin observase că era urmărit; și, apoi, îl cunoştea personal pe 
polițistul Rustcef și zărise numaidecât că renumitul detectiv al 

Petersburgului se afla în gară. 

— Da, da, așa e, își zise marele conspirator pe mine mă caută, dar nu 
mă va găsi. 

Abia se închisese în urma lor ușa compartimentului, că Bakunin trase 
spre sine pe cocoșată și-i şopti: 

— Petrovna, acum e acum. Colo, pe peron, se află cel mai dibaci polițist 
din Petersburg și, după cât se pare, m-a recunoscut. Am citit în ochii lui că 
bănuiește cine se ascunde sub travestirea mea. Ascultă-mă, prietenă, iată 
care este singura noastră putinţă de scăpare... Așează-te lângă ușă şi ţine 
cu putere clanţa. În acest timp eu mă voi strecura afară prin cealaltă uşă a 
compartimentului. Acolo se află un tren care, ce-i drept, nu pleacă spre 
Germania, însă pornește înaintea acestuia. Voi încerca să mă furișez în 
trenul de care îţi vorbesc, și apoi, facă-se voia sorții. Astfel, vom scăpa, cel 
puţin pentru moment, de urmărirea detectivului. Și acum, rămâi cu bine, 
Petrovna. Nu voi rosti vorbe de prisos, ci te încredinţez, numai, că-ţi voi 
purta o recunoştinţă veșnică pentru tot ce-ai făcut pentru mine. 

Marele conspirator strânse mâna cocoșatei, apoi dispăru prin cealaltă 
ușă a compartimentului. 

În aceeași clipă, trenul de alături se puse în mişcare. 

Bakunin sări pe scara unui vagon şi împinse ușa unui compartiment. 

Din fericire, acesta era gol. Conducătorul nihiliștilor se aşeză într-un 
colţ al canapelei, în timp ce trenul pornea înainte, ca o săgeată. 

Rustcef nu-și mai dezlipea privirile de pe compartimentul în care 
intraseră cele două femei. 

Încet, încet detectivul se apropie de uşa acestuia. 

Inima detectivului începu să-i bată de bucurie. 

Acum avea să pună mâna pe acela care era căutat de atâta vreme, pe 
acela pentru care fuseseră scotocite toate colburile țării şi pe capul căruia 
se pusese un premiu foarte mare; bărbatul, care se afla în fruntea 
asociației nihiliştilor şi a cărui pieire însemna nimicirea întregului partid, 
va cădea peste câteva clipe în mâinile sale, ale lui Rustcef. 

In închipuirea sa, detectivul se și vedea prefect al poliției din 
Petersburg. 

Deodată, scoase din buzunar fluierul său de argint. 

O singură șuierătură şi toți agenţii împrăștiați în gară se vor aduna în 
jurul lui. 

Și într-adevăr răsună o șuierătură scurtă, ascuţită. 

În clipa următoare, zece oameni voinici se aflau lângă detectiv. 

Rustcef nu mai stătu la gânduri și puse mâna pe clanţa unui 
compartiment, vrând s-o deschidă. 

Însă nu izbuti numaidecât. Credincioasa Petrovna se împotrivea din 
răsputeri, căci știa că e vorba de viaţa lui Mihail Bakunin. 

— Deschideţi, strigă Rustcef, furios. 

Și, deoarece nu i se împlini cererea, polițistul smuci ușa şi o deschise. 

Mișcarea fusese atât de violentă, încât detectivul era cât p-aci să cadă. 
Îşi păstră însă echilibrul şi apoi se năpusti în compartiment. 

Un strigăt de furie scăpă din pieptul său, văzând că Mihail Bakunin 
dispăruse. 

Într-un colț al compartimentului zăcea Petrovna, cu mâinile 
împreunate și privirile plecate în pământ. 

Cocoşata părea atât de nevinovată, ca și cum nimic nu s-ar fi întâmplat. 

Rustcef se apropie de ea. 

— N-aţi văzut o doamnă bătrână care a intrat în compartiment odată 
cu dumneavoastră? întrebă el. 

Petrovna își ridică privirile spre detectiv. 

— Dacă am văzut o doamnă? repetă modista. Dumnezeule sfinte, 
fireşte c-am văzut, dar nu numai una. Erau doar atâtea în gară... 

— Bine, bine, replică polițistul, dar aceea pe care o caut eu, purta o 
rochie albastră, o pălărie împodobită cu flori şi un văl albastru-deschis. 
Bătrâna era destul de înaltă, chiar prea înaltă pentru o femeie. 

— Nu, n-am văzut o asemenea persoană, răspunse cocoșata. 

— N-ai văzut? strigă detectivul. O, crezi că mă poţi înşela? Am văzut, 
doar, cu ochii mei, când persoana în chestiune a intrat în compartiment 
odată cu dumneata! Pesemne că s-a ascuns pe aici pe undeva. la 
perchiziționați compartimentul, se adresă el oamenilor săi. 

Agenţii se năpustiră înăuntru și, după ce modista fu îmbrâncită afară, 
începură să scotocească compartimentul. 

Lucrurile fură răsturnate cu josul în sus, băncile fură smulse de la 
locurile lor, dar toate cercetările rămaseră zadarnice; agenţii nu izbutiră 
să găsească ceea ce căutau. 

Rustcef spumega de furie. 

— A fugit, scrâşni el, aşadar, a fugit într-adevăr. Dar cum a fost cu 
putință una ca asta? se întrebă polițistul, în clipa următoare. Cum a izbutit 
să fugă Mihail Bakunin? Doar eu însumi l-am văzut intrând în 
compartiment! 

Dar dibaciul polițist găsi numaidecât răspuns la întrebările sale. 

— Nu, nu se poate altfel, continuă el, ticălosul s-a urcat printr-o parte 
şi a coborât pe cealaltă. Pe semne că a observat că e urmărit - din 
nefericire nu sunt travestit - și, desigur că mă cunoștea. 

În cele din urmă, detectivul socoti că cel mai bun lucru pe care îl avea 
de făcut era să coboare din tren cât mai repede cu putinţă. 

— Atunci, nihilistul, trebuie să fie pe aproape, își zise Rustcef. 

Vicleanul polițist nu știa un lucru și anume că alături de trenul acesta 
se mai afla unul, cu care fugise Bakunin. 

Aşadar, nu se mai îndoia deloc că marele conspirator rămăsese în 
Petersburg. 

Părăsind gara, Rustcef se îndreptă spre poliție de unde trimise câteva 
echipe de agenți, care să cerceteze orașul. 

Ar fi arestat-o bucuros pe modistă, dar n-avea niciun motiv, care să-l 
îndreptățească s-o facă. 

Căci cocoşata tăgăduia cu încăpățânare de a se fi urcat în 
compartiment împreună cu o bătrână. 

În cele din urmă, Rustcef ajunse la încredințarea că Bakunin părăsise 
capitala. 

Dar, aflând că marele conspirator voise să plece în Germania, 
detectivul se hotări să pornească și el pe același drum. 

După trei zile polițistul ajunse la Hamburg. 

Știind că Bakunin îl cunoaște, detectivul se travesti într-un locotenent 
din armata franceză. 

Îşi alesese această travestire, fiindcă vorbea la perfecție limba 
franceză, astfel că avea toate șansele să nu fie recunoscut. 

Trase la un hotel destul de bun şi începu imediat cercetările. 


* 


Mihail Bakunin ajunsese și el la Hamburg. 

Nu-și schimbase planurile sale, ci coborâse la prima staţie din trenul 
cu care fugise din Petersburg şi se urcase într-altul, care îl adusese în 
Germania. 

Ajungând la Hamburg, închirie o cameră la un hotel din port și, după o 
noapte de somn odihnitor se duse la țărm ca să chibzuiască la ceea ce 
avea de făcut. 

Chiar în acea zi pleca un vapor spre Anglia, dar Bakunin socoti că 
trebuie să-și aleagă un mijloc mai sigur. 

Voia să închirieze o luntre care să-l ducă până la insula Heligoland. 
Apoi urma să rămână pe insulă câteva zile și după aceea să urce la bordul 
unui vas englez. 

Și cu cât se gândea mai mult la acest plan, cu atât i se părea mai bun. 

Acum se cerea să găsească o luntre care să-l ducă la insulă. 

Nu era cu totul neprimejdios să porneşti pe o barcă pe Marea 
Nordului. Căci, în ultimele zile bântuiseră furtuni violente și marinarii 
susțineau că ele vor reveni. 

Bakunin se depărta de hotel din ce în ce mai mult. Nu voia să intre în 
vorbă cu barcagiii adunaţi în grup, ci căuta vreun luntraș singuratic 
căruia să-i facă propunerea sa. 

În cele din urmă, găsi unul. 

Marele conspirator se apropie de acesta și, străduindu-se să-și 
subțieze cât mai mult glasul, zise: 

— Ascultă-mă, n-ai vrea să câştigi ceva parale? 

Barcagiul - un tânăr înalt, cu o cămașă vărgată, păr blond şi o barbă 
scurtă - își îndreptă privirile spre femeia dinaintea lui. 

— Fireşte că vreau, răspunse luntraşul, numai să nu fie vorba de o 
afacere necinstită. 

— Nu, n-ai nicio grijă, continuă bătrâna, se cere doar să fii curajos. 

— Ei, cât despre asta las' pe mine, râse barcagiul. 

— Și nu te-ai teme nici să mă duci cu barca până în insula Heligoland? 

Marinarul scoase o șuierătură ascuţită. 

— Dacă e vorba numai de atât, atunci putem porni imediat, zise el. 

— Și cât ceri pentru asta? 

— Păi socot că cincizeci de taleri n-ar fi prea mult, căci îmi cam 
primejduiesc viaţa cu acest prilej. 

— Bine, îţi dau cincizeci de taleri și un bacșiș bun pe deasupra, dacă 
izbutești să mă duci la Heligoland. 

— Atunci, urcaţi-vă în barcă, și vom vôsli spre gura Elbei. 

— Stai, că nu merge așa repede, replică femeia îmbrăcată în albastru, 
trebuie să mă întorc la hotel, ca să pun în ordine câteva chestiuni și apoi 
vin înapoi. Nădăjduiesc să te găsesc în același loc? 

— Da, vă aştept aici, zise barcagiul. 

— Aşadar, peste o oră mă întorc, adăugă bătrâna. 

— Am înţeles, doamnă. 

Bakunin scoase un mic portofel şi luând o monedă, o întinse 
luntrașului. 

— lată un taler arvună, zise marele conspirator. 

Barcagiul luă moneda şi o vârî în buzunar, zâmbind. 

— Vă mulțumesc, doamnă, făcu el, înclinându-se adânc. Așadar, mă 
găsiți tot aici. Și am să vâslesc cu atâta putere, încât barca va zbura pe 
valuri. 

— Bine, la revedere. 

Zicând acestea, Bakunin se întoarse. 

Marele conspirator nu observă că în clipa când el se întorcea, o făptură 
negricioasă dispăru îndărătul tufișului care mărginea Elba în acest loc. 

Bakunin fusese supravegheat în tot timpul convorbirii sale. 

Rustcef îl zărise pe țărm și-l urmărise. Apoi, când conducătorul 
nihiliştilor se îndreptă spre hotel, polițistul nu-l scăpă din ochi. 

Spre norocul său, Bakunin se uita în jurul său din când în când, astfel 
că observă pe ofițerul francez care se ținea mereu după el. 

În cele din urmă, marele conspirator își zise că acesta nu poate să fie 
decât un detectiv travestit. 

Și Mihail Bakunin se hotărî repede. 

Cum ajunse la hotel, se retrase în camera lui și lepădă veșmintele 
femeiești pe care le purta. Apoi deschise geamantanul și scoase un 
costum de marinar, compus dintr-o bluză albastră, un pantalon alb și o 
beretă tot albastră. După ce se îmbrăcă în grabă, conducătorul nihiliştilor 
se aşeză în faţa oglinzii, privindu-și în linişte noua sa travestire. 

Era fără barbă și uitându-se în oglindă trebui să-și mărturisească că 
era încă un bărbat destul de chipeș, care mai putea să placă femeilor. 

— Ah, dacă m-ar vedea Lo, murmură marele conspirator. 

Dar n-avea timp de pierdut, căci pe scări se și auzea zgomot de voci. 

Nu mai încăpea îndoială că era detectivul care îl urmărise și care 
venea, însoţit de hotelier, să-l ia la cercetare. 

Bakunin alergă spre ușă și se încredință că zăvorul era tras. Dar, 
pentru mai multă siguranţă, trase un dulap mare, pe care îl propti în așa 
fel că baricada intrarea. 

În acest mod, retragerea îi era asigurată, căci urmăritorii trebuiau să 
piardă timp, până când izbuteau să înlăture piedica din faţa ușii. 

Apoi conducătorul nihiliştilor se apropie de fereastră și o deschise. 

Locuia la etajul întâi al hotelului și fereastra dădea în curte. 

O săritură ar fi fost foarte primejdioasă, dar spre norocul lui Bakunin, 
acoperişul casei vecine se întindea până în apropierea ferestrei. 

Fără să mai stea la gânduri, marele conspirator sări pe acest acoperiș 

şi începu să se târască înainte. În cele din urmă, găsi o scară sprijinită de 
perete și care ajungea până la el. 

Astfel, fugarul izbuti să ajungă pe pământ. 

Se afla în curtea casei învecinate. 

Bakunin se temea să nu dea loc la bănuieli, dacă va fi întâlnit acolo, dar 
se părea că steaua lui bună îl ocrotește. Căci nimeni nu-l împiedică: după 
câteva clipe, ieşi în stradă și se îndreptă spre port. 

În acest timp, Rustcef avusese o discuţie cu hotelierul. 

Detectivul îi ceruse ca, în numele poliţiei ruseşti, să-i dea ajutor la 
prinderea unui criminal care izbutise să fugă. 

— Dumnezeule, exclamă hotelierul, un răufăcător se ascunde în casa 
mea? Doamne, cum e cu putință una ca asta? Dar, spune-mi, te rog, cine e 
criminalul? 

— Doamna care a sosit ieri. 

— Cum, vrei să spui că bătrâna aceea îmbrăcată în albastru e un 
răufăcător? Nu, domnule, în cazul cel mai bun nu poate fi decât o 
răufăcătoare. 

— Eu ştiu ce vorbesc, zise detectivul. Sub veșmintele femeiești se 
ascunde un bărbat și încă unul dintre cei mai primejdioşi oameni din 
Rusia. Dar, ca să nu lungesc vorba, îți voi spune adevărul... E vorba de 
Mihail Bakunin, conducătorul nihiliştilor din ţara mea. 

Hotelierul se scărpină după ureche. 

— Hm, proastă afacere, bombăni el. Nu va fi tocmai ușor să-l arestezi, 
căci, desigur că nu se va lăsa el prins cu una cu două. Și apoi, ce te faci 
dacă are cu dânsul vreo bombă pe care o va arunca în clipa când vom 
intra în camera lui? Nu, nu. Domnule nu vreau ca în hotelul meu să se 
făptuiască un act de violenţă. Arestează pe criminal oriunde, numai în 
casa mea nu. 

— Aşadar, te împotriveşti? 

— Da, mă împotrivesc, răspunse hotelierul, cu tărie, căci, dacă se va 
produce aici vreo faptă sângeroasă, atunci toată lumea va ocoli hotelul 
meu. 

— Cât despre asta nu poate fi vorba, replică polițistul. Crezi dumneata 
că un nihilist are întotdeauna la el bombe? 

— Fireşte. Și mai ales un nihilist care e urmărit. 

Rustcef bătu cu piciorul în pământ, nerăbdător. 

— Domnule, exclamă detectivul, nu mai șovăi să-mi dai încuviințarea 
de a aresta pe criminal. Dacă refuzi, mă voi adresa poliţiei din Hamburg, 

care fără îndoială că-mi va veni în ajutor. Și apoi, continuă polițistul, nu te 
gândești că guvernul rusesc te va răsplăti? Ți se va conferi o decorație 
sau, dacă nu ţii la asta, vei primi o mare sumă de bani ori vei fi numit 
furnizorul Curţii imperiale. 

Ambiţiosul hotelier, care demult dorea să aibă o decorație, pentru ca 
să se fălească cu ea la orice prilej, rămase pe gânduri. 

— Ei, dacă-i vorba pe-așa, dacă pot să mă aleg cu o decorație, atunci 
face să risc. Urmează-mă la etajul unde se află camera femeii îmbrăcată în 
albastru. Dar, te implor, domnule să nu se facă zgomot, să nu te foloseşti 
de armă. 

— N-ai nicio grijă, îl linişti Rustcef, acest revolver îl voi întrebuința 
numai ca să bag groază în criminal. 

Zicând acestea, polițistul scoase din buzunar un revolver minunat, cu 
mânerul argintat. 

— Şi, acum la lucru, continuă detectivul. 

— O clipă, te rog, zise hotelierul, un omuleţ gras, pe care gândul că va fi 
nevoit să păşească înaintea unui nihilist îl înspăimânta, dumneata ești 
înarmat, dă-mi voie să iau şi eu o armă. 

Și dispăru într-o încăpere, unde se află bucătăria. 

După câteva clipe se ivi din nou. 

Într-o mână ţinea un cuţit mare, care folosea la tăiatul fripturii, iar în 
cealaltă un ciocan de lemn, cu care se bate carnea înainte de a fi friptă. 

— Aşa, zise el, îmbărbătat, acum comedia poate să înceapă... Dar, nu 
socoti că sunt fricos, adăugă hotelierul după ce urcase vreo câteva trepte, 
domnule, n-ar fi bine să luăm cu noi şi câţiva servitori? 

— Pentru numele lui Dumnezeu, numai asta nu, strigă polițistul. N- 
avea nicio teamă, că o scoatem noi la capăt și singuri... Hai, repede, nu mai 
sta la gânduri. 

Zicând acestea, porni pe scară, înaintea omuleţului. 

După câteva minute ajunseră în fața ușii unde locuia bătrâna 
îmbrăcată în albastru. 

— Aici e? șopti detectivul. 

Hotelierul clătină capul în semn de afirmaţie. 

— Da, da, răspunse el, asta e camera pe care i-am închiriat-o, dar dacă 
aş fi ştiut că am de-a face cu un răufăcător şi, mai ales, cu un nihilist care 
s-a strecurat aici travestit în veșminte femeiești, nu l-aş fi primit nici în 
ruptul capului. Și apoi, am citit prin ziare că Bakunin ăsta e un om foarte 
crud, pentru care câteva vieţi omenești n-au nicio însemnătate... 

— Nu trebuie să ținem seamă de vieţi omeneşti, atunci când e vorba să 
ne atingem o ţintă înaltă, răspunse detectivul. Domnule, dacă vei muri cu 
acest prilej, vei avea, cel puţin, mângâierea că ai murit aducând un 
serviciu Rusiei. 

Hotelierul se înclină și zise, clănţănind din dinţi: 

— Îţi mulţumesc, aș fi foarte fericit să mor în serviciul patriei dumitale. 

— Înainte, stărui Rustcef. 

Apoi, bătu cu pumnul în ușă. 

— Deschideţi! strigă el. 

Nu se auzi niciun răspuns. Totul rămase cufundat în tăcere. 

— Ei, cam nu vrea să se supună, zise detectivul, izbind din nou în ușă. 

Însă, deoarece nici de astă dată nu primi niciun răspuns, polițistul 
începu să zgâlțăie ușa. 

— Deschideţi, răcni el. În numele legii, deschideţi! 

— Nu încerca să scapi, strigă și hotelierul. 

— Mihail Bakunin, ştiu că te afli în această cameră, cu toate că porţi 
veşminte femeiești, adăugă celălalt. Predă-te și evită o zadarnică vărsare 
de sânge. 

— Da, evită o zadarnică vărsare de sânge, repetă omuleţul, suntem 
gata la orice. 

Polițistul mai aşteptă câteva minute, apoi scoase din buzunar o daltă 
mică. 

— Ce vrei să faci cu asta? întrebă hotelierul, înspăimântat. 

— Vei vedea îndată, replică Rustcef. 

Vâri dalta între ușă și toc; se auzi o trosnitură și broasca zbură la 
pământ. 

— Pentru numele lui Dumnezeu, strici ușa, zbieră omuleţul. 

— Tăcere, porunci Rustcef, dacă mai scoţi o vorbă te împușc. 

Hotelierul își dădu seama de situaţie. 

— Cât despre mine, fă ce vrei, răspunse el, numai nu mă amesteca în 
această afacere. Aș fi fost mai bucuros dacă nu te-aș fi cunoscut... 

Detectivul se mulțumi să arunce hotelierului o privire furioasă. Apoi își 
îndreptă din nou atenţia asupra ușii. 

In cele din urmă, aceasta fu spartă. Acum se aflau înaintea altei piedici. 

— Aha, s-a baricadat, strigă Rustcef. la să înlăturăm dulapul. Cheamă 
servitorii. 

Omuleţul porni pe trepte în jos și, după câteva minute, se întoarse, 
urmat de servitori. 

Aceştia se puseră pe lucru și nu trecu mult timp și dulapul fu dat 
deoparte. 

Dar un blestem sălbatic scăpă de pe buzele lui Rustcef, când văzu că 
cuibul era gol și pasărea zburase. 

— A fugit, strigă el, da, da, ne-a scăpat. 

— Vezi, nu ţi-am spus eu? făcu hotelierul care se afla lângă poliţist. 
Mihail Bakunin e un om în stare de orice. Dacă nu mă înșel a fugit pe 
fereastră. 

Detectivul alergă la fereastră. 

— Fireşte, zise el, se mai văd și urmele. 

Într-adevăr, paşii marelui conspirator se întipăriseră în praful care 
acoperea acoperișul. 

— A sărit pe acoperișul casei vecine, murmură detectivul. 

— Da, aşa e, Încuviinţă hotelierul. 

— Şi a avut grijă să-și schimbe toaleta, continuă detectivul. Acum nu 
mai avem de-a face cu doamna îmbrăcată în albastru, ci ticălosul s-o fi 
folosind de vreo altă travestire. Dar las’ că știu eu încotro s-a îndreptat, 
așa că voi putea să-l urmăresc. 

— Şi cum rămâne cu decorația? întrebă hotelierul, încercând să-l mai 
rețină. 

— la lasă-mă acum cu decorația dumitale, exclamă detectivul. Ştii 
dumneata ce am suferit din pricina șovăielilor dumitale? Cel mai 
primejdios nihilist, omul pe capul căruia a fost pus un premiu însemnat, 
mi-a scăpat din mână. Acum, lasă-mă să plec și ferește-te să sufli vreo 
vorbă despre cele întâmplate. 

Polițistul părăsi hotelul și se îndreptă spre țărm. 

Ştia că Bakunin urma să se întâlnească din nou cu luntrașul pe care-l 
tocmise. 

Rustcef închirie o șalupă și porunci cârmaciului să pornească spre 
vărsarea Elbei. 

— Mai repede, mai repede, strigă polițistul după ce motorul fu pus în 
funcţiune și șalupa se depărtase de locul de plecare. 

— Domnule, nu se poate să mergem mai repede, replică marinarul. 

— Plătesc dublu, dacă mărești viteza. 

— În acest caz, suntem în primejdie ca motorul să facă explozie. 

— Nu mă interesează, vreau să înaintăm cât mai repede. 

Zicând acestea aruncă pe măsuţa din barcă vreo câteva monezi, care 
făcură o impresie puternică asupra cârmaciului. 

Acesta porunci fochistului să mărească viteza cât mai mult cu putinţă. 

Barca porni înainte cu toată viteza. 

Cei doi marinari de pe șalupă se apropiară de cârmaci și-i atraseră 
atenţia că în scurt timp cazanul va exploda. 

Însă Rustcef le aruncă o privire plină de furie şi strigă: 

— Trebuie să înaintăm cât mai repede; plutim din ordinul guvernului 
rusesc şi în interesul său. 


Capitolul 153 - În Insula Heligoland 


După ce Mihail Bakunin izbutise să părăsească hotelul, marele 
conspirator se îndreptase spre port. 

Acum toată chestiunea era dacă barcagiul putea să pornească 
numaidecăt. 

Cea mai mică întârziere putea să-i aducă pieirea, căci avea doar o 
jumătate de oră înaintea urmăritorilor săi. 

Alergând din răsputeri, conducătorul nihiliştilor ajunse la locul unde 
trebuia să se întâlnească cu luntrașul. 

Acesta stătea pregătit de plecare. 

— E totul gata? îl întrebă marele conspirator. 

Barcagiul îl privi nedumerit. 

— Ce să fie gata? zise el. 

— Barca pe care am închiriat-o și cu care trebuia să mă duci în insula 
Heligoland. 

— Barca pe care ai închiriat-o? râse celălalt. Ei, camarade, pesemne că 
vii de la ospiciu. Eu am fost angajat de o doamnă și numai dânsa va pleca 
cu luntrea mea. 

Mihail Bakunin apucă mâna marinarului. 

— Omule, nu-ți dai seama că veșmintele femeiești pe care le purtam 
înainte nu erau decât o travestire? Uită-te bine la mine: nu sunt eu 
persoana cu care ai stat de vorbă înainte cu o oră? O împrejurare anumită 
m-a silit să mă folosesc de această travestire. Sunt un fugar politic, n-am 
făptuit nicio fărădelege, poţi să mă iei în barcă fără nicio grijă. Cât despre 
preţul cu care ne-am înţeles, îl voi plăti îndoit. Dar nu mai sta la gânduri... 

Barcagiul clătină capul. 

— Domnule, aceasta e o chestiune foarte neplăcută, zise el. știi doar că 
ne este interzis cu asprime să luăm în bărci pe criminali... 

— Însă eu nu sunt criminal, îl întrerupse Bakunin. 

— Asta o spui dumneata, dar poate că în ochii justiţiei eşti văzut altfel. 
O asemenea întreprindere poate să mă coste capul sau, cel puţin, 
libertatea - dacă vom fi prinși. 

— Dar nu trebuie să ne lăsăm prinși, replică marele conspirator. 

— Nu, nu pot, murmură barcagiul. Îmi pun viaţa în primejdie... 

— Cât ai cerut ca să mă duci în insula Heligoland? Cincizeci de taleri, 
nu-i așa? Ei bine, sunt hotărât să-ţi dau trei sute. 

— Trei sute de taleri? îngăimă barcagiul, cu inima zvâcnind. 

Tânărul se gândi la fata care locuia pe insulă și cu care voia să se 
căsătorească. Tatăl acesteia, un corăbier bogat, îi refuzase mâna fiicei 
sale, deoarece tânărul era sărac. 

Aşadar, o sumă atât de mare putea să-l ademenească. 

Barcagiul se gândi la ochii frumoși ai iubitei sale, la gura ei care ştia să 
sărute atât de pătimaș, se mai gândi la jurământul ce-i făcuse că în 
răstimp de un an se va căsători cu dânsa. 

Deodată întinse mâna lui Bakunin, zicând: 

— S-a făcut, domnule, m-am hotărât să plec. 

— Repede, repede! stărui marele conspirator. 

Sări în barcă, luntraşul îl urmă şi, câteva clipe după aceea, se depărtau 
de țărm. 

Conducătorul nihiliştilor îmbărbăta mereu pe barcagiu să vâslească 
din răsputeri, dar chiar şi fără sfaturile acestuia, tânărul ar fi făcut-o. 

Căci trebuia cu tot dinadinsul să iasă din raza poliţiei portului. 

— Numai după ce ajungem în mare, putem să nădăjduim că vom scăpa, 
zise el. Atunci voi părăsi drumul obișnuit și, făcând un ocol, mă voi 
îndrepta spre insulă. 

— Dar vremea cum crezi că va fi? întrebă marele conspirator. 

Barcagiul se uită spre cer, îngrijorat. 

— Colo îndărătul nostru se îngrămădesc nori negri, dar să sperăm că 
nu ne vor ajunge, răspunse tânărul. Se știe că norii nu trec peste vărsarea 
Elbei. Așadar, dacă izbutim să intrăm în mare, putem nădăjdui să avem 
un timp minunat. 

— Da, să nădăjduim că așa va fi, adăugă Mihail Bakunin. 

Apoi setrânti pe podeaua bărcii, încercând să doarmă niţel. 

Dar era prea nervos. Mintea marelui conspirator era preocupată de 
primejdiile ce-l așteptau. 

Apoi gândurile sale se îndreptară spre Lo. 

— Unde să fie acum logodnica mea? se întrebă el. Dacă a părăsit 
Petersburgul, după cum i-am spus eu, atunci trebuie să fi ajuns la Londra, 
sau, în orice caz, foarte aproape de ţintă. 

Conducătorul nihiliştilor începu să facă planuri. Avea mulţi prieteni în 
Londra. Aceștia îl vor ascunde de urmăritorii săi. 

—  Şi-apoi, voi începe o altă viaţă, își zise marele conspirator. 
Deocamdată situația din Rusia este pierdută, căci Alexandru al III-lea va 
domni cu toată asprimea. Vor trebui să treacă multe decenii până când să 
ne arătăm din nou colții. Eu însă, mă simt obosit, nu mai sunt în stare să 
lupt pentru milioane de oameni, fără să mi se arate recunoştinţa pe care o 
merit. Vreau să duc o viaţă tihnită alături de scumpa mea Lo, pe care o 
iubesc cu toată patima. 

În acest timp barcagiul vâslea din răsputeri; nădușeala îi şiroia pe 
frunte. 

Bakunin se oferi să-i ajute, dar tânărul refuză. 

— Lasă, domnule, zise el, până la insulă, mă mai ţin puterile. Dar ai 
hotărât ce vei face după ce vei ajunge acolo? Căci fără îndoială că 
autorităţile din insulă vor fi înştiințate prin telegraf şi, în acest caz, ești 
pierdut. 

— Da, știu ce am de făcut, răspunse marele conspirator. Dacă izbutesc 
să pun piciorul pe pământul insulei, mă pot socoti ca și salvat, deoarece 
urmăritorii mă vor putea lua cu dânșii numai în cazul că mă vor putea 
atrage pe bordul unui vas rusesc. 

— Asta nu se va întâmpla, răspunse barcagiul. Cunosc o persoană în 
Heligoland, care știe toate potecile, astfel că va putea să te ascundă la 
nevoie. Această persoană e logodnica mea. 

— Ah! eşti logodit? 

— Da, domnule, sunt logodit cu o fată fermecătoare și numai de 
hatârul ei am făcut această călătorie primejdioasă. Căci, ne-am înţeles să 
ne căsătorim peste un an și atunci, cei trei sute de taleri, pe care mi i-ai 
făgăduit, îmi vor fi de mare folos. 

— Şi îţi voi înmâna banii de îndată ce voi pune piciorul pe pământul 
insulei. Dar, ia spune-mi, fără cei trei sute de taleri nu te poţi căsători? 

Barcagiul clătină capul. 

— Nu, domnule, răspunse el, tatăl fetei este foarte zgârcit. A făcut 
avere în Heligoland, închiriind camere vilegiaturiștilor. Din această 
pricină urmăreşte planuri mari cu fiica sa. Vrea s-o căsătorească numai cu 
un om bogat. Eu, însă, nu am decât această barcă și cele două mâini. 

— Barca e bună, răspunse marele conspirator, iar mâinile sunt cinstite 
şi pot munci, astfel că ești demn detânăra fată. 

O flacără de recunoștință străluci în ochii barcagiului. 

— Bătrânul nu vrea să-mi dea mâna fiicei sale, continuă el, şi-a 
ameninţat-o c-o va trimite la niște rude din Suedia, dacă nu se desparte 
de mine. De atunci, ne întâlnim pe ascuns. 

— Dar insula e mică, replică fugarul, există, oare, vreun loc unde 
părintele ei să nu vă poate găsi? 

— Ne folosim de un vicleșug foarte ingenios, zise tânărul. Când Gerta 
ştie că mă aflu pe mare în apropierea insulei, atunci ia o barcă şi vine la 
mine. Astfel ne bucurăm de câteva ore fericite, pe care le petrecem în 
largul mării. 

— Da, fireşte, încuviință Bakunin, zâmbind. Iubirea e pretutindeni 
aceeași; săraci şi bogaţi o împărtășesc deopotrivă. 

— Acum, însă, se schimbă situația, continuă barcagiul, cu hotărâre. 
Dacă voi putea să arăt bătrânului trei sute de taleri care îmi aparțin, 
atunci se va îndupleca. 

— Bine, dar trei sute de taleri nu e o sumă atât de însemnată, replică 
marele conspirator, poate că tatăl fetei vrea ca ginerele său să fie mai 
bogat. 

— O, ştie dânsul că dacă am aceşti bani, atunci sunt un om făcut. Căci 
voi putea să-mi cumpăr o corabie mai ca lumea și, în acest caz, aş putea să 
mă duc la pescuit în apele mării Nordului, unde sunt peşti foarte mulţi şi 
preţuiţi. Încetul cu încetul, mi-aş strânge o avere destul de însemnată. 

— Îţi doresc mult noroc, zise Mihail Bakunin. Nădăjduiesc că în scurt 
timp îţi vei vedea visurile înfăptuite. Și acum, vreau să încerc să dorm 
niţel. Simt că oboselile din ultimele ore m-au istovit cu totul. 

— Somn ușor, domnule, îi ură barcagiul. Bagă de seamă să nu răcești. 
lată, înveleşte-te cu haina mea. 

Mihail Bakunin se întinse din nou pe podeaua bărcii. Conducătorul 
nihiliştilor încercă iarăși să aţipească. 

În cele din urmă, răsuflarea lui regulată arăta că adormise. 

Inimosul tânăr vâslea din răsputeri ca să scoată barca din apele 
portului Hamburg. 

Dar, deodată, auzi din depărtare uruitul unei bărci cu motor. 

Tânărul îşi încordă privirile şi izbuti să deslușească în zare conturul 
unei șalupe care se apropia cu mare iuțeală. 

Barca se afla în apropiere de Kuzhaven, unde Elba se varsă în mare. 

— Ciudat! murmură luntrașul, șalupa se îndreaptă spre noi! să 
însemne ea vreo primejdie pentru călătorul meu? 

Dar tânărul își alungă acest gând și începu să fluiere o arie veselă. 

Însă, șalupa înainta cu o viteză din ce în ce mai mare, astfel că 
barcagiul își zise: 

— Ăştia trebuie să fie nebuni. Au încălzit cazanul că nu se poate să nu 
facă explozie. Această viteză e cu totul neobișnuită și, fără îndoială, că 
poliția fluvială îi va pedepsi. Un lucru, însă, este sigur: șalupa urmărește o 
țintă pe care vrea s-o ajungă cu orice preț. Drace, să fie această țintă 
călătorul care doarme liniştit în barca mea? Am să îl trezesc, ca să vedem 
despre ce e vorba. 

— Domnule, scoală-te, șopti el. 

Marele conspirator deschise ochii și, în câteva clipe, își dobândi 
puterea de judecată. 

— Ce s-a întâmplat? zise el, frecându-se la ochi. 

— la priveşte într-acolo, răspunse barcagiul, vezi șalupa aceea care 
vine spre noi, întocmai cum se năpusteşte uliul asupra unui porumbel? să 
fie, oare, în legătură cu dumneata? 

Bakunin îngenunche pe podeaua bărcii și privi cu luare-aminte spre 
şalupa care se apropia. 

Viteza ei îi dădea și lui de bănuit. 

— Barca plutește cu o iuțeală de parc-ar vrea să ne străpungă. Tinere, 
fă o sforțare, caută să ajungi în mare. 

— Da, domnule, acesta e singurul nostru mijloc de scăpare. 

Luntraşul vâslea cât putea de repede, dar barca cu motor se apropiase 
foarte mult. 

Bakunin sărise în picioare și, după ce aruncă o privire asupra 
urmăritorilor săi, se adresă barcagiului: 

— Tinere, ai arme cu dumneata? 

— Nimic afară de un cuţit mare, răspunse luntrașul. 

— Şi eşti hotărât să lupţi pentru mine? 

— Da, domnule, căci mi-ai devenit foarte drag. 

— Atunci ia acest revolver şi apără-ne pe amândoi, dacă barca se 
apropie prea mult. 

Marele conspirator scoase din buzunar un revolver încărcat pe care i-l 
înmână, arătându-i cum să se folosească de el. 

— Ascultă, parcă aud un glas? zise deodată Mihail Bakunin. 

Barcagiul ciuli urechile. 

— Da, ne vorbesc prin megafon, strigă el, în cele din urmă. 

Într-adevăr, pe întinsul apei răsunară următoarele cuvinte: 

— Opriţi, în numele legii. Vă poruncim să rămâneţi pe loc până când ne 
vom apropia. Dacă nu ascultați de poruncă, tragem. 

— Aha, sunt înarmaţi, zise barcagiul, zâmbind, ne ameninţă că ne vor 
împuşca... Bine, să încerce, deci. 

Și mişcă braţele cu și mai multă putere. 

— Te rog să nu te folosești de armă, zise el. Este strict interzis. Dacă 
ajungem în largul mării, nădăjduiesc s-o scot la capăt. 

Șalupa înainta cu aceeaşi viteză, dar nici luntrașul nu stătea cu mâinile 
în sân. 

Făcând o sforțare supraomenească, izbuti, în cele din urmă, să ajungă 
în largul mării Nordului. 

Acum barca cu motor se afla la o depărtare de vreo sută de metri. 
Chipurile celor dinăuntru se puteau desluși. 

Bakunin arătă spre un bărbat care stătea lângă cârmaci. 

— Acesta e detectivul Rustcef, care mă urmărește din Rusia, zise 
marele conspirator. 

Polițistul își ațintise și el privirea asupra conducătorului nihiliștilor. 

— Omul îmbrăcat în haine de marinar, murmură el, da, da, el este... 
Acum şi-a luat altă travestire, dar nu ne vom lăsa înşelaţi. Măriţi viteza, 
plătesc oricât. 

Cârmaciul dădu ordin ca viteza să fie mărită. 

— Nu se poate, răspunse mecanicul, motorul va exploda. 

— Dar trebuie să-i ajungem, strigă polițistul, altminteri nu-i mai 
prindem niciodată. Barcagiul pare să aibă o putere de uriaș. Să ne lăsăm 
noi întrecuţi de un om, cu toate că avem motorul la dispoziţie? Mai 
repede, mai repede, chiar dacă motorul sare în aer. 

— Bine, dacă porunciţi, o fac, dar nu-mi iau nicio răspundere, replică 
mecanicul. 

Cârmaciul dădu ordin ca motorul să fie pus în maximum de viteză. 

Rustcef tremura de tulburare. Detectivul era în înfrigurarea pe care 
urmărirea criminalilor o produce asupra polițiștilor. 

— Asta cam nu-mi place, murmură barcagiul, adresându-se marelui 
conspirator. Şalupa înaintează ca săgeata și, dacă motorul rezistă, nu va fi 
tocmai bine de noi. 

— Pentru numele lui Dumnezeu, ne-au ajuns, strigă conducătorul 
nihiliştilor. Ce-i de făcut? Să mă arunc în apă și să Încerc să mă salvez 

înot? 

— Domnule, asta poţi s-o faci şi mai târziu, răspunse luntrașul. Mai 
aşteaptă câteva minute. Eu cred că urmăritorii noștri nu vor izbuti să ne 
prindă... 

O detunătură asurzitoare străbătu aerul. 

Șalupa sărise în aer; motorul explodase din pricină că fusese prea tare 
încălzit. 

Sfărâmăturile bărcii cu motor începură să plutească pe apă. Se vedea 
cum oamenii luptă cu valurile. 

— Groaznic, murmură Bakunin. Și toate acestea din pricina mea. 

Cârmaciul şalupei fusese rănit de explozie și acum lupta din răsputeri 
să se menţină la suprafață. 

Rustcef, însă, scăpase teafăr. 

Explozia îl azvârlise în apă, dar nu fusese atins de sfărâmăturile 
şalupei. 

Acum era vorba de viața lui. Aceasta o ştia prea bine detectivul. 

Dar de unde să-i vină salvarea? În lung și în lat, cât cuprindea cu 
privirea, nu se vedea nicio barcă, niciun vapor, afară de luntrea pe care se 
afla Mihail Bakunin. 

Și polițistul nu putea să spere că acela pe care îl urmărea cu atâta 
înverșunare, că lui Mihail Bakunin i se va face milă de el și-l va lua în 
barca lui. 

— Sunt pierdut, sunt pierdut, murmură Rustcef. Acum se spulberă 
toate visurile mele de mărire. Desigur că nu voi putea să mă ţin mult timp 
la suprafaţă, cu toate că știu să înot foarte bine. 

Rustcef avea în Petersburg soţie și copii. 

Gândurile sale se îndreptară spre aceştia. Apoi se lăsă dus de valuri. 

Marea spumega în jurul său, făcându-l să-și piardă minţile. 

Polițistul se uita pe întinsul apei nădăjduind, să zărească vreo 
scândură de care să se poată agăța. 

Din fericire, curentul apei împinse spre el o bucată din scheletul 
şalupei. 

Detectivul se încleştă de ea cu putere; apoi sări deasupra. Acum nu mai 
era nevoit să se bizuie numai pe brațele sale. 

Marele conspirator se uită la urmăritorul său, plin de compătimire. 

— Să-l lăsăm să se înece sub ochii noștri? întrebă conducătorul 
nihiliştilor, adresându-se barcagiului. Cu toate că e dușmanul meu de 
moarte, m-a urmărit cu înverșunare și nu m-ar fi cruțat dacă aș fi căzut în 

mâinile lui, totuşi, gândindu-mă că ar fi destul să întindem braţul ca să-l 
salvăm de la moarte, parcă mă simt copleșit de milă. 

— Domnule, îţi primejduiești viaţa dacă-l scapi, zise barcagiul. 

— Bine, dar, n-avem noi datoria să venim în ajutorul semenilor noștri? 
strigă marele conspirator. 

— Firește, dar sunt sigur că omul acesta nu va ști să-și arate 
recunoştinţa, replică luntrașul. 

— Dragul meu, nu cunoști oamenii, continuă Bakunin, nenorocitul 
acesta ştie prea bine că e pierdut dacă nu-i venim în ajutor. Crezi 
dumneata că ar fi în stare să fie nerecunoscător dacă-l scăpăm de o 
moarte sigură? Sunt încredinţat că toată viaţa lui va binecuvânta numele 
lui Mihail Bakunin. 

— Şi dacă va continua să te urmărească, după ce se va vedea pe 
pământ? 

— Crezi că e cu putință? 

— Nimic nu e cu neputinţă pe lumea asta, răspunse barcagiul. Oameni 
recunoscători sunt foarte puţini la număr. 

— Eu am multă experienţă în această privinţă, zise marele conspirator, 
şi m-am încredinţat întotdeauna că acela pe care îl scapi de la o moarte 
înfiorătoare, îți poartă o recunoștință veșnică. Nu, nu, trebuie să venim în 
ajutorul nenorocitului. 

— Fie-vă milă, se rugă detectivul, nu mă lăsaţi să mă înec... 

— Bine, îţi vom veni în ajutor, sărmane om... 

— Nu, domnule, să n-o faceţi, strigă barcagiul. În ochii acestui om se 
vedea că urmăreşte ceva rău. lată, cu câtă viclenie se uită la dumneata. 

Rustcef încercă să se apropie de barcă, dar valurile îl aruncau mereu 
mai departe. 

— Vezi, domnule, nici natura nu vrea să-l salvezi, continuă luntrașul. 
Talazurile îl împing imediat ce se apropie de noi. Ascultaţi-mă, nu vă 
salvați dușmanul. 

— Pentru numele lui Dumnezeu, ajutor, strigă Rustcef, în această clipă. 

Chipul nenorocitului era schimonosit de groază, Ochii-i ieșeau din 
orbite, iar mâinile îi tremurau. 

Se afundase pe jumătate în apă și nu mai lipsea mult să se scufunde. 

Deodată scoase un țipăt înfiorător. 

Un obiect lung, întunecat se mișcase sub apă. 

În aceeași clipă, se ivi la suprafață un cap triunghiular; ochii 
detectivului se aţintiră asupra animalului, care deschise gura, lăsând să se 

vadă două șiruri de dinţi albi, ascuţiţi. 

Barcagiul tresări, cuprins de spaimă. 

— Un rechin, strigă el. 

Marele conspirator își dădu seama că polițistul era pierdut dacă nu i se 
venea imediat în ajutor. 

Rechinul se lăsă pe spate, căci numai în această poziţie îşi poate ataca 
victimele. 

— Nu mă lăsaţi să fiu sfâșiat de fiară, strigă Rustcef, fie-ţi milă de mine, 
Bakunin şi-ţi jur că voi fi prietenul tău. 

Conducătorul nihiliştilor își scoase revolverul. 

— Întinde lopata spre nenorocit, zise el, adresându-se barcagiului. 

Acesta îi împlini porunca. 

Polițistul se apucă cu ambele mâini de lemnul salvator. 

Luntraşul îl trase spre barcă. 

Rechinul se năpusti asupra lui ca o săgeată și fără îndoială că i-ar fi 
sfâşiat piciorul dacă, în aceeași clipă, n-ar fi răsunat o detunătură 
asurzitoare. 

Marele conspirator trăsese asupra animalului; şi o făcuse cu atâta 
siguranţă, încât glonţul pătrunsese în burta rechinului, pricinuindu-i o 
rană mortală. 

Apa se înroşi iar fiara dispăru în adânc. 

Bakunin ajută barcagiului să tragă în luntre trupul nenorocitului, care 
căzuse în nesimţire. 

În cele din urmă, detectivul fu scos din apă și întins pe podeaua bărcii. 

Conducătorul nihiliștilor se plecă deasupra lui, plin de compătimire. 

— Mai trăieşte, oare? întrebă el pe barcagiu. 

— Cred că a înghiţit prea multă apă, răspunse acesta. 

— Nu, nu, se mișcă, strigă Bakunin. Aud foarte lămurit bătăile inimii 
sale. Nenorocitul trăiește. Spaima l-a adus în această stare. De altfel nici 
nu-i de mirare. 

Barcagiul şi călătorul său încercară să-l readucă în simţiri și, după 
câteva clipe, Rustcef îşi reveni. 

Deschise ochii şi văzând pe Mihail Bakunin începu să tremure. 

Marele conspirator înţelese pricina spaimei sale şi încercă să-l 
liniştească. 

— N-ai niciun motiv să te temi dragul meu, zise el. Știu că guvernul ţi-a 
cerut să porneşti în urmărirea mea. Eşti, doar, funcţionar și trebuia să-ţi 
faci datoria. Însă ai avut ghinion şi erai cât p-aci să-ţi pierzi viaţa dacă nu 

te scăpam eu. Mă bucur din suflet că am putut să-ţi vin în ajutor și nu-ţi 
cer decât un singur lucru: jură-mi că vei înceta urmărirea şi nu vei căuta 
să-mi aţii calea. 

Detectivul căzu la picioarele lui Bakunin. 

— Nici nu e nevoie să fac acest jurământ, murmură el. Recunoştinţa ce- 
ți port mă va hotări să nu-ţi mai fiu dușman, ci prieten. 

Zicând acestea vru să sărute mâna marelui conspirator. 

Fireşte că acesta se împotrivi. 

— Şi, acum, unde vreţi să mă duceţi? întrebă polițistul, privind în jurul 
său. 

— În insula Heligoland, răspunse Mihail Bakunin. Vei rămâne acolo, iar 
eu îmi voi urma drumul. Îți cer cuvântul de onoare că nu vei părăsi insula 
înainte de patru săptămâni și nici nu te vei pune în legătură, prin scris, cu 
uscatul. Astfel, voi fi încredinţat că nu vei trăda locul încotro m-am 
îndreptat. 

Detectivul întinse mâna salvatorului său. 

— Te asigur că n-ai niciun motiv să te temi în această privinţă, 
răspunse el, căci astăzi am avut cea mai bună dovadă că eşti un om într- 
adevăr nobil. 

Bakunin clătină capul, mulțumit. 

— Vezi ce bine am făcut că am salvat viaţa dușmanului meu? zise el, 
adresându-se luntrașului. 

Acesta dădu din umeri. 

— Numai să nu regreţi, murmură tânărul. 

Rustcef scoase un suspin adânc şi se prăbuşi pe bancă, unde rămase cu 
privirile aţintite asupra întinsului apei. 

Luntrașul începu să devină din ce în ce mai îngrijorat. 

— În curând se va porni o furtună mare, îngână el, şi mai avem încă o 
oră și jumătate până să ajungem la țărmul insulei. Ah, dac-am izbuti, 
numai, să fim pe uscat înainte de izbucnirea uraganului. 

— Ne ameninţă vreo primejdie? întrebă Mihail Bakunin. 

— Da, o primejdie foarte mare, răspunse barcagiul. Nicăieri furtunile 
nu sunt mai violente ca în apropierea insulei Heligoland. Pe aici sunt 
nenumărate stânci, de care un vas se poate sfărâma foarte ușor. 

Din nefericire, îngrijorarea tânărului era întemeiată. 

Cerul deveni din ce în ce mai întunecat, nori negri se adunau la orizont 
şi niciun vânt nu adia. 

Apa era liniștită, ca şi cum ar fi fost atinsă de o baghetă magică ce ar fi 

încremenit-o. 

Domnea un zăduf de nesuferit. Nădușeala șiroia pe fruntea celor ce se 
aflau în barcă. 

Deodată se lăsă un întuneric atât de adânc, încât nu se mai vedea nici 
mâna înaintea ochilor. Bakunin, luntrașul şi Rustcef nu se înțelegeau 
decât prin strigăte. 

— Dumnezeule, ce se va întâmpla acum? exclamă barcagiul. Niciodată 
nu mi-a fost dat să văd o asemenea furtună pe marea Nordului. Ah, iată c- 
a şi început să fulgere. 

Și, după acest fulger, urmară alte cinci, unul după altul. 

Răsună o detunătură înfricoșătoare şi marea începu să spumege și să 
vâjâie. 

Valurile deveneau tot mai mari. Luntrea era aruncată de colo până 
colo. Părea o coajă de nucă într-o baie, unde un copil sejoacă cu apa. 

— Acum vâslele nu mai folosesc la nimic, strigă luntrașul. 

Bakunin privea înaintea lui, posomorăt. 

Aşadar, îi fusese dat să scape din toate primejdiile care îl 
ameninţaseră, iar acum trebuia să piară în valuri? 

Furtuna izbucni cu o violență de nedescris. 

Apa se izbea cu furie de barcă, vrând parcă s-o zdrobească, dar 
scândurile rezistară valurilor. 

Sirenele vapoarelor, anunțând trecerea vaselor, se auzeau înăbușit. 

— Vai de noi, dacă ne ciocnim de vreun vapor, zise barcagiul. Atunci, 
suntem pierduţi, căci nu mai încape îndoială că ne vom scufunda în 
adânc. 

— Şi nu există nicio nădejde să ajungem la țărm, sau să se potolească 
furtuna? întrebă marele conspirator. 

Barcagiul răspunse printr-un „nu” hotărât. 

Rustcef căzuse în genunchi şi se ruga. 

Gândurile lui Bakunin se îndreptară spre iubita lui. 

În mâna dreaptă ţinea un revolver. Era ferm hotărât ca în clipa când 
valurile vor răsturna barca, să nu mai încerce să se salveze înot, ci să-și 
pună capăt vieţii printr-un glonţ tras în inimă. 

Marea deveni şi mai furtunoasă, iar barca era împinsă de valuri spre o 
direcție anumită. 

— Cine ştie unde ne va duce apa? zise barcagiul, cu tristețe. 

— Cum, n-ai vreo busolă cu dumneata? întrebă Mihail Bakunin. 

— Nu, răspunse tânărul, nu eram pregătit pentru o călătorie atât de 

lungă. 

În această clipă se auziră împuşcături de alarmă, ceea ce dovedea că 
un vapor era în primejdie. 

— Dumnezeu să fie îndurător cu acei care se îneacă colo, se rugă 
barcagiul. 

Apa începu să pătrundă în luntre, care se lăsă din ce în ce mai afund. 

— Suntem pierduţi, exclamă tânărul, singurul lucru ce ne-a rămas este 
să ne despărţim de cele pământești. 

— Ei bine, strigă marele conspirator, dacă sfârșitul a venit într-adevăr, 
atunci să ne împăcăm cu toți aceia pe care i-am duşmănit în viaţă. lert pe 
acei care au greșit cu mine și rog să mă ierte toți oamenii cărora le-am 
pricinuit vreo suferință. 

În clipa următoare, luntrașul scoase un strigăt de bucurie. 

— lată, se înseninează, răcni el. Suntem salvaţi. 

Și, într-adevăr uraganul se potoli tot atât de brusc pe cât se pornise. 
Cerul se însenină și întunericul dispăru. 

Deodată zăriră înaintea lor, ridicându-se din apă, o stâncă uriaşă, care 
se afla la o depărtare cam de vreun sfert de oră. 

— Aceasta e insula Heligoland, strigă barcagiul, așadar, valurile nu ne- 
au abătut din calea cea bună. 

— lată o luntre care ne vine în întâmpinare, zise Mihail Bakunin, 
înăuntru se află o singură persoană. Da, da, văd lămurit, ochii mei nu mă 
înşală. 

Barcagiul îşi îndreptă privirile spre direcţia arătată. 

— Să mă ia dracu' dacă asta nu e Gerta mea, strigă el. Da, da, e dânsa, 
recunosc şi barca. Pesemne că și-a închipuit că vin şi mi-a ieșit în 
întâmpinare, drăguţa de ea. Nu-i vorbă, că e şi timpul să vină, căci luntrea 
noastră se umple din ce în ce mai mult cu apă şi ameninţă să se scufunde. 

Și aşa era într-adevăr. 

Barca, în care se afla fata pescarului din Heligoland, ajunse lângă 
luntrea lor, și Bakunin, tânărul și Rustcef izbutiră să urce într-însa; apoi, 
luntrea cu care veniseră până acolo, dispăru în valuri. 

Dar cei trei bărbaţi erau salvați. 

Tânărul privi cu dragoste spre iubita lui. 

— Gerta, exclamă luntrașul, cum aș putea să-ți mulțumesc? 

— lubitule, inima îmi spunea că ai să vii, răspunse fiica pescarului. 
Fără să-mi dau seama, m-am îndreptat spre țărm, m-am urcat în barcă și 
am pornit pe mare. Dar cine sunt oaspeţii pe care îi aduci? 

Barcagiul povesti logodnicii sale cine era Mihail Bakunin și cum, 
printr-o mărinimie fără seamăn își salvase urmăritorul. 

Tânăra se uită, plină de admiraţie, la Mihail Bakunin. 

— Îţi datorăm mult, domnişoară, zise conducătorul nihiliştilor, luându- 
i mâna, dumitale trebuie să-ți mulțumim că ne mai aflăm în viaţă. 

— O, noi, locuitorii insulei Heligoland, suntem obișnuiți să ne 
primejduim viaţa, ca să ne salvăm semenii, răspunse fata. Marea este 
patria noastră. Dar, acum, să mergem cu toţii în casa părintelui meu, unde 
veţi fi găzduiţi. Tata se va bucura că-i aduc oaspeţi atât de plăcuţi. 

— Poate că acești oaspeţi sunt cam primejdioși, replică Mihail 
Bakunin, îngândurat. 

— La noi nu există nicio primejdie, zise tânăra. De îndată ce vă veţi afla 
sub acoperișul nostru veţi fi în siguranţă. 

După puţin timp ajunseră la țărm. 

Deoarece terenul era plin de nămol și luntrea nu putea să înainteze 
chiar până la coastă, barcagiul îşi suflecă pantalonii până mai sus de 
genunchi și duse pe mal pe cei doi călători. 

La urmă își luă în braţe iubita, care se lipi de el, plină de dragoste, şi 
porni cu ea prin apă. 

— Ce se mai aude cu tatăl tău? o întrebă el. 

— A rămas la hotărârea lui, șopti fata, în timp ce tânărul se apropia de 
țărm. Nu vrea să știe detine. 

— Da, fireşte, pentru că sunt prea sărac. 

— Aşa e, Încuviinţă dânsa, tata vrea să aibă un ginere bogat. 

— Dar ce ar spune dacă i-aş număra astăzi trei sute de taleri noi nouţi? 

Gerta holbă ochii la iubitul ei. 

— Trei sute de taleri? îngână ea. Cum ai ajuns tu la banii ăștia. Pentru 
numele lui Dumnezeu, doar nu vei fi făcut vreo nesocotință. 

Barcagiul tremura, de tulburare. 

— Mă crezi în stare să fac vreo faptă necinstită? întrebă el, aproape 
mânios. 

— Nu, nu, exclamă fata. Ştiu că ești cel mai cinstit băiat din lume; dar 
nu pot să pricep cum de ai câștigat banii ăştia. 

— Călătoria pe care am făcut-o acum mi-a adus această sumă. 
Nădăjduiesc că de astă dată bătrânul nu va mai avea nimic dezis. 

— Vino, vino, dragul meu, strigă tânăra, copleșită de bucurie. Să 
mergem la tata! 

Bakunin şi Rustcef se aflau de două zile în locuinţa pescarului Walding. 

Tatăl Gertei primise pe oaspeţii săi, dar aceștia s-ar fi înşelat amarnic 
dacă ar fi numit „prietenoasă” această primire. 

Căci, bătrânul nu era deloc prietenos. 

Era un om înalt și uscăţiv, cu părul cărunt, care îi ajungea până la 
umeri. Purta în urechi niște inele de aur și avea o față ca cioplită din 
piatră. Vorbea foarte rar, uneori treceau zile întregi fără să scoată un 
cuvânt, și privea în jurul său plin de neîncredere. 

Gerta părea să fie singura fiinţă pe care o iubea într-adevăr. 

Inima bătrânului aparținea cu totul fiicei sale, pentru care muncea din 
răsputeri chiar şi acum, când nu mai avea nevoie s-o facă. Chiar pe vreme 
rea, Walding pornea pe mare și pescuia, până ce-și umplea barca. Apoi se 
întorcea la țărm şi se bucura nespus când prada pe care o aducea era mai 
bine răsplătită. 

În schimb, fiica lui câștigase inima fugarului. 

Marele conspirator îşi petrecea toată ziua în tovărăşia Gertei, care îi 
arăta grădina și-i dovedea multă bunăvoință cu orice prilej. 

În primele zile, Rustcef zăcuse la pat. 

Primejdiile şi spaima prin care trecuse, îl îmbolnăviseră. 

Apoi, însă, îşi reveni, şi asta datorită în cea mai mare parte îngrijirilor 
Gertei. 

După puţin timp, polițistul se întremase atât, încât putea să iasă în 
grădină. 

Dar, lucru ciudat, detectivul evita să se întâlnească cu Bakunin. 

Când îl zărea venind, se furișa în altă cameră și, după cât se părea, 
evita să-l încredinţeze din nou de toată recunoştinţa lui. 

După cinci zile de la sosirea lor pe frumoasa insulă, Rustcef se apropie 
de Gerta, zicându.-i: 

— E adevărat ce am auzit, și anume că luna viitoare vă căsătoriţi? 

— Da, domnule, răspunse tânăra, făcând o ușoară plecăciune. 

— Vă doresc mult noroc, continuă detectivul, dar ascultă-mă ce-ţi 
spun, draga mea. Acolo unde domnește sărăcia, nu poate să existe 
fericire. 

— Numai de sărăcie nu poate fi vorba, replică tânăra, tata îmi va da o 
zestre destul de mare și, apoi, viitorul meu soţ are o avere frumușică. El a 
primit trei sute de taleri pentru călătoria pe care a făcut-o. 

— Trei sute de taleri? repetă Rustcef și un zâmbet ciudat îi flutură pe 
buze. Cea mai ușoară boală și aceşti bani se topesc. Nu, dacă aţi avea cel 
puţin o mie detaleri, ar mai merge. 

Gerta izbucni într-un hohot de râs. 

— O mie de taleri? exclamă ea. Dar de unde vrei să-i luăm, domnule? 

— Eu cunosc mijlocul să-ți faci rost de ei, răspunse detectivul. 

Tânăra se dădu înapoi. 

— Ce vrei să spui cu asta? întrebă fiica pescarului. 

Rustcef se uită cu luare-aminte în jurul său, vrând să se încredinţeze că 
nu-l aude nimeni, apoi apucă mâna fetei. 

— Gerta, șopti polițistul, dacă vrei, poţi să câştigi această sumă, pe care 
ţi-o voi plăti peste câteva zile. 

Gerta păli. 

— Şi ce-mi ceri în schimb? întrebă ea. 

— Să-mi ajuţi să fac nevătămător un mare criminal. 

— Cine e acest criminal? cercetă fata. 

— Omul cu care am venit în casa voastră... Mihail Bakunin. 

— Să-l faci nevătămător? Ce înţelegi prin asta, ce pui la cale împotriva 
sa? 

— Trebuie să ne năpustim asupra lui când va dormi și să-l legăm 
zdravăn, şopti Rustcef. Apoi îl vom duce pe bordul primului vapor careva 
acosta la țărm. 

— Cum, eşti în stare de una ca asta? exclamă tânăra, cu inima zvâcnind 
şi aruncând o privire dispreţuitoare asupra poliţistului. Ai uitat cu totul 
ce a făcut pentru dumneata Mihail Bakunin? Când rechinul era cât p-aci 
să te sfâșie cu dinţii lui ascuţiţi, Mihail Bakunin a fost acela care a 
împuşcat fiara, iar apoi te-a scos din apă și te-a luat în barca lui. Ar fi 
putut foarte bine, să te lase să mori, căci de jur-împrejur - mi s-a povestit, 
doar, totul - nu se afla nicio ființă care să-ţi fi putut sări în ajutor. Și acum 
vrei să te porți atât de urât cu el? Să-ţi fie ruşine! 

Gerta se întoarse, voind să se depărteze, dar Rustcef o reținu. 

— Lasă-mă, porunci fata, nu vreau să te mai văd, eşti un trădător. 

Detectivul izbucni în râs. 

— Mă crezi, într-adevăr, în stare de una ca asta? întrebă el. 

— Fireşte, după cele ce am auzit... 

— Ei bine, draga mea, reluă polițistul, află că am vrut să te pun la 
încercare. Din însărcinarea prietenului meu, Mihail Bakunin, - acum sunt, 
într-adevăr, prietenul său -, am vrut să mă conving dacă prietenia pe care 

i-o arăţi, este atât de sinceră cum pare. Bakunin voia să vadă dacă vei 
refuza suma pe care ţi-am oferit-o. Și ai trecut examenul cu succes. Ai 
respins propunerea mea şi prietenul meu se va bucura nespus când îi voi 
aduce asta la cunoştinţă. Totuși mia de taleri n-o vei pierde, căci Bakunin 
şi cu mine ţi-o vom oferi ca dar de nuntă. 

Tânăra rămase încremenită. 

Acest om spunea adevărul? 

Nu, deo mie de ori nu. Era cu neputinţă ca Mihail Bakunin să fi vrut s-o 
pună la încercare. 

Și, chiar dacă aceasta i-ar fi fost intenţia, ar fi făcut-o el însuși. 

— Am înţeles, murmură ea. 

Şi, fără să mai aștepte ceva, se depărtă. 

Detectivul își mușcă buzele și rosti un blestem. 

— Drace, mi s-a împotrivit, şopti el. Acuma trebuie să mă grăbesc să-i 
viu de hac ticălosului, căci fetișcana e în stare să-i spună totul și atunci 
Bakunin se va feri. Dacă dânsa n-a vrut să primească, să nădăjduim că 
tatăl va fi mai înţelegător... Bătrânul pare să fie foarte lacom de bani; nu 
mai încape îndoială că va fi gata să câștige suma pe care i-o voi oferi. 

În această clipă, tatăl fetei intră în grădină și se apropie de Rustcef. 

Detectivul îi șopti câteva cuvinte, apoi îl trase după sine într-un tufiș. 

Acolo, cei doi rămaseră câtva timp, discutând. 

Rustcef oferea o mie de taleri; bătrânul voia două mii. 

În cele din urmă căzură la învoială. 

Rustcef îi făgădui două mii de taleri, iar bătrânul își lua obligaţia să 
predea legat pe Bakunin detectivului şi, afară de asta, să-l ducă până la 
Hamburg. 

— Dar când să-l atacăm? întrebă polițistul. 

— În timpul somnului, răspunse pescarul. Atunci ne vom furişa în 
camera lui, unde îi vei arunca peste cap o plasă pe care ţi-o voi da. După 
aceea, îl voi lega și-l vom duce de acolo. 

— Planul îmi place, răspunse Rustcef. Numai plasa trebuie să fie destul 
de trainică. 

— În privinţa asta să n-ai nicio grijă, zise pescarul. 

Târgul fusese încheiat, astfel că cei doi își strânseră mâinile. 

Bakunin habar n-avea de primejdia care-l ameninţa. 

În seara aceleiași zile, marele conspirator voia să se culce, după ce 
trăsese zăvorul camerei sale, când se auzi o bătaie în ușă. 

Uimit, conducătorul nihiliștilor deschise ușa și uimirea lui crescu și 

mai mult, când văzu înaintea sa pe tânăra fată. 

— Ce te aduce aici la ora asta, Gerta? întrebă Mihail Bakunin. S-a 
întâmplat vreun fapt pe care trebuie să mi-l aduci la cunoștință 
numaidecât? 

— Lasă-mă să intru, domnule, șopti fiica pescarului, şi aici se mai află o 
persoană, care mă însoţeşte şi, anume, logodnicul meu. 

Cei doi tineri pășiră înăuntru. 

— Ce s-a întâmplat? întrebă Mihail Bakunin, în șoaptă. Mă ameninţă 
vreo primejdie? 

— Da, domnule, o primejdie foarte mare, răspunse Gerta. 

— Din partea cui? 

— Din partea omului pe care l-ai salvat și care îți datorează viaţa, căci 
l-ai scăpat de o moarte înfiorătoare. 

— Ah, să fie Rustcef atât de nerecunoscător? murmură Bakunin. Dar 
vorbiţi mai încet, căci poate trage cu urechea. 

Conducătorul nihiliștilor se apropie de masă și, sprijinindu-se de ea cu 
ambele mâini, privi în jos, posomorăt. 

— Spuneţi-mi despre ce e vorba, continuă el, după câteva clipe. Dar 
nădăjduiesc că nu veţi aduce învinuiri pe care să nu le puteţi dovedi. 

— O, vă pot face dovada oricând, zise Gerta. Și sunt sigură că veţi 
rămâne uimit când veţi auzi totul. 

Tânăra povesti lui Mihail Bakunin încercarea lui Rustcef de a o hotări 
să-i predea pe marele conspirator, lucru pentru care îi oferea o mie de 
taleri. Fugarul tresări auzind acestea. Apoi, luă mâna Gertei. 

— E adevărat ce spui, copilă dragă? exclamă el. 

— Vă jur că e adevărul, răspunse tânăra. Și, apoi, cum aș putea să mint 
când e vorba de o chestiune atât de însemnată? 

— Atunci, Rustcef e pierdut, scrâşni marele conspirator. 

Chipul său era schimonosit de furie, iar ochii îi scânteiau. Deodată 
scoase un revolver din buzunar. 

— Acest Rustcef e un ticălos, zise Bakunin, lumea n-o să piardă nimic 
dacă el moare... Da, trebuie să piară! 

— Pentru numele lui Dumnezeu, vrei să-l ucizi? strigă tânăra. Asta să 
n-o faci până când nu te încredinţezi că are intenţia să-și înfăptuiască 
planul. Poate că a fost numai o ispită, iar acum se căiește și e îngrozit de 
acest gând. 

— Nu, nu, exclamă Bakunin. Acum îl cunosc destul de bine. Încă de 
câteva zile purtarea lui mi-a dat de bănuit, dar nu-mi trecea prin minte că 

ar fi în stare să pună la cale o faptă atât de mârşavă, nu-mi închipuiam că 
există pe lume oameni atât de răi. 

— Vezi, domnule, interveni barcagiul, n-aveam eu dreptate când îţi 
atrăgeam luarea-aminte? De ce nu l-ai lăsat să se înece sau să cadă pradă 
rechinului? 

— De ce n-am făcut-o? Pentru că sunt un om milos, răspunse, marele 
conspirator. Dar n-am pierdut încă nimic. Ai dreptate, Gerta, continuă el, 
adresându-se fiicei pescarului, trebuie să mă încredinţez dacă vrea să-și 
pună planul în aplicare. Acum mă voi întinde în pat, fără să mă dezbrac şi 
voi stinge lumina. Uşa poate să rămână descuiată. Dacă Rustcef vrea, într- 
adevăr, să mă atace, atunci se va strecura în camera mea chiar astă- 
noapte, căci știe prea bine că mâine plec. Așadar, trebuie să se folosească 
de orele acestea, deoarece altminteri nu va mai avea prilejul să pună 
mâna pe mine. Dumneata, Gerta, și logodnicul dumitale vă veţi ascunde 
pe aici pe undeva. În clipa când individul seva furişa înăuntru, îl împuşc. 

Tânăra se cutremură. Gândul că în casa tatălui ei se va desfășura o 
dramă atât de sângeroasă, şi chiar sub ochii ei, o înfricoşa. 

Mihail Bakunin o îmbărbătă prin câteva cuvinte, apoi stinse lumina, 
căci i se păruse că aude paşi pe trepte. 

Dintr-o săritură fu lângă pat, apoi se culcă îmbrăcat și închise ochii. 

Cei doi tineri se ghemuiseră într-un colţ al încăperii. 

Se scurse o jumătate de oră fără ca să se fi întâmplat ceva deosebit. 
Bakunin începuse să devină nerăbdător, când se auziră paşi apropiindu- 
se de ușă. 

— Vine, îşi zise marele conspirator. 

Într-adevăr, clanţa fu apăsată. Cel care voia să pătrundă în cameră 
încerca dacă ușa e încuiată. 

Apoi, după ce căpătă convingerea că era descuiată, o împinse încetișor. 

Un curent slab se produse în odaie. 

Bakunin se stăpâni din răsputeri să nu se năpustească asupra 
ticălosului şi să-i dea pedeapsa meritată. 

Pașii se apropiară de patul în care se afla marele conspirator. 

Gerta apucă mâna logodnicului ei; tânăra răsufla din greu şi tremura 
de tulburare. 

Conducătorul nihiliştilor văzu o făptură întunecată apropiindu-se de 
el. Doi ochi scânteiau în întuneric. 

Bakunin ridică revolverul, îndreptându-l spre dușmanul său. 

Dar ce era asta? 

Rustcef nu venise singur, ci mai era însoţit de cineva. 

Nu cumva se înșela? Poate că era numai un joc al închipuirii sale 
înfierbântate? 

Marele conspirator nu putea să-și răspundă la această întrebare, care 
îl frământa nespus. 

Degetele sale se încleștară de mânerul armei și, deodată, răsună o 
împuşcătură. 

Un strigăt sălbatic se auzi în noapte. 

Ca să fie mai sigur că-și răpusese dușmanul, Bakunin mai slobozi un 
glonţ. 

Urmă un suspin adânc și zgomotul unui corp care se prăbușește. 

— Lumină, pentru numele lui Dumnezeu, faceţi lumină, strigă Gerta. 

Tânărul alergă spre masă şi aprinse lumânarea care se afla acolo. 

În acest timp, conducătorul nihiliştilor sări din pat. 

O privelişte înfiorătoare i se înfăţișă ochilor. 

Pe podeaua camerei zăceau, într-un lac de sânge, trupurile a doi 
bărbați. 

Amândoi păreau că se luptă cu moartea. 

Deodată, unul dintre ei rămase nemișcat. 

Și, acesta nu era nimeni altul decât tatăl Gertei. 

Glonţul lui Bakunin îl lovise drept în inimă. 

Rustcef era și el rănit mortal. Glonţul îi pătrunsese în plămânul drept și 
ieșise prin spate. 

Se mai ridică o dată și deschise gura, ca şi când ar fi vrut să spună ceva, 
dar un val de sânge ţâşni printre buzele sale. 

Detectivul își dădu sufletul la picioarele lui Bakunin. 

Tânăra se aruncase deasupra cadavrului părintelui ei. Sărmana fată 
încă nu putea să-și dea seama cum de ajunsese aici bătrânul pescar. 

Dar scotocindu-se în hainele sale se găsi o scrisoare prin care Rustcef 
se obliga să achite lui Walding încă o mie de taleri, dacă Bakunin îi va fi 
predat în această seară, viu sau mort. 

— Aşadar, a luat parte la ticăloșie, zise marele conspirator, cu glas 
adânc. 

Gerta se depărtă de cadavrul părintelui ei. 

Niciodată nu-l iubise din inimă, ci îi dăduse doar o ascultare de copil; 
acum însă și ultimele picături de dragoste filială dispărură din pieptul ei. 

În dimineaţa următoare cele două cadavre fură îngropate. 

Ceremonia avu loc în tăcere. Pe o colină a insulei se săpară două 

morminte, fiecare având deasupra o cruce simplă, neagră. 


* 


În aceeași zi când se îndeplini trista solemnitate, Mihail Bakunin părăsi 
insula Heligoland. 

Un vapor care trecea pe acolo, plecând spre Anglia, îl luă pe bord. 

Gerta și logodnicul ei îl conduseră cu barca până la vas. 

— Şi acum, rămâneţi cu bine! le zise marele conspirator, când se afla 
pe scara de frânghie, care îi fusese lăsată de pe covertă. Rămâneţi cu bine, 
dragii mei şi vă doresc din toată inima ca dragostea voastră să fie veșnică 
şi să vă lumineze întotdeauna. Și, când veţi fi fericiţi şi copii iubitori vă 
vor Înconjura, gândiţi-vă la nenorocitul care a venit la voi ca fugar şi pe 
care l-ați adăpostit cu atâta bunăvoință. El vă va rămâne recunoscător 
toată viaţa și dacă veţi fi în nevoie puteţi să-i spuneţi păsul și vă 
încredi nţez că-l veţi găsi oricând gata să vă ajute. 

— Dar care este numele dumitale? întrebă luntrașul, strângându-i 
mâna din nou. 

— Eu sunt Mihail Bakunin. Rustcef avea dreptate bănuind în mine pe 
conducătorul nihiliștilor. Da, eu sunt acela care a pus la cale uciderea 
Țarului Rusiei. 

Mai făcu un semn spre cei doi iubiți, apui urcă pe covertă. 

După câteva clipe, vaporul porni, ducând pe bordul său pe marele 
conspirator, spre Anglia. 


Capitolul 154 - Mort pentru libertate! 

După ce Lo se despărțise de logodnicul ei, începu să-și facă pregătirile 
pentru a părăsi Petersburgul. 

Bakunin se înțelesese cu ea să se întâlnească în Anglia şi tânăra nu 
şovăi să urmeze sfatul iubitului ei. 

Avea cu dânsa întotdeauna o geantă plină cu bani, astfel că nu-i fu prea 
greu să pornească imediat la drum. 

Fiica lui Pahlen luă o trăsură și porunci birjarului s-o ducă la gară. 
Acesta dădu bice cailor, dar străzile fiind înţesate de lume și vehicule, din 
pricina atentatului, nu putură să străbată prin ele cu ușurință. 

Oamenii formaseră grupuri mari care ovaţionau pe noul Țar sau 

blestemau pe ticăloșii care puseseră capăt vieţii lui Alexandru al II-lea. 

Inimatinerei fete bătea cu putere. 

— Ah, dacă m-aș vedea odată plecată din Petersburg, își zise ea. 

Căci, ce o mai ţinea în acest oraș? 

Tatăl ei era mort, aceasta o auzise chiar din gura lui Bakunin. Marele 
conspirator fugise, nihiliştii erau împrăștiați. Acum nu mai avea pe 
nimeni care s-o ocrotească. 

Tânăra plângea, cu fața ascunsă în batistă. 

Da, inima îi spusese, la venirea în Petersburg, că o așteaptă mari 
nenorociri aici și, din nefericire, presimţirile ei se împliniseră întocmai. 

Deodată, trăsura se opri. 

Vizitiul sări de pe capră și se apropie de un grup de oameni adunaţi pe 
strada Inginerilor, care discutau cu aprindere. 

În cele din urmă, se întoarse la trăsură. 

— Ce este? întrebă Lo. S-a întâmplat iar ceva? 

— Domnișoară, astăzi se petrec numai minuni, răspunse birjarul. Aici 
au prins pe unul dintre blestemaţii de nihiliști care au comis atentatul 
împotriva Țarului. Individul zăcea ca mort pe asfalt și, într-adevăr, era 
foarte grav rănit, astfel că nimeni nu mai socotea că-și va mai reveni 
vreodată. Însă, tocmai în clipa când au vrut să-l ridice, muribundul a 
deschis ochii. 

— Pentru numele lui Dumnezeu, unde e rănitul? strigă Lo. 

Birjarul întinse mâna, arătând spre mulţime. 

Tânăra cobori din trăsură şi se apropie de grupul format. 

— Acesta e unul dintre blestemații de ucigași, răspunse unul dintre 
oameni la întrebarea fetei. lată, el e acela care a aruncat la picioarele 
Țarului bomba care a pus capăt vieții lui Alexandru al II-lea. 

Lo se strecură printre oameni şi, ajungând în primele rânduri, rămase 
ca încremenită. 

Tatăl ei zăcea în braţele câtorva străini. 

Da era Pahlen. 

Dar ce înfățișare avea nenorocitul! 

Inima tinerei fete se opri, la vederea părintelui iubit. 

Trupul său era acoperit de răni şi sânge. Ochii-i erau închiși; și, după 
cât se părea, nihilistul se străduia să-i ţină astfel. 

Lo vru să se apropie de el, să-i strige: 

— Tată, tată, ia-mă cu tine! 

Dar în aceeași clipă se ivi un detașament de jandarmi călări. 

Mulțimea se împrăștie. 

Soldaţii ridicară trupul rănitului, îl aşezară într-o trăsură și porniră în 
galop. 

În timpul acestei scene, care se petrecuse cu o iuţeală uimitoare, Lo nu 
fusese în stare să rostească niciun cuvânt măcar. 

Acum ştia că tatăl ei mai trăia şi, deci, nu-i era îngăduit să părăsească 
oraşul până când moartea nu-l va scăpa de chinurile sale groaznice. 

Și tânăra îşi dăduse seama numaidecât că aceasta n-avea să întârzie. 

Sărmanul ei părinte nu mai putea să trăiască mult. 

Aproape că acest gând era o mângâiere pentru biata copilă, căci ştia că 
soarta tatălui ei va fi dintre cele mai groaznice, deoarece bietul om se afla 
în mâinile urmăritorilor săi. 

— Şi, acum, ce se va întâmpla cu el? întrebă Lo, adresându-se unuia 
dintre cei de față. 

— Ei, domnişoară, nu-i prea greu de ghicit, răspunse acesta. Va fi dus 
la fortăreața Petru și Pavel și, probabil, că, cu toate că e grav rănit va fi 
executat mâine dimineaţă. Dar ticălosul își merită soarta. Nu există nicio 
tortură care să fie prea groaznică pentru acela care a ucis pe Țar. 

Lo se îndreptă spre trăsură. Strecură o monedă birjarului şi-i porunci 
să plece. 

Apoi, făcând un ocol, tânăra se întoarse în locuinţa ei. 

După ce intră în casă, Lo își sprijini capul în mâini şi rămase pe 
gânduri. 

Da, era datoria ei să rămână în Petersburg și să caute cu orice chip să 
ajungă până la tatăl ei, chiar dacă n-avea nicio nădejde să izbutească. 

Dar cine putea s-o ajute, cine să-i dea un sfat cum să iasă din această 
situație groaznică? 

În cele din urmă se gândi la Sonia. 

Sora părintelui ei se afla în Petersburg, dânsa avea legături cu oameni 
de seamă. Poate că era în stare să-i vină în ajutor? 

Lo cobori iarăşi din casă, luă o trăsură şi porni spre locuinţa Soniei. 

Găsi pe nefericita femeie plângând! 

— Ştiu totul, copila mea, strigă Sonia, ieșindu-i în întâmpinare. 
Scumpul meu frate și-a dat sufletul. 

— Nu, nu, trăiește, cu toate că e pe marginea mormântului. 

— Trăiește? exclamă mama lui Vladimir. Dar unul dintre nihilişti, care 
a fost la mine ca să-mi aducă vestea nenorocirii, mi-a zis că a văzut că 
tatăl tău a fost sfâșiat de schijele bombei... 

— Şi Bakunin era încredinţat că nenorocitul meu părinte a murit, 
continuă fata. Dar pe semne că nu i-a fost dat să scape de chinuri atât de 
repede. Tata mai trăieşte şi a fost dus în fortăreaţa Petru şi Pavel. Nici eu, 
nici dumneata, nu putem să-i îmbunătăţim soarta, totuşi trebuie să facem 
tot ce ne va sta în putinţă, ca să mai vorbim cu el înainte de a părăsi 
această lume. Te rog din suflet, înlesnește-mi să pot pătrunde la el. 

— Asta va fi foarte greu, draga mea, replică Sonia. Cum să capăt o 
asemenea îÎncuviinţare? 

— Mătuşico, trebuie să-l mai văd o dată, zise Lo, cu hotărâre. 

Sonia clătină capul. 

— Bine, copila mea, răspunse sora lui Pahlen, te voi părăsi pentru o 
oră şi când mă voi întoarce, nădăjduiesc să-ţi aduc încuviințarea de a-l 
vizita în temniţă. 

Zicând acestea, nobila femeie se depărtă, îndreptându-se spre palatul 
marelui duce. 

Constantin era ocupat și dăduse ordin ca nimeni să nu fie primit. 

Sonia fu cuprinsă de deznădejde; se stăpâni totuși și rugă pe lacheu să- 
i dea toc, hârtie și cerneală. 

Apoi scrise câteva rânduri adresate marelui duce. 

Cam după vreun sfert de oră, servitorul se întoarse, aducând un ordin 
scris prin care se poruncea directorului închisorii să îngăduie celor două 
femei intrarea în temniţă, cu o jumătate de oră înaintea execuţiei. 

Când urma să aibă loc execuţia, nu se arăta nici în ordin şi nici lacheul 
nu fu în stare s-o lămurească. 

Sonia se întoarse acasă, unde arătă nepoatei sale preţiosul document. 

— Astăzi vom avea, cel puţin, posibilitatea să-l mai vedem o dată, zise 
tânăra, îmbrăţișând-o. Sărmanul meu părinte se va simţi mai îmbărbătat, 
se va despărți mai lesne de viață, dacă va putea să mă mai cuprindă în 
braţe o dată și să mă sărute pe frunte. 

Apoi cele două femei se îndreptară spre fortăreaţa Petru și Pavel. 

La început paznicii nu vrură să le îngăduie intrarea în temniţă, dar 
văzând ordinul marelui duce deveniră mai binevoitori. 

Directorul închisorii le primi numaidecăt. 

Era un om mai în vârstă, cu barbă albă și privirea pătrunzătoare. 

— Dumneata ești sora deţinutului Hugo de Pahlen? întrebă el pe Sonia. 
lar dumneata fiica lui? continuă el, adresându-se tinerei fete. Vreți să vă 
luați rămas bun de la condamnat, nu-i așa? 

— Da, răspunse Lo, cu un oftat adânc. 

— Chiar acum a venit și sentința de condamnare la moarte, zise 
directorul. Execuţia va avea loc mâine la răsăritul soarelui. 

— Şi putem să vorbim cu el acum? 

— Nu, replică bătrânul, aici scrie că vă este îngăduit să-l vedeţi cu o 
jumătate de oră înainte de execuţie și eu mă conformez întocmai 
ordinului. 

— Ei bine, vom aştepta, răspunse Sonia. Ne îngăduiţi să rămânem aici? 

— Fireşte, zise directorul închisorii. Voi porunci să vi se pună la 
dispoziţie o cameră. 

Bătrânul director dădu unui funcţionar poruncile trebuincioase și, 
după câteva minute, Lo și Sonia fură conduse într-o încăpere simplă, 
unde urmau să-și petreacă noaptea. 

— Nu vom putea dormi, zise Sonia, după ce rămase singură cu nepoata 
ei. Somnul nu seva lipi de genele noastre. Ah, mă simt copleșită de groaza 
la gândul că mâine dimineaţa sărmanul meu frate va fi dus la moarte... Aş 
mai avea o singură dorinţă... 

Se întrerupse și rămase cu privirea aţintită în pământ. 

— Și care este acea dorinţă? întrebă Lo. 

— Aş vrea să mor odată cu el. 

Tânăra fată își trecu braţele pe după gâtul mătușii sale. 

— Nu vorbi astfel, se rugă ea. Tu trebuie să trăieşti, căci mai ai datorii 
de îndeplinit. 

— Nu, nu mai am nicio datorie, nimic nu mă mai reține în viaţă. 

— Gândeşte-te la Vladimir... 

Sonia tresări. 

— Sărmanul meu fiu, murmură ea, ştergându-și lacrimile. 

Apoi, însă, începu să-şi blesteme soarta. 

— Ah, cine e vinovat de toate nenorocirile ce s-a abătut asupra familiei 
mele? strigă ea, frângându-și mâinile. Eu, numai eu port toată vina. Lo, vei 
auzi acum, în această clipă solemnă, mărturisirea unei femei, care se 
căieşte pentru pasul greșit ce l-a făcut în tinereţea ei. Mi se pare ca și cum 
eu aş fi fost aceea care a mărit ura împotriva familiei Romanov, ca și cum 
aş fi turnat păcură peste foc. Nefericitul meu frate n-ar fi intrat în 
asociaţia nihiliştilor, dacă n-ar fi vrut să mă răzbune pe mine. De ce m-am 
lăsat ademenită de marele duce? De ce am încuviinţat să mă răpească din 
casa părintească? Ah, dacă aș fi putut să renunţ la dragostea mea, 
lucrurile s-ar fi petrecut cu totul altfel! 

Lo căută s-o mângâie. 

— Oare se poate renunţa atât de ușor la dragoste? întrebă tânăra fată. 

Sonia dădu din umeri. 

— Sunt oameni care izbutesc s-o facă, răspunse ea, dar acela care 
poartă în pieptul său o inimă simţitoare, preferă să moară decât să-și 
înăbușe dragostea ce s-a născut în sufletul său. 

Lo căzu în genunchi la picioarele mătușii sale. 

— Binecuvântează-mă, femeie nobilă, strigă ea. Binecuvântează-mă, 
căci și În inima mea s-a născut o iubire. 

Sonia luă între mâini capul tinerei fete și privi cercetător în ochii 
minunaţi ai nepoatei sale. 

— lubeşti, Lo? întrebă ea. Dar cine e fericitul care ţi-a încătușat inima? 

Tânăra se făcu roşie ca para focului. 

— Este omul cel mai prigonit, dar şi cel mai iubit din lume, răspunse 
ea. E un erou fără seamăn și, totuşi, un mare răufăcător, cel puţin așa îl 
consideră mii de oameni. Însă, chiar dacă ar fi un răufăcător, tot l-aş iubi, 
până la sfârșitul vieţii mele. 

— Despre cine vorbeşti? întrebă Sonia, uimită. 

— Despre Mihail Bakunin, răspunse tânăra, cu însufleţire. 

— Cum, îl iubeşti pe Mihail Bakunin, cu toate că părul său a început să 
încărunţească? Și el te iubește la rândul său? 

— Da, mătușico, îngână Lo. 

Nobila femeie desfăcu brațele deasupra capului nepoatei sale. 

— Te binecuvântez, copila mea, zise Sonia cu glas solemn, căci ai făcut 
o alegere de care orice fată s-ar simţi mândră. Alături de acest om vei fi 
fericită şi vei păşi ușor prin viaţă. 

Apoi, o ridică și o strânse la piept. 

Cele două femei rămaseră câtva timp îmbrăţișate. 

În cele din urmă, Sonia se desprinse cu blândeţe din braţele copilei, şi, 
trecându-și mâna peste ochi, zise: 

— Acum nu trebuie să ne mai gândim la asta, Lo. Nu ne este îngăduit 
să vorbim despre noi, ci despre sărmanul om care este atât de aproape și, 
totuși, atât de departe de noi. Să vorbim despre tatăl tău, copilă dragă. 
Trebuie să vedem dacă nu există vreun mijloc să pătrundem în celula lui 
şi să rămânem cu el astă-noapte. 

— Mătușico, zise Lo, am cu mine câteva mii de dolari în bancnote. Nu 
s-ar putea, oare, să mituim pe paznicii săi? Nu cer să-l pună în libertate, 
adăugă tânăra, ci doar, să-mi îngăduie să fiu în apropierea tatălui meu. 
Căci, sunt încredinţată, că ar fi o mare mângâiere pentru el să ne aibă 

lângă dânsul în ultimele lui ore. 

— Da, trebuie să încercăm, încuviinţă Sonia, dar după cât am auzit, 
funcționarii temniţei Petru și Pavel sunt oameni de încredere care nu pot 
fi corupți cu niciun chip. 

În această clipă, uşa fu deschisă și un temnicer bătrân intră înăuntru. 

— Dumneavoastră sunteți doamnele care așteaptă execuţia 
condamnatului Pahlen? întrebă el. 

— Da, răspunse Sonia. 

— Deţinutul m-a însărcinat să vă spun că nu trebuie să vă îngrijoraţi 
din pricina lui, continuă bătrânul. Pahlen se duce la moarte cu fruntea 
sus. 

— Dar de unde ştie că suntem aici? cercetă sora nihilistului. 

Paznicul privi cercetător în jurul său. 

— l-am spus-o eu, şopti el. Chiar dacă mi-am călcat datoria, totuși, nu 
puteam să-i refuz această mângâiere. Doar suntem oameni și avem o 
inimă în pieptul nostru... 

— Şi nu există niciun mijloc să ajungem până la el? întrebă Sonia. Am 
vrea să fim lângă dânsul astă-noapte. 

Funcţionarul se împotrivi cu hotărâre. 

Dar lacrimile tinerei fete, rugăminţile Soniei și cinci sute de ruble, care 
îi fură oferite, avură darul să-l înduplece. 

— Bine, sunt de acord, zise el, în cele din urmă, veniţi după mine. La 
urma urmei nu e cine știe ce crimă, dacă în loc să le îngădui să intre în 
celulă cu jumătate de oră înaintea execuţiei, le voi lăsa înăuntru cu două 
ore mai de vreme, se mângâie el însuși. 

Cele două femei porniră în urma temnicerului, pășind de-a lungul 
câtorva coridoare, până ce ajunseră la o scară șubredă, pe jumătate 
putrezită. 

Apoi începură să coboare treptele, cu băgare de seamă. 

— E închis într-una dintre celulele subterane, le lămuri bătrânul. 

— Mi-e totuna unde se găsește acum, zise Sonia, căci în curând va fi 
liber, cu totul liber. 

În cele din urmă, temnicerul se opri în faţa unei uși scunde. Bătrânul 
scoase o cheie din buzunar, o vări în broască și descuie ușa pe care o 
dădu de perete. 

Inima tinerei fete bătea să-i spargă pieptul. 

Condamnatul ședea pe un scaun. La intrarea celor două femei, nici nu- 
şi ridică privirile, crezând că se întorsese paznicul. 

— Tată! șopti Lo. 

Pahlen înălță capul. 

— Lo, scumpa mea copilă, exclamă nihilistul. 

Totuși, nu se ridică de pe scaun, deoarece rănile pricinuite de explozie 
nu-i îngăduiau s-o facă. 

În clipa următoare, cele două femei îngenuncheară lângă dânsul, una la 
dreapta, cealaltă la stânga. 

Pahlen puse o mână pe capul surorii, iar cealaltă pe capul fiicei sale și 
le dezmierdă cu dragoste nespusă. 

Sonia și Lo izbucniră în lacrimi. 

— De ce plângeţi? întrebă Pahlen. Liniștiţi-vă! Priviţi cu curaj înaintea 
voastră! Mor bucuros, mă despart liniștit de lumea asta. Și, nu-i așa că 
Mihail Bakunin a scăpat? 

— Da, a scăpat, răspunse Lo. 

— Atunci, nu mai am nicio grijă, continuă nihilistul cu glas liniștit, căci 
ştiu că vei rămâne alături de el toată viaţa. Și lângă acest om vei fi la 
adăpost, copila mea. Așadar, să așteptăm cu nepăsare ultima clipă; să fim 
liniștiți până în momentul când seva ivi călăul să mă ducă la moarte. 

Un curaj eroic se vădea în cuvintele acestui martir pentru libertate. 

— Dar nu există niciun mijloc să scapi, tată? întrebă Lo. 

Pahlen izbucni într-un râs amar. 

— Copila mea, răspunse nihilistul, ai auzit tu vreodată, ca un om carea 
avut nenorocirea să cadă într-o groapă cu tigri, să izbutească, totuși, să 
scape nevătămat? Noi ne găsim tot într-un astfel de loc. Cine a fost 
aruncat în celulele subterane ale fortăreței Petru și Pavel, acela nu mai 
are dreptul să nădăjduiască, deoarece e pierdut, pierdut fără scăpare... 

— O, tată, iubitul meu tată, exclamă Lo, desfăcând braţele, cum voi 
putea trăi fără tine? 

— Vei putea, copilă dragă, crede-mă, zise Pahlen. Mihail Bakunin mă 
va înlocui. Du-i ultimele salutări din parte-mi şi spune-i că am murit 
bucuros pentru libertate. Căci știu că am adus Rusiei un serviciu 
însemnat. Dar, spune-mi, te rog, ce urmări a avut atentatul? 

Sonia clătină capul. 

— O, sărmanul meu frate, zise ea, te-ai jertfit în zadar. Alexandru al Il- 
lea e mort; în schimb Alexandru al III-lea s-a urcat pe tron. Şi, după cât se 
pare, acesta va fi şi mai aspru, ca și cum ar vrea ca sub domnia lui să 
existe și mai puţină libertate și dreptate. 

Pahlen privi înaintea lui, posomorât. 

— Acest Alexandru al III-lea ar trebui să aibă veșnic înaintea lui 
imaginea tatălui său, ucis în chip atât de groaznic. Ar trebui să vadă 
mereu în față-i trupul sfâşiat al părintelui său și să-și spună că și lui îi va 
suna odată ceasul, că şi pentru el va veni clipa când poporul asuprit se va 
răzbuna în mod înfiorător împotriva sa... Ah, e de o mie de ori mai bine să 
trăieşti ca un biet cerșetor, decât să fii împărat. Căci, dacă cerșetorul nu 
posedă nimic, totuși, are cel puţin, dreptul să trăiască. Țarul, însă, n-are 
acest drept. El trebuie să fugă, ca un vânat urmărit, până când, în cele din 
urmă, glonţul vânătorului îl va răpune. 

Deodată, ușa se deschise și paznicul păşi în celulă. 

— Pahlen, zise bătrânul, vrei să ți se aducă un preot ca să-ți faci ultima 
spovedanie? 

Condamnatul se împotrivi. 

— N-am nevoie de nimic, răspunse el, am tot ce-mi trebuie. 

Zicând acestea, desfăcu braţele și strânse la piept pe sora şi fiica sa. 

— Pregătește-te, Pahlen, șopti paznicul, clipa nu mai e departe. 

— Bine, deci, strigă nihilistul, ridicându-se cu greutate, căci rănile îi 
pricinuiau dureri nespuse, acum voi părăsi acest pământ. O libertate 
adevărată mă așteaptă colo sus, în cer... 

— Vrei să ţi se dea un întăritor? întrebă temnicerul. Se obişnuieşte ca 
cei condamnaţi să capete înainte de moarte o sticlă cu vin tare. Te-aș 
sfătui să nu refuzi. 

— Nu, replică Pahlen, vreau să pășesc cu mintea limpede înaintea 
morții. 

— Atunci, pot să chem călăii, zise bătrânul. 

Se îndreptă spre ușă și părăsi celula. După câteva clipe se întoarse, 
însoțit de doi bărbaţi uriași. 

Erau ajutoarele călăului şi purtau veșminte roșii. Fiecare dintre ei avea 
în mână câte o secure ascuţită. 

Toate acestea se petreceau din ordinul guvernului, care voia ca Pahlen 
să sufere cât mai mult înainte de moarte. 

Lo se agăţă de gâtul părintelui ei 

— la-măcu tine, tată, strigă tânăra, vreau să murim împreună. 

Pahlen se desfăcu cu blândeţe din îmbrăţișarea ei. 

— Fii tare, copila mea, zise nihilistul, nu arăta acestor oameni ce se 
petrece în sufletul tău. Și acum, Sonia și Lo, conduceţi-mă la moarte! 

Paznicul încuviinţă din cap. 

— Eu nu pot să iau nicio hotărâre în această privinţă, zise el, dar sunt 

ferm încredinţat că cel mai mare magistrat al imperiului, care aşteaptă în 
sala de execuţie, nu va avea nimic împotrivă. 

— Urmează-ne, porunci unul dintre ajutoarele călăului. 

Niciunul dintre ei nu se încumetă să-l atingă, ci-l lăsară să pășească 
alături de ei. 

Dar pierderea de sânge suferită de condamnat îl slăbise prea mult, 
astfel că fu silit să se sprijine de însoțitorii săi. 

În cele din urmă, ajunseră într-o încăpere spațioasă, cu o fereastră 
mare, care dădea în curtea închisorii. 

Aici, îngrozitoarele pregătiri se și făcuseră. 

În mijlocul sălii se afla un butuc, iar alături de acesta un sicriu. 

Judecătorul stătea la o masă acoperită cu negru. Ceva mai deoparte se 
vedea un scaun. 

— Şi acum ţi seva citi din nou sentinţa de condamnare la moarte, șopti 
paznicul. 

Nihilistul se apropie de masă și judecătorul îi citi sentinţa. Apoi, 
magistratul rupse un beţișor pe capul condamnatului. 

Pahlen nu-și pierdu nicio clipă sângele rece. 

— Călăi, vă predau pe acela care a ucis pe împăratul nostru, zise 
judecătorul, ridicându-se, luaţi-l şi faceți cu el, aşa cum poruncește legea. 

Unul dintre călăi se apropie de Pahlen și, apucându-l de mână, îl 
conduse în faţa scaunului. 

Sonia și Lo se retraseră într-un colţ, plângând. 

Gâdele îi făcu semn să se așeze, iar celălalt veni lângă condamnat și-i 
tăie, cu ajutorul unui foarfece lung, părul de la ceafă. 

— La ce foloseşte aceasta? întrebă condamnatul. 

— Pentru ca să nu te chinui prea mult, răspunse călăul, căci, altminteri, 
s-ar putea să nu nimeresc unde trebuie. 

— Atunci, nu pot decăt să-ți mulțumesc, replică nihilistul. 

Însuşi călăul se simţi cuprins de milă. Niciodată nu i se întâmplase ca 
un condamnat să se ducă la moarte cu atâta sânge rece. 

După ce i se tăie părul, Pahlen fu ras la ceafă, pentru ca să se 
îndepărteze și cele mai mici firișoare de păr. 

În sfârşit, setermină şi această înfiorătoare toaletă. 

— Ridică-te, zise călăul, adresându-se condamnatului. 

Acesta se ridică încetișor, apoi se apropie de fiica lui. 

— Rămâi cu bine, draga mea copilă, zise nihilistul. Domnul să-ţi 
călăuzească pașii în viaţă. 

Sărmana fată se aruncă la pieptul părintelui iubit. 

— Tată, tată, nu trebuie să mori, nu, nu se poate să mori, strigă tânăra. 
Oare nu mai există milă pe acest pământ? 

Zicând acestea, Lo se întoarse spre magistrat. 

Bătrânul clătină capul, adânc înduioşat de durerea frumoasei fete. 

— Tatăl dumitale își merită moartea, răspunse el. Așadar, nu-i îngreuia 
clipa de despărţire. 

— Dacă oamenii nu mai ştiu ce înseamnă mila, atunci îngerii din cer te 
vor ocroti, reluă tânăra. Dar, nu, nu te las, trebuie să rămâi cu mine, strigă 
ea, deznădăjduită. 

— Lo, stăpânește-te, murmură Pahlen. Copila mea, ne vom revedea, 
doar... Da, acest gând mă însufleţeşte acum. Și chiar dacă în viață n-am 
crezut că există o lume dincolo de mormânt, acum însă, nu mă mai 
îndoiesc... 

Zicând acestea, își îndreptă privirile spre cerul albastru care se vedea 
prin fereastra încăperii. 

— Da, mi se pare că o perdea uriașă se ridică dinaintea ochilor mei și o 
ceată de îngeri îmi iese în întâmpinare, continuă condamnatul. O trăsură 
se desprinde din nori şi porneşte spre mine... Doamne, care sălășluiești 
deasupra noastră, nu mă judeca cu asprime... Și, acum, sunt gata să mor... 

Îşi îmbrăţişă din nou fiica, sărutând-o cu dragoste, apoi se întoarse 
spre sora lui, adânc mișcat. 

— Sonia, nefericita mea surioară, îngână el, îngenunchează la 
mormântul tatălui nostru, spune-i că am pornit spre dânsul și roagă-l să 
nu mă mai primească cu un blestem, ci cu o iubire părintească. Socot că 
mi-am ispășit păcatele... 

Apoi, condamnatul se apropie de magistrat. 

— Domnule judecător, zise el, dacă Majestatea Sa Țarul vă va întreba 
cum a murit asasinul lui Alexandru al II-lea, răspundeţi-i că nihilistul nu 
s-a căit, dar a dat ultima lui binecuvântare Rusiei și familiei Romanov. 
Doresc familiei imperiale ca de acum înainte să fie ferită de nenorociri şi 
bunăvoința Domnului să se reverse asupra ei. Acum, călăule, sunt al tău... 

Zicând acestea, Pahlen se îndreptă spre butuc. 

Călăii nu fură nevoiţi să se atingă de el, căci condamnatul își sfâșie 
singur veșmintele și, după ce mai aruncă o privire asupra fiicei sale, își 
puse capul pe butuc. 

Gâdele se apropie de el, ridicând securea deasupra lui. 

— Opreșşte te, strigă Lo, înnebunită, oprește-te, omorâţi-mă pe mine în 

locul tatălui meu... 

Dar era prea târziu. 

Securea căzuse şi retezase nenorocitului şira spinării. 

Capul condamnatului se rostogoli de pe butuc. 

Cu ochii holbaţi de groază, Lo se dădu înapoi, prăbuşindu-se fără 
cunoştinţă, în braţele Soniei. 

— Luaţi-o de aici, zise încetișor magistratul. 

Lo și Sonia fură duse în camera unde aşteptaseră înainte. 

Medicul constată numaidecât moartea condamnatului. 

Trupul şi capul lui Pahlen fură puse într-un sicriu şi îngropate în 
cimitirul fortăreței Petru şi Pavel. 

După un sfert de oră, când Lo îşi veni în simţiri, tânăra fată se ridică și 
zise, liniştită: 

— De acum înainte nu mai am tată. 

Sonia se apropie de nepoata sa, încercând s-o mângâie; dar aceasta se 
împotrivi şi continuă: 

— Tatăl meu a murit în lupta pentru libertate. Mătușico, îţi făgăduiesc 
că nu voi uita niciodată că sunt fiica unui Pahlen. Și, acum, știu unde este 
locul meu. Chiar astăzi voi părăsi orașul și voi pleca spre Anglia, unde mă 
voi uni pe veci cu Mihail Bakunin. Imnul libertăţii va fi marșul nostru 
nupţial... Rămâi cu bine, soră a nefericitului meu tată, rămâi cu bine... Îţi 
doresc ca atunci când ne vom revedea, Rusia să fie liberă, să fie scăpată 
de jugul asupritor al tiraniei. 

Tânăra fată se smulse din braţele mătușii sale și părăsi în grabă 
camera. 

În zadar strigă Sonia în urma ei, vrând s-o reţină. Lo ajunse la poarta 
temniței şi opri o trăsură în care se urcă, îndepărtându-se în grabă. 

— In venele ei curge sânge de Pahlen, murmură Sonia. Domnul s-o 
ocrotească, hărăzindu-i o soartă mai bună decât tatălui ei. 


Capitolul 155 - Suprema jertfă 


Înmormântarea lui Alexandru al II-lea avusese loc. 

Defunctul Țar fusese dus la groapă cu onoruri deosebite. 

Fiul său Alexandru al III-lea voise să arate respectul pe care îl păstra 
tatălui său şi urmărise să dea prilej Rusiei să dovedească ura ce o purta 
poporul împotriva ucigașilor împăratului. 

Timp de câteva zile, trupul neînsufleţit fusese expus în catedrala 
Petersburgului. Cosciugul era împodobit cu flori minunate. 

Ambasadorii țărilor străine și oamenii de seamă ai Rusiei trimiseseră 
coroane, suveranii din Europa scrisori de condoleanţe, astfel că din toate 
părţile lumii veniseră dovezi de prietenie pentru ţara care fusese atât de 
grea încercată, prin doliul ce o învăluise. 

Alexandru al III-lea fusese prevenit să nu se arate în public, cu prilejul 
înmormântării, căci dușmanii săi ar putea să pună ceva la cale, iar tânărul 
Țar nu dăduse ascultare acestor sfaturi și urmase cortegiul funebru, prin 
străzile înțesate de lume. 

Dar nimic deosebit nu se petrecuse cu acest prilej. Nicio bombă nu 
fusese aruncată, niciun nihilist nu încercase vreun atentat la viața 
împăratului - o tăcere desăvârșită domnise în tot timpul când cortegiul 
străbătu străzile capitalei. 

Un suspin adânc se auzi din piepturile tuturor. 

Sicriul fu coborât într-un mausoleu din catedrala orașului, după ce 
trupul fusese îmbălsămat. 

Inima defunctului Țar fu pusă într-o urnă mică, de argint şi așezată pe 
altarul sfântului lăcaș. 

Când se întoarse de la înmormântarea tatălui său, Alexandru al III-lea 
găsi în sala de așteptare pe primul judecător al imperiului, care venise să 
ia ordine cu privire la soarta lui Boianovski. 

— Celălalt nihilist a fost executat imediat, deoarece ne temeam ca nu 
cumva să moară din pricina rănilor primite cu prilejul exploziei, zise 
magistratul. 

— Şi cum a murit ticălosul? întrebă Ţarul. A tremurat înaintea morții 
sau a privit-o fără teamă? 

— Majestate, niciodată n-am văzut un om mergând la moarte cu mai 
mult sânge rece, răspunse judecătorul. Acum, însă, e vorba de celălalt 
nihilist, care a fost prins. Socot că n-ar fi bine să-l executăm numaidecăt. 
Dimpotrivă, cer Majestății Voastre încuviințarea ca ticălosul să fie 
torturat. Căci, acum trebuie să ne silim din răsputeri să căpătăm 
mărturisiri. De astă dată nu mai este vorba să-i luăm viața, pentru ca să 
fie mai puţin cu un nihilist pe lume, ci trebuie cu tot dinadinsul să aflăm 
numele tăinuitorilor și tovarășilor săi. 

Alexandru al III-lea clătină capul, în semn de încuviinţare. 

— Ai dreptate, zise el, ia măsurile trebuincioase, îți dau aprobarea mea 
pentru aceasta. 

În acest chip soarta lui Boianovski fu pecetluită. 

Instrumentele de tortură se și pregătiseră, călăii fortăreței Petru și 
Pavel se şi bucurau că vor avea o privelişte sângeroasă, dar Boianovski se 
sustrase puterii oamenilor. 

Cu toate că i se luaseră toate obiectele ce i-ar fi putut sluji ca să-și pună 
capăt vieţii, nihilistul găsi totuși un mijloc care îl scăpă de chinuri. 

Medicul își împleti o funie din paiele culcușului său. Apoi legă funia de 
una dintre gratiile celulei și-și trecu laţul în jurul gâtului. 

Gândurile sale se îndreptară din nou spre aceia pe care îi iubise în 
viață și le trimise ultimele salutări. 

— Rămâi cu bine, Mihail Bakunin, şopti el, rămâneţi cu bine, voi 
tovarăși credincioşi Nu, nu vreau să vă trădez! Supus groaznicelor torturi 
care mă așteaptă, poate că n-aş mai fi putut să rabd și aș fi destăinuit 
numele vostru. Dar aceasta nu se va întâmpla, buzele mele se vor închide 
pentru totdeauna, înainte de a fi supus la chinuri. Vin, Fedora, vin, 
aşteaptă-mă acolo sus, unde nu există trădare și unde sufletul tău trebuie 
să se fi purificat. Te-am iubit din toată inima pe tine, cea mai frumoasă 
dintre femei și, n-am primit decât nerecunoștinţă. Și, totuși, acum, când 
moartea e doar la un pas de mine, îmi dau seama cât de fericit, eram că te 
puteam îmbrăţișa... Vin, Fedora, ia-mă latine... 

Apoi, se aruncă la pământ şi laţul se strânse în jurul gâtului său. 

Nenorocitul se zbătu de câteva ori, apoi rămase ţeapăn. 

Colea de Boianovski își dăduse sufletul. 

Când călăii pășiră în celulă, nu mai găsiră decât un cadavru. 

Primul judecător al imperiului turba de mânie. 

Porunci numaidecât ca paznicul sinucigașului să fie arestat și pus în 
fiare. 

Și furia magistratului era îndreptăţită, căci nu știa cum să se 
dezvinovăţească înaintea împăratului că arestatul avusese prilejul să-și 
pună capăt vieții. 

Ceru medicilor să examineze cu luare-aminte trupul nihilistului, 
pentru a constata dacă nu cumva la mijloc este doar o prefăcătorie, dar 
aceştia râseră cu hohote și afirmară cu tărie că moartea trebuie să se fi 
produs îndată. 

Alexandru al III-lea spumegă de furie când află de sinuciderea lui 

Boianovski. 

— Sunt înţeleşi, strigă el, aruncând într-un colţ raportul care i se 
înaintase. Da, da, toţi cei care mă înconjoară sunt nihilişti. Ei l-au omorât 
pe acesta sau, cel puţin, l-au ajutat să se omoare, pentru ca să nu-i 
trădeze. Dar am să-i curăț de pe suprafaţa pământului. Voi porni în 
fruntea unui regiment care va străbate orașul, înotând în sânge. 


Apoi, împăratul convocă consiliul de miniştri şi, în aceeași zi se 
revocară câteva dispoziții blânde pe care le orânduise defunctul Țar. 

Astfel, Rusia se cufundă din ce în ce mai mult în întunericul 
despotismului. 

Desființarea robiei fusese decretată, dar aplicarea ei fu zădărnicită 
prin diferite legi. 

O armată de spioni se revărsă din nou asupra țării. 

Alexandru al III-lea voia ca poliţia să fie cea mai mare putere în stat. 

Aproape în fiecare familie se afla câte un spion. 

Tatăl nu mai putea să aibă încredere în fiul său, iar acesta se ferea de 
părintele lui. Chiar mama trebuia să se teamă să nu fie trădată de 
propriul ei copil. 

Denunţurile începură să se țină lanţ. 

Se făcură nenumărate percheziţii în locuinţele acelora care erau 
bănuiți că au legături cu nihiliștii şi vai de nenorociţii care nu puteau să-și 
dovedească nevinovăția. 

Uneori, sărmanii oameni fură exilați în Siberia, unde erau aruncaţi în 
mine, numai pentru că vreun vecin răutăcios jurase că împricinatul avea 
principii nihiliste. 

O epocă grea începu pentru Rusia. 

Dar ceea ce preocupa mintea împăratului nu erau numai evenimentele 
petrecute în ţară, ci chiar în sânul propriei sale familii. 

Niciodată Alexandru al III-lea nu se simţise atras către verișoara lui, 
Vera, fiica marelui duce Constantin. 

Tânărul Țar o urâse întotdeauna pentru firea ei sinceră, blândă. 

Printre însemnările tatălui său, Alexandru al III-lea găsi şi proiectul ca 
Vera să se căsătorească cu un prinţ german. 

Hârtia conţinea următoarele rânduri, scrise de însuși Alexandru al Il- 
lea: 


„Am renunţat la acest proiect, din pricină că prinţesa Vera s-a 

împotrivit cu hotărâre. 

S-o silesc eu pe fiica fratelui meu? 

Nu, nu vreau s-o fac să știe ce este iadul pe pământ, căci o căsnicie fără 
dragoste nu e nimic altceva. 

Vera va rămâne liberă; voi renunţa la hotărârea luată.” 


Alexandru al III-lea citi aceste cuvinte, pline de blândeţe, dar nu le 
împărtăşi. 

Opt zile după urcarea lui petron, Ţarul porunci ca marele duce să vină 
la Palat și-i aduse la cunoștință că Vera va trebui să se căsătorească cu 
prinţul german. 

Marele duce se cutremură, căci știa prea bine că aceasta însemna 
moartea nefericitei sale fiice. 

— Sire, doar știți că fiica mea a afirmat răposatului Țar că preferă să 
moară decât să devină soţia acelui om, pe care nu-l iubește, răspunse 
Constantin. 

Țarul dădu din umeri, nerăbdător. 

— Şi eu aș sta la gânduri să fac multe lucruri, dacă interesele statului 
nu mi-ar porunci să trec peste dorința mea, replică Alexandru al III-lea. 
Dar și eu trebuie să mă supun, căci nu sunt decât o parte din maşinăria pe 
care o alcătuim cu toţii. Nu, unchiule, aici nu mai încape șovăială. Trimite- 
o încoace pe fiica dumitale, pentru ca eu însumi să-i aduc la cunoştinţă 
hotărârea luată. 

— Atunci, sărmana mea copilă e pierdută, murmură Constantin, astfel 
ca Ţarul să nu-l poată auzi. Bine, voi spune Verei să se prezinte înaintea 
Majestății Voastre, continuă el, cu glas tare. 

Apoi, se înclină cu respect și părăsi cabinetul împăratului. 

Peste o oră, tânăra prinţesă se afla în faţa lui Alexandru al III-lea. 

— Scumpa mea verișoară, începu acesta curtenitor, întinzându-i mâna, 
cum m-am urcat pe tron, m-am gândit la fericirea ta. Ți-am ales de soț pe 
cel mai demn dintre vlăstarele familiilor domnitoare. Nu mai trebuie 
decât să iscăleşti actul de căsătorie și totul e gata. În acest scop, am 
discutat cu ambasadorul Germaniei, şi am hotărât ca nunta să aibă loc la 
Berlin. Așadar, vei pleca în capitala Prusiei și acolo te vei cununa cu 
prinţul german... Cum, pălești, tremuri? Ce-i cu tine? 

Prinţesa Vera de abia mai izbutea să răsufle. 

Aşadar, acum trebuia din nou să destăinuiască totul, întocmai cum 
făcuse În faţa lui Alexandru al II-lea. 

Şi e foarte greu unei fete să mărturisească unui bărbat tainele inimii 
sale. 

Totuşi nu-i rămânea altceva de făcut. 

Frumoasa copilă își împreună mâinile şi strigă: 

— Majestate, nu-mi cereţi să mă jertfesc pentru interesele statului. N- 
am curajul să distrug pentru totdeauna viaţa și fericirea mea. Nu, Sire, nu 
mă siliți să acord mâna mea unui om pe care nu-l iubesc. 

Împăratul clătină capul. 

— Scumpă Vera, zise el, voința mea e neinfrântă... Dacă am rostit odată 
un cuvânt, nimic nu mă poate hotări să-l retrag. lar acei care se 
împotrivesc, vor fi nimiciţi. Cine nu e cu mine, acela e contra mea; aşadar, 
dacă nu vrei să te căsătorești cu prinţul german, ceea ce ar întări situaţia 
mea prin faptul că ar îmbunătăţi relaţiile cu Prusia - înseamnă că trebuie 
să te consider ca pe un vrăjmaș. S-a zvonit că nu prea ţin la poporul 
german, continuă Țarul. Dacă lucrurile sunt într-adevăr așa sau nu, asta 
nu vreau s-o dau pe față, dar, în orice caz, e bine să dau o dovadă 
Germanilor că nu vreau să mă depărtez de ei. Și ce dovadă mai bună aș 
putea da, decât trimițând în Germania pe scumpa mea verișoară, pentru 
ca să facă fericit un vlăstar al familiei domnitoare din Prusia? Și, acum, nu 
mai șovăi, Vera, și semnează actul de căsătorie. 

Țarul pusese dinainte să se întocmească documentul pe care îl 
prezentă acum nefericitei prințese. 

Și, întocmai ca și tatăl său, îi vâri condeiul în mână. 

Dar în faţa acestui om cu voinţa de fier, Vera nu mai putu să se 
împotrivească așa cum o făcuse înaintea milosului împărat Alexandru al 
II-lea. 

Răsuflând din greu, biata fată semnă actul. 

Apoi se îndreptă spre ușă cu atâta grabă, încât părea că fuge. 

— Stai, nu te grăbi așa, făcu Ţarul. 

— Mai doriţi ceva, Majestate? întrebă Vera. Oare, n-am făcut destul? Ce 
jertfă mai cereţi în afară de inima mea? 

— Frumoasa mea verișoară, zise Țarul, după cum văd, ţi-am produs o 
mare durere... Căci, prin hotărârea mea, ţi-am alungat din inimă icoana 
iubitului, către care te simţeai atrasă... 

Vera ridică cu mândrie capul. 

— Sire, exclamă tânăra, există taine de care nici măcar un împărat n- 
are dreptul să se atingă. 

— Şi, totuşi, mi-am îngăduit s-o fac, replică Ţarul, zâmbind. Însă vreau 

să tămăduiesc rana... Vera, încă nu ţi-am spus care va fi darul meu de 
nuntă. Știu că ţi-a plăcut întotdeauna micul castel din Gatcina, care se află 
în mijlocul unui parc, unde se înalță şi o bisericuţă. Încă de pe când erai 
copilă îţi făcea plăcere să te joci acolo. 

— Pentru că era singuratic, răspunse Vera. 

— Ei bine, continuă Alexandru al III-lea, acest castel împreună cu 
bisericuţa, va fi darul pe care ţi-l voi face la nunta ta. Și, în sfântul lăcaș 
vei putea să te rogi pentru acela pe care l-ai iubit și cu care nu ţi-a fost 
îngăduit să te căsătorești. 

Tânăra simţi sângele năvălindu-i la creier. Această batjocură o 
îndurera nespus. 1 se părea că vorbele Ţarului răniseră pe Vladimir. 

— Da, mă voi ruga în bisericuţă, strigă ea, tremurând, dar nădăjduiesc, 
că sub domnia Majestății Voastre, nu va trebui să mă rog niciodată pentru 
Rusia. De asemenea, nădăjduiesc că nu voi fi silită să îngenunchez acolo 
pentru a implora mila Domnului să vă ocrotească de ucigașii, care s-ar 
putea înarma ca să vă ucidă, întocmai ca pe răposatul Vostru părinte. 

Țarul își mușcă buzele. 

— Bine, Vera, murmură el, poţi să pleci. Și vezi de roagă-te să nu 
asmuţi asupră-ţi mânia suveranului tău. 

Tânăra se înclină şi părăsi încăperea. 

Cum ajunse la palatul marelui duce, frumoasa fată se îndreptă spre 
biroul tatălui ei, cu toate că s-ar fi simţit mult mai liniștită dacă ar fi stat 
de vorbă cu Vladimir, care se mai afla încă acolo. 

Marele duce ieşi în întâmpinarea fiicei sale, adânc mișcat. 

— Ştiu ce ţi-a spus Majestatea Sa, zise Constantin. Copila mea, fii tare, 
trebuie să te supui. 

— Trebuie să mă supun? repetă prinţesa, dusă pe gânduri. 

Constantin dădu din umeri. 

— Fiica mea, continuă el cu glas melodios, atâta timp cât fratele meu 
era în viață, puteam nădăjdui că voi izbuti să-i schimb hotărârea, dar 
asupra fiului său n-am niciun fel de înrâurire. Noul împărat are o voință 
neclintită şi nu există om în Rusia care să-l poată îndupleca. Trebuie să ne 
supunem cu toţii hotărârilor sale. 

— Aşadar, crezi şi tu că vor veni zile grele pentru sărmana noastră 
patrie? 

— Tăcere, copila mea, zise marele duce, acestea sunt chestiuni asupra 
cărora nu ne este îngăduit să vorbim. Şi acum, Vera, spune-mi ce hotărâre 
ai luat. 

Tânăra îşi încrucișă mâinile peste pieptu-i feciorelnic. 

— Dacă nu se poate altfel, mă voi supune poruncii Majestății Sale, 
răspunse ea. Împăratul mi-a spus că va trebui să plec în Germania, pentru 
ca să mă căsătoresc cu acela care mi-a fost ales de soț. 

— Da, copila mea, mâine vei porni la drum. 

— Aşadar, chiar mâine? îngână frumoasa fată. Bine, tată, nu mă voi 
împotrivi. 

— O, buna mea copilă, ce ascultătoare ești, strigă Constantin, 
îmbrăţișând-o. Spune-mi, cum să-ți mulţumesc? Jertfești pentru mine 
viața şi fericirea ta. Căci, ştiu prea bine că te supui numai ca să nu mă pun 
într-o situaţie neplăcută față de Țar. 

Vera se plecă și sărută mâna părintelui ei. 

— Tată, zise copila, mi-aş fi dorit să-ţi înveselesc bătrâneţea. Așa însă, 
nu-mi rămâne decât să îndepărtez mâhnirea ce te-ar cuprinde, dacă m-aş 
împotrivi poruncii Ţarului. 

— Să-mi îndepărtezi mâhnirea? repetă marele duce. O, de acum 
înainte ea va fi veșnic oaspetele meu. Nepotul meu, Alexandru al III-lea, 
care s-a urcat de curând pe tronul Rusiei, nu va fi niciodată ceea ce a fost 
tatăl său. Și, acum, du-te, copila mea. Voi pregăti totul pentru plecare. 

Prinţesa Vera își luă rămas bun de la tatăl ei și se îndreptă, cu pași 
hotărâți, spre camera pe care o ocupa Vladimir. 

Era o încăpere foarte elegant mobilată şi avea un balcon care dădea în 
grădină. 

Tânărul suferise mult în ultimele zile. O greutate uriașă îi apăsa inima, 
căci fiul marelui duce își închipuia că tatăl său nu-l va mai privi niciodată 
cu blândeţe, din pricină că-și călcase cuvântul. 

Da, fugise, doar, din Siberia, fără încuviințarea părintelui său, cu toate 
că îi făgăduise că nu va părăsi Krasnoiarskul până când marele duce nu-i 
va îngădui s-o facă. 

Și, chiar dacă fuga lui n-avea alt scop decât salvarea familiei imperiale, 
totuşi fapta lui rămânea săvârşită: îşi călcase cuvântul, pe care trebuia să- 
] respecte cu orice chip. 

Un zâmbet de fericire pluti pe buzele tânărului, când prinţesa Vera 
intră în camera lui. Chipul său palid se îmbujoră. 

— Cum, tu ești, Vera? strigă fiul marelui duce. Vii la mine? 

Tânăra prinţesă încuie ușa în urma ei. Pe faţa frumoasei fete era 
întipărită o hotărâre neclintită. Privirile-i erau liniștite și fiecare gest, 
fiecare mișcare părea măsurată. 

— Da, vin la tine, Vladimir, pentru că vreau să-ţi fac o comunicare de 
mare însemnătate, zise ea. Acum este vorba de fericirea noastră, acum 
trebuie să se hotărască dacă mâine voi fi un cadavru, sau voi mai răsufla 
încă. 

Vladimir scoase o exclamaţie de spaimă. 

— Vera, strigă el, cine îţi vrea răul? Spune-mi, și-ţi jur pe Dumnezeul 
meu că... 

— Vladimir, tu n-ai puterea să faci nimic aceluia care îmi vrea răul, îl 
întrerupse tânăra, luându-i mâna. Căci el e atât de sus, atât de sus, încât 
numai Dumnezeu îl poate ajunge. 

— Atunci, nu e nimeni altul decât Țarul. 

— Ai ghicit, Vladimir. 

— Şi ce vrea de latine? întrebă fiul marelui duce. 

— Ce vrea de la mine? repetă prinţesa, cu amărăciune. S-a hotărât să 
pună în aplicare proiectul la care defunctul Țar a renunţat de dragul meu. 
Împăratul mă silește să mă căsătoresc cu prinţul german. 

Vladimir se dădu înapoi. Tânărul răsufla din ce în ce mai greu. 

— lubito, strigă fiul marelui duce, nu voi admite una ca asta! Aș fi 
putut să renunţ la tine, să dispar din calea ta, dar să te ştiu în braţele 
altuia... O, când mă gândesc că trebuie să devii soţia altuia, simt că-mi 
vine o nebunie... Mi se întunecă înaintea ochilor... retrage-ţi făgăduiala, 
Vera, căci altfel, îţi jur că în zilele următoare se va făptui un nou regicid în 
Rusia, împăratul va fi... 

— Taci, Vladimir, pentru numele lui Dumnezeu, taci! 

Prinţesa își îmbrăţișase fratele și nu-l lăsase să sfârșească vorba, căci 
depuse o sărutare fierbinte pe buzele sale. 

Apoi se desfăcu încetișor din îmbrăţişarea lui. 

— Vladimir, zise ea, deocamdată ești înfierbântat din pricină că vestea 
pe care ţi-am adus-o este recentă încă. Dar, încetul cu încetul îţi vei da 
seama că, prin violenţă, nu putem face nimic aici. În schimb, dacă ne vom 
folosi de viclenie, vom izbândi... 

— Bine, dar cum vrei să faci, ca să înşeli pe Țar? 

— M-am gândit eu, răspunse Vera, și dacă ai curaj nu mai încape 
îndoială că vom izbuti. 

— Dacă am curaj? făcu Vladimir. Mai bine întreabă-mă dacă mă 
încumet să lupt cu întreaga omenire. Și chiar dacă ar fi vorba să mă duc la 
moarte pentru tine, iubito, n-aş mai sta o clipă la gânduri. Alături de tine 
aş fi în stare să trec şi râul întunecat care desparte lumea asta de cealaltă. 

Vera se uită, plină de dragoste, la iubitul ei. 

— Atunci, dragul meu Vladimir, zise ea, vom juca o festă Ţarului. Mi-a 
poruncit să plec mâine. O trăsură mă va aștepta în fața palatului, ca să mă 
transporte la gară, de unde urmează să iau trenul spre Germania. Ştii tu 
ce hotărâre am luat eu, iubitule? 

— Vorbeşte, vorbește, stărui Vladimir, care era numai ochi și urechi. 

— În locul meu va pleca altcineva. 

— Altcineva? Nu înţeleg... 

— Da, o altă fată, care este cam de aceeași statură cu mine. Nimeni nu 
va bănui ceva, dacă va purta pe față un văl gros, când va porni la drum. În 
acest chip nimeni nu-și va da seama că la mijloc este o înșelătorie, astfel 
că altă persoană va pleca la Berlin în locul meu. Și până se va descoperi 
totul, noi am fugit. 

— Am fugit? repetă tânărul. Așadar, ești hotărâtă să te laşi răpită de 
mine? Vrei să ne retragem împreună în pădurea seculară, unde să trăim 
departe de lume? Acolo îţi voi construi, cu propriile mele mâini, o colibă; 
voi dormi înaintea ușii tale şi vai de acela care s-ar încumeta să-ți facă 
vreun rău. Mă voi lupta cu fiarele sălbatice și le voi răpune, numai să te 
ştiu la adăpost... 

— Visătorule, exclamă Vera, mângâind părul lui mătăsos. Viaţa pe care 
mi-o zugrăvești e atât de frumoasă, încât aproape că nu-mi vine să cred 
că ea se poate înfăptui. Totuși trebuie să încercăm să ne ajungem ţinta, 
continuă ea, cu însufleţire. Totul e pregătit, Vladimir. Camerista mea, 
frumoasa Valesca, care este renumită prin asemănarea ei cu mine, s-a 
hotărât să mă înlocuiască. Curajoasa fată își primejduieşte viaţa. Dar sunt 
încredințată că tatăl meu nu va lăsa să i se facă vreun rău. În afară de asta, 
i-am făgăduit o vilă la ţară, pe care o va primi în dar, dacă planul nostru 
va izbuti. Acest dar, precum și dragostea ce mi-o poartă, au hotărât-o să 
înfrunte pe Țar şi să joace rolul meu în această ciudată comedie. Tânăra 
se va urca mâine în trăsură, apoi se va așeza în compartiment în locul 
meu și sunt convinsă că-și va juca rolul de minune, căci camerista e o 
artistă înnăscută. Înşelătoria nu se va descoperi decât la Berlin. Nimeni 
nu va bănui ceva, dacă așa-zisa prinţesă, copleșită de durere, își va 
ascunde faţa în mâini şi nu-şi va depărta vălul. lar în acest timp, noi vom 
pribegi departe, iubitule. Așadar, pregătește totul, pentru ca nimeni să nu 
ne stea în cale. Va trebui să ne luăm o înfățișare cât mai modestă și să ne 
amestecăm în mulţime, astfel ca nimeni să nu ne recunoască sau să 
atragem asupra noastră luarea-aminte. În acest scop, aş vrea să-ţi fac o 

propunere: să ne travestim în doi călători italieni. Ştii doar, că la 
Petersburg vin mulţi vizitatori din Italia. Vom lua două bilete de clasa a 
treia și vom pleca spre Italia, prin Viena. După ce vom ajunge acolo, ne 
vom Îmbarca pe un vapor și vom porni spre Africa, unde vom rămâne 
câtva timp, până ce seva ivi prilejul să ne urmăm fuga spre America. lată, 
acesta e planul meu de fugă, iubitule. Spune-mi, îți place? 

Orice plan care ar fi avut ca rezultat unirea lui Vladimir cu Vera, ar fi 
plăcut tânărului. 

Dacă iubita lui i-ar fi propus să fugă împreună în ţara Laponilor, fiul 
marelui duce n-ar fi șovăit o clipă s-o însoţească. 

Trase spre sine pe iubita lui și o sărută cu patimă. 

— Şi eşti, într-adevăr, hotărâtă să fugi cu mine? întrebă el, după un 
răstimp. Vera, nu te gândești la ai tăi, la părintele nostru? 

— M-am gândit la el, totuși am crezut cu cale să nu-mi schimb 
hotărârea, răspunse tânăra. Fireşte că fapta mea îi va îndurera adânc pe 
părinţii mei și, mai ales, tata ar suferi nespus, dar în cele din urmă, se va 
mângâia cu gândul că fiica lui e fericită. 

— Dar ce va face Țarul când va vedea că l-ai înșelat într-un chip atât de 
grosolan? 

— Va turba de mânie, căci el crede că nimeni nu se poate împotrivi 
hotărârilor sale, răspunse frumoasa copilă. Dar încetul cu încetul se va 
potoli şi nu va vrea să arate lumii că e în stare să trimită pe eșafod un 
vlăstar al familiei imperiale. Și chiar dacă ar face-o, voi fi fericită să mor 
împreună cu tine, Vladimir. 

Tânăra copilă se lipi de iubitul ei și aţinti spre dânsul o privire plină de 
duioșie. 

Fiul marelui duce o sărută din nou. 

Dar nici aceasta nu era o sărutare frățească. 

Există oameni, care se simt atrași unul față de altul cu o putere atât de 
mare, încât nimic nu-i poate despărți. 

Dragostea care se născuse în inimile celor doi tineri nu putea fi 
spulberată de faptul că erau amândoi copiii aceluiași tată. 

Ba mai mult, această descoperire îi legase şi mai trainic unul de altul. 

Vera și Vladimir nu se iubeau ca doi muritori, ci ca două ființe care au 
fost create una pentru cealaltă. 

Cei doi îndrăgostiți mai rămaseră câtva timp împreună, discutând 
amănuntele planului lor de fugă. 

În cele din urmă, se despărţiră şi Vera se întoarse în camera ei. 

Vladimir nu rămase nici el locului, ci părăsi palatul, cu încuviințarea 
marelui duce, căruia îi spusese că se duce în oraș ca să se mai plimbe 
niţel. 

În realitate, tânărul se îndreptă spre una dintre străzile mărginașe, 
unde intră într-o prăvălie şi cumpără două costume cum poartă locuitorii 
din Savoia. 

Apoi se întoarse pe înserate în palatul marelui duce și se furișă în 
camera lui, fără să dea de bănuit ceva. 


Capitolul 156 - Falsa prinţesă 


În dimineaţa zilei următoare, Țarul Alexandru al III-lea primise în 
audiență diferiţi oameni. 

Dar împăratul dădu prea puţină atenţie celor care veneau să-și spună 
păsurile şi privea mereu la ceas, cuprins de nerăbdare. În cele din urmă, 
lacheul anunţă sosirea lui Savary, mareșalul Curţii. 

— Să intre numaidecăt, porunci Alexandru al III-lea. 

Mareșalul Curţii se ivi în cabinet. 

Era un bărbat înalt și slab, cu barbă, și păru pieptănat cu grijă. 

Marchizul de Savary era francez de origine, dar trăia de mulţi ani la 
Curtea imperială din Petersburg și ştiuse să-și câștige și încrederea 
noului Țar. 

Alexandru al II-lea nu prea ţinuse la lăudărosul francez, dar fiul său îl 
favoriza din ce în ce mai mult. 

— Dragul meu Savary, zise împăratul, când mareşalul Curţii intră în 
cabinet și făcu o plecăciune adâncă înaintea Țarului, am pentru dumneata 
o misiune foarte delicată. Nimeni nu e atât de potrivit s-o ducă la 
îndeplinire ca dumneata. 

— Sire, sunt la ordinele Majestății Voastre, răspunse francezul. 

— Este vorba de o căsătorie, Savary, continuă Țarul, și știu că ești 
meşter în asemenea chestiuni. 

— O, Majestatea Voastră mă măgulește, exclamă bătrânul. 

— Nu, nu, dragul meu, ştiu eu ce spun. Sunt încredinţat că vei duce 
lucrurile la bun sfârșit. Marchize, te-am ales ca să conduci o tânără la 
logodnicul ei. 

Savary duse mâna la piept. 

— Sire, exclamă el, n-aţi fi putut nimeri mai bine. Am mare talent la 

astfel de lucruri. 

— Ei bine, pregăteșşte-te să pleci în Germania astă-seară, împreună cu 
prinţesa Vera, continuă Ţarul. 

— Ah, cu prinţesa Vera, repetă francezul. 

— Da, întocmai, e vorba despre verişoara mea, replică Alexandru al IHl- 
lea. Am hotărât s-o mărit cu un prinț german și sunt încredinţat că 
dumneata cunoşti acest proiect de căsătorie. 

— Fireşte, am auzit adeseori vorbindu-se despre asta, încuviință 
mareșalul Curţii. 

— Ei bine, prinţesa Vera s-a împotrivit până acum să facă acest pas, 
din pricină că un altul pusese stăpânire pe inima și mintea ei. Ha, ha, e 
caraghios, un altul al cărui nume nici nu trebuie rostit, măcar, la Curte. 
Răposatul meu tată era prea slab în această privinţă. Ştii că defunctul Țar 
judeca cu blândeţe tot ce era în legătură cu unchiul meu, marele duce 
Constantin sau familia sa. Din această pricină, verișoara mea a izbutit să 
se împotrivească proiectului de căsătorie. Eu, însă, am alte păreri. Visul 
nebunesc al unei tinere fete nu trebuie să stea în calea intereselor 
statului. Verișoara mea trebuie să se căsătorească cu prințul german și o 
va face. Astă-seară la ora nouă fix, o trăsură o va aştepta înaintea 
palatului tatălui ei. Dumneata te vei duce s-o iei și o vei conduce la gară, 
de unde va porni spre Germania, cu un tren special. Îmi răspunzi că 
prinţesa Vera va ajunge cu bine la Berlin și că se vor respecta 
formalităţile trebuincioase, cu privire la căsătorie. În afară de dumneata, 
fiica marelui duce va fi însoţită de camerista ei, patru ofiţeri și trei 
doamne de onoare. Guvernul german a fost înștiințat în această privinţă, 
la Berlin s-au şi început pregătirile pentru nuntă, care, de altfel, va avea 
loc în tăcere - și dumneata n-ai altceva de făcut decât să o conduci pe 
tânăra fată la logodnicul ei. 

— Şi vă făgăduiesc, Majestate, că-mi voi îndeplini misiunea, răspunse 
Savary. 

— Dar această însărcinare nu e atât de ușoară pe cât se pare, replică 
Țarul. Prinţesa Vera e îndrăgostită și dumneata știi prea bine că o fată 
care iubește e în stare să facă orice. Vei pune să se păzească ușile 
vagonului în timpul călătoriei, căci nu sunt sigur dacă prinţesa, care este 
o fire visătoare, nu se va arunca din vagon ca să se lase strivită de roţile 
trenului. 

Marchizul făcu un gest de spaimă. 

— Majestate, socot că vedeţi lucrurile prea în negru, zise el, căci cum s- 


— 325 — 


ar putea ca o prinţesă să uite consideraţia pe care o datorează familiei 
Romanovilor? 

— In ce priveşte asta, știi doar că dragostea e oarbă, răspunse 
împăratul, zâmbind. și, acum, dragul meu Savary, ia măsurile 
trebuincioase în vederea călătoriei şi cere să ţi se achite, la casa Palatului, 
suma necesară. Firește că nu se va economisi nimic, pentru ca totul să fie 
pus la punct. 

Marchizul se înclină plin de respect și părăsi încăperea. 

Aceasta era o însărcinare care trebuia să-i aducă glorie şi răsplată. 

În mintea lui se şi vedea înconjurat de onoruri, iar pe pieptul său 
străluceau nenumărate decoraţii ruseşti și germane. 


* 


La ora nouă fix, o trăsură elegantă aștepta înaintea palatului marelui 
duce Constantin. 

Vera se aruncă din nou în braţele părintelui ei. Tânăra era copleșită de 
durere, astfel că marele duce fu nevoit să-și adune tot sângele rece ca s-o 
mai liniştească. 

Frumoasa copilă era îmbrăcată toată în negru și un văl des îi acoperea 
faţa. 

Tânăra logodnică părea mai curând o văduvă. 

În cele din urmă, se smulse din braţele tatălui ei. 

— Te rog să nu mă însoţeşti, zise ea, lasă-mă să cobor singură. Rămâi 
aici și scutește-mă de chinurile unei noi despărțiri. 

Marele duce își luă rămas bun de la fiica sa, care mai oftă o dată din 
adânc și părăsi camera. 

Când se văzu singură în coridor, se întoarse deodată și porni în grabă 
pe covorul moale care îi înăbuşea paşii. 

La un moment dat, se ivi înaintea ei o făptură care avea o astfel de 
înfățișare, ca și cum Vera s-ar fi aflat în faţa unei oglinzi şi şi-ar fi văzut 
acolo imaginea. 

Era îmbrăcată întocmai ca tânăra fată și avea cam și aceeași statură. 

Nici vălul des nu-i lipsea. 

— Valesca? exclamă frumoasa copilă. 

— Eu sunt, Alteță, răspunse cealaltă. A sosit clipa? 

— Da, Valesca, coboară treptele în grabă și urcă-te în trăsură fără să 
adresezi vreun cuvânt cuiva. 

— Vă las cu bine, Alteță, șopti credincioasa cameristă. 

— Du-te cu Dumnezeu, copilă curajoasă și te încredinţez că 
recunoştinţa mea va fi veşnică. 

— Mă jertfesc cu drag, Alteță, șopti camerista. Dar nu mai pierdeţi 
timpul... 

— Da, da, să ne grăbim, murmură Vera. Depărtează-te cât mai repede, 
până nu vinetata. 

Valesca porni spre scară, pe când tânăra prinţesă se strecură spre 
camera lui Vladimir, a cărei ușă era întredeschisă. 

În acest timp, falsa prinţesă cobora scările. 

Îşi lăsase vălul pe față, astfel că nimeni nu-i putea deosebi trăsăturile. 

Lacheii, care erau înșiraţi în hol, se închinară plini de respect, când 
tânăra păși printre rândurile lor. 

Câţiva servitori mai bătrâni se apropiară de ea și-i sărutară mâinile. 

Dar credincioasa cameristă își juca rolul de minune. Nu scoase niciun 
cuvânt, ci făcu doar un gest, ca și cum ar fi vrut să zică: 

— Rămâneţi cu bine, dragii mei! Nu am puterea să-mi exprim 
simţămintele ce mă însufleţesc. 

La ieșirea din hol o aștepta marchizul de Savary. 

Înfumuratul francez, era în ţinută de gală și pe pieptul său străluceau 
decoraţiile sale. 

Mareșalul Curţii făcu înaintea falsei prinsese o plecăciune adâncă. 

— Alteță imperială, murmură el, Țarul mi-a dat o însărcinare foarte 
neplăcută, dar datoria mă sileşte s-o duc la îndeplinire... știu totul, dar n- 
am avut încotro... Îmi îngăduiţi să vă ofer braţul, Alteță? 

Valesca îl luă de braţ. 

Camerista trebui să se stăpânească din răsputeri să nu izbucnească 
într-un hohot de râs, căci comedia începea s-o distreze din ce în ce mai 
mult. 

Marchizul se îndreptă cu pași zvelţi spre trăsură şi ajută tinerei să se 
urce în elegantul echipaj. 

— Frumoasă fată, își zise francezul, ce mândră pășește! Da, numai o 
prinţesă se poate purta astfel. 

Valesca se tolăni pe pernele trăsurii, își dădu puţin capul pe spate, și 
închise ochii. 

— Putem porni, Alteță? întrebă Savary. 

Camerista clătină capul în semn de încuviinţare. Marchizul porunci 
vizitiului să pornească și trăsura se îndreptă în galop spre gară. 

În această zi se interzisese accesul publicului pe peron. 

Cu toate acestea, o mare mulțime de oameni se adunase în faţa clădirii, 
căci în Petersburg se zvonise că prinţesa Vera va pleca în călătorie. 

Locuitorii orașului nu erau străini de motivul acestei plecări. 

E, într-adevăr, ciudat, că tocmai acele taine care n-ar trebui să 
pătrundă în public, sunt cunoscute de popor în timpul cel mai scurt cu 
putinţă. 

Tot astfel se întâmplase și cu plecarea prinţesei Vera. 

Şi, locuitorii orașului nu voiseră să renunţe dela a-și lua rămas bun de 
la iubita lor prinţesă. 

Se adunară în mare număr în faţa gării și nu se îndepărtară, cu toate 
încercările poliţiei de a-i împrăștia. 

În mulţime se aflau nenumărate fete, fiecare dintre ele ținând un 
buchet de flori în mână. 

Desigur că prinţesa Vera ar fi fost înduioșată de aceste dovezi de 
simpatie. 

Valesca, însă, își simţea inima strânsă de durere, gândindu-se la 
nefericita ei stăpână. 

Pentru ca să se împiedice vreo nenorocire, se formase un cordon de 
poliţişti, care țineau publicul la oarecare distanţă de clădirea gării. 

Acum, când trăsura se opri, mulțimea rupse cordonul şi se înghesui 
spre falsa prințesă, oferindu-i flori. 

Numai cu mare greutate marchizul de Savary izbuti să se retragă pe 
peron, Împreună cu frumoasa fată. 

De afară, însă, se auzea din ce în ce mai tare: 

— Du-te cu bine, prințesă, Dumnezeu să te aibă în paza sa. La 
revedere, la revedere! 

În cele din urmă, Valesca se afla în vagon. 

Răsună o fluierătură ascuţită şi trenul se puse în mișcare. 

Credincioasa cameristă a prințesei Vera răsuflă ușurată. 

Căci, stăpâna ei era salvată și, apoi, chiar ea însăși va fi, după puţin 
timp, peste graniță, unde mânia Țarului nu mai putea s-o ajungă. 

Fericită, frumoasa fată îşi împreună mâinile şi murmură o rugăciune, 
gândindu-se la aceea pentru care își primejduise viaţa. 

Apoi, rămase cu privirea aţintită în gol. Încetul cu încetul, neliniştea o 
cuprinse şi Valesca începu să-și dea seama de toată grozăvia situaţiei. 

Îşi zise că înşelătoria trebuia să se descopere la sosirea ei în Berlin, 
dacă nu mai de vreme și atunci, mânia Țarului nu va mai cunoaște 

margini. 

— Alexandru al III-lea nu va uita niciodată că m-am încumetat să-l 
înfrunt, murmură Valesca. Desigur că împăratul va căuta pe orice cale să 
pedepsească pe stăpâna mea. Cât despre mine, nu mai încape îndoială că 
mă așteaptă o moarte înfiorătoare... 

Totuși, camerista își jucă rolul de minune. 

Pretextă o durere de cap, îşi ascunse faţa în mâini și se retrase într-un 
Colț al vagonului. 

Politicosul francez, care o însoțea, avea destulă delicateţe, ca să-i 
respecte durerea. 

Porunci celorlalţi să se retragă pentru ca tânăra „prinţesă” să se poată 
odihni în voie. 

Apoi, marchizul se apropie de Valesca și-i zise, făcând o plecăciune 
adâncă: 

— Alteța Voastră poruncește să părăsesc compartimentul sau îmi 
îngăduie să rămân? Majestatea Sa Țarul mi-a dat ordin să nu vă părăsesc 
din ochi nicio clipă... 

Credincioasa cameristă dădu din umeri, fără să răspundă ceva. 

Savary luă tăcerea ei drept o încuviinţare să rămână pe loc și se 
ghemui într-un colț al vagonului. 

Trenul înainta cu repeziciune. 

După un răstimp, mareșalul Curţii încercă să lege o conversație cu 
aceea pe care o însoțea, dar tânăra fată dădu răspunsuri scurte, lăsând să 
se înțeleagă că vrea să fie lăsată în pace. 

Marchizul începu să devină din ce în ce mai neliniștit. Purtarea 
„prinţesei” o considera ca un semn detrufie. 

— Dar las' că se schimbă ea când vom ajunge în Germania, își zise 
francezul. Acolo nu va mai avea încotro și va trebui să fie binevoitoare cu 
logodnicul ei, căci nu-mi vine să cred că se va încumeta să înfrunte 
hotărârea Țarului și să refuze mâna prinţului. 

Savary se cufundă în meditaţie, gândindu-se la răsplata pe care 
împăratul i-o va da pentru ducerea la îndeplinire a delicatei sale misiuni. 

În acest timp, Valesca se ruga neîncetat ca fuga Verei și a lui Vladimir 
să izbutească. 

Apoi, însă, oboseala o copleși şi ochii credincioasei cameriste se 
închiseră. 

Frumoasa fată adormi. 

Marchizul de Savary se lupta și el cu somnul, care ameninţa să-l 

cuprindă. 

În cele din urmă, nobilul francez începu să sforăie. 

Timpul se scurse astfel și, după câteva ore, zorile se iviră, trimițând în 
vagon o lumină slabă, nehotărâtă. 

Alexandrovo era ultima stație unde urma să se oprească trenul. Apoi, 
treceau graniţa. 

Marchizul de Savary obișnuia să se scoale foarte devreme. 

De altfel, mulţi oameni de vârsta lui se trezesc la răsăritul soarelui. 

Și această obișnuinţă nu-l părăsi nici în timpul călătoriei. 

Bătrânul deschise ochii, căscă și se ridică încetișor din fotoliul de pluş. 

— Hm, ciudată situaţie, murmură mareșalul Curţii, să fii singur cu o 
prinţesă şi încă cu cea mai frumoasă din toată împărăţia! Ah, dacă aș fi 
tânăr, îşi continuă el monologul, în șoaptă, dacă aş mai avea frumuseţea 
de odinioară... Atunci, din această situaţie picantă ar fi putut să iasă o 
aventură minunată, dar aşa, dragul meu Savary, a trebuit să te încovoi 
sub povara vremii, părul tău a făcut loc perucii, și ești și tu nevoit să te 
foloseşti de mijloace de înfrumusețare, pentru ca să nu se observe că eşti 
un om mai în vârstă... 

Ar fi putut foarte bine să zică: „un om bătrân”, dar elegantul francez nu 
se încumeta să-şi mărturisească lui însuși că, la urma urmei, era un 
moșneag în toată puterea cuvântului. 

Marchizul se apropia de „prinţesă” şi rămase în picioare înaintea ei. 
Tânăra dormea încă. 

— Păcat că nu-i pot vedea fața, murmură Savary, vălul ăsta des 
acoperă chipul ei fermecător... 

Mareşalul Curţii aruncă în jurul său o privire cercetătoare. 

Trebuia, cu orice preţ, să ridice vălul. Simţea nevoia să vadă încă o dată 
trăsăturile aceleia, care era socotită ca una dintre cele mai frumoase 
femei ale Rusiei. Voia să se încredinţeze dacă prinţesa arăta rău, dacă 
durerea nemărginită ce-i cuprinsese sufletul se întipărise pe faţa ei. 

Bătrânul se uită din nou în jurul lui, căci ceea ce voia să facă era o 
îndrăzneală fără seamăn. 

Dar „prințesa” era în mâna lui; într-o măsură oarecare, marchizul era 
împuternicitul Ţarului şi, în această calitate, putea să-și îngăduie să ridice 
puţin vălul aceleia pe care o însoțea. 

Acum, bătrânul se afla foarte aproape de tânăra fată. 

Camerista era cufundată într-un somn adânc, căci tulburarea o 
învinsese cu totul. 

Sărmana habar n-avea de primejdia care plutea acum deasupra 
capului ei. 

Mareșalul Curţii apucă cu grijă un colț al vălului care acoperea fața 
adormitei şi-l ridică încetișor. 

Deodată, Savary se dădu înapoi. 

Înnebunise oare, sau nu se dezmeticise din somn? 

Aceea care se afla înaintea lui nu era fiica marelui duce Constantin. 

Să se fi transformat ea astfel, în ultimele săptămâni, de când n-o mai 
văzuse? 

Bătrânul îşi aminti că ultima oară o zărise cu prilejul încoronării lui 
Alexandru al III-lea. 

Dar, atunci, prinţesa avusese altă înfăţişare. 

— Nu, nu, această fată nu e verișoara Ţarului, murmură Savary. 

Și, cu cât căuta să-şi amintească mai lămurit chipul prinţesei, cu atât 
bănuiala sa prindea rădăcini mai adânci. 

În cele din urmă, francezul ajunse la convingerea că fuseseră cu toţii 
victimele unei îndrăzneli nemaipomenite. 

Mânia lui nu mai cunoscu margini; își înfipse mâinile în perucă și 
începu să-și smulgă părul de ciudă. 

Apoi, însă, se mai potoli şi se retrase într-un colţ al compartimentului, 
ca să chibzuiască ce-i de făcut. 

Nu mai încăpea îndoială că se pusese la cale o înscenare. 

Însoțitoarea lui nu era prinţesa Vera, ci o înşelătoare. 

Dar mareșalul Curţii își dădu seama că n-are mult timp de stat la 
gânduri. 

În cele din urmă luă o hotărâre. Se apropie din nou de Valesca și strigă 
din răsputeri: 

— S-a descoperit înșelătoria! 

Camerista sări în sus, buimăcită de somn. 

Totuși, cuvintele care îi ajunseseră la ureche pătrunseseră ca un 
pumnal în inima ei. 

Sărmana fată tocmai visase că înşelătoria fusese descoperită şi că ea, 
Valesca, era condamnată la moarte pentru fapta ei îndrăzneață. 

„S-a descoperit înşelătoria!” 

Cuvintele bătrânului îi răsunau în urechi. 

Dar nu, nu era adevărat, totul nu era decât o născocire a închipuirii 
sale. 

Deodată, Valesca zări un bărbat care se înclinase înaintea ei, zicând: 

— Ai dormit bine, falsă prinţesă? 

Tânăra scoase un țipăt de spaimă și se prăbuși în fotoliu. 

Marchizul de Savary sări la ușă şi trase zăvorul. 

Acum era singur cu frumoasa înșelătoare, care va trebui să-i 
mărturisească totul. 

Cu chipul schimonosit de furie, mareșalul Curţii se apropie de 
credincioasa cameristă. 

— Spune-mi cine a pus la cale această comedie? strigă el, cine ţi-a 
încredinţat rolul pe care l-ai luat? 

Valesca începu să tremure. 

— Dumnezeule milostiv, murmură sărmana fată. lertare, iertare, nu 
mă rog pentru mine, ci pentru aceea pe care am vrut s-o salvez. O, 
domnule, fie-vă milă, nu ne trădați... 

Marchizul se înfurie şi mai tare. 

— Auzi îndrăzneală, răcni el, să mi se facă asemenea propuneri?... Să 
las ca Majestatea Sa să fie înșelat? Nu, nu, voi dezvălui înşelătoria și, în 
același timp, voi purta de grijă ca vinovaţii să fie prinși. Și chiar dacă 
aceștia vor trebui căutaţi în palatul marelui duce, te încredinţez că nu vor 
scăpa de pedeapsă. Sunt împuternicitul Majestății Sale Ţarul şi mă voi 
arăta demn de încrederea ce mi s-a arătat. Și acum, spune-mi cine ești? 

La început, Valesca nu fu în stare să răspundă. Cuvintele i se opriră în 
gâtlej, iar inima îi zvâcnea cu putere, amenințând să-i spargă pieptul. 

—  Îndurare, îndurare!... bâigui ea, în cele din urmă, căzând la 
picioarele marchizului. 

Acesta, însă, o ridică cu asprime. 

— Singurul mijloc ca să-ți mai îmblânzești pedeapsa, este să 
mărturiseşti totul, zise el. Prinţesa Vera știe de această înșelătorie? 

— Da, îngână camerista. 

— De cetrebuia zădărnicită plecarea prinţesei? continuă bătrânul. 

Valesca își recăpătă sângele rece. 

— Pentru că iubește pe un altul, strigă ea, pentru că nu voia să se lase 
vândută. Nu, nici chiar Țarul n-are dreptul să jertfească fericirea ei... 

— Dar cine ești dumneata? cercetă Savary. 

— Camerista Alteţei Sale imperiale. 

— Cine e bărbatul care se ascunde îndărătul acestei înscenări? 
continuă mareșalul Curţii, pe un ton cu totul schimbat. 

Tânăra tăcu. 

— Răspunde, răcni el. Spune-mi adevărul, căci altminteri vei regreta 

amarnic. 

— Nu ştiu cine e acest bărbat, murmură Valesca. 

Credincioasa cameristă nu voia să-și trădeze stăpâna. Și aşa vorbise 
prea mult. 

— De unde aş putea eu să știu despre cine era vorba? adăugă tânăra. 
Alteța Sa imperială, prinţesa Vera, nu putea să încredințeze un asemenea 
secret cameristei sale. 

— Dacă fiica marelui duce nu s-a sfiit să-ţi dea rolul ei, desigur că ţi-a 
destăinuit şi planul pe care l-a pus la cale, replică marchizul, cu sânge 
rece. 

— Îţi pierzi timpul, domnule... diplomat! zise ea, cu dispreţ. Nu deţin 
niciun secret. 

— Ei, la urma urmei, mi-e totuna... Voi opri trenul şi ne vom întoarce la 
Petersburg, încheie Savary. 

Zicând acestea, bătrânul se năpusti spre semnalul de alarmă. 

Camerista se așeză în calea lui, strigând: 

— Mai bine omorâţi-mă, decât să opriți trenul. Vă implor, domnule, fie- 
vă milă... Nu dezvăluiți taina, măcar încă două zile. Prin aceasta nu faceţi 
nicio faptă rea, ci ajutaţi, doar, ca doi oameni care se iubesc, să se unească 
pentru totdeauna. 

— Doi oameni care se iubesc? strigă marchizul. Așadar, tot de o 
dragoste a prinţesei Vera este vorba? În Petersburg circulă felurite 
zvonuri, În această privinţă - se spune că... dar să lăsăm asta. 

Dă-te la o parte, vreau să trag semnalul de alarmă, trebuie să opresc 
trenul. 

În această clipă se auzi o şuierătură ascuţită. 

Era semnalul că trenul se apropia de o stație. 

— Am ajuns la graniţă, zise francezul. De aici ne vom întoarce. 

Câteva minute mai târziu trenul special se opri, pufăind în gara 
Alexandrovo. 

— Eşti prizoniera mea, porunci marchizul. Să nu care cumva să încerci 
să părăsești compartimentul, căci voi încuia ușa pe dinafară. 

Zicând acestea, bătrânul se depărtă. 

Nefericita fată căzu în genunchi și începu să se roage. 

Dar, credincioasa cameristă nu se rugă pentru ea, căci știa că e 
pierdută. Nu, Valesca implora mila Domnului pentru aceea de dragul 
căreia se jertfise, pentru cei doi iubiți care voiau să se unească pentru 
totdeauna şi a căror viață era ameninţată. 

O oră mai târziu, Alexandru al III-lea fu trezit din somn. 

Înaintea patului său se afla cameristul lui, care îi întinse o telegramă. 

— Rog pe Majestatea Voastră să mă ierte că mi-am luat îndrăzneala să- 
i tulbur somnul, zise acesta, dar tocmai acum a sosit o telegramă care 
pare să aibă o mare însemnătate. De aceea, s-a hotărât să vă trezim din 
somn, pentru a vă înmâna depeșa. 

Împăratul luă telegrama din mâna servitorului. Dar de abia aruncase o 
privire asupra hârtiei, că scoase o exclamaţie de furie. 

— Nu, nu e cu putinţă, strigă el, nimeni nu poate avea îndrăzneala să 
mă înfrunte cu atâta neruşinare. 

Împăratul parcurse de câteva ori cuprinsul telegramei, nevenindu-i să- 
şi creadă ochilor. 

lată conţinutul ei: 


„Cuprins de deznădejde, mă văd silit să vă aduc la cunoştinţă că atât 
Majestatea Voastră cât si eu, am fost victimele unei înșelătorii de o 
îndrăzneală fără seamăn. 

Conform poruncii Majestății Voastre, m-am prezentat aseară la palatul 
marelui duce, pentru a lua pe Alteța Sa imperială prinţesa Vera, pe care 
urma s-o conduc în Germania. 

La graniţă, însă, făcui constatarea că însoţitoarea mea nu e fiica Alteţei 
Sale Imperiale marele duce, ci camerista acesteia. 

Am poruncit imediat ca trenul să se întoarcă la Petersburg, pentru ca 
Majestatea Voastră să ia hotărârile pe care le va crede de cuviinţă. 
După cât am aflat, înșelătoria a fost pusă la cale spre a înlesni fuga 
prințesei Vera, care voia să dispară cu iubitul ei. 

Rămân al dumneavoastră prea plecat supus, 

Marchiz de Savary.” 


Alexandru al III-lea spumega de mânie. 

Aşadar, fusese victima unei înşelăciuni? 

Se îmbrăcă în grabă și apoi agită clopoţelul. Cameristul intră în 
dormitorul împăratului. 

— Să vină noul prefect al poliției din Petersburg, maiorul Daniceff care 
a sosit ieri din Krasnoiarsk, porunci Țarul. 

Servitorul se înclină plin de respect și se depărtă în grabă. 

Alexandru al III-lea trecu în cabinetul său de lucru şi începu să se 
plimbe prin cameră. 

— Aşadar, au cutezat să mă înfrunte? murmură el. Dar se va vedea că 
pedepsesc cu asprime orice lipsă de respect față de mine. Chiar dacă 
unchiul meu, marele duce Constantin, e amestecat în această comedie 
nerușinată, voi şti să dovedesc că cu mine nu se poate glumi. Nu vor fi 
cruțați nici membrii familiei imperiale, vreau să arăt tuturor că oricine 
trebuie să se supună hotărârilor mele. 

Deodată, Țarul se opri şi rămase tăcut câteva clipe, apoi se apropie de 
birou, se așeză și aşternu pe o hârtie câteva rânduri. 

Peste un sfert de oră, un lacheu intră în cabinetul împăratului. 

— Excelenţa Sa prefectul poliţiei din Petersburg, maiorul Daniceff 
aşteaptă în anticameră, anunţă el. 

— Să intre, porunci Alexandru al III-lea. 

Câteva clipe mai târziu, Daniceff păşi în cabinet. Încă pe vremea 
domniei lui Alexandru al II-lea, maiorul fusese numit prefect al poliţiei 
Capitalei. 

Această numire veni în chip cu totul neașteptat, pe când Daniceff mai 
locuia la Krasnoiarsk, împreună cu iubita lui soţie, Lydia, fiica nihilistului 
lanitzki. 

Plin de deznădejde, guvernatorul se văzu silit să-și părăsească postul. 

Milostivul om era adânc îndurerat, deoarece nu mai putea veni în 
ajutorul condamnaților, îmbunătăţindu-le soarta. 

Dar funcţia în care îl numise împăratul era prea însemnată ca să-i fie 
îngăduit s-o refuze. 

Alexandru al III-lea încuviinţă alegerea făcută de tatăl său în această 
privinţă, astfel că maiorul Daniceff se găsea acum la Petersburg, unde 
sosise înainte cu o zi şi îşi luase slujba în primire. 

Noul prefect se opri înaintea împăratului, care îl chemase la o oră atât 
de neobișnuită. 

— Sire, sunt la ordinele Majestății Voastre, zise Daniceff, înclinându-se 
cu respect. 

— Domnule prefect, acum ai prilejul să-mi dovedești dacă voi găsi în 
dumneata omul de care am nevoie, începu împăratul. 

Apoi, povesti cu respiraţia întretăiată, în ce chip fusese înşelat și cum i 
se zădărniciseră planurile. 

— Şi, acum, du-te la palatul marelui duce Constantin și arestează pe 


— 335 — 


prinţesa Vera, încheie Ţarul. 

— Să arestez pe prinţesa Vera? exclamă Daniceff, înspăimântat. O, 
Majestate, gândiţi-vă bine la pasul pe care vreţi să-l faceți. Căci, în ultimul 
secol nu s-a petrecut niciodată în familia Romanov o asemenea dramă. 

Alexandru al III-lea clătină capul, cu hotărâre. 

— Vreau să rup cu tradiţia, strigă el. Chiar dacă ar fi vorba de aceia 
care sunt foarte apropiaţi de mine, sunt hotărât să nu ţin seamă de nimic 
și să-i pedepsesc cu cea mai mare asprime, dacă au cutezat să se 
răzvrătească împotriva mea. Și, apoi, continuă Țarul, nu mai încape 
îndoială că la mijloc e şi iubitul prinţesei. Bănuiam mereu pe locotenentul 
Raşinski, care a fost exilat în Siberia. Am scotocit printre hârtiile 
verişoarei mele şi m-am încredinţat că acest tânăr nu-i este indiferent. 
Desigur că Vladimir Rașinski se află în Petersburg. Cutreieră tot oraşul, 
nu lăsa niciun colț necercetat și după ce Rașinski va fi găsit, vei... 

Țarul şovăi o clipă, apoi continuă, cu sânge rece: 

— „vei porunci să fie întemnițat în fortăreaţa Petru și Pavel şi, anume, 
într-una dintre celulele subterane în care pătrunde apa Nevei. 

Daniceff păli. 

Ce misiune îi era dat să ducă la îndeplinire! 

Cu toate că maiorul avea motive să fie pornit împotriva lui Vladimir, 
totuși Daniceff înţelesese suferințele prietenului său și, după cum ne 
aducem aminte, încuviinţase în tăcere fuga lui. 

Desigur că cititorii noştri își amintesc ultimele cuvinte rostite de 
guvernatorul Krasnoiarskului, la plecarea prietenului său din reședința 
ce-i fusese hotărâtă. 

Maiorul nu voise să încuviinţeze pe față această evadare, dar își 
dăduse prea bine seama ce urmărise tânărul, când venise să-l roage să-i 
împrumute calul. 

— Vom executa întocmai porunca Majestății Voastre, răspunse noul 
prefect al poliției din Petersburg. 

— Cât despre aceea care a avut bunăvoința să ia locul prinţesei, 
continuă Țarul, nu vom face multă vorbă cu dânsa. Voi semna sentinţa de 
condamnare la moarte şi execuţia va avea loc în cea mai mare tăcere. 

— Cum, Majestate, exclamă Daniceff, nu vreți ca nenorocita să fie 
trimisă în judecata unui tribunal ordinar? Socot că poporul n-ar fi tocmai 
mulțumit, căci e cu neputinţă ca lucrurile să nu ajungă în public - dacă am 
proceda cu atâta asprime... 

— Bine, fie, încuviinţă Alexandru al III-lea voi renunţa la moartea ei. 

Însă, deoarece procesul ar stârni vâlvă, poruncesc ca tânăra să fie 
transportată în Siberia, pe cale administrativă și să fie exilată într-o 
localitate unde condamnaţii nu pot rezista climei. Așadar, ai aflat care 
sunt poruncile mele, Daniceff. Acum te poţi retrage. 

Prefectul poliţiei din Petersburg se înclină și părăsi cabinetul Țarului. 

Adânc îndurerat, maiorul se întoarse acasă și povesti soției sale ceea 
ce aflase. 

— Nu voi putea să îndeplinesc multă vreme această slujbă, zise el. 
Peste puţin timp îmi voi înainta demisia. 

— Nu, dragul meu, e mai bine să nu-ţi părăsești slujba, răspunse Lydia, 
căci dacă vor veni, într-adevăr, zile grele pentru Rusia, după cum se pare, 
atunci e preferabil ca oameni înţelegători, ca tine, să ocupe funcţii înalte. 
„Aceştia vor putea să mai împuţineze nenorocirile și să micşoreze 
mizeria, ceea ce ar atrage asupra lor binecuvântarea poporului oropsit. 


* 


După puţin timp, Daniceff se îndreptă spre palatul marelui duce 
pentru a duce la îndeplinire poruncile împăratului. 

Aici însă, găsi cuibul gol. 

Cei doi tineri dispăruseră fără urmă. 

Când vestea fu adusă la cunoştinţa împăratului, acesta porunci ca toate 
gările orașului să fie ocupate de poliţişti, care să formeze un cordon în 
jurul capitalei, astfel ca nimeni să nu poată părăsi Petersburgul. 

— E cu neputinţă să fi plecat din oraș în timp atât de scurt, zise 
Alexandru al III-lea. Trebuie să le aţinem calea și să-i urmărim până ce ne 
vor cădea în mână. 


În acest timp, Vladimir şi Vera treceau prin clipe îngrozitoare. 

Travestiţi în doi locuitori din Savoia, tinerii izbutiseră să părăsească 
palatul marelui duce. 

Vera purta o rochie scurtă, de culoare albastră, garnisită cu catifea. 
Talia ei subțire era strânsă într-un corset care o făcea și mai zveltă și de 
sub mânecile bufante ieşeau braţele ei minunate. Părul era împletit în 
două cozi, care îi ajungeau până la șold. 

Vladimir avea și el o înfățișare destul de chipeșă. 

Tânărul era îmbrăcat tot în portul locuitorilor din Savoia. 

Se informase la gară și aflase că trenul pentru Viena pleca pe la ora 
douăsprezece noaptea. 

Cei doi iubiţi se hotărâră să se folosească de acest tren. 

Dacă izbuteau să treacă granița austriacă, se puteau socoti în 
siguranță, căci acolo autoritățile ruseşti nu mai erau în stare să-i 
urmărească cu atâta înverșunare ca pe pământul patriei. 

Ştim că tinerii voiau să plece din Viena spre Italia, iar de acolo să 
treacă în Africa, unde aveau să aştepte până ce se ivea prilejul să fugă în 
America. 

În acest chip, nu mai încăpea îndoială că urmăritorii lor le vor pierde 
urma. 

Cei doi îndrăgostiţi ajunseră cu bine la gară. 

Nu mică fu spaima lui Vladimir când află că toate trenurile care urmau 
să plece spre Germania în acea seară, fuseseră suspendate. 

— Un tren special a pornit spre graniţă, îi zise impiegatul, și pentru ca 
acesta să aibă drumul liber, toate celelalte garnituri au fost oprite în gări. 

Tânărul luă drept un semn rău această veste. 

— Vom fi nevoiţi să aşteptăm până mâine-dimineaţă, se adresă el 
iubitei sale, astfel pierdem câteva ore. Dar nu avem încotro, așa că va 
trebui să ne petrecem noaptea într-un chip oarecare. 

Însă, tânăra nu vru să audă de nimic, preferând să rămână în sala de 
aşteptare. 

În cele din urmă, Vladimir consimţi la această propunere şi cei doi 
îndrăgostiţi se îndreptară spre sala de așteptare, unde fiul marelui duce 
porunci să li se aducă ceai. 

După ce li se împlini cererea, tinerii se mai înviorară cu băutura caldă. 

Apoi, Vera începu să se simtă obosită, își sprijini capul de speteaza 
băncii pe care ședeau și, după puţin timp, adormi. 

Vladimir, însă, veghea. 

Tânărul căzu pe gânduri. Săvârșise o faptă care va rămâne unică în 
istoria Rusiei. 

Răpise o prinţesă. 

Fără îndoială că această îndrăzneală va stârni vâlvă în lumea întreagă. 

Și influenţa împăratului nu va fi de ajuns, oare, ca o armată întreagă de 
spioni să fie pornită pe urmele fugarilor, indiferent în ce ţară s-ar fi aflat 
ei? 

— Dar zarurile au fost aruncate, își zise tânărul. Acum trebuie să sufăr 

urmările faptei mele. 

Fiul marelui duce luă o hotărâre: dacă fuga lor ar fi descoperită și 
poliţia ar izbuti să-i găsească urma, dușmanii săi nu vor izbuti să-l prindă 
viu. 

— Dacă voi fi prins, își zise el, ţarul Alexandru al III-lea va porunci să 
fiu omorât în chinurile cele mai înfiorătoare... Dar aceasta nu se va 
întâmpla... mai bine îmi pun eu însumi capăt vieţii. Şi ce viață am dus... 
continuă el, cuprins de deznădejde. În venele mele curge sângele 
Romanovilor şi el este tot atât de înfierbântat ca și cel al Țarului. Cu toate 
acestea, în ochii săi nu sunt decât un om pribeag, fără niciun drept, fără 
cinste, fără apărare... Un blestem înfiorător a fost rostit la naşterea mea și, 
de atunci, rătăcesc mereu pe drumul care mă va duce la mormânt. 

Deodată, fiul marelui duce fu trezit din visare, de o agitaţie care se 
produse în sala de așteptare. 

Ușile erau deschise și închise în grabă. Oamenii forfoteau înăuntru și 
afară şi-şi șopteau mereu. 

Trenul care pleca spre Germania, trebuia să fie tras la peron peste un 
sfert de oră, căci zorile şi începuseră să se ivească. 

Totuşi Vladimir se hotărî să cerceteze cauza tulburării ce cuprinsese 
mulțimea. 

— Ce s-a întâmplat? întrebă el pe un jandarm care se afla la ușă. 

Acesta dădu din umeri și nu scoase nicio vorbă. 

Vladimir îi strecură o monedă în mână. Soldatul deveni mai vorbăreţ. 

— Trebuie să se fi întâmplat ceva în Palatul imperial, șopti el, căci am 
primit ordinul ca toate gările să fie ocupate. După cât am auzit, se pare că 
e vorba de doi fugari pe caretrebuie să-i prindem. 

Fiul marelui duce se stăpâni din răsputeri să nu scoată un strigăt de 
spaimă. 

ştia, doar, prea bine, cine erau aceşti fugari. 

Urmărirea fusese pornită împotriva lui și a prințesei Vera. 

Se îndreptă în grabă spre iubita lui, pentru a-i aduce la cunoștință 
înfiorătoarea veste. 

Dar când o văzu dormind atât de liniștit, fără să bănuiască nimic din 
primejdia ce plutea deasupra capetelor lor, tânărul nu se încumetă s-o 
trezească. 

— Dormi, dormi, sărmană copilă, murmură el. 

Deodată se plecă deasupra iubitei sale și depuse o sărutare pe buzele 
ei. 

Vera deschise ochii şi-l apucă de mână. 

— Ce s-a întâmplat? îngână ea. Pari neliniștit... Nu, nu, trebuie să-mi 
spui adevărul, nu-mi ascunde nimic, vreau să știu totul... Fuga noastră a 
fost descoperită, suntem urmăriţi, nu-i așa? 

Vladimir lăsă capul pe piept. O durere nemărginită se întipări pe chipul 
său. 

— Vera, bâigui el, a venit timpul să ne despărțim... 

— Să ne despărțim? repetă prinţesa. Cum, e cu putință? 

— Da, Vera, trebuie să ne luăm rămas bun pentru totdeauna, continuă 
fiul marelui duce. E prea târziu... pentru noi nu mai există scăpare... 

În această clipă, uşa fu smucită cu violenţă și maiorul Daniceff intră 
înăuntru, însoţit de câţiva ofițeri de poliţie. 

Prefectul poliţiei din Petersburg își plimbă privirile în încăpere, ca și 
cum ar fi căutat pe cineva. 

Deodată, rămase cu ochii aţintiţi asupra celor doi tineri. 

Maiorul se apropie de ei încetișor. 

Pe chipul său nu se putea citi nici urmă de bucurie; dimpotrivă, durere. 

— Vladimir Rașinski, zise el, cu jumătate de glas. 

— Daniceff, exclamă Vladimir, dumneata, tocmai dumneata ești acela 
care mă va împinge în prăpastie? 

— Nu, răspunse prefectul, eu nu sunt decât unealta unui om mai 
puternic ca mine. Vladimir Rașinski, ești prizonierul meu! 

— Şi ea? întrebă tânărul, arătând spre prinţesa Vera. 

— Va fi tratată cu mai puţină asprime, replică Daniceff. Totuși, 
Majestatea Sa Țarul mi-a poruncit s-o arestez. 

Vladimir izbucni într-un hohot de râs. 

— Minunat, minunat, strigă el, cea mai frumoasă prințesă din Rusia, 
aceea pe care tot poporul o adoră, este arestată... La urma urmei, n-ar fi 
nimic nou în istoria Rusiei, dacă un Romanov e omorât din porunca altui 
vlăstar al familiei imperiale. 

— Tăcere, îi șopti prefectul, această sfidare nu face decât să-ţi 
înrăutăţească situația. 

— Şi unde vreți să mă duceţi? întrebă tânărul. 

— Am primit ordin să te întemniţez în fortăreața Petru și Pavel, 
răspunse Daniceff. 

— Bine, sunt prizonierul dumitale, dar îți cer o singură favoare. 
Îngăduie-mi să-mi iau rămas bun de la părintele meu... Acum vei afla cine 
este el... Tatăl meu e marele duce Constantin, șopti Vladimir, sunt un 

Romanov... 

Daniceff păli. Acum vedea totul limpede. 

— Îţi voi îndeplini rugămintea, răspunse prefectul, însă trebuie să-mi 
dai cuvântul de onoare că nu vei încerca să fugi. 

— Nu, nu voi încerca să fug, exclamă tânărul. Îţi jur că după ce mă voi 
afla în palatul tatălui meu, nu voi păși afară neînsoţit de dumneata. 

— Aşadar, ne-am înţeles, încheie maiorul. Şi, acum, să mergem. Alteța 
Sa prinţesa Vera ne va urma. 

După câteva minute, Daniceff şi prizonierii săi erau în drum spre 
palatul marelui duce Constantin. 

În acest timp o scenă zguduitoare se petrecuse acolo. 

Când descoperi fuga fiicei sale, marele duce fu cuprins de o tulburare 
vecină cu nebunia. 

Nefericitul părinte alergă prin toate încăperile, strigă numele fiicei 
sale, dar în zadar. 

— Nu, tu nu trebuie să-mi fii răpită, răcni el, nebun de durere, nu, 
copila mea, tu eşti sprijinul bătrâneţilor mele... întoarce-te înapoi la 
mine... întoarce-te... 

Şi, la vaietele lui se adăugară și cele ale soţiei sale, marea ducesă Ella. 

Dar palida femeie, care, de altfel, nu prea se folosea de influenţa ce o 
avea asupra soţului ei, era mai chibzuită decât Constantin. 

— Nu există niciun mijloc să aflăm încotro s-a îndreptat Vera? întrebă 
ea. N-ar putea nimeni să ne dea o lămurire în această privinţă? 

Marele duce își aţinti privirile în pământ. 

— Da, e cu putinţă, murmură el, e cu putinţă să fie la dânsa. 

— La dânsa? cercetă Ella. De cine vorbeşti? 

— Nu mă întreba, draga mea, se rugă Constantin. Te rog, retrage-te în 
camera ta și lasă-mă singur o oră. Voi face tot ce e cu putință ca să-mi 
regăsesc fiica. 

Unchiul Țarului își sărută soţia, apoi intră în biroul său. 

Aici aşternu câteva rânduri pe o hârtie, o împături, puse pecetea sa 
deasupra, iar după aceea o înmână unui servitor. 

Cam peste o oră, Sonia Rașinski intră în cabinetul marelui duce. 
Scrisoarea fusese adresată nobilei femei, pe care Constantin o implorase 
să vină numaidecât la el, spre a-i aduce la cunoștință o veste foarte 
dureroasă pentru amândoi. 

— Pentru ce m-aţi chemat, Alteță? întrebă ea, oprindu-se în prag. 

— Nu-mi vorbi pe acest ton, Sonia, o rugă marele duce, numește-mă ca 

şi odinioară, căci acum trebuie să ne venim în ajutor unul altuia, trebuie 
să lucrăm împreună. 

— Dar ce s-a întâmplat? cercetă Sonia, cuprinsă de neliniște. 

Marele duce îi povesti că fiica lui fugise cu Vladimir. 

Nobila femeie își aţinti privirile în pământ şi murmură: 

— Acesta este blestemul care se împlineşte întocmai... 

Apoi, însă, înălță capul și întrebă: 

— Şi, acum, ce vrei de la mine, Constantin? 

— Te implor să-mi răspunzi dacă Vladimir ţi s-a adresat ca să-i ajuţi la 
fugă. 

— Cum, mă crezi în stare de o asemenea nelegiuire? strigă ea. E doar 
sora lui... 

— Tăcere, şopti Constantin, rotindu-și privirile în jur, ca şi cum s-ar fi 
temut să nu-i audă cineva, nu-mi aminti de asta. Așadar, Vladimir a fugit 
fără să-şi ia rămas bun de la mama lui? 

— Da, fără să-şi ia rămas bun, repetă Sonia. 

Și cei doi oameni, care se iubiseră odinioară, rămaseră mult timp 
împreună, sfătuindu-se ce e de făcut. 

Deodată, marele duce tresări, căci auzise uruitul unei trăsuri care se 
oprise la poartă. 

Constantin se apropie de fereastră și dădu în lături perdeaua. 

— Ce-i asta? strigă el. Ei sunt, ei sunt, îi recunosc, cu toate că poartă 
îmbrăcăminte foarte ciudată. E Vladimir şi Vera, iar Daniceff, prefectul 
poliției, îi însoţeşte. 

— Domnul să fie milostiv cu ei, îngână Sonia, nenorociţii au fost 
arestați... 

— Aşadar, copiii mei se întorc acasă, ca arestaţi? murmură Constantin. 

Cu pași șovăitori, nefericitul părinte se apropie de masă. 

După câteva minute, un lacheu anunță marelui duce sosirea lui 
Daniceff. Prefectul intră în cabinet, însoțit de cei doi tineri. 

În câteva cuvinte, maiorul istorisi lui Constantin cele întâmplate. 

Acesta îl ascultă în linişte. 

— Porunca Majestății Sale trebuie să fie executată, spuse apoi, unchiul 
Țarului. Dar te rog ca fiica mea să fie lăsată aici și eu mă pun chezaș 
pentru dânsa. Îți dau cuvântul meu că prinţesa Vera nu va părăsi locuinţa 
mea, zise marele duce, văzând că prefectul șovăie. 

— Asta mi-e de ajuns, Alteță imperială, răspunse Daniceff, vă voi 
împlini cererea, cu toate că procedez împotriva poruncii Majestății Sale. 

— Şi ce faceţi cu Vladimir? strigă Sonia. 

— În această privință trebuie să mă conformez întocmai ordinului 
împăratului, zise maiorul. Tânărul urmează să fie transportat în 
fortăreața Petru și Pavel. 

— Da, te voi însoţi de bunăvoie, interveni fiul marelui duce, dar te rog 
să-mi îngădui câteva minute. Vreau să mă retrag în camera mea, unde 
păstrez o amintire de preţ, pe care vreau s-o iau cu mine. 

— Te însoțesc, strigă Sonia. 

— Nu, mamă, rămâi aici, răspunsetânărul, vreau să fiu singur. 

— Vladimir, bănuiesc ce urmărești, îngână nefericita femeie. 

— Tăcere, mamă, tăcere, îi șopti fiul ei, vrei să mor de mâna călăului? 

Sonia se îndreptă din mijloc. Era palidă ca ceara. Îşi îmbrăţişă fiul şi-l 
sărută. 

— Adio, Vladimir, adio, zise ea, cu glas scăzut. 

Nicio lacrimă nu strălucea în ochii nenorocitei mame. Tânărul se plecă 
şi-i sărută mâna. 

— lartă-mă, iartă-mă mamă, bâigui el. 

Apoi se îndreptă spre ușă. 

Când ajunse în prag, se întoarse și zise, adresându-se iubitei sale: 

— Vera, voiam să-mi iau și de latine rămas bun. 

Tânăra prinţesă alergă spre el, cu mâinile întinse: 

— Du-te cu Dumnezeu, izbuti să îngâne fiica marelui duce. 

Vladimir citi în ochii ei că-i dă încuviințarea pentru ceea ce voia să facă 
dânsul. 

Mama și iubita lui ştiau că moartea îl chema în împărăţia ei. 

Cele două femei îl înțelegeau, îşi dădeau seama că el poate proceda 
altfel, că era mai bine să-și pună singur capăt vieţii, decât să moară pe 
eșafod. 

— Vladimir, strigă Daniceff, îmi dai cuvântul tău de onoare că nu te 
depărtezi? 

— Rămân în această casă, răspunse tânărul, te poţi bizui pe asta, 
Daniceff. 

Apoi se retrase încetișor, după ce mai aruncă o ultimă privire asupra 
mamei și iubitei sale. 

Capitolul 157 - Mormântul din Gatcina 


Vladimir se îndreptă cu pași hotărâți spre camera lui. 

După ce intră în încăpere, fiul marelui duce închise cu grijă ușa în 
urma sa. Apoi, rămase nemișcat, cu privirile aţintite în gol. 

— Da, trebuie s-o fac, trebuie, murmură el, nu mai pot da înapoi... Mi- 
am luat rămas bun de la toți aceia pe care i-am iubit. O, am văzut că ele m- 
au înţeles şi ştiu că mă duc la moarte. Bine, deci, voi muri aşa cum se 
cuvine să moară un Romanov. 

Zicând acestea, păși spre birou, pe care se afla o casetă împodobită cu 
sidef. O deschise și scoase dinăuntru un revolver. 

Cercetă arma cu luare-aminte; era încărcată. 

— Vânătoarea s-a sfârșit, murmură el, îndreptându-se spre ușa 
balconului, cerbul gonit nu mai poate să alerge, sărmanul se prăbușește... 
Acum se termină tragedia, care a început în clipa când am văzut lumina 
zilei. Cel din urmă cerșetor din Rusia a fost mai fericit decât mine, care 
mă trag din familia imperială. Da, există oameni care se nasc cu menirea 
să sufere toată viaţa lor. Păcatul care m-a adus pe lume, a fost ispășit. 
Vreau să-mi mai arunc privirile doar o singură dată asupra orașului, care 
se întinde înaintea mea și apoi... apoi va urma întunericul veșnic. 

Deschise ușa balconului și păși afară. 

— Colo, se întinde capitala patriei mele, exclamă el, sprijinindu-se de 
grilajul aurit. În această clipă mi se pare că am puterea să pătrund 
viitorul... norii se destramă dinaintea ochilor mei, vălul se ridică... văd 
sfârșitul... Stai până la urmă pe tronul tău, îngâmfate Țar! Dar tu nu eşti 
de pizmuit; dimpotrivă, te compătimesc, muritorule încoronat, cel mai 
nenorocit dintre semenii tăi. Tronul se clatină, coroana e trasă de pe 
capul tău de mâini nevăzute. Viaţa ta nu e decât o agonie lungă şi fiecare 
zi ce ţi se dăruieşte nu face decât să-ți prelungească chinurile. O, aș 
renunţa bucuros la o astfel de viaţă; e un blestem să te naști în familia 
Romanov. Las lumea în urma mea și ţi-o dăruiesc cu toate bucuriile ei. şi, 
acum, pieriţi, voi imagini întunecate și faceți loc amintirilor senine. Mai 
iveşte-te o dată în mintea-mi, icoană a iubitei mele. Rămâi cu bine, Vera, 
rămâi cu bine, Vladimir îţi trimite un ultim sărut și moare... 

Zicând acestea, îndreptă spre inimă ţeava revolverului. 

— Nu trebuie să-mi greşesc ţinta, strigă el, tremurând, nu, pentru 
numele lui Dumnezeu... Căci, dacă m-aș răni numai, atunci... dar nu, asta 
nu se va întâmpla. Înger al morții, fii binevenit, te primesc cu braţele 

deschise... 
O detunătură se auzi pe balconul camerei lui Vladimir. 
— Vera, îngână nobilul tânăr. 
Apoi i seîntunecă înaintea ochilor, se clătină şi se prăbuși la pământ. 


* 


După ce Vladimir se depărtase, o tăcere apăsătoare se lăsă în biroul 
marelui duce. 

Niciunul din cei de față nu se încumetă să scoată o vorbă. 

Sonia suspina din când în când, iar Vera stătea nemișcată. 

Deodată, frumoasa fată sări în sus. Prinţesa desfăcu braţele și se uită în 
jurul ei, cu priviri rătăcite. 

— El moare, tată, da, o știu, moare... strigă fiica marelui duce. 

— Da, sărmană copilă, zise Sonia, cuprinzând-o în braţe. Ai dreptate, el 
va muri, se va jertfi... 

— Cine va muri? Cine vrea să se jertfească? strigă prefectul poliţiei din 
Petersburg. 

— Vladimir, răspunse Sonia, cu glas adânc. 

— Asta nu trebuie să se întâmple, exclamă Daniceff. E prizonierul meu 
şi dacă nu-l duc la închisoare... ah, Vladimir, acum te înţeleg... 

În acest timp, prințesa Vera se năpustise afară şi porni în goană pe 
coridor. 

— Vladimir, strigă tânăra, încât glasul ei răsună în toată casa, Vladimir, 
tu nu trebuie să mori, vreau să trăiești pentru mine, Vladimir... 

Sonia o urmă, cuprinsă de o tulburare fără margini. 

Acum cele două femei ajunseră înaintea camerei tânărului. 

În această clipă răsună o detunătură. 

— E prea târziu, strigă Vera, căzând în braţele Soniei, aproape leșinată. 

După câteva secunde îşi reveni și cele două femei trecură pragul 
încăperii ocupate de fiul marelui duce. 

— Vladimir, strigă Vera, eu sunt, iubitule, nu vreau să mori... 

Dar încăperea era goală. 

Sonia își roti privirile în jurul ei. 

Deodată, observă că ușa care dădea în balcon, era deschisă. 

Amândouă se năpustiră pe balcon. Un strigăt de groază izbucni, în 
același timp, de pe buzele nenorocitelor femei. 

Acela care pentru ele însemna totul în viață, zăcea înaintea lor. 

Alături de trupul său se afla revolverul, fumegând. 

Nenorocitul mai răsufla încă, dar sfârşitul nu mai era departe. 

Vladimir mai deschise ochii și aținti asupra iubitei sale o privire 
îndurerată. 

— Vera, iubito... îngână muribundul. 

Acestea fură ultimele sale cuvinte. 

Prințesa scoase un țipăt și se aruncă asupra cadavrului. 

— Vladimir, strigă ea, ascultă-mă, iubitule... ah, prea târziu... e mort... 

Sonia Îîngenunchease lângă trupul fiului ei. 

— Păcatele părinţilor au fost ispășite de copilul lor, murmură ea. 

Marele duce și prefectul veniseră și ei la faţa locului. 

Constantin aruncă o privire asupra cadavrului, apoi se retrase în 
cameră și, copleşit de durere, se prăbuși pe un divan, suspinând. 

Daniceff se plecă deasupra mortului şi-i închise ochii. 

— A murit ca un erou, îngână maiorul. 

Sonia întinse mâna și o apăsă pe pieptul fiului ei. 

— S-a oprit, bâigui ea, s-a oprit, această inimă nobilă a încetat de a mai 
bate. Dar aici, lângă cadavrul tău, continuă ea, cu priviri strălucitoare, fac 
proorocirea că niciun Romanov nu va muri atât de frumos ca tine, cel mai 
nobil dintre Romanovi. 

Vera se plecă și depuse o ultimă sărutare pe buzele iubitului. 

EPILOG 


Trecură ani. 

Istoria lumii şi-a urmat cursul. Dar în paginile rezervate Rusiei au fost 
înscrise fapte întunecate, rușinoase. 

Țarul tremura pe tronul său; Alexandru al III-lea n-avea încredere în 
popor. Împăratul era urât de supușii săi. 

Teama, care-l chinuia veșnic, nu da răgaz suveranului, nici în clipele 
când ar fi trebuit să se bucure. 

Nihiliştii au reluat cu și mai multă însufleţire opera începută de Mihail 
Bakunin. 

Marele conspirator mai trăi multă vreme, alături de iubita lui Lo, dar 
niciodată nu se întoarse în fruntea partidului său, pe care îl condusese 
odinioară cu voinţa sa neclintită şi cu priceperea lui. Îşi dorise o viață 
tihnită şi, cu toate că n-avu copii, ultimele raze ale vieții sale luminară un 
om fericit. 

Sonia nu supraviețui mult după moartea fiului ei. 

Se retrase în vila Nataliei Kardoff, unde rămase până la sfârșitul vieţii. 

Nobila femeie slăbi din zi în zi, până ce într-o dimineaţă își dădu 
sufletul, înconjurată de acei care o iubiseră și o respectaseră. 

Prinţesa Vera nu se mai căsători; dânsa fu singura mângâiere a tatălui 
ei. 

Ca și mai înainte, frumoasa fată era adorată de popor, căci, unde se 
arăta, alina durerile şi încuraja pe cei nenorociţi. Din această pricină, fu 
numită „îngerul din Petersburg”. 

Daniceff şi Lydia se bucurară de copiii lor. Maiorul își părăsi repede 
funcţia sa plină de răspundere. Fostul prefect nu fu în stare să-şi calce pe 
inimă şi să aducă la îndeplinire porunci care erau date în disprețul 
tuturor simțămintelor omenești. 

Petrovna se stabili la Londra, locuind în casa lui Bakunin. 

Din când în când venea pe acolo şi Felsing, care între timp, ajunsese un 
respectat profesor al Universității din marele oraș. 

Pe străzile Londrei rătăci câtăva vreme o femeie slabă și îmbrăcată în 
zdrenţe, despre care se povestea că fusese pe vremuri soția lui Așinov, 
prefectul poliţiei din Petersburg. 

Și, într-adevăr, era Francesca. 

Nenorocita căzuse din treaptă în treaptă și, în cele din urmă, intră în 
rândurile acelora care, mai curând sau mai târziu, sfârșesc într-un spital. 

În parcul din Gatcina, la o mică depărtare de bisericuţa castelului, se 
vede un mormânt singuratic. 

Arbori uriași se înalță în jurul său, iar flori veșnic proaspete îl acoperă. 

Acesta e locul cel mai frumos din tot parcul și natura și-a împrăștiat cu 
dărnicie farmecele sale deasupra mormântului. 

Aproape în fiecare zi, o femeie neinchipuit de frumoasă îngenunchează 
lângă acest mormânt. 

O rochie neagră, simplă, îi acoperă trupul. 

Fermecătoarea făptură vine singură acolo. Apoi Îngenunchează și se 
roagă. 

Lacrimi fierbinţi şiroiesc pe obrajii ei. 

Sărmana femeie e prințesa Vera, fiica marele duce Constantin. 

Și, deasupra singuraticului mormânt din parcul castelului Gatcina se 
înălța o cruce de marmură neagră, pe care se află scris, cu litere aurite, pe 
jumătate șterse de vreme: 

„VLADIMIR” 


- Sfârşitul romanului - 

